Lemtingas 
susitikimas 


pa 16. ei 
6 — 1.85 — 
Shrišaė 


adis Mio Bo 
DVeNMSdiC 


; 


DIANA 
GABALDON 


Lemtingas 
susitikimas 


Romanas 


Iš anglų kalbos vertė Renata Valotkienė 


Alma littera 


VILNIUS 201 


UDK 821.111(73)-31 Versta iš: 
Ga-08 Diana Gabaldon OUTLANDER 
Bantam Dell, a Division 
of Random House, inc., 
New York, 1991 


ISBN 978-9955-38-959-0 


Outlander O 1991 by Diana Gabaldon 

O Viršelyje panaudotos nuotraukos, “Dreamstime.com" 
O Vertimas į lietuvių kalbą, Renata Valotkienė, 2011 

O Leidykla „Alma littera“, 2011 


KETVIRTA DALIS 


Sieros kvapas 


24 


Darbuojantis rankomis 


SAMBRŪZDĮ, KUR] SUKĖLĖ netikėtas mūsų atvykimas ir 
paskelbimas apie vedybas, kone tučtuojau nustelbė svarbesnis 
įvykis. 

Kitą dieną vakarieniavome didžiojoje menėje priimdami 
mūsų garbei žeriamus tostus ir gerus linkėjimus. 

- Buidheachas, mo caraid.* 

Džeimis grakščiai nusilenkė žmogui, kuris paskutinis pasakė 
tostą, ir atsisėdo, lydimas gausėjančių nedarnių plojimų. Nuo jo 
svorio sudrebėjo medinis suolas, ir jis trumpam užsimerkė. 

- To jau darosi per daug? - sušnabždėjau. 

Jis turėjo prisiimti pagrindinį smūgį ir kaskart kilnoti taurę, 
geriamą už mus, o man iki šiol pavyko išsisukti simboliškais 
siurbtelėjimais ir gražiomis šypsenomis, atsakant į nesupranta- 
mus tostus geilų kalba. 

Džeimis atsimerkė ir šypsodamas pažvelgė į mane. 

— Sakai, aš girtas? Ne, šį skystį galėčiau gerti visą vakarą. 

- Tiesą sakant, ir geri, - pasakiau spoksodama į tuščius 
vyno butelius ir elio bokalus, išrikiuotus ant stalo prieš mus. - 
Jau vėloka. 

Žvakės ant Kolumo stalo buvo smarkiai nudegusios, nulašė- 
jęs vaškas spindėjo auksu. Jų šviesa ant brolių Makenzių metė 
keistus šešėlius, o kūnai tviskėjo, kai abu sukišę galvas tyliai 
šnekėjosi. Jie puikiai derėjo prie išskaptuotų gnomų galvų, ku- 
rios puošė milžiniško židinio atbrailą. Įdomu, kiek iš tikrųjų į 
šias sušaržuotas figūras perkelta globėjiškų ankstesniųjų dvari- 


* Ačiū, mano drauge (geilų k.). 

ninkų Makenzių bruožų? Gal drožėjas turėjo neblogą humoro 
jausmą... arba jį siejo stiprūs šeimos ryšiai. 

Džeimis kiek pasirąžė, nes jam buvo nepatogu sėdėti. 

- Kita vertus, - pasakė jis, - netrukus man gali sprogti pūs- 
lė. Greitai grįšiu. 

Pasirėmęs rankomis į suolą, vikriai peršoko per jį ir dingo 
už žemesnės arkos. 

Nusisukau į kitą pusę, kur sėdėjo Geilis Dankan ir santūriai 
gurkšnojo elį iš sidabrinės taurės. Jos vyras Arturas buvo paso- 
dintas prie kito stalo su Kolumu, kaip pritiko vietiniam teisėjui, 
bet Geilis užsispyrė atsisėsti šalia manęs sakydama nenorinti 
nuvargti nuo vyrų šnekų, truksiančių visą vakarienę. 

Giliai įstatytos Arturo akys buvo primerktos, su pamėlusiais 
maišeliais paakiuose ir dar labiau įdubusios nuo vyno ir nuo- 
vargio. Jis sėdėjo sunkiai pasirėmęs dilbiais, nesiklausydamas 
Makenzių pokalbio, jo veidas buvo atsainus ir suglebęs. Šviesa, 
krintanti ant pilies valdovo ir jo brolio, aštrius jų bruožus labai 
gražino, o Arturą Dankaną vertė nutukėliu ir ligoniu. 

- Tavo vyras prastai atrodo, - pasakiau. - Ar jo skrandis dar 
labiau nesveikuoja? 

Simptomai buvo gana mįslingi; nepanašu į skrandžio opą 
ar vėžį, svarsčiau, juk toks: mėsos kalnas. Gal koks įsisenėjęs 
gastritas, kaip tikino ir Geilis. 

Ji dirstelėjo į sutuoktinį ir gūžčiodama pečiais atsigręžė 
į Mane. 

— Ak, jis jaučiasi gerai, bent jau ne blogiau. O kaip tavo 
vyras? 

- O kas jam? - atsargiai paklausiau. 

Ji bičiuliškai kumštelėjo man į šonkaulius gana smailia alkū- 
ne, tada pastebėjau, kad ir jos stalo gale nemažai butelių. 

— Na, kaip tau atrodo? Ar jis toks pat mielas, kai nebūna 
kandus? 

- Hm... 

Ieškojau atsakymo, o ji ištempė kaklą arkos link. 

— Ir tu tvirtinai, kad jis tau nė kiek nerūpi! Po šimts. Pusė 
merginų pilyje norėtų tau nurauti plaukus, be to, tavim dėta, 
kruopščiai tikrinčiau, ką valgau. 

— Ką valgau? 

Suglumusi nudūriau akis į medinį pusdubenį prieš save, be- 
veik tuščią - jame tik telkšojo klampus riebalų klanelis ir kėp- 
sojo vienišas virtas svogūnas. 

— Nuodai, - dramatiškai sušnypštė Geilis man į ausį. Į mane 
tvokstelėjo stiprus brendžio kvapas. 

— Nesąmonė, - gana šaltai paprieštaravau atšlydama nuo 
jos. - Niekas manęs nenuodys vien todėl, kad aš... na, to- 
dėl... - Truputį sutrikau, ir man toptelėjo, kad gal išgėriau ke- 
liais gurkšniais per daug. - Ne, iš tikrųjų, Geilis. Ši santuoka... 
Jos neplanavau, supranti. Ir nenorėjau! - Jokio melo. - Tai tik 
buvo... neišvengiamas sandėris, - pasakiau vildamasi, kad žva- 
kės paslėps raudonį. 

— Cha, - ciniškai vyptelėjo ji. - Pažįstu merginos, kuriai gera 
lovoje, žvilgsnį. - Tada dirstelėjo į arką, pro kurią išnėrė Džei- 
mis. - Ir tegu trenkia mane perkūnas, jei sakysiu, kad vaikino 
kaklą sukandžiojo uodai. - Moteris kilstelėjo pilką antakį. - Jei- 
gu tai verslo sandėris, manau, jis vertas tavo pinigų. 

Ji vėl pasilenkė prie manęs. 

- Ar tai tiesa? - sušnabždėjo. - Apie nykščius? 

— Nykščius? Geilis, po šimts, apie ką čia vapi? 

Ji pažvelgė, nukreipusi į mane mažą tiesią nosį ir susirau- 
kusi iš susikaupimo. Gražios pilkos akys buvo kiek pastilbusios. 
Vyliausi, kad ji nenugrius nuo suolo. 

- Juk tikrai žinai. Visi žino! Vyro nykščiai rodo, koks jo 
pimpalo dydis. Aišku, ir didžiuliai kojų pirštai, - mąsliai pridū- 
rė, - bet dažniausiai iš jų spręsti sunkiau, nes juos slepia batai. 
Štai ir žavusis jaunuolis, - linktelėjo į arką, pro kurią ką tik 
vėl įėjo Džeimis. - Tose savo rankose jis galėtų laikyti didžiulį 
kuolą. Arba apvalutį užpakaliuką, hm? 

Ji dar sykį man kumštelėjo. 

— Geilis Dankan, gal... užsičiauptum? - sušnypščiau degan- 
čiu veidu. - Kas nors gali tave išgirsti! 

- Ak, niekas... - pradėjo sakyti ji, bet spoksodama nutilo. 

Džeimis praėjo pro mūsų stalą, lyg nematydamas mudviejų. 
Jo veidas buvo išblyškęs, lūpos kietai suspaustos, tarsi jis kaup- 
tųsi atlikti kažkokią nemalonią pareigą. 

- Kas jam? - susirūpino Geilis. - Atrodo kaip Arturas, pri- 
sivalgęs žalių ropių. 

— Nežinau. 

Neryžtingai atstūmiau suolą. Džeimis drožė prie Kolumo 
stalo. Ar turėčiau sekti paskui jį? Akivaizdu, kažkas atsitiko. 

Geilis, įdėmiai apžvelgusi kambarį, staiga timptelėjo man už 
rankovės ir parodė ton pusėn, iš kur atėjo Džeimis. 

Po arka stovėjo vyras, neryžtingai trypčiodamas kaip ir aš. 
Jo drabužiai buvo aptaškyti purvu, dulkėti; kažkoks keliautojas. 
Pasiuntinys. Kad ir kokią žinią atnešė, perdavė ją Džeimiui, ku- 
ris dabar lenkėsi prie Kolumo, ketindamas kalbėti jam į ausį. 

Ne, ne Kolumui. Duglui. Ugninė galva palinko žemai tarp 
dviejų tamsių, ryškūs, dailūs trijų veidų bruožai gęstančių žva- 
kių šviesoje rodėsi keistai panašūs. Žiūrėdama į juos supratau, 
kad panašesnis ne paveldėtas kūno sudėjimas ir raumenys, bet 
sukrėstos, sielvartingos jų minos. 

Geilis ranka įsikabino man į dilbį. 

— Blogos žinios, - pasakė ji, nors nė nereikėjo sakyti. 


= 

— Dvidešimt ketveri metai, - tyliai pasakiau. - Regis, ne- 
trumpas vedybinis gyvenimas. 

— Tai jau taip, - pritarė Džeimis. 

Šiltas vėjas kedeno medžio šakas virš mūsų, plaikstė nuo 
pečių plaukus ir šie kuteno veidą. 

Dirstelėjau į jį, rymantį ant diendaržio tvoros, grakštų, tvir- 
tų kaulų, ilgakojį. Buvau linkusi pamiršti, koks jis jaunas. Atro- 
dė pasitikintis savimi, gebantis padaryti bet ką. 

- Deja, - tarė Džeimis, nubraukdamas šiaudus į suplaktą 
diendaržio purvą, - Duglas drauge su ja gyveno tik gal daugiau 
nei trejus metus. Dažniausiai būdavo čia, pilyje, arba šen ir ten 
Makenzių žemėse tvarkydamas Kolumo reikalus. 

Duglo žmona Maura mirė Binachdo dvare. Nuo ūmios 
karštinės. Duglas išvyko auštant su Nedu Gouvanu ir tą žinią 
išvakarėse atnešusiu pasiuntiniu ruoštis laidotuvėms ir rūpintis 
žmonos turtu. 

- Tai jie nebuvo artimi sutuoktiniai? - smalsiai paklausiau. 

Džeimis gūžtelėjo pečiais. 

- Manyčiau, tokie kaip dauguma. Ji turėjo vaikų, jai reikėjo 
rūpintis namais, todėl turėjo darbo; kažin ar jo labai pasiilgdavo, 
nors, atrodo, labai džiaugdavosi, kai Duglas grįždavo namo. 

— Tiesa, juk tu kurį laiką gyvenai su jais. 

Susimąsčiau. Įdomu, ar Džeimiui atrodo, kad tokia ir turi 
būti santuoka? Gyvenimas atskirai, tik reti susitikimai, norint 
pradėti vaiką. Jis man nedaug pasakojo, bet susidariau įspūdį, 
kad jo tėvai buvo artimi ir mylėjo vienas kitą. 

Jis turėjo slėpiningą savybę skaityti mano mintis, todėl 
tarė: 

— Mano tėvų santuokinis gyvenimas buvo visai kitoks. Du- 
glo vedybos buvo suderėtos, kaip ir Kolumo, labiau dėl žemių ir 
verslo, nei dėl to, kad sutuoktiniai geidė vienas kito. Bet mano 
tėvai susituokė iš meilės prieš abiejų šeimų valią, ir mes gyve- 
nom Lalibroche... nevisiškai atsiskyrę nuo žmonių, bet labiau 
sau. Tėvai retai kada išvykdavo, tik lankyti giminių ar tvarkyti 
reikalų, todėl rūpinosi vienas kitu labiau, negu šiaip įprasta vy- 
rui ir žmonai. 

Jis uždėjo ranką man ant strėnų ir truktelėjo prie savęs. Pa- 
lenkė galvą ir lūpomis perbraukė per ausies spenelį. 

— Mudu susiejo sandėris, - tyliai pasakė. - Bet vis tiek ti- 
kiuosi... kad galbūt kada nors... 

Jis staiga nuščiuvo, kreivai šyptelėjo ir atsainiai numojo 
ranka. 

Nenorėdama jo skatinti leistis į tokias kalbas kuo abejingiau 
nusišypsojau ir nusisukau į diendaržį. Jutau jį šalia, mudu ne- 
silietėme, didžiulės jo rankos buvo įsikibusios į viršutinį tvoros 
skersinį. Ir aš jo nusitvėriau, kad nepaimčiau Džeimiui už ran- 
kos. Labiau už viską troškau atsigręžti į jį, paguosti, nuraminti, 
kūnu ir žodžiais įtikinti, kad mus sieja daugiau nei dalykinė 
sutartis. Ta tiesa ir sulaikė mane. 

„Kas yra tarp mudviejų, - sakė jis. - Kai guliu su tavimi, 
kai lieti mane.“ Ne, tai buvo visai neįprasta. Ir ne vien susi- 
žavėjimas, aistra, kaip iš pradžių maniau. Nieko neįprasčiau ir 
negalėjo būti. 

Tiesa tokia, kad buvau susaistyta su kitu vyru priesaika, iš- 
tikimybe, įstatymu. Ir meile. 

Negalėjau, niekaip negalėjau pasakyti Džeimiui, ką jam jau- 
čiu. Tai prisipažinti ir paskui jį palikti, kaip privalėjau, būtų di- 
džiausia žiaurybė. Bet negalėjau jam ir meluoti. 

- Klere. 

Jis atsigręžęs žiūrėjo į mane; jutau žvilgsnį. Tylėjau, bet pa- 
kėliau veidą, kai jis pasilenkė pabučiuoti, Neįstengsiu jam me- 
luoti, nemelavau ir iki šiol. Juk pažadėjau jam būti atvira. 

Mūsų pokalbį nutraukė už diendaržio tvoros garsiai ištar- 
tas „Hm!“ Džeimis išsigandęs pasisuko garso kryptimi, nesą- 
moningai užstodamas mane. Tada sustojo ir išsišiepė pamatęs 
senąjį Aleką Makmahoną, kuris, mūvėdamas purvinomis lan- 
guotomis kelnėmis, pašaipiai spoksojo į mudu viena šviesiai 
mėlyna akimi. 

Senis turėjo grėsmingas kastravimo žirkles ir jas kilstelėda- 
mas ironiškai pasisveikino. 

- Jos skirtos Mahometui, - paaiškino jis. - O gal geriau tik- 
tų čia, ką? - Alekas viliojamai sučeksėjo storomis geležtėmis. — 
Nukreiptų tavo mintis nuo kuolo prie darbo, vaikine. 

— Nedrįsk taip juokauti, žmogau, - išsišiepė Džeimis. - Ar 
tau reikia manęs? 

Alekas pakilnojo antakį lyg gauruotą vikšrą. 

— Ne, o kodėl taip manai? Man toptelėjo, kad savo malonu- 
mui pamėginsiu pats iškastruoti tą nartų dveigį. - Jis sušvokštė 
iš savo sąmojo, tada žirklėmis mostelėjo į pilį. - Eik, mergyt. 
Atgausi jį prieš vakarienę, nors kažin, ar tada iš jo bebus kas 
naudingo tau. 

Matyt, sunerimęs dėl paskutinės pastabos, Džeimis ištiesė 
ilgą ranką ir vikriai pagriebė žirkles. 

— Jausiuosi saugiau, jei turėsiu jas, - tarė ir kilstelėjo antakį 
žiūrėdamas į senį Aleką. - Eik, Sasenach. Kai baigsiu Aleko dar- 
bą, susirasiu tave. - Jis pasilenkė pabučiuoti man į skruostą ir su- 
šnabždėjo į ausį: - Arklidėse. Saulei įkopus dangaus skliautan. 


= 


Leocho pilies arklidės buvo pastatytos geriau už daugelį na- 
melių, kuriuos mačiau keliaudama su Duglu. Su akmeninėmis 
grindimis ir sienomis. Vienintelės angos buvo siauri langai vie- 
name gale ir durys kitame, o nedideli plyšiai po storu šiaudiniu 
stogu buvo palikti pelėdų, kurios šiene medžiodavo peles, pa- 
togumui. Bet pro juos patekdavo nemažai oro ir šviesos, todėl 
arklidėse tvyrojo maloni, visai ne niūri prieblanda. 

Pastogėje šienui krauti buvo dar šviesiau. Saulė metė ant šie- 
no geltonas juostas, o plevenančių dulkių krisleliai atrodė tarsi 
aukso kruopelių liūtis. Oras šiltais gūsiais plūdo vidun pro ply- 
šius, įkvipęs gyvuliais, flioksais ir česnakais, augančiais darže, o 
iš apačios kilo malonus arklių kvapas. 

Džeimis po mano ranka sukrutėjo ir atsisėdo. Jo galva iš 
šešėlio išlindo į saulės gaisą, it būtų uždegta žvakė. 

- Kas yra? - paklausiau mieguista ir pasukau galvą ten, kur 
jis spoksojo. 

— Mažasis Hamišas, - tyliai atsakė jis, žvilgtelėjęs per pasto- 
gės kraštą į arklidę. - Tikriausiai atėjo savo ponio. 

Nerangiai apsiverčiau ant pilvo iš drovumo užsitempdama 
marškinius. Kvaila mintis, nes niekas iš apačios nebūtų įstengęs 
pamatyti daugiau nei mano viršugalvį. 

Kolumo sūnus Hamišas lėtai slinko tarp arklidės gardų. Prie 
kai kurių stabtelėdavo, bet nekreipė dėmesio į smalsias kašto- 
ninio arklio ir bėrio galvas, išlindusias jo apžiūrėti. Jis aiškiai 
kažko ieškojo, bet ne savo nutukėlio rudo ponio, ramiai žiau- 
mojančio šieną garde netoli arklidės durų. 

— Šventasis Dieve, jis ieško Dono! 

Džeimis stvėrė kiltą, greitosiomis užsijuosė ir persisvėrė per 
pastogės kraštą. Negaišdamas laiko kopėčioms, užsikabino ran- 
komis ir lengvai nušoko ant žemės, bet dunkstelėjo gana gar- 
siai, nes Hamišas atsigręžė ir išsigandęs aiktelėjo. 

Mažas strazdanotas veidelis nurimo, kai berniukas pamatė, 
kas čia, bet mėlynos akys žvelgė budriai. 

— Reikia pagalbos, pusbroli? - maloniai paklausė Džeimis. 

Jis nudrožė prie gardų ir atsišliejo į vieną iš statramsčių, įsi- 
sprausdamas tarp Hamišo ir gardo, į kurį ir traukė vaikas, 

Hamišas sudvejojo, bet paskui išsitiesė ir atkišo smulkų 
smakrą. 

- Ketinu joti Donu, - pasakė jis stengdamasis kalbėti ryž- 
tingai, bet balse to ryžto vis dėlto pristigo. 

Donas - vardas reiškė „demonas“, ir jis anaiptol nebuvo 
romus gyvulys - stovėjo narve tolimajame arklidės gale, nuo 
artimiausių kaimynų saugiai atskirtas tuščio gardo. Tuo didžiu- 
liu, piktu bėru eržilu nejodinėdavo niekas, vien senis Alekas 
su Džeimiu teišdrįsdavo prie jo prisiartinti. Jo gardo šešėliuose 
buvo girdėti irzlus žvengimas, ir staiga kyštelėjo milžiniška va- 
rio spalvos galva, dideli geltoni žirgo dantys sutaukšėjo, bergž- 
džiai mėginant įkąsti į labai viliojančiai atkištą nuogą petį. 

Džeimis nekrutėjo žinodamas, kad eržilas jo nepasieks. Ha- 
mišas surikęs atšoko, tada iš nuogąsčio neteko žado, kai ūmai 
išniro baisi žvilganti galva, kuri vartė krauju pasruvusias akis ir 
plėtė šnerves. 

— Nieko nebus, - švelniai paprieštaravo Džeimis. 

Jis ištiesė ranką ir suėmęs už peties nusuko mažąjį pus- 
brolį nuo arklio, kuris įniršęs spardė gardą. Kai pavojingos 

kanopos atsidauždavo į medį, Hamišas sudrebėdavo kartu su 
gardo lentomis. 

Džeimis atgręžė berniuką į save ir stovėjo žvelgdamas į jį, 
įsisprendęs į kiltu apjuostus klubus. 

— Na, - griežtai pasakė. - Ir kas čia dedasi? Kodėl nori joti 
Donu? 

Hamišo žandikaulis buvo atkakliai sukąstas, bet Džeimio 
veidas atrodė ir drąsinantis, ir griežtas. Jis švelniai kumštelėjo 
berniukui į petį, o vaikas jam atsakė blankia šypsena. 

— Nagi, duine, - švelniai paragino Džeimis. - Juk žinai, kad 
niekam nesakysiu. Ar iškrėtei kokią kvailystę? 

Šviesią berniuko odą užliejo švelnus raudonis. 

— Ne. Bent jau... na, gal mažytę kvailystę. 

Kiek padrąsintas, Hamišas ėmė pasakoti, iš pradžių neno- 
riai, o paskui pasipylė išpažinties srautas. 

Vakar jis jodinėjęs poniu su kitais berniukais. Keli vyres- 
nieji ėmę lenktyniauti, kurio arklys gali peršokti per aukštesnę 
kliūtį. Berniukas taip jais susižavėjęs, kad jo sveiką protą už- 
gožusi pagyrūniška drąsa, ir jis pamėginęs priversti savo įmi- 
tusį ponį peršokti per akmeninę tvorą. Ponis, kuriam stigo 
gabumų ir smalsumo, prieš tvorą kaip įbestas sustojęs, taip per 
galvą ir per tvorą permetęs jį, Hamišą, ir jis gėdingai žnekte- 
lėjęs į dilgėles. Nutvilkytas dilgėlių ir pašaipių draugų šūks- 
nių, Hamišas nusprendęs šiandien išjoti, pasak jo, „tinkamu 
arkliu“. 

— Jei pasirodysiu su Donu, jie nebesijuoks, - teisinosi jis, 
įsivaizduodamas tą sceną ir liūdnai ja mėgaudamasis. 

- Taip, jie nesijuoks, - pritarė Džeimis. - Tik labai vargs 
rankiodami tave po gabalėlį. - Jis sužiuro į pusbrolį ir lėtai pa- 
purtė galvą. - Štai ką pasakysiu, vaikine. Kad taptum geru rai- 
teliu, reikia drąsos ir proto. Drąsos turi, bet proto dar truputį 
trūksta. 

Jis guosdamas apkabino Hamišą per pečius ir nutempė į ar- 
klidės galą. 

- Eikš, vaikine, padėsi man šakėmis krauti šieną ir susipa- 
žinsi su Kobharu. Pritariu, jeigu jau esi pasirengęs, tau reikė- 
tų geresnio arklio, bet stengiantis įrodyti, ką sugebi, nebūtina 
užsimušti. | 

Eidamas pro pastogę, jis dirstelėjo į viršų, pakėlė antakius 
ir bejėgiškai patraukė pečiais. Nusišypsojau ir mostelėjau ro- 
dydama, kad jis gali eiti. Mačiau, kaip Džeimis pasiėmė obuolį 
iš krituolių krepšio prie durų. Iš arklidės kampo griebęs šakes, 
nusivedė Hamišą prie gardo arklidės viduryje. 

— Štai, pusbroli, - tarė jis. 

Tada tyliai sušvilpė pro dantis, ir kyštelėjo plačiakaktė bėrio 
galva. Žirgas šnopavo pro šnerves. Tamsios jo akys buvo didelės 
ir mielos, stačios ausys - vos palinkusios į priekį, todėl arklio 
snukis atrodė draugiškai budrus. 

— Nagi, Kobharai, ciamar a tha thu“? - Džeimis stipriai 
paplekšnojo per glotnų gyvulio kaklą ir pakasė stačias ausis. — 
Eikš, - pamojo mažajam pusbroliui. - Atsistok šalia manęs. 
Gan arti, kad jis tave užuostų. Arkliai mėgsta uostinėti. 

- Žinau. 

Aukštas Hamišo balsiukas buvo pašaipus. Vaikas vos siekė 
arklio snukį, bet ištiesė ranką ir paglostė. Jis nežengė atgal nė 
žingsnio, kai didelė galva nusileido ir smalsiai apuostė jo ausį 
šnarpšdama į plaukus. 

— Duokš man obuolį, - paprašė Džeimio, tas kaipmat jį 
atkišo. 

Minkštos aksominės lūpos švelniai čiupo obuolį nuo Ha- 
mišo delno ir suspaudė tarp milžiniškų krūminių dantų, ten 
sodriai trakštelėjęs obuolys nugarmėjo gilyn. Džeimis pritaria- 
mai žiūrėjo. 

— Taip. Tu susidorosi. Kol pašersiu kitus arklius, susidrau- 
gaukit, tada galėsi išsivesti jį laukan pajodinėti. 

— Pats? - nekantriai paklausė Hamišas. 


* Kaip tu? (Geilų k.) 

Kobharas, kurio vardas reiškė „puta“, buvo gero būdo, bet 
stiprus, nartus, nors kastruotas keturiolikos rankų, ir visiška 
rudo ponio priešingybė. 

- Prižiūrėsiu, o tu dukart apjosi diendaržį ir, jei nenukrisi 
ir netrūkčiosi jam prusnų, galėsi joti vienas. Tačiau jokių šuolių 
su juo be mano leidimo. 

Ilga nugara pasilenkė tviskėdama šiltoje arklidės prieblan- 
doje, kai Džeimis iš kupetos kampe šakėmis pasmeigė šieno ir 
nunešė į gardą. 

Jis atsitiesė ir nusišypsojo pusbroliui. 

— Gal paduotum obuolį? 

Jis atrėmė šakes į gardą ir atsikando vaisiaus, kurį jam pa- 
davė Hamišas. Abu stovėjo greta ir draugiškai kramsnojo, atsi- 
šlieję į arklidės sieną. Baigęs valgyti, Džeimis atidavė obuolio 
graužtuką uostinėjančiam bėriui ir vėl stvėrė šakes. Berniukas, 
lėtai kramtydamas, nusekė įkandin jo tarp gardų. 

— Girdėjau, kad mano tėvas buvo geras jojikas, - patylėjęs 
nedrąsiai prabilo Hamišas. - Anksčiau... anksčiau, kai dar ga- 
lėjo jodinėti. 

Džeimis greitai dirstelėjo į pusbrolį, bet prakalbo tik tada, 
kai sumetė šieną į bėrio gardą. Pradėjęs šnekėti, jis atsakė labiau 
į mintį nei į žodžius. 

— Nesu regėjęs jo ant arklio, bet pasakysiu tau, vaikine, 
kad viliuosi, jog man niekad neprireiks tiek drąsos, kiek turi 
Kolumas. 

Mačiau, kaip smalsus Hamišo žvilgsnis susmigo į randuotą 
Džeimio nugarą, bet jis nieko nepasakė. Suvalgius antrą obuolį 
berniuko mintys, regis, nuklydo kitur. 

— Rupertas sakė, kad vedei, - tarė jis pilna burna. 

- Privalėjau vesti, - griežtai atkirto Džeimis statydamas ša- 
kes prie sienos. 

- A. Na... gerai, - numykė Hamišas, tarsi sutrikdytas šios 
naujos minties. - Man tik buvo įdomu... ar tau nepatinka? 

— Kas nepatinka? 

Suprasdamas, kad pokalbis gali užtrukti, Džeimis atsisėdo 
ant šieno gniutulo. 

Hamišo kojos nesiekė žemės, o gal jis laikė jas parietęs. Ber- 
niukas kulnais nesmarkiai stuksėjo į kietai suspaustą šieną. 

— Ar tau nepatinka tos vedybos? - paklausė jis pusbrolio. - 
Na, kad turi kasnakt gultis į lovą su žmona? 

- Patinka, - atsakė Džeimis. - Tiesą pasakius, man tai labai 
malonu. 

Hamišas, regis, tuo abejojo. 

- Kažin ar man labai patiktų. Be to, visos merginos, kurias 
pažįstu, yra liesos kaip pagaliai ir atsiduoda miežių vandeniu. 
O ponia Klerė, tavo žmona, - skubiai pridūrė, tarsi norėdamas 
išvengti painiavos, - su ja, hm, miegoti gal būtų ir nieko. Ji 
švelni. 

Džeimis linktelėjo. 

- Taip, tu teisus. Ir skaniai kvepia. 

Net prieblandoje regėjau, kaip jo lūpų kamputyje sutrūk- 
čiojo mažas raumenėlis, ir supratau, kad jis nedrįsta žvilgtelėti 
pastogės pusėn. 

Ilgai buvo tylu. 

- Iš kur žinojai? - galop paklausė Hamišas. 

— Ką žinojau? 

— Kad toji moteris tinka vedyboms? - nekantriai kamanti- 
nėjo berniukas. 

- A. - Džeimis atsilošė ir įsitaisė prie akmeninės sienos, 
užkišęs rankas už galvos. - Kitados to paties klausiau savo tė- 
čio. Jis pasakė, kad žinosiu, ir viskas. O jei ne, tada ji nebus toji 
mergina. 

- Mmmtfm. 

Mina, šmėstelėjusi smulkiame strazdanotame veidelyje, 
rodė, kad paaiškinimo vaikui neužtenka. Hamišas taip pat at- 
silošė sąmoningai mėgdžiodamas Džeimio laikyseną. Jo kojos, 
aptemptos kojinėmis, kabėjo nusvirusios per šieno gniužulo 
kraštą. Nors ir nedidelio ūgio, berniukas buvo tvirto kūno su- 

dėjimo ir teikė vilčių kada nors būsiąs panašus į pusbrolį. Statūs 
jo pečiai ir kietos, dailios kaukolės pokrypis buvo beveik tokie 
pat kaip Džeimio. 

— O kur tavo batai? - priekaištingai paklausė Džeimis. - Ne- 
jau vėl palikai ganykloje? Jeigu pamesi, gausi nuo mamos per 
ausį. 

Į šiuos žodžius Hamišas nekreipė dėmesio, lyg grasinimai 
jam būtų nė motais. Jo galvoje aiškiai sukosi kažkas daug svar- 
besnio. 

- Džonas... - prabilo jis iš susirūpinimo raukdamas smėlio 
spalvos antakius, - Džonas sako... 

— Džonas arklininkas, Džonas virėjo padėjėjas ar Džonas 
Kameronas? - pasiteiravo Džeimis. 

— Džonas arklininkas. - Hamišas mostelėjo ranka vydamas 
išsiblaškymą. - Jis apie vedybas sakė... 

— Na? - Džeimis išleido drąsinantį garsą, bet buvo taktiškai 
nugręžęs veidą. 

Pakėlęs akis, susidūrė su mano žvilgsniu, nes aš spoksojau 
per pastogės kraštą. Išsišiepiau, o jis turėjo prikąsti lūpą, kad 
nenusišypsotų. 

Hamišas giliai įkvėpė ir greitai iškvėpė, o iš jo lyg paukštis 
ištrūko žodžiai: 

— Jis-sakė-kad-turi-patenkinti-moterį-kaip-eržilas-kumelę- 
bet-aš-juo-netikiu-ar-tai-tiesa? 

Smarkiai įsikandau į pirštąs kad nenusikvatočiau. Džeimiui 
sekėsi prasčiau, jis susmeigė pirštus į šlaunį, o jo veidas išraudo 
kaip ir Hamišo. Abu panėšėjo į du pomidorus, padėtus vienas 
šalia kito ant šieno gniužulo ir laukiančius įvertinimo per gra- 
fystės daržovių mugę. 

— Hm, taip... na, tam tikru atžvilgiu... - tarė Džeimis, bet 
tokiu balsu, tarsi būtų smaugiamas. Paskui susitvardė. - Taip, - 
tvirtai pasakė, - taip, jis nemelavo. 

Hamišas metė kiek paklaikusį žvilgsnį į gardą, kuriame il- 
sėjosi kastruotas bėris, o jo maždaug pėdos ilgio reprodukcijos 

įrankis kyšojo išlindęs. Berniukas su abejone dirstelėjo į savo 
tarpkojį, ir aš susikimšau į burną pilną saują audinio. 

— Bet, supranti, yra šioks toks skirtumas, - prabilo Džeimis. 
Tamsus raudonis, užliejęs jo veidą, ėmė blankti, nors burna vis 
dar grėsmingai virpėjo. - Pirma, tai vyksta... švelniau. 

- Joms nereikia kandžioti kaklo? - Hamišas buvo rimtas, 
susikaupęs, nes stengėsi įsidėmėti, kas jam sakoma. - Kad sto- 
vėtų ramiai? 

— Hm... ne. Dažniausiai ne. 

Sukaupęs menkus savitvardos likučius, Džeimis drąsiai su- 
sitaikė su tuo, kad ant jo pečių gula atsakomybė už pusbrolio 
švietimą. 

— Yra ir dar vienas skirtumas, - tarė vengdamas pakelti 
akis. - Gali tai daryti vienas priešais kitą, o ne iš nugaros. Tai 
priklauso nuo moters norų. 

— Moters? - Hamišas, regis, tuo suabejojo. - Aš tai daryčiau 
iš nugaros. Kažin ar man patiktų, jei tuo metu ji spoksotų į 
mane. Ar sunku, - kamantinėjo berniukas, - ar sunku susilai- 
kyti nesijuokus? 


=— 

Guldama tą vakarą vis galvojau apie Džeimį ir Hamišą. Šyp- 
sodamasi atverčiau storas antklodes. Nuo lango traukė šaltas 
skersvėjis, todėl nekantravau, kada galėsiu šmurkštelėti į levą 
po antklodėmis ir jaukiai prisiglausti prie šiltučio Džeimio. Jis 
nebijojo šalčio, jame tarsi ruseno maža krosnelė. Jo oda visados 
buvo šilta, kartais kone karšta, reaguodamas į šaltą mano prisi- 
lietimą, rodės, imdavo degti dar smarkiau. 

Pilyje vis dar buvau prašalaitė, svetimšalė, bet jau ne viešnia. 
Ištekėjusios moterys su manimi elgėsi draugiškiau, nes buvau 
viena iš jų, o jaunesnes merginas, rodės, labai piktino tai, kad 
joms iš po nosies pagrobiau geidžiamą jaunikį. Tiesą sakant, 
jaučiant šaltus žvilgsnius ir girdint pastabas, man buvo gana 

smalsu, kiek senmergių pilyje rado kelią į nuošalią nišą pas 
Džeimį Maktavišą per tą trumpą laiką, kai jis čia gyveno. 

Aišku, Džeimio Maktavišo nebebuvo. Daugelis pilies gyven- 
tojų visada žinojo, kas jis, o aš, nesvarbu, ar buvau anglų šnipė, 
ar ne, iš būtinumo dabar taip pat žinojau. Taigi jis viešai tapo 
Freizeriu, o aš - ponia Freizer. Tokia pavarde buvau kviečiama 
į kambarį virš virtuvių, kuriame ištekėjusios moterys siūdavo, 
sūpuodavo kūdikius, dalydavosi motiniška išmintimi ir atvirai 
nužiūrinėdavo mano liemenį. 

Jau buvau patyrusi, kad man sunku pastoti, todėl, sutikda- 
ma tekėti už Džeimio, negalvojau apie nėštumą, ir dabar nuo- 
gąstaudama laukiau, ar laiku pasirodys mėnesinės. Šįsyk paju- 
tau tik visišką palengvėjimą, neliūdėjau, kaip dažnai būdavo 
pradėjus kraujuoti. Dabar ir be kūdikio mano gyvenimas buvo 
ganėtinai sudėtingas. Džeimis gal kiek apgailestavo, nors ir jam 
atlėgo širdis. Tėvystė - prabanga, kurią vargu ar gali sau leisti 
vyras, atsidūręs tokioje padėtyje. 

Atsivėrė durys, ir įėjo jis trindamasis galvą drobiniu rank- 
šluosčiu, nuo šlapių plaukų patamsėjusiais marškiniais. 

— Kur buvai? - paklausiau nustebusi. 

Nors Leochas, palyginti su kaimo nameliais ir ūkeliais, buvo 
ištaigingas, maudymosi patogumais pasigirti negalėjo. Pilyje te- 
buvo varinė gelda, kurioje Kolumas mirkydavo sopančias kojas, 
ir vos didesnė kita. Ta vonia naudodavosi moterys, manančios, 
kad savo darbu nusipelnė joje pasilepinti vienumoje. Šiaip visi 
prausdavosi dubenyje, prisipylę vandens iš ąsočio, arba lauke, 
ežere ar mažoje patalpoje akmeninėmis grindimis šalia sodo, 
ten jaunos moterys stovėdavo nuogos, o draugės laistydavo jas 
vandeniu iš kibirų. 

— Ežere, - atsakė Džeimis, tvarkingai kabindamas drėgną 
rankšluostį ant palangės. - Kažkas, - niūriai tarė, - paliko atla- 
potas tvarto ir arklidės duris, ir Kobharas prieblandoje truputį 
pasimaudė. 

— Aha, todėl ir nevakarieniavai. Bet arkliams juk nepatinka 
maudytis? 

Jis papurtė galvą pirštais braukdamas per plaukus, kad jie 
pradžiūtų. 

— Ne, nepatinka. Bet žinai, jie, kaip ir žmonės, skirtingi. 
O Kobharas labai mėgsta jaunus vandens augalus. Užkandžia- 
vo sau paežerėje, bet iš kaimo atlėkė šunų gauja ir įvijo gyvulį 
į vandenį. Juos nuginęs, puoliau paskui arklį. Na, jeigu man į 
rankas paklius mažasis Hamišas, - pasakė jis, turėdamas žiau- 
rių kėslų, - pamokysiu jį, kad paliko atdarus vartus. 

— Ar pasakysi Kolumui? - paklausiau, nes man buvo gaila 
kaltininko. 

Džeimis pakratė galvą rausdamasis krepšyje. Išsitraukė 
bandelę ir gabalą sūrio, aiškiai nugvelbtą iš virtuvės pakeliui 
į kambarį. 

— Ne, - tarė. - Kolumas labai griežtas vaikiui. Jeigu išgirs, 
kad Hamišas toks nerūpestingas, neleis jam jodinėti kokį mė- 
nesį, nors jis ir taip negalėtų, nes būtų smarkiai priluptas. Ak, 
mirštu iš bado. 

Jis godžiai krimstelėjo bandelės ir pabiro trupiniai. 

- Tik nesigulk valgydamas, - pasakiau ir palindau po ant- 
klodėmis. - Tai ką darysi su Hamišu? 

Jis nurijo bandelės kąsnį ir nusišypsojo. 

— Nesijaudink. Rytoj prieš vakarienę išplauksiu su juo pasi- 
irstyti ežere ir įmesiu į vandenį. Kol jis nusikapanos iki kranto 
ir apdžius, vakarienė bus seniai pasibaigusi. - Džeimis trimis 
kąsniais sukirto sūrį ir visai nesigėdydamas aplaižė pirštus. - 
Tegu jis eina miegoti šlapias ir alkanas, pažiūrėsim, kaip jam 
patiks, - niūriai tarė. 

Jis viltingai dirstelėjo į stalo stalčių, kuriame kartais laikyda- 
vau obuolius arba vieną kitą užkandėlį. Deja, šįvakar ten buvo 
tuščia, ir jis atsidusęs užstūmė stalčių. 

- Tikriausiai išgyvensiu iki pusryčių, - tarė nusiteikęs fi- 
losofiškai. 

Greitosiomis nusirengęs, virpėdamas iš šalčio, jis šmurkšte- 
lėjo šalia manęs. Nors jo galūnės buvo atšalusios nuo plaukioji- 
mo lediniame vandenyje, kūnas vis tiek skleidė jaukią šilumą. 

— Gera prisispausti prie tavęs, - sumurmėjo glaustydama- 
sis. - Kvepi kitaip; gal šiandien sodinai augalus? 

- Ne, - nustebau. - Man pasirodė, kad ir tu dvelki kitu 
kvapu. 

Jis kvepėjo aitriomis žolelėmis, tas aromatas buvo neatgra- 
sus, bet nepažįstamas. 

— Aš kvepiu žuvimi, - pasakė uostydamas plaštakos vir- 
šų. - Ir šlapiu arkliu. Ne, - įkvėpdamas pasilenkė, - tą kvapą 
skleidžia kažkas kitas. Bet visai čia pat. 

Jis išsiropštė iš lovos ir, atvertęs antklodes, ėmė ieškoti. Kva- 
po šaltinį radome po mano pagalve. 

- Kas, po galais?.. - Pačiupau ir tučtuojau paleidau. - Ai! 
Duria! 

Tai buvo nedidelis ryšelis augalų, išrautų su visomis šakni- 
mis, surištas juodu siūlu. Augalai buvo nuvytę, bet nugeibę lapai 
aitriai kvepėjo. Puokštelėje buvo viena gėlė, sutrinta erškėtrožė, 
į jos dygliuotą kotelį ir įsidūriau nykštį. 

Pačiulpiau sužeistą pirštą, o kita ranka dar atsargiau apver- 
čiau ryšelį. Džeimis ramiai stovėjo ir valandėlę spoksojo. Pas- 
kui staiga stvėrė jį ir, nužingsniavęs prie atviro lango, švystelėjo 
nakties laukan. Tada grįžo prie lovos, greitai subraukė į delną 
žemes, nubirusias nuo augalų šaknų, ir išmetė pro langą. Už- 
trenkęs jį, atžirgliojo valydamasis žemėtus delnus. 

- Viskas, - tarė ir atsigulė. - Grįžk į lovą, Sasenach. 

- Kas tai? — paklausiau išsitiesdama greta jo. 

- Turbūt pokštas, — atsakė jis. - Bjaurus ir nemalonus, bet 
tik pokštas. - Jis parimo ant alkūnės ir užpūtė žvakę. - Eikš, mo 
duinne. Man šalta. 


p, 

Nors sunerimau, kad kažkas man linki bloga, miegojau gerai, 
dvigubai saugoma užsklęstų durų ir Džeimio rankų. Priešauš- 
riu sapnavau žolėtas pievas, kuriose skraidė gausybė peteliškių. 
Geltonos, rudos, baltos ir oranžinės, jos sūkuriavo aplink mane 
it rudens lapai, tūpdamos ant galvos ir pečių, slysdamos kūnu 
lyg lietus. Mažos jų kojytės kuteno odą, o aksominiai sparneliai 
plazdėjo tarsi silpnas mano širdies dūžių aidas. 

Švelniai išplaukiau į tikrovės paviršių ir supratau, kad druge- 
lių kojos ant mano pilvo - tai liepsnojančios raudonų Džeimio 
plaukų kupetos garbanos, o plaštakė, įstrigusi tarp šlaunų, - jo 
liežuvis. 

- Hm, - murmtelėjau kiek vėliau. - Na, man labai gera, 
o tau? 

- Jeigu ir toliau taip, po trijų ketvirčių minutės taip pat pa- 
sijusiu nuostabiai, - tarė jis ir išsišiepęs atitraukė mano ran- 
ką. - Bet verčiau neskubėsiu, iš prigimties esu lėtas ir apdairus 
žmogus, pati matai. Ponia, ar galiu paprašyti suteikti man ma- 
lonę ir šį vakarą sudaryti man draugiją? 

— Gali. - Pasikišau rankas po galva ir prisimerkusi įsmei- 
giau į jį provokuojantį žvilgsnį. - Jei nori man pasakyti, jog 
esi toks nukaršęs, kad neįstengsi to padaryti daugiau nei kartą 
per dieną. 

Džeimis įdėmiai žiūrėjo į mane iš lovos pakraščio. Kai puolė 
ant manęs, ūmai plykstelėjo baltuma, ir aš buvau smarkiai pri- 
spausta prie patalų. 

— Ką gi, - sušvokštė jis man į plaukų raizgalynę, - dabar 
nesakysi, kad tavęs neperspėjau. 

Po pustrečios minutės jis sudejavo ir atsimerkė. Abiem ran- 
komis greitai persibraukė per veidą ir viršugalvį, ir trumpesni 
plaukai pasistojo it plunksnos. Paskui tyliai keikdamasis geilų 
kalba nenoriai išlindo iš po antklodžių ir ėmė rengtis. Rytas 
buvo žvarbus, todėl Džeimį krėtė drebulys. 

— Nesitikiu, - viltingai pratariau, - kad galėtum pasakyti 
Alekui sergąas ir vėl atsigulti. 

Jis nusijuokė ir pasilenkė manęs pabučiuoti, tada iš po lovos 
nustvėrė kojines. 

— O, kad galėčiau. Deja, abejoju, ar net raupai, maras ar 
mirtinas kūno sužalojimas jam būtų pateisinama dingstis. Jei 
net plūsčiau krauju, senis Alekas vis tiek beregint atlėktų ir iš- 
vilktų mane iš mirties patalo, kad padėčiau išvaryti gyvuliams 
kirminus. 

Žiūrėjau į grakščias ilgas jo blauzdas, kai jis tvarkingai užsi- 
traukė kojinę ir užlenkė jos viršų. 

- Mirtinas kūno sužalojimas? Gal įstengčiau ką nors pada- 
ryti šioms kūno linijoms? - niūriai pasakiau. 

Džeimis, tiesdamas ranką prie kitos kojinės, suniurnėjo: 

— Na, Sasenach, žiūrėk, kur laidai savo išdykėliškas strėles. - 
Jis pamėgino geidulingai mirktelėti, bet galiausiai tik sušnaira- 
vo. - Nusitaikysi per aukštai, ir nebetiksiu tau. 

Pakėliau antakį ir susiraičiau po antklodėmis. 

— Nesijaudink. Pažadu taikytis tik žemiau kelių. 

Jis paplekšnojo per pūpsantį mano iškilumą ir išdrožė į ark- 
lides, gana garsiai plėšdamas dainą „Tarp viržių“. Iš laiptinės 
atsklido priedainis: 


Sėdint su maža mergaite ant kelių, 
Man įgėlė laukinė bitėčė aukščiau kelioooo, 
Tarp viržių, prieš Bendikgę. 


Džeimis nemelavo: jis neturėjo jokios klausos. 

Vėl nugrimzdau į palaimingą snaudulį, bet netrukus atsikė- | 
liau ir nulipau pusryčių. Daugelis pilies gyventojų jau buvo pa- 
valgę ir išėję į darbus; tie, kurie dar sėdėjo menėje, gana maloniai 
pasisveikino su manimi. Nepastebėjau kreivo žvilgsnio ar slepia- 
mo priešiškumo to, kuriam buvo smalsu, kaip pavyko bjaurus jo 
pokštas. Bet vis dėlto atidžiai nužvelgiau žmonių veidus. 

Rytą praleidau viena sode ir laukuose su krepšiu ir kasimo 
lazdele. Man jau buvo pradėję stigti kai kurių reikalingiausių 

žolelių. Kaimiečiai dažniausiai kreipdavosi pagalbos į Geilis 
Dankan, bet paskutiniu metu ir į mano ambulatoriją užsukda- 
vo keletas žmonių iš kaimo, todėl nuolat prireikdavo vaistų nuo 
visokių ligų. Gal vyro negalavimas atima iš Geilis daug laiko ir 
ji nebespėja rūpintis savo ligoniais? 

Didumą popietės pratūnojau kabinete. Priėmiau kelis pa- 
cientus. Negyjanti egzema, išnarintas nykštys, o vienas virtuvės 
berniukas buvo užsivertęs ant kojos puodą su karšta sriuba. Už- 
tepusi kukmedžių šaknų ir vilkdalgių tepalo, atstačiusi ir apri- 
šusi nykštį, vienoje mažesnių velionio Bitono grūstuvių ėmiau 
trinti žoleles įdomiu pavadinimu - kanadines vedegenes. 

Darbas atrodė nuobodus, varginantis, bet labai pritiko to- 
kiai tingiai popietei. Oras buvo gražus, o kai užsiropščiau ant 
stalo norėdama pažvelgti laukan, išvydau mėlynus šešėlius, iš- 
tįsusius po guobomis vakaruose. 

Kambaryje surikiuoti tvarkingomis eilutėmis tviskėjo sti- 
kliniai buteliai, o šalia jų gulėjo dailios tvarsčių ir kompresų 
krūvelės. Kruopščiai išvalytoje, dezinfekuotoje vaistų spintelėje 
dabar buvo sudėtos džiovintų lapų, šaknų ir grybų marliniuo- 
se maišeliuose atsargos. Giliai įkvėpiau aitraus, pikantiško savo 
kabineto kvapo ir džiugiai iškvėpiau. 

Paskui lioviausi smulkinti žolę ir padėjau į šalį piestelę. 
Priblokšta sumojau, kad esu patenkinta. Nors čia mane slėgė 
didžiulė gyvenimo nežinomybė, persekiojo bloga linkinčiųjų 
kliautys, nuolat graužė silpnas Frenko ilgesio skausmas, iš ti- 
krųjų nesijaučiau nelaiminga. Buvo visiškai priešingai. 

Staiga susigėdau ir pasijutau kaip išdavikė. Kaip galiu būti 
laiminga, kai Frenkas sunerimęs tikriausiai kraustosi iš proto? 
Turint galvoje, kad laikas iš tikrųjų slinko ir be manęs, - kodėl 
gi jis turėtų sustoti, - turbūt esu dingusi jau daugiau kaip ke- 
turi mėnesiai. Įsivaizdavau Frenką griozdžiant Škotijos kaimus, 
šaukiantis policijos, laukiant iš manęs kokio nors ženklo, ko- 
kios nors žinios. Dabar jis, matyt, beveik praradęs viltį ir laukia 
pranešimo, kad rastas mano lavonas. 

Padėjau grūstuvę ir, ištikta kaltės, širdgėlos ir gailesčio prie- 
puolio, pradėjau žingsniuoti po siaurą kambarėlį pirmyn atgal 
trindama rankas į prijuostę. Turėjau iškeliauti iš pilies greičiau. 
Turėjau labiau pasistengti grįžti pas Frenką. Bet juk stengiausi, 
priminiau sau. Ir ne sykį. Bet pažvelkit, kas iš to išėjo. 

Taip, pažvelkit. Ištekėjau už škoto nusikaltėlio, mudu abu 
medžioja žiaurusis dragūnų kapitonas, gyvenu tarp daugybės 
laukinių, kurie nužudytų Džeimį vos pažvelgę, jeigu jiems pa- 
sirodytų, kad jis kelia grėsmę brangiam jų klano tęstinumui. 
O visų blogiausia, kad aš laiminga. 

Atsisėdau beviltiškai spoksodama į gausybę stiklinių indų 
ir butelių. Grįžusi į Leochą, diena po dienos gyvenau sąmo- 
ningai slopindama ankstesnio gyvenimo prisiminimus. Širdies 
gilumoje žinojau, kad privalau greitai ką nors nuspręsti, bet vis 
atidėliojau, kasdien, kas valandą stumdama šalin abejones ir 
nežinomybę slopindama Džeimio draugijos - ir jo glėbio - ma- 
lonumais. 

Ūmai koridoriuje pasigirdo trenksmas ir keiksmai. Skubiai 
pašokau ir priėjau prie durų kaip tik tada, kai vidun įklibikščia- 
vo Džeimis, iš vieno šono prilaikomas sulinkusio senio Aleko 
Makmahono, o iš kito - išstypusio jauno arklininko, kuris labai 
stengėsi padėti. Džeimis susmuko ant kėdės ištiesęs kairę koją 
ir bjauriai išsiviepė žiūrėdamas į ją. Ta grimasa labiau rodė ap- 
maudą nei skausmą, todėl gana ramiai atsiklaupiau apžiūrėti jį 
erzinančios galūnės. 

- Nesmarkus patempimas, - pasakiau paviršutiniškai pati- 
krinusi. - Kas atsitiko? 

- Nukritau, - trumpai atsakė Džeimis. 

— Nuo tvoros? - paerzinau. 

Jis rūsčiai pažvelgė. 

— Ne. Nuo Dono. 

- Jojai ant to gyvulio? - nepatikliai paklausiau. - Tada tau 
pasisekė, kad atsipirkai tik patempta kulkšnimi. 

Paėmusi raištį, pradėjau tvarstyti sąnarį. 

— Na, nebuvo taip blogai, - įsiterpė senasis Alekas. - Tiesą 
sakant, vaikine, tau sekėsi jį suvaldyti, nors ir neilgai. 

- Žinau, kad sekėsi, - atrėžė Džeimis sukąsdamas dantis, 
nes smarkiai patraukiau tvarstį. - Bet jam įgėlė bitė, 

Vešlūs antakiai kilstelėjo. 

— Vaje, bitė? Gyvulys patrako taip, lyg į jį būtų susmigusi 
strėlė, - įspūdžių su manimi pasidalijo Alekas. - Visom ketu- 
riom pašoko į orą, tada nusileido ant žemės, sustingo, atsistojo 
piestu ir ėmė blaškytis po diendaržį lyg bitė stiklainyje. O prie 
jo buvo lipte prilipęs tavo vyrutis, - tarė linktelėdamas į Džei- 
mį, kurio veide atsirado nauja nemaloni mina, - bet paskui tas 
didelis bailus šėtonas peršoko tvorą. 

- Tvorą? O kur jis dabar? - susidomėjau stodamasi ir šluos- 
tydamasi rankas. 

- Tikriausiai pusiaukelėje į pragarą, - atsakė Džeimis, pa- 
dėjo koją ant grindų ir atsargiai perkėlė ant jos svorį. - Ir tegu 
ten lieka. 

Susiraukęs vėl atsisėdo. 

- Abejoju, ar velniui bus naudos iš pusiau sulūžusio erži- 
lo, - tarė Alekas. - Juk prireikus jis pats gali pasiversti arkliu. 

— Turbūt Donas ir yra šėtonas, - pralinksmėjau. 

- Tai jau tikrai, - pasakė Džeimis vis dar kęsdamas skaus- 
mą, bet jau atgaudamas įprastą gerą nuotaiką. - Nors dažniau- 
siai šėtonas - juodas eržilas, ar ne? 

- O taip, - pritarė Alekas. - Didžiulis juodas eržilas, šuo- 
liuojantis greitai kaip mintis tarp vyro ir mergelės. 

Jis linksmai išsišiepė žiūrėdamas į Džeimį ir atsistojo ketin- 
damas eiti. 

- O jei jau apie tai prakalbome, - pridūrė mirktelėdamas 
man, - rytoj nelaukiu tavęs arklidėse. Pagulėk lovoje, vaikine, 
ir, hm... ilsėkis. 

— Kodėl, - prabilau akimis nulydėdama greitai suirztantį 
seną arklininką, - visiems atrodo, kad mudu galvojam tik kaip 
pulti į lovą? 

Džeimis, remdamasis į stalą, vėl mėgino atsistoti ant pa- 
temptos kojos bandydamas svorį. 

— Viena vertus, esam susituokę tik mažiau kaip mėnesį, - 
paaiškino Džeimis. - Kita vertus... - Jis pažvelgė ir šyptelėjo 
purtydamas galvą. - Jau sakiau, Sasenach. Viskas, apie ką gal- 
voji, matyti tavo veide. 

— Prakeikimas! 


ss 

Iš pat ryto ambulatorijoje greitosiomis apžiūrėjusi žaizdas, 
toliau tenkinau savo vienintelio reiklaus paciento norus. 

— Tau reikia ilsėtis, - priekaištingai pasakiau jam. 

— Tą ir darau. Na, bent mano kulkšnis ilsisi. Matai? 

Jis kilstelėjo ilgą, nuogą blauzdą ir pirmyn atgal pakraipė 
liesą, grakščią pėdą. Ūmai vidury judesio koja sustingo, o jos 
savininkas aiktelėjo. Džeimis nuleido galūnę ir švelniai pama- 
sažavo vis dar patinusią kulkšnį. 

— Tai tau bus pamoka, - tariau iškišdama kojas iš po antklo- 
džių. - Nagi, kelkis. Jau ganėtinai ilgai drybsojai lovoje, be to, 
čia tvanku. Tau reikia įkvėpti gaivaus oro. 

Jis atsisėdo, plaukai užkrito ant veido. 

— Man regis, sakei, turiu ilsėtis. 

— Pailsėsi gryname ore. Kelkis. Paklosiu lovą. 

Skųsdamasis dėl mano beširdiškumo ir dėmesio mirtinai 
sužeistam žmogui stokos, Džeimis apsirengė ir ilgokai sėdėjo 
leisdamas man aprišti silpną kulkšnį, bet vėliau prasiveržė įgim- 
tas gyvumas. 

— Lauke kiek lietinga, - pasakė jis, dirstelėjęs pro suveria- 
mąjį langą, už kurio silpna dulksna įsismarkavo ir virto liūti- 
mi. - Lipkim ant stogo. 

— Ant stogo? Ak, įsitikinti, kad lyja. Patemptai kulkš- 
niai geresnio recepto nei kopti per šešis laiptatakius nė nesu- 
galvočiau. 

— Penkis. Be to, turiu lazdą. 

Pergalingu mostu jis iš už durų ištraukė seną gudobelės 
pagalį. 

- Iš kur gavai? - paklausiau apžiūrinėdama lazdą. Pažvelgus 
iš arti, ji atrodė dar labiau nuzulinta, trijų pėdų ilgio, nuo senu- 
mo tapusi kieta lyg deimantas. 

— Paskolino Alekas. Baksnoja ja mulams į tarpuakį, kai nori 
atkreipti dėmesį. 

- Turbūt labai veiksminga, - tariau žiūrėdama į nutrintą 
medį. - Kada nors ją išbandysiu. Tavo kailiu. 

Galų gale atsidūrėm nedideliame plotelyje po skalūno čer- 
pėmis dengto stogo užlaidu. Šios mažos stebyklos kraštą saugo- 
jo neaukštas akmeninis aptvaras. 

— Gražu! 

Nors pylė lietus, nuo stogo atsivėrė nuostabus vaizdas; prie- 
šais plytėjo sidabrinis ežeras, o anapus jo kilo stačios uolos, 
smingančios į vientisą dangaus pilkumą lyg gūbriuoti juodi 
kumščiai. 

Džeimis parimo ant aptvaro nesistodamas ant patemptos 
kojos. 

— Taip. Kartais čia ateidavau, kai tada gyvenau pilyje. 

Jis mostelėjo skersai ežero, raibuliuojančio po lietaus 
čiurkšlėmis. 

— Ar matai prorėžą tarp tų dviejų uolų? 

— Kalnuose? Taip. 

- Tai kelias į Lalibrochą. Kai mane imdavo graužti namų 
ilgesys, užlipdavau čia ir žiūrėdavau ton pusėn. Įsivaizduodavau 
skrendąs kaip varnas perėja, per kalvas ir laukus, plytinčius ki- 
tapus kalnų, į dvarą slėnio gale. 

Švelniai paliečiau jo ranką. 

— Ar nori grįžti namo, Džeimi? 

Jis pasuko galvą ir nusišypsojo man. 

- Galvojau apie tai. Nežinau, ar tikrai noriu, bet, manau, 
turim grįžti. Nežinau, ką ten rasim, Sasenach. Bet... taip. Da- 
bar aš vedęs. Tu esi Broch Tuaracho šeimininkė. Ar esu nusi- 

kaltėlis, ar ne, man reikia grįžti į dvarą, net jei reikalai susi- 
tvarkys dar negreit. 

Suvirpėjau ir iš palengvėjimo, ir iš nuogąsčio, kad ištrūksim 
iš Leocho ir visų jo intrigų. 

- O kada išvyksim? 

Jis susiraukė barbendamas pirštais į aptvarą. Nuo lietaus 
akmuo buvo tamsus ir slidus. 

- Turėtume palaukti, kol atkeliaus kunigaikštis. Galimas 
daiktas, jis padarys Kolumui paslaugą ir perims mano bylą. 
Jeigu jis negalės manęs išteisinti, gal atleis nuo bausmės. Tada 
grįžti į Lalibrochą bus ne taip pavojinga. 

— Na, taip, bet... 

Nutilau, ir jis griežtai pažvelgė į mane. 

— Kas yra, Sasenach? 

Giliai įkvėpiau. 

- Džeimi... jei tau kai ką papasakosiu, ar prižadėsi neklau- 
sinėti, iš kur tai žinau? 

Nenuleisdamas akių, Džeimis suėmė mane abiem rankom. 
Jo plaukai buvo padengti lietaus rasa, maži lašeliai riedėjo smil- 
kiniais. Džeimis nusišypsojo. 

— Juk sakiau, kad nekamantinėsiu tavęs apie tai, ko nenori 
man pasakoti. Pažadu. 

— Atsisėskim. Neturėtum taip ilgai stovėti ant kojų. 

Mudu nuėjom prie sienos, kur po išsikišusiomis stogo ska- 
lūno čerpėmis buvo sausas plokščių lopinėlis. Čia patogiai įsi- 
taisėm, atsirėmę į sieną. 

— Gerai, Sasenach. Ir ką gi ketini man papasakoti? - paklau- 
sė Džeimis. 

- Apie Sandringamo kunigaikštį, - atsakiau ir prikandau 
lūpą. - Džeimi, nepasikliauk juo. Visko apie jį nežinau, bet kai 
ką žinau. Kai ką blogo. 

— Vadinasi, žinai apie tai? - nustebo jis. 

Tada jau aš išpūčiau akis. 

— Nori pasakyti, tu jau žinai? Buvai su juo susitikęs? 


32 DIANA GABALDON 


Man atlėgo širdis. Galbūt apie paslaptingus ryšius, siejan- 
čius Sandringamą ir jakobitus, buvo žinoma kur kas daugiau, 
nei manė Frenkas ir vikaras. 

- O taip. Jis čia viešėjo, kai buvau šešiolikos. Tada... iš- 
keliavau. 

— Kodėl iškeliavai? 

Man magėjo tai sužinoti, nes ūmai prisiminiau, ką Geilis 
Dankan pasakojo, kai pirmąsyk sutikau ją giraitėje. Keistas pa- 
skalas, kad Džeimis - tikrasis Kolumo sūnaus Hamišo tėvas. 
Aišku, taip nebuvo, negalėjo būti, bet tikriausiai buvau vienin- 
telė pilyje, kuri tai žinojo. Tačiau tokie įtarimai galėjo paskatinti 
Duglą kėsintis į Džeimio gyvybę, jeigu taip iš tikrųjų nutiko per 
tą užpuolimą prie Keriariko. 

— Ar išvykai ne dėl... ponios Leticijos? - kiek užsikirsdama 
paklausiau. 

— Leticijos? 

Džeimis krūptelėjo, jo nuostaba buvo neapsimestinė, ir ma- 
nyje staiga atsileido kažkoks keistas gumulas. Iš ties; nemaniau, 
kad Geilis spėlionės teisingos, bet vis dėlto... 

- Po galais, kodėl užsiminei apie Leticiją? - parūpo Džei- 
miui. - Pilyje gyvenau metus, bet, kiek prisimenu, su ja šnekė- 
jausi gal kartą, kai ji pakvietė mane į savo kambarį ir ėmė bjau- 
riai plūstis, kad jos rožių darželyje žaidžiamas žolės riedulys. 

Papasakojau jam, ką man sakė Geilis, ir Džeimis nusijuokė, 
į šaltą, lietingą orą iš jo burnos plūstelėjo garas. 

- Dieve, - tarė jis, - tarsi būčiau turėjęs drąsos! 

— Ar nemanai, kad Kolumas tave įtarė? 

Jis ryžtingai papurtė galvą. 

- Ne, Sasenach. Jeigu jis būtų įtaręs, nebūčiau gyvas su- 
laukęs septyniolikos, o ką jau kalbėti apie brandų dvidešimt 
trejų amžių. 

Tokie jo žodžiai daugiau ar mažiau patvirtino įspūdį, kurį 
buvau susidariusi apie Kolumą, bet vis tiek lengviau atsikvė- 

piau. Džeimio veidas pasidarė mąslus, mėlynos akys ūmai nu- 
klydo kažkur toli. 

— Bet, tiesą sakant, nežinau, ar Kolumas tikrai žino, kodėl 
taip netikėtai iškeliavau iš pilies. O jei Geilis Dankan visur 
skleidžia tokius gandus, ji - santaikos drumstėja, Sasenach, lie- 
žuvautoja ir barninga moteris, žmonės šneka, kad dar ir ragana. 
Manau, Kolumas tai supranta. 

Jis pažvelgė į vandens, pliaupiančio nuo stogo, skraistę. 

- Turbūt mudviem reikėtų lipti žemyn. Lauke darosi per 
drėgna. 

Grįžom kitu keliu, perėję stogą nusileidom išoriniais laip- 
tais, vedančiais į virtuvės darželius, kuriuose norėjau pasiskinti 
agurklių, jei tik nesutrukdys liūtis. Prisispaudėm žemiau pilies 
sienos, po išsikišusia lango atbraila, kuri nukreipė iš viršaus pi- 
lantį lietų. 

- Ką darai su agurklėmis, Sasenach? - pasidomėjo Džeimis 
žiūrėdamas į išdrikusius vynmedžius ir augalus, lietaus priplak- 
tus prie žemės. 

- Kol jos žalios, nieko. Pirmiausia reikia išdžiovinti, tada... 

Mane pertraukė baisus lojimas ir riksmas anapus darželio 
sienos. Per liūtį nuskuodžiau prie sienos, o Džeimis, daug lė- 
čiau, atšlubčiojo paskui mane. 

Taku bėgo tėvas Beinas, kaimo kunigas, po jo kojomis tiško 
balos, o jį vijosi gauja viauksinčių šunų. Susipainiojęs dukslioje 
sutanoje, kunigas suklupo ir pargriuvo, o aplink jį ištryško van- 
duo ir purvas. Jį akimoju užpuolė šunys, urgzdami ėmė graibs- 
tyti už skvernų. 

Prie manęs virš sienos sušmėžavo skraistė, ir Džeimis jau 
sukosi tarp šunų, smūgiavo lazda ir rėkavo geilų kalba. Jo balsas 
įsiliejo į bendrą triukšmą. Šūksmai ir keiksmai menkai padėjo, 
bet lazda nuveikė kur kas daugiau. Kai ji ėmė talžyti gauruotus 
kūnus, pasigirdo šaižus amsėjimas, o galop gauja pamažu atsi- 
traukė ir nulapnojo kaimo link. 

Džeimis švokšdamas nusibraukė nuo akių plaukus. 

— Pikti kaip vilkai, - tarė. - Jau sakiau Kolumui apie tą gau- 
ją; prieš dvi dienas tie patys šunys į ežerą įvijo Kobharą. Būtų 
geriausia juos nušauti, kol nieko nepapjovė. 

Jis pažvelgė į mane. Buvau suklupusi prie pargriuvusio ku- 
nigo ir jį apžiūrinėjau. Lietaus lašai varvėjo nuo mano plaukų 
galiukų, jutau, kaip šlampa skara. 

- Jie nespėjo smarkiai įkąsti, - pasakiau. - Liko tik kelios 
dantų žymės, bet šiaip jis nedaug nukentėjo. 

Vienas tėvo Beino sutanos šonas buvo įplyšęs, pro skylę 
kyšojo beplaukė balta šlaunis su bjauria iškąsta žaizda ir ke- 
liomis dantų pradurtomis skylutėmis, iš kurių sunkėsi kraujas. 
Kunigas, nesveikai išblyškęs nuo sukrėtimo, bandė atsistoti; iš 
tikrųjų nebuvo sunkiai sužalotas. 

— Gal eitumėt su manimi į kabinetą, tėve, praplaučiau jūsų 
žaizdas, - pasiūliau tvardydama šypseną, kurią kėlė žemo drūto 
kunigo reginys: sutana plaikstėsi, o iš po jos švysčiojo spalvotos 
rombais megztos kojinės. 

Net ir tada, kai tėvas Beinas jausdavosi gerai, jo veidas pri- 
mindavo sugniaužtą kumštį. Nūnai tas panašumas buvo dar 
akivaizdesnis, nes jį paryškino raudonos dėmės, išmarginusios 
smakrą, ir vertikalios raukšlės tarp skruostų ir burnos. Jis dirs- 
telėjo į mane, lyg būčiau jam liepusi viešai nusižengti dorovei. 

Matyt, jis taip ir pamanė, nes tarė: 

- Koks Dievo tarnas galėtų rodyti ir leisti čiupinėti savo 
kūno dalis moteriai? Štai ką pasakysiu, ponia. Nenutuokiu, prie 
kokių nedorybių ir ištvirkavimo pratę sluoksniai, kuriuose su- 
kinėjatės, bet turiu jus įspėti, kad čia tai nebus pakenčiama, kol 
aš gydau šios parapijos sielas! 

Tada jis nusisuko ir nuklibikščiavo gana smarkiai šlubuo- 
damas ir nesėkmingai mėgindamas pakelti suplėšytą sutanos 
skverną. 

— Darykite, kaip patinka! - šūktelėjau jam pavymui. - Jei 
neleidžiat išvalyti žaizdų, jos supūliuos! 


SVETIMŠALĖ 35 


Kunigas neatsakė, bet sugaužė apvalius pečius ir ėmė kli- 
bikščiuoti darželio laiptais, kiekvieną pakopą įveikdamas tarsi 
pingvinas, šokčiojantis ant ledo lyties. 

- Tas Žmogus nemėgsta moterų, ar ne? - pasiteiravau 
Džeimio. 

— Turint galvoje jo veiklą, turbūt taip, - atsakė Džeimis. — 
Eime valgyti. 


= 

Po pietų nusiunčiau savo pacientą atgal į lovą pailsėti, šįsyk 
vieną, nors jis ir prieštaravo, ir nudrožiau į kabinetą. Gausus lie- 
tus, regis, sulėtino visus darbus; žmonės mieliau tūnojo namie, 
užuot žalojęsi kojas noragais ar kritę nuo stogų. 

Maloniai praleidau laiką, į Deivio Bitono knygą įtraukda- 
ma naujausius įrašus. Bet vos baigiau, mano duris užtamsino 
lankytojas. 

Jis iš tikrųjų jas užtemdė, nes jo kūnas užkimšo visą tarp- 
durį. Prisimerkiau ir prieblandoje įžiūrėjau Aleko Makmahono 
figūrą, keistai apmuturiuotą švarkais, skaromis ir keistomis gū- 
nios skiautėmis. 

Jis lėtai žengė į priekį. Tai man priminė pirmą mudviejų 
su Kolumu apsilankymą šiame kabinete ir pakišo mintį, kokia 
bėda kamuoja arklininką. 

— Reumatas? - paklausiau su užuojauta, kai jis, slopindamas 
dejonę, nerangiai susmuko ant vienintelės kėdės. 

- Taip. Drėgmė smelkiasi man į kaulus. Ar galima ką nors 
padaryti? 

Jis padėjo didžiules grublėtas rankas ant stalo atpalaiduoda- 
mas pirštus. Jos pamažu atsigniaužė kaip naktinės gėlės žiedas, 
ir išvydau nuospaudomis nusėtus delnus. Paėmiau gumbuotą 
galūnę ir švelniai palanksčiau ištermpdama pirštus ir pamasa- 
žuodama kietą kaip ragas delną. Raukšlėtas senas veidas, pa- 
linkęs virš rankos, trumpai persikreipė, bet kai pirmieji diegliai 
praėjo, pamažu atsileido. 

— Tarsi medinė, - pasakiau. - Geriausia, ką galiu patarti, yra 
gurkšnis viskio ir geras masažas. Tačiau labai padės ir bitkrėslių 
arbata. 

Jis nusijuokė, nuo jo peties nuslydo skaros. 

- Viskio? Abejoju, mergyt, bet matau, kad esi nebloga gy- 
dytoja. 

Ištiesiau ranką ir iš savo vaistų spintelės gilumos ištraukiau 
rudą butelį be pavadinimo, kuriame buvo Leocho spirito va- 
ryklos gaminio. Trenkiau jį su raginiu puodeliu ant stalo prieš 
Aleką. 

— Išgerkit. Tada nusivilkit tiek drabužių, kiek jums atrodo 
padoru, ir atsigulkit ant stalo. Užkursiu židinį, tad nesušalsite. 

Mėlyna akis meiliai nužvelgė butelį, o susukta ranka lėtai 
pasiekė butelio kaklelį. 

— Verčiau pati gurkštelėk, mergyt, - patarė jis. - Laukia sun- 
kus darbas. 

Kai užguliau kairį petį, kad Alekas atsipalaiduotų, jis su- 
dejavo ir iš skausmo, ir iš pasitenkinimo. Paskui jį pakėliau iš 
apačios ir pasukau kūną ketvirčiu. 

— Kai mane suriesdavo strėnų gėla, žmona laidyne laidydavo 
man nugarą. Bet šitaip dar geriau. Turi stiprias rankas. Būtum 
puiki arklininkė, 

- Laikysiu tai komplimentu, - abejingai pasakiau, į delną 
įsipyliau pašildyto aliejaus ir taukų mišinio ir ėmiau juo tepti 
plačią baltą jo nugarą. 

Tarp visokio oro regėjusios dėmėtos rudos jo rankų odos, 
kur baigėsi paraitotos marškinių rankovės, ir pieno baltumo pe- 
čių ir nugaros ėjo demarkacijos linija. 

— Kitados buvote dailus šviesus vaikinas, - pasakiau. - Jūsų 
nugaros oda balta kaip mano. 

Nuo tylaus juoko, atsklidusio iš gelmių, kūnas po mano ran- 
komis suvirpėjo. 

— Dabar kažin, ar ne? Taip, kartą mane be marškinių pamatė 
Elena Makenzi, priimantį į pasaulį ateinantį kumeliuką, ir pasa- 

kė, kad jai atrodo, lyg gerasis Dievas bus prie mano kūno pritai- 
sęs ne tą galvą: ant mano kaklo turėjo būti užmautas maišas su 
pienišku pudingu, o ne veidas iš altoriaus paveikslo. 

Supratau, kad jis turi galvoje kryžiaus su Nukryžiuotuoju 
širmą koplyčioje. Joje buvo pavaizduoti visokie atgrasūs demo- 
nai, kankinantys nusidėjėlius. 

- Elena Makenzi, regis, gan atvirai reikšdavo nuomonę, - 
tariau. 

Labai norėjau ką nors sužinoti apie Džeimio motiną. Iš 
smulkmenų, kurias Džeimis kartais atskleisdavo, buvau su- 
sikūrusi šiokį tokį jo tėvo Brajano paveikslą, bet jis neuž- 
simindavo apie motiną, žinojau tik tiek, kad ji mirė jauna, 
gimdydama. 

— Ak, toji Elena buvo labai šmaikšti ir tokio pat aštraus pro- 
to. - Atrišusi keliaraiščius, atraitojau kelnes, kad netrukdytų, ir 
ėmiau masažuoti raumeningas blauzdas. - Bet netrūko jai ir 
švelnumo, todėl, be jos brolių, niekas labai nepykdavo. Ir visai 
nepaisė Kolumo ir Duglo. 

- Hm. Tą girdėjau. Juk ji pabėgo iš namų? 

Susmeigiau nykščius į sausgysles žemiau kelio, ir jis išleido 
garsą, panašų į spygtelėjimą, kuris buvo nelabai orus. 

- Taip. Elena buvo vyriausia iš šešių Makenzių vaikų. Metais 
ar dvejais vyresnė už Kolumą ir senio Džeikobo numylėtinė, 
Todėl ir ilgai netekėjo; nenorėjo tuoktis su Džonu Kameronu, 
Malkolmu Grantu ar kitais, su kuriais būtų galėjusi, o tėvas ne- 
vertė dukters tekėti prieš jos valią. 

Bet, mirus senajam Džeikobui, Kolumas nebuvo toks at- 
laidus sesers silpnybėms. Labai stengdamasis sustiprinti savo 
silpną įtaką klanui, jis siekė sąjungos su Munru šiaurėje arba 
su Grantu pietuose. Abiejų klanų vadai buvo jauni, būtų buvę 
naudingi svainiai. Jaunylė Džokasta, vos penkiolikos, klusniai 
sutiko tekėti už Džono Kamerono ir iškeliavo į šiaurę. O Elena, 
dvidešimt dvejų, jau ant senmergystės ribos, anaiptol nebuvo 
linkusi bendradarbiauti. 

- Iš Malkolmo Granto elgesio prieš dvi savaites galima su- 
prasti, kad jo piršlybos buvo griežtai atmestos, - įsiterpiau. 

Senis Alekas nusikvatojo, o kai spustelėjau stipriau, juokas 
virto pasitenkinimo dejone. 

- Taip. Neteko girdėti, ką ji jam pasakė, bet, manau, įgėlė. 
Žinai, jie susitiko per didįjį susirinkimą. Vakare nuėjo į rožyną, 
ir visi laukė, ar Elena jį atstums, ar ne. Ėmė temti, o jie vis laukė. 
Dar labiau sutemus, buvo uždegti žibintai, pasigirdo dainos, bet 
nei Elena, nei Malkolmas nepasirodė. 

- Viešpatie. Tikriausiai pokalbis buvo karštas. 

Užpyliau dar šlakelį skysto tepalo tarp menčių, ir Alekas su- 
niurnėjo, pajutęs malonią šilumą. 

— Regis, taip. Laikas slinko, deja, jie negrįžo, ir Kolumas ėmė 
baimintis, kad Grantas pabėgo, pagrobęs ją jėga. Tai buvo pa- 
našu į tiesą, nes rožių darželį jie rado tuščią. Kai Kolumas, tuo 
neabejodamas, pasikvietė mane iš arklidžių, papasakojau, kad 
Granto žmonės atskubėjo arklių ir visa šutvė išjojo nė neatsi- 
sveikinusi. 

Įsiutęs aštuoniolikmetis Duglas tučtuojau šoko ant arklio ir 
nušuoliavo Malkolmo Granto pėdsakais, nelaukdamas palydo- 
vų nei pasitaręs su Kolumu. 

- Šis, išgirdęs, kad Duglas išlėkė paskui Grantą, skubiai pa- 
siuntė įkandin jo mane ir dar kelis vyrus, nes puikiai pažino 
Duglo būdą ir visai nenorėjo, kad būsimas jo svainis būtų nužu- 
dytas kelyje, dar nepaskelbus užsakų. Jis manė, kad Malkolmas 
Grantas, kai nepavyko prikalbinti Elenos už jo tekėti, tikriausiai 
išsigabeno ją ketindamas priversti tuoktis. 

Alekas susimąstęs patylėjo. 

- Žinoma, Duglas tesuprato, kad tai įžeidimas. Bet man pa- 
sirodė, kad Kolumas nelabai nuliūdo, jeigu tai ir buvo užgaulė. 
Tas įvykis būtų išgelbėjęs jį nuo visų bėdų, o Grantas tikriausiai 
būtų paėmęs Eleną į žmonas be kraičio ir be nuostolių atlygio 
Kolumui. 

Alekas ciniškai prunkštelėjo. 

- Kolumas - ne tas žmogus, kuris būtų praleidęs progą. Jis 
nuovokus ir negailestingas. - Vienintelė mėlyna akis pažvelgė 
į Mane per sugaužtą petį. - Būtų išmintinga turėti tai galvoje, 
mergyt. 

- Kažin ar galėčiau pamiršti, - niūrokai nuraminau jį. 

Prisiminiau Džeimio pasakojimą, kaip jis buvo nubaustas 
Kolumui paliepus, ir pasvarsčiau, koks buvo jo kerštas Džeimio 
motinai, jam pasipriešinusiai. 

Ir vis dėlto Kolumui nepasisekė ištekinti sesers už Grantų 
klano vado. Priešaušriu Duglas rado Malkolmą Grantą su ben- 
drais, įsirengusį stovyklą prie pagrindinio kelio. Jis miegojo po 
dygiakrūmiu, susisupęs į skraistę. 

Kiek vėliau galvotrūkčiais atlėkė Alekas su vyrais ir staiga 
sustojo, išvydę Duglą Makenzį ir Malkolmą Grantą, nusirengu- 
sius iki pusės ir kruvinus nuo grumtynių. Jie ant kelio lingavo ir 
svyravo pirmyn atgal, o kartais, prislinkę ganėtinai arti, smog- 
davo vienas kitam. Granto vasalai sėdėjo išsirikiavę pakelėje it 
pelėdos ir sukiojo galvas tai į vieną pusę, tai į kitą, kol padrika 
kova drėgmės prisigėrusioje aušroje ėmė slopti. 

- Priešininkai pūkštė ir šnopavo lyg uždusę žirgai, vėsoje 
nuo jų kūnų kilo garas. Granto nosis buvo ištinusi, padidėjusi 
dvigubai, o Duglas vos matė abiem akimis. Per veidus sruveno 
kraujas ir krešėjo ant krūtinių. 

Pasirodžius Kolumo vyrams, Granto bendrai pašoko ant 
kojų ir stvėrė kardus. Tas susidūrimas tikriausiai būtų pasibai- 
gęs tikru kraujo praliejimu, bet vienas akylas Makenzių vaiki- 
nas pastebėjo labai svarbų dalyką: tarp Grantų nebuvo matyti 
Elenos Makenzi. 

- Kai jie apliejo vandeniu Malkolmą Grantą, kad atsitokėtų, 
jis pasakė tai, ko Duglas nesivargino paklausti. Rožyne Elena su 
Grantu praleido vos ketvirtį valandos. Jis neatskleidė, kas tarp 
jų įvyko, bet buvo toks įsižeidęs, kad nusprendė tučtuojau iške- 
liauti, nė neužsukęs į menę. Paliko ją rožių darželyje ir daugiau 

jos nematė, be to, nebenorėjo girdėti minint Elenos Makenzi 
vardo. Užšoko ant arklio — vis dar kiek netvirtai - ir išjojo. Nuo 
tol jis atsisako bendrauti su Makenzių klanu. 

Klausiausi Aleko susižavėjusi. 

— O kur visą tą laiką buvo Elena? 

Senis Alekas nusikvatojo, jo juokas panėšėjo į arklidės durų 
vyrių girgždesį. 

— Toli už kalvų. Bet jie tai išsiaiškino tik vėliau. Mes apsisu- 
kom ir parlėkėm namo. Ten sužinojom, kad Elena neatsirado, o 
Kolumas išblyškęs stovėjo kieme remdamasis į Angusą Morą. 

Kilo dar didesnė sumaištis, nes visi pilies kambariai buvo 
pilni svečių, jų buvo prikimštos ir palėpės, mažiausios kama- 
raitės, virtuvės ir kambarėliai. Atrodė beviltiška nustatyti, kurių 
žmonių pilyje trūksta, bet Kolumas sušaukė visus tarnus ir, įdė- 
miai peržiūrėjęs kviestinių svečių sąrašus, ėmė juos kvosti, kur 
ir kada jie matė vieną ar kitą žmogų aną vakarą. Galų gale jis 
rado virtuvės darbininkę, kuri prisiminė regėjusi kažkokį vyrą 
galiniame koridoriuje prieš patiekiant vakarienę. 

Ji pastebėjo tą žmogų tik todėl, kad jis buvo patrauklus, 
aukštas ir stiprus, juodais kaip selkie plaukais, katės akimis. 
Susižavėjusi nulydėjo jį akimis koridoriumi ir matė, kad prie 
laukujų durų jis susitiko su moterimi, nuo galvos iki kojų apsi- 
rengusia juodai ir susisupusia į apsiaustą su gobtuvu. 

— Kas tas selkie? - paklausiau. 

Aleko akis sušnairavo į mane, jos kampučiai susiraukšlėjo. 

— Angliškai jį vadinate ruoniu. Net praėjus nemažai laiko 
po to, kai išaiškėjo tiesa, žmonės kaime vis tiek skleidė pra- 
manus, kad Elena Makenzi buvo išplukdyta į jūrą gyventi tarp 
ruonių. Ar žinai, kad ruoniai, išlipę į krantą, išsineria iš odos 
ir vaikščioja kaip žmonės? O jei randi ruonio išnarą ir paslepi, 
jis... arba ji, - sąžiningai pridūrė, - nebegali grįžti į jūrą ir turi 
pasilikti su tavimi sausumoje. Manoma, kad gauti žmoną ruonę 
yra gerai, nes ruonės - puikios virėjos ir labiausiai pasiaukojan- 
čios motinos. 

— Bet Kolumas, - mąsliai tarė jis, - nebuvo linkęs tikėti, kad 
jo sesuo iškeliavo su ruoniu, ir tai pasakė. Jis kvietė svečius po 
vieną ir kamantinėjo, ar pažįsta tokį žmogų. Po didžiulės gaiša- 
ties pagaliau sužinojo, kad to vyro vardas Brajanas, bet niekas 
nežinojo nei iš kokio jis klano, nei kokia jo pavardė; jis dalyvavo 
žaidimuose, tačiau ten buvo vadinamas Brajanu Du. 

Rodės, kad viskas taip ir turėjo baigtis, nes sekliai nė nenu- 
tuokė, kur ieškoti nepažįstamojo. Tačiau net ir geriausi medžio- 
tojai kartais būna prispirti užsukti į kokią trobelę ir paprašyti 
žiupsnelio druskos ar puodelio pieno. Galiausiai Leochą pasie- 
kė šnekos apie vieną porelę, nes Elena Makenzi buvo išskirtinės 
išvaizdos. 

- Ugniniai plaukai, - svajingai kalbėjo Alekas, mėgauda- 
masis aliejaus šiluma ant nugaros. - Pilkos kaip Kolumo akys, 
juodomis blakstienomis. Labai graži, ir dar tokio tipo mote- 
ris, kuri trenkia tave kaip perkūnas. Aukšta, net aukštesnė už 
tave. Prisipažinsiu, į ją žvelgiant, imdavo skaudėti akis. Vėliau 
išgirdau, kad kai juodu susitiko per susirinkimą, vos persimetę 
žvilgsniais suprato esą skirti vienas kitam. Todėl paskubomis 
sukurpė planą ir spruko Kolumo Makenzio ir trijų šimtų svečių 
panosėje. 

Tai prisiminęs Alekas staiga nusijuokė. 

— Galiausiai Duglas juos rado, įsikūrusius smulkaus ūkinin- 
ko trobelėje Freizerių žemių pakrašty. Jie buvo nusprendę, kad 
vienintelė išeitis jiems - pasislėpti, kol Elena susilauks kūdikio, 
jis paaugs ir nebekils abejonių, kieno jis. Tada Kolumas turės 
palaiminti jų santuoką, kad ir kaip jam tai nepatiktų. 

Alekas išsišiepė. 

— Kai keliavai su Duglu, ar tau pasitaikė proga išvysti randą 
ant jo krūtinės? 

Mačiau tą randą, ploną baltą liniją, kertančią širdį ir einan- 
čią nuo peties iki šonkaulių. 

— Ar tai padarė Brajanas? 

- Ne, Elena, - atsakė senis ir, išvydęs mano miną, išsivie- 
pė. - Norėdama jam sukliudyti, kad neperrėžtų Brajanui ger- 
klės, nes jis buvo užsimojęs tą padaryti. Tavim dėtas, Duglui 
apie tai neužsiminčiau. 

— Kažin ar prasižiosiu. 

Taigi, jaunuolių suregztas planas pavyko, o kai Duglas juos 
rado, Elena jau buvo penktą mėnesį nėščia. 

- Dėl viso to kilo didžiulis triukšmas, tarp Leocho ir Bju- 
lio skriejo daugybė piktų, pagiežingų laiškų, bet paskui reikalai 
susitvarkė, ir Elena su Brajanu apsigyveno Lalibroche, likus sa- 
vaitei iki vaikelio gimimo. Jie susituokė kieme prie durų, - pri- 
dūrė jis, lyg ta mintis būtų atėjusi pavėluotai, - taigi jis galėjo 
ją pirmąsyk pernešti per slenkstį kaip savo žmoną. Tik paskui 
prisipažino, kad kai ją pakėlė, vos negavo trūkio. 

- Jūs pasakojate taip, tarsi būtumėte gerai juos pažinojęs, - 
įsiterpiau. 

Baigusi triūsti, rankšluosčiu nusišluosčiau nuo rankų slidų 
tepalą. 

- Ak, šiek tiek, - pasakė Alekas, mieguistas nuo šilumos. 
Jo vokas nusileido ant vienintelės akies, seno veido raukšlės at- 
sileido, dingo šiokio tokio varžymosi mina, kuri dažniausiai jį 
darė labai piktą. 

- Aišku, Eleną pažinau gerai. O Brajaną sutikau daug vėliau, 
kai jis atvežė berniuką pagyventi pilyje. Mudu puikiai sutarėme. 
Geras žmogus su arkliu. 

Jo balsas nutilo, vokas nusileido. 

Užmečiau antklodę ant pasliko seno žmogaus kūno ir ištipe- 
nau pirštų galiukais netrukdydama jam sapnuoti prie židinio. 


= 


Palikusi Aleką snausti, nuslinkau į mūsų kambarį ir radau 
Džeimį taip pat užmigusį. Niūrią, lietingą dieną viduje buvo 
mažai ką veikti, bet nenorėjau žadinti Džeimio nei nusnausti su 
juo, todėl man liko skaityti arba siūti. Pastarajai veiklai mano 

gabumai buvo prastesni nei vidutiniai, taigi nusprendžiau pasi- 
imti knygą iš Kolumo bibliotekos. 

Leocho pilies statybą lėmė itin saviti architektūros princi- 
pai - čia buvo labai nemėgstamos tiesios linijos, taigi laiptai į 
Kolumo apartamentus dusyk suko dešinėn, o kiekviename po- 
sūkyje atsiverdavo nedidelė aikštelė. Patarnautojo, kuris daž- 
niausiai stovėdavo antroje aikštelėje, pasiruošęs vykdyti palie- 
pimus ar padėti šeimininkui, šiandien nebuvo. Viršuje girdėjau 
balsus. Turbūt patarnautojas pas Kolumą. Prie durų stabtelėjau 
nežinodama, ar galiu įsiterpti į jų pokalbį. 

- Visada žinojau, kad tu - kvailys, Duglai, bet nemaniau, 
kad esi tikras idiotas. 

Nuo mažumės Kolumas buvo pripratęs prie korepetitorių 
ir nelinkęs sukiotis, kaip jo brolis, tarp kovojančių vyrų ir pa- 
prastų žmonių, todėl jo šnekai stigdavo ryškaus škotiško ak- 
cento, būdingo Duglo kalbai. Dabar ta gerai išmokta tarsena 
buvo kiek sušlubavusi, ir abu balsai atrodė beveik neatskiriami, 
pažemėję iš pykčio. 

- Gal tokio elgesio būčiau tikėjęsis iš tavęs, kai tau buvo dvi- 
dešimt, bet, dėl Dievo meilės, tau juk keturiasdešimt penkeri! 

- Juk apie tai tu ne ką išmanai? - Duglo balsas buvo bjauriai 
pašaipus. 

- Tiesa, - kandžiu tonu atsakė Kolumas. - Ir nors retai randu 
priežastį padėkoti Dievui, jis turbūt pasielgė su manimi geriau, 
nei maniau. Dažnai girdžiu sakant, kad vyro smegenys paliauja 
veikusios, kai atsistoja pimpalas, ir dabar greičiausiai tuo tikiu. — 
Pasigirdo garsus brūkštelėjimas, nes per akmenines grindis buvo 
atstumta kėdė. - Jei broliams Makenziams skirtas tik vienas kuo- 
las ir vienos smegenys, tada džiaugiuosi savo dalimi! 

Nusprendusi, kad trečias dalyvis šiame pokalbyje būtų tikrai 
nepageidaujamas, tyliai žengiau atgal nuo durų ir nusisukau ke- 
tindama lipti laiptais. 

Ūmai mane sustabdė sijonų šlamesys pirmoje laiptų aikš- 
telėje. Nenorėjau būti užklupta vogčia besiklausanti prie pilies 

šeimininko kabineto durų, todėl vėl atsigręžiau į jas. Ši aikštelė 
buvo plati, o vieną jos sieną kone nuo grindų iki lubų dengė 
gobelenas. Kojos matysis, bet tiek to. 

Nėrusi už gobeleno lyg žiurkė, išgirdau iš apačios artėjant 
žingsnius, prie durų jie sulėtėjo, ir nematoma būtybė sustojo 
tolimajame aikštelės gale, taip pat supratusi, kad brolių pašne- 
kesys labai privatus. 

— Ne, - jau ramiau tarė Kolumas. - Ne, žinoma, ne. Ta mo- 
teris - ragana arba kažkas panašaus. 

- Taip, bet... 

Duglo atsakymą nutraukė nekantrus brolio balsas. 

- Sakiau, kad tuo pasirūpinsiu, žmogau. Nėra ko nerimauti, 
broliuk, prižiūrėsiu, kad su ja būtų pasielgta teisingai. - Į Ko- 
lumo balsą buvo įsismelkęs šykštus švelnumas. - Štai ką pasa- 
kysiu, žmogau. Parašiau kunigaikščiui, nes jis galbūt medžioja 
žemėse virš Erliko. Labai norėjo čia pašaudyti elnių. Su juo pa- 
siųsiu Džeimį; gal jis vis dar neabejingas vaikinui... 

Duglas jį pertraukė kažką sakydamas geilų kalba, matyt, pa- 
leido kokią šiurkščią pastabą, nes Kolumas nusijuokęs tarė: 

- Ne, Džeimis yra ganėtinai suaugęs ir gali pats savimi pasi- 
rūpinti. Bet jeigu kunigaikštis mano užstoti jį prieš jo didenybę, 
tai geriausia proga vaikinui išvengti bausmės. Jei nori, pasaky- 
siu jo malonybei, kad josi ir tu. Galėsi padėti Džeimiui, be to, 
tavęs nebus, kol sutvarkysiu reikalus čia. 

Tolimojoje aikštelės pusėje kažkas dusliai barkštelėjo, ir aš 
surizikavau išlįsti. Ten stovėjo Liri, išblyškusi kaip tinkuota 
siena už jos. Ji laikė padėklą su grafinu; alavinis puodelis buvo 
nukritęs ant grindų, kurias klojo kilimas, todėl tą garsą ir iš- 
girdau. 

— Kas ten? - Kolumo balsas kabinete ūmai tapo griežtas. 

Liri tėškė padėklą ant stalelio prie durų, iš tos skubos vos 
nenuversdama grafino, ir nusisukusi spruko. 

Girdėjau, kaip Duglo žingsniai artėja prie durų, ir supra- 
tau, kad man nepavyks nepastebėtai nuskuosti laiptais. Prieš 

atsiveriant durims vos spėjau išlįsti iš savo slėptuvės ir pačiupti 
nukritusį puodelį. 

- Ak, tai tu. - Duglas kiek nustebo. - Ar šitai atsiuntė ponia 
Fic peršinčiai Kolumo gerklei? 

- Taip, - gražiai atsakiau. - Ji viliasi, kad netrukus jis pasijus 
geriau. 

- Taip ir bus. - Kolumas, atslinkęs daug lėčiau, pasirodė 
duryse ir nusišypsojo man. - Padėkok poniai Fic mano vardu. 
Ir ačiū, brangioji, kad atnešei. Gal prisėsi, kol aš išgersiu? 

Klausydamasi to pokalbio, buvau visai pamiršusi, ko iš ti- 
krųjų čia atėjau, bet dabar prisiminiau ketinusi pasiskolinti 
knygą. Duglas išėjo, o aš pamažu nusekiau paskui Kolumą į 
biblioteką ir jis leido pasiknisti jo lentynose. 

Kolumas buvo įraudęs, mintyse jam vis dar sukosi ginčas 
su broliu, bet į klausimus apie knygas jis atsakinėjo daugmaž 
šaltakraujiškai, kaip jam ir buvo įprasta. Mintis išdavė tik akių 
žibėjimas ir įsitempusi laikysena. 

Radau kelis iš pažiūros įdomius herbariumus, ir, atidėjusi 
juos, ėmiau naršyti po romanus. 

Kolumas nukrypavo prie paukščių narvo norėdamas, be 
abejonės, nusiraminti, savo papratimu stebėdamas gražius, ju- 
drius paukštelius, purpčiojančius savo pasaulėlyje tarp šakų. 

Mano dėmesį patraukė riksmai lauke. Iš šios aukštos vietos 
buvo matyti laukai, plytintys už pilies iki pat ežero. Nedidelis 
raitelių būrys darė lankstą apie ežero galą ir linksmai šūkavo, 
nors juos plakė lietus. 

Kai jie prijojo arčiau, supratau, jog tai ne suaugę vyrai, o 
berniukai, daugiausia paaugliai, šen ten ant ponių risnojo ma- 
žesni vaikiai, iš visų jėgų ragindami gyvulius, kad neatsiliktų 
nuo vyresniųjų. Įdomu, ar tarp jų yra Hamišas. Netrukus išvy- 
dau pažįstamą šviesią galvą, spindėte spindinčią ant Kobharo 
nugaros būrio vidury. 

Šutvė lėkė pilies link, artėjo prie vienos iš nesuskaičiuojamų 
akmeninių sienelių, skiriančių laukus. Vienas, du, trys, keturi 

vyresni berniukai su arkliais peršoko per sienelę be jokių pa- 
stangų, tarsi tai būtų vieni niekai. 

Be abejonės, buvo kalta mano vaizduotė, nes man pasirodė, 
kad bėris Kobharas trumpai sudvejojo, nekantriai šuoliuodamas 
paskui kitus žirgus. Jis prilėkė sienelę, pasiruošė, įsitempė ir šoko. 

Padarė lyg taip pat kaip kiti, bet vis dėlto kažkas atsitiko. 
Galbūt uždelsė raitelis, per smarkiai timptelėjo vadeles, o gal 
ne visai tvirtai sėdėjo. Priekinės kanopos nesmarkiai užkliuvo 
už tvoros, ir arklys su raiteliu persivertė per ją padarydamas 
įspūdingiausią mirties kilpą, kokią man teko regėti. 

- Ak! 

Sudomintas šūksnio, Kolumas pasuko galvą į langą tuo 
metu, kai Kobharas sunkiai griuvo ant šono, prispausdamas 
smulkią Hamišo figūrėlę. Nors ir luošas, Kolumas greitai prišo- 
ko prie manęs. Tada persisvėrė per palangę, arkliui dar nespėjus 
pamėginti stotis ant kojų. 

Į vidų įsiveržė vėjas ir lietus, aksominis Kolumo švarkas 
sušlapo. Sunerimusi dirstelėjau jam per petį ir pamačiau būrį 
vaikinų, kurie nekantriai stumdėsi bandydami padėti. Praslinko 
lyg ir nemažai laiko, kol būrys prasiskyrė, ir išvydome mažą 
tvirtą būtybę, kuri klupinėdama brovėsi pro spūstį, susigriebusi 
už pilvo. Berniukas papurtė galvą atsisakydamas vaikinų pagal- 
bos, ryžtingai nusvirduliavo prie sienos, pasilenkė ir nusivėmė. 
Paskui, nuslydęs siena, atsisėdo šlapioje žolėje, ištiesė kojas, o 
galvą atlošė lietui. Pamačiusi, kad jis iškišo liežuvį norėdamas 
pagauti krintančių lašų, uždėjau ranką Kolumui ant peties. 

— Jam nieko blogo nenutiko, - nuraminau. - Jis tik buvo 
netekęs žado. 

Kolumas užsimerkė ir atsiduso, o jo kūnas, atslūgus įtampai, 
ūmai sulinko. Žvelgiau į jį su užuojauta. 

— Rūpinatės, lyg jis būtų jūsų, ar ne? - paklausiau. 

Pilkos akys staiga žybtelėjo ir labai sunerimusios susmigo 
į mano akis. Kabinete akimoju viskas nuščiuvo, tik ant lenty- 
nos tiksėjo stiklinis laikrodis. Tada per Kolumo nosį nuriedėjo 

vandens lašas ir tviskėdamas pakibo ant galiuko. Nesąmoningai 
ištiesiau ranką norėdama jį nubraukti nosine, ir įtampa Kolumo 
veide dingo. 

- Taip, - paprastai atsakė jis. 


= 


Galiausiai pasakiau Džeimiui tik tiek, kad Kolumas ketina 
jį išsiųsti į medžioklę su kunigaikščiu. Iki tol buvau įsitikinusi, 
kad Liri jis jaučia tik mandagų draugiškumą, bet neišmaniau, 
ko gali griebtis, jei sužinos, kad jo dėdė suvedžiojo tą merginą 
ir užtaisė jai vaiką. Ištikus tokiai bėdai, Kolumas turbūt neno- 
rės pasinaudoti Geilis Dankan paslaugomis. Įdomu, ar mergina 
bus ištekinta už Duglo, o gal Kolumas ras jai kitą vyrą, kol dar 
nebus matyti nėštumo. Kad ir kaip būtų, jei Džeimis ir Duglas 
ilgai tūnos medžiotojų namelyje, gal ir gerai bus, pagalvojau, 
kad Liri šešėlis nešmėžuos toje draugijoje. 

- Hm, - mąsliai murmtelėjo jis. - Verta pamėginti. Kai me- 
džioji kiaurą dieną, o paskui prie ugnies gurkšnoji viskį, labai 
susidraugauji. 

Jis susagstė mano drabužio nugarą ir pasilenkęs pakštelėjo 
į petį. 

- Man gaila palikti tave, Sasenach, bet gal taip bus geriausia. 

- Dėl manęs nesijaudink, - pasakiau. 

Dar nebuvau pagalvojusi, kad, jam iškeliavus, pasiliksiu pi- 
lyje viena, ir ta mintis mane gerokai sunervino. Tačiau buvau 
pasiryžusi ištverti, jeigu jam tai padės. 

— Ar pasiruošęs vakarieniauti? - paklausiau. 

Džeimio ranka užtruko ant mano liemens, ir aš pasigrę- 
Žiau į jį. 

- Mmm, - pratarė jis po valandėlės. - Norėčiau tai padaryti 
ir alkanas. 

- O aš ne, - atšoviau. - Turėsi palaukti. 


= 

Nužvelgiau vakarienės stalą ir kambarį. Jau pažinojau dau- 
gelį veidų, kelis net artimai. Na ir marga minia, pagalvojau. 
Frenkas būtų sužavėtas tokiu sambūriu: veidų tipų įvairovė 
buvo tikrai didžiulė. 

Mintys apie Frenką labai panėšėjo į skaudančio danties čiu- 
pinėjimą; buvau linkusi to vengti. Bet artėjo metas, kai, žinojau, 
nebegalėsiu atidėlioti, todėl vėl išsikviečiau protą ir ten atsar- 
giai įsileidau jį, mintyse braukdama per ilgus, lygius jo antakių 
lankus, kaip kitados per juos vedžiojau pirštais. Nesvarbu, kad 
pirštai staiga sudilgčiojo, prisiminus šiurkštesnius, vešlesnius 
antakius ir po jais spindinčias tamsiai mėlynas akis. 

Skubiai atsisukau į artimiausią veidą, tarsi ieškodama tokių 
neramių minčių priešnuodžio. Tai buvo Mertos veidas. Bent jis 
buvo nepanašus į žmogų, persekiojantį mane mintyse. 

Mažas, gležno sudėjimo, bet raumeningas kaip gibonas, 
ilgomis rankomis, dar labiau paryškinančiomis giminystę su 
beždžione, žema kakta ir siauru žandikauliu, todėl panėšintis 
į urvinį Žmogų, pirmykštę būtybę, kurios paveikslėlių buvau 
mačiusi keliose Frenko knygose. Bet ne neandertalietis, o pik- 
tų atstovas. Tikrai. Šio klano mažylio viduje glūdėjo kažkas 
patvaraus, ilgaamžiško, todėl jis panėšėjo į išdūlėjusius, mar- 
gus senovinius akmenis, kurie nepailsdami saugo kryžkeles ir 
kapus. 

Nudžiuginta tos minties, pažvelgiau į kitus valgytojus ieš- 
kodama etninių tipų. Pavyzdžiui, vyras šalia židinio, Džonas 
Kameronas, normaniško tipo, jei kada tokį regėjau, bet turbūt 
ne. Stambūs skruostikauliai, aukšta, siaura kakta, ilga viršutinė 
lūpa ir tamsi galo oda. 

Šen ten sukiojosi keisti šviesūs saksai... Ak, Liri - puikus pa- 
vyzdys. Blyškios odos, mėlynakė, vos vos apvalutė... Lioviausi ne- 
gailestingai ją apžiūrinėti. Ji labai vengė žiūrėti į mane su Džeimiu 
ir gyvai plepėjo su draugėmis prie vieno iš žemesnių stalų. 

Pažvelgiau priešingon pusėn į gretimą stalą. Ten sėdėjo 
Duglas Makenzis, nors sykį atskirai nuo Kolumo. Po šimts, 

jis - tikras vikingas. Įspūdingas ūgis, platūs, plokšti skruosti- 
kauliai. Įsivaizdavau jį vadovaujantį laivui, giliai įdubusias jo 
akis, žvilgančias iš godumo, ir geismą žiūrint pro rūką į uolingą 
pakrantės kaimelį. 

Prie manęs kyštelėjo didžiulė ranka, apžėlusi vario spalvos 
gyvaplaukiais, pasiėmė nuo padėklo riekę avižinės duonos. Ki- 
tas skandinavas, Džeimis. Jis priminė man ponios Beird pasa- 
kotas legendas apie milžinų tautą. Kitados aukštaūgiai įžengė į 
Škotiją ir įsikūrė šiaurinėse žemėse. 

Kaip ir dažniausiai, vyko bendras pokalbis, nedidelės gru- 
pelės ūžė tarp kąsnių. Bet mano ausys staiga pagavo pažįstamą 
vardą, ištartą prie gretimo stalo. Sandringamas. Man pasirodė, 
kad jį pasakė Merta, ir atsigręžiau pažiūrėti. Jis sėdėjo prie Nedo 
Gouvano, kuris stropiai čiaumojo valgį. 

- Sandringamas? Ak, šaunuolis Vilis, subingalvis plėšikas, - 
susimąstęs pasakė Nedas. 

- Ką?! - pratarė vienas iš jaunesnių ginkluotų vyrų už- 
springdamas eliu. 

- Kaip supratau, mūsų gerbiamas kunigaikštis turi polinkį 
berniukams, - paaiškino Nedas. 

- Aha, - pritarė Rupertas pilna burna. Nurijęs kąsnį pri- 
dūrė: - Jei gerai prisimenu, domėjosi jaunuoju Džeimiu, kai 
paskutinį kartą lankėsi šiame krašte. Kada tas buvo, Duglai? 
Trisdešimt aštuntaisiais? Trisdešimt devintaisiais? 

- Trisdešimt septintaisiais, - atsakė Duglas prie gretimo sta- 
lo. Jis prisimerkęs sužiuro į sūnėną. - Džeimi, šešiolikos buvai 
labai dailus vaikinas. 

Džeimis kramtydamas linktelėjo. 

— Taip. Ir pasileidęs. 

Nuščiuvus juokui, Duglas pradėjo erzinti Džeimį: 

— Nežinojau, kad buvai jo numylėtinis. Keletas kunigaikščio 
bernelių iškeitė skaudamą šikinę į žemes ir postus. 

- Argi nematai, kad tarp jų manęs nėra, - šyptelėjęs atšovė 
Džeimis, ir vėl nugriaudėjo juokas. 

- Ką? Niekada neprisileidai artyn? - garsiai čepsėdamas pa- 
klausė Rupertas. 

— Tiesą sakant, truputį arčiau, nei man patiko. 

— Ei, vaikine, o koks artumas tau būtų prie širdies? - sušu- 
ko aukštas rudabarzdis vyras, kurio nepažinojau, sėdintis toliau 
prie to paties stalo, ir jo sakinys buvo palydėtas dar garsesniu 
juoku ir nešvankiomis pastabomis. 

Džeimis ramiai nusišypsojo ir pasiėmė duonos nesutrikdy- 
tas erzinimosi. 

— Ar todėl taip staiga iškeliavai iš pilies ir grįžai pas tėvą? — 
pasidomėjo Rupertas. 

— Taip. 

- Džeimi, vaikine, kodėl man nepasakei, kad turi tokių 
bėdų? - dėdamasis susirūpinęs paklausė Duglas. 

Džeimis išleido žemą gerklinį garsą. 

— Jeigu būčiau pasiskundęs tau, senas niekše, vieną vakarą 
būtum man įlašinęs į elį aguonų pieno ir palikęs jo malonybės 
guolyje kaip dovanėlę. 

Stalas suriaumojo, o Džeimis išsisuko nuo svogūno, kurį 
sviedė Duglas. 

Rupertas sušnairavo į Džeimį. 

- Man regis, vaikine, prieš pat tau išvykstant mačiau, kaip 
beveik sutemus slinkai į kunigaikščio kambarius. Ar tik mūsų 
nemaustai? 

Džeimis čiupo kitą svogūną ir paleido į Rupertą. Svogūnas 
praskriejo pro šalį ir kažkur nuriedėjo. 

— Ne, - nusikvatojo Džeimis. - Vis dar esu skaistus, bent 
anuo požiūriu. Tačiau jei tau, Rupertai, knieti Žinoti viską, nes 
kitaip neužmigsi, mielai tau išklosiu. 

Skambant šūksniams „Pasakok! Pasakok!“, jis tyčia prisipylė 
puodelį elio ir atsilošęs įsitaisė klasikine pasakotojo poza. Ma- 
čiau Kolumą, sėdintį prie priekinio stalo, jo galva buvo palin- 
kusi į priekį, nes jis klausėsi taip pat įdėmiai kaip arklininkai ir 
šurmuliuojantys vyrai prie mūsų stalo. 

- Ką gi, - prabilo jis, - Nedas sako tikrą tiesą. Jo malonybei 
buvau kritęs į akį, nors tada buvau nekaltas šešiolikmetis... - Pa- 
sipylė daugybė ciniškų pastabų, bet jis pakėlė balsą ir pasakojo 
toliau: - Kaip jau sakiau, buvau naivus, neišmaniau apie tokius 
kvailiojimus, todėl visai nesupratau, ko jam reikia, nors man 
atrodė kiek keista, kad jo malonybė vis plekšnoja mane it kokį 
šunelį ir labai domisi, ką nešiojuosi krepšyje. 

(„Arba ką turi po juo!“ - suriko girtas balsas.) 

— Buvo dar keisčiau, - kalbėjo Džeimis, - kai, radęs mane 
besiprausiantį prie upės, jis veržėsi nuplauti man nugaros. Kai 
nutrynė ją, ėmėsi viso kūno, ir aš pradėjau kiek nerimauti, o 
kai pakišo ranką man po kiltu, pagaliau susivokiau. Buvau ne- 
kaltas, bet ne visiškas kvailys. Iš tos padėties išsisukau - nėriau 
į vandenį su kiltu ir nuplaukiau į kitą krantą. Jo malonybė ne- 
norėjo rizikuoti ir sušlapti brangių savo drabužių. Po to įvykio 
būdavau labai budrus, kai likdavau su juo vienas. Kelis kartus jis 
užklupo mane sode ir kieme, bet tenai buvo kur pasprukti, jam 
nespėjus nieko padaryti, tik pabučiuoti į ausį. Vienintelis keblus 
kartas pasitaikė tada, kai jis užtiko mane vieną arklidėse. 

— Mano arklidėse? - Senis Alekas buvo priblokštas. Jis kilste- 
lėjo nuo suolo ir per kambarį sušuko priekiniam stalui: - Kolu- 
mai, pasirūpink, kad tas žmogus nesiartintų prie mano pašiūrės! 
Neleisiu jam gąsdinti arklių, nesvarbu, kad jis - kunigaikštis! Ir 
neleisiu jam kišti nagų prie berniukų! - pridūrė, nors ta mintis 
jam toptelėjo vėliau. 

Džeimis nesutrikdytas ėmė pasakoti toliau. Dvi paauglės 
Duglo dukterys klausėsi net prasižiojusios iš susižavėjimo. 

- Triūsiau arklio garde, kuriame beveik nėra kur pasisukti. 
Buvau pasilenkęs virš... - dar daugiau nešvankių juokelių, - pa- 
silenkęs ir kuopiau ėdžias, tik staiga už nugaros išgirdau garsą, 
ir nespėjus atsitiesti kiltas buvo užmestas man ant juosmens, o 
prie užpakalio prisispaudė kažkoks kietas daiktas. 

Jis mostelėjo ranka, ramdydamas triukšmą, ir pasakojo 
toliau: 

— Labai nenorėjau būti iškrypėlio paimtas arklio garde, bet 
ir visai nenutuokiau, kaip išsisukti iš padėties. Tik sukandau 
dantis vildamasis, kad nelabai skaudės, bet arklį, - tą didelį juo- 
dą kastratą, Nedai, tą, kurį gavai Broklberyje ir kurį Kolumas 
pardavė Bredalbinui, - suerzino garsai, sklindantys iš jo ma- 
lonybės. Daugeliui arklių patinka, kai su jais kalbiesi, šnekas 
mėgo ir tas arklys, bet keistai bjaurėdavosi šaižiais, spigiais bal- 
sais; negalėdavau jo išvesti į kiemą, kai netoliese būdavo mažų 
vaikų, nes jis sunerimdavo nuo jų klyksmo, pradėdavo kasti 
kanopomis žemę ir trypti kojomis. 

Prisimenat, jo malonybės balsas buvo gana spigus, o tą- 
kart - dar aukštesnis, nes žmogus buvo truputį susijaudinęs. 
Na, jau minėjau, arkliui tai nepatiko, turiu prisipažinti, man 
taip pat, ir jis ėmė trypti, prunkšti. Staiga pasisukdamas priplo- 
jo jo malonybę prie gardo šono. Vos kunigaikštis mane paleido, 
šokau į ėdžias, prislinkau prie arklio iš kitos pusės ir nuraminau 
jį leisdamas jo malonybei kuo skubiau išsinešdinti. 

Džeimis nutilo, atsikvėpė ir gurkštelėjo elio. Dabar jo ati- 
džiai klausėsi visas kambarys, veidai buvo atsukti į jį ir spindėjo 
šviestuvų šviesoje. Tai šen, tai ten kai kas gal ir raukėsi dėl tokių 
netikėtų atradimų, susijusių su galingiausiu Anglijos karūnos 
didiku, bet atvirai džiūgavo dėl ano skandalo. Supratau, kad Le- 
ocho pilyje kunigaikštis ne itin mėgstamas. 

— Pabuvęs taip arti, kaip galėtumėte pasakyti, jo malonybė 
nusprendė žūtbūt mane paimti. Taigi kitą dieną jis pasakė Ma- 
kenziams, kad jo tarnas susirgo, ir paklausė, ar negalįs pasisko- 
linti manęs, kad padėčiau jam nusiprausti ir apsirengti. 

Kolumo veide šmėkštelėjęs apsimestinis nerimas pralinks- 
mino žmones. Džeimis linktelėjo Rupertui. 

— Todėl ir matei vakare mane įeinant į jo malonybės kam- 
barį. Na, vykdžiau įsakymą. 

- Galėjai man pasakyti, Džeimi. Nebūčiau vertęs ten eiti! 
sušuko Kolumas priekaištingai žvelgdamas. 


*wv o ovo 

— Man neleido įgimtas drovumas, dėde. Be to, žinojau, mė- 
ginai sudaryti su tuo žmogum sandėrį; pamaniau, jei liepsi jo 
malonybei patraukti rankas nuo savo sūnėno užpakalio, tai gali 
pakenkti deryboms. 

— Koks tu rūpestingas, Džeimi, - sausai tarė Kolumas. - Tai- 
gi pasiaukojai mano labui? 

Džeimis kilstelėjo puodelį lyg skelbdamas tostą. 

— Mano galvoje jūsų labas visada svarbiausias, dėde. 

Nors jo tonas man pasirodė erzinantis, žodžiuose slypėjo 
tiesa. Tai suprato ir Kolumas, ir aš. 

Džeimis išgėrė puodelį ir padėjo ant stalo. 

— Bet ne, - tarė jis šluostydamasis burną, - tąkart nemaniau, 
kad pareiga šeimai tiek daug pareikalaus iš manęs. Nuėjau į ku- 
nigaikščio kambarį, nes tu man liepei, tačiau tik tiek. 

— Ir išėjai iš jo neištampyta šiknaskyle? — skeptiškai pa- 
klausė Rupertas. 

Džeimis šyptelėjo. 

— Taip. Supranti, kai tik paaiškėjo, kad neišsisuksiu, nudro- 
žiau pas ponią Fic ir pasakiau, kad man labai reikia gurkštelėt 
figų sirupo. Ji įpylė, o aš nužiūrėjau, kur padėjo butelį. Vėliau 
tylutėliai grįžau ir nemažai truktelėjau. 

Visi ėmė raitytis iš juoko, tarp jų ir ponia Fic, taip išrau- 
dusi, kad maniau, ją ištiks širdies priepuolis. Ji ceremoningai 
pakilo iš vietos, krypuodama apėjo stalą ir šėrė Džeimiui sma- 
gų antausį. 

- Štai kas nutiko mano vidurių laisvinamiesiems, jauna- 
sis šelmi! — Ji įsisprendusi pakraipė galvą, ir žali auskarai 
sutviskėjo kaip laumžirgiai. - Jie buvo geriausi, kokius esu 
pagaminusi! 

— Ak, ir labai veiksmingi, - kvatodamas patikino ją Džeimis. 

- Tai jau tikrai! Kai pagalvoju, ką tiek vaistų padarė tavo vi- 
duriams, vaikine, viliuosi, kad jie buvo verti tavęs. Paskui turbūt 
daug dienų prastai jauteisi. 

Džeimis papurtė galvą vis dar juokdamasis. 

- Buvo nekas, bet užtat ne itin tikau tam, ką ketino daryti jo 
malonybė. Jis neprieštaravo, kai ėmiau melsti leidimo trumpam 
jį palikti. Deja, supratau, kad antrą kartą to padaryti nepasiseks, 
todėl, vos pilvo diegliai apmalšo, iš arklidžių išsivedžiau žirgą ir 
sprukau. Namo kasiausi ilgai, nes turėjau stoti kas dešimt mi- 
nučių, bet iki kitos dienos vakarienės nusigavau. 

Duglas pamojo prašydamas kito ąsočio elio, tada per rankas 
nusiuntė jį Džeimiui. 

— Taip, tavo tėvas atsiuntė žinią, kad tam kartui apie pilies 
gyvenimą sužinojai ganėtinai, - liūdnai nusišypsojo. - Tada ne- 
visiškai supratau jo laišką. 

— Na, tikiuosi, kad jau pagaminot naujo figų sirupo, ponia 
Fic, - įsiterpė Rupertas, bičiuliškai kumštelėdamas jai į šonkau- 
lius. - Jo malonybė čia atvyks po dienos ar dviejų. O gal, Džei- 
mi, dedi viltis į jauną savo žmoną, kad šįsyk tave apsaugos? - Jis 
pašnairavo į mane. - Visų manymu, tau reikia ją saugoti. Gir- 
dėjau, kunigaikščio tarno pomėgiai skiriasi nuo jo malonybės, 
ir jis yra labai veiklus. 

Džeimis atstūmė suolą ir pakilo nuo stalo padėdamas man 
atsistoti. Apkabinęs mane per pečius, nusišypsojo Rupertui. 

— Tada mudu turėsim kautis nugara į nugarą. 

Ruperto akys išsiplėtė iš didžiulės baimės. 

- Nugara į nugarą! — sušuko jis. —- Vaikine, prieš vestuves 
užmiršom tau kai ką pasakyti! Nesistebiu, kad ji dar nesilaukia 
nuo tavęs! 

Džeimio ranka sugniaužė man petį sukdama arkos link, ir 
mudu sprukom, lydimi džiaugsmingų šūksnių ir apipilti nepa- 
doriais patarimais. 

Tamsiame koridoriuje Džeimis, sulinkęs per pusę, atsišliejo 
į akmeninę sieną. Aš negalėjau pastovėti, todėl bejėgiškai kri- 
zendama susmukau ant grindų jam prie kojų. 

- Juk tu jam nepasakei? - galop žioptelėjo Džeimis. 

Papurčiau galvą. 

— Žinoma, ne. 

Vis dar kikendama čiupau Džeimio ranką ir jis timptelėda- 
mas pastatė mane ant kojų. Tada pratrūkau kvatoti, įsikniaubusi 
jam į krūtinę. 

- Leisk pažiūrėti, ar aš supratau teisingai. 

Jis rankomis suėmė mano veidą ir prispaudė kaktą prie 
mano kaktos. Džeimio veidas buvo taip arti, kad akys susiliejo į 
vieną didžiulę sferą, o ant smakro jutau jo kvėpavimo šilumą. 

— Veidas į veidą. Ar ne? 

Manyje slopo juokas, jį pakeitė kai kas galingesnio, stipres- 
nio. Liežuviu paliečiau jo lūpas, o rankos ėmė darbuotis kur 
kas žemiau. 

— Veidai nėra svarbiausios kūno dalys. Bet tu mokaisi. 


== 


Kitą dieną savo kabinete kantriai klausiausi pagyvenusios 
ponios iš kaimo, sriubos virėjos giminaitės, kuri buvo labai ple- 
pi ir smulkiai pasakojo apie įsiskaudėjusią marčios gerklę, ir tai 
teoriškai buvo neva susiję su tuo, kad šioji ponia dabar skundė- 
si serganti pūline angina, nors tokio ryšio niekaip neįžvelgiau. 
Tarpdurį užtemdęs šešėlis įsiterpė į senosios ponios beriamą 
simptomų sąrašą. 

Pakėlusi akis nustebau, nes į kabinetą įpuolė Džeimis, o pas- 
kui jį - senis Alekas. Abu vyrai buvo sunerimę ir susijaudinę. 
Džeimis be skrupulų ištraukė man iš rankų mentelę liežuviui 
prispausti ir čiupęs už rankų pastatė. 

- Kas... - pradėjau klausti, bet mane nutraukė Alekas, žiūrė- 
damas per Džeimio petį į mano rankas, kurias tas jam rodė. 

— Taip, labai gerai, bet dilbiai, a? Ar jie tam tinka? 

- Pažvelk. - Džeimis griebė vieną mano ranką ir ištiesė, ly- 
gindamas jos ilgį su savo rankos ilgiu. 

— Na, - tarė Alekas, su abejone ją apžiūrėdamas. - Galbūt. 
Taip, gal ir tiks. 

— Ar malonėsite pasakyti, ką čia veikiate? —- paklausiau, 
bet nespėjusi baigti sakinio buvau nuvilkta laiptais dviejų 

vyrų, 0 senyva mano pacientė taip ir liko sėdėti suglumusi, 
pražiota burna. 

Netrukus įtariai spoksojau į didžiulį, žvilgantį raudos kume- 
lės pasturgalį, kurį nuo mano veido skyrė kokie šeši coliai. Bėda 
išaiškėjo dar pakeliui į arklides. Džeimis pasakojo, o senis Ale- 
kas vis įterpdavo kokią pastabą, keiksmą ir jaustuką. 

Į bėdą buvo patekusi Losgana, kuri šiaip kumeliuodavosi 
lengvai ir buvo labai vertinga Kolumo arklidės kumelė. Ir pati 
supratau, kad jos popieriai prasti; ji tysojo ant žemės, blizgantys 
šonai kilnojosi, o milžiniškas kūnas drebėjo. Atsiklaupusi prie 
gyvulio pasturgalio, pamačiau, kad makšties lūpos sulig kiekvie- 
nu sąrėmiu vos prasiveria, bet tik tiek; ties anga nebuvo matyti 
nei mažytės kanopėlės, nei gležno šlapio snukučio. Kumeliukas 
aiškiai vėlavo ateiti į šį pasaulį ir buvo pasisukęs šonu arba už- 
pakaliu. Alekui atrodė, kad šonu, o Džeimiui - kad užpakaliu, ir 
jie valandėlę dėl to ginčijosi, kol aš nekantraudama juos pertrau- 
kiau ir paklausiau, ką jie ketina daryti tuo ar anuo atveju. 

Džeimis pažvelgė į mane, lyg būčiau apykvailė. 

- Žinoma, tau reikia apsukti kumeliuką, - ramiai atsakė 
jis. - Priekinės jo kojas pakreipk į priekį, kad galėtų išlįsti. 

- Ir viskas? 

Dirstelėjau į kumelę. Losgana, kurios gražiai skambantis 
vardas iš tikrųjų reiškė „varlė“, buvo daili kumelė, bet tokiam 
darbui kiek per didelė. 

- Įkišti ranką vidun? 

Vogčia žvilgtelėjau į savo ranką. Gal ji ir įlįstų, nes anga 
ganėtinai plati, bet ką daryti paskui? 

Abiejų vyrų rankos tokiai operacijai buvo per stambios. 
O arklininkas Roderikas, kuris tokiais subtiliais atvejais būda- 
vo nepakeičiamas, prieš dvi dienas susilaužė dešinę ranką. Ją 
buvau įdėjusi į įtvarą ir parišusi. Vilis, kitas arklininkas, vis tiek 
buvo išsiųstas atvesti Roderiko, kad bent patartų ir padrąsintų. 
Dabar jis pasirodė vienomis atspurusiomis kelnėmis, o liesa jo 
krūtinė baltavo arklidės prieblandoje. 

— Tai sunkus darbas, - neryžtingai tarė jis, įvertinęs padėtį 
ir apsvarstęs pasiūlymą, kad jį pavaduočiau aš. - Suprantat, su- 
dėtingas. Reikia įgudimo, taip pat jėgos. 

— Nesijaudink, - nukirto Džeimis. - Klerė kur kas stipresnė 
už tave, vargšą nugeibėlį. Jei pasakysi, ko ieškoti ir ką daryti, 
tučtuojau jį apsuks. 

Buvau dėkinga, kad jis taip manimi pasikliauja, bet pati į šį 
reikalą žvelgiau visai ne optimistiškai. Griežtai sau pasakiusi, 
kad nebus blogiau nei asistuoti per pilvo operaciją, nuskubėjau 
į gardą persirengti. Užsitempiau kelnes ir apsivilkau šiurkštų 
palaidinį iš maišinės medžiagos. Rankas per visą ilgį išsimuili- 
nau riebiu lajaus muilu. 

- Iki viršaus, - tyliai saumurmėjau ir įkišau ranką vidun. 

Ten buvo labai ankšta, ir iš pradžių nesupratau, ką jaučiu. 
Bet norėdama labiau sutelkti dėmesį užsimerkiau ir atsargiai 
pagrabaliojau. Glotnūs plotai ir nelygūs ploteliai. Glotnios da- 
lys - kūnas, o nelygios - kojos arba galva. Man reikėjo kojų, 
ir būtinai priekinių. Kai pamažu įpratau liesti dalis ir laikytis 
gana ramiai, kumelę suėmė sąrėmis. Neįtikėtinai galingi gim- 
dos raumenys sugniaužė ranką lyg kokie spaustuvai ir labai 
skaudžiai suslėgė kaulus. Paskui sąrėmis nuslopo, ir galėjau 
toliau čiuopti. 

Galų gale pirštai palietė aiškią dalį. 

— Laikau jo snukutį! - pergalingai sušukau. - Radau galvą! 

— Puiku, mergyt, puiku. Nepaleisk jos! 

Alekas susirūpinęs pritūpė šalia ir raminamai paplekšnojo 
kumelę. Prasidėjo kitas sąrėmis. Sukandau dantis ir atrėmiau 
kaktą į blizgantį pasturgalį, nuo galingos jėgos trekštelėjo riešas. 
Bet sąrėmis baigėsi, ir vėl ėmiau darbuotis. Atsargiai slinkdama 
į viršų, užčiuopiau akiduobę, kaktą ir mažą sulinkusios ausies 
kraštą. Palaukusi, kol nusilps dar vienas sąrėmis, perbraukiau 
per kaklą iki peties. 

- Jo galva pasisukusi ant peties, - pranešiau. - Bent pakry- 
pusi tinkamai. 

- Gerai. - Džeimis, būdamas prie kumelės galvos, paglostė 
suprakaitavusį kaštonų spalvos kaklą. - Turbūt kojos bus pa- 
riestos po krūtine. Ar gali ranka pasiekti vieną kelį? 

Ranką stumtelėjau iki pat peties ieškodama, grabaliodama 
šiltoje kumelės tamsoje, jusdama baisią gimdymo kančių jėgą ir 
malonų jų susilpnėjimą, stengdamasi aklai pasiekti tikslą. Man 
atrodė, kad gimdau pati, ir tai buvo pragariškai sunkus darbas. 

Galop nustvėriau kanopėlę; pajutau apvalų paviršių ir aštrią 
dar nenaudotą briauną. Labai stengdamasi klausytis nervingų, 
dažnai prieštaringų nurodymų, tai traukdama, tai stumdama 
laisvinau nedailų kumeliuko kūnelį. Vieną jo koją tiesiau, kitą 
grūdau atgal prakaituodama ir dejuodama kartu su kumele. 

Paskui staiga viskas pajudėjo į gera. Nusilpus sąrėmiui, visos 
kūno dalys kaipmat sklandžiai atsidūrė savo vietose. Nekrutė- 
dama palaukiau kito sąrėmio. Jam prasidėjus, netikėtai išlindo 
mažas snukutis, lauk išstumdamas mano ranką. Mažytės šner- 
vės trumpai išsiplėtė, tarsi susidomėjusios šiuo nauju pojūčiu, 
tada nosytė dingo. 

- Per kitą pasiseks! - Alekas beveik šoko apimtas ekstazės, 
artrito suriestas jo kūnas stripinėjo ant šieno. - Nagi, Losgana. 
Nagi, mano mieloji varlyt! 

Tarsi jam atsakydama, kumelė konvulsiškai sukriokė. Jos 
pasturgalis smarkiai išsirietė, ir ant švaraus šieno lengvai šlepte- 
lėjo kumeliukas, gumulėlis atsikišusiomis kojomis ir didelėmis 
ausimis. 

Kvailai šypsodama susmukau šiene. Buvau muilina, aplipusi 
gleivėmis, kruvina, išsekusi, man gėlė visą kūną, dvokiau dar 
nemaloniau nei arklys. Bet ir mane apėmė euforija. 
čioja apie kumeliuką, šluosto jį šieno gniužulais. Ir apsidžiau- 
giau su kitais, kai Losgana atsisuko ir lyžtelėjo jauniklį, švelniai 
bakstelėdama ir stumtelėdama snukiu, kad jis atsistotų ant ilgų 
netvirtų kojų. 

— Po perkūnais, mergyt, koks geras darbas! Po perkūnais! 

Alekas džiūgavo ir sveikindamas energingai pakratė švarią 
mano ranką. Staiga sumojęs, kad sėdėdama svyruoju, ir gana 
smarkiai, pasisuko į vieną iš vaikinų ir šūktelėjo, kad atneštų 
vandens. Tada atsistojo man už nugaros ir uždėjo ant pečių 
pūslėtas rankas. Ėmė stebėtinai mikliai ir švelniai spaudyti ir 
glostyti atpalaiduodamas įsitempusius mano pečius ir mazgus 
kakle. 

— Na štai, mergyt, - galop tarė. - Nelengva, ar ne? 

Jis nusišypsojo man, tada nušvito dievinančiu žvilgsniu žiū- 
rėdamas į kumeliuką. 

- Atrodo šauniai, - tyliai pasakė. - Ir kieno gi šis mielas 
padarėlis? 

Džeimis padėjo man nusiprausti ir persirengti. Pirštai buvo 
tokie nutirpę, kad neįstengiau užsisagstyti liemenės. Žinojau, rytą 
visa ranka bus pamėlusi, bet buvau visiškai rami ir patenkinta. 


=—— 

Lietus pliaupė, regis, visą amžinybę, todėl kai galop išaušo 
giedra graži diena, prisimerkusi pažvelgiau į šviesą it ką tik iš 
žemės išlindęs kurmis. 

— Tavo oda tokia plona, kad matau, kaip po jo teka krau- 
jas, - pasakė Džeimis braukdamas per saulės spindulį, nutiesusį 
taką skersai mano nuogo pilvo. - Galėčiau nubrėžti kraujagys- 
les, einančias nuo tavo rankos iki širdies. 

Jo pirštas švelniai nuslydo riešu iki mano alkūnės linkio, 
paskui vidine dilbio puse ir nuolydžiu žemiau raktikaulio. 

- Tai paraktinė vena, - paaiškinau žiūrėdama į taką, kuriuo 
keliavo jo pirštas. 

- Kas? A, taip, nes ji yra žemiau raktikaulio. Papasakok dau- 
giau. - Pirštas lėtai judėjo žemyn. - Norėčiau išgirsti lotyniškus 
pavadinimus; nė neįsivaizdavau, kad šitaip malonu mylėtis su 
gydytoja. 

— Tai areolė, - rimtai tariau, - tu jau žinai, apie ją sakiau 
aną savaitę. 

- Sakei, - sumurmėjo jis. - Štai ten dar viena, ir labai žavi. 

Raudonplaukė galva palinko, ir pirštą pakeitė liežuvis, tas 
nukeliavo žemiau. 

—- Umbilicus, - aiktelėjau. 

— Aha, - pasakė jis, o prie permatomos mano odos pri- 
spaustos jo lūpos išsitempė į šypseną. - O kas čia? 

— Tu man pasakyk. 

Spustelėjau jam galvą. Bet jis negalėjo kalbėti. 

Vėliau sėdėjau ant kabineto kėdės, svajingai mėgaudamasi 
prisiminimais, kaip pabudau lovoje, pilnoje saulės spindulių, o 
patalai buvo sujaukti į akinamai baltus gumulus lyg paplūdi- 
mio smėlis. Vieną ranką buvau uždėjusi ant krūties ir tingiai 
žaidžiau su speneliu džiaugdamasi jausmu, kaip po plonyte lie- 
menės medžiaga nuo mano delno sustandėja kauburėlis. 

— Smaginiesi? 

Nuo pašaipaus balso, atsklidusio iš tarpdurio, taip greitai 
atsitiesiau, kad trenkiau galvą į lentyną. 

— Ak, - pratariau irzliai. - Geilis. Kas gi dar. Ką čia veiki? 

Geilis įplaukė į kabinetą tarsi važiuodama ratukais. Žinojau, 
kad ji turi kojas, juk mačiau jas. Bet neįsivaizdavau, kur ji jas 
stato, kai eina. 

— Atnešiau poniai Fic šafranų iš Ispanijos; prireikė prieš at- 
vykstant kunigaikščiui. 

— Dar prieskonių? - nustebau atgaudama gerą nuotaiką. — 
Jei tas žmogus suvalgys bent pusę to, kas jam ruošiama, turėsim 
jį parridenti namo. 

— Ir dabar būtų galima jį ridenti. Girdėjau, kad panašus į 
kamuolį. 

Išmetusi iš galvos kunigaikštį ir fizinius jo duomenis, Geilis 
pasiteiravo, ar norėčiau su ja paklaidžioti po prieškalnes. 

— Man reikia samanų, - paaiškino ji ir grakščiai sumosavo 
ilgomis bekaulėmis rankomis. - Jas pavirinus piene su trupučiu 
avies vilnos, pasigamina puikus skystis rankoms. 

Mečiau žvilgsnį į siaurą langelį, kur auksinėje šviesoje šėlo 
dulkės. Švelnus vėjas atpūtė silpną prinokusių vaisių ir šviežiai 
nupjauto šieno kvapą. 

— Kodėl gi ne. 

Laukdama, kol! susirinksiu krepšius ir buteliukus, Geilis 
vaikštinėjo po kabinetą imliodama daiktus ir kaip pakliuvo dė- 
liodama juos atgal. Stabtelėjo prie stalelio ir raukydamasi pa- 
ėmė nuo jo puokštelę. 

— Kas tai? 

Lioviausi triūsusi ir priėjau prie jos. Ji laikė džiovintų augalų 
ryšelį, surištą trimis susuktais siūlais: juodu, baltu ir raudonu. 

— Džeimis sako, kad tai blogų linkėjimų ženklas. 

- Jis teisus. Kur jį radai? 

Papasakojau, kad tas ryšelis buvo mano lovoje. 

— Kitą dieną jį radau po langu, kur išmetė Džeimis. Norėjau 
nusinešti į tavo namus ir paklausti, ką žinai apie šituos augalus, 
bet paskui užmiršau. 

Geilis stovėjo ir piršto nagu mąsliai barbeno į priekinį dantį 
purtydama galvą. 

— Ne, nedaug ką galėčiau pasakyti. Bet gal yra būdas suži- 
noti, kas ryšelį paliko. 

— Taip manai“ 

— Taip. Rytoj rytą užsuk pas mane, ir aš tau pasakysiu. 

Neketindama daugiau nieko atskleisti, ji apsisuko žalio ap- 
siausto sūkury, ir aš nusekiau įkandin. 

Su Geilis prieškalnių link šuoliavome ant arklių, kai tam bū- 
davo tinkamas kelias, arba ėjome pėsčiomis, kur būdavo sunku 
joti. Po valandos, kai iškeliavom iš kaimo, ji sustojo prie upokš- 
nio, virš kurio sviro gluosniai. 

Perbridusios upelį, patraukėm į prieškalnes skindamos už- 
silikusius vėlyvos vasaros augalus, rinkdamos prisirpusias anks- 
tyvo rudens uogas ir geltonus kelmučius, kuriais buvo gausiai 
apaugę medžių kamienai ūksminguose siauruose slėniuose. 

Geilis dingo aukščiau paparčiuose, kai stabtelėjau į pintinę 
pasigremžti drebulės žievės. Ant plono jos paviršiaus sudžiūvę 
augalo syvų rutulėliai panėšėjo į sustingusius kraujo lašus, tam- 
sus jų raudonis spindėjo nuo įstrigusios saulės šviesos. 

Krūptelėjau nuo garso, kuris išsklaidė mano svajones, ir pa- 
žvelgiau į kalvą, iš kur, jis, rodės, sklido. 

Ir vėl tas garsas; šaižus verksmas, girdėti aukštai, uolos 
prorėžoje netoli kalvos viršūnės. Padėjusi pintinę, ėmiau ropš- 
tis į ją. 

- Geilis! - sušukau. - Eikš čia. Kažkas paliko kūdikį! 

Šlamėjimas ir tylus keiksnojimas išdavė, kad ji keberiojasi 
įkalnėn braudamasi pro krūmus. Šviesus jos veidas buvo išrau- 
dęs, piktas, o iš plaukų styrojo šakelės. 

- Po galais... - pratarė, tada puolė artyn. - Viešpatie! Pa- 
dėk jį! 

Ji skubiai griebė iš manęs kūdikį ir paguldė ten, kur jį radau, 
nedidelėje uolos įduboje. Lygi dubens pavidalo duobelė buvo 
vos pėdos skersmens. Viename jos šone stovėjo negilus medinis 
dubenėlis, puspilnis šviežio pieno, o kūdikio kojūgalyje buvo 
padėta laukinių gėlių puokštelė, surišta raudona virvele. 

- Bet jis serga! - paprieštaravau žengdama prie vaikelio. - Ir 
kas čia paliko sergantį kūdikį? 

Vaikelis iš tikrųjų labai negalavo; menkutis suvargęs veidelis 
buvo nupilkęs, po akutėmis juodavo ratilai, o mažyčiai kumš- 
tukai silpnai makalavo po antklode. Kai paėmiau ant rankų, jis 
suglebo; nusistebėjau, kad jis dar turėjo jėgų verkti. 

— Jo tėvai, - atsakė Geilis, sulaikydama mane už rankos. - 
Palik jį. Eime iš čia. 

— Jo tėvai? - pasipiktinau. — Bet... 

— Jis sukeistas, - nekantriai tarė ji. - Padėk jį, ir eime. Tuč- 
tuojau! 

Ji nėrė į pomiškį tempdamasi mane. Spyriojausi, tačiau 
šliaužiau paskui ją nuokalnėn. Kai uždususios ir išraudusios 
nusileidom, priverčiau Geilis sustoti. 


SVETIMŠALĖ 63 


— Kas čia dedasi? - paklausiau. - Negalim lauke palikti ser- 
gančio kūdikio. Ir ką reiškia „sukeistas'? 

— Sukeistas vaikas, - nepakančiai pasakė ji. - Negi nežinai, 
ką tai reiškia? Kai fėjos pavagia žmogaus kūdikį, vietoj jo palie- 
ka savąjį. Kad tas vaikas sukeistas, supranti iš to, kad jis nuolat 
verkia, nerimauja, būna liguistas ir neauga. 

- Aišku, kad žinau, kas tas sukeistas kūdikis, bet tu juk ne- 
tiki tokiomis nesąmonėmis? 

Geilis staigiai metė į mane keistą žvilgsnį, kupiną nepati- 
klumo ir įtarumo. Paskui jos veido raukšlės atsileido, ir jame 
atsirado įprasta pusiau džiugi ciniška mina. 

- Ne, - prisipažino. - Tačiau žmonės tiki. - Ji neramiai dirs- 
telėjo į šlaitą, bet nuo uolos įdubos neatsklido joks garsas. - Jo 
tėvai kažkur netoliese. Einam. 

Nenoromis leidausi jos nuvelkama kaimo link. 

— Kodėl jie padėjo kūdikį ten? - paklausiau, atsisėdusi ant 
akmens nusimauti kojinių prieš brisdama per upelį. - Viliasi, 
kad ateis nykštukai ir išgydys kūdikį? 

Vis dar nerimavau dėl vaikelio, jis atrodė labai pasiligojęs. 
Nežinojau, kas jam, bet gal būčiau galėjusi padėti. 

Gal palikti Geilis kaime ir grįžti kūdikio? Bet turėsiu pa- 
skubėti; dirstelėjau į dangų rytuose, kur pilkšvi lietaus debesys 
sparčiai tamsėjo, artėjo purpurinė sutema. Vakaruose vis dar 
buvo matyti rausvas švytėjimas, bet nepraėjus nė pusvalandžiui 
užguls tamsa. 

Geilis užsinėrė ant kaklo krepšio iš vytelių rankeną, pasikėlė 
sijoną ir įbrido drebėdama, nes vanduo buvo šaltas. 

— Ne, - tarė ji, - o gal ir taip. Tai viena iš fėjų kalvų, ten 
pavojinga miegoti. Jei tokioj vietoj palieki sukeistą vaiką per 
naktį, ateina nykštukai ir jį pasiima, o į jo vietą paguldo žmo- 
gaus kūdikį, kurį buvo pavogę. 

— Bet jie neateis, nes tas vaikas nėra sukeistas, - pasakiau ir 
sulaikiau kvapą, kai sniego tirpsmo vanduo apsėmė kojas. - Tai 
tik sergantis vaikas. Atvirame ore jis tikriausiai neištvers nakties! 

- Neištvers. Rytą bus miręs. Tikiuosi, niekas mūsų nematė 
prie jo. 

Staiga lioviausi autis batus. 

— Miręs! Geilis, grįžtu pas jį. Negaliu jo tenai palikti. 

Apsisukau ir ėmiau bristi atgal per upelį. 

Ji stvėrė mane iš už nugaros ir kniūbsčią įstūmė į seklų van- 
denį. Spurdėdama ir žiopčiodama įstengiau atsiklaupti, vande- 
niui tyškant į visas puses. Geilis stovėjo vandenyje iki pusiau 
blauzdų permirkusiais sijonais ir žiūrėjo į mane. 

- Sumauta kiauliagalve anglų kvaiša! - sušuko ji. - Tu nie- 
ko negali padaryti! Ar girdi mane? Nieko! Tas vaikas merdi! 
Nemanyk, kad stovėsiu čia ir leisiu tau rizikuoti savo ir mano 
gyvybe dėl kažkokios beprotiškos užgaidos! - Šnarpšdama ir 
tyliai burbėdama, ji pasilenkė ir abiem rankom pakėlė mane už 
pažastų. - Klere, - skubiai pasakė purtydama mane. - Paklau- 
syk. Jei prisiartinsi prie kūdikio ir jis mirs, o vaikas, patikėk ma- 
nimi, tikrai mirs, nes jau esu tokių regėjusi, tada dėl jo mirties 
šeima apkaltins tave. Ar nesupranti, kad tai pavojinga? Nejaugi 
nežinai, kokias kalbas jie paskleis kaime? 

Stovėjau virpėdama, dvelkiant šaltam saulėlydžio brizui, 
blaškydamasi tarp akivaizdžios Geilis panikos dėl mano sau- 
gumo ir minties apie bejėgį vaikelį, pamažu gęstantį tamsoje su 
laukinėmis gėlėmis kojūgalyje. 

- Ne, - pasakiau nusipurtydama nuo veido šlapius plau- 
kus. - Geilis, aš taip negaliu. Pažadu būti atsargi, bet privalau 
grįžti. 

Išsivadavau iš jos gniaužtų, nusigręžiau į tolimąjį krantą ir 
klupinėdama nutekšenau per neaiškius šešėlius, šmėkščiojan- 
čius upelio dugne. 

Už nugaros išgirdau duslų piktą riksmą, paskui - pašėlusį 
tekšenimą į priešingą pusę. Gerai, ji daugiau man nekliudys. 

Sparčiai temo, ir aš kaip įmanydama greičiau broviausi pro 
krūmus ir žoles. Jei tamsa nusileis nepasiekus kalvos, kažin 
ar rasiu tą, kurios reikia, nes aplinkui - ne viena tokia kal- 

va, be to, panašaus aukščio. Man buvo nė motais, ar tos fėjos 
pasirodys, ar ne, rūpėjo ne tik kad viena klaidžiosiu tamsoje. 
Netrukus dar turėsiu sugalvoti, kaip parsigauti į pilį su ser- 
gančiu kūdikiu. 

Galų gale radau tą kalvą, pastebėjusi jaunus maumedžius, 
kurie, prisiminiau, augo jos papėdėje. Buvo veik visiškai tam- 
su. Naktis žadėjo būti be mėnulio. Eidama dažnai klupinėjau 
ir griuvinėjau. Maumedžiai buvo susispietę į krūvą ir, pučiant 
vakaro brizui, tyliai šnekučiavo traškėdami, girgždėdami ir dū- 
saudami su šlamesiu. 

Šioje kraupioje vietoje vaidenasi, toptelėjo klausantis lapijos 
pokalbio virš galvos, kai atsargiai slinkau pro lieknus kamienus. 
Maniau, nenustebsiu, jei už kito medžio sutiksiu vaiduoklį. 

Bet nustebau. Mirtinai išsigandau, kai išniro tamsi figūra ir 
sugriebė mane. Veriamai suklikau ir smogiau jam. 

- Jėzau Kristau, - pratariau, - ir ką gi čia veiki? 

Trumpai prisiglaudžiau prie Džeimio krūtinės, nes jį išvy- 
dus man atlėgo širdis, nors ir nusigandau. Džeimis paėmė už 
parankės ir pasisuko ketindamas išvesti mane iš miško. 

- Atėjau tavęs, - tyliai atsakė. - Traukiau pasitikti tavęs, nes 
artėjo naktis, bet prie Šv. Jono upokšnio pamačiau Geilis Dan- 
kan, ji ir pasakė, kur tu. 

- Bet kūdikis... - pratariau atsigręždama į kalvą. 

- Vaikas mirė, - tarė jis ir trūktelėjo mane atgal. - Mačiau, 
nes pirmiausia ten ir užkopiau pasižiūrėti. 

Nesipriešinau ir nusekiau įkandin jo sielvartaudama dėl 
vaikelio mirties, bet lengviau atsikvėpiau, kad man nebereikės 
ropštis į fėjų kalvą, o paskui ilgai kapanotis vienui vienai atgal. 
Slegiama tamsos ir šnabždančių medžių tylėjau, kol dar kartą 
perbridom upelį. Nespėjusi išdžiūti po ano braidymo, nebe- 
sivarginau nusimauti kojinių ir su jomis nušlepsėjau per van- 
denį. Džeimis, vis dar nesušlapęs, lyg koks šuolininkas nuo 
kranto šoko ant akmens, slūgsančio upelio vidury, tada - į kitą 
krantą pas mane. 

— Ar nutuoki, Sasenach, kaip nesaugu vienai klaidžioti po 
tamsą? — paklausė. 

Jis, regis, nepyko, bet jam buvo smalsu. 

- Ne... na, taip. Atsiprašau, kad priverčiau tave nerimauti. 
Bet negalėjau ten palikti to vaikelio, negalėjau, ir tiek. 

- Taip, suprantu. — Jis mane trumpai apkabino. - Esi geros 
širdies, Sasenach. Deja, nė nenumanai, su kuo turi reikalą. 

— Su fėjomis, ką? - Buvau pavargusi ir sutrikusi dėl to įvy- 
kio, bet slėpiausi po lengvabūdiškumo kauke. - Prietarų nebi- 
jau. - Staiga mane nusmelkė viena mintis. - Ar tu tiki fėjomis, 
sukeistais vaikais ir panašiais dalykais? 

Jis atsakė ne iš karto. 

— Ne. Ne, tokiais niekais netikiu, nors, po šimts, visai ne- 
norėčiau kiaurą naktį miegoti ant fėjų kalvos. Bet aš - išpru- 
sęs žmogus, Sasenach. Duglo namuose turėjau gerą mokyto- 
ją vokietį, kuris mokė mane lotynų ir graikų kalbų, o vėliau, 
aštuoniolikos, nukeliavau į Prancūziją, ten studijavau istoriją 
ir filosofiją. Tada supratau, kad pasaulis kur kas platesnis nei 
siauri slėniai, viržynai ir vandens arkliai ežeruose. Tačiau čio- 
nykščiai žmonės... - Jis mostelėjo ranka į tamsą už mūsų. - Be 
svarbiausio klano susirinkimo, nuo savo gimimo vietos nėra 
sukorę ilgesnio nei dienos žygis kelio, ir tai vos kokius dukart 
per gyvenimą. Jie įstrigę tarp slėnių su ežerais ir girdi tik apie 
tokį pasaulį, apie kokį jiems sekmadienį bažnyčioje pasakoja 
tėvas Beinas. Ir dar klausosi senų padavimų. 

Jis nubraukė į šalį alksnio šaką, ir aš palindau po ja. Atsidū- 
rėm ant elnių tako, kuriuo su Geilis ėjom anksčiau. Mane padrą- 
sino šis naujas įrodymas, kad Džeimis geba rasti kelią net tamso- 
je. Kai nutolome nuo fėjų kalvos, jis prabilo normaliu balsu, tik 
kartais stabtelėdavo nuspirti nuo tako susiraizgiusių augalų. 

- Šie padavimai - paistalai, bet Gvilinas, kai sėdim menėje 
ir gurkšnojam reinvynį, juos paverčia pramoga. 

Jis vedė mane taku, o jo balsas, švelnus ir išraiškingas šalta- 
me nakties ore, atsklisdavo iki manęs. 

— Bet čia, ir net kaime, yra kiek kitaip. Žmonės gyvena le- 
gendomis. Manau, kai kuriose jų slypi dalelytė tiesos. 

Prisiminiau gintaro spalvos vandens arklio akis ir pasvars- 
čiau, kokių dar yra tikrų, nepramanytų padavimų. 

— O kiti... na... - Jo balsas dar pritilo, turėjau įtempti ausis, 
kad girdėčiau. - To vaikelio tėvams gal bus lengviau, jeigu jie 
manys, kad tas miręs vaikas sukeistas, o jų kūdikis sveikas ir 
amžinai gyvens su fėjomis. 

Netrukus priėjom arklius, ir po pusvalandžio tamsoje su- 
žibo Leocho pilies šviesos, sveikindamos mus. Niekada nema- 
niau, kad ta niūri pilis man atrodys pažangios civilizacijos vieta, 
tačiau dabar ji buvo lyg koks švietimo epochos švyturys. 

Tik prijojus arčiau supratau, kad tokį įspūdį sudarė girlian- 
da žibintų, degančių ant tilto turėklų. 

— Kažkas atsitiko, - pasakiau atsisukdama į Džeimį. 

Pirmąsyk išvydusi jį šviesoje, pastebėjau, kad jis vilki ne- 
įprastais nubrizgusiais marškiniais ir purvinu kiltu. Žibintai 
apšvietė geriausius drobinius sniego baltumo marškinius, o per 
balną buvo permestas puošniausias - ir vienintelis - aksominis 
surdutas. 

— Taip, - linktelėjo jis, - todėl ir atjojau tavęs pasiimti. Pa- 
galiau atvyko kunigaikštis. 


ses 


Kunigaikštis buvo staigmena. Nelabai žinau, ką tikėjausi iš- 
vysti, bet tikrai ne tiesų, nuoširdų raudonskruostį, kurį pama- 
čiau Leocho menėje. Jo veidas buvo meiliai stačiokiškas, nugai- 
rintas, mėlynos akys - nuolat vos primerktos, tarsi jis žvelgtų į 
saulę purptelėjus fazanui. 

Net suabejojau, ar tik tas ankstesnis spektaklis dėl kunigaikš- 
čio nebuvo kiek išpūstas. Bet dairydamasi po menę pastebėjau, 
kad visų berniukų, jaunesnių nei aštuoniolikos, veidai budrūs, 
jie spoksojo į kunigaikštį, kuris juokėsi ir gyvai šnekėjosi su 
Kolumu ir Duglu. Vadinasi, ne spektaklis, jie įspėti. 

Pristatoma kunigaikščiui sunkokai išlaikiau rimtą veidą. 
Jis buvo aukštas ir tvirtas, tokių žmonių dažnai galima sutikti 
aludėse, ten jie griausmingai reiškia savo nuomonę ir įveikia 
priešininką triukšmingumu, vis kartodami tą patį. Žinoma, iš 
Džeimio pasakojimo buvau susidariusi vaizdinį, tačiau svečio 
stotas taip pribloškė, kad, jam žemai nusilenkus virš mano ran- 
kos ir baikštaus žmogaus balsu tarus: „Kaip žavu šiame užka- 
boryje rasti tautietę, ponia“, turėjau sukąsti skruostą iš vidaus, 
kad viešai neužsitraukčiau nemalonės. 

Po varginančios kelionės kunigaikštis ir jo palyda anksti 
atsigulė. Bet kitą dieną, po vakarienės, grojant muzikai užsi- 
mezgė pokalbis, ir mudu su Džeimiu prisidėjom prie Kolumo, 
Duglo ir kunigaikščio. Kai Sandringamas išgėrė Kolumo rein- 
vynio, jam atsirišo liežuvis, ir jis ėmė smulkmeniškai pasakoti 
kelionės Aukštumomis siaubus ir liaupsinti kraštovaizdžio gro- 
Žybes. Mandagiai jo klausėmės, o aš stengiausi nesutikti Džei- 
mio žvilgsnio, kai kunigaikštis spigiu balsu skundėsi kelionės 
vargais. 

— Už Stirlingo lūžo rato velenas, ir stovėjom tris dienas pi- 
lant lietui, kol galų gale mano liokajus rado kalvį, kad sutaisytų 
tą triokštelėjusį daiktą. Po pusdienio pataikėm į dideliausią ke- 
lio duobę, kokios nebuvau regėjęs, ir tas sumautas velenas vėl 
neatlaikė! Paskui vienas arklys pametė pasagą, taigi turėjom iš- 
krauti karietą ir vilktis šalia jos per purvą vesdamiesi apšlubusį 
kuiną! O paskui... 

Pasakojimas nesiliovė, viena nesėkmė vijo kitą, ir mane vis 
labiau kuteno juokas. Mėginau jį nuslopinti vynu, bet, matyt, tai 
buvo klaidingas sprendimas. 

— O tie laukiniai žvėrys, Makenzi, laukiniai žvėrys! - vienu 
metu sušuko kunigaikštis ir pavartė akis tarsi ištiktas ekstazės. — 
Vos galėjau patikėti savo akimis. Nesistebiu, kad stalas gausiai nu- 
krautas. - Jis švelniai paplekšnojo per didžiulį sotų pilvą. - Prisie- 
kiu, kažin ką atiduočiau, jei galėčiau paragauti elnio, kurį mačiau 
prieš dvi dienas; puikus gyvulys, labai puikus. Iššoko iš krūmų 

tiesiai prieš karietą, mano brangioji, - jis kreipėsi į mane. - Išgąs- 
dino arklius, todėl tik per plauką vėl nenulėkėme nuo kelio! 

Kolumas paėmė varpo formos grafiną, klausiamai kilstelė- 
damas rudą antakį. Pripylęs atkištas taures, tarė: 

- Na, jūsų malonybe, turbūt galėtume surengti jums me- 
džioklę. Mano sūnėnas - geras medžiotojas. 

Jis iš po antakių griežtai sužiuro į Džeimį; šis atsakydamas 
vos pastebimai linktelėjo. 

Kolumas atsisėdo, padėjo grafiną ir atsainiai pasakė: 

— Ką gi, tada sutarta. Turbūt kitos savaitės pradžioje. Faza- 
nams per anksti, bet elnių tikrai pažadu. - Jis atsisuko į Duglą, 
išsidrėbusį šalia minkštame krėsle. - Prie jūsų galės prisidėti 
ir mano brolis; jei norėsite keliauti į šiaurę, jis parodys jums 
žemes, kurias aptarėm anksčiau. 

— Turtas, turtas! - nudžiugo kunigaikštis. Paskui paplekš- 
nojo Džeimiui per šlaunį. Mačiau, kaip įsitempė Džeimio rau- 
menys, bet jis nė nekrustelėjo, tik ramiai nusišypsojo, nors 
kunigaikščio ranka ant jo šlaunies užtruko. Tada jo malonybė 
pagavo įsmeigtą mano žvilgsnį ir draugiškai išsišiepė, o mina 
bylojo: „Verta pamėginti, ką?“ Šyptelėjau jam prieš savo valią. 
Mano nuostabai, tas žmogus man visai patiko. 


= 


Sujaudinta kunigaikščio atvykimo, buvau pamiršusi, kad 
Geilis pasišovė atskleisti, kas padėjo tą blogų linkėjimų puokš- 
telę. Bet po nemalonios scenos dėl sukeisto vaiko ant fėjų kal- 
vos abejojau, ar norėčiau išmėginti tai, ką ji pasiūlys. 

Vis dėlto smalsumas nugalėjo įtarumą. Kai po dviejų dienų 
Kolumas paprašė Džeimio nujoti pas Dankanus ir atlydėti juos į 
pobūvį pilyje, rengiamą kunigaikščio garbei, išsiruošiau kartu. 

Tą ketvirtadienį savo svetainėje mudu su Džeimiu priėmė 
ne itin draugiškas vietinis teisėjas, kol jo žmona rengėsi viršuje. 
Nors ir gerokai atsigavęs po paskutinio gastrito priepuolio, Ar- 
turas vis tiek atrodė nelabai sveikai. Kaip nutinka visiems sto- 

ruliams, kurie staiga smarkiai sulysta, sumenko jo veidas, bet 
ne pilvas. Šis pūpsojo po žaliu liemenės šilku, o veido oda buvo 
sukritusi glebnomis raukšlėmis. 

— Užlipsiu pas Geilis ir padėsiu jai susišukuoti ar šiaip susi- 
tvarkyti, - pasisiūliau. - Turiu jai naują kaspiną. 

Iš anksto numačiusi, kad reikės šnektelėti su Geilis akis į 
akį, buvau įsimetusi mažą paketėlį. Atsiprašiusi nėriau pro du- 
ris ir užlėkiau laiptais, Arturui nė nespėjus paprieštarauti. 

Ji manęs laukė. 

— Užeik. Pasikalbėsim mano kambaryje. Reikia paskubėti, 
bet ilgai netruksime. 

Nusekiau įkandin Geilis siaurais įvijais laiptais. Pakopos 
buvo nevienodo aukščio, kai kurios - tokios didelės, kad turėjau 
pasikelti sijonus, stengdamasi ant jų neužminti. Nusprendžiau, 
kad septyniolikto amžiaus dailidės arba klaidingai matuodavo, 
arba turėjo puikų humoro jausmą. 

Geilis kambarys buvo viršutiniame namo aukšte, vienoje iš 
atokių mansardų virš tarnų kambarių. Jį saugojo durys, rakina- 
mos didžiuliu raktu, kurį Geilis išsitraukė iš prijuostės kišenės; 
turbūt raktas buvo mažiausiai šešių colių ilgio su plačia raižyta 
galvute, papuošta vynmedžių ir gėlių raštu, ir tikriausiai svėrė 
apie svarą. Suėmus už galo, būtų buvęs neblogas ginklas. Ir spy- 
na, ir vyriai buvo gerai sutepti, todėl storos durys tyliai atsivėrė 
vidun. 

Mansardinis kambarys buvo ankštas, jį dar labiau mažino 
stoglangiai, iškirsti namo priekyje. Visą sieną užėmė lentynos, 
nukrautos stikliniais indais, buteliais, flakonais, buteliukais ir 
menzūromis. Džiovinamų žolelių ryšeliai, kruopščiai surišti 
įvairių spalvų siūlais, buvo tvarkingomis eilėmis sukabinti ant 
gegnių virš galvos. Einant jie braukė man per plaukus ir į juos 
tučtuojau pribiro kvapių dulkelių. 

Ši patalpa buvo visai nepanaši į švarų, pedantiškai tvarkingą 
žolelių kambarį apačioje. Kambarėlis buvo kimšte prikimštas 
daiktų, beveik užgriozdintas, tamsus, nors ir su langais. 

Vienoje lentynoje rikiavosi knygos, daugiausia senos, nu- 
brizgusios, nugarėlėmis be užrašų. Smalsiai pirštu perbraukiau 
per odinių tomų eilę. Jie buvo įrišti veršelio oda, tik keli kitaip, 
jų viršeliai atrodė minkšti, bet palietus nemaloniai riebaluoti. 
O viena knyga, matyt, buvo aptraukta žuvies oda. Ištraukiau ją 
ir atsargiai atverčiau. Tekstas buvo parašytas ranka senovinės 
prancūzų ir dar senesnės lotynų kalbos mišiniu, tačiau pavadi- 
nimą supratau. LGrimoire dle Comte St. Germain. 

Kiek sukrėsta užverčiau knygą ir padėjau atgal į lentyną. 
Grimoire. Magijos vadovėlis. Pajutau į nugarą įsmeigtą Geilis 
žvilgsnį ir atsigręžusi susidūriau su šelmiškomis ir budriai spė- 
liojančiomis akimis. Ką dabar darysiu, kai jau žinau? 

— Taigi visa tai nėra gandai, ar ne? - nusišypsojau. - Tu 
tikrai esi ragana. 

Įdomu, ar ji labai raganauja, ar pati tuo tiki? O gal tai tik 
nuodugniai parengtos apgavystės atributai, kuriuos ji pasitelkia 
norėdama išblaškyti santuokos su Arturu nuobodulį? Taip pat 
svarsčiau, kokia magija ji užsiima arba mano užsiimanti. 

— Ak, baltąja magija, - išsišiepė Geilis. - Be abejonės, 
baltąja. 

Liūdnai pagalvojau, kad Džeimis neklydo dėl mano veido: 
regis, visi gali atspėti mano mintis. 

- Tada gerai. Aš prastai šoku aplink laužus ir blogai joju ant 
šluotos, o ką jau kalbėti apie bučiavimą velniui į pasturgalį. 

Geilis atmetė plaukus ir nusikvatojo. 

- Regis, nelabai kam ir bučiuoji į pasturgalį. Aš taip pat. 
Nors jei mano lovoje gulėtų mielas, karštas velniūkštis kaip ta- 
vasis, nesakyčiau, kad to niekada nenutiks. 

— Tai man primena... - pradėjau sakyti, bet Geilis jau buvo 
nusisukusi ir murmėdama po nosimi ėmė ruoštis. 

Iš pradžių patikrinusi, ar durys gerai užrakintos, ji perėjo 
skersai kambario prie stoglangio ir pasirausė skrynioje, įtaisy- 
toje po juo. Netrukus iš ten ištraukė didžiulį negilų puodą ir 
aukštą baltą žvakę molinėje žvakidėje. Dar pasiknisusi išėmė 

nudrengtą dygsniuotą antklodę ir patiesė ant grindų, kad sau- 
gotų nuo dulkių ir rakščių. 

— Ką darysi, Geilis? - paklausiau, įtariai stebėdama jos pa- 
siruošimą. Puodas, žvakė ir antklodė - lyg ir jokių piktų kėslų, 
bet, švelniai tariant, juk buvau pradedančioji kerėtoja. 

- Iškviesiu, - atsakė ji, patempdama antklodės kampus, kad 
šonai susilygintų su grindų lentomis. 

— Ką iškviesi? — paklausiau. 

Ji atsistojo ir susišukavo plaukus atgal. Plonyčiai kaip kūdi- 
kio ir slidūs, jie išsipešė iš segtukų. Geilis murmėdama ištraukė 
segtukus ir paleido plaukus, šie pasklido tiesia, žvilgančia, tirš- 
tos grietinėlės spalvos užuolaida. 

— Ai, vaiduoklius, dvasias, vizijas. Viską, ko gali prireikti. 
Visada prasideda taip pat, bet kiekvienam žolelės ir žodžiai 
skirtingi. Dabar mums reikia vizijos, turim pamatyti tą, kuris 
tau linki bloga. Tada galėsim sugrąžinti tą blogį jam. 

— Hm, gerai... 

Tiesą sakant, nenorėjau kerštauti, bet man buvo smalsu: 
magėjo pamatyti, kaip vyksta tas iškvietimas ir kas man paliko 
puokštelę. 

Padėjusi puodą antklodės vidury, ji įpylė vandens iš ąsočio 
ir paaiškino: 

- Tinka bet koks ganėtinai didelis indas, kuriame geras at- 
spindys, nors Grimoire nurodytas sidabrinis bassin*. Bet gali 
būti ir tvenkinys ar bala lauke, tik nuošalioje vietoje. Tokiems 
dalykams reikia ramybės ir tylos. 

Ji greitai ėjo nuo lango prie lango užtraukdama storas juo- 
das užuolaidas. Netrukus kambaryje visiškai sutemo. Vos įžiū- 
rėjau liekną Geilis figūrą, plaukiančią tamsoje, kol ji uždegė 
žvakę. Plevenanti liepsna apšvietė jos veidą, kai ji nešė žvakę 
prie antklodės, o po tiesia jos nosimi ir tarsi iškaltu žandikaulių 
gulė pleištiški šešėliai. 


* Dubuo (pranc.). 

Geilis pastatė žvakę šalia puodo su vandeniu, toliau nuo ma- 
nęs. Tada labai atsargiai pripylė puodą tokį pilną, kad vanduo 
net šiek tiek išsigaubė virš kraštų ir neišsilaistė tik dėl paviršiaus 
įtampos. Pasilenkusi išvydau, kad vanduo atspindi vaizdą kur 
kas geriau nei visi pilies veidrodžiai. Tarsi vėl perskaičiusi mano 
mintis, Geilis paaiškino, kad atspindintis puodas ne tik praver- 
čia kviečiant dvasias, bet ir puikiai tinka šukuojantis. 

— Tik neatsitrenk į jį, nes sušlapsi, - pamokė ji ir susiraukusi 
iš susikaupimo uždegė kitą žvakę. 

Tas praktiškas tonas, toks kasdienis ir žemiškas šio antgam- 
tiško pasiruošimo įkarštyje, man kai ką priminė. Žiūrėdama 
į liekną, blankią figūrą, grakščiai pasilenkusią virš dėžutės su 
titnagu ir pintimi, iš pradžių nesumojau, į ką ji panaši. Ak, ži- 
noma. Nors sunku būtų rasti nepanašesnę moterį į tą neskonin- 
gai apsirengusią ir sėdinčią prie arbatinio pastoriaus Veikfildo 
kabinete, balsas lygiai toks kaip ponios Greiham. 

Tikriausiai jos panėšėjo laikysena, praktiškumu, tuo, kad 
žvelgė į okultizmą tik kaip į reiškinių, tokių kaip oras, rinkinį. 
Aišku, į tam tikrus dalykus reikia žiūrėti su atsargia pagarba, 
kaip visi atsargiai naudojasi aštriu virtuviniu peiliu, bet tikrai 
nieko nevengti ir nebijoti. 

O gal aną moterį priminė levandų vandens kvapas? Laisvi, 
plevenantys Geilis drabužiai visada dvelkdavo distiliuotomis 
esencijomis: medetkų, ramunėlių, laurų lapų, aralijų, mėtų, 
mairūnų. Bet šiandien nuo jos baltos suknelės klosčių kvepėjo 
levandomis. Tuo pačiu kvapu buvo persismelkusi paprasta mė- 
lyna medvilninė ponios Greiham palaidinė, jį skleidė ir kaulė- 
tos jos krūtinės raukšlės. 

Geilis krūtinę prilaikė tokie pat griaučių ramsčiai, bet jokių 
kaulų nesimatė, nors suknelės iškirptė ir buvo gili. Pirmąsyk 
mačiau Geilis Dankan su dezabijė; šiaip ji vilkėdavo griežtais, 
duksliais drabužiais, užsagstytais iki pat kaklo, kaip ir derėjo 
teisėjo žmonai. Dabar iškilę apvalumai man buvo staigmena, jų 
perteklius buvo kreminės spalvos, tokio pat atspalvio kaip suk- 

nelė, ir man toptelėjo, kodėl toks vyras kaip Arturas Dankanas 
vedė beturtę merginą be jokios šeimos. Mano akys, ieškodamos 
salietros, nesąmoningai nukrypo į indus su dailiai užrašytomis 
etiketėmis, išrikiuotus palei sieną. 

Geilis paėmė iš lentynos tris indus ir iš kiekvieno po žiups- 
nelį įbėrė į mažytį metalinį indelį žarijoms. Tada žvakės lieps- 
na uždegė po juo supiltą akmens anglių sluoksnį ir papūtė į 
plykstelėjusią ugnį, kad įsidegtų. Kai liepsna įsismagino, ėmė 
rangytis kvapus dūmas. 

Oras mansardoje buvo toks tykus, kad pilkšvi dūmai ramiai 
kilo tiesiai į viršų sudarydami stulpą, atkartojantį aukštos baltos 
žvakės formą. Geilis atsisėdo tarp tų dviejų stulpų it dvasininkė 
šventykloje, grakščiai parietusi po savimi kojas. 

— Manau, bus gerai. 

Pirštais greitai patrupinusi rozmarinų, Geilis patenkinta 
nužvelgė sceną. Juodos užuolaidos su mistiškais simboliais, 
nepraleidžiančios nepageidaujamų saulės spindulių, ir žvakė — 
vienintelis tiesioginio apšvietimo šaltinis. Liepsna atsispindėjo 
ir sklaidėsi ramiame puodo vandenyje, kuris švytėjo ir labiau 
atstojo šviesos šaltinį, ne tik atspindėjo ją. 

— Kas dabar? - paklausiau. 

Didžiulės pilkos akys blizgėjo kaip vanduo, degė laukimu. 
Geilis rankomis mostelėjo virš vandens, tada sukryžiavo jas 
tarp kojų. 

— Pasėdėk tyliai, - tarė. - Klausykis savo širdies plakimo. Ar 
jį girdi? Kvėpuok ramiai, lėtai ir giliai. 

Nors jos mina buvo gyva, balsas skambėjo neskubriai, visiš- 
kai kitaip negu įprasta žvitri jos šneka. 

Klusniai pasidaviau jos nurodymams, o kai ėmiau lygiai, ri- 
tmingai kvėpuoti, mano širdies plakimas sulėtėjo. Dūmo kvape 
užuodžiau rozmarinų aromatą, bet dėl kitų dviejų žolelių abejo- 
jau: gal rusmenės, sidabražolės? Maniau, kad purpuriniai žiedai 
buvo kiauliauogių, bet tikrai ne. Kad ir kokios buvo tos žolelės, 
sulėtėjusio mano kvėpavimo tarsi ir nebuvo galima paaiškinti 

vien Geilis įtaigos galia. Krūtinkaulį slėgė kažkoks svoris, lėti- 
nantis kvėpavimą be jokių mano valios pastangų. 

Geilis sėdėjo labai ramiai, įbedusi į mane įdėmų žvilgsnį. 
Vieną kartą linktelėjo, ir aš nuolankiai sužiurau į tykų vandens 
paviršių. 

Tada ji prabilo monotonišku balsu, kuris vėl man priminė 
ponią Greiham, šaukiančią prieš saulę akmenų rate. 

Žodžiai buvo neangliški, bet ir ne visai neangliški. Tai buvo 
keista kalba, bet man pasirodė, kad ją turėčiau suprasti, tik žo- 
džiai buvo tariami lyg žemiau mano klausos lygmens. 

Jutau, kaip ima tirpti rankos, norėjau jas atkryžiuoti ant ke- 
lių, bet jos nepakrutėjo. Ramus Geilis balsas toliau skambėjo 
švelniai ir įtaigiai. Tada sumojau, kad suprantu, ką ji sako, bet 
vis dar neįstengiau ištraukti žodžių į savo proto paviršių. 

Miglotai suvokiau, kad esu arba hipnotizuojama, arba vei- 
kiama kažkokių narkotikų, ir mano protas nusitvėrė už šios pa- 
skutinės sąmoningos minties, priešindamasis gardžiam dūmui. 
Vandenyje mačiau savo atspindį, akių vyzdžiai buvo visiškai su- 
sitraukę, o akys plačios kaip saulės apakintos pelėdos. Pamažu 
nykstančiose mintyse šmėkštelėjo žodis „opijus“. 

— Kas tu? 

Nežinau, kuri iš mudviejų to paklausė, bet pajutau, kaip 
krustelėjo mano gerklė, kai atsakiau: 

— Klerė. 

— Kas tave čia atsiuntė? 

— Pati atkeliavau. 

-- O kodėl? 

— Negaliu pasakyti. 

— Kodėl negali? 

— Nes niekas manimi nepatikės. 

Balsas mano galvoje pasidarė dar labiau raminantis, drau- 
giškas, viliojantis. 

— Aš patikėsiu. Tikrai. Kas tu? 

- Klerė. 

Staiga kilęs triukšmas išsklaidė kerus. Geilis krūptelėjo ir 
keliu stuktelėdama į puodą sudrumstė atspindį vandenyje. 

- Geilis! Mano brangioji! - už durų sušuko balsas, nedrą- 
sus, bet įsakmus. - Turim keliauti, mieloji. Arkliai laukia, o tu 
dar neapsirengusi. 

Kažką piktai murmėdama Geilis atsistojo ir atlapojo langą. 
Gaivus oras plūstelėjo į veidą, ir aš sumirksėjau, o migla mano 
sąmonėje prasisklaidė. 

Ji pastovėjo mąsliai žiūrėdama į mane, paskui žengė artyn 
ir padėjo atsikelti. 

- Nagi, - tarė ji. - Truputį apsvaigai, ką? Žmonėms kartais 
taip būna. Geriau prigulk ant mano lovos, kol susiruošiu. 

Atsiguliau ant lovatiesės jos miegamajame apačioj ir užsi- 
merkiau klausydamasi Geilis šnarėjimo drabužinėje, svarstyda- 
ma, ką, po galais, visa tai reiškia. Žinoma, kad tai nesusiję su 
blogų linkėjimų puokštele ar jos siuntėju. Tik su mano asme- 
nybe. Po truputį atgaunant protą, man dingtelėjo, kad gal Geilis 
Kolumo šnipė. Užimdama tokią padėtį ji girdėdavo visos srities 
reikalus ir paslaptis. O juk nieką kitą, tik Kolumą, labai domino 
mano kilmė. 

Įdomu, kas būtų nutikę, jei Arturas nebūtų įsikišęs į tą dva- 
sių kvietimą? Ar pro kvapų ūką girdėjau klasikinę hipnozės fra- 
zę: „Kai atsibusi, nieko neprisiminsi'? Bet aš prisiminiau, ir tai 
man kėlė nuostabą. 

Bet to paklausti Geilis nebegavau progos. Atsidarė miega- 
mojo durys ir įžengė Arturas Dankanas. Jis nužirgliojo iki dra- 
bužinės durų ir, greitosiomis kartą pasibeldęs, įėjo vidun. 

Drabužinėje pasigirdo išgąstingas riksmas, paskui stojo 
mirtina tyla. | 

Duryse vėl pasirodė Arturas Dankanas išplėstomis, tuščio- 
mis akimis, o veidas buvo toks išblyškęs, jog pamaniau, kad gal 
jį ištiko koks priepuolis. Pašokau ant kojų ir nuskubėjau prie jo, 
kai jis sunkiai atsirėmė į durų staktą. 

Tačiau Dankanas, man nespėjus prisiartinti, atsiplėšė nuo 
durų ir svirduliuodamas išslinko iš kambario, pro pat mane 
prasibrovė lyg nematydamas. 

Pasibeldžiau į drabužinės duris. 

- Geilis! Ar gerai jautiesi? 

Valandėlę buvo tylu, tada visiškai ramus balsas atsakė: 

- Taip, žinoma. Tučtuojau ateisiu. 

Kai abi pagaliau nulipom laiptais, radom Arturą atsigavu- 
sį, gurkšnojantį brendį su Džeimiu. Atrodė šiek tiek išsiblaš- 
kęs, tarsi apie kažką užsigalvojęs, bet pasitiko žmoną saikingai 
pagirdamas jos išvaizdą, o paskui nusiuntė arklininką atvesti 
arklių. 

Kai atjojome, pokylis buvo ką tik prasidėjęs. Teisėjas su 
žmona buvo nuvesti į garbingas vietas prie pagrindinio stalo. 
Mudviejų su Džeimiu socialinė padėtis buvo žemesnė, todėl at- 
sisėdom prie stalo su Rupertu ir Nedu Gouvanu. 

Ponia Fic pranoko pati save ir patenkinta švytėjo klausyda- 
masi pagyrų dėl valgių, gėrimų ir kitos ruošos. 

Iš tikrųjų buvo gardu. Nebuvau valgiusi kepto fazano, įdary- 
to meduotais kaštainiais, ir jau dėjausi trečią gabalėlį, kai Nedas 
Gouvanas, linksmai žvelgdamas į mane, nesiskundžiančią ape- 
titu, paklausė, ar dar neragavau paršelio. 

Mano atsakymą nutraukė sumaištis, kilusi tolimajame me- 
nės gale. Kolumas buvo pakilęs nuo stalo ir žingsniavo prie ma- 
nęs, lydimas senojo Aleko Makmahono. 

— Matau, ponia Freizer, kad tavo talentams nėra galo, - tarė 
Kolumas ir vos nusilenkė. Patrauklius bruožus nušvietė plati 
šypsena. - Nuo žaizdų tvarstymo, ligonių gydymo iki kume- 
liukų priėmimo. Turbūt netrukus kviesim tave, kad prikeltum 
numirėlį. 

Suošė bendras tylus kikenimas, bet pastebėjau, kad keli vy- 
rai neramiai sužiuro į tėvą Beiną, kuris šįvakar dalyvavo puoto- 
je ir įsispraudęs į kampą be perstojo kimšo keptą avieną. 


78 DIANA GABALDON 


— Kad ir kaip būtų, - toliau kalbėjo Kolumas, kišdamas ran- 
ką į švarko kišenę, - turėsi kaip padėką priimti mažą atminimo 
dovanėlę. 

Jis padavė man medinę dėžutę, kurios dangtelyje buvo iš- 
drožinėtas Makenzių herbas. Iki tol nė neįsivaizdavau, kokia 
vertinga kumelė Losgana, ir mintyse padėkojau gerosioms dva- 
sioms, saugojusioms mane nuo nesėkmės. 

— Niekai, - pasakiau mėgindama atiduoti jam dėžutę. - Ne- 
padariau nieko ypatingo. Tiesiog pasisekė, kad mano rankos 
smulkios. 

- Ir vis dėlto. - Kolumas buvo atkaklus. - Jei tau labiau 
patinka, manyk, kad tai nedidelė vestuvių dovana, bet noriu, 
kad ją priimtum. 

Džeimiui linktelėjus, nenoromis paėmiau dėžutę ir atida- 
riau. Joje buvo gagatų rožinys, kiekvienas karoliukas įmantriai 
išraižytas, o kryžius inkrustuotas sidabru. 

— Koks gražus, - nuoširdžiai tariau. 

Jis tikrai buvo nuostabus, deja, nė nenutuokiau, ką su juo 
darysiu. Formaliai buvau katalikė, bet mane užaugino dėdė 
Lemas, užkietėjęs agnostikas, todėl miglotai suvokiau rožinio 
svarbą. Vis tiek šiltai padėkojau Kolumui ir padaviau rožinį 
Džeimiui, kad įsidėtų į krepšį. 

Padariau Kolumui reveransą ir pasidžiaugiau, kad moku jį 
daryti sklandžiai, negriūdama į priekį. Jis jau žiojosi ketindamas 
atsisveikinti ir mandagiai nueiti, bet staiga jį nutraukė bildesys 
už manęs. Atsisukusi pamačiau tik nugaras ir galvas, nes žmo- 
nės, pašokę nuo suolų, spietėsi aplink to triukšmo kaltininką. 
Kolumas sunkokai apėjo stalą, praskirdamas minią nekantriu 
rankos mostu. Kai žmonės pagarbiai pasitraukė jam iš kelio, 
ant grindų išvydau stambų Arturo Dankano kūną. Jo galūnės 
konvulsiškai mataravo atstumdamos paslaugias tariamų padė- 
jėjų rankas. Jo žmona, prasibrovusi pro murmančią spūstį ir 
pritūpusi ant grindų, bergždžiai mėgino pasidėti jo galvą ant 

kelių. Priepuolio ištiktas vyras įsirėmė kulnais į žemę ir išrietė 
nugarą gargaliuodamas ir dusdamas. 

Geilis pakėlė žalias akis ir nužvelgė minią, tarsi kažko ieško- 
dama. Nusprendusi, kad ji dairosi manęs, pasirinkau mažiausio 
pasipriešinimo kelią. Nėriau po stalu ir ėmiau keturiomis ropo- 
ti pas ją. 

Nusigavusi iki Geilis, abiem rankom suėmiau jos vyro vei- 
dą ir pabandžiau jį pražiodyti. Iš garsų supratau, kad jis turbūt 
užspringo mėsos gabalu ir tas gabalas gal vis dar įstrigęs jo 
trachėjoje. 

Bet surakintas žandikaulis nekrustelėjo, lūpos buvo mėly- 
nos, aptaškytos putotomis seilėmis, kurių tarsi ir neturėtų pasi- 
rodyti užspringus. Bet jis tikrai buvo užspringęs; apvali krūtinė 
kilnojosi, veltui gaudydama kvapą. 

— Greitai paverskim jį ant šono, - paraginau. 

Išsyk išsitiesė keletas rankų padėti, ir sunkus kūnas buvo 
mikliai paverstas plačia juodos saržos nugara į mane. Delno 
dalį arti riešo stipriai prispaudžiau tarp mentikaulių ir ėmiau 
dusliai pliaukšėti. Nuo smūgių didžiulė nugara kiek suvirpė- 
jo, bet nebuvo atsakomojo trūktelėjimo, rodančio, kad kliūtis 
pašalinta. 

Čiupau už mėsingo peties ir dar kartą trenkiau į nugarą. 
Geilis prisikišo prie pat veido išsprogusiomis akimis, šaukdama 
jį vardu, masažuodama dėmėmis išmuštą kaklą. Teisėjo akys 
buvo jau visai pastilbusios, o kulnų dunksėjimas į grindis ėmė 
slopti. Rankos, suspaustos iš agonijos, staiga atsilenkė į šonus, 
smogdamos į veidą šalia susigūžusiam išsigandusiam žiūrovui. 

Švokštimas ūmai nutilo, ir stambus kūnas suglebo. Teisėjas 
sustingęs tysojo ant akmeninių plokščių it maišas miežių. Karšt- 
ligiškai stengiausi užčiuopti pulsą nukarusiame rieše ir viena 
akimi pastebėjau, kad Geilis daro tą patį: kelia aukštyn apvalų, 
nuskustą smakrą, smarkiai spaudžia pirštus prie pažandės ir 
ieško miego arterijos. 

Ir mano, ir jos paieškos buvo bergždžios. Arturo Dankano 
širdis, jau pavargusi nuo būtinybės tiek daug metų pumpuoti 
kraują po tą didžiulį kūną, pasidavė. 

Išbandžiau visus man žinomus gaivinimo būdus: rankų vė- 
davimą, krūtinės masažą, net kvėpavimą burna į burną, labai 
bjaurų, bet veiksmingą, tačiau supratau, kad iš jų jokios naudos. 
Arturas Dankanas buvo miręs. 

Pavargusi atsitiesiau ir pasitraukiau, kai tėvas Beinas, metęs 
į mane piktą žvilgsnį, atsiklaupė prie teisėjo ir ėmė greitosiomis 
teikti Ligonių patepimą. Man skaudėjo nugarą ir rankas, veidas 
buvo keistai nutirpęs. Klegesys aplinkui atrodė kažkoks nutolęs, 
tarsi mane ir prisigrūdusią menę skirtų užuolaida. Užsimerkiau 
ir ranka persibraukiau per virpančias lūpas mėgindama nutrin- 
ti mirties skonį. 

Dėl teisėjo mirties ir vėlesnių laidotuvių formalumų kuni- 
gaikščio elnių medžioklė buvo atidėta, deja, tik savaitei. 

Neišvengiamai artėjantis išsiskyrimas su Džeimiu mane la- 
bai slėgė; ūmai susizgribau nekantriai laukianti, kada išvysiu 
jį per vakarienę po dienos darbų, pajusdavau, kaip šokteli šir- 
dis, kai netikėtai sutikdavau jį dieną neįprastu metu, supratau 
esanti priklausoma nuo jo draugijos ir patikimo, raminančio jo 
dalyvavimo painiame pilies gyvenime. O šnekant visiškai atvi- 
rai, man labai patiko rami, šilta jo jėga mano lovoje kas naktį, 
pamėgau ir pabusti rytais nuo jo, susišiaušusio ir šypsančio, bu- 
činių. Be jo bus nyku. 

Jis laikė mane glėbyje, o mano galva glaudėsi po jo smakru. 

- Pasiilgsiu tavęs, Džeimi, - tyliai pasakiau. 

Jis dar stipriau mane prisispaudė ir sukikeno. 

— Ir aš tavęs ilgėsiuos, Sasenach. Nesitikėjau to, bet iš tiesų 
plyšta širdis, kad turiu tave palikti. 

Jis švelniai paglostė man nugarą pirštais braukdamas per 
stuburo slankstelius. 

- Džeimi... ar saugosies? 

Jo krūtinės gelmėse sududeno juokas, kai atsakė: 

— Kunigaikščio ar arklio? 

Mane kamavo baimė, nes į elnių medžioklę jis ketino joti 
Donu. Prieš akis šmėkščiojo stambus bėris, krintantis nuo sta- 
čios uolos tik iš kvailo užsispyrimo, arba Džeimis, trypiamas 
pavojingų jo kanopų. 

— Abiejų, - šaltai tariau. - Jei tave numes arklys ir susilau- 
žysi koją, atsidursi kunigaikščio valioje. 

— Tiesa. Bet su mumis bus Duglas. 

Prunkštelėjau. 

— O jeigu jis tau sulaužys kitą koją? 

Džeimis nusikvatojo ir palenkė galvą manęs pabučiuoti. 

— Būsiu atsargus, mo duinne. Ar ir tu tai pažadėsi? 

— Taip, - rimtai atsakiau. - Turi galvoje tą, kuris paliko blo- 
gų linkėjimų puokštelę? 

Trumpalaikis linksmumas išnyko. 

— Tikriausiai. Nemanau, kad tau gresia pavojus, kitaip ta- 
vęs nepalikčiau. Bet vis tiek... na, laikykis atokiai nuo Geilis 
Dankan. 

— Ką? Kodėl? 

Kiek atšlijau, norėdama į jį pažiūrėti. Naktis buvo tamsi, to- 
dėl jo veido nemačiau, bet balsas skambėjo labai rimtai. 

- Ta moteris laikoma ragana, o po jos vyro mirties sklin- 
da dar baisesnės istorijos. Nenoriu, kad prie jos artintumeis, 
Sasenach. 

— Ar iš tikrųjų manai, kad ji ragana? - paklausiau. 

Stipriomis rankomis suėmęs už užpakalio, Džeimis prisitrau- 
kė mane. Apkabinau jį džiaugdamasi glotniu, tvirtu jo torsu. 

— Ne, - galų gale tarė jis. - Tačiau pavojų gali kelti ne ji. Ar 
pažadi jos vengti? 

— Gerai jau, gerai. 

Labai nenorėjau nieko žadėti; po to įvykio su sukeistu vaiku 
ir dvasių kvietimo visai nesiveržiau aplankyti Geilis. Apžiojau 

Džeimio spenelį ir švelniai lyžtelėjau. Iš jo galugerklio ištrūko 
garselis, ir jis dar labiau prisiglaudė mane. 

- Praskėsk kojas, - sušnabždėjo jis. - Noriu būti tikras, kad 
manęs nepamirši, kol būsiu iškeliavęs. 

Po kurio laiko pabudau sušalusi. Mieguista pagrabaliojau 
antklodės, bet neradau. Ūmai ji pati užklojo mane. Nustebusi 
pasirėmiau alkūne ir pažiūrėjau. 

- Atleisk, - atsiprašė Džeimis. - Nenorėjau tavęs pažadinti, 
mieloji. 

- Ką veiki? Kodėl nemiegi? 

Prisimerkusi per petį dirstelėjau į jį. Dar neaušrojo, bet 
mano akys buvo taip pratusios prie tamsos, kad mačiau kiek 
suglumusią jo miną. Jis nė neketino miegoti, sėdėjo ant kėdės 
šalia lovos, užsimetęs skraistę, kad nesušaltų. 

— Tik... na, susapnavau, kad dingai, ir niekur tavęs nerandu. 
Sapnas mane pabudino... norėjau pažiūrėti į tave, ir tiek. Kad 
liktum mano vaizduotėje ir prisiminimuose, kol grįšiu. Tad su- 
siglemžiau antklodę; atsiprašau, kad sušaldžiau. 

— Nieko baisaus. - Naktis buvo žvarbi ir labai tyli, tarsi 
pasaulyje būtume tik mudu. - Eikš į lovą. Juk ir tu tikriausiai 
sustirai. 

Jis šmurkštelėjo šalia manęs ir susiraitė man prie nugaros. Jo 
rankos ėmė glostyti mane nuo kaklo iki pečių, nuo liemens iki 
klubų, brėždamos nugaros linijomis ir kūno linkiais. 

— Mo duinne, - švelniai tarė. - Bet dabar turėčiau sakyti mo 
airgeadach. Mano sidabre. Tavo plaukai paauksuoto sidabro, 
oda balto aksomo. Calman geal. Baltoji balandėlė. 

Prisiplojau klubais kviesdama jį ir atsidususi nurimau, kai 
stangrus jo vyriškumas įsiskverbė vidun. Jis prisispaudė mane 
prie krūtinės ir judėjo su manimi, lėtai stumčiodamas gilyn. 
Aiktelėjau, ir Džeimis atleido gniaužtus. 

- Atleisk, - sumurmėjo. - Nenorėjau, kad tau skaudėtų. Bet 
labai noriu būti tavyje, likti tavyje, tavo gelmėse. Trokštu, kad 
savo gelmėse justum mano išlietą sėklą. Geidžiu tave šitaip lai- 

kyti ir būti su tavimi iki aušros, palikti tave miegančią ir iške- 
liauti su tavo šiluma rankose. 

Stipriai prisiglaudžiau prie jo. 

— Man neskaudėjo. 


= 

Iškeliavus Džeimiui, nusiminusi slankiojau po pilį. Kabine- 
te priimdavau ligonius, daugiau triūsdavau soduose ir stengda- 
vausi išsiblaškyti naršydama Kolumo bibliotekoje, bet laikas vis 
tiek slinko lėtai. 

Buvo praėjusios beveik dvi vienatvės savaitės, kai koridoriu- 
je prie virtuvių sutikau Liri. Nuo tada, kai mačiau laiptų aikšte- 
lėje prie Kolumo kabineto durų, kartais ją slapčia nužiūrėdavau. 
Ji, regis, žydėjo, bet buvo įsitempusi, ir tai krito į akis. Atrodė 
išsiblaškiusi ir paniurusi, bet nieko nuostabaus, vargše mergai- 
te, užjaučiamai pagalvojau. 

Tačiau šiandien ji buvo susijaudinusi. 

— Ponia Freizer! - tarė ji. - Turiu jums Žinią. 

Liri pasakė, kad našlė Dankan pranešė serganti ir prašė, kad 
ateičiau jos slaugyti. 

Prisiminusi Džeimio nurodymus, sudvejojau, bet nepra- 
ėjus nė valandai dvi jėgos - užuojauta ir nuobodulys - išginė 
mane į kelią kaimo link su vaistinėle, pririšta prie arklio balno 
už nugaros. 

Atjojus Dankanų namas pasirodė lyg apleistas, viduje turbūt 
taip pat karaliavo netvarka. Kai pasibeldžiau, niekas nepriėjo 
prie durų. Jas stumtelėjusi, patekau į prieškambarį. Svetainėje 
buvo pridėliota knygų ir nešvarių indų. Kilimėliai buvo patiesti 
kreivai, baldus klojo storas dulkių sluoksnis. Pašūkčiojau, bet 
tarnaitė nepasirodė. Virtuvė atrodė tuščia ir apversta, kaip ir 
visas namas. 

Vis labiau nerimaudama užkopiau laiptais. Miegamajame 
prieš juos nebuvo nė gyvos dvasios, bet podėlyje skersai laiptų 
aikštelės išgirdau šlepsėjimą. 

Atvėrusi jo duris, pamačiau Geilis, sėdinčią patogiame krės- 
le, kojas atrėmusią į bufetą. Ji gėrė; ant bufeto stovėjo taurė ir 
grafinas, kambaryje stipriai dvelkė brendžiu. 

Išvydusi mane, Geilis išsigando, bet vargais negalais atsi- 
stojo šypsodama. Akys buvo kiek padėrusios, bet iš tikrųjų ji 
atrodė gana gerai. 

— Kas atsitiko? - paklausiau. - Tu nesergi? 

Ji nustebusi pavartė akis. 

- Sergu? Aš? Ne. Visi tarnai išėjo, namie nėra ko valgyti, bet 
pilna brendžio. Gal išgersi šlakelį? 

Ji nusisuko į grafiną. Griebiau jai už rankovės. 

— Ar tu pasiuntei žinią, kad užsukčiau pas tave? 

— Ne. 

Ji spoksojo į mane plačiai atmerktomis akimis. 

— Tada kodėl... 

Mano klausimą nutraukė triukšmas. Tolimas dundesys ana- 
pus durų. Šiame kambaryje jau buvau jį girdėjusi, ir man supra- 
kaitavo delnai, kai pagalvojau, kad tuojau susidursiu su minia, 
kuri tą triukšmą kelia. 

Nusišluosčiau rankas į suknelės sijoną. Gausmas priartėjo, 
ir nebebuvo nei reikalo, nei laiko klausinėti. 


25 


Nepaliksi gyvos kerėtojos 


PILKŠVI PEČIAI VIRŠ MANĘS prasiskyrė tamsoje. Sun- 
kiai pastumta per kažkokį slenkstį, vožusi alkūne į medį taip, 
kad net nutirpo kaulas, stačia galva panirau į tamsų dvoką, 
gyvą ir knibždantį nematomų pavidalų. Klykiau ir blaškiau- 
si mėgindama išsivaduoti iš kliuvinio, kuriame pynėsi nesu- 
skaičiuojama daugybė besiraitančių mažų kojelių, stengiausi 
išvengti kažkokio didesnio padaro, kuris suspigo ir smarkiai 
smogė man per šlaunį. 

Man pasisekė nusiridenti šalin, bet už kelių pėdų atsitren- 
kiau į molio sieną ir nuo jos ant galvos pasipylė purvas. Smar- 
kiai susiriečiau bandydama užgniaužti trūkčiojantį kvėpavimą, 
kad girdėčiau tą, kas su manimi įkrito į šią dvokiančią duobę. 
Kad ir kokia būtybė atsidūrė šalia, ji buvo stambi ir švokštė, bet 
neurzgė. Gal kiaulė? 

— Kas čia? - iš aklinos tamsos pasigirdo balsas, išsigandęs, 
bet šaižus. - Klere, tu? 

— Geilis! - aiktelėjau ir pagrabaliojusi čiupau už rankų, ku- 
rios taip pat kažko ieškojo. 

Mudvi stipriai apsikabinome ir ėmėme linguoti pirmyn 
atgal. 

— Ar, be mūsų, čia dar kas nors yra? - paklausiau ir atsargiai 
apsidairiau. 

Nors akys jau buvo pripratusios prie tamsos, beveik nieko 
nemačiau. Iš viršaus sruvo silpnos šviesos pluoštai, bet apačioje 
mus iki pečių gaubė gūdūs šešėliai; vos galėjau įžiūrėti Geilis 
veidą, kuris šmėžavo visai čia pat. 

Ji nusijuokė kiek virpėdama. 

— Gal kelios pelės ir kitokie parazitai. O smarvė pribaigtų 
net šešką. 

- Užuodžiu. Po galais, kur mes? 

— Vagių duobėje. Traukis! 

Viršuje pasigirdo gergždimas ir ūmai žybtelėjo šviesos spin- 
dulys. Prisispausdama prie sienos per plauką išvengiau purvo 
ir šiukšlių griūties, kuri siūbtelėjo pro mažą angą mūsų kalėji- 
mo lubose. Paskui kažkas tyliai pliumptelėjo. Geilis pasilenkė ir 
pakėlė tą daiktą nuo žemės. Anga virš mūsų neužsivėrė, todėl 
pamačiau, kad ji laiko sužiedėjusios duonos kepaliuką, aplipusį 
visokiomis šlykštynėmis. Geilis atsargiai nušluostė duoną sijo- 
no kloste. 

- Pietūs, - tarė. - Ar alkana? 


Žž 


Anga buvo atvira, tik retkarčiais koks praeivis į ją ką nors 
įmesdavo. Ėmė dulksnoti ir pūsti žvarbus vėjas. Buvo šalta, 
drėgna ir labai nemalonu. Pagalvojau, kad tai tinkama vieta 
visokiems piktadariams: vagims, valkatoms, šventvagiams, sve- 
timautojams... ir įtariamoms raganoms. 

Mudvi su Geilis susigūžėm prie sienos, kad būtų šilčiau, ir 
beveik nesišnekėjom. Mažai turėjom ką pasakyti ir menkai ga- 
lėjom sau padėti, tik tvardytis ir neprarasti kantrybės. 

Atsėlinant nakčiai, anga pamažu tamsėjo, galų gale susiliejo 
su tamsuma. 


———7 
—— 


— Kaip manai, kiek jie mus čia laikys? 

Geilis sukrutėjo ištiesdama kojas, kad pailgas ryto šviesos, kuri 
skverbėsi iš viršaus, lopinėlis kristų ant dryžuoto drobinio jos sijo- 
no. Švarus jis buvo rausvas ir baltas, o dabar - atgrasus dėvėti. 

— Neilgai, - atsakė ji. - Jie lauks Bažnyčios tyrėjų. Aną mė- 
nesį Arturas gavo laiškų, kuriuose apie tai pranešama. Antrą 
spalio savaitę. Jie turėtų čia pasirodyti visai netrukus. 

Ji patrynė rankas, kad sušiltų, tada pasidėjo ant kelių, kur 
švietė saulės stačiakampis. 

- Papasakok apie tuos tyrėjus, - paprašiau. - Kaip viskas 
vyks iš tikrųjų? 

- Tiksliai pasakyti negaliu. Nesu regėjusi raganų teismo, 
bet, aišku, apie jį girdėjau. - Geilis valandėlę susimąsčiusi 
tylėjo. - Jie nesitiki raganų teismo, nes atvyksta narplioti ke- 
lių čionykščių ginčų. Todėl bent neturės raganų duriamojo 
įrankio. 

- Ko? 

- Raganos nejaučia skausmo, - paaiškino Geilis, - ir ne- 
kraujuoja, kai joms įduriama. 

Duriamuoju įrankiu, kuriame įtaisyta visokių smeigtukų, 
lancetų ir kitokių aštrių daikčiukų, ir tikrinamos raganos. Mi- 
glotai prisiminiau kažką apie tai skaičiusi Frenko knygose, bet 
nemaniau, kad toks būdas taikomas septynioliktame amžiuje. 
Kita vertus, ironiškai pagalvojau, Kreinsmuras tikrai nebuvo 
civilizacijos židinys. 

- Tai labai blogai, kad jie neatsigabens to įrankio, - pasa- 
kiau ir susigūžiau pagalvojusi, kad būčiau daug sykių smaigsto- 
ma. - Tą bandymą lengvai atlaikytume. Bent jau aš, - kandžiai 
pridūriau. - Įsivaizduoju, kad kai jie tau įdurtų, ištrykštų ne 
kraujas, o ledinis vanduo. 

- Abejoju, - mąsliai tarė ji neįsižeidusi. - Girdėjau, kad kai 
kurie duriamieji įrankiai būna su specialiomis smeigėmis, ku- 
rios, spaudžiamos prie odos, lenda į įrankį ir iš tikrųjų visai 
neįduria. 

— Bet kodėl? Kam stengtis tyčia įrodyti, kad esi ragana? 

Saulė jau leidosi, bet blausi popiečio šviesa dar buvo užlie- 
jusi mūsų narvą. Dailiame pailgame Geilis veide buvo matyti 
gailestis dėl mano naivumo. 

- Vis dar nesupranti? Jie nori mus nužudyti. Ir visai nesvar- 
bu, kuo mes kaltinamos ir ką byloja įrodymai. Vis tiek būsim 
sudegintos. 

Aną vakarą mane labai sukrėtė minios antpuolis ir nyki 
mūsų aplinka, todėl tegalėjau glaustis prie Geilis ir laukti auš- 
ros. Tačiau su šviesa pabudo mano dvasios likučiai. 

— Kodėl, Geilis, - paklausiau dusdama. - Ar žinai? 

Duobėje tvyrojo stiprus puvėsių, šiukšlių ir drėgnos žemės 
dvokas, ir man vaidenosi, kad nepermatomos molio sienos tuo- 
jau užgrius kaip blogai iškasto kapo šonai. 

Labiau pajutau nei pamačiau ją gūžtelint pečiais; su saule 
šviesos pluoštas pasisuko ir dabar krito ant mūsų kalėjimo sie- 
nos, palikęs mus šaltoje tamsoje. 

- Jei paguosiu, - abejingai tarė ji, - vargu ar jie ketino pa- 
grobti tave. Tai mudviejų su Kolumu reikalas, o tau tiesiog ne- 
pasisekė, kad buvai su manimi, kai atgarmėjo kaimiečiai. Šalia 
Kolumo tikriausiai būtum ganėtinai saugi, nesvarbu, ar Sasse- 
nach, ar ne. 

Išgirdus žodį Sassenach, ištartą menkinančiu tonu, ūmai 
mane persmelkė baisus ilgesys vyro, kuris jį tardavo kupinas 
didžiulės meilės. Rankomis apsivijau kūną tvardydama viena- 
tvės paniką, grasinančią prasiveržti. 

— Ko atėjai į mano namus? - smalsiai paklausė Geilis. 

- Patikėjau, kad pasiuntei manęs. Viena mergina pilyje pra- 
nešė, kad šaukiesi manęs. 

— Ak, - susimąsčiusi tarė. - Liri, ar ne? 

Atsisėdau ir atrėmiau nugarą į sieną, nors ir šlykštėjausi 
purvinu, dvokiančiu paviršiumi. Pajutusi mano krutėjimą, Gei- 
lis pasislinko arčiau. Ar draugės, ar priešės, šioje duobėje viena 
kitai buvom vienintelis šilumos šaltinis. Norom nenorom abi 
susiglaudėme. 

— Iš kur žinai, kad Liri? - paklausiau virpėdama. 

— Tai ji paliko tavo lovoje blogų linkėjimų puokštelę. Iš pat 
pradžių įspėjau, kad yra prieštaraujančiųjų tavo santuokai su 
raudonplaukiu. Turbūt ji manė, kad jei tavęs neliks, vėl atsiras 
proga jį laimėti. 

Apstulbau taip, kad balsą atgavau tik po valandėlės. 

— Bet ji negalėtų to padaryti! 

Geilis juokas buvo kimus nuo šalčio ir troškulio, bet vis dar 
nepraradęs skambumo. 

— Kiekvienas, regėdamas, kaip tas vaikinas žvelgia į tave, su- 
siprotėtų, bet ji mažai pasaulio mačiusi, todėl nesuvokia. Leisk 
jai vieną ar du kartus pergulėti su vyru, ir ji susipras, tačiau ne 
dabar. 

— Ne tai turėjau galvoje! - atšoviau. - Ji geidžia ne Džeimio; 
ta mergina nešioja Duglo Makenzio kūdikį. 

— Ką?! - apstulbo Geilis, jos pirštai susmigo man į ranką. - 
Kodėl taip manai? 

Papasakojau mačiusi Liri ant laiptų prie Kolumo kabineto ir 
atskleidžiau savo padarytas išvadas. 

Geilis suprunkštė. 

— Fui! Ji nugirdo Kolumą su Duglu šnekantis apie mane; 
todėl ir krūptelėjo pamaniusi, kad Kolumą pasiekė kalbos ją 
buvus pas mane dėl tos nelemtos puokštelės. Už tai jis nuplaktų 
ją iki kraujo, mat draudžia tokius kerėjimus. 

— Tu davei jai puokštelę? - suglumau. 

Geilis staiga atsitraukė nuo manęs. 

- Ašjai nedaviau. Ne. Pardaviau. 

Spoksojau mėgindama pagauti jos žvilgsnį tirštėjančioje 
tamsoje. 

— O koks skirtumas? 

- Žinoma, kad skirtumas, - nekantriai atrėžė ji. - Tai buvo 
tik sandėris, ir nieko daugiau. Aš neatskleidžiu savo klientų pa- 
slapčių. Be to, ji man nesakė, kam ta puokštelė skirta. Prisime- 
ni? Mėginau tave perspėti. 

— Ačiū, - kiek pašaipiai tariau. - Bet... - Mano smegenys 
kaito stengdamosi perrikiuoti mintis, sutrikusios nuo to, ką iš- 
girdau. - Bet jeigu ji padėjo blogų linkėjimų puokštelę mano 
lovoje, tai tikrai geidė Džeimio. Tada aišku, kodėl ji atsiuntė 
mane į tavo namus. O kaip Duglas? 

Geilis kiek padelsė ir apsisprendusi galop tarė: 

— Mergina nesilaukia nuo Duglo Makenzio, kaip ir tu nesi- 
lauki nuo jo. 

— Kodėl tu tokia tikra? 

Ji pagrabaliojo mano rankos. Ją pačiupusi, prisitraukė artyn 
ir uždėjo tiesiai ant pūpsančio iškilumo po savo drabužiu. 

- Nes laukiuosi aš, - pasakė be užuolankų. 


— 

— Taigi ne Liri, - tariau. - Tu. 

- Aš. - Ji kalbėjo visai paprastai, be jokio jai būdingo apsi- 
metinėjimo. - Ar Kolumas pasakė: „Su ja bus pasielgta teisin- 
gai '? Manau, jis sugalvojo taip atsikratyti šios bėdos. 

Ilgai tylėjau viską apmąstydama. 

— Geilis, - galop prabilau, - tas tavo vyro skrandžio nega- 
lavimas... 

Ji atsiduso. 

— Baltasis arsenikas, - prisipažino. - Maniau, pribaigs jį 
anksčiau, nei ims matytis kūdikis, bet jis traukė ilgiau, nei man 
atrodė įmanoma, 

Prisiminiau jo veidą, kupiną siaubo, kai jis viską suprato ir 
išlėkė iš žmonos drabužinės paskutinę savo gyvenimo dieną. 

- Ką gi, - pasakiau. - Jis nenutuokė, kad tu nėščia, bet kai 
išvydo tave pusnuogę kunigaikščio pokylio dieną, viską supra- 
to. O sužinojęs... matyt, lengvai suprato, kad tas kūdikis ne jo. 

Iš tolimojo kampo pasigirdo tylus kikenimas. 

— Padėjo salietra, brangioji, bet vertėjo pasistengti. 

Krūptelėjusi susiriečiau prie sienos. 

— Todėl ir rizikavai nužudyti jį viešai, per puotą. Jis būtų de- 
maskavęs tave kaip svetimautoją ir nuodytoją. O gal jis suprato, 
kad buvo lėtai nuodijamas arseniku? 

— Arturas žinojo. Tačiau nebūtų to pripažinęs net sau. Bet 
tuo neabejojo. Per vakarienę mudu sėdim prie stalo vienas 

prieš kitą ir aš klausiu: „Brangusis, gal nori dar cullen skink*?“ 
arba „Gal gersi mano pagaminto elio?“ O jis dėbteli į mane 
akimis lyg virti kiaušiniai ir atsako neturįs apetito. Tada at- 
stumia lėkštę. Vėliau išgirstu jį slapčia sukiojantis virtuvėje, jis 
kažką kemša prie indaujos ir mano, kad yra saugus, nes valgo 
ne iš mano rankų. 

Jos balsas skambėjo lengvabūdiškai, linksmai, tarytum ji 
perpasakotų pikantiškas paskalas. Vėl suvirpėjau traukdamasi 
nuo būtybės, su kuria dalijausi tamsa. 

- Jis nenumanė, kad nuodų buvo tonizuojančiuose vaistuose, 
kuriuos gėrė. Šiaip nė į burną neimdavo jokių mano pagamintų 
vaistų; jie buvo patentuoti ir užsakyti iš Londono, kainavo di- 
delius pinigus. - Geilis balsas buvo kupinas apmaudo, kad jos 
vyras taip išlaidavo. - Tuose vaistuose buvo truputis arseniko. 
Įbėriau daugiau, o jis nė nepajuto pakitusio skonio. 

Buvau girdėjusi, kad tuštybė yra dažniausia žudikų silpny- 
bė. Matyt, tai tiesa, nes Geilis varė toliau nepaisydama padėties, 
į kurią mudvi buvom patekusios, ir didžiuodamasi smulkiai pa- 
sakojo, kaip viskas vyko. 

— Buvo šiek tiek rizikinga nunuodyti jį visų žmonių akivaiz- 
doje, deja, turėjau veikti nedelsdama. 

Bet jį pribaigė ne tik arsenikas. Prisiminiau smarkiai pa- 
mėlusias teisėjo ir nutirpusias savo pačios lūpas, kurios lietė jį. 
Greitai veikiantis, mirtinas nuodas. 

Tada maniau, kad Duglas prisipažino suviliojęs Liri. Tačiau 
net jei Kolumas būtų tam nepritaręs, niekas nebūtų galėjęs su- 
kliudyti Duglui vesti merginą. Jis buvo našlys, nesusisaistęs ry- 
šiais su jokia moterimi. 

Bet kaip svetimavimas su teisėjo žmona? Tai visai kas kita. 
Bausmės už svetimavimą juk buvo griežtos: Kolumas vargu ar 
būtų įstengęs užglostyti tokį meilės ryšį, bet negalėjau įsivaiz- 


* Tiršta škotiška sriuba iš rūkytų juodadėmių menkių, bulvių ir svogūnų. 

duoti, kaip jis nuteistų savo brolį viešai išplakti ar pasmerktų 
tremčiai. O Geilis viską gerai apsvarstė ir pasirinko žmogžu- 
dystę, nes kitaip jos veidas būtų paženklintas įkaitintos geležies 
įdagu, o ji būtų keleriems metams uždaryta į kalėjimą ir dvylika 
valandų per dieną grūstų kanapes. 

Taigi ji ėmėsi savo saugumo priemonių, Kolumas - savo. Aš 
įsiterpiau tarp jųdviejų. 

— O kūdikis? - paklausiau. - Tikriausiai... 

Tamsoje pasigirdo liūdnas kikenimas. 

- Pasitaiko nelaimingų atsitikimų, mano drauge. Net ge- 
riausioms iš mūsų. O kai jau nutinka... - Pajutau jos gūžtelėji- 
mą. - Norėjau jo atsikratyti, bet paskui pagalvojau, kad priver- 
siu jį mane vesti dėl kūdikio, jeigu jau Arturas bus miręs. 

Mane nusmelkė baisus įtarimas. 

- Tačiau tada Duglo žmona buvo dar gyva. Geilis, ar tu... 

Sušiugždėjo suknelė, kai ji papurtė galvą, ir pagavau blausų 
jos plaukų blizgesį. 

— Ketinau, - tarė. - Bet Dievas išvadavo mane nuo tokio 
rūpesčio. Supranti, palaikiau tai geru ženklu. Ir viskas būtų pui- 
kiai pavykę, jei ne Kolumas Makenzis. 

Gindamasi nuo šalčio stipriai suspaudžiau alkūnes. Kalbė- 
jau tik norėdama išsiblaškyti. 

- Ar geidei Duglo, ar jo padėties ir pinigų? 

- Ak, turiu krūvas pinigų, - patenkinta atsakė ji. - Žino- 
jau, kur Arturas laiko raktą nuo savo dokumentų ir kvitų. Tu- 
riu pasakyti, tas žmogus gražiai rašė, todėl buvo visai nesunku 
padirbti jo parašą. Per paskutinius dvejus metus įsigudrinau 
nugvelbti beveik dešimt tūkstančių svarų. 

— Bet kam? - apstulbusi paklausiau. 

- Škotijai. 

— Ką? 

Man pasirodė, kad blogai išgirdau. Paskui nusprendžiau, 
kad viena iš mudviejų turbūt šiek tiek išmušta iš pusiausvyros. 
O visi požymiai rodė, kad sutrikusi ne aš. 

-— Ką turi galvoje sakydama „Škotijai“? - ėmiau atsargiai 
kvosti atšlydama nuo Geilis. Nežinojau, ką ji gali iškrėsti; nėš- 
tumas, matyt, sumaišė jai protą. 

— Nebijok. Nesu pamišėlė. 

Nuo ciniško, linksmo jos balso išraudau ir apsidžiaugiau, 
kad tamsu. 

— Ne? - įgėliau. - Pati prisipažinai esanti apgavikė, vagilė 
ir žudikė. Gal laikyti tave beprote būtų lengvinanti aplinkybė, 
nes kitaip... 

- Nei beprotė, nei nedorėlė, - ryžtingai atrėžė ji. - Aš - 
patriotė. 

Sutemo. Atsidusau, nes, tikėdamasi pamišėlės užpuolimo, 
buvau sulaikiusi kvapą. 

- Jakobitė, - tariau. - Šventasis Dieve, tu esi sumauta ja- 
kobitė! 

Taigi Geilis — jakobitė. Tiesa šiek tiek praskleista. Štai kodėl 
Duglas, dažniausiai būdamas savo brolio nuomonės veidrodžiu, 
pasišovė rinkti pinigus Stiuartams. Todėl Geilis Dankan, taip 
apdovanota, kad būtų galėjusi nusivesti prie altoriaus kiekvieną 
geidžiamą vyrą, ir pasirinko du visai skirtingus egzempliorius: 
Arturą Dankaną ir Duglą Makenzį. Vieną - dėl pinigų ir padė- 
ties, kitą - dėl gebėjimo paveikti viešąją nuomonę. 

— Kolumas būtų buvęs geresnis, - toliau kalbėjo ji. - Gai- 
la. Jo nesėkmė yra ir mano nesėkmė. Turėjau ištekėti už jo; tai 
vienintelis vyras, galėjęs tikti man į porą. Kartu mes būtume... 
nieko nepadarysi. Vienintelis vyras, kurio geidžiau, vienintelis 
pasaulyje, kurio negalėjau liesti savo ginklu. 

- Ir tada nusitaikei į Duglą? 

— Taip, - pripažino ji, paskendusi mintyse. - Jis - stiprus ir 
galingas žmogus. Turintis turto. Pelnęs žmonių prielankumą. 
Bet iš tikrųjų jis tėra Kolumo Makenzio kojos ir pimpalas, - nu- 
sijuokė, - o Kolumas turi jėgos. Beveik tokios pat kaip aš. 

Pagyrūniškas tonas mane suerzino. 

— Man rodos, Kolumas turi keletą savybių, kurių neturi tu. 
Pavyzdžiui, jaučia gailestį. 

— Ak, taip, gailestį, - ironiškai pasakė ji. - Jis gali jam labai 
padėti. Mirtis sėdi jam ant peties; ją regiu vos užmetusi akį. Tas 
žmogus gal ištemps dar dvejus metus, skaičiuojant nuo Naujųjų 
metų išvakarių, ne ilgiau. 

- O kiek gyvensi tu? 

Ironiją ji nurijo, skambus balsas liko ramus. 

- Manau, kiek trumpiau. Tai nelabai svarbu. Pačiu laiku 
spėjau sudaryti sandėrį; dešimt tūkstančių svarų iškeliavo į 
Prancūziją, o sritis pakilo už princą Čarlį. Jei prasidėtų sukili- 
mas, žinosiu, kad padėjau. Jei to sulauksiu. 

Ji atsistojo beveik po anga. Mano akys buvo pripratusios 
prie tamsos, todėl ji išniro kaip blyški figūra, tarsi per ankstyvas 
vaiduoklis. Staiga Geilis pasisuko į mane. 

— Kad ir kas atsitiktų atvykus tyrėjams, nieko nesigailiu, 
Klere. 

- „Gailiuosi tik to, kad už savo šalį turiu atiduoti vienintelį 
savo gyvenimą *? — pasišaipiau. 

- Gražiai pasakyta. 

— Bet ar taip nėra? 

Labiau sutemus mudvi nutilom. Angos juoduma skleidė, 
regis, apčiuopiamą jėgą, kuri šaltai ir sunkiai slėgė man krū- 
tinę, teršdama plaučius mirties kvapu. Galų gale susiriečiau į 
kamuoliuką, pasidėjau galvą ant kelių ir paliovusi kovoti nu- 
grimzdau į neramų snaudulį ties šalčio ir panikos riba. 

- Ar myli tą vyrą? - netikėtai paklausė Geilis. 

Nustebusi pakėliau galvą. Visai nenutuokiau, kiek valandų; 
viršuje spingsojo vienatinė blanki žvaigždė, bet pro angą jos 
šviesa neįspindo. 

— Kurį? Džeimį? 

— O ką dar? - šaltai tarė ji. - Juk jo vardą šaukei per miegus. 


* Markas Porcijus Katonas (vyresnysis). 

- Nežinojau, kad rėkiau. 

— Tai ar myli? 

Nuo šalčio ėmė baisus mieguistumas, bet žvalus Geilis bal- 
sas šiek tiek ištraukė mane iš stingulio. 

Apsikabinau kelius linguodama pirmyn atgal. Angos šviesa 
ištirpo švelnioje sutemų tamsoje. Tyrėjai turbūt atvyks ryt poryt. 
Jau vėloka išsisukinėti ir prieš save, ir prieš visus kitus. Nors vis 
dar buvo sunku pripažinti, kad man gresia didelis mirties pavo- 
jus, pradėjau suprasti nesąmoningą myriop pasmerktų kalinių 
potraukį žūtbūt atlikti išpažintį mirties bausmės išvakarėse. 

- Klausiu, ar tikrai jį myli, - toliau atkakliai kamantinėjo 
Geilis. - Ne tik geidi jo lovoje; žinau, kad to trokšti, jis taip pat. 
Visus vyrus apnikę geiduliai, bet ar myli jį? 

Ar myliu jį? Nekūniškai? Duobė išpažinčiai buvo paslap- 
tingai anonimiška, o siela mirties akivaizdoje neturėjo laiko 
melui. 

- Taip, - atsakiau ir vėl pasidėjau galvą ant kelių. 

Kurį laiką duobėje tvyrojo tyla, ir aš jau beveik snūduriavau, 
kai išgirdau ją prabylant dar kartą, lyg pačiai sau. 

— Taigi tai įmanoma, - mąsliai pasakė Geilis. 


= 

Tyrėjai pasirodė po dienos. Tūnodamos tamsioje vagių duo- 
bėje, girdėjom, kaip, jiems atkeliavus, kilo bruzdesys; aidėjo 
kaimiečių šūksmai, arklių kanopos kaukšėjo Didžiosios gatvės 
grindiniu. 

— Jie atvyko, - tarė Geilis, klausydamasi šurmulio viršuje. 

Mudvi nevalingai sunėrėme rankas, iš baimės užmiršome 
tarpusavio priešiškumą. 

- Ką gi, - pasakiau kaip įmanydama drąsiau, - man regis, 
geriau sudegti nei mirtinai sušalti. 

Mes iš tikrųjų labai šalom. Tik kitos dienos vidurdienį mūsų 
kalėjimo durys staiga atsivėrė, buvom ištrauktos iš duobės ir 
nutemptos į teismą. 

Kad susiburtų gausi žiūrovų minia, teismo posėdis, žinoma, 
buvo surengtas aikštėje prieš Dankanų namą. Mačiau, kaip Gei- 
lis dirstelėjo į rombinius savo svetainės langus, paskui nusisuko 
bejausmiu veidu. 

Prie stalo, atgabento į aikštę, ant minkštų kėdžių sėdėjo du 
Bažnyčios tyrėjai. Vienas teisėjas buvo nenormaliai aukštas ir 
liesas, o kitas - Žemas storulis. Jie man priminė žavius veikė- 
jus iš kartą matyto amerikiečių komikso; nežinodama jų vardų, 
vieną mintyse pavadinau Mutu, o kitą - Džefu. 

Susirinko beveik visas kaimas. Pasidairiusi išvydau daug 
buvusių pacientų. Bet pilies gyventojų nepastebėjau. 

Džonas Makrajus, Kreinsmuro seikėtojas, perskaitė kaltini- 
mą Geilis Dankan ir Klerei Freizer. Bažnyčios teismas šias dvi 
moteris kaltinantis raganavimu. 

- Remiantis įrodymais, kaltinamųjų kerai atėmė gyvybę Ar- 
turui Dankanui, - tvirtu, ramiu balsu dėstė Džonas Makrajus. — 
Taip pat jos kaltos dėl negimusio Džanetos Robinson kūdikio 
mirties, dėl nuskendusios Tomo Makenzio valties, jos užkrėtė 
Kreinsmuro kaimą vidurių liga... 

Jis skaitė ilgokai. Kolumas buvo kruopščiai viską parengęs. 

Perskaičius kaltinimą, buvo pradėti kviesti liudytojai. Dau- 
gelis jų buvo man nepažįstami kaimiečiai; tarp jų nemačiau nė 
vieno savo paciento, ir tai mane nudžiugino. 

Daugelio liudijimai skambėjo tiesiog absurdiškai, kai ku- 
riems liudytojams buvo sumokėta už paslaugas, bet keleto žo- 
džiuose slypėjo kruopelė tiesos. Pavyzdžiui, Džaneta Robinson, 
kurią prieš teismą ištempė jos tėvas, išblyškusi ir virpanti, su 
purpurine mėlyne ant skruosto, prisipažino, kad pastojo nuo 
vedusio vyro ir mėgino atsikratyti kūdikio padedama Geilis 
Dankan. 

- Ji davė man išgerti kažkokių vaistų ir liepė burti tris kartus 
tekant mėnuliui, - vebleno mergina, žvilgčiodama tai į Geilis, 
tai į tėvą, nežinodama, kuris jų kėlia didesnę grėsmę. - Ji sakė, 
kad taip darant vėl pasirodys mėnesinės. 

— Ar padėjo? - susidomėjęs paklausė Džefas. 

— Iš pradžių ne, gerbiamasis teisėjau, - atsakė mergina, ner- 
vingai kratydama galvą. - Bet stojus delčiai vėl išgėriau tų vais- 
tų, ir jos prasidėjo. 

- Prasidėjo?! Mergaitė vos mirtinai nenukraujavo! - įsiterpė 
senyva ponia, aiškiai merginos motina. - Tik todėl, kad manė 
mirsianti, atskleidė man visą tiesą. 

Ponia Robinson labai veržėsi iškloti visų pikantiškų smul- 
kmenų, bet buvo nutildyta, nors ir sunkiai, mat eilės laukė kiti 
liudytojai. 

Regis, nė vienas nepasakė apie mane nieko konkretaus, 
išskyrus miglotą kaltinimą, kad buvau šalia Arturo jo mirties 
valandą ir paliečiau jį rankomis prieš pat jam numirštant, taigi 
prie jo mirties esu prikišusi nagus. Ėmiau manyti, kad Geilis 
neklydo; Kolumas taikėsi ne į mane. Jeigu taip, gal įmanoma 
išsigelbėti? Deja, taip galvojau, iki prisiartino moteris, buvusi 
ant kalvos. 

Kai liesa, palinkusi moteris su geltona skara žengė į priekį, 
supratau, kad pakliuvau į tikrą bėdą. Ji buvo nečionykštė, man 
nematyta, basa, nugulta kelio, kurį sukorė pėsčiomis, dulkių. 

— Ar kuo nors kaltinate šias moteris? - paklausė aukštas, 
sudžiūvęs teisėjas. 

Moteris iš išgąsčio nepakėlė į teisėjus akių. Bet linktelėjo 
galvą, ir minia liovėsi murmėjusi, kad ją girdėtų. 

Ji kalbėjo tyliai, todėl Mutas paprašė pakartoti. 

Jųdviejų su vyru vaikelis sirgo, nors gimė sveikas, bet paskui 
ėmė silpti ir menkti. Galų gale nusprendę, kad tas vaikas pakiš- 
tas fėjų, paguldė jį Fėjų Soste ant Kroich Gormo kalvos. Lauk- 
dami, kada fėjos sugrąžins jų kūdikį, jie pamatė dvi moteris, 
kurios dabar stovi čia. Jos priėjo prie Fėjų Sosto, paėmė vaiką 
ir pradėjo murmėti virš jo galvos keistus kerėjimus. 

Moteris po prijuoste grąžė rankas. 

— Ponai, mes budėjom visą naktį. Kai sutemo, netrukus atsė- 
lino didžiulis demonas. Milžiniškas juodas pavidalas tylutėliai 

išniro iš šešėlių ir palinko virš tos vietos, kur buvom paguldę 
kūdikį. 

Minia baimingai saumurmėjo, ir man ant sprando pasistojo 
gyvaplaukiai, nors ir žinojau, kad tas „didžiulis demonas“ buvo 
Džeimis, atėjęs patikrinti, ar vaikelis dar gyvas. Įsitempiau nu- 
jausdama, ką ji sakys toliau. 

— Patekėjus saulei, su vyru nuėjom pažiūrėti. Radom sukeis- 
tą kūdikį, mirusį ant kalvos, o mūsų mažylio nė ženklo. 

Moteris nutilo ir užsidengė veidą prijuoste, kad niekas ne- 
matytų ašarų. 

Sukeisto vaiko motina tarsi davė ženklą, nes žmonės pra- 
siskyrė, ir į priekį išėjo gyvulių varovas Piteris. Jį pamačiusi, 
tyliai sudejavau. Kalbant tai moteriai, pajutau, kad minia man 
priešiška; tetrūko, kad šis žmogus papasakotų teismui apie van- 
dens arklį. 

Mėgaudamasis savo šlovės valanda, varovas išsitiesė ir tea- 
trališkai parodė į mane. 

- Jūs neklystat vadindami ją ragana, mano ponai! Savo aki- 
mis regėjau, kaip toji moteris iš Blogio ežero gelmių išsikvietė 
vandens arklį, kad jis vykdytų jos įsakymus. Didžiulis baisus 
padaras, ponai, aukštas kaip pušis, kaklas nelygu milžiniška 
mėlyna gyvatė, akys didumo kaip obuoliai. Pažvelgus į jas, at- 
rodo, tarsi jos vagia iš žmogaus sielą. 

Jo liudijimas teisėjams padarė įspūdį, ir jie keletą minučių 
šnabždėjosi, o Piteris įžūliai dėbsojo į mane, žvilgsniu tarytum 
bylodamas: „Šitie įrodymai tave įklampins!“ 

Pagaliau storulis teisėjas nutraukė pasitarimą ir įsakmiai 
pamojo Džonui Makrajui, kuris stovėjo nuošaly, pasirengęs ne- 
malonumams. 

- Seikėtojau! - pašaukė teisėjas. Tada atsisuko ir parodė į va- 
rovą. - Išveskite tą žmogų ir pastatykite prie gėdos stulpo už tat, 
kad viešai valkiojasi girtas. Tai rimtas teismas; tyrėjai negali gaiš- 
ti laiko nieko vertiems užkietėjusio girtuoklio, kuris prisisiurbęs 
pernelyg daug viskio regi vandens arklius, kaltinimams. 

Varovas Piteris taip apstulbo, kad net nesipriešino, kai seikė- 
tojas ryžtingai žengė į priekį ir čiupo jam už rankos. Vedamas 
šalin, jis atkarusiu žandikauliu pažvelgė į mane kaip paklaikęs. 
Neįstengiau susilaikyti ir sveikindamasi pamojavau jam pirštais. 

Po šios trumpos įtempto teismo pertraukėlės reikalai, deja, 
ėmė sparčiai blogėti. Pasirodė procesija merginų ir moterų, jos 
prisiekinėjo iš Geilis Dankan pirkusios amuletų ir gėrimų, pri- 
šaukiančių ligą, padedančių atsikratyti nepageidaujamo kūdi- 
kio arba apraizgančių meilės kerais geidžiamą vyrą. Visos vie- 
nu balsu dievagojosi, kad kerai buvo veiksmingi - pavydėtinas 
įrašas praktikuojančiam gydytojui, ciniškai pagalvojau. Nors nė 
viena nepasakė nieko panašaus apie mane, kelios paliudijo - ir 
teisingai - dažnai mačiusios mane ponios Dankan žolelių kam- 
baryje maišant vaistus ir smulkinant žoleles. 

Vis dėlto tie liudijimai gal nebuvo lemtingi; tiek pat žmonių 
tvirtino, kad išgydžiau juos paprastais vaistais, be jokių kerų, 
amuletų ar šiaip suktybių. Atsižvelgiant į viešosios nuomonės 
galią, tiems žmonėms reikėjo drąsos viešai liudyti mano naudai. 
Buvau jiems dėkinga. 

Nuo ilgo stovėjimo man paskaudo kojas. Teisėjai sėdėjo 
gana patogiai, o kalinėms kėdės nebuvo atneštos. Bet kai atėjo 
kitas liudytojas, kojas kaipmat pamiršau. 

Su įgimtu polinkiu į dramatizmą, prilygstančiu Kolumo 
teatrališkumui, tėvas Beinas atlapojo bažnyčios duris ir išėjo į 
aikštę šlubuodamas ir pasiramsčiuodamas ąžuoliniu ramentu. 
Jis lėtai nušlubčiojo į aikštės vidurį, nulenkė galvą prieš teisėjus, 
tada pasisuko ir nužvelgė aikštę. Nuverta plieninio jo žvilgsnio, 
minia nuščiuvo ir ėmė tyliai, nesmagiai murmėti. Kai prasižio- 
jo, jo balsas suskambo kaip rimbo čiaukštelėjimas. 

— Jūs spręsite, Kreinsmuro žmonės! „Maras žygiavo pirma 
jo, o mirtis sekė įkandin.“* Taip, jūs leidotės nuviliojami nuo 
teisumo kelių! Sukėlėt vėją, ir dabar tarp jūsų siaučia viesulai! 


* Hab3,5. 

Spoksojau nustebinta netikėtai atsiskleidusių retorinių jo 
gabumų. O gal tokius oratorinius tėvo Beino proveržius paska- 
tindavo tik kritinės valandėlės? 

- Jus užklups maras, ir mirsite nuo nuodėmių, nebent jos 
būtų jums atleistos! Į savo tarpą priėmėte Babilono kekšę, - iš 
žvilgsnio, kurį jis metė į mane, supratau, kad tai aš, - pardavėt 
savo sielą priešams, užantyje sušildėt anglų gyvatę, ir Viešpats 
Visagalis nūnai jums keršija. „Būsi išgelbėtas ir nuo palaidūnės, 
nuo viliojimo svetimautojos, kuri pameta savo jaunystės drau- 
gą ir užmiršta savo šventąją sandorą. Iš tikrųjų jos namai ant 
mirties šlaito, o jos takai veda į šešėlių buveinę.'* Atgailaukit, 
žmonės, kol dar nevėlu! Pulkit ant kelių ir melskit atleidimo! Iš- 
varykit tą anglų kekšę ir atsižadėkit sandėrio su šėtono išpera! 

Jis griebė rožinį nuo diržo ir pamojavo dideliu mediniu jo 
kryžiumi mano pusėn. 

Smagindamasi visu tuo reginiu, mačiau, kad Mutas labai 
sunerimo. Tikriausiai apimtas profesinio pavydo. 

- Hm, tėve, - tarė teisėjas vos nusilenkdamas Beinui, - ar 
pateiksite šių moterų kaltės įrodymų. 

— Taip. 

Pirmas gražbylystės proveržis baigėsi, mažasis kunigas nu- 
rimo. Jis nukreipė grėsmingą smilių į mane, ir turėjau susitvar- 
dyti, kad nežengčiau žingsnio atgal. 

- Prieš dvi savaites antradienio vidurdienį sutikau šią mo- 
terį Leocho pilies soduose. Pasitelkusi antgamtines jėgas, ji už- 
siundė ant manęs gaują šunų. Pargriuvau prieš pat jų nasrus ir 
atsidūriau mirtiname pavojuje. Nors mano koja buvo sunkiai 
sužalota, atsisakiau jos pagalbos. Moteris mėgino mane sugun- 
dyti savo nuodėmingumu, nusivesti ten, kur mudu būtume 
buvę tik dviese, o kai atsispyriau jos vyliams, užkerėjo mane. 

— Kokia nesąmonė! - pasipiktinau. - Tokios išpūstos kvai- 
lystės dar nesu girdėjusi! 


* Pat 2, 16. 


SVETIMŠALĖ IOI 


Tėvo Beino akys, tamsios ir blizgančios iš jaudulio, nukrypo 
nuo tyrėjų ir susmigo į Mane. 

— Ar paneigsi, moterie, sakiusi man tuos žodžius? „Eime su 
manim, kunige, kitaip jūsų žaizda supūliuos ir išpus.“ 

— Na, gal ne tokiu aukštu tonu, bet kažką panašaus gal ir 
pasakiau, - pripažinau. 

Pergalingai sukandęs žandikaulį, kunigas praskleidė su- 
tanos skvernus. Tvarstis, purvinas nuo sukrešėjusio kraujo ir 
persunktas geltonų pūlių, juosė šlaunį. Virš tvarsčio ir po juo 
buvo išburkusi blyški kojos mėsa, o nuo užrištos žaizdos į viršų 
tiesėsi keisti raudoni dryžiai. 

— O Dieve, žmogau! - tariau sukrėsta vaizdo. - Jums kraujo 
užkrėtimas. Reikia apžiūrėti žaizdą, ir tučtuojau, kitaip mirsite! 

Pasigirdo priblokštos minios niurnesys. Net Mutas su Džefu 
atrodė apstulbę. 

Tėvas Beinas lėtai papurtė galvą. 

— Girdite? Beatodairiškam tos moters įžūlumui nėra ribų. 
Ji prakeikia mane, Dievo tarną, kad mirčiau, Bažnyčios teisėjų 
akivaizdoje! 

Susijaudinusi minia suūžė garsiau. Tėvas Beinas vėl prabilo 
pakėlęs balsą, kad būtų išgirstas per triukšmą: 

— Palieku jus, džentelmenai, nuspręsti taip, kaip jums liepia 
sveikas protas ir Dievo įsakymai. „Nepaliksi gyvos kerėtojos.'* 


2 

Tėvui Beinui dramatiškai pateikus parodymus, liudytojų ap- 
klausa buvo nutraukta. Turbūt niekas nebuvo pasiruošęs pra- 
nokti tokio spektaklio. Teisėjai paskelbė trumpą pertrauką, ir iš 
užeigos namų jiems buvo atnešta užkandžių ir gėrimų. Kaltina- 
mosios tokių malonumų nesulaukė. 

Sukaupiau jėgas ir pabandžiau timptelėti savo pančius. Odi- 
nės juostos kiek subraškėjo, bet nepasidavė. Stengdamasi nu- 


* Iš 22, 17. 

ramdyti paniką, ciniškai pagalvojau, kad štai dabar turėtų pasi- 
rodyti šaunus jaunas didvyris: atšuoliuotų per minią, nublokštų 
besigūžiančius iš baimės kaimiečius ir pasisodintų alpstančią 
heroję į balną. 

Deja, mano narsusis jaunas didvyris kažkur klaidžioja po 
miškus, maukia elį su senstančiu kilmingu iškrypėliu ir žudo 
nekaltus elnius. Nėra ko tikėtis, sugriežiau dantimis, kad Džei- 
mis grįš laiku ir spės surinkti mano pelenus laidotuvėms, nes 
juos jau bus išsklaidę keturi vėjai. 

Kaustoma vis didėjančios baimės, iš pradžių neišgirdau 
kanopų kaukšėjimo. Dėmesį atkreipė tik tylus murmėjimas ir 
besidairantys žmonės, tada ausis pagavo ritmišką bildėjimą Di- 
džiosios gatvės grindiniu. 

Minia nustebusi suūžė garsiau, ir jos kraštas atsitraukė pra- 
leisdamas raitelį, kurio vis dar nemačiau. Nors buvau puolusi į 
neviltį, suruseno silpnas lūkestis. Gal Džeimis grįžo anksčiau? 
Gal kunigaikštis pernelyg atkakliai jį spaudė, o gal elnių pasitai- 
kė vos vienas kitas? Kad ir kas ten būtų, pasistiebiau ant pirštų 
galų norėdama išvysti raitelio veidą. 

Minios gretos nenoriai prasiskyrė, kai arklys, stiprus bėris, 
įspraudė ilgą snukį tarp dviejų žmonių pečių. Prieš apstulbusias 
visų akis - mano taip pat - nuo arklio mikliai nusliuogė į strypą 
panaši Nedo Gouvano figūra. 

Džefas kiek nustebęs nužvelgė liesą, mitrų atvykėlį. 

— Kas jūs, pone? 

Priverstinai mandagaus jo tono priežastis buvo, be abejonės, 
sidabrinės raitelio batų sagtys ir aksominis surdutas - tarnyba 
pas Makenzių klano dvarininką užtikrino neblogą atlygį. 

— Edvardas Gouvanas, jūsų šviesybe, - tarė jis. - Advokatas. 

Mutas sugaužė pečius ir pasimuistė; kėdė, ant kurios sėdėjo, 
buvo be atkaltės, ir ilgas jo kūnas, žinoma, buvo paskaudęs nuo 
įtampos. Įdėmiai žiūrėjau į jį, linkėdama jam juosmens disko 
išvaržos. Jeigu jau mane ketinama sudeginti dėl blogos akies, 
tegu ji padaro savo darbą. 

- Advokatas? - sududeno Mutas. - Ir kas jus čia atginė? 

Pilkas Nedo Gouvano perukas labai ceremoningai, pedan- 
tiškai nusilenkė kelis kartus. 

- Atvykau, jūsų šviesybės, pasiūlyti kuklių savo paslaugų gi- 
nant ponią Freizer - maloniausią ponią, kuri, pats galiu paliudyti, 
gerai nusimano apie gydymą ir puikiai žino, kaip jį taikyti. 

Puiku, pagalvojau pritartinai. Pirmiausia pagirk. Nužvelg- 
dama aikštę pamačiau, kaip Geilis burną iškreipė pusiau susi- 
žavėjimo, pusiau pašaipos šypsena. Nors gal toli gražu ne visos 
moterys būtų palaikiusios Nedą Gouvaną savo žaviuoju princu, 
šiuo metu nebuvau linkusi aikštytis. Neatstumsiu savo šalinin- 
ko, jeigu jis pagaliau pasirodė. 

Nusilenkęs teisėjams ir taip pat pagarbiai man, ponas Gou- 
vanas dar labiau atsitiesė, nors ir šiaip buvo tiesaus stoto, užsiki- 
šo nykščius už kelnių juosmens ir, kupinas senyvos, galantiškos 
širdies romantizmo, susikaupė mūšiui, pasiruošęs kautis teisi- 
ninkui įprastu kankinančio nuobodulio ginklu. 

Jis iš tikrųjų buvo nuoboda. Su nepaprastu automatinės 
mėsmalės tikslumu kiekvieną kaltinimą dėjo ant savo tiriamo 
žvilgsnio lentelės ir įstatymų ašmenimis bei precedento kapokle 
negailestingai pjaustė gabaliukais. 

Tai buvo puikus spektaklis. Jis kalbėjo. Ir kalbėjo. Be palio- 
vos, tik retkarčiais, lyg laukdamas teisėjų nurodymų, pagarbiai 
stabtelėdavo, bet iš tiesų tenorėdavo įkvėpti oro kitam žodžių 
srauto puolimui. 

Mano gyvenimas kybojo ant plauko, o ateitis visiškai pri- 
klausė nuo šio sudžiūvusio žmogelio iškalbos, todėl lyg ir turė- 
jau gaudyti kiekvieną jo žodį. Deja, susizgribau, kad, negalėda- 
ma prisidengti burnos, pasibaisėtinai žiovauju ir mindžikuoju 
nuo vienos skaudančios kojos ant kitos, karštai trokšdama, kad 
jie mane tučtuojau sudegintų ir padarytų galą tai kankynei. 

Minia jautėsi labai panašiai, ir didžiulį ryto jaudulį pakeitė 
nuobodulys, o silpnas pono Gouvano balselis vis netilo ir netilo. 
Žmonės ėmė sliūkinti šalin, staiga prisiminę gyvulius, kuriuos 


104 DIANA GABALDON 


reikėjo melžti, ir grindis, kurias turėjo pašluoti. Jie buvo tikri, 
kad kol dudens tas nuobodus balsas, nieko įdomaus neįvyks. 

Kai Nedas Gouvanas galų gale baigė pirmą ginamąją kalbą, 
visi lengviau atsikvėpė; žemas ir storas teisėjas, kurį vadinau 
Džefu, paskelbė, kad teismas vėl susirinks rytoj rytą. 

Nedas Gouvanas, Džefas ir seikėtojas Džonas Makrajus 
murmėdami tyliai pasitarė, ir du stambūs kaimiečiai nutempė 
mane užeigos namų link. Per petį metusi žvilgsnį, pamačiau 
Geilis, vedamą priešinga kryptimi. Ji ėjo tiesia nugara, nesidavė 
skubinama, nes turbūt norėjo pasidairyti aplinkui. 

Tamsiame galiniame užeigos namų kambaryje galop man 
buvo nurišti pančiai, atnešta žvakė. Paskui pasirodė Nedas 
Gouvanas su buteliu elio ir lėkšte mėsos bei duonos. 

— Turiu tau tik kelias minutes, brangioji, bet ir tas sunkiai 
išsikovojau, taigi atidžiai klausykis. 

Žmogutis mirgančioje žvakės šviesoje kaip sąmokslinin- 
kas pasilenkė arčiau. Jo akys švytėjo, ir jei ne truputį susitaršęs 
perukas, būtum manęs, kad Nedo visai nekamuoja įtampa ar 
nuovargis. 

— Pone Gouvanai, labai džiaugiuosi jus matydama, - nuo- 
širdžiai pasakiau. 

— Taip, taip, brangioji. Dabar tokioms malonybėms nėra 
laiko. - Jis paplekšnojo man per ranką švelniai, bet atsainiai. - 
Man pasisekė juos įtikinti, kad tavo bylą reikia atskirti nuo po- 
nios Dankan bylos, ir gal tai bus į gera. Turbūt paaiškės, kad 
jie neketino tavęs suimti ir kad įkliuvai tik dėl ryšių su... su 
ponia Dankan. Neslėpsiu, - greitai bėrė jis, - vis dėlto tau gre- 
sia pavojus. Šiuo metu kaimiečiai apie tave nelabai palankios 
nuomonės. Kurių galų, - paklausė su jam nebūdingu įkarš- 
čiu, - lietei tą vaiką? 

Jau žiojausi atsakyti, bet jis nekantriai numojo ranka. 

- Ai, dabar nebesvarbu. Turim pasinaudoti tuo, kad tu anglė, 
ir atkreipti dėmesį, kad tau stinga išprusimo, bet neminėti, kad 
tu svetima, ir mums reikia vilkinti reikalus kuo ilgiau. Laikas 

mūsų pusėje, nes blogiausi teismai vyksta isteriškoje aplinko- 
je, kai gali būti nepaisoma tvirtų įrodymų, kad būtų patenkinti 
kraujo ištroškusieji. 

Kraujo ištroškusieji. Tie žodžiai labai taikliai nusakė, ką 
jutau sklindant iš minios veidų. Šen ten regėjau šmėkštelint 
abejonę ar užuojautą, bet tokių žmonių, kurie drįstų pasiprie- 
šinti miniai, juk pasitaiko vienas kitas, o Kreinsmure apskri- 
tai nebuvo. Bet ne, pasitaisiau. Yra vienas, šis sausas mažylis 
Edinburgo teisininkas, tvirtas kaip senas batas, į kurį buvo 
labai panašus. 

- Kuo ilgiau vilkinsim, - toliau dalykiškai kalbėjo ponas 
Gouvanas, - tuo labiau visi bus linkę veikti ne taip skubotai. 
Taigi, - jis pasidėjo rankas ant kelių, - rytoj tavo užduotis - ty- 
lėti. Už tave šnekėsiu aš, ir melsk Dievą, kad padėtų. 

- Regis, taip būtų protinga, - tariau mėgindama išspausti 
varganą šypseną. Dirstelėjau į duris, vedančias į užeigos namų 
priekį, kur balsai kilo. Pagavęs mano žvilgsnį, ponas Gouvanas 
linktelėjo. 

— Taip, turiu tučtuojau tave palikti. Susitariau, kad naktį 
praleisi čia. 

Jis įtariai apsidairė. Tai buvo maža pašiūrė, priestatas prie 
užeigos namų, kokiuose dažniausiai laikomi visokie daiktai ir 
atsargos. Čia buvo šalta ir tamsu, bet kur kas geriau nei vagių 
duobėje. 

Pašiūrės durys atsidarė ir išniro užeigos namų šeimininko 
siluetas. Žmogus įsispoksojo į tamsą anapus plazdančios žvakės 
šviesos. Ponas Gouvanas atsistojo ketindamas išeiti, bet čiupau 
jam už rankovės. Man knietėjo žinoti vieną dalyką. 

— Pone Gouvanai, ar man padėti jus atsiuntė Kolumas? 

Jis delsė atsakyti, bet tiek, kiek leido jo profesija, o jis buvo 
nepriekaištingai doras žmogus. 

— Ne, - be užuolankų tarė. Susiraukšlėjusiame veide šmės- 
telėjo kone sumišimas ir jis pridūrė: - Atvykau... niekieno ne- 
liepiamas. 

Jis užsivožė ant galvos skrybėlę, pasisuko į duris ir, palinkė- 
jęs man geros kloties, nėrė į smuklės šviesą ir bruzdesį. 

Pašiūrė nebuvo paruošta mano nakvynei, bet ant vienos 
statinės stovėjo ąsotėlis vyno ir buvo padėtas gabalas duonos, 
šįsyk švarus, o prie statinės ant žemės gulėjo sulankstyta sena 
antklodė. 

Susivyniojau į ją ir atsisėdau ant mažesnės statinaitės užkąs- 
ti. Susimąsčiusi ėmiau čiaumoti negausų valgį. 

Taigi Kolumas advokato neatsiuntė. Ar jis bent žino, kad 
ponas Gouvanas nusprendė vykti? Tikriausiai Kolumas visiems 
uždraudė kelti koją į kaimą bijodamas, kad jo raganų medžioklė 
nebūtų atskleista. Jutau, kaip per kaimelį ritasi baimės ir isteri- 
jos bangos, kaip jos plakasi į netvirtas pašiūrės sienas. 

Mintis išblaškė triukšmo proveržis iš netolimos alinės. Tur- 
būt tai tik budynės, man liko nedaug. Bet atsidūrus ant mirties 
slenksčio reikia džiaugtis ir viena likusia valanda. Susiriečiau 
po antklode, užsitraukiau ją ant galvos, kad negirdėčiau užeigos 
namų šurmulio, ir iš visų jėgų pasistengiau pajusti dėkingumą, 
ir nieko daugiau. 


2 


Po nepaprastai neramios nakties buvau pažadinta vos iš- 
aušus ir nuvesta atgal į aikštę, bet teisėjai pasirodė tik po va- 
landos. 

Sotūs ir puikiai nusiteikę po pusryčių, jie tučtuojau ener- 
gingai ėmėsi darbo. Džefas pasisuko į Džoną Makrajų, kuris 
stovėjo už kaltinamųjų nugarų. 

- Remdamiesi vien pateiktais įrodymais, mes negalime jų 
apkaltinti. 

Susirinkusi minia, nusprendusi savaip, garsiai suūžė, bet ją 
nuramdė Mutas. Jis įbedė skvarbias akis į jaunus darbininkus 
pirmoje eilėje ir nutildė juos kaip šunis, kurie viauksi aplieti 
šaltu vandeniu. Atkūręs tvarką, Mutas vėl atgręžė prakaulų vei- 
dą į seikėtoją. 

— Prašyčiau nuvesti kalines prie ežero. 

Minia sukruto, patenkinta, lyg būtų išsipildę jos lūkesčiai, 
ir man kilo baisiausių įtarimų. Džonas Makrajus viena ranka 
stvėrė mane, kita - Geilis, ketindamas mus tempti per minią, ir 
sulaukė didžiulės paramos. Kol buvau velkama, piktos rankos 
plėšė man drabužius, žnaibė ir stumdė. Kažkoks kvailys ėmė 
nedarniai mušti būgną. Minia šaižiai skandavo pagal būgno ri- 
tmą, bet per atsitiktinius šauksmus ir riksmus negirdėjau ką. 
Pagalvojau, kad vargu ar noriu išgirsti. 

Eisena plūstelėjo per pievą į paežerę, kur į ežerą buvo išsi- 
kišusi nedidelė medinė prieplauka. Mes buvom nutemptos iki 
pat jos galo. Šonuose įsitaisė po teisėją. Džefas atsisuko į minią, 
laukiančią ant kranto. 

— Atneškit virvių! 

Žmonės sumurmėjo, pradėjo žvalgytis vienas į kitą, paskui 
kažkas skubiai atbėgo su plona virve. Makrajus ją paėmė ir gana 
neryžtingai priėjo prie manęs. Bet vogčia dirstelėjo į tyrėjus, 
kurie, rodės, turėjo padėti jam apsispręsti. 

— Malonėkite nusiauti, ponia, - liepė jis. 

— Kam? - paklausiau sukryžiuodama rankas. 

Jis sumirksėjo, aiškiai nesitikėjęs pasipriešinimo, bet vienas 
iš teisėjų užbėgo jam už akių ir atsakė: 

— Tai įprasta išbandymo vandeniu procedūra. Dešinys įta- 
riamos raganos nykštys kanapine virve pririšamas prie didžio- 
jo kairės kojos piršto. O kairys nykštys - prie didžiojo dešinės 
kojos piršto. Tada... 

Jis metė iškalbingą žvilgsnį į ežero vandenį. Du žvejai basi 
stovėjo pakrantės dumble, pasiraitoję kelnes virš kelių ir parišę 
jas virvele. Meilikaujamai man išsišiepęs, vienas žvejys paėmė 
akmenėlį ir sviedė palei plieninį paviršių. Sykį šoktelėjęs, akme- 
nukas nuskendo. 

- Įbridusi į vandenį, - įsiterpė trumpulis teisėjas, - kalta ra- 
gana plūduriuos, nes tyras vanduo nepriims suteršto jos kūno. 
Nekalta moteris paskęs. 


108 DIANA GABALDON 


— Taigi būsiu nuteista kaip ragana arba pripažinta nekalta, 
bet paskęsiu? - piktai pasakiau. - Ačiū, bet ne! 

Stipriau suėmiau alkūnes mėgindama nuslopinti drebulį, 
kuris, regis, jau buvo tapęs nuolatine mano kūno būsena. 

Mažasis teisėjas pasipūtė kaip išgąsdinta rupūžė. 

— Moterie, kalbėsi tik tada, kai leis teismas! Kaip drįsti atsi- 
sakyti teisėto tyrimo? 

— Drįstu atsisakyti būti paskandinta? Tikrai taip! 

Per vėlai pamačiau Geilis, kuri taip smarkiai purtė galvą, 
kad jai aplink veidą plaikstėsi šviesūs plaukai. 

Teisėjas atsigręžė į Makrajų. 

— Surišk ją ir nuplak, - griežtai įsakė. 

Apstulbusi iš netikėtumo, išgirdau, kaip visa minia įkvėpė, 
tikriausiai sukrėsta ir sunerimusi, bet neabejotinai iš anksto 
mėgaudamasi. Ir supratau, kas iš tiesų yra neapykanta. Ne jų. 
Mano. 

Jie nesivargino vesti manęs atgal į kaimo aikštę. Bet aš netu- 
rėjau ko prarasti ir neketinau taip lengvai jiems pasiduoti. 

Šiurkščios rankos trūktelėjo mane už palaidinukės ir lieme- 
nės kraštų. 

- Paleisk mane, sumautas storžievi! - sušukau ir spyriau 
vienam šiurkštuoliui tiesiai į jautrią vietą. 

Jis dejuodamas susirietė, bet dvilinka jo figūra greitai dingo 
įtūžusių, rėkiančių, besispjaudančių, rūsčių veidų maišalynė- 
je. Dar daugiau rankų mane graibstė ir stumdė klupinėjančią, 
kilstelėdavo virš kūnų, pargriuvusių spūstyje, grūdo pro tarpus, 
kurie buvo per siauri, kad būtų įmanoma praeiti. 

Kažkas smogė į pilvą ir man pritrūko oro. Mano liemenė 
buvo vieni skutai, taigi nesunkiai išsinėriau iš draiskanų. Nie- 
kada nebuvau labai drovi, bet stovint pusnuogei, su prakaituo- 
tų rankų žymėmis ant nepridengtų krūtų prieš įsiutusią minią 
ir klausantis jos patyčių mane užliejo neapykanta, pajutau tokį 
pažeminimą, kokio nė neįsivaizdavau esant. 

Džonas Makrajus surišo man rankas priekyje, apsuko riešus 
pinta virve ir paliko laisvą kelių pėdų ilgio galą. Šitaip daryda- 
mas jis vis dėlto malonėjo susigėsti, bet į mane nepakėlė akių. 
Buvo aišku, kad iš jo nesulauksiu nei pagalbos, nei atlaidumo; 
jis, kaip ir aš, buvo minios valioje. 

Su Geilis buvo pasielgta taip pat; mačiau labai šviesius jos 
plaukus, kurie plaikstėsi ūmai pakilusiame vėjelyje. Kai virvė 
buvo permesta per didžiulio ąžuolo šaką ir stipriai užveržta, 
mano rankos išsitempė aukštai virš galvos. Sukandau dantis, 
įtūžis neblėso; tik juo vieninteliu ir galėjau kovoti su baime. 
Tvyrojo laukimo įtampa, kurią kartais pertraukdavo susijaudi- 
nęs žiūrovų minios murmesys ir šūksniai. 

- Nagi, pakurk jai pirtį, Džonai! - riktelėjo vienas. - Ir pa- 
skubėk! 

Džonas Makrajus, jautrus teatrališkoms savo profesijos par- 
eigoms, padelsė laikydamas prie juosmens bizūną ir nužvelg- 
damas minią. Tada žengė į priekį ir truputį pataisė mano kūno 
padėtį, kad stovėčiau nusisukusi į medžio kamieną, beveik lies- 
dama šiurkščią jo žievę. Paskui jis atsitraukė per du žingsnius, 
pakėlė rimbą ir smogė. 

Sukrėtimas buvo didesnis už skausmą. Tiesą sakant, tik po 
kelių kirčių supratau, kad seikėtojas stengiasi kuo mažiau mane 
sužaloti. Vis dėlto keli smūgiai prakirto odą; pajutau smarkų 
dilgčiojimą. 

Buvau stipriai užsimerkusi, skruostą prispaudusi prie me- 
džio, iš visų jėgų vijau mintis kitur. Bet tai, ką staiga išgirdau, 
tučtuojau sugrąžino į dabartį. 

- Klere! 

Virvė, veržianti riešus, kiek atsileido; to pakako, ir aš neti- 
kėtai pašokusi atsisukau veidu į minią. Umus mano sukrutimas 
sutrikdė seikėtoją, jis rimbu perkirto orą, netekęs pusiausvyros 
suklupo ir trenkė galvą į šaką. Tai labai patiko miniai, ji suriau- 
mojo ir pratrūko patyčiomis. 

Plaukai, užkritę man ant akių, prilipo prie prakaituoto, 
ašaroto ir purvino veido. Pakračiau galvą norėdama juos nusi- 
purtyti ir įstengiau mesti skersą žvilgsnį. Išvydau tai, ką išgirdo 
mano ausys. 

Pro kliudančią minią brovėsi Džeimis niūriu kaip debesis vei- 
du, nuožmiai išnaudodamas savo ūgio ir raumenų pranašumą. 

Pasijutau tartum generolas Makolifas prie Bastonės, žiūrin- 
tis į netoliese stovinčią Patono Trečiąją armiją. Nors Geilis, man 
ir Džeimiui grėsė siaubingas pavojus, matydama jį dar niekada 
nebuvau tokia laiminga. 

Minia koneveikė mudvi su Geilis, girdėjosi riksmai „Raga- 
nos vyras!“, „Jos sutuoktinis!“, „Bjaurybė Freizeris! Karaliaus 
pakalikas!“ ir kiti epitetai. „Sučiupkit ir jį!“, „Sudeginkit juos! 
Sudeginkit juos visus!“ Minios isterija, kurią buvo laikinai nu- 
stelbusi seikėtojo nesėkmė, vėl įsisiautėjo. 

Džeimiui į priekį stumtis trukdė seikėtojo pagalbininkai, 
taip prie jo lipo, kad jis galop sustojo. Nors ant abiejų rankų 
kybojo po žmogų, jis iš paskutiniųjų stengėsi ranka pasiekti dir- 
žą. Vienas, manydamas, kad Džeimis grabalioja peilio, smarkiai 
smogė jam į pilvą. 

Džeimis susilenkė, tada atsitiesė ir alkūne vožė į nosį žmo- 
gui, kuris jam trenkė. Atlaisvinęs vieną ranką, jis nepaisė baisių 
žmogaus gniaužtų iš kito jo šono. Įkišo ranką į krepšį ir ištrau- 
kė, tada užsimojo ir kažką metė. Tam daiktui išlėkus iš rankos, 
išgirdau jo riksmą: 

— Klere! Stovėk ramiai! 

Mažoka vietos pakrutėti, apsvaigusi pagalvojau. Tiesiai man 
į veidą skrido tamsus neaiškus daiktas, ir aš pasislinkau atatups- 
ta, bet laiku sustojau. Tas kažkas atsitrenkė man į veidą, kad net 
sugėlė, ir ant pečių pabiro juodi karoliukai, nes gagato rožinys 
lyg kokia kilpavirvė gražiai užsinėrė ant kaklo. Na, gal ne visai 
gražiai; vėrinys užsikabino už dešinės ausies. Nuo smūgio aša- 
rojančiomis akimis papurčiau galvą, ir rožinys nuslydo žemyn, 
jo kryžius ėmė smagiai sūpuotis tarp nuogų krūtų. 

Nepaprastai suglumę veidai priekinėje eilėje spoksojo į jį. 
Tyla persidavė stovintiems užpakaly ir piktas riaumojimas nu- 
ščiuvo. Džeimio balsas, dažniausiai švelnus, net kai jis pykdavo, 
perskrodė tylą. Šįsyk anaiptol ne švelnus. 

- Išlaisvinkit ją! 

Teisėjų pataikūnai jau buvo pasprukę, ir kai Džeimis žengė 
pirmyn, vilnijanti minia prasiskyrė. Seikėtojas žiūrėjo į jį pra- 
žiota burna, suakmenėjęs. 

— Juk pasakiau, paleiskit ją! Tuoj pat! 

Seikėtojas, kurį iš sąstingio pažadino apokaliptinis raudon- 
plaukės mirties, besiartinančios prie jo, reginys, sukruto ir sku- 
biai pagrabaliojo durklo. Perpjauta virvė šiurpiai trakštelėjo, ir 
mano rankos nusviro lyg velenėliai, įskaudusios nuo tempimo. 
Susvirduliavau ir būčiau pargriuvusi, bet stipri pažįstama ranka 
stvėrė už alkūnės ir timptelėjo į viršų. Mano veidas atsidūrė prie 
Džeimio krūtinės, ir daugiau niekas nebebuvo svarbu. 

Tikriausiai trumpai buvau praradusi sąmonę, o gal paju- 
tau tokį didžiulį palengvėjimą, kad man atrodė, jog apalpau. 
Džeimio ranka, stipriai apsivijusi liemenį, prilaikė, kad nesu- 
smukčiau. Jis užmetė ant manęs skraistę, galų gale paslėpdamas 
mano nuogumą nuo kaimiečių akių. Aplinkui skambėjo viso- 
kie balsai, bet pamišusių ir piktdžiugaujančių kraujo ištroškėlių 
riksmų nebebuvo girdėti. 

Tą balsų mišinį nustelbė Muto - arba Džefo - balsas: 

— Kas jūs? Kaip drįstat kištis į teismo tyrimą? 

Veikiau pajutau, nei pamačiau, kaip minia siūbtelėjo į priekį. 
Džeimis buvo stambus, ginkluotas, bet vienui vienas. Susigūžiau 
prie jo po skraistės klostėmis. Dešinė jo ranka stipriau mane 
apkabino, o kairė nusileido prie makšties, kabančios ant klubo. 
Sidabriškai melsvi ašmenys traukiami iš makšties grėsmingai 
sušvilpė, ir tie, kurie buvo minios priekyje, staiga sustojo. 

Teisėjai buvo suręsti iš tvirtesnės medžiagos. Tūnodama 
savo slėptuvėje mačiau Džefą, žiūrintį į Džeimį. O Mutą šis ne- 
tikėtas įsikišimas labiau suglumino, nei suerzino. 

— Kaip drįstate kelti ranką prieš Dievo teismą? - piktai pa- 
klausė mažas ir storas teisėjas. 

Džeimis ištraukė visą kardą, ašmenys tik blykstelėjo, ir 
įsmeigė į žemę, nuo smūgio jėgos kardo rankena liko virpėti. 

— Pakėliau ranką gindamas šią moterį ir tiesą, - tarė jis. — 
Jeigu čia yra bent vienas šios moters ir tiesos priešas, jis atsakys 
man, 0 paskui - ir Dievui. 

Teisėjas kelis kartus sumirksėjo, tarsi negalėdamas tuo pati- 
kėti, paskui puolė dar sykį: 

- Pone, šiame teisme jums nėra vietos! Reikalauju, kad 
tuojau pat atiduotumėt kalinę. Netrukus apsvarstysime ir jūsų 
elgesį! 

Džeimis šaltai nužvelgė teisėjus. Prisispaudusi prie jo, jutau, 
kaip Džeimio širdis daužosi po mano skruostu, bet jo rankos nė 
nekrustelėjo. Viena rėmėsi į kardo rankeną, o kita buvo padėta 
ant durklo prie diržo. 

- Beje, prieš Dievo altorių prisiekiau ginti šią moterį. Ir jei 
teigiate, kad jūsų valdžia stipresnė už visagalio Viešpaties, turiu 
jums pranešti, jog esu kitokios nuomonės. 

Stojo tyla, ją drumstė tik drovus kikenimas, kuriam pritarė 
vienur kitur pratrūkstantis nervingas juokas. Nors minia mums 
ir toliau buvo priešiška, vis dėlto jėga, stumianti mus į nelaimę, 
nusilpo. | 

Džeimis atgręžė mane, padėjęs ranką ant peties. Buvo sun- 
ku susidurti su minia akis į akį, bet žinojau, kad turiu tai pada- 
ryti. Iškėliau smakrą kuo aukščiau, o žvilgsnį įsmeigiau anapus 
veidų, į mažą valtelę, plūduriuojančią ežero vidury. Spoksojau į 
ją, kol ėmė ašaroti akys. 

Džeimis atlenkė skraistę, kuria buvo apgobęs mane, tiek, 
kad būtų matyti mano kaklas ir pečiai. Tada palietė juodą roži- 
nį, kad šis imtų švelniai sūpuotis. 

- Juk gagatas nudegintų raganos odą, ar ne? - paklausė tei- 
sėjų. - Juolab mūsų Viešpaties kryžius. Bet pažvelkit. 

Jis pakišo pirštą po karoliukais ir pakėlė kryžių. Mano oda 
po juo buvo baltut baltutėlė, be jokios žymės, tik murzina nuo 
kalėjimo. Minia aiktelėjo ir suūžė. 

Atvira drąsa, šaltakraujiškumas, gebėjimas patraukti dėme- 
sį. Kolumas Makenzis neklydo būgštaudamas dėl Džeimio am- 
bicijų. Turint galvoje Kolumo baimę, kad galiu atskleisti, kas yra 
tikrasis Hamišo tėvas ir tai, ką, jo manymu, žinau, jo elgesys su 
manimi buvo suprantamas. Suprantamas, bet neatleistinas. 

Minios nuotaika ėmė svyruoti. Kraujo troškimas, anksčiau 
kurstęs žmones, dabar blėso, tačiau vis dar galėjo pakilti kaip 
bangos ketera ir mus sutriuškinti. Mutas su Džefu neryžtingai 
susižvalgė; netikėtai užklupti šio paskutinio įvykio, jie visai ne- 
bevaldė padėties. 

Tą spragą užpildė Geilis Dankan, kuri žengė į priekį. Ne- 
žinau, ar tuo metu ji beturėjo vilties. Kad ir kaip būtų, įžūliai 
subraukusi šviesius plaukus ant vieno peties, ji pražudė save. 

— Toji moteris nėra ragana, - ramiai pasakė. - O aš esu. 

Džeimio spektaklis, nors ir puikus, šiam neprilygo. Minia 
suriaumojo nustelbdama klausinėjančių ir šūkaujančių teisėjų 
balsus. 

Kaip ir visada, buvo neaišku, ką ji galvoja ar jaučia; aukš- 
ta balta jos kakta buvo lygi, didelės žalios akys džiugiai žibėjo. 
Geilis išdidžiai stovėjo su nudriskusiais, purvu aplipusiais dra- 
bužiais ir spoksojo į kaltintojus. Kai triukšmas kiek apmalšo, ji 
prabilo nekeldama balso, bet priversdama žmones jos klausytis. 

— Aš, Geilis Dankan, prisipažįstu esanti ragana ir šėtono 
mylimoji. 

Tie žodžiai buvo palydėti riksmais, bet ji kantriai palaukė, 
kol jie nutils. 

— Paklusdama savo šeimininkui, prisipažįstu kerais nužu- 
džiusi savo vyrą Arturą Dankaną. - Ji dirstelėjo į šalį ir, sutikusi 
mano žvilgsnį, šyptelėjo. Geilis įbedė akis į moterį su geltona 
skara, bet jos akys nesušvelnėjo. - Iš piktos valios užkerėjau su- 

keistą vaiką, kad jis mirtų, o pavogtas žmonių kūdikis liko pas 
fėjas. - Ji pasisuko ir parodė į mane. - Savo tikslais pasinaudo- 
jau Klerės Freizer neišprusimu. Bet ji nei dalyvavo mano dar- 
buose, nei suprato, ką darau, nei tarnauja mano šeimininkui. 

Minia vėl pradėjo šurmuliuoti. Žmonės stumdėsi, brovėsi 
į priekį pažvelgti į ją iš arčiau. Ji ištiesė abi rankas delnais į 
išorę. 

— Nesiartinkit! - čiaukštelėjo lyg rimbas aiškus balsas, pada- 
rydamas ne mažesnį įspūdį. 

Geilis atlošė galvą į dangų ir sustingo įsiklausydama. 

- Išgirskit! Išgirskit jo atėjimo vėją! Saugokitės, Kreinsmuro 
žmonės! Nes mano šeimininkas atkeliauja ant vėjo sparnų! 

Ji nulenkė galvą ir suriko aukštu, klaikiu, bet džiaugsmingu 
balsu. Didelės žalios akys buvo padėrusios iš ekstazės. 

Vėjas tikrai kilo; mačiau audros debesis, kurie ritosi toli- 
muoju ežero pakraščiu. Žmonės ėmė nejaukiai dairytis; keletas 
nėrė iš minios. 

Geilis pradėjo suktis ratu, jos plaukai plaikstėsi vėjyje, o 
ranka buvo grakščiai pakelta virš galvos tarsi šokėjos, šokančios 
apie gegužės medį. Apstulbusi žiūrėjau į ją, negalėdama patikėti 
savo akimis. 

Jai pasisukus, plaukai paslėpė veidą. Bet per paskutinį posū- 
kį ji krestelėjo galvą atmesdama plaukus į vieną šoną ir aiškiai 
išvydau jos veidą, žvelgiantį į mane. Transo kaukė akimirksniu 
išnyko, ir jos burna sudėjo vienintelį žodį. Paskui sukdamasi ji 
dar kartą atsigręžė į minią ir vėl ėmė klaikiai rėkti. 

Tas žodis buvo „Bėk!“ 

Ūmai ji sustojo, žvelgdama pamišėliškai džiaugsmingomis 
akimis. Abiem rankomis stvėrusi liemenės likučius, nuplėšė jos 
priekį, miniai atskleisdama paslaptį, kurią sužinojau gūždama- 
si šalia jos šaltoje, purvinoje vagių duobėje. Paslaptį, kurią at- 
skleidė Arturas Dankanas likus valandai iki mirties. Paslaptį, 
dėl kurios jis mirė. Dukslaus jos drabužio draiskanos nusmuko, 
atidengdamos pūpsantį šešių mėnesių nėštumo pilvą. 

Vis dar stovėjau kaip įbesta ir žiūrėjau. Džeimis nedelsė nė 
akimirkos. Viena ranka pastvėręs mane, kita - kardą, puolė į 
minią, alkūnėmis, keliais ir kardo rankena stumdamas žmones 
iš kelio ėmė irtis prie ežero. Jis šaižiai sušvilpė pro dantis. 

Įsitraukę į vaidinimą po ąžuolu, iš pradžių tik keli žmo- 
nės suprato, kas darosi. Paskui, kai mus ėmė graibstyti pavie- 
nės rankos, virš kranto ant gerai suplūkto dumblo sudundėjo 
kanopos. 

Donas visai nepaisė žmonių ir labai troško tai parodyti. Jis 
įkando į ranką, kuri tiesėsi prie jo apynasrio, ir žmogus atšo- 
ko šaukdamas ir kruvinas. Žirgas, žvengdamas ir kanopomis 
smūgiuodamas orą, atsistojo piestu, ir keletas narsuolių, kurie 
atkakliai stengėsi jį sulaikyti, staiga pabūgo. 

Džeimis nubloškė mane ant balno tarsi maišą mėsos ir vie- 
nu grakščiu judesiu užsliuogė ant jo. Skindamasis kelią nuož- 
miais kardo smūgiais, jis pasuko Doną per kliudančią minią. 
Žmonėms griūvant nuo dantų, kanopų ir ašmenų antpuolio, 
šuoliavome vis greičiau, už nugaros palikdami ežerą, kaimą ir 
Leocho pilį. Jojom taip pašėlusiai, kad uždusau, bet iš visų jėgų 
stengiausi prabilti, surikti Džeimiui. 

Nes stovėjau kaip suakmenėjusi ne dėl to, kad išaiškėjo Gei- 
lis nėštumas. Pamačiau dar kai ką, kas sustingdė iki gyvo kaulo. 
Geilis sukantis aukštai iškėlus baltas rankas, išvydau tai, ką ji 
pastebėjo, kai buvo nuplėšti mano drabužiai. Žymę ant jos ran- 
kos, kokią turėjau ir aš. Čia, šiuo laiku, tai buvo raganystės, ma- 
gijos ženklas. Mažas, nedailus skiepijimo nuo raupų randas. 


=— 

Lietus tekšėjo į vandenį, kuris švelnino ištinusio veido ir vir- 
vių nutrintų riešų skausmą. Iš upelio pasisėmiau pilną saują van- 
dens ir lėtai išgėriau. Šaltas skystis maloniai nutekėjo gerkle. 

Džeimis trumpam dingo. Netrukus grįžo su pluoštu tamsiai 
žalių plokščių lapų kažką kramtydamas. Į delną išspjovė gumu- 
lėlį šlapios žalios masės, burnon susigrūdo kitą lapų gniužulą ir 

nugręžė mane nuo savęs. Sukramtytus lapus švelniai įtrynė man 
į nugarą, ir peršėjimas gerokai apmalšo. 

— Kas tai? - paklausiau tvardydamasi. Vis dar virpėjau ir 
šniurkščiojau, bet byrančios ašaros pradėjo sekti. 

— Rėžiukai, - atsakė jis dusloku balsu, nes burna buvo 
prikišta lapų. Juos sužiaumojęs ir išspjovęs, vėl patepė nuga- 
rą. - Sasenach, tu nesi vienintelė nusimananti apie gydomąsias 
žoleles, - tarė kiek aiškiau. 

— Koks... koks jų skonis? - susidomėjau rydama ašaras. 

- Gana šlykštus, - trumpai atsakė Džeimis. 

Ištrynęs nugarą, ant pečių užmetė skraistę. 

— Neliks... - pradėjo sakyti, bet sudvejojo. - Na, įbrėžimai 
negilūs. Manau, randų neliks... 

Jis kalbėjo šiurkščiai, bet jo prisilietimai buvo švelnūs ir vėl 
mane pravirkdė. 

— Atsiprašau, - sumurmėjau šluostydamasi nosį skraistės 
kampeliu. - Aš... aš nežinau, kas man darosi. Kažkodėl negaliu 
užgniaužti ašarų. 

Jis gūžtelėjo pečiais. 

— Turbūt anksčiau niekas tavęs, Sasenach, tyčia nežalojo, - 
tarė. - Atrodo, tu sukrėsta, be to, tave kamuoja skausmas. - 
Džeimis nutilo imdamas skraistės kraštą. - Ir man taip buvo, 
mieloji, - nerūpestingai pasakė. - Paskui nusivėmiau ir verkiau, 
kol man valė žaizdas. Tada ėmė krėsti drebulys. 

Jis rūpestingai nušluostė skraiste man veidą, pakišo ranką 
po smakru ir kilstelėjo. 

— Kai drebulys praėjo, Sasenach, - vėl tyliai prabilo, - pa- 
dėkojau Dievui už suteiktą skausmą, nes tai reiškė, kad vis dar 
esu gyvas. - Paleidęs mane, linktelėjo. - Kai ir tu taip pasijusi, 
pasakyk, mieloji; nes tada noriu tau papasakoti kelis dalykus. 

Džeimis atsistojo ir nuėjo prie upelio išplauti sukruvintos 
nosinės šaltame vandenyje. 

— Kas tave parginė į pilį? - paklausiau jam grįžus. 

Jau tvardžiau ašaras, bet dar virpėjau, todėl stipriau susisu- 
pau į skraistę. 

— Alekas Makmahonas, - nusišypsojo jis. - Buvau liepęs 
jam tave prižiūrėti, kol manęs nebus. Kai kaimiečiai sučiupo 
tave ir ponią Dankan, jis jojo kiaurą naktį ir visą kitą dieną ieš- 
koti manęs. Šuoliavau atgal lyg šėtonas. O tas žirgas puikus. 

Jis meiliai pažvelgė į Doną, pririštą prie medžio ant aukšto 
upelio kranto. Drėgnas jo kailis žvilgėjo tarytum varis. 

— Turėsiu jį perkelti, - susimąstęs tarė. - Kažin ar kas nors 
puls mudviejų sekti, bet Kreinsmuras visai netoli. Ar paeisi? 

Ėmiau sunkokai ropštis stačiu šlaitu, maži akmenukai ride- 
nosi po kojomis, o marškiniai kliuvo už paparčių ir gervuogių. 
Netoli šlaito viršūnės augo jaunų alksnių giraitė, jie žėlė taip 
arti vienas kito, kad apatinės šakos buvo susiraizgiusios ir žaliu 
stogu dengė paparčius. Džeimis praskleidė šakas, kad galėčiau 
įropoti į mažą plotelį, tada prieš jį kruopščiai atlenkė sumin- 
džiotus paparčius. Atsitraukęs kritiškai nužvelgė slėptuvę ir pa- 
tenkintas linktelėjo. 

- Taip, puiku. Čia mūsų niekas neras. - Jis pasisuko ketin- 
damas eiti ir vėl atsigręžė. - Pasistenk užmigti ir nesijaudink, jei 
kiek užtruksiu. Pakeliui pamedžiosiu; neturim ko valgyti. Jei už- 
sukčiau į kokį ūkelį, atkreipčiau dėmesį. Užsiklok galvą skraiste 
ir būtinai pridenk marškinius; balta spalva matyti iš tolo. 

Maistas man visai nerūpėjo; atrodė, kad niekada nebenorė- 
siu valgyti. O miegas - visai kas kita. Vis dar maudė nugarą ir 
rankas, virvės buvo nutrynusios riešus iki kraujo, sopėjo visą 
kūną. Bet, nukamuota baimės, skausmo ir išsekimo, užmigau 
kone akimirksniu, o aplink mane sklido aitrus paparčių aro- 
matas it smilkalai. 

Pabudau, kai kažkas čiupo už kojos. Išsigandusi pašokau ir 
vožiausi į svyrančias virš galvos šakas. Ant manęs pabiro lapai ir 
šakelės, ėmiau kaip patrakusi mosikuoti rankomis mėgindama 
išpainioti plaukus iš kibių vytelių. Susibraižiusi, susivėlusi ir su- 

irzusi išropojau iš slėptuvės ir išvydau netoliese tupintį ir į mane 
žiūrintį linksmą Džeimį. Saulė kabojo prie pat laidos, už upelio 
krašto, ir uolėtas tarpeklis skendėjo šešėlyje. Nuo nedidelio laužo 
tarp akmenų prie vandens sklido kepančios mėsos kvapas. Ant 
iešmų, padarytų iš nusmailintų žalių šakų, skrudo du triušiai. 

Džeimis ištiesė ranką norėdamas padėti man nusikeberioti 
nuo šlaito. Išdidžiai jos atsisakiau ir pati nulipau tik sykį su- 
klupusi, kai užkliuvau už žeme besivelkančios skraistės galų. 
Šleikštulys nebekamavo, buvau alkana kaip vilkas. 

— Po vakarienės persikraustysim į mišką, Sasenach, - tarė 
Džeimis atsiplėšdamas triušio gabalą. - Prie upelio nemiego- 
sim; per vandens čiurlenimą neišgirsiu, jei kas artinsis. 

Valgydami beveik nesišnekėjome. Ryto siaubas ir mintis 
apie tai, ką palikome, slėgė mus abu. Be to, aš labai liūdėjau. 
Praradau ne tik progą išsiaiškinti, kodėl esu čia, bet ir draugę. 
Vienintelę bičiulę. Geilis skatuliai man dažnai keldavo abejo- 
nių, bet visiškai neabejojau, kad rytą ji išgelbėjo man gyvybę. 
Žinodama esanti pasmerkta, ji labai pasistengė, kad galėčiau 
pabėgti. Tamsai slenkant upeliu, ugnis, dienos šviesoje beveik 
nematoma, vis labiau ryškėjo. Spoksojau į liepsnas matydama 
traškią triušių, pamautų ant iešmų, odelę ir paskrudusius kau- 
lus. Lašas kraujo iš lūžusio kaulo paptelėjo į ugnį ir sušnypštęs 
išgaravo. Umai mėsa užstrigo man gerklėje. Skubiai padėjau 
valgį ir žiaukčiodama nusisukau. 

Vis dar tylėdami patraukėm nuo upelio tolyn ir susiradom 
patogią vietą miške, proskynos pakrašty. Mus supo daugybė 
kalvų, bet Džeimis išsirinko vietą aukštai, iš kur buvo gerai ma- 
tyti kelias iš kaimo. Sutemos akimirksniu paryškino visas apy- 
linkės spalvas, žemę nutvieksdamos brangakmeniais: įdubose 
žėrėjo smaragdai, tarp viržių guotų spindėjo gražiai šešėliuoti 
ametistai, o ant šermukšnių, nubarstytų raudonomis uogomis 
ir vainikuojančių kalvas, degė rubinai. Šermukšnių uogos gina 
nuo kerų. Tolybėse, Ben Adeno papėdėje, vis dar šmėkšojo Le- 
ocho pilies kontūrai. Išblėsus šviesai, jie išnyko. 

Džeimis įkūrė laužą nuo vėjo ir lietaus apsaugotoje vietoje 
ir atsisėdo prie jo. Silpnai dulkė, todėl tvyrojo migla, o žiūrint į 
liepsnas, mano blakstienos blizgėjo vaivorykštėmis. 

Jis ilgai spoksojo į laužą. Galop pažvelgė į mane, rankomis 
apkabinęs kelius. 

- Jau esu sakęs, kad neklausinėsiu to, ko nenori man saky- 
ti. Ir dabar nekamantinėsiu, bet kai ką turiu žinoti dėl tavo ir 
savo saugumo. - Jis patylėjo dvejodamas. - Klere, jeigu iki šiol 
nebuvai man atvira, dabar nebeišsisukinėk, nes privalau žinoti 
tiesą. Klere, ar tu ragana? 

Dėbtelėjau į jį. 

- Ragana? Ir tu... tu tikrai to klausi? 

Pamaniau, kad gal juokauja. Bet jis kalbėjo rimtai. 

Džeimis suėmė mane už pečių ir stipriai suspaudė žiūrėda- 
mas į akis, nekantriai laukdamas atsakymo. 

- Turėjau to paklausti, Klere. O tu privalai man atsakyti! 

- Ojei būčiau ragana? - iškošiau pro išdžiūvusias lūpas. - Jei 
būtum manęs, kad aš - ragana? Ar būtum grūmęsis dėl manęs? 

— Būčiau ėjęs su tavimi prie gėdos stulpo! - aistringai tarė 
jis. - Ir jei būtų reikėję, vėliau kartu nugarmėjęs į pragarą. Bet 
tegu Viešpats pasigaili mano ir tavo sielos, klok teisybę! 

Tvyranti įtampa paveikė ir mane. Ištrūkau iš jo gniaužtų 
ir nuskuodžiau per proskyną. Nubėgau netoli, tik iki medžių; 
negalėjau pakęsti atviros erdvės. Įsikibau į medį, apglėbiau jį, 
smarkiai suleidau pirštus į žievę. Prispaudusi veidą prie kamie- 
no, surikau purtoma isteriško juoko. 

Iš kitos medžio pusės šmėkštelėjo baltas ir sukrėstas Džei- 
mio veidas. Miglotai suvokusi, kad nervingai gagenu, šiaip taip 
susitvardžiau. Dūsuodama valandėlę stebeilijau į jį. 

— Taip, - tariau ir atsitraukiau vis dar gokčiodama nuo pa- 
mišėliško juoko. - Taip, aš esu ragana! Tau turėčiau tokia būti. 
Niekada nesirgau raupais, bet galiu pereiti per kambarį, pilną 
nuo šitos ligos merdinčių žmonių, ir nesusirgti. Galiu slaugyti 
sergančiuosius, kvėpuoti jų oru, liesti jų kūnus, bet liga manęs 

neįveiks. Negaliu pasigauti choleros, stabligės ar baisaus gerklės 
uždegimo. Turbūt tau atrodo, kad tai kerai, mat nesi girdėjęs 
apie vakciną ir nežinai, kaip visa tai paaiškinti. Žinau daug da- 
lykų... - Nutilau slinkdama atgal, paskui ramiai sustojau. Sun- 
kiai kvėpavau ir stengiausi susitvardyti. - Žinau apie Džonataną 
Randalą, mat buvau apie jį įspėta. Žinau, kada jis gimė ir kada 
mirs, ką jis padarė ir ką nuveiks, žinau apie Sandringamą, nes... 
nes Frenkas man papasakojo. Jis žinojo apie Randalą, nes jis... 
jis... o Dieve! - Man sublogino širdį, ir aš užsimerkiau, kad ne- 
matyčiau greitai besisukančių žvaigždžių virš galvos. - Ir Kolu- 
mas... jis mano, kad esu ragana, nes supratau, kad Hamišas - ne 
jo sūnus. Aš žinau... kad jis negali padaryti vaiko. Bet jis pama- 
nė, kad žinau, kas Hamišo tėvas... Svarsčiau, gal tu, bet paskui 
sumečiau, kad negalėtum... - Kalbėjau greičiau ir greičiau be- 
viltiškai mėgindama balsu įveikti galvos svaigulį. - Viskas, ką 
apie save tau pasakojau, tiesa, - pasakiau smarkiai linksėdama, 
lyg norėčiau tuo įtikinti ir save. - Viskas. Neturiu jokių giminių, 
jokios istorijos, nes manęs dar nėra. Ar žinai, kada gimiau? - 
paklausiau žvelgdama į jį. Mano plaukai buvo susitaršę, akys 
išsprogusios, tačiau man buvo vis tiek. - Tūkstantis devyni šim- 
tai aštuonioliktų mūsų Viešpaties metų spalio dvidešimtąją. Ar 
girdi mane? - pasiteiravau, mat Džeimis nekrutėdamas mirksė- 
jo, lyg jam būtų nė motais mano žodžiai. - Pasakiau, tūkstantis 
devyni šimtai aštuonioliktais! Nuo šios dienos beveik dviem 
šimtais metų vėliau! Ar girdi? 

Dabar jau rėkiau, ir jis pamažu linktelėjo. 

— Girdžiu, - tyliai tarė. 

— Aha, girdi! - ėmiau karščiuotis. - Ir galvoji, kad svaičioju 
kaip pamišėlė. Ar ne? Pripažink! Štai ką manai. Turi taip ma- 
nyti, nes kitaip negalėtum pasiaiškinti sau dėl manęs. Tu negali 
patikėti manimi, nedrįsti. Ak, Džeimi... 

Pajutau, kaip veidas susiraukšlėjo. Visą tą laiką slėpiau 
tiesą suvokdama, kad negaliu niekam jos atskleisti, ir nūnai 
supratau galinti ją pasakyti Džeimiui, savo mylimam vyrui, 

žmogui, kuriuo vieninteliu pasiklioviau, o jis nepatikės, nega- 
lės manimi patikėti. 

- Tai buvo uolos ant fėjų kalvos. Stovintys akmenys. Merli- 
no akmenys. Pro juos ir atėjau. - Žiopčiojau, kūkčiojau, ghumau 
sulig kiekviena sekunde. - Seniai, labai seniai, bet iš tikrųjų po 
dviejų šimtų metų. Pasakose visada tie du šimtai metų... Bet 
jose Žmonės visada grįžta. Aš, deja, grįžti negaliu. 

Nusigręžiau svirduliuodama, grabaliodama atramos. Su- 
smukau ant akmens sugaužtais pečiais ir susiėmiau galvą. Miške 
ilgai buvo tylu. Ganėtinai ilgai, nes naktiniai paukščiai išdrąsėjo 
ir vėl sučiulbo, vienas kitam čirpė plonais, aukštais balseliais 
gaudydami paskutinius vasaros vabzdžius. 

Galų gale pakėliau akis manydama, kad Džeimis, pribaigtas 
mano prisipažinimo, tiesiog atsistojo ir paliko mane. Bet jis vis 
dar čia buvo, sėdėjo atrėmęs rankas į kelius ir nulenkęs galvą, 
tarsi paskendęs mintyse. 

Plaukeliai ant jo rankų blizgėjo laužo šviesoje it vario vie- 
lelės, ir aš sumojau, kad jie pasistoję lyg šuns kailis. Jis bijojo 
manęs. 

— Džeimi, - pratariau labai nuliūdusi, nes pasijutau vienut 
vienutėlė. - Ak, Džeimi. 

Atsisėdau ir susiriečiau į kamuoliuką mėgindama apsivy- 
nioti aplink savo skausmo šerdį. Daugiau niekas nebuvo svarbu, 
ir aš pradėjau gailiai raudoti. 

Padėjęs rankas man ant pečių, jis pakėlė mane, ir išvydau 
jo veidą. Pro ašarų miglą pamačiau jo žvilgsnį, kurį regėjau per 
kovą. Grumtynių, įveikusių įtampą ir tapusių ramiu tikrumu, 
žvilgsnį. 

- Tikiu tavimi, - tvirtai pasakė jis. - Šiek tiek to nesu- 
prantu, dar ne, tačiau tikiu tavimi, Klere! Paklausyk manęs! 
Mudu žinom tiesą, taigi, kad ir ką man sakysi, tikėsiu tavimi. — 
Jis švelniai mane supurtė. - Nesvarbu ką. Tu man papasakojai. 
Dabar to gana. Nurimk, mo duinne. Padėk galvą ir ilsėkis. Vė- 
liau baigsi. Aš tavimi patikėsiu. 

Vis dar verkiau, neįstengdama suvokti, ką jis sako. Pradėjau 
spurdėti bandydama išsivaduoti, bet jis mane sugriebė, stipriai 
apkabino, mano galvą padėjo tarp savo skraistės klosčių ir ne- 
paliaujamai kartojo: 

- Tikiu tavimi. 

Pagaliau, visiškai netekusi jėgų, nusiraminau, pažvelgiau į 
jį ir tariau: 

- Bet tu negali tikėt manimi. 

Jis nusišypsojo. Jo burna suvirpėjo, bet jis šypsojosi. 

— Neįsakinėsi man, Sasenach, ko negaliu daryti. - Jis paty- 
lėjo. - Kiek tau metų? - smalsiai paklausė. - Man nė nešovė į 
galvą tuo pasidomėti. 

Klausimas atrodė toks absurdiškas, kad turėjau valandėlę 
pagalvoti. 

- Dvidešimt septyneri... o gal dvidešimt aštuoneri, - pri- 
dūriau. 

Jis sutriko. Tuo laikotarpiu dvidešimt aštuonerių moteris 
dažniausiai būdavo laikoma vidutinio amžiaus. 

- O, - jis giliai įkvėpė, - maniau, tu - mano bendraamžė ar 
net jaunesnė. 

Džeimis valandėlę nekrutėjo. Paskui pažvelgė ir šyptelėjo. 

- Su gimtadieniu, Sasenach, - pasakė. 

Jis užklupo mane netikėtai, todėl valandėlę kvailai vėpso- 
jau į jį. 

— Ką? - galų gale išstenėjau. 

- Pasakiau: „Su gimtadieniu.“ Šiandien spalio dvidešimtoji. 

— Tikrai? - Netekau žado. - Pamečiau laiko giją. 

Mane vėl krėtė drebulys. Nuo šalčio, sukrėtimo ir savo žo- 
džių tirados prasmės. Jis prisitraukė mane, apkabino, didžiu- 
lėmis rankomis švelniai glostė plaukus, nedrąsiai glausdamas 
mano galvą sau prie krūtinės. Vėl pravirkau, bet šįsyk dėl to, 
kad atlėgo širdis. Man, patyrusiai tokį sukrėtimą, atrodė logiš- 
ka, kad jeigu jis žinos tikrąjį mano amžių ir vis tiek geis manęs, 
viskas susiklostys gerai. 

Džeimis pakėlė mane ir, atsargiai prisispaudęs prie peties, 
nunešė prie laužo, kur buvo padėjęs arklio balną. Atsisėdęs at- 
sirėmė į jį nepaleisdamas manęs iš glėbio. 

Praėjus nemažai laiko, prabilo: 

— Ką gi, dabar pasakok. 

Ėmiau pasakoti. Viską, užsikirsdama, bet nuosekliai. Iš per- 
vargimo jaučiausi sustingusi, bet patenkinta, lyg triušis, pabėgęs 
nuo lapės ir radęs laikiną prieglobstį po rąstu. Tai nebuvo prie- 
globstis, tačiau bent atokvėpis. Papasakojau jam ir apie Frenką. 

— Frenkas, - tyliai pasakė jis. - Taigi, nepaisant visko, jis 
gyvas. 

— Jis dar nėra gimęs. - Pajutau, kaip į šonkaulius atsimušė 
kita isterijos banga, bet susitvardžiau. - Aš taip pat. 

Jis nutildė mane glostydamas, plekšnodamas man nugarą, 
murmėdamas geilų kalba. 

— Kai pagrobiau tave iš Randalo Fort Viljame, - staiga 
tarė, - stengeisi grįžti. Atgal prie akmenų. Ir... Frenko. Todėl ir 
pabėgai iš giraitės. 

— Taip. 

— O aš prilupau tave už tai. 

Apgailestaujantis jo balsas buvo švelnus. 

- Juk tu nežinojai. Negalėjau tau pasakyti. 

Mane pradėjo imti miegas. 

- Taip, kažin ar galėjai. - Jis labiau apkamšė mane skraiste, 
užklojo pečius. - Gal pamiegok, mo duinne. Tavęs niekas nenu- 
skriaus; aš būsiu šalia. 

Įsiknisau į jo peties linkį, leisdama protui nerti į užmarštį. 
Bet prisiverčiau dar pabūti paviršiuje ir paklausti: 

— Ar iš tikrųjų tiki manim, Džeimi? 

Jis atsiduso ir liūdnai nusišypsojo. 

— Taip, tikiu, Sasenach. Bet būtų kur kas lengviau, jei būtum 
buvusi tik ragana. 


=— 

Miegojau kaip užmušta, pabudau jau išaušus. Siaubin- 
gai skaudėjo galvą, raumenys buvo visiškai sustingę. Džeimis 
krepšyje turėjo kelias saujas avižų ir privertė mane suvalgyti 
drammach - avižų, sumaišytų su šaltu vandeniu. Ta pliurė stri- 
go gerklėje, bet vargais negalais rijau. 

Jis neskubino, elgėsi su manimi švelniai, bet kalbėjo labai 
mažai. Po pusryčių greitosiomis sukrovė nedidelę mantą ir pa- 
balnojo Doną. 

Priblokšta nesenų įvykių, net nepaklausiau, kur keliaujam, 
Įsitaisiusi už jo, patenkinta priglaudžiau veidą prie plačios nu- 
garos ir pajutau, kaip nuo arklio supimo grimztu į sąmonės ap- 
temimo būseną. 

Nusileidom stačiu Madocho ežero krantu, pro ledinį auš- 
ros ūką skverbdamiesi iki ramios pilkumos skraistės pakraščio. 
Iš nendrių purptelėjo pakrikę laukinių ančių pulkai, paukščiai 
suko ratus virš pelkių krykdami ir kviesdami skristi vėluojan- 
čius miegalius. Kaip jų priešingybė, virš mūsų prasklendė tvar- 
kingas iš sielvarto ir vienatvės klykaujančių žąsų pleištas. 

Antrą dieną apie vidurdienį pilkas rūkas pakilo, ir blausi 
saulė nušvietė pievas, prižėlusias geltonų dygiakrūmių ir pa- 
lėpščių. Sukorę kelias mylias nuo ežero, išjojom į siaurą kelią 
ir pasukom į šiaurės vakarus. Kelias mus vedė vėl aukštyn, kilo 
į neaukštas kalvas, šios pamažu užleido vietą granito viršukal- 
nėms ir stačioms uoloms. Pakeliui pasipainiojo keli keliauto- 
jai, bet mes apdairiai sulįsdavom į krūmus, vos išgirdę kanopų 
kaukšėjimą priekyje. 

Krūmynai virto pušynu. Giliai įkvėpiau mėgaudamasi gai- 
viu, sakais įkvipusiu oru, nors artėjant sutemoms pasidarė žvar- 
bu. Nakvoti sustojom nedidelėje proskynoje, kiek toliau nuo 
kelio. Pasikloję guolį iš subrauktų pušų spyglių ir antklodžių, 
susiglaudėm, kad būtų šilta, ir užsimetėm Džeimio skraistę ir 
antklodę. 

Jis pažadino mane tamsoje ir pasimylėjo su manimi, lėtai, 

tamsių šakų tinklelį virš galvos, ir vėl užmigau, slegiama rami- 
nančio, vis dar šilto jo kūno svorio. 

Rytą Džeimis buvo linksmesnis arba bent ramesnis, tarsi būtų 
apsisprendęs dėl kažko, kas jam slėgė širdį. Pažadėjo man per va- 
karienę patiekti karštos arbatos, nors šaltame ore tai buvo menka 
paguoda. Apsimiegojusi nusekiau įkandin jo iki kelio, nuo sijono 
braukdama pušų spyglius ir mažus voriukus. Takas susiaurėjo iki 
vos įžiūrimo kelelio, vedančio per šiurkščius avinius eraičinus ir 
zigzagais vingiuojančio pro labiau išsikišusius akmenis. 

Svajingai mėgaudamasi šylančia saule, beveik nepaisiau 
aplinkos, bet ūmai mano akis užkliuvo už pažįstamo uolų dari- 
nio, ir ėmiau busti iš stingulio. Žinojau, kur mes. Ir kodėl. 

— Džeimi! 

Man surikus, jis atsisuko. 

- Tu nesupratai? - smalsiai paklausė. 

— Kad keliaujam čia? Ne, žinoma, ne. 

Pajutau silpną šleikštulį. Kraig na Duno kalva buvo vos už 
mylios; pro paskutines ryto miglos draiskanas mačiau kuprotą 
jos pavidalą. 

Sunkiai nurijau seilę. Beveik pusę metų stengiausi nusigauti 
iki šios vietos. Dabar, kai galų gale atsidūriau čia, troškau būti 
kur nors kitur. Iš apačios nesimatė kalvos viršūnėje stūksančių 
akmenų, bet jie, regis, skleidė silpną baimę, kuri tiesė į mane 
rankas. 

Kalvos papėdėje Donui pasidarė labai sunku tvirtai statyti 
kojas. Mes nulipom, pririšom jį prie žemos pušies ir toliau pa- 
traukėm pėsčiomis. 

Kai užkopėm iki granito iškyšos, dusau, mane pylė prakai- 
tas; Džeimis nerodė jokių įstangos ženklų, tik buvo kiek sudrė- 
kusi jo marškinių apykaklė. Virš pušų buvo tyku, bet uolos įtrū- 
kiuose nuolat tyliai švilpavo vėjas. Kregždės šaudė palei iškyšą, 
staiga pakildavo su oro srovėmis persekiodamos vabzdžius, o 
paskui, išskleidusios plonus sparnus, krisdavo žemyn tarsi pi- 
kiruojamieji bombonešiai. 

Džeimis paėmė mane už rankos ir paskutinį žingsnį užtem- 
pė ant plačios, lygios atbrailos prie įskilusio akmens. Jis nepa- 
leido rankos, prisitraukė mane arčiau, įdėmiai žiūrėdamas, lyg 
norėdamas įsiminti mano bruožus. 

- Kodėl?.. - pradėjau sakyti gaudydama kvapą. 

— Tai tavo vieta, - šiurkščiai tarė. - Juk taip? 

- Taip. - Tarytum užhipnotizuota spoksojau į akmenų 
ratą. - Jis atrodo nepasikeitęs. 

Džeimis nusekė paskui mane į rato vidų. Paėmęs už paran- 
kės, ryžtingai žengė prie suskilusio akmens. 

— Ar šis? —- paklausė. 

- Taip. - Pamėginau trauktis nuo akmens. - Atsargiai! Neik 
prie jo pernelyg arti! 

Jis skeptiškai dirstelėjo į akmenį. Turbūt ir reikia būti skep- 
tiškam. Staiga ir aš suabejojau savo pasakojimo tiesa. 

- Aš... Aš nieko nežinau apie jį. Turbūt... kad ir kas jis būtų... 
užsivėrė už manęs. Gal tai suveikia tik tam tikru metų laiku. Kai 
per jį perėjau, artinosi Belteinas. 

Džeimis per petį sužiuro į saulę, plokščią diską, kabantį 
dangaus vidury, anapus plono debesų šydo. 

- Greitai Sauinas*. Visų šventųjų išvakarės. Regis, tinkamas 
metas? - Jis nejučiomis suvirpėjo, nors ir pajuokavo. - Prieš... 
pereidama ką darei? 

Mėginau prisiminti. Man buvo labai šalta, taigi pasikišau 
rankas po pažastimis. 

- Ėjau akmenų ratu. Dairiausi bet kur, visiškai nenuosekliai. 
Tada prisiartinau prie suskilusio akmens ir išgirdau zvimbesį, 
lyg bičių... 

Ir dabar lyg bitės užzvimbė. Atsitraukiau, tarytum būtų su- 
barškėjusi gyvatė. 

— Tas garsas niekur nedingo! 


* Sauinas (Samhain) - geilų derliaus nuėmimo šventė, švęsta per pilnatį spalio pa- 
baigoje-lapkričio pradžioje. 

Atšokau apimta panikos ir rankomis apsivijau Džeimį, bet 
jis išblyškusiu veidu ryžtingai mane atstūmė ir vėl atgręžė į 
akmenį. 

— Kas buvo paskui? 

Skvarbus vėjas šaižiai švilpavo ausyse, bet jo balsas buvo dar 
šaižesnis. 

- Padėjau ranką ant akmens. 

- Ir dabar padėk. 

Jis stumtelėjo mane arčiau, o kai nepaklusau, čiupo už riešo 
ir prispaudė plaštaką prie margo paviršiaus. 

Prasidėjo chaosas ir įtraukė mane. 

Galop saulė liovėsi sukusis akyse, ausyse nebeskambėjo 
klyksmas. Buvo girdėti kitoks nepaliaujamas garsas: Džeimis 
šaukė mane vardu. 

Man buvo taip bloga, kad negalėjau atsisėsti ir atsimerkti, 
bet silpnai mostelėjau ranka, rodydama, kad vis dar esu gyva. 

- Man nieko nenutiko, - tariau. 

- Ar tikrai? O Dieve, Klere! - Jis prisispaudė mane prie krū- 
tinės ir stipriai apkabino. - Jėzau, Klere. Maniau, kad numirsi. 
Tu... tu pradėjai... eiti. Tavo veide mačiau siaubingą miną, tarsi 
būtum mirtinai išsigandusi. Aš... aš atplėšiau tave nuo akmens. 
Sulaikiau tave. Neturėjau taip pasielgti, atleisk, mieloji. 

Prasimerkusi išvydau sukrėstą ir išgąstingą jo veidą, palin- 
kusį virš manęs. 

- Nieko baisaus. 

Man buvo sunku kalbėti, jaučiausi vangi, sutrikusi, tačiau vis- 
kas aiškėjo. Pamėginau nusišypsoti, bet lūpos tik sutrūkčiojo. 

— Bent... žinome... tai vis dar veikia. 

- Viešpatie, taip, veikia. 

Džeimis metė į akmenį išgąstingo pasibjaurėjimo žvilgs- 
nį. Palikęs mane, lietaus vandens baloje, kuri telkšojo vienoje 
akmeninėje įduboje, suvilgė skarelę. Ja sudrėkino man veidą 
murmėdamas raminamus žodžius ir atsiprašymus. Galų gale 
pasijutusi geriau, atsisėdau. 

— Juk manimi netikėjai, ar ne? - Buvau silpna, bet norėjau 
apsiginti. - Deja, tai tiesa. 

— Taip. 

Jis įsitaisė šalia manęs ir valandėlę spoksojo į akmenį. Šla- 
pia skiaute persibraukiau per veidą, vis dar jaučiau silpnumą, 
svaigo galva. Staiga jis pašoko, nužingsniavo prie akmens ir 
pliaukštelėjo ranka. 

Nieko neįvyko, ir netrukus Džeimis atpėdino nusmukusiais 
pečiais. 

— Gal jis atsiveria tik moterims, - miglotai pasvarsčiau. - 
Padavimuose minimos tik moterys. O gal taip nutiko tik man? 

— Na, man nepavyko. Verčiau įsitikinsiu dar sykį. 

— Džeimi! Būk atsargus! - sušukau, bet iš to nebuvo jokios 
naudos. 

Jis nužirgliojo prie akmens, vėl trenkė į jį, metėsi ant jo visu 
kūnu, pralindo pro plyšį ir atgal, bet akmuo tebebuvo kietas 
monolitas. O aš suvirpėjau vien nuo minties, kad galėčiau vėl 
prisiartinti prie tų durų į beprotybę. 

Vis dėlto. Kai šį kartą įkėliau koją į chaoso karalystę, galvo- 
jau apie Frenką. Pajutau jį, tuo neabejojau. Kažkur tuštumoje 
skverbėsi mažas šviesos ruoželis, ir Frenkas buvo jame. Žino- 
jau. Taip pat žinojau, kad yra ir kitas šviesos taškas, kuris ramiai 
spindėjo šalia manęs, žvelgė į akmenį, jo skruostai blizgėjo nuo 
prakaito, nors diena buvo žvarbi. 

Pagaliau Džeimis atsisuko ir sugriebė mane už rankų. Pakė- 
lė jas prie lūpų ir abi iškilmingai pabučiavo. 

— Mano ponia, - švelniai pasakė. - Mano... Klere. Bepras- 
miška laukti. Dabar turiu išsiskirti su tavimi. 

Mano lūpos buvo tokios sustingusios, kad negalėjau kalbėti, 
bet mina tikriausiai buvo lengvai įskaitoma, kaip ir visada. 

- Klere, - skubiai tarė Džeimis, - ten tavo laikas anapus... to 
akmens. Ten turi namus, ten tavo vieta. Tai, prie ko esi pratusi. 
Ir... ir Frenkas. 

— Taip, Frenkas. 

Džeimis stvėrė mane už pečių, pastatė ir nesmarkiai papurtė 
melsdamas: 

- Šioje pusėje tavęs niekas nelaukia, mieloji! Niekas, tik 
smurtas ir pavojus. Eik! 

Jis stumtelėjo mane pasukdamas į akmenų ratą. Atsigręžiau 
ir įsitvėriau jo rankos. 

— Argi tikrai čia nieko man neskirta, Džeimi? 

Įsmeigiau į jį akis, neleisdama nusigręžti. 

Jis tylėdamas švelniai išsivadavo iš mano rankų ir žengė 
atgal, ūmai tapdamas žmogumi iš kitos epochos, matomu 
ūkanotų kalvų fone. Gyvybė jo veide - grimztančio į šešėlį 
akmens pokštas, tarsi jis būtų suplotas po dažų sluoksniu, tar- 
si būtų dailininko užmirštų vietų ir aistrų, virtusių dulkėmis, 
prisiminimas. 

Pažvelgiau jam į akis, kupinas skausmo ir ilgesio, ir jis vėl 
tapo kūnu, pasidarė tikras ir labai artimas, mylimasis, sutuok- 
tinis, Žmogus. 

Kančia ir didžiulis sielvartas tikriausiai atsispindėjo mano 
veide, nes jis delsė, paskui pasisuko į rytus ir mostelėjo į šlaitą. 

- Ar matai ten už ąžuolų guotelio? Maždaug pusiaukelėje. 

Išvydau tuos ąžuolus ir ką jis rodė. Apgriuvusį ūkininko na- 
melį, apleistą ant vaiduoklių lankomos kalvos. 

— Keliausiu į aną namelį ir būsiu jame iki vakaro. Noriu įsi- 
tikinti, kad esi saugi. 

Jis pažvelgė į mane, bet nė nemėgino paliesti. Užsimerkė, 
lyg jam būtų daugiau nepakeliama žiūrėti. 

— Lik sveika, - tarė ketindamas eiti. 

Nustėrusi lydėjau jį akimis, bet paskui prisiminiau turinti 
kai ką jam pasakyti ir šūktelėjau: 

- Džeimi! 

Jis sustojo ir valandėlę stovėjo nė nekrustelėdamas, mėgin- 
damas susitvardyti. Kai atsigręžė, buvo baltas, įsitempęs, lūpos 
bekraujės. 

—- Ką? 

- Na... na, turiu tau kai ką pasakyti prieš... prieš išeidama. 

Džeimis trumpam užsimerkė, ir man pasirodė, kad susiūba- 
vo, bet gal tik vėjas plaikstė jo kiltą. 

- Nebūtina, - tarė. - Ne. Verčiau keliauk, mieloji. Nedelsk. 
Nagi. 

Jis nusisuko, bet aš stvėriau jam už rankovės. 

- Džeimi, paklausyk manęs! Turi paklausyt! 

Jis bejėgiškai papurtė galvą ir pakėlė ranką, lyg norėtų mane 
nustumti. 

- Klere... ne. Negaliu. 

Nuo vėjo jam ėmė drėkti akys. 

— Sukilimas, - skubiai tariau kratydama jo ranką. - Džeimi, 
klausyk, princas Čarlis, jo kariuomenė. Kolumas teisus! Ar girdi 
mane, Džeimi? Kolumas teisus, ne Duglas. 

— Ką? Ką turi galvoje, mieloji? 

Pagaliau jis sukluso. Rankove persibraukė per veidą, o 
akys, įsmeigtos į mane, buvo skvarbios ir skaidrios. Vėjas ūža- 
vo man ausyse. 

- Princas Čarlis. Įvyks sukilimas, Duglas dėl to neklysta, bet 
jis žlugs. Čarlio kariuomenei iš pradžių seksis, bet vėliau ji bus 
sumušta. Viskas baigsis prie Kulodeno. Klanai... 

Vaizduotėje išvydau klanų akmenis, pilkus riedulius, išsi- 
barsčiusius lauke, ant kiekvieno parašytas žuvusio Žmogaus, 
gulinčio po tuo akmeniu, klano vardas. Atsidusau ir nusitvėriau 
Džeimio rankos norėdama nusiraminti. Ji buvo šalta kaip lavo- 
no. Suvirpėjau ir užsimerkiau telkdama dėmesį į tai, ką sakiau. 

— Kalniečiai - visi klanai, Čarlio šalininkai - bus nušluo- 
ti nuo žemės paviršiaus. Šimtų šimtai klano vyrų padės galvas 
prie Kulodeno, o likę gyvi bus sugauti ir nudobti. Klanai bus su- 
triuškinti... ir niekada nepakils. Ne tik tavo metu, bet ir mano. 

Atsimerkiau ir pamačiau, kad jis spokso į mane be jokios 
veido išraiškos. 

— Džeimi, nesivelk į tai! - ėmiau maldauti. - Jei gali, laikyk 
atokiai savo žmones, bet, dėl Dievo meilės... Džeimi, jei... 

Nutilau. 

Ketinau pasakyti: „Džeimi, jei myli mane.“ Deja, neįsten- 
giau. Netrukus jį prarasiu visiems laikams, ir jei negalėjau jam 
kalbėti apie meilę anksčiau, nedarysiu to ir dabar. 

— Į Prancūziją nekeliauk, - tyliai patariau. - Keliauk į Ame- 
riką, Ispaniją ar Italiją. Bet tave mylinčių žmonių labui nekelk 
kojos į Kulodeno lauką. 

- Džeimi! Ar girdėjai? Ar supranti? 

Po valandėlės jis priblokštas linktelėjo. 

- Taip, - atsakė taip tyliai, kad per švilpiantį vėją vos išgir- 
dau. - Taip, girdžiu. - Jis paleido mano ranką. - Eik su Dievu... 
mo duinne. 

Jis nužengė nuo atbrailos ir ėmė leistis stačiu šlaitu, kojomis 
remdamasis į žolės kupstus, stvarstydamasis už šakų, kad išlai- 
kytų pusiausvyrą, nesižvalgydamas atgal. Žiūrėjau į Džeimį, kol 
dingo ąžuolų giraitėje, kėblindamas lėtai tarsi sužeistas žmogus, 
kuris žino turįs judėti, bet jaučia, kad gyvybė pamažu palieka 
pirštus, spaudžiančius žaizdą. 

Man virpėjo keliai. Iš lėto atsisėdau ant granito iškyšos ir 
sukryžiavau kojas stebėdama kregždes. Apačioje mačiau name- 
lio, nūnai priglaudusio mano praeitį, stogą. Man už nugaros 
dunksojo įskilęs akmuo. Ir mano ateitis. 

Sėdėjau nekrutėdama visą popietę. Mėginau iš galvos išvyti 
visus jausmus ir pasitelkti protą. Liepdamas man grįžti Džeimis 
kalbėjo išmintingai: ten namai, saugumas, Frenkas, net keletas 
gyvenimo patogumų, kurių kartkartėmis labai pasigesdavau, 
pavyzdžiui, karšta vonia, vandentiekis, o ką jau kalbėti apie kit- 
ką, kaip antai medicinos priežiūra ir patogus keliavimas. 

Vis dėlto, nors ir atvirai pripažindama, kad šiapus nema- 
Žai nepatogumų ir tyko pavojai, taip pat turėjau pripažinti, kad 
man čia daug kas patiko. Kelionės varganos, bet kraštovaizdžio 
negadina didžiuliai betoninės dangos plotai, nevažinėja jokie 
triukšmingi, dvokiantys automobiliai - išradimai, kurie taip pat 

kelia pavojus. Gyvenimas kur kas paprastesnis, kaip ir žmonės. 
Tokie pat protingi, bet nepalyginti nuoširdesni ir atviresni, tik 
su keliomis tikromis išimtimis, kurių viena - Kolumas ban 
Kembelas Makenzis, niūriai pagalvojau. 

Dėl dėdės Lemo darbo man teko pagyventi daugybėje vietų, 
kurios buvo net primityvesnės, su dar mažiau patogumų negu 
čia. Gana lengvai prisitaikiau prie blogų, sunkių sąlygų ir, tiesą 
sakant, nepasiilgdavau „civilizacijos“, būdama toli nuo jos, nors 
ir nesunkiai pripratau prie tokių malonumų kaip elektrinė vi- 
ryklė ir karšto vandens kolonėlės. Pučiant šaltam vėjui, mane 
nukrėtė drebulys, ir žiūrėdama į akmenį apkabinau save. 

Taigi protas - nekoks pagalbininkas. Griebiausi jausmų ir, 
vengdama laukiančios užduoties, ėmiau prisiminti savo vedybi- 
nio gyvenimo su Frenku, o paskui ir su Džeimiu smulkmenas. 
Bet viskas baigėsi tuo, kad iš sukrėtimo apsiverkiau, o veidą 
išvagojo lediniai ašarų pėdsakai. 

Na, jei nepadeda nei protas, nei jausmai, gal padės pareiga? 
Daviau Frenkui santuokos priesaiką, ir iš visos širdies. Prisie- 
kiau ir Džeimiui ketindama tą priesaiką kuo greičiau sulaužyti. 
O kurį dabar išduosiu? Kai saulė nusirito per dangų Žemiau, o 
kregždės sulindo į lizdus, vis dar tebesėdėjau. 

Tarp tamsių pušų šakų sutviskus vakarinei žvaigždei, nu- 
sprendžiau, kad, susiklosčius tokioms aplinkybėms, iš proto 
menka nauda. Turėsiu pasikliauti kažkuo kitu, bet kuo - neži- 
nojau. Atsisukau į perskilusį akmenį ir žengiau žingsnį, paskui 
kitą, ir dar vieną. Stabčiodama apėjau akmenį iš kitos pusės ir 
vėl pamėginau. Žingsnis, kitas, dar kitas, ir, nespėjusi suvok- 
ti, kam ryžausi, atsidūriau pusiaukelėje ant šlaito, beprotiškai 
graibstydamasi už žolės kuokštų, slidinėdama ir griuvinėdama 
per granito nuobiryną. 

Kai nusigavau iki namelio, sulaikiau kvapą iš baimės, kad 
Džeimis jau iškeliavo. Nurimau išvydusi Doną, kuris supančio- 
tas ganėsi netoliese. Arklys pakėlė galvą ir nedraugiškai dėbte- 
lėjo į mane. Tyliai priėjusi, pastūmiau duris. 

Jis buvo priekiniame kambaryje, miegojo ant siauro ilgo 
ąžuolinio suolo. Gulėjo ant nugaros, kaip buvo pratęs, rankas 
sukryžiavęs ant pilvo, vos pravira burna. Paskutiniai dienos 
spinduliai, kurie skverbėsi pro langą už manęs, buvo nutapę jo 
veidą lyg kokią metalinę kaukę; sidabriniai nudžiūvusių ašarų 
takeliai žibėjo ant auksinės odos, o varinė barzdos ražiena duls- 
vai tviskėjo. 

Kiek pastovėjau žiūrėdama į jį, kupina neapsakomo švelnu- 
mo. Prisėlinau kuo tyliausiai, atsiguliau šalia jo ant suolo ir pri- 
siglaudžiau. Per miegus jis atsisuko į mane - dažnai taip dary- 
davo, - meiliai prisitraukė prie krūtinės kaip šaukštą ir pasidėjo 
skruostą ant mano plaukų. Pusiau nesąmoningai ištiesė ranką, 
norėdamas nusibraukti plaukus nuo nosies. Kai jis pabudo ir 
suvokė, kad aš čia, pajutau staigų krūptelėjimą. Netekom pusiau- 
svyros ir žnektelėjom ant grindų, Džeimis užgriuvo ant manęs. 

Aš, kitaip nei jis, nė kiek neabejojau, kad jis iš kūno ir krau- 
jo. Įrėmiau jam į pilvą kelį ir sukriokiau: 

- Traukis! Aš dūstu! 

Bet jis ėmė dar labiau mane dusinti stipriai bučiuodamas. 
Laikinai nepaisiau deguonies stygiaus, nes sutelkiau dėmesį į 
svarbesnius dalykus. 

Ilgai tylėdami nepaleidom vienas kito iš glėbio. Galop jis 
dusliai, burną panardinęs į mano plaukus, sumurmėjo: 

— Kodėl? 

Pabučiavau skruostą, drėgną ir sūrų. Jo širdis daužėsi man 
į šonkaulius, ir tetroškau, kad liktume čia amžiams, nekrutėda- 
mi, nesimylėdami, tik kvėpuodami tuo pačiu oru. 

- Turėjau taip pasielgti, - atsakiau ir nedrąsiai nusijuokiau. — 
Nė nežinai, kaip arti tai buvo. Karšta vonia ranka pasiekiama. 

Paskui pravirkau kiek virpėdama, nes ką tik apsisprendžiau, 
o džiaugsmas dėl vyro, kurį laikiau glėbyje, buvo sumišęs su 
draskančiu sielvartu dėl kito vyro, kurio niekada nepamatysiu. 

Džeimis stipriai mane apkabinęs spaudė visu svoriu, tarsi 
gindamas, saugodamas, kad manęs nepakerėtų didžiulė akme- 


134 DIANA GABALDON 


nų rato trauka. Pagaliau man išseko ašaros, gulėjau išvargusi, 
galvą padėjusi jam ant krūtinės. Buvo visiškai sutemę, bet jis, 
švelniai murmėdamas, vis tiek manęs nepaleido, lyg būčiau 
vaikas, bijantis nakties. Mudu gulėjom apsikabinę, nenorėdami 
atsiplėšti nė trumpam - užkurti ugnies ar užžiebti žvakės. 

Galop Džeimis atsikėlė ir nunešė mane ant suolo. Atsisė- 
do atsargiai laikydamas mane ant kelių. Namelio durys buvo 
atlapotos, matėme, kaip virš slėnio, besidriekiančio apačioje, 
sužibo žvaigždės. 

- Ar žinai, - mieguista pratariau, - kad tų žvaigždžių šviesai 
prireikia daug tūkstančių metų, kol mus pasiekia? Iš tiesų kai 
kurios žvaigždės, kurias regime, dabar jau užgesusios, bet to 
nežinom, nes vis dar matom jų šviesą. 

- Šit kaip, - pasakė jis glostydamas man nugarą. - Nežinojau. 

Tikriausiai užmigau padėjusi galvą jam ant peties, bet pas- 
kui buvau trumpai pabudusi, kai jis švelniai guldė mane ant 
grindų, į guolį iš antklodžių, kurios būdavo susuktos pririštos 
prie balno. Atsigulęs šalia, vėl mane prisitraukė. 

- Dėk galvą, mieloji, - sušnabždėjo. - Rytą pargabensiu 
tave namo. 


=— 

Atsikėlėme vos išaušus ir, kai patekėjo saulė, ėmėm leistis 
taku labai nekantraudami palikti Kraig na Duną. 

- Kur traukiam, Džeimi? - paklausiau. 

Džiaugiausi, kad galėsiu tikėtis ateities, kurioje bus jis, nors 
ir nepasinaudojau paskutine proga grįžti pas vyrą, kuris kitados 
mane mylėjo - o gal mylės ateity? 

Džeimis vadeliojo arklį stabčiodamas ir dairydamasis per 
petį. Grėsmingo stovinčių akmenų rato iš čia nebuvo matyti, 
bet uolėtas kalvos šlaitas, kylantis už mūsų, rodės neįveikiamas, 
ant jo slūgsojo daugybė akmenų, tankiai žėlė dygiakrūmiai. 
Yrančios namelio sienos panėšėjo į dar vieną stačią uolą, į kau- 
lėtą krumplį, kyšantį iš granitinio kalvos kumščio. 

— O, kad būčiau galėjęs susigrumti su juo dėl tavęs, - staiga 
tarė Džeimis, atsigręžęs į mane. Mėlynos jo akys buvo tamsios 
ir rimtos. 

Sujaudinta nusišypsojau jam. 

- Tai buvo ne tavo, o mano kova. Kad ir kaip būtų, ją lai- 
mėjai tu. 

Ištiesiau ranką ir jis ją suspaudė. 

- Taip, bet turėjau galvoje ne tai. Jei būčiau kovojęs su juo 
akis į akį ir laimėjęs, tau nereikėtų gailėtis. - Jis padelsė. - Jei 
kada... 

- Daugiau nebeliko jokių „jei, - griežtai jį nutraukiau. — 
Vakar viską apgalvojau ir štai vis dar esu čia. 

- Ačiū Dievui, - šyptelėjo jis, - ir tegu Dievas tau padeda. — 
Ir pridūrė: - Nors niekada nesuprasiu, kodėl taip pasielgei. 

Apkabinau rankomis jo liemenį ir įsitvėriau, kai arklys slys- 
čiodamas įveikė paskutinį stataus šlaito ruožą. 

- Todėl, - tariau, - kad, po velnių, negaliu be tavęs gyventi, 
Džeimi Freizeri, ir viskas. Taigi kur mane gabeni? 

Džeimis pasikraipė balne ir pažvelgė atgal į šlaitą. 

— Vakar, kopdamas į šią kalvą, visą laiką meldžiausi, - ty- 
liai pasakė. - Ne tam, kad pasiliktum; maniau, tai būtų ne- 
teisinga. Meldžiau stiprybės sau, kad įstengčiau tave išsiųs- 
ti. — Jis papurtė galvą vis dar spoksodamas į kalvą svajingu 
žvilgsniu. - Meldžiausi taip: „Viešpatie, jei anksčiau man stigo 
drąsos, įkvėpk jos dabar. Suteik tiek, kad nepulčiau ant kelių 
melsdamas, kad ji pasiliktų.“ - Jis atplėšė akis nuo namelio ir 
šyptelėjo. - Sasenach, tai buvo sunkiausias dalykas, kokį teko 
daryti. 

Jis nusisuko ir nukreipė žirgo galvą į rytus. Kaip reta, buvo 
giedra, ankstyva saulė auksavo viską aplinkui, brėždama plo- 
ną ugnies liniją išilgai vadelių, per arklio sprando linkį, plačias 
Džeimio veido ir pečių plokštumas. 

Jis giliai įkvėpė ir mostelėjo į viržyną, tolimos perėjos tarp 
dviejų stačių uolų link. 

— Manau, dabar galėsiu padaryti kitą sunkiausią dalyką. - Jis 
spirtelėjo arkliui caksėdamas liežuviu. - Mes keliaujam namo, 
Sasenach. Į Lalibrochą. 


PENKTA DALIS 


Lalibrochas 


26 


Seimininko sugrįžimas 


IŠ PRADŽIŲ TAIP DŽIAUGĖMĖS esą tik dviese ir toli 
nuo Leocho, kad beveik nesišnekėjom. Donas lengvai lakdino 
mus per viržyno platybes, jojau rankomis apsivijusi Džeimio 
juosmenį ir mėgavausi saulės sušildyto jo raumens krutėjimu 
po skruostu. Kad ir su kokiais keblumais susidursime - žino- 
jau, kad jų laukia gausybė, - mes kartu. Visiems laikams. Ir 
to buvo gana. 

Kai pirmas laimės smūgis sušvelnėjo ir galėjom šiltai drau- 
gauti, vėl pradėjom kalbėtis. Pirmiausia apie apylinkes, per ku- 
rias keliavom. Paskui atsargiai sušnekom apie mane ir mano 
kilmę. Jį sužavėjo ano, modernaus, gyvenimo įdomybės, nors 
supratau, kad beveik visos mano kalbos jam atrodo lyg pasaka. 
Džeimiui ypač patiko automobilių, tankų, lėktuvų apibūdini- 
mai, tad jis nuolat prašė juos pakartoti, ir su visomis smulkme- 
nomis. Pagal tylų susitarimą vengėm užsiminti apie Frenką. 

Sukorus kelio galą, pokalbis vėl nukrypo prie dabartinio 
meto: Kolumo, pilies, elnių medžioklės ir kunigaikščio. 

- Regis, jis šaunus, - tarė Džeimis. 

Joti pasidarė sunkiau, todėl jis nulipo nuo arklio ir ėmė 
žingsniuoti šalia, taigi mudviem buvo lengviau šnekėtis. 

— Turbūt, - pasakiau. - Bet... 

- O taip, šiais laikais negali pernelyg pasikliauti žmogaus 
išvaizda, — pritarė jis. - Vis dėlto mudu sutarėm. Sėdėdavom 
prie ugnies medžiotojų trobelėje ir šnekėdavomės visą vakarą. 
Jis protingesnis, nei atrodo; puikiai žino, kad dėl visko kaltas 
jo balsas, ir juo naudojasi norėdamas apsimesti kvailiu, nors jo 
smegeninė veikia be paliovos. 

- Hm. Todėl ir bijau dėl tavęs. Ar tu... jam ką nors pa- 
sakojai? 

Jis gūžtelėjo pečiais. 

— Šiek tiek. Be abejonės, jis žino mano vardą iš anų laikų, 
kai gyvenau pilyje. 

Nusijuokiau prisiminusi jo pasakojimą apie tą metą. 

- Ar su juo pasidalijai prisiminimais apie senus laikus? 

Džeimis išsišiepė, rudens brizas plaikstė jo plaukų galus 
aplink veidą. 

- Ai, truputį. Kartą jis paklausė, ar mane vis dar kamuoja 
pilvas. Nutaisęs rimtą veidą, atsakiau, kad dažniausiai ne, tačiau 
dabar tarsi ir pajutau, kaip jį pradeda sukti. Kunigaikštis nusi- 
kvatojo ir pasakė turįs vilties, kad ta bėda nesudarys nepatogu- 
mų mano gražuolei žmonai. 

Sukikenau. Dabar lyg ir nebebuvo svarbu, ką tas kunigaikš- 
tis galėtų ar ko negalėtų padaryti. Vis dėlto gal kada nors iš jo 
ir bus naudos. 

— Prasitariau jam, - toliau kalbėjo Džeimis, - kad aš pa- 
skelbtas už įstatymo ribų, bet esu neteisingai apkaltintas, nors 
beveik neturiu jokių įrodymų. Jis tarsi ir užjautė mane, tačiau 
aš buvau atsargus ir neatskleidžiau aplinkybių, juolab kad už 
mano galvą skirta premija. Dar nežinojau, ar galiu juo visiškai 
pasitikėti. Tada... į stovyklą atlėkė senis Alekas, tarytum jį vytų- 
si pats velnias, tai mudu su Merta išdūmėm kaip akis išdegę. 

Prisiminiau Mertą. 

- O kur yra Merta? - paklausiau. - Ar grįžo su tavimi į 
Leochą? 

Tikėjausi, kad mažylis klano narys nežuvo, susipykęs su Ko- 
lumo ar Kreinsmuro gyventojais. 

- Iš pradžių jis jojo su manimi, bet jo arklys nė iš tolo nepri- 
lygo Donui. Taip, tu tikras šaunuolis, Donai, mo buidheag. 

Jis paplekšnojo per žvilgantį bėrio sprandą, ir Donas su- 
prunkštė, pašiaušė karčius. Džeimis dirstelėjo į mane ir nusi- 
šypsojo. 

— Dėl Mertos nesijaudink. Tas linksmuolis paukštelis moka 
savimi pasirūpinti. 

- Linksmuolis? Merta? - Žinojau, ką reiškia žodis „links- 
muolis“, bet jis rodėsi visiškai netinkąs tam žmogui. - Man re- 
gis, nesu mačiusi jo šypsantis. O tu? 

— Aš tai mačiau. Mažiausiai du kartus. 

— Ar seniai jį pažįsti“ 

— Dvidešimt trejus metus. Jis - mano krikštatėvis. 

— Ak. Na, tada šiek tiek aiškiau. Kitaip jis turbūt nesirūpintų 
manimi. 

Džeimis pliaukštelėjo man per koją. 

- Žinoma, kad rūpintųsi. Tu jam patinki. 

— Ką gi, pasikliausiu tavo žodžiais. 

Kalbai pakrypus apie nesenus įvykius, giliai įkvėpiau ir pa- 
klausiau to, kas man labai nedavė ramybės. 

— Džeimi. 

— Ką? 

- Geilis Dankan. Ar jie... ar jie tikrai ją sudegins? 

Jis susiraukęs pažiūrėjo į mane ir linktelėjo. 

— Manau, taip. Bet tik kai gims kūdikis. Ar tu dėl to ne- 
rimauji“ 

— Tai vienas iš daugelio dalykų, dėl kurių nerimauju. Džei- 
mi, pažvelk. 

Mėginau atsmaukti plačią rankovę, bet man nesisekė, tada 
nuo peties nusmaukiau marškinių apykaklę ir parodžiau skie- 
pijimo randą. 

— Dieve mano, - lėtai ištarė Džeimis, kai paaiškinau, iš kur 
tas randas, ir griežtai pažiūrėjo į mane. - Štai kodėl... Ar Geilis 
atsiradusi iš tavo laikų? 

Bejėgiškai gūžtelėjau pečiais. 

- Nežinau. Galiu pasakyti tik tiek, kad ji tikriausiai gimė po 
1920 metų; tada buvo surengtas visuotinis skiepijimas. - Žvilg- 
telėjau per petį, bet žemėjantys debesys dengė uolas, skiriančias 
mus nuo Leocho. - Matyt, niekada to nesužinosiu... 

Džeimis paėmė Dono vadeles ir nuvedė jį į šalį, į nedidelį 
pušyną ant mažo upelio krantų. Suėmęs mane už liemens, nu- 
kėlė ant žemės. 

- Dėl jos nesisielok, - tvirtai pasakė nepaleisdamas ma- 
nęs. - Ji - bloga moteris, žmogžudė, o gal ir ragana. Juk ji nu- 
galabijo savo vyrą. 

— Taip, - pasakiau krūptelėjusi, kai prisiminiau stiklines Ar- 
turo Dankano akis. 

— Bet vis tiek nesuprantu, kodėl Geilis jį nužudė, - tarė 
Džeimis ir sumišęs papurtė galvą. - Jis turėjo pinigų, puikias 
pareigas. Ir kažin ar ją mušdavo. 

Dirstelėjau į jį suirzusi ir nustebusi. 

— Ar toks, tavo manymu, turi būti geras sutuoktinis? 

— Na... taip, - atsakė Džeimis suraukdamas antakius. - O ko 
dar ji norėjo? 

— Ko dar? 

Taip nustebau, kad valandėlę spoksojau į jį, paskui susmu- 
kau ant žolės ir prapliupau juoku. 

— Kas čia juokingo? Manau, tai buvo žmogžudystė. 

Bet jis nusišypsojo ir apglėbė mane. 

— Na, pagalvojau, - vis dar prunkšdama tariau, - jei, tavo 
požiūriu, geras sutuoktinis - tas, kuris turi pinigų, visuomeninę 
padėtį ir nekulia žmonos... tada koks sutuoktinis esi tu? 

— Ak, - išsišiepė jis. - Gerai, Sasenach, juk niekada nesa- 
kiau, kad aš - geras vyras, bet ir tu to nesakei. Rodos, pavadinai 
mane sadistu ir dar keliais žodeliais, kurių nekartosiu dėl pado- 
rumo. Bet tik ne geru sutuoktiniu. 

— Ką gi. Tada nesijausiu įsipareigojusi nunuodyti tave 
cianidu. 

-- Cianidu? - Jis smalsiai pažiūrėjo į mane. - Kas tai? 

— Jis pribaigė Arturą Dankaną. Tai labai greitai veikiantis, 
stiprus nuodas. Mano laiku gana paplitęs, bet šiame amžiuje 
ne. —- Mąsliai palaižiau lūpas. - Nuodo paragavau nuo jo lūpų, 
bet pakako ir menkos kruopelytės, kad visas veidas nutirptų. 

Jis veikia žaibiškai, tą regėjai savo akimis. Turėjau numanyti... 
na, apie Geilis. Tikriausiai ji nuodų išgavo iš sutrintų persikų ar 
vyšnių kauliukų, nors tai didžiulis darbas. 

— Ar ji tau atskleidė, kodėl taip padarė? 

Atsidusau ir pasitryniau kojas. Per grumtynes prie ežero bu- 
vau pametusi batus, ir į padus prilindo rakščių ir dagių spyglių. 
Mano pėdos nebuvo tokios užgrūdintos kaip Džeimio. 

— Taip, ir prisipažino dar daugiau. Jei savo balnakrepšiuose 
turi ko nors užkrimsti, gal atneštum, ir viską tau papasakosiu. 


=— 

Kitą dieną įžengėm į Broch Tuaracho slėnį. Kai išnirom 
iš prieškalnių, pastebėjau vienišą raitelį, šuoliuojantį mūsų 
link. Jis buvo pirmas žmogus, kurį išvydau, mums pabėgus iš 
Kreinsmuro. 

Atjojantis vyras buvo tvirto stoto, regis, pasiturintis: iš po 
patogaus pilkos saržos surduto kyšojo baltutėlė kaklaskarė, o 
ilgi skvernai beveik dengė kelnes iki kelių. 

Kone visą savaitę nakvodavom po atviru dangumi, prausda- 
vomės šaltame, švariame upelių vandenyje ir mitome gardžiais 
triušiais, žuvimis, kurių pagaudavo Džeimis, o aš pririnkdavau 
valgomųjų augalų ir uogų. Nors ir reikėjo pasistengti, valgėme 
geriau nei pilyje, maistas buvo šviežesnis ir tikrai įvairesnis, tik 
kiek nenuspėjamas. 

Gyvendami tokį laukinį gyvenimą puikiai maitinomės, 
deja, išvaizda buvo visai kas kita, ir aš skubiai nužvelgiau 
mudu, kai džentelmenas ant arklio susiraukė ir sudvejojo, bet 
paskui pasisuko ir lėta risčia atjojo prie mūsų patyrinėti, kas 
tokie esam. 

Džeimis, tausodamas arklį, užsispyrė beveik visą laiką kul- 
niuoti pėsčiomis, ir tikrai atrodė įtartinas. Jo kelnes iki pat kelių 
nuklojo rausvos dulkės, atsarginius marškinius suplėšė gervuo- 
gių šakos, o skruostai ir smakras buvo smarkiai apžėlę savaitės 
barzda. 

Per paskutinius mėnesius jo plaukai buvo gerokai paaugę 
ir siekė pečius. Dažniausiai supinti į kasą ar surišti, dabar jie 
buvo netvarkingai išsidraikę. Iš susivėlusių vario spalvos garba- 
nų styrojo lapų skutai ir stagarai. Veidu, įgavusiu rausvai bron- 
zinį atspalvį, batais, suplyšusiais nuo ėjimo, su durklu ir kardu 
už diržo, jis neabejotinai panėšėjo į laukinį kalnietį. 

Ne ką geriau atrodžiau ir aš. Kukliai prisidengusi duksliais 
išeiginiais Džeimio marškiniais ir savo marškinių likučiais, 
basa, susisupusi į jo skraistę panėšėjau į nuskurėlę. Sudrėkę nuo 
miglos ir nekamuojami jokių suvaržymų, tokių kaip šukos ar 
šepetys, mano plaukai siautė ant galvos. Viešint pilyje, jie taip 
pat paaugo, nūnai susivėlę raizgėsi aplink pečius, o kai vėjas 
pūsdavo mums į nugarą, kaip dabar, lįsdavo į akis. 

Nusibraukusi nuo akių neklusnias sruogas, žiūrėjau, kaip 
atsargiai artėja džentelmenas pilkais drabužiais. Džeimis, žvelg- 
damas į raitelį, sustabdė mūsų arklį ir palaukė, kol žmogus pri- 
jos, kad galėtų pasišnekėti. 

— Tai Džokas Greihamas, - tarė man, - gyvena prie kelio į 
Murch Nardagą. 

Žmogus sustojo už kelių žingsnių ir, nelipdamas nuo balno, 
įsispoksojo į mus. Jo akys su maišeliais paakiuose prisimerkė ir 
įtariai susmigo į Džeimį, paskui staiga išsiplėtė. 

— Lalibrochas? - paklausė netikėdamas tuo, ką regi. 

Džeimis maloniai linktelėjo. Pilnas visai nepagrįsto savinin- 
kiško išdidumo uždėjo ranką man ant šlaunies ir tarė: 

- Ir mano ponia Lalibroch. 

Džokui Greihamui smarkiai atkaro žandikaulis, paskui jo 
veide vėl skubiai atsirado sutrikusi, bet pagarbi mina. 

- Ak... mano... ponia, - pasakė pavėluotai nusivoždamas 
skrybėlę ir man nusilenkdamas. - Taigi, hm, keliaujat namo? — 
paklausė mėgindamas atplėšti susižavėjimo kupiną žvilgsnį nuo 
mano kojos, kuri švietė iki kelio pro marškinių skylę ir buvo 
ištepliota šeivamedžių uogų sultimis. 

— Taip. - Džeimis dirstelėjo per petį į kalvos tarpeklį, kuris, 
kaip man sakė, ir buvo vartai į Broch Tuarachą. - Ar paskutiniu 
metu lankeisi ten, Džokai? 

Greihamas atitraukė akis nuo manęs ir pažvelgė į Džeimį. 

— A? Ak, taip. Buvau. Visi gyvena gerai. Apsidžiaugs tave 
išvydę. Geros kloties, Freizeri. 

Skubiai spustelėjęs arkliui šonkaulius, jis nusisuko ir patrau- 
kė per slėnį. 

Žiūrėjom, kaip jis nujoja. Už šimto jardų Džokas ūmai su- 
stojo. Pasikreipęs balne, pakilo įsispyręs į balnakilpes, pridėjo 
delnus prie burnos ir sušuko. Vėjas mums atnešė silpną, bet 
aiškų balsą. 

— Sveiki parvykę namo)! 

Ir jis dingo už kalvos. 


= 


Broch Tuarachas reiškia „bokštas, atsisukęs į šiaurę“. Žvel- 
giant nuo kalno, stūksančio virš jo, šlaito, bokštas, kurio var- 
du ir buvo pavadintas nedidelis dvaras, atrodė kaip bet kuris 
kauburys iš akmenų, panašių į slūgsančius kalvų papėdėse, pro 
kurias keliavom. 

Traukėm siauru, akmenuotu plyšiu tarp dviejų stačių uolų, 
apvesdami arklį aplink riedulius. Eiti tapo lengviau, žemė leido- 
si nebe taip stačiai per laukus ir kur ne kur išsimėčiusius name- 
lius. Galop priėjome vingiuotą keliuką, vedantį prie namo. 

Šis buvo didesnis, negu įsivaizdavau; dailus triaukštis bal- 
tų akmenų dvaras, jo langus rėmino pilki akmenys. Iš aukšto 
skalūno čerpių stogo kyšojo daugybė kaminų, o aplink namą 
it viščiukai apie vištą spietėsi keletas mažesnių kalkėmis nubal- 
tintų pastatų. Senas akmeninis bokštas, įsitaisęs ant kalvelės už 
namo, šovė virš žemės šešiasdešimt pėdų, jo viršus buvo kūgio 
formos lyg raganos skrybėlė, jį juosė trys mažyčių plyšių strė- 
lėms eilės. 

Mums prisiartinus, nuo ūkinių pastatų ūmai atsklido bai- 
sus triukšmas. Donas pasibaidė ir atsistojo piestu. Buvau prasta 
raitelė, todėl tučtuojau nuo jo nukritau, gėdingai žnektelėdama 
ant dulkėto kelio. Savaip suvokdamas dalykų svarbą, Džeimis 
šoko prie tabaluojančio arklio apynasrio, palikdamas mane pa- 
sirūpinti savimi. 

Kol vargais negalais atsistojau, šunys jau buvo apspitę mane, 
lojo ir urzgė. Iš panikos man atrodė, kad jų mažiausiai tuzinas, 
visi iššiepę dantis, pikti. Džeimis suriko: 

- Branai! Lukai! Sheas! 

Šunys sutrikę sustojo vos už kelių pėdų nuo manęs. Jie su- 
kiojosi, neryžtingai urzgė, kol jis vėl prabilo: 

— Sheas, ma maise! Nė iš vietos, tamsuoliai! 

Jie pakluso, o didžiausias šuo ėmė pamažu viksnoti uodegą, 
klausiamai suvizgino vieną kartą, paskui ir antrą. 

- Klere. Eikš perimti arklio. Jis neprisileis jų artyn, o šunys 
nori manęs. Slink pamažu, ir jie tavęs nesužeis. 

Jis kalbėjo ramiai, kad nesuerzintų nei arklio, nei šunų. Ne- 
buvau tokia optimistė kaip jis, bet ėmiau atsargiai sėlinti prie 
žirgo. Donas krestelėjo galvą ir pavartė akis, kai čiupau už apy- 
nasrio, tačiau nebuvau nusiteikusi taikstytis su jo įniršio prie- 
puoliais, todėl stipriai patraukiau vadeles žemyn ir sugriebiau 
apynasrio apgalvį. 

Storos aksominės lūpos išsiviepė, pasirodė dantys, bet aš 
trūktelėjau dar smarkiau. Prikišau veidą prie didelės blizgan- 
čios auksinės akies ir pažvelgiau į ją. 

— Nemėgink! - įspėjau. - Nes būsi sudraskytas šunų, o aš nė 
nepakelsiu rankos tavęs gelbėti! 

Tuo metu Džeimis lėtai ėjo prie šunų, atkišęs vienos rankos 
kumštį. Gauja buvo ne tokia ir didelė, tik keturi šunys: rus- 
vas žiurkinis terjeras, du pasišiaušę margi aviganiai ir didžiulis 
juodas ir gelsvai rudas pabaisa, kuris, be jokios abejonės, būtų 
galėjęs pavaduoti Baskervilių šunį. 

Šis apsiseilėjęs padaras ištempė kaklą, storesnį už mano lie- 
menį, ir atsargiai pauostė prikištus krumplius. Uodega kaip lai- 
vo lynas plakėsi pirmyn atgal vis įnirtingiau. Paskui šuo atmetė 
milžinišką galvą ir džiaugsmingai lodamas šoko ant šeimininko 
taip, kad patiesė jį ant žemės. 

- Štai Odisėjas grįžta iš Trojos karo, ir jį atpažįsta ištikimas 
jo šuo, - tariau Donui, o šis sušnarpštė išreikšdamas savo nuo- 
monę apie Homerą arba apie neorų jausmų rodymą ant kelio. 

Džeimis juokdamasis šiaušė šunims kailį ir tampė už ausų, 
o šunys mėgino lyžtelėti jam veidą. Galų gale jis atsimušė nuo 
jų ir atsistojo, bet nuo džiaugsmingų antpuolių jam buvo sunku 
išsilaikyti ant kojų. 

— Kad ir kaip būtų, kai kas džiūgauja mane matydamas, - iš- 
sišiepė Džeimis, paplekšnojęs pabaisai per galvą. - Ten Lukas, - 
parodė į terjerą, - šiuodu Elfinas ir Marsas. Broliai, šaunūs 
aviganiai. - O jis, - meiliai padėjo ranką ant didžiulės juodos 
galvos, kuriai iš džiaugsmo dribo seilės, - Branas. 

- Pasikliausiu tavo žodžiu. - Atsargiai atkišau Branui pa- 
uostyti savo krumplius. - Kokios jis veislės? 

- Škotų elnių kurtas. 

Džeimis pakasė pastatytas šuns ausis ir padeklamavo: 


Kol kas rinkos Fingalas šunis: 

Akys - slyvos, ausys - lapai, 

Arklių krūtinės, pakinklių pjautuvai, 
O uodegos tolokai nuo galvų.* 


— Jeigu toks ir turi būti šuo, tada tu teisus, - pasakiau nu- 
žiūrinėdama Braną. - Jeigu jo uodega būtų dar labiau nutolusi 
nuo galvos, galėtum ant jo jodinėti. 

— Taip ir darydavau, kai buvau mažas, tik, žinoma, ne ant 
Brano, o ant jo senelio Nairno. 


* Vertė Tautvyda Marcinkevičiūtė. 

Jis dar kartą paglostė šunį ir atsitiesė žvelgdamas į namą. 
Paėmęs nerimaujantį Doną už apynasrio, ėmė vesti žemyn 
nuo kalvos. 

- Odisėjas grįžta namo, persirengęs elgeta... - graikiškai pa- 
sakė Džeimis, nugirdęs ankstesnę mano pastabą. - Dabar, - tarė 
kiek liūdnai ir pasitaisė apykaklę, - manau, metas eiti ir susitikti 
su Penelope ir jos gerbėjais. 

Kai priėjome dvivėres duris, šunims lekuojant iš paskos, 
Džeimio ryžtas priblėso. 

- Gal turėtume pasibelsti? - paklausiau kiek nervindamasi. 

Jis nustebęs pažvelgė į mane. 

— Tai mano namai, - atsakė ir pastūmė duris. 

Nepaisydamas kelių apstulbusių tarnaičių, su kuriomis pra- 
silenkėm, Džeimis pradėjo mane vesti per namą: iš priekinio 
prieškambario patekom į nedidelį ginklų kambarį, paskui - į 
svetainę. Čia buvo didžiulis židinys su glotnia atbraila, vienur 
kitur gaudydami vėlyvos popietės saulę tviskėjo sidabro ir sti- 
klo dirbiniai. Man pasirodė, kad kambarys tuščias. Bet paskui 
kampe šalia židinio pastebėjau krustelėjimą. 

Ji buvo smulkesnė, nei maniau. Regėdama jos brolį, įsi- 
vaizdavau ją esant mano ūgio ar net aukštesnę, tačiau moteris 
buvo vos penkių pėdų. Ji stovėjo į mus nugara ir kažko ieškojo 
spintelėje su porceliano indais, o jos suknelės kaspinas beveik 
lietė grindis. 

Pamatęs ją, Džeimis sustingo. 

— Džene, - pratarė. 

Moteris atsisuko ir, kol puolė broliui į glėbį, spėjau išvysti 
juodus kaip degutas antakius ir dideles mėlynas akis blyškia- 
me veide. 

- Džeimi! 

Nors buvo mažutė, nuo jos apkabinimo Džeimis net su- 
svyravo. Jis instinktyviai ją apsivijo rankomis, ir valandėlę juo- 
du stovėjo susiglaudę, jos veidas buvo stipriai priplotas prie 
jo marškinių priekio, o jo ranka švelniai spaudė jai sprandą. 

Džeimio veide išvydau tokį abejonės, netikrumo ir ilgesingo 
džiaugsmo mišinį, kad kone pasijutau kaip įsibrovėlė. 

Paskui ji prigludo prie jo dar smarkiau ir ėmė kažką mur- 
mėti geilų kalba. Džeimio veidas persimainė. Nutvėręs seserį už 
rankų, jis truputį atšlijo žiūrėdamas į ją. 

Jų veidai buvo labai panašūs; tos pačios keistai įkypos tam- 
siai mėlynos akys ir platūs skruostikauliai. Tokia pati tiesi no- 
sis, tik kiek per ilga. Bet Dženė buvo tamsiaplaukė, o Džeimis 
šviesus, juodos vilnijančios jos garbanos buvo surištos žaliu 
kaspinu. 

Gražuolė, jos bruožai buvo ryškūs, o oda balta kaip alebas- 
tras. Negana to, ji buvo gerokai nėščia. 

Džeimio lūpos išbalo. 

— Džene, - sušnabždėjo jis, purtydamas galvą. - Ak, Džene. 
Mo cridh. 

Jos dėmesį atitraukė tarpdury išdygęs mažas vaikas, ir ji atsi- 
plėšė nuo brolio nepastebėdama, kad jis sutrikęs. Paėmusi mažą 
berniuką už rankos, įvedė į kambarį šnabždėdama drąsinančius 
žodžius. Vaikas susidrovėjo, įsigrūdo nykštį į burną, kad būtų 
jaukiau, ir iš už mamos sijonų įsispoksojo į nepažįstamuosius. 

Be jokios abejonės, ji tikrai buvo to vaiko motina. Sūnus 
iš Dženės paveldėjo tankių, garbanotų juodų plaukų kupetą ir 
tiesius pečius, bet ne veidą. 

— Tai mažasis Džeimis, - tarė ji su pasididžiavimu žiūrėda- 
ma į berniuką. - O čia tavo dėdė Džeimis, mo cridh, jo vardą 
ir gavai. 

— Mano? Pavadinai jį mano vardu? 

Džeimis panėšėjo į kovotoją, kuriam buvo ką tik smarkiai 
smogta į pilvą. Jis ėmė slinkti atatupstas nuo motinos su vaiku, 
atsitrenkė į kėdę ir susmuko ant jos, tarsi būtų visiškai nusilpu- 
sios kojos. Tada rankomis užsidengė veidą. 

Jo sesuo pagaliau suprato, kad jam bloga, ir nedrąsiai pa- 
lietė jo petį. 

— Džeimi. Kas tau, mielasis? Gal sergi? 

Jis pažvelgė į ją. Mačiau, kad akys priplūdusios ašarų. 

— Kodėl taip padarei, Džene? Tau atrodo, mažai prisikentė- 
jau dėl to, kas nutiko - kam leidau įvykti, - ir davei tam Ran- 
dalo pavainikiui mano vardą, kad jis būtų man kaip priekaištas, 
kol! būsiu gyvas? 

Dženės veidas, ir šiaip blyškus, tapo visiškai bespalvis. 

— Randalo pavainikis? - apstulbusi pasakė ji. - Turi galvoje 
Džoną Randalą? Raudonšvarkių kapitoną? 

- Taip, raudonšvarkių kapitoną. Ką gi kitą, dėl Dievo mei- 
lės! Turbūt prisimeni jį? 

Džeimis jau buvo ganėtinai susitvardęs, atgijo įprastas jo 
kandumas. Dženė įdėmiai pažvelgė į brolį, įtariai pakėlusi vieną 
rudą lenktą antakį. 

— Ar netekai proto, vyruti? - paklausė. - O gal per daug 
prisiliuobei kelionėje? 

— Man nereikėjo čia sugrįžti, - sumurmėjo Džeimis. Tada 
pakilo, kluptelėjo ir pamėgino pro ją praeiti nepaliesdamas. Bet 
ji buvo atkakli ir griebė jam už rankos. 

— Jei klystu, pataisyk mane, broli, - iš lėto pratarė, - bet 
man pasirodė, kad palaikei mane kapitono Randalo kekše, ir aš 
svarstau, kokios įkyrios mintys kunkuliuoja tavo galvoje, kad 
verčia tave taip kalbėti? 

— Mintys? - Džeimis atsigręžė į ją ir jo lūpos persikreipė iš 
kartėlio. - O, kad būtų kitaip; verčiau būčiau miręs ir gulėčiau 
kape, nei matyčiau, kokie prasti mano sesers reikalai. - Jis stvė- 
rė ją už pečių ir nesmarkiai papurtė šaukdamas: - Kodėl, Dže- 
ne, kodėl? Tai, kad sugriovei sau gyvenimą dėl manęs, užtraukė 
man gėdą, kuri galėtų mane ir pribaigti. Bet šis... 

Jis nuleido rankas, pamojo iš nevilties į atsikišusį jos pilvą, 
priekaištingai pūpsantį po plonais raukiniais. 

Umai Džeimis nusisuko į duris, ir pusamžė moteris, kuriai 
į sijoną buvo įsikibęs berniukas ir kuri labai atidžiai klausėsi 
pokalbio, baimingai pasitraukė. 

— Neturėjau čia atkeliauti. Jau eisiu. 

- Niekur tu neisi, Džeimi Freizeri, - griežtai tarė jo sesuo. — 
Prieš tai turėsi išklausyti mane. Sėskis, ir aš tau papasakosiu 
apie kapitoną Randalą, jeigu jau taip knieti žinoti. 

- Nenoriu nieko žinoti! Nenoriu apie jį nė girdėti! 

Dženė žengė artyn, bet Džeimis tuoj nusigręžė į langą, išei- 
nantį į kiemą. Ji nusekė jam iš paskos sakydama: 

- Džeimi... 

Bet jis atstūmė ją šiurkščiu mostu. 

— Ne! Nieko nepasakok! Jau sakiau, kad man nepakeliama 
tai girdėti! 

— Ak šit kaip. 

Ji žiūrėjo į brolį, kuris stovėjo prie lango, įsirėmęs į grin- 
dis plačiai išskėstomis kojomis, rankas pasidėjęs ant palangės 
ir užsispyrėliškai atsukęs jai nugarą. Ji prikando lūpą ir jos 
akyse šmėkštelėjo gudrus žvilgsnis. Greitai lyg žaibas Dženė 
pasilenkė, o jos ranka šmurkštelėjo jam po kiltu tarsi puolanti 
gyvatė. 

Džeimis sustugo iš baisaus įtūžio ir sukrėstas sustingo tiesus 
kaip strėlė. Mėgino atsisukti, bet įsitempė, kai ji dar stipriau 
suspaudė slėpsnas. 

- Štai čia glūdi vyrų sveikas protas, - tarė ji man šelmiš- 
kai šypsodamasi, - ir žvėrių paklusnumas. Šiaip nepasiseks 
nieko padaryti, nebent griebsi už pautų. Dabar klausysies 
manęs mandagiai, - pasakė broliui, - kitaip truputį suktelė- 
siu. Gerai“ 

Jis stovėjo ramut ramutėlis, raudonu veidu, sunkiai kvėpuo- 
damas pro sukąstus dantis. 

— Klausysiuos, - patikino jis. - O vėliau nusuksiu tavo liau- 
ną sprandelį, Džaneta! Paleisk mane! 

Vos tik Dženė pakluso, Džeimis puolė ant jos. 

— Po galais, ką manai daranti? - užriko. - Mėgini mane su- 
gėdinti prieš mano žmoną? 

Jo pasipiktinimas nė kiek nesutrikdė Dženės. Ji atsilošė atgal 
ant kulnų, pašaipiai spoksodama į mudu su Džeimiu. 

— Ką gi, jeigu ji - tavo Žmona, turbūt susipažinusi su tavo 
kiaušiais geriau nei aš. Nemačiau jų nuo tada, kai paaugęs ėmei 
praustis vienas. Jie padidėjo, ką? 

Džeimio veide šmėkštelėjo keletas nerimą keliančių išraiš- 
kų, mandagaus elgesio taisyklėms grumiantis su natūraliu jau- 
nesniojo brolio noru vožti seseriai per galvą. Galų gale manda- 
gumas nugalėjo ir, sukaupęs visą orumą, jis iškošė pro dantis: 

— Atstok nuo mano kiaušių. Juk nenurimsi, kol tavęs neiš- 
klausysiu, todėl klok apie Randalą. Papasakok, kodėl nepaklusai 
mano nurodymui ir nuplėšei garbę sau ir savo šeimai. 

Dženė įsisprendė ir išsitiesė visu ūgiu, pasiruošusi kautis. Ji 
mokėjo greičiau susitvardyti ir, be abejonės, buvo kantri. 

— Nepaklusau tavo nurodymui? Ak, štai kas tave graužia, 
Džeimi. Tu viską geriausiai Žinai, ir mes privalom elgtis taip, kaip 
tu sakai, nes jeigu tau nepaklusim, tikrai žlugsim. - Ji piktai mos- 
telėjo. - Ir jei tądien būčiau padariusi taip, kaip tu liepei, būtum 
kritęs negyvas kieme prie durų, tėvas būtų pakartas arba pūtų 
kalėjime už Randalo nužudymą, o žemės būtų atimtos ir atiteku- 
sios karaliui. Ką jau kalbėti apie mane: būčiau praradusi namus, 
šeimą ir turėjusi elgetauti pakelėse, kad nepakratyčiau kojų. 

Džeimis, jau nebeišblyškęs, virė pykčiu. 

- Aha, taigi nusprendei verčiau parsidavinėti, nei prašyti 
išmaldos! Jau geriau būčiau miręs kraujo klane, regėjęs tėvą ir 
žemes pragare kartu su savim. Juk tą puikiai žinai! 

- Taip, žinau! Tu mulkis ir naivuolis, Džeimi, ir visada toks 
buvai! - įpykusi atšovė jam sesuo. 

- Gražiai šneki! Ar negana, kad sugadinai gerą savo ir mano 
vardą, dar turi sukelti skandalą ir puikuotis savo gėda prieš vi- 
sus kaimynus! 

- Taip su manimi nekalbėsi, Džeimsai Freizeri, ar būtum 
brolis, ar ne! Ką turi galvoje sakydamas „savo gėda“? Tu pasku- 
tinis kvailys... 

- Ką turiu galvoje? Juk jau išpampai kaip suerzinta rupūžė. 

Jis pavaizdavo jos pilvą niekinamu rankos judesiu. 

Dženė žengė žingsnį atgal, atsivėdėjo ir šėrė jam iš visų jėgų. 
Nuo smūgio jo galva loštelėjo, o ant skruosto liko balta jos pirš- 
tų žymė. Jis lėtai pakėlė ranką prie tos žymės varstydamas seserį 
žvilgsniu. Jos akys pavojingai blizgėjo, krūtinė bangavo. Žodžiai 
išsprūdo pro sukąstus baltus dantis. 

— Rupūžė? Šlykštus bailys. Turėjai tik tiek drąsos, kad pa- 
likai mane čia, sukančią galvą, ar tu miręs, ar sėdi kalėjime. 
Dienos slinko, o iš tavęs jokio žodelio. Ir štai vieną gražią dieną 
įžengi su ne kuo kitu, o su žmona, ir išsižergęs mano svetainėje 
išvadini mane rupūže, kekše ir... 

— Nevadinau tavęs kekše, bet turėčiau! Kaip gali... 

Nors ir skirtingo ūgio, brolis ir sesuo stovėjo kone sudū- 
rę nosis, šnypštė vienas ant kito stengdamiesi kalbėti taip, kad 
balsai neskambėtų po visą seną dvarą. Bet jų pastangos buvo 
veltui, nes mačiau daug smalsių veidų, kurie slapčia dirsčiojo iš 
virtuvės, prieškambario ir pro langus. Be abejonės, Broch Tua- 
racho šeimininko sugrįžimas į namus buvo labai įdomus. 

Nusprendusi, kad geriausia bus juos palikti aiškintis vienus, 
nerangiai linktelėjusi senyvai moteriai tyliai išslinkau į korido- 
rių ir išėjau į kiemą. Jame buvo nedidelė pavėsinė, ten atsisėdau 
ant suolo ir smalsiai apsidairiau. 

Kieme dar tarpo aptvertas darželis, kuriame žydėjo pasku- 
tinės vasaros rožės. Už jo buvo karvelidė, kaip Džeimis vadino, 
arba man taip atrodė, nes pro pragręžtą landą viršuje pirmyn 
atgal plasnojo įvairiausi balandžiai. 

Žinojau, kad turi būti daržinė ir pašiūrė silosui; tikriausiai 
anapus namo. Be to, turėtų būti svirnas, vištidė, daržas, apleista 
koplytėlė. Šiapus stovėjo nežinia kam skirtas mažas akmeni- 
nis namelis. Iš tos pusės pūtė nesmarkus rudeninis vėjas; giliai 
įkvėpiau ir užuodžiau sodrų apynių ir mielių kvapą. Tai alaus 
darykla, kurioje gaminamas alus ir elis dvarui. 

Kelias palei vartus vedė į neaukštą kalvą. Įsižiūrėjusi tenai, 
prie kryžiaus, ryškėjančio vakaro šviesoje, pamačiau grupelę 
žmonių. Jie truputį pastoviniavo, lyg atsisveikindami. Taip ir 

buvo, nes tik vienas ėmė leistis nuo kalvos namo link, o kiti 
nužingsniavo per laukus prie tolumoje susispietusių namelių. 

Žiūrėdama į vienišių pastebėjau, kad jis smarkiai šlubuoja. 
Kai žengė pro vartus, supratau kodėl. Žemiau kelio jis neturėjo 
dešinės kojos, vietoj jos buvo medinė. 

Nors ir šlubuodamas, jis žingsniavo žvaliai ir jaunatviškai. 
Kai prisiartino prie pavėsinės, pamačiau, kad jam per dvide- 
šimt. Jaunuolis buvo aukštas, beveik Džeimio ūgio, bet daug 
siauresnių pečių, liesas, kone perkaręs. 

Jis stabtelėjo prie pavėsinės įėjimo, sunkiai atsirėmė į pi- 
nučius ir smalsiai sužiuro į mane. Tankūs rudi plaukai glotniai 
krito ant aukštos kaktos, giliai įdubusios rudos akys atrodė kan- 
trios ir linksmos. 

Kol laukiau kieme, Džeimio ir jo sesers balsai įsiaudrino. 
Buvo šilta, todėl pro atlapotus langus gana gerai girdėjau jų gin- 
čą, nors ne visus žodžius aiškiai. 

- Landi, smalsi kalė! - tykiame vakaro ore sugriaudėjo 
Džeimio balsas. 

- Neturi padorumo... - Jo sesers atsakymą užgožė ūmai pa- 
kilęs brizas. 

Atvykėlis ramiai linktelėjo į namą. 

- Aha, Džeimis namie. 

Ir aš jam linktelėjau nežinodama, ar turėčiau pasisakyti, kas 
esu. Bet nereikėjo sukti galvos, nes jaunuolis nusišypsojo ir nu- 
lenkė man galvą. 

— Aš - Ijanas Murėjus, Dženės vyras. O jūs tikriausiai bū- 
site... ak... 

- Sasenach, kurią vedė Džeimis, - pabaigiau. - Mano vardas 
Klerė. Ar žinojote apie tai? — paklausiau, kai jis nusijuokė. 

Mano protas pašėlusiai veikė. Dženės vyras? 

— O taip. Išgirdom iš Džo Oro, kuriam papasakojo skardžius 
Ardraige. Aukštumose sunku ilgai išlaikyti paslaptį. Turėtum 
tai žinoti, net jeigu esi ištekėjusi vos mėnesį. Dženė ištisas sa- 
vaites svarstė, kaip atrodai. 

— Kekšė! - suriaumojo Džeimis name. 

Dženės vyras nė nemirktelėjo, ir toliau draugiškai, smalsiai 
mane apžiūrinėjo. 

— Tu graži, mieloji, - tarė atvirai spoksodamas į mane. - Ar 
myli Džeimį? 

— Na... taip. Taip, myliu, - atsakiau kiek nustebusi. 

Jau buvau bepriprantanti prie tiesumo, būdingo dauge- 
liui kalniečių, bet kartkartėmis jis vis tiek netikėtai mane 
užklupdavo. 

Ijanas sučiaupė lūpas ir linktelėjo lyg ir patenkintas, tada 
atsisėdo ant suolo šalia manęs. 

— Verčiau duokime jiems dar valandėlę, - pasakė mostelė- 
damas į namą. Ten riksmai skambėjo jau geilų kalba. To vaido 
priežastis jam, rodės, visai nerūpėjo. - Freizeriai supykę nie- 
ko nesiklauso. Kai išsirėkia, kartais gali juos atvesti į protą, bet 
anksčiau nė už ką. 

- Tą jau esu pastebėjusi, - abejingai pasakiau, ir jis nusi- 
kvatojo. 

- Taigi per tą neilgą santuokinį gyvenimą jau spėjai šitai 
išsiaiškinti, ar ne? Girdėjom, kad Duglas liepė Džeimiui ves- 
ti tave, - kalbėjo jis, nepaisydamas kivirčo ir sutelkęs dėmesį 
į mane. - Bet, pasak Dženės, vienas Duglas Makenzis nebūtų 
privertęs Džeimio padaryti tai, ko jis nenorėjo. Dabar regėda- 
mas tave suprantu, kodėl jis taip pasielgė. 

Ijanas kilstelėjo rudus antakius, laukdamas išsamesnio pa- 
aiškinimo, bet iš mandagumo manęs nespausdamas. 

— Turbūt jis turėjo savo priežasčių, - atsakiau dėmesį pa- 
skirstydama pašnekovui ir namui, kur nesiliovė mūšis. - Neno- 
riu... na, tikiuosi... 

Ijanas teisingai suprato mano dvejonę ir mano žvilgčiojimą 
į svetainės langus. 

— Ak, tikiuosi, su tuo susijusi ir tu. Ji turi išgiežti apmaudą 
ant jo, ar tu čia, ar ne. Labai myli Džeimį ir nepaprastai nerima- 
vo, kai jo nebuvo, ypač staiga netekusi tėvo. Ar tai Žinai? 

Rudos akys buvo skvarbios ir įdėmios, tarsi matuotų pasiti- 
kėjimo tarp manęs ir Džeimio gylį. 

— Taip, Džeimis pasakojo. 

— A. - Jis linktelėjo į namą. - Na, ji laukiasi kūdikio. 

— Ir tą pastebėjau. 

— Juk sunku nepastebėti? - išsišiepė Ijanas, ir mudu nusijuo- 
kėm. - Ji pasidarė nerami ir irzli, - paaiškino jis, - bet dėl to jos 
nekaltinu. Priešgyniauti moteriai, kuri devintą mėnesį nėščia, 
galėtų tik vyras, drąsesnis už mane. 

Jis atsilošė ištiesdamas medinę koją. 

— Jos netekau prie Domjė su Fergiusu nik Leodu, - paaiški- 
no. - Kartečė. Dienai baigiantis pradeda mausti. 

Jis patrynė vietą virš odinio atvarto, kuriuo medinė koja 
buvo pritvirtinta prie bigės. 

- Ar bandei įtrinti Gileado balzamu? - paklausiau. - Padėtų 
ir smailialapės rūgtys ar rūtų nuoviras. 

— Rūgčių nemėginau, - susidomėjęs atsakė jis. - Paklausiu 
Dženės, gal ji žino, kaip paruošti. 

- Ak, mielai tau paruoščiau, - tariau jausdama jam sim- 
patiją. Vėl dirstelėjau į namą. - Jei čia apsigyvensim ilgesniam 
laikui, - pridūriau su abejone. 

Dar kiek pasišnekėjom apie šį bei tą, viena ausimi klausy- 
damiesi vaido už lango, paskui Ijanas palinko į priekį ir prieš 
atsistodamas atsargiai pasitaisė dirbtinę koją. 

— Man regis, dabar jau eikim vidun. Jei kuris iš jų liausis 
šaukęs ir nutils ilgesniam laikui, jie ims vienas kitą įžeidinėti. 

- Tikiuosi, kad nukentės tik jų jausmai. 

Ijanas tyliai sukikeno. 

- Nemanau, kad Džeimis jai smogs. Jis pratęs susitvardyti, 
kai jį kas nors provokuoja. O Dženė gali šerti jam per veidą, 
bet tik tiek. 

— Ji jau šėrė. 

- Gerai, šautuvai užrakinti, visi peiliai virtuvėje, išskyrus 
tą, kurį nešioja Džeimis. Turbūt jis neprisileis jos taip arti, kad 

nušvilptų jo durklą. Taip, jie ganėtinai saugūs. - Jis stabtelėjo 
prie durų. - O šnekant apie mudu... - Ijanas rimtai mirktelė- 
jo. - Tai visai kas kita. 


= 


Pasirodžius Ijanui, tarnaitės sunerimusios nėrė šalin. Suža- 
vėta ūkvedė vis dar braižėsi apie svetainės duris, gaudydama 
kiekvieną barnio žodį, o Džeimio bendravardis buvo prisiglau- 
dęs prie plačios jos krūtinės. Moteris taip susikaupusi klausėsi 
kivirčo, kad kai Ijanas ją užšnekino, pašoko, tarytum jis būtų 
jai suvaręs skrybėlaitės smeigtuką, ir prisidėjo ranką prie taba- 
luojančios širdies. 

Ijanas, mandagiai linktelėjęs, paėmė ant rankų mažylį ir nu- 
drožė į svetainę. Įėję stabtelėjom prie durų pažiūrėti, kas dedasi. 
Brolis su seseria tylėjo gaudydami kvapą, bet abu vis dar šiau- 
šėsi ir žvelgė vienas į kitą lyg dvi įnirtusios katės. 

Mažasis Džeimis, išvydęs mamą, ėmė spardytis ir muistytis 
norėdamas ištrūkti iš Ijano glėbio, ir kai tik atsidūrė ant grindų, 
šovė pas ją it pašto karvelis. 

— Mama! - sušuko jis. - Opa! Opa, Džeimis! 

Dženė pasisuko, griebė berniuką ir prispaudė prie peties it 
kokį ginklą. 

— Gal pasakytum dėdei, kiek tau metų, mielasis? - paprašė 
ji burkuojančiu balsu, bet jame vis tiek puikiai prasimušė Žvan- 
gantis plienas. Berniukas tą išgirdo; jis nusigręžė ir priglaudė 
veidelį prie motinos kaklo. Ji mechaniškai paplekšnojo jam per 
nugarą nenuleisdama nuo brolio akių. - Jis tau nepasakys, to- 
dėl pasakysiu aš. Jam dveji, gimė pernai rugpjūtį. Ir jeigu moki 
skaičiuoti, nors dėl to abejoju, suprasi, kad jis buvo pradėtas po 
pusmečio nuo tada, kai paskutinįsyk mačiau tavo Randalą, kuris 
mūsų kieme kardu pridaužė mano brolį iki sąmonės netekimo. 

— Šit kaip? - rūsčiai pažvelgė į seserį Džeimis. - O aš gir- 
dėjau kiek kitokias kalbas. Visi žino, kad buvai įsileidusi į lovą 
vyrą, ir ne sykį. Kaip meilužį. Tas vaikas jo. - Jis niekinamai 

linktelėjo į savo bendravardį, kuris atsisukęs iš po motinos sma- 
kro spoksojo į tą didžiulį, triukšmingą nepažįstamąjį. - Tikiu, 
kad tas naujas pavainikis, kurį nešioji, nėra jo. Iki šių metų kovo 
Randalas buvo Prancūzijoje. Tu - ne tik paleistuvė, bet ir visiš- 
kai neišranki. Kas tau užtaisė šitą velnio išperą? 

Aukštas jaunas vyras šalia manęs atsiprašydamas kostelėjo 
ir išsklaidė įtampą, tvyrančią kambaryje. 

— Aš, - ramiai tarė jis. - Aną taip pat. - Nevikriai žengęs 
į priekį medine koja, paėmė berniuką iš įsiutusios žmonos ir 
pasisodino ant rankos linkio. - Kai kas mano, kad jis šiek tiek 
panašus į mane. 

Iš tiesų vyro ir berniuko veidai vienas šalia kito buvo beveik 
vienodi, į akis krito apvalūs abiejų skruostai ir lenktos nosys. 
Ta pati aukšta kakta ir siauros lūpos. Tokie pat plunksniški ant- 
akiai, išsirietę virš tokių pačių gilių, vaiskiai rudų akių. Džei- 
mis, dėbsodamas į juodu, atrodė taip, lyg būtų gavęs per strėnas 
maišu smėlio. Jis užsičiaupė ir nurijo seilę aiškiai nežinodamas, 
kaip elgtis toliau. 

— Ijanai, - silpnokai pratarė, - jūs susituokę? 

- O taip, - linksmai atsakė jam svainis. - O kaipgi kitaip? 

— Suprantu, - sumurmėjo Džeimis. Tada atsikrenkštė ir 
linktelėjo ką tik atrastam svainiui. - Hm, gražu, Ijanai. Na, kad 
vedei ją. Labai gražu. 

Manydama, kad dabar Džeimiui reikia moralinės paramos, 
priėjau ir paliečiau jo ranką. Mąslios sesers akys užtruko ties 
manimi, bet ji nepratarė nė žodžio. Džeimis apsidairė ir, regis, 
nustebo išvydęs mane čia, lyg būtų pamiršęs, kad aš apskritai 
esu. Nieko stebėtino, pagalvojau. Bet galų gale jam tarytum 
ir palengvėjo, kad įsiterpiau, ir jis ištiesė ranką norėdamas iš- 
tempti mane į priekį. 

— Mano žmona, - gana atžariai tarė ir mostelėjo galvą į Dže- 
nę su Ijanu, - mano sesuo ir jos... ak... 

Džeimis nutilo, o Ijanas ir aš mandagiai nusišypsojom vie- 
nas kitam. 

Draugingumo subtilybės neišblaškė Dženės. 

— Ką nori pasakyti teigdamas, kad buvo gražu vesti mane? - 
pratrūko ji, nepaisydama to, kad mes pažindinamės. - Lyg aš 
tam netikčiau! - Ijanas klausiamai dirstelėjo į Dženę, ir ji nie- 
kinamai pamojo į Džeimį. - Pasak jo, gražu, kad vedei mane, 
suteptos reputacijos moterį! - Dženės prunkštelėjimas būtų pri- 
tikęs dusyk didesnei būtybei. - Plepi nesąmones! 

- Suteptos reputacijos? - apstulbo Ijanas. 

Džeimis ūmai palinko ir stipriai sugriebė seseriai virš alkūnės. 

- Ar jam nepasakojai apie Randalą? - Jis iš tikrųjų buvo 
priblokštas. - Džene, kaip galėjai nutylėti? 

Tik Ijano ranka, stvėrusi už kitos Dženės rankos, sukliudė 
jai mestis ant brolio gerklės. Ijanas ryžtingai pastūmė ją už savęs 
ir pasisukęs įdavė į rankas mažąjį Džeimį. Dženė turėjo paimti 
vaiką, kitaip jis būtų nukritęs ant grindų. Tada Ijanas apkabino 
Džeimį per pečius ir taktiškai nuvedė jį šalin saugiu atstumu. 

— Kažin ar dera taip kalbėti svetainėje, - tarė jis tyliu, prie- 
šišku balsu, - bet gal tau bus įdomu sužinoti, kad vestuvių naktį 
tavo sesuo buvo nekalta. Juk galiu tai pasakyti. 

Dženė užsirūstino po lygiai ir ant brolio, ir ant sutuoktinio. 

- Kaip drįsti kalbėti tokius dalykus mano akivaizdoje, Ijanai 
Murėjau? - užsiplieskė ji. - Ir net jei manęs čia nebūtų! Mūsų 
vestuvių naktis - tik mudviejų reikalas, ir tikrai ne jo! Ar tuojau 
pulsi jam rodyti ir mano vestuvinės lovos paklodžių! 

— Gal tai, ką dabar atskleidžiau, jį užkimš? - ėmė ramin- 
ti Dženę Ijanas. - Nagi, nesinervink, mi dhu, kenkia kūdikiui. 
Riksmai baugina ir mažylį Džeimį. 

Jis ištiesė ranką sūnui, kuris verkšleno, bet nežinojo, ar tokią 
padėtį reikia laistyti ašaromis. Ijanas pasigręžė į mane ir akimis 
sušnairavo Džeimio pusėn. 

Supratusi užuominą, čiupau Džeimį už rankos ir nutempiau 
prie krėslo neutraliame kampe. Ijanas su Džene įsitaisė ant dvi- 
vietės sofutės. Ijanas buvo tvirtai apglėbęs žmonos pečius, kad 
ji niekur nepabėgtų. 

— Taigi. 

Ijanas Murėjus turėjo neabejotiną autoritetą, nors ir elgėsi 
kukliai. Buvau uždėjusi ranką ant Džeimio peties ir pajutau, 
kad jo įtampa pamažu pradeda slūgti. 

Man atrodė, kad kambarys truputį panėši į bokso ringą, 
jo kampuose nenustygo boksininkai, laukdami ženklo pulti į 
kovą, bet ramdomi trenerio rankos. 

Ijanas šypsodamas linktelėjo svainiui. 

- Džeimi. Malonu tave matyti, vaikine. Mes džiaugiamės, 
kad tu namie ir kartu su savo žmona. Ar ne, mi dhu? - paklausė 
Dženės, o jo pirštai pastebimai sugniaužė jos petį. 

Dženė buvo ne iš tų, kurias galėtum priversti ką nors daryti. 
Jos lūpos susispaudė į ploną, įtemptą liniją, tarsi virto antspau- 
du, paskui nenoriai prasivėrė tardamos: 

— Kaip čia pasakius. - Ir vėl susičiaupė. 

Džeimis pasitrynė veidą ir pakėlė galvą, pasiruošęs naujam 
raundui. 

— Mačiau, kaip įėjai į namą su Randalu, - užsispyręs neat- 
lyžo jis. - Be to, vėliau jis man kai ką pasakė. Iš kur tas niekšas 
žino, kad ant krūties turi apgamą? 

Dženė įsiutusi purkštelėjo. 

- Ar prisimeni viską, kas dėjosi anądien? O gal kapitonas 
kardu tai išmušė iš tavęs? 

- Žinoma, prisimenu! Niekada neužmiršiu! 

— Tada turbūt prisimeni, kad vienu metu smarkiai smogiau 
keliu kapitonui į tarpkojį? 

Džeimis nepatikliai sugaužė pečius. 

— Taip, prisimenu. 

Dženė išdidžiai nusišypsojo. 

— Na, o jeigu tavo žmona, - bent galėtum pasakyti jos 
vardą, Džeimi, dievaži, visiškai nemoki elgtis, - taigi, jeigu 
ji panašiai pasielgtų, o tu labai to nusipelnei, reikėtų pridur- 
ti, - ar manai, kad netrukus po to įstengtum atlikti sutuokti- 
nio pareigą“ 

Džeimis, kuris jau Žiojosi, staiga susičiaupė. Ilgai spoksojo į 
seserį, paskui vienas jo burnos kampas vos sutrūkčiojo. 

— Kaip čia pasakius, - burbtelėjo. 

Jo burna vėl trūktelėjo. Sėdėjo susikūprinęs ir palinkęs į 
priekį, bet dabar atsilošė nutaisęs pusiau skeptišką miną jau- 
nesniojo brolio, kuris klausosi sesers pasakų ir jaučiasi esąs per 
didelis nustebti, bet prieš savo valią vis tiek pusiau jomis tiki. 

— Tikrai? - paklausė jis. 

Dženė atsigręžė į Ijaną. 

— Eik ir atnešk paklodę, Ijanai, - liepė. 

Džeimis pasiduodamas pakėlė rankas. 

— Ne. Ne, tikiu tavimi. Tik tas jo elgesys po... 

Dženė, atsipalaidavusi ir džiaugdamasi pergale, patogiai įsi- 
taisė Ijano rankos linkyje, o jos sūnus prisiglaudė, kiek leido 
pūpsantis jos pilvas. 

— Na, po tų šnekų kieme vargu ar galėjo prisipažinti savo 
vyrams, kad yra bejėgis ir nieko negali, ar ne? Turėjo suvaidin- 
ti, kad padarė, ką žadėjęs. Be to, tas vyras buvo labai šlykštus; 
mušė mane ir suplėšė drabužius. Iš tiesų, vis mėgindamas ir 
nieko negalėdamas, pridaužė mane, kad beveik netekau sąmo- 
nės, o kai atsikvošėjau ir šiaip taip apsirengiau, anglų nebuvo nė 
kvapo, bet jie išsigabeno ir tave. 

Džeimis sunkiai atsiduso ir užsimerkė. Stambios jo plašta- 
kos gulėjo ant kelių ir aš vieną švelniai suspaudžiau. Jis paėmė 
mano ranką, atsimerkė ir dėkodamas šyptelėjo, paskui atsisuko 
į seserį. 

— Gerai. Bet man įdomu, Džene, ar eidama su juo žinojai, 
kad jis nenuskriaus tavęs? 

Valandėlę ji tylėjo, bet jos žvilgsnis buvo įsmeigtas į brolio 
veidą. Galop papurtė galvą, jos lūpomis nuslydo blanki šypsena. 

Dženė ištiesė ranką nutildydama Džeimio prieštaravimus, ir 
jos kiro sparnų formos antakiai dailiai išsilenkė it klaustukas. 

- Jei manei galįs paaukoti gyvybę dėl mano garbės, kodėl 
aš negalėjau paaukoti savo garbės dėl tavo gyvybės? - Ji rūsčiai 

suraukė antakius, kurių dvyniai puošė jos brolio veidą. - Nori 
įtikinti, kad aš tave myliu mažiau nei tu mane? Jeigu taip manai, 
Džeimi Freizeri, dabar tau sakau, kad tai netiesa! 

Prieš jai nutylant Džeimis jau buvo pravėręs burną ketinda- 
mas atsakyti, bet ši išvada jį sutrikdė. Jis vėl susičiaupė, ir sesuo 
pasinaudojo jo sumišimu. 

— Nes tikrai myliu tave, nors esi bukagalvis, silpnaprotis, 
besmegenis kvailys. Ir neleisiu tau kristi negyvam ant kelio man 
po kojomis tik todėl, kad esi pernelyg užsispyręs, kad nors kartą 
laikytum liežuvį už dantų! 

Mėlynos akys spigino į mėlynas akis, žerdamos kibirkštis 
į visas puses. Sunkiai rydamas įžeidinėjimus Džeimis iš visų 
jėgų stengėsi sugalvoti protingą atsakymą. Pagaliau susitaikęs 
su padėtimi, ištiesė pečius. 

— Ką gi, atsiprašau, - tarė. - Aš klydau, atleisk man. 

Juodu su seseria sėdėjo ilgai žiūrėdami vienas į kitą, tačiau 
atleidimo, kurio iš jos laukė, Džeimis neišgirdo. Dženė įdėmiai 
į jį žiūrėjo kandžiodama lūpą, bet tylėjo. Galop Džeimio kan- 
trybė trūko. 

- Juk atsiprašiau! Ko dar iš manęs nori? - paklausė. - Nori, 
kad atsiklaupčiau prieš tave? Taip ir padarysiu, tik pasakyk! 

Ji lėtai papurtė galvą vis dar prikandusi lūpą. 

— Ne, - galų gale prabilo. - Savo namuose nesiklaupsi ant 
kelių. Stokis. 

Džeimis pakluso. Ji pasodino vaiką ant sofutės ir, perėjusi 
per kambarį, atsistojo prieš jį. 

— Nusivilk marškinius, - liepė. 

— Nesivilksiu! 

Ji ištraukė marškinių apačią iš kilto ir jau tiesė rankas prie 
sagų. Nenorėdamas priešintis Džeimis aiškiai ketino nusirengti 
arba duotis nurengiamas. Išlaikydamas kuo daugiau orumo, atsi- 
traukė nuo jos ir, stipriai suspaudęs lūpas, nusimetė marškinius. 

Dženė užėjo jam už nugaros ir nužvelgė ją ta pačia be- 
reikšme mina, kokią matydavau ir Džeimio veide, kai jis slėp- 

davo stiprius jausmus. Ji linktelėjo, lyg įsitikinusi tuo, ką se- 
niai įtarė. 

- Matyt, buvai kvailas, Džeimi, tad ir sumokėjai už tai. - Ji 
švelniai padėjo ranką jam ant nugaros, ant baisiausio rando. - 
Lyg ir skaudėjo. 

- Taip. 

- Ar verkei? 

Jo kumščiai prie šonų nevalingai susigniaužė. 

- Taip! 

Dženė vėl užėjo jam iš priekio, smailas jos smakras buvo 
pakeltas, įkypos akys išplėstos, blizgančios. 

- Ir aš, - tyliai pasakė. - Kasdien nuo tada, kai jie tave iš- 
sivežė. 

Veidai plačiais skruostikauliais vėl tapo vienas kito atspin- 
džiu, bet jų minos buvo tokios, kad aš atsistojau ir tylutėliai iš- 
sėlinau pro virtuvės duris, palikdama juos vienudu. Užsiveriant 
durims pamačiau, kaip Džeimis stvėrė sesers rankas ir kažką 
skubiai pasakė geilų kalba. Ji žengė į jo glėbį, ir gauruota šviesi 
galva palinko prie tamsiosios. 


27 


Paskutinė priežastis 


PER VAKARIENĘ RIJOM kaip vilkai, paskui nuėjom į didelį, 
erdvų miegamąjį ir miegojom kaip užmušti. Kai rytą pakirdom, 
saulė jau buvo aukštai, nors dangų klojo debesys. Galėjau pasa- 
kyti, kad buvo vėlu, nes visas namas bruzdėjo, žmonės džiugiai 
kibo į darbus, o laiptais į viršų sklido viliojantys kvapai. 

Po pusryčių vyrai susiruošė išjoti lankyti nuomininkų, ti- 
krinti tvorų, taisyti vežimų ir šiaip prasiblaškyti. Kai jie stab- 
telėjo prieškambaryje apsivilkti surdutų, Ijanas pamatė didelę 
Dženės pintinę, riogsančią ant stalo po veidrodžiu. 

- Gal parnešiu obuolių iš sodo, Džene? Tau nereikės taip 
toli eiti. 

- Puiki mintis, - pasakė Džeimis rimtai nužvelgdamas išsipū- 
tusį sesers priekį. - Juk nenorim, kad Dženė pamestų jį ant kelio. 

- Pamesiu tave ten, kur stovi, Džeimi Freizeri, - atšovė mo- 
teris ir ramiai palaikė iškėlusi Ijano surdutą, kol šis įsinėrė į 
jį. - Bent kartą pabūk naudingas ir išsigabenk šitą mažąjį ne- 
nuoramą. Ponia Kruk skalbykloje; tenai ir palik jį. 

Dženė pajudino koją atkabindama mažąjį Džeimį, kuris 
buvo įsitvėręs į jos sijoną ir monotoniškai vapėjo: „Opa, opa.“ 

Dėdė klusniai pagriebė mažylį už liemens ir aukštyn kojo- 
mis išsinešė pro duris, vaikas net krykštė iš malonumo. 

— Ak, - patenkinta atsiduso Dženė ir pasilenkė apžiūrėti sa- 
vęs veidrodyje aukso spalvos rėmais. Paseilinusi pirštą, suglostė 
antakius, tada susisagstė sagas prie kaklo. - Kaip malonu baigti 
rengtis, kai niekas netąso už sijono ir nesivynioja apie kelius. 
Kartais vos ištaikau viena nueiti į išvietę arba pasakyti sakinį 
nepertraukinėjama. 

Jos skruostai buvo švelniai paraudę, juodi plaukai žvilgėjo 
mėlyno šilko suknelės fone. Ijanas nusišypsojo jai, šiltos rudos 
akys spindėjo žiūrėdamos į žydintį jos paveikslą. 

- Gerai, turbūt turėsi laiko pasišnekėti su Klere, — tarė ir 
pažiūrėjęs į mane kilstelėjo antakį. - Tikiuosi, ji ganėtinai man- 
dagi ir išklausys tave, bet, dėl Dievo meilės, tik nedeklamuok 
savo eilėraščių, nes ji šoks į Londonan važiuojančią karietą, 
mudviem su Džeimiu nespėjus grįžti namo. 

Dženė nesutrikdyta erzinimosi spragtelėjo pirštais jam po 
nosimi. 

— Visai nesijaudinu, žmogau. Iki kito balandžio nepasirodys 
jokia karieta. O iki tol ji, manau, pripras prie mūsų. Paskubėk, 
Džeimis laukia. 

Vyrams iškeliavus savo reikalais, mudvi su Džene leidom 
dieną svetainėje. Ji siuvo, o aš vijau siūlų gijas rūšiuodama da- 
žytą šilką. 

Išoriškai draugiškos, šnekėdamos sukomės ratu aplink ir 
akies krašteliu stebėjom viena kitą. Džeimio sesuo; Džeimio 
žmona; Džeimis buvo centras, nors ir neįvardytas, apie jį ir su- 
kosi mūsų mintys. 

Kartu praleista vaikystė susiejo juos visiems laikams kaip 
vieno audinio apmatai ir ataudai, bet jų audimo raštus buvo su- 
jaukęs išsiskyrimas ir įtarimai, o paskui ir santuokos. Ijano gija 
vingiavo nuo pat audimo pradžios, manoji buvo nauja. Kaip į 
šį naują raštą įsipins įtampa, siūlas prieš siūlą? 

Kalbėjomės apie kasdienius dalykus, bet aiškiai buvo girdėti 
neištarti žodžiai. 

— Prižiūri namą viena nuo tada, kai mirė motina? 

— Taip. Tada buvau dešimties. 

Aš jį auklėjau ir mylėjau, kai buvo vaikas. Kaip elgsies su 
vyru, kuriuo padėjau jam tapti? 

— Džeimis sako, kad esi gera gydytoja, tokių retai pasitaiko. 

— Kai susipažinom, atstačiau jam išnirusį petį. 

Taip, aš gabi ir miela. Rūpinsiuos juo. 

— Girdėjau, kad judu labai greitai susituokėte. 

Ar ištekėjai už mano brolio dėl jo žemių ir pinigų? 

— Taip, greitai. Tik prieš pat ceremoniją sužinojau tikrąją 
Džeimio pavardę. 

Nežinojau, kad jis - šio dvaro šeimininkas; ištekėjau už jo 
dėl jo paties. 

Taip plepėjom visą priešpietę, paskui užkandom, ir popie- 
tės valandos vėl praslinko šnekantis apie šį bei tą, dalijantis pi- 
kantiškomis naujienomis, nuomonėmis, neryžtingais juokeliais, 
vertinant vienai kitą. Moteris, nuo dešimties metų vadovaujanti 
didžiuliam ūkiui, įstengusi valdyti dvarą po tėvo mirties ir din- 
gus broliui, buvo nusipelniusi nemažos pagarbos. Man buvo 
smalsu, ką ji mano apie mane, bet ji, regis, kaip ir brolis norė- 
dama puikiai mokėjo nuslėpti savo mintis. 

Laikrodžiui ant židinio atbrailos pradėjus mušti penktą va- 
landą, Dženė nusižiovavo ir pasirąžė, o drabužis, kurį siuvo, 
nuslydo per pilvo apvalumą ant grindų. 

Ji ėmė nerangiai jo siekti, bet aš suklupau šalia jos. 

— Ne, aš paimsiu. 

— Ačiū tau... Klere. 

Pirmąsyk ištarusi mano vardą, Dženė droviai nusišypsojo, 
ir aš jai padaviau siuvinį. 

Mes nespėjom pratęsti pokalbio, nes ponia Kruk, ūkvedė, 
kyštelėjo ilgą nosį į svetainę ir sunerimusi paklausė, ar nematė- 
me mažojo ponaičio Džeimio. 

Dženė atsidususi padėjo siuvinį. 

— Vėl paspruko? Nesijaudink, Lizi. Jis tikriausiai iškeliavo 
su savo tėčiu ar dėde. Klere, gal eikim ir pažiūrėkim? Mielai 
įkvėpsiu oro prieš vakarienę. 

Ji sunkiai atsistojo ir prispaudė rankas prie strėnų. Sudeja- 
vusi kreivai šyptelėjo. 

— Liko maždaug trys savaitės. Negaliu sulaukti. 

Mes pamažu išpėdinom į lauką, Dženė mostelėjo į alaus 
daryklą ir koplyčią pasakodama dvaro istoriją ir kada buvo pa- 

statytas tas ar anas pastatas. Kai priėjome karvelidės kampą, 
pavėsinėje išgirdom balsus. 

- Štai kur jis, mažasis išdykėlis! - sušuko Dženė. - Luktelėk, 
tuojau jį sučiupsiu! 

— Neskubėk. 

Uždėjau plaštaką jai ant rankos atpažinusi žemesnį balsą, 
kuris stelbė berniuko balselį. 

— Nesinervink, vyruti, - tarė Džeimis. - Išmoksi. Juk sunko- 
ka, kai tavo pimpaliukas stirkso ne toliau tavo bambos? 

Iškišau galvą iš už kampo ir pamačiau jį sėdintį ant trinkos, 
įsitraukusį į pokalbį su savo bendravardžiu, kuris iš visų jėgų 
vyriškai stengėsi susidoroti su palaidų marškinėlių klostėmis. 

— Ką čia veiki su vaiku? - atsargiai pasidomėjau. 

- Mokau jaunąjį Džeimsą subtilaus meno nesiusioti ant 
kojų, - paaiškino jis. - Bent tuo gali būti naudingas dėdė. 

Kilstelėjau antakį. 

- Bergždžia šneka. Dėdė galėtų bent parodyti. 

Jis išsišiepė. 

- Na, keliskart pasipraktikavom. Bet paskutinį sykį ištiko 
nesėkmė. - Jis persimetė su sūnėnu smerkiamais žvilgsniais. — 
Nežiūrėk taip į mane, - tarė berniukui. - Tu buvai kaltas. Lie- 
piau laikyti ramiai. 

— Hm, - sausai murmtelėjo Dženė, metusi žvilgsnį į brolį ir 
tokį pat - į sūnų. 

Mažesnysis Džeimis jai atsakė užsitraukdamas marškinėlių 
priekį ant galvos, o vyresnysis, visai nesumišęs, džiugiai išsivie- 
pė ir atsistojo nusibraukdamas nuo kelnių purvą. Padėjęs ranką 
ant apmuturiuotos galvos, nugręžė berniuką į namą. 

— „Viskam yra metas, - pacitavo jis, - ir kiekvienam reikalui 
tinkamas laikas po dangum.“* Pirmiausia dirbam, mažasis Džeim- 
sai, paskui prausiamės. Ir tada, ačiū Dievui, metas vakarienei. 


=— 


* Mok3,l, 

Pasirūpinęs neatidėliotinais reikalais, kitą popietę Džeimis 
rado laiko aprodyti man namą. Pastatytas 1702 metais, tais lai- 
kais jis buvo iš tikrųjų modernus. Jame jau buvo įrengtos kelios 
naujovės: koklinės šildymo krosnys, didžiulė kepimo krosnis iš 
plytų, įmūryta virtuvės sienoje, taigi duona nebebuvo kepama 
židinio pelenuose. Apatinio aukšto koridoriaus, laiptinės ir sve- 
tainės sienos buvo nukabinėtos paveikslais. Vienas kitas kaimo 
peizažas arba gyvūnų etiudas, bet daugiausia buvo šeimos ir 
giminių portretų. 

Stabtelėjau prie vieno - jaunos Dženės portreto. Ji sėdėjo 
ant sodo sienos, o už jos vyniojosi raudonlapis vynmedis. Prieš 
ją ant sienos viršaus buvo išsirikiavę paukščiai: žvirbliai, straz- 
das, vieversys ir net fazanas, visi stumdėsi ir grumdėsi dėl vietos 
juokiantis šeimininkei. Tas paveikslas buvo visai nepanašus į 
daugelį oficialiai pozuojančių būtybių - keli protėviai iš savo 
rėmų žvelgė taip, lyg juos smaugtų apykaklė. 

— Jį nutapė mano motina, - pasakė Džeimis, pastebėjęs mano 
susidomėjimą. - Keletas jos paveikslų kabo laiptinėje, o čia yra 
du jos kūriniai. Jai labiausiai patiko štai šis. - Stambus, bukas 
pirštas švelniai palietė drobės paviršių, brėždamas per raudon- 
lapio vynmedžio liniją. - Tai Dženės prijaukinti paukščiai. Kas- 
kart, kai kas nors rasdavo paukštį raiša koja ar sulaužytu sparnu, 
tučtuojau jai atnešdavo. Dženė per kelias dienas juos pagydyda- 
vo, ir jie lesdavo jai iš rankos. Šitas man primena Ijaną. 

Pirštas pabarbeno per fazaną, kurio sparnai buvo išskleisti 
laikant pusiausvyrą. Paukštis spoksojo į savo šeimininkę tam- 
siomis, dievinančiomis akimis. 

— Tu bjaurus, Džeimi, - nusijuokiau. —- O tavo portretas yra? 

— O taip. 

Jis nuvedė mane prie kitos sienos, netoli lango. 

Iš paveikslo rimtai žvelgė du raudonplaukiai berniukai, ap- 
rengti languotais drabužėliais ir sėdintys su milžinišku škotų 
elnių kurtu. Turbūt tai Nairnas, Brano senelis, Džeimis ir vyres- 
nysis jo brolis Vilis, kuris vienuolikos mirė nuo raupų. Tapant 


SVETIMŠALĖ 169 


šį paveikslą, Džeimiui buvo ne daugiau kaip dveji, pagalvojau. 
Jis buvo įsispraudęs tarp vyresnėlio kelių, vieną ranką padėjęs 
šuniui ant galvos. 

Mums keliaujant iš Leocho, vieną vakarą prie laužo vienišo 
siauro slėnio papėdėje Džeimis papasakojo apie Vilį. Prisimi- 
niau gyvačiukę, išdrožtą iš vyšnios, kurią jis tada ištraukė iš 
krepšio ir parodė. 

— Vilis padovanojo man penktojo gimtadienio proga, - pa- 
sakė pirštu švelniai glostydamas gyvatiškus linkius. 

Tai buvo juokinga gyvačiukė, meniškai susiraičiusi, o jos 
galva, atsukta atgal, žiūrėjo per petį, jeigu gyvatės apskritai turi 
pečius. 

Džeimis padavė man medinį daiktelį, ir aš smalsiai jį 
pavarčiau. 

— Kas brūkštelėta apačioje? S-a-w-n-y. Sawny? 

— Tai aš, - paaiškino Džeimis palenkdamas galvą, tarsi būtų 
šiek tiek sumišęs. - Tai maloninis vardas, susijęs su antruoju 
mano vardu, kuris yra Aleksandras“. Vilis taip mane vadindavo. 

Veidai paveiksle buvo labai panašūs; visų Freizerių vaikų 
žvilgsnis buvo tiesus, skatinantis juos vertinti prasčiau, nei jie 
vertino save. Bet šiame portrete Džeimio skruostai buvo putlūs, 
nosis vis dar kūdikiškai trumpa ir riesta, o tvirti jo brolio kaulai 
jau teikė vilčių, kad jis taps tikru vyru, deja, tos viltys žlugo. 

- Labai jį mylėjai? — tyliai paklausiau uždėdama plaštaką 
jam ant rankos. 

Džeimis linktelėjo ir nukreipė žvilgsnį į židinio liepsnas. 

— O taip, - blankiai šyptelėjo. - Buvo penkeriais metais vy- 
resnis už mane, tad man atrodė, kad jis - Dievas ar bent Kris- 
tus. Visur jį sekiodavau; arba ten, kur jis leisdavo. 

Džeimis nusisuko ir nupėdino prie knygų lentynų. Leis- 
dama jam valandėlę pabūti vienam, likau stovėti ir pažvelgiau 
pro langą. 


* Sawny - škotiškas Sandy variantas, Aleksandro vardo trumpinys. 

Iš šios namo pusės tolumoje per lietų neryškiai mačiau uo- 
lėtos kalvos žole apžėlusia viršūne kontūrus. Ji priminė man 
fėjų kalvą, kur perėjau per akmenį ir išlindau iš triušio olos. Vos 
prieš pusmetį. Bet rodės, tai įvyko labai seniai. 

Džeimis priėjo ir atsistojo šalia manęs prie lango. Išsiblaškęs 
spoksodamas į smarkiai pliaupiantį lietų, tarė: 

- Buvo kita priežastis. Svarbiausia. 

- Priežastis? - kvailai paklausiau. 

— Kodėl vedžiau tave. 

- Kokia? 

Nežinau, ką tikėjausi iš jo išgirsti. Turbūt dar daugiau isto- 
rijų apie sudėtingus šeimos ryšius. Bet tai, ką jis pasakė, sukrėtė 
dar labiau. 

- Nes geidžiau tavęs. - Jis atsigręžė į mane. - Labiau už 
viską gyvenime, - švelniai pridūrė. 

Be žado toliau vėpsojau į jį. To tikrai nesitikėjau. Matyda- 
mas mane prasižiojusią iš nuostabos, jis lyg niekur nieko kal- 
bėjo toliau: 

- Kai paklausiau tėčio, kaip atpažinti, kuri moteris tau skir- 
ta, jis pasakė, kad atėjus metui sužinosiu. Ir iš tikrųjų. Pabudęs 
tamsoje po medžiu pakeliui į Leochą, kai buvai užgulusi man 
krūtinę ir plūdai mane, kad mirtinai nukraujuosiu, sau tariau: 
„Džeimi Freizeri, nesvarbu, kad nematai, kaip ji atrodo, be to, 
sveria lyg darbinis arklys, ji ir yra toji moteris.“ 

Žengiau prie jo, bet jis atsitraukė greitai berdamas žodžius: 

— Pasakiau sau: „Ji per neilgą laiką tave dusyk sulopė, vai- 
kine, o gyvenant tarp Makenzių gal neblogai būtų vesti moterį, 
kuri moka susiūti žaizdą ir sudėti lūžusius kaulus.“ Ir dar pri- 
dūriau: „Džeimi, vaikine, jeigu jai liečiant raktikaulį tau darosi 
nepaprastai gera, įsivaizduok, kaip jaustumeis, jeigu jos ranka 
nuslystų žemiau...“ 

Jis metėsi už kėdės. 

— Žinoma, pamaniau, kad taip darosi, nes keturis mėne- 
sius praleidau vienuolyne be malonios moteriškos draugijos, 

bet paskui, kai jojom kartu per tamsą... - jis nutilo ir teatra- 
liškai atsiduso vikriai išsisukdamas, kad nenustverčiau už ran- 
kovės, - o tarp mano šlaunų buvo įsispraudusi ta puiki plati 
subinė... - Džeimis staiga pasilenkė išvengdamas smūgio į kairę 
ausį, žengė į šalį ir tarp mudviejų pastatė žemą stalą. - Ir kieta 
galva daužėsi man į krūtinę... - Mažas metalinis papuošalas at- 
šoko nuo jo galvos ir žvangtelėjo ant grindų. - Tariau sau... 

Jis taip prapliupo juoktis, kad tarp žodžių turėjo gaudyti 
kvapą. 

- Džeimi... pasakiau... nors ji ir Sassenach kalė... su liežuviu 
tarsi gyvatės... su sėdyne tarsi... Argi svarbu, kad jos v-veidas it 
a-a-avies“ 

Vikriai jį pargrioviau, o kai jis bumbtelėjo ant grindų su 
tokiu trenksmu, kad net sudrebėjo namas, prispaudžiau kelius 
jam prie pilvo. 

- Nori mane patikinti, kad vedei iš meilės? - paklausiau. 

Jis pakėlė antakius, labai stengdamasis įkvėpti. 

- Argi aš... ką tik... taip pasakiau? 

Viena ranka apglėbęs per pečius, jis pakišo ranką po mano 
sijonu ir ėmė negailestingai žnaibyti tą kūno vietą, kurią ką tik 
liaupsino. 

Tuo metu įplaukė Dženė, grįžusi pasiimti savo siuvinių pin- 
tinės, ir sustojo linksmai stebeilydama į brolį. 

— Ir ką tu čia veiki, mano jaunasis Džeimi? - pasiteiravo ji, 
kilstelėjusi vieną antakį. 

- Myliuosi su savo žmona, - sušvokštė jis dusdamas, nes 
kikeno ir grūmėsi su manimi. 

— Ką gi, tam galėtum rasti ir tinkamesnę vietą, - tarė ji, 
pakeldama kitą antakį. - Nuo šių grindų prisivarysi į pasturgalį 
rakščių. 


= 


Lalibrochas buvo rami vieta, bet kartu ir judri. Visi sukosi 
dvaro gyvenime nuo pat aušros iki saulės laidos kaip sudėtin- 

gas laikrodžio mechanizmas. Vos sutemus dantukai ir rateliai, 
kurie varė laikrodį, vienas po kito imdavo byrėti ir nuriedėdavo 
į tamsą ieškoti vakarienės ir lovos, bet rytą stebuklingai atsiras- 
davo reikiamose vietose. 

Taigi svarbus buvo kiekvienas vyras, moteris ir vaikas, kurie 
zujo po dvarą. Neįstengiau įsivaizduoti, kaip jis gyvavo pasku- 
tinius kelerius metus, nesant šeimininko. Dabar buvo visiškai 
įdarbintos ne tik Džeimio, bet ir mano rankos. Pirmą kartą su- 
pratau, kodėl škotai griežtai smerkia tinginystę, kuri apskritai 
jiems buvo neįprasta. Tingėjimas buvo laikomas ne tik morali- 
nio žlugimo požymiu, bet ir užgaule natūraliai visa ko tvarkai. 

Žinoma, tingumo valandėlių pasitaikydavo. Jos būdavo 
trumpos ir labai greitai praeidavo. Tada atrodydavo viskas nu- 
rimę, 0 gyvenime nusistojusi tobula pusiausvyra, tarsi būtų 
tamsos ir šviesos mainų akimirka, kai tebėra abi, bet nė viena 
tavęs negaubia. 

Antros ar trečios dienos, kai mes atvykom į ūkį, vakarą ir 
mėgavausi tokia valandėle. Sėdėdama ant tvoros už namo ma- 
čiau gelsvai rudus laukus, kurie pro bokštą driekėsi iki stataus 
skardžio pakraščio, ir medžių tinklą tolimajame perėjos šone, 
blankiai juoduojantį perlų spalva švytinčio dangaus fone. Daik- 
tai, ilgiems jų šešėliams ištirpus sutemose, atrodė nutolę tuo pat 
atstumu, nors vieni buvo arčiau, kiti toliau. 

Oras buvo žvarbus, su užuomina, kad atslenka šaltis, ir man 
dingtelėjo, kad netrukus turėsiu eiti vidun, nors labai nenorėjau 
atsiplėšti nuo tykaus vietovės grožio. Negirdėjau, kaip prisiarti- 
no Džeimis. Tik kai jis apgobė man pečius sunkiu savo apsiaus- 
tu, pajutusi kontrastuojančią storos vilnos šilumą, supratau, kad 
iš tikrųjų šalta. 

Džeimio rankos apglėbė mane kartu su apsiaustu, ir aš jau- 
kiai prisiglaudžiau nugara prie jo, truputį virpėdama. 

— Iš namo mačiau, kad drebi, - tarė jis, suimdamas mano 
rankas. - Jei nesisaugosi, peršalsi. 

- O tu? 

Pasigręžiau norėdama pažvelgti į jį. Nors oras vis labiau 
gėlė, Džeimiui buvo nė motais vienmarškiniam ir su kiltu, tik 
vos paraudusi nosis rodė, kad dabar anaiptol ne maloniausias 
pavasario vakaras. 

— Ai, aš pratęs. Škotai nėra tokie silpni kaip mėlynanosiai 
pietiečiai anglai. 

Jis pakėlė mano smakrą ir šypsodamas pabučiavo į nosį. Su- 
ėmiau jį už ausų ir nutaikiau jo lūpas žemiau. 

Tik po ilgo laiko mudviejų temperatūros susilygino, ir jis 
marie paleido. Šiltas kraujas tvinkčiojo ausyse, kai atsilošusi 
balansavau ant tvoros skersinio. Brizas pūtė į nugarą plaiksty- 
damas ant veido plaukų sruogas. Džeimis nubraukė juos man 
nuo pečių pirštais kedendamas susitaršiusias garbanas, kuriose 
spindėjo besileidžianti saulė. 

— Šviesai sklindant už tavęs atrodo, kad tave supa aureo- 
lė, - tyliai pasakė jis. - Angelas su aukso karūna. 

- Ir tu su aureole, - švelniai tariau braukdama per jo smak- 
ro pakraštį, kur gintarinė šviesa blykčiojo želiančioje barzdo- 
je. - Kodėl man nepasakei anksčiau? 

Jis suprato, ką turėjau galvoje. Vienas antakis pakilo, ir jis 
nusišypsojo. Vieną jo pusę apšvietė saulė, o kitą dengė šešėlis. 

— Na, žinojau, kad nenorėjai tekėti už manęs. Bijojau tave 
apsunkinti arba apsikvailinti tai atskleisdamas. Juk buvo aišku, 
kad guliesi su manimi tik gerbdama priesaiką, kurios verčiau 
būtum nedavusi. - Džeimis išsišiepė užbėgdamas už akių mano 
prieštaravimui, dantys subaltavo šešėlyje. - Bent pirmą kartą. 
Juk turiu savigarbos, moterie. 

Ištiesiau ranką ir prisitraukiau Džeimį. Jis stovėjo man tarp 
kojų, o aš sėdėjau ant tvoros. Jusdama silpną jo odos vėsą, ko- 
jomis apsivijau jo klubus ir užklojau jį apsiausto skvernais. Po 
audinio priedanga jis mane stipriai apkabino ir prispaudė mano 
skruostą prie purvino marškinių batisto. 

— Mano meile, - sušnabždėjo. - Ak, mano meile, labai tavęs 
geidžiu. 

- Juk tai ne tas pats dalykas? - paklausiau. - Mylėti ir geisti. 

Jis kimokai nusijuokė. 

— Po galais, man tai labai artima, Sasenach. 

Jutau jo geismo galią, stiprią ir nekantrią. Staiga jis žengė 
atgal ir pasilenkęs nukėlė mane nuo tvoros. 

— Kur einam? 

Patraukėm tolyn nuo namo prie pašiūrių, skendinčių guobų 
giraitės šešėlyje. 

- Ieškoti šieno stirtos. 

Bučiniai ir apatiniai 


PAMAŽU IR Aš RADAU savo vietą dvaro priežiūros dar- 
buose. Dženė nebegalėjo leistis į ilgus pasivaikščiojimus iki nuo- 
mininkų namelių, todėl juos lankyti ėmiau aš, o mane kartais 
lydėdavo arklininkas, Džeimis ar Ijanas. Pasiėmusi maisto ir 
vaistų, uoliai gydydavau ligonius ir patarinėdavau, kaip taisyti 
sveikatą ir labiau laikytis higienos. Tokius mano siūlymus žmo- 
nės priimdavo visaip - ir noriai, ir priešiškai. 

Lalibroche sukiodavausi ir po namą, ir aplink jį, stengda- 
masi būti kuo naudingesnė. Daugiausia triūsdavau soduose ir 
daržuose. Be mielo dekoratyvinio sodelio, dvaras turėjo nedi- 
delį žolynų darželį ir puikų virtuvės daržą, kuriame augo ropės, 
kopūstai ir aguročiai. 

Džeimio buvo pilna visur: darbo kabinete jis pildydavo są- 
skaitų knygas, laukuose dirbdavo su nuomininkais, arklidėje - 
su Ijanu, mėgindamas pasivyti prarastą laiką. Man atrodė, kad 
tai daugiau nei pareiga ar domėjimasis. Netrukus turėsim iške- 
liauti; jis norėjo viską sutvarkyti taip, kad reikalai nesugriūtų, 
kai jo nebus, kol jis - kol mes - galėsime sugrįžti visam laikui. 

Žinojau, mums reikės išvykti, nors mus supo tykus namas, 
ramios Lalibrocho apylinkės, džiugi Dženės, Ijano ir mažojo 
Džeimio draugija. Jaučiausi, lyg pagaliau būčiau grįžusi namo. 

Vieną rytą po pusryčių Džeimis atsikėlė nuo stalo ir pranešė 
ketinąs traukti iki viršutinės slėnio dalies apžiūrėti arklio, kurį 
parduoda Martinas Makas. 

Dženė, suraukusi antakius, atsigręžė nuo indaujos. 

- Tau atrodo, kad tai saugu? Paskutinį mėnesį šiose apylin- 
kėse šmirinėja anglų sargybiniai. 

Jis gūžtelėjo pečiais imdamas švarką nuo kėdės. 

— Būsiu atsargus. 

- Ak, Džeimi, - tarė Ijanas, įžengęs su glėbiu malkų židi- 
niui. - Norėjau paklausti, gal šįryt galėtum užsukti į malūną? 
Džokas vakar užsiminė, kad užstrigo ratas. Užmečiau į jį akį, 
bet mudu dviese neįstengėm jo pajudinti. Manau, į lauko me- 
chanizmą pateko šiukšlių, bet giliai po vandeniu. 

Ijanas lengvai treptelėjo medine koja ir nusišypsojo man. 

— Ačiū Dievui, vis dar galiu vaikščioti, bet negaliu plaukti. 
Tik blaškausi ir duoduosi ratais lyg koks sviedinys. 

Džeimis vėl numetė švarką ant kėdės šypsodamasis dėl svai- 
nio žodžių. 

— Ne taip ir blogai, Ijanai, jei tau nereikia praleisti ryto 
lediniame malūno tvenkinyje. Gerai, užeisiu. - Jis atsisuko į 
mane. - Nori keliauti su manimi, Sasenach? Gražus rytas, gali 
pasiimti pintinėlę. - Jis ironiškai mirktelėjo parodydamas į mil- 
žinišką pintinę, į kurią rinkdavau gėrybes. - Eisiu persivilkti 
marškinių. Netrukus grįšiu. 

Jis nudrožė prie laiptų ir atletiškai užlėkė viršun išsyk per- 
šokdamas po tris pakopas. 

Mudu su Ijanu šyptelėjome vienas kitam. Jeigu Ijanas ir ap- 
gailestavo, kad toks žygis jam neįmanomas, tai paslėpė džiaug- 
damasis Džeimio energija. 

- Kaip gera, kad jis sugrįžo, - tarė. 

— O, kad mes galėtume pasilikti, - gailiai pasakiau. 

Švelnios rudos jo akys prisipildė nerimo. 

- Juk neišvyksite tučtuojau? 

Papurčiau galvą. 

— Ne, dar ne dabar. Tačiau turėsim jus palikti dar gerokai 
prieš pasningant. 

Džeimis nusprendė, kad geriausia bus keliauti į Bjulį, Erei- 
zerių klano būstinę. Gal jo senelis, lordas Lovatas, galės padėti; 
jeigu ne, gal bent surengs mūsų persikėlimą į Prancūziją. 

Ijanas nuramintas linktelėjo. 
— Ak šit kaip. Bet jums dar liko kelios savaitės. 


=— 


Buvo nuostabi giedra rudens diena, oras kaip sidras, o dan- 
gus toks mėlynas, kad galėjai jame paskęsti. Pėdinom pamažu 
nerūpestingai plepėdami, todėl spėjau apžiūrinėti vėlai žydin- 
čius erškėčius ir pasišiaušusias jų viršūnes. 

- Kitą savaitę Martinmas - Šv. Martyno diena, - tarė Džei- 
mis. - Ar iki tol bus baigtas naujas tavo rūbas? 

- Regis, taip. Kodėl klausi? Ar tai ypatingas įvykis? 

Jis nusišypsojo imdamas pintinę, kai pasilenkiau išrauti bit- 
krėslės stiebo. 

— Tam tikru atžvilgiu taip. Nė kiek neprilygsta didingoms 
Kolumo šventėms, bet suplauks visi Lalibrocho nuomininkai 
sumokėti pinigų ir pareikšti pagarbos naujai poniai Lalibroch. 

— Turbūt jie nustebs, kad vedei anglę. 

- Gal keletas tėvų ir bus nusivylę; kol nebuvau suimtas 
ir išgabentas į Fort Viljamą, šiose apylinkėse merginau kelias 
merginas. 

— Gailiesi nesusituokęs su čionykšte? - koketiškai paklausiau. 

— Jei manai, kad pasakysiu „taip, kai tu šitaip stovi atkišusi 
genėjimo peilį, klysti. Tu prastesnės nuomonės apie mano svei- 
ką protą, nei man atrodė. 

Nunrečiau genėjimo peilį, kuriuo knisau žemę, ištiesiau ran- 
kas ir sustojau laukdama, kol jis prieis. Kai jis galų gale mane 
paleido, vėl pasilenkiau peilio ir pasišaipiau: 

- O aš vis svarsčiau, kaip čia atsitiko, kad tu taip ilgai buvai 
nekaltas. Ar visos Lalibrocho merginos jau tokios negražios? 

— Ne, - atsakė jis, prisimerkęs žvelgdamas į ryto saulę. - 
Prie to labiausiai prisidėjo mano tėvas. Kartais vakare mudu 
bastydavomės po laukus ir šnekėdavomės. Kai subrendau tiek, 
kad tai jau būtų buvę įmanoma, jis pasakė man, kad vyras turi 

atsakyti už kiekvieną savo pasėtą sėklą, nes jo pareiga - rūpin- 
tis moterimi ir ginti ją. Ir jei nesu tam pasirengęs, man nevalia 
apsunkinti moters savo nederamu elgesiu. 

Jis žvilgtelėjo atgal, į namą. Ir į mažas šeimos kapinaites ne- 
toli bokšto, kur buvo palaidoti jo tėvai. 

— Pasak tėvo, nuostabiausias dalykas vyro gyvenime yra su- 
gulti su mylima moterimi, - tyliai tarė jis ir nusišypsojo, o jo akys 
buvo mėlynos kaip virš galvos plytintis dangus. - Jis neklydo. 

Švelniai paliečiau jo veidą ir plačiai perbraukiau per skruos- 
tą iki smakro. 

— Bet jis buvo tau per griežtas, jei tikėjosi, kad taip ilgai 
delsi vesti. 
lius jo kiltą. 

- Na, Bažnyčia moko, kad save prievartauti - nuodėmė, bet, 
anot tėvo, jei reikia rinktis, ką prievartauti - save ar vargšę mo- 
terį, padorus vyras turi pasiaukoti. 

Kai lioviausi juokusis, papurčiau galvą ir pasakiau: 

— Ne, ne, nebeklausinėsiu. Tačiau juk likai nekaltas. 

— Tik per Dievo ir mano tėvo malonę, Sasenach. Kai sukako 
keturiolika, mano mintys daugiausia sukdavosi apie merginas. 
Bet tuo metu buvau išsiųstas į Binachdą Duglui globoti. 

— Ar tenai nebuvo merginų? - paklausiau. - Regis, Duglas 
turėjo dukterų. 

- Taip. Keturias. Į dvi jaunesnes nebuvo ko žiūrėti, bet 
vyriausia — tikra gražuolė. Molė, metais ar dvejais vyresnė už 
mane. Tačiau mano dėmesys nebuvo jai malonus. Vis vėpsoda- 
vau į ją per vakarienės stalą, o ji žiūrėdavo į mane iš aukšto ir 
klausdavo, ar nepersišaldžiau. Nes jeigu taip, turiu gultis į lovą, 
o jeigu ne, ji bus labai dėkinga, jei susičiaupsiu, nes ji valgyda- 
ma visai nenorinti matyti mano tonzilių. 

— Pradedu suprasti, kodėl taip ilgai nepraradai nekalty- 
bės, - tariau ir pasikėliau sijoną lipdama per kliūtį. - Bet ne 
visos tokios. 

— Ne, - mąsliai pritarė Džeimis ir padavė man ranką. - Ne 
visos: Jaunesnioji Molės sesuo Tabita buvo kiek draugiškesnė. - 
Užplūdus prisiminimams, jis nusišypsojo. - Tibė buvo pirmoji 
mergaitė, kurią pabučiavau. O gal, tikriau, pirmoji, pabučiavusi 
mane. Pasišoviau nunešti jai du kibirus pieno iš tvarto į pieninę 
ir visą kelią rezgiau planą, kaip čiupsiu ją už durų, kur neį- 
manoma pasprukti, ir pabučiuosiu. Tačiau mano rankos buvo 
užimtos, ir ji turėjo atidaryti man duris, kad galėčiau įeiti. Taigi 
už tų durų atsidūriau aš, o Tibė, priėjusi prie manęs, suėmė už 
ausų ir pabučiavo. Ir išpylė pieną, - pridūrė jis. 

— Atrodo, pirmas patyrimas įsimintinas, - nusikvatojau. 

— Abejoju, ar jai buvau pirmas, - išsišiepė Džeimis. - Apie 
tai ji žinojo daugiau nei aš. Deja, mūsų pratybos truko neilgai; 
po kelių dienų podėlyje mus užklupo jos motina. Ji metė į mane 
griežtą žvilgsnį, o Tibei liepė eiti ir padengti stalą pietums, ta- 
čiau turbūt viską papasakojo Duglui. 

Duglas Makenzis nepaprastai užsiplieskė, kad buvo sutepta 
jo sesers garbė, taigi galėjau tik įsivaizduoti, kaip jis pasielgė 
gindamas savo dukters garbę. 

- Pagalvojus apie tai, mane nukrečia šiurpulys, - šyptelėjau. 

- Ir mane, - nusipurtė Džeimis. Susidrovėjęs pašnairavo į 
mane. - Juk žinai, kad jaunuoliai kartais rytą pabunda su... na, su... 

Jis išraudo. 

— Taip, žinau. Taip nutinka ir vyresniems dvidešimt trejų 
vyrams. Manai, to nepastebėjau? Tau tai nutinka dažnai. 

- Mmmftm. Kitą rytą po to, kai Tibės motina mus pričiupo, 
pakirdau auštant. Sapnavau ją, žinoma, Tibę, ne jos motiną, ir 
visai nenustebau, pajutęs ranką ant savo pimpalo. Bet nustebau, 
kad ta ranka buvo ne mano. 

— Aišku, ir ne Tibės? 

— Ne. Jos tėvo. 

— Duglo? Kodėl... 

- Plačiai atsimerkiau, o jis maloniai nusišypsojo man. Tada 
atsisėdo ant lovos, ir mudu gražiai pasišnekėjom, kaip dėdė ir 

sūnėnas, kaip netikras tėvas ir netikras sūnus. Jis pasakė labai 
džiaugiąsis, kad esu čia, nes jis neturįs sūnaus. Ir kad mane la- 
bai myli visa šeima. Ir kokia nepakenčiama jam būtų mintis, 
kad pasinaudojau gražiais, nekaltais jausmais, kuriuos man 
puoselėja jo dukterys, tačiau, be abejonės, jis patenkintas galįs 
pasikliauti manimi kaip savo sūnumi. Ir visą laiką, kol kalbėjo, 
jis vieną ranką laikė ant durklo, o kitą - ant puikių jaunų mano 
kiaušių. Taigi atsakinėjau jam „taip, dėde“, „ne, dėde“, o jam 
išėjus susivyniojau į antklodę ir susapnavau kiaules. Ir nebe- 
bučiavau merginos iki šešiolikos metų, kai atkeliavau į Leochą. 

Džeimis žvelgė į mane šypsodamas. Jo plaukai buvo surišti 
odine virvele, bet trumpesni styrojo, kaip ir dažniausiai, ant pa- 
kaušio žvilgėdami raudona ir aukso spalva gaiviame, giedrame 
ore. Per mūsų kelionę iš Leocho ir Kraig na Duno jo oda buvo 
įgavusi auksinės bronzos atspalvį, ir jis panėšėjo į rudens lapą, 
linksmai sūkuriuojantį ir blaškomą vėjo. 

- O kaip tu, mano gražioji Sasenach? - išsišiepė jis. - Ar turė- 
jai vaikinų, dūsaujančių dėl tavęs. O gal buvai nedrąsi ir drovi? 

- Man buvo kiek mažiau nei tau, - atsargiai pratariau. — 
Aštuoneri. 

— Kokia ištvirkėlė! Ir kas buvo tas laimingasis? 

- Oficialaus diplomatinių atstovybių ir konsulatų vertėjo 
Rytų šalyse sūnus. Tai atsitiko Egipte. Jis buvo devynerių. 

— Ak, tada nėra dėl ko tavęs kaltinti. Tave blogais keliais 
nuvedė vyresnis vyras. Tikras sumautas pagonis. 

Apačioje išniro malūnas, gražus lyg paveikslėlyje. Palei jo 
geltonos tinko sienos kraštą rangėsi tamsiai raudonas vynme- 
dis, o jo langinės buvo atvertos dienos šviesai. Jos buvo tvarkin- 
gos, nors žali dažai ir apsilaupę. Vanduo džiugiai liejosi šliuzu 
žemyn po stovinčiu vandens ratu į malūno tvenkinį. Jame net 
plaukiojo antys, kryklės ir klykuolės, nutūpusios pailsėti pake- 
liui į pietus. 

— Pažvelk. - Stabtelėjau kalvos viršūnėje ir uždėjau ranką 
ant Džeimio rankos, kad jis sustotų. - Argi ne gražu? 

— Vaizdas būtų dar puikesnis, jei vandens ratas suktųsi, - 
tarė Džeimis. Paskui dirstelėjo į mane ir nusišypsojo. - Taip, 
Sasenach. Nuostabi vieta. Paauglystėje mėgdavau čia plaukioti, 
už upelio vingio telkšo didžiulis tvenkinys. 

Kiek nusileidus nuo kalvos, pro gluosnius sutvisko vanduo. 
Išvydom berniukus. Jų buvo keturi, jie žaidė, taškėsi ir krykšta- 
vo nuogut nuogutėliai. 

- Brrr, - nusipurčiau žiūrėdama į juos. Rudeniškas oras 
buvo gražus, bet gnaibė šaltukas, todėl džiaugiausi, kad turiu 
skarą. - Žvelgiant į juos, stingsta kraujas. 

— Vaje. Leisk tave sušildyti. 

Metęs akį į berniukus vandenyje, jis žengė į didžiulio kašto- 
no šešėlį. Apsivijo rankomis mano liemenį ir įsitempė šešėlin. 

- Tu nesi pirma mergina, kurią pabučiavau, - tyliai pasa- 
kė. - Bet prisiekiu, būsi paskutinė. 

Ir palenkė galvą prie mano atlošto veido. 


a 


Vos malūnininkas išlindo iš savo irštvos ir greitosiomis su- 
sipažinom, nupėdinau prie malūno tvenkinio, o Džeimis keletą 
minučių klausėsi malūnininko, kas nutiko ratui. Kai malūni- 
ninkas grįžo į malūną pamėginti pajudinti girnapusės iš vidaus, 
Džeimis valandėlę stovėjo spoksodamas į tamsias, žolių prižė- 
lusias tvenkinio gelmes. Galop susitaikęs, kad reikės lįsti į van- 
denį, gūžtelėjo pečiais ir ėmė rengtis. 

— Nieko čia nepadarysi, - tarė man. - Ijanas teisus; kažkas 
įstrigę rate po šliuzu. Turėsiu panerti ir... 

Jis nutilo išgirdęs mano aiktelėjimą ir atsigręžė ten, kur sė- 
dėjau ant kranto su pintine. 

— O kas tau? - paklausė. - Nesi regėjusi vyro su apatiniais? 

— Ne... tik ne... su tokiais! - numykiau springčiodama. 

Numatęs, kad gal turės nerti, Džeimis po kiltu buvo apsimovęs 
trumpus neapsakomo senumo apatinius, kurie, kitados pasiūti iš 
raudonos flanelės, dabar buvo vieni visokių spalvų ir faktūrų au- 


182 DIANA GABALDON 


dinio lopai. Matyt, iš pradžių tuos apatinius nešiojo žmogus, ku- 
rio liemuo buvo keliais coliais platesnis už Džeimio. Jie vos laikėsi 
ant klubakaulių ir buvo susigarankščiavę prie plokščio pilvo. 

— Tavo senelio? - spėjau, ir didžiulės mano pastangos už- 
gniaužti juoką nuėjo perniek. - Ar senelės? 

- Tėvo, - šaltai atsakė jis, žiūrėdamas į mane iš aukšto. - Juk 
nemanei, kad pulsiu į vandenį nuogas, kaip mane motina pa- 
gimdė, savo žmonos ir nuomininkų akivaizdoje? 

Nepaprastai oriai jis ranka suėmė audinio perteklių ir įbrido į 
malūno tvenkinį. Nusiyręs iki rato, pamatavo gylį, giliai įkvėpė ir 
panėrė. Man prieš akis sušmėžavo paskutinis jo vaizdas: užpakalis 
su išsipūtusiais raudonos flanelės apatiniais. Malūnininkas, persi- 
svėręs pro malūno langą, šūkčiojo padrąsinimus ir nurodydavo 
plaukimo kryptį, vos į paviršių išnirdavo žvilganti, šlapia galva. 

Tvenkinio pakraštys buvo tankiai prižėlęs vandens augalų, 
ir aš su kasimo pagaliuku ėmiau knisti dedešvų šaknis ir mažas 
vingiorykštes dailiais lapeliais. Jau buvau prisikrovusi pusę pin- 
tinės, kai už nugaros išgirdau mandagų kostelėjimą. 

Ji buvo tikrai sena ponia, arba bent taip atrodė. Rėmėsi 
gudobelės lazda, buvo apsitūlojusi drabužiais, kuriuos turbūt 
dėvėjo ir prieš dvidešimt metų, o dabar jie buvo per dukslūs 
susitraukusiam kūnui. 

— Labas rytas tau, - tarė ji, linkčiodama galvą lyg verpstę. 

Buvo apsigobusi iškrakmolyta balta skara, kuri slėpė kone 
visus plaukus, bet keletas išsipešusių plieno spalvos sruogų 
plaikstėsi palei skruostus, kurie panėšėjo į suvytusius obuolius. 

— Labas rytas, - pasisveikinau ir pradėjau stotis, bet ji žengė 
kelis žingsnius ir stebėtinai grakščiai atsisėdo šalia manęs. Vy- 
liausi, kad ji paskui įstengs atsistoti. 

— Aš... - ėmiau sakyti, bet vos pravėriau burną, ji mane 
nutraukė. 

— Be abejonės, tu - naujoji ponia. Aš - ponia Maknab, visi 
mane vadina močiute Maknab, kaip ir marčios, kurios visos taip 
pat yra ponios Maknab. - Ištiesusi liesą ranką, prisitraukė mano 


SVETIMŠALĖ 183 


pintinę ir žvilgtelėjo į ją. - Dedešvų šaknys, ak, slopina kosulį. 
Bet šito geriau nenaudok, mieloji. - Ji bakstelėjo į mažą rusvą 
šakniagumbį. - Panašus į lelijos šaknį, bet iš tikrųjų ne ji. 

— Kas tai? - susidomėjau. 

— Eritronis. Jo suvalgiusi, mieloji, imsi raičiotis po kambarį, 
kulnus pririetusi prie pakaušio. 

Senutė stvėrė gumbą iš pintinės ir sviedė į tvenkinį, kad net 
ištiško purslai. Tada įsitempė pintinę į skraitą ir kaip žinovė 
peržiūrėjo kitus augalus, o aš spoksojau į ją ir džiaugsmingai, ir 
suirzusi. Galų gale patenkinta atidavė pintinę. 

— Ką gi, būdama Sassenach, mieloji, nesi jau tokia kvaila. 
Bent atskiri noterą nuo baltosios balandos. - Ji dirstelėjo į tven- 
kinį, kuriame trumpai iškilo glotni kaip ruonio Džeimio galva, 
o paskui vėl dingo po malūnu. - Matau, kad ponas dvarininkas 
vedė tave ne vien dėl veidelio. 

— Ačiū, - padėkojau, nusprendusi, kad tai pagyrimas. 

Senosios ponios akys, skvarbios kaip adatos, susmigo į 
mano juosmenį. 

— Dar nesilauki? - paklausė. - Padėtų aviečių lapai. Saują jų 
pamirkyk su erškėtuogėmis ir išgerk pilnėjant mėnuliui, nuo ke- 
tvirčio stiklinės iki pilnos. O jam dylant, nuo pilnos iki pusės 
stiklinės, ir dar užkrimsk raugerškių, kurie valo gimdą. 

- Ak, - pratariau, - na... 

- Turiu prašymą šeimininkui, - prabilo senutė, - deja, da- 
bar jis turi darbo, todėl pasakysiu tau. 

— Gerai, - netvirtai sutikau neišmanydama, kaip galėčiau ją 
užčiaupti. 

— Tai dėl mano vaikaičio, - pasakė ji, varstydama mane 
pilkomis akutėmis, kurios buvo stiklinių rutuliukų dydžio ir 
blizgėjo, - mano anūko Rebio; iš viso susilaukiau šešiolikos 
vaikaičių, iš jų trys Robertai, bet vienas jų vadinamas Bobu, 
antras - Robu, o mažasis - Rebiu. 

— Sveikinu, - mandagiai tariau. 

— Norėčiau, kad šeimininkas jį įdarbintų arklininku. 

— Na, negaliu pasakyti... 

- Žinai, tas jo tėvas, - ketindama kalbėti atvirai, ji pasilenkė 
į priekį. - Nesakau, kad jam stinga ryžtingumo; dažnai kartoju, 
kad rykštė vaiką taiso, o gerasis Dievas puikiai žino: berniu- 
kams kartais reikia sušerti, kitaip juos užvaldys šėtonas. Bet kai 
vaikas nubloškiamas į židinį, o ant veido atsiranda mano kumš- 
čio dydžio mėlynė, ir tik už tai, kad iš pusdubenio paėmė dar 
vieną miežinį paplotėlį, tada... 

- Norit pasakyti, Rebį tėvas lupa? —- nutraukiau ją. 

Senutė linktelėjo, patenkinta guviu mano protu. 

- Žinoma, argi to nesakiau? - Ji pakėlė ranką. - Šiaip, aišku, 
nesikiščiau. Žmogaus sūnus pats žino, kaip jam elgtis, bet... na, 
Rebis yra mano numylėtinis. Ir jis nekaltas, kad jo tėvas - ne- 
pataisomas girtuoklis, o vaikis bijo pasiskųsti motinai. 

Ji priekaištingai iškėlė pirštą it pagaliuką. 

- Ronaldo, mano sūnaus, tėvas kartkartėm gerokai išger- 
davo. Tačiau niekada nemušdavo manęs ar vaikų. Na, tik vieną 
sykį, - mąsliai pridūrė. Tada ūmai man sumirksėjo. Jos skruos- 
tukai buvo apvalūs kaip vasariniai obuoliai, taigi įsivaizdavau, 
kokia gyva ir patraukli ji buvo jaunystėje. - Sykį jis šėrė man, - 
prisipažino moteris, - 0 aš čiupau nuo ugnies keptuvę ir vožiau 
jam per galvą. - Ji sūpavosi pirmyn atgal juokdamasi. - Tikrai 
maniau jį užmušusi, prapliupau raudoti, pasidėjusi jo galvą ant 
kelių, mintydama, ką darysiu, kaip aš, tapusi našle, išmaitinsiu 
du vaikelius. Bet jis atsipeikėjo, - nerūpestingai pasakojo senu- 
tė, - ir niekada nebekėlė rankos prieš mane ir vaikus. Pagim- 
džiau trylika, - išdidžiai tarė. - Užauginau dešimt. 

— Sveikinu, - kuo rimčiausiai pasakiau. 

- Aviečių lapai, - tarė ji ir tikindama padėjo ranką man ant 
kelio. - Atmink, mieloji, aviečių lapai padės. O jeigu ne, ateik 
pas mane, ir aš tau sutaisysiu gėrimą iš rugiagėlių ir aguročių 
sėklų, dar įplaksiu žalią kiaušinį. Jis nutemps tavo žmogaus sėk- 
lą tiesiai į įsčias, o iki Velykų išsipūsi lyg moliūgas. 

Sukosėjau ir nuraudau. 

- Mmmifm. Jūs norėtumėt, kad Džeimis, na, šeimininkas, 
priimtų į savo namus jūsų anūką arklininku, kad jis būtų kuo 
toliau nuo tėvo? 

- Taip, tiesa. Dabar Rebis - šaunus darbininkas, ir šeimi- 
ninkas... 

Senutės veidas sustingo vidury gyvos šnekos. Pažvelgiau per 
petį ir taip pat įsitempiau. Raudonšvarkiai. Šeši dragūnai ant 
arklių atsargiai leidosi nuo kalvos malūno link. 

Su pasigėrėtinu šaltakraujiškumu ponia Maknab atsistojo ir 
vėl atsisėdo ant išmėtytų Džeimio drabužių, išsiskleidę sijonai 
juos paslėpė. 

Man už nugaros malūno tvenkinyje pasigirdo pliuškenimas 
ir staigus žioptelėjimas, nes dar kartą išniro Džeimis. Bijojau 
surikti ar pakrutėti, nes baiminausi atkreipti dragūnų dėmesį į 
tvenkinį, bet kai jis ūmai nuščiuvo už manęs, supratau, kad pa- 
matė juos. Tylą sudrumstė vienintelis žodis, atsklidęs vandeniu, 
ištartas negarsiai, tačiau iš tikrųjų nuoširdžiai. 

— Merde*, - susikeikė jis. 

Mudvi su senąja ponia sėdėjom nė krust, akmeniniais vei- 
dais žiūrėdamos į kareivius, risnojančius nuo kalvos. Kol jie 
įveikė paskutinį kelio posūkį, senutė spėjo greitai atsigręžti į 
mane ir prie susiraukšlėjusių lūpų pridėti tiesų kaip pagaliu- 
kas pirštą. Man nevalia kalbėti, kad jie neišgirstų, jog esu anglė. 
Neturėjau kada nė supratingai linktelėti, mat vos už kelių pėdų 
sustojo purvu aplipusios kanopos. 

— Gerą rytą jums, ponios, - pasisveikino vadeiva. 

Jis buvo kapralas, bet apsidžiaugiau, kad ne kapralas Ho- 
kinsas. Skubiai nužvelgusi raitelius, pamačiau, kad tarp jų nėra 
nė vieno, su kuriais susidūriau Fort Viljame, ir truputį atleidau 
gniaužtus, spaudžiančius pintinės rankeną. 


* Po velnių (pranc.). 

— Nuo kalvos pastebėjom malūną, - tarė dragūnas, - tad, 
pamanėm, gal galėtume nusipirkti maišą miltų? 

Jis nusilenkė mums abiem nežinodamas, į kurią kreiptis. 

Ponia Maknab elgėsi šaltai, bet mandagiai. 

- Ir jums gerą rytą, - pasakė nulenkdama galvą. - Bet jei 
atkeliavot miltų, deja, skaudžiai jus nuvilsiu. Šiuo metu neveikia 
malūno ratas. Gal užsuktumėte kitą kartą? 

— Ak. Ir kas gi jam nutiko? 

Kapralas, žemas skaistaus veido jaunuolis, regis, susidomė- 
jo. Nužingsniavęs prie tvenkinio krašto, įbedė akis į ratą. Malū- 
nininkas, iškišęs galvą pranešti, kad girnapusė pajudėjo, išvydęs 
jį, greitai dingo. 

Kapralas pašaukė vieną iš savo vyrų. Palypėjęs įkalnėn, jis 
mostelėjo kitam kareiviui, šis klusniai pasilenkė leisdamas ka- 
pralui užsėsti ant nugaros. Pakėlęs rankas, kapralas įsikibo į 
stogo kraštą ir užsirangė ant šiaudinio stogo. Stačias vos siekė 
didelio rato kraštą. Bet įstengė jį pasiūbuoti. Paskui pasilenkė ir 
pro langą sušuko malūnininkui, kad šis pamėgintų girnas pa- 
sukti rankomis. 

Šiaip taip atplėšiau akis nuo šliuzo dugno. Nelabai nutuo- 
kiau, kaip veikia vandens ratas, bijojau, kad jei ratas staiga ims 
suktis, tas, kuris darbuojasi prie jo po vandeniu, gali būti su- 
traiškytas. Matyt, ne veltui būgštavau, nes ponia Maknab griež- 
tai kreipėsi į kareivį, stovintį netoli mūsų: 

— Vaikine, turėtum tučtuojau padėti nulipti savo viršinin- 
kui. Jis nepadės malūnui, be to, gali susižaloti. Geriau nekiškit 
nosies ten, apie ką nenusimanot. 

— Nėra ko jaudintis, ponia, - atsainiai tarė kareivis. - Kapra- 
lo Silverso tėvas turi kviečių malūną Hampšyre. Vargu ar yra ko 
kapralas neišmano apie vandens ratus. 

Mudvi su ponia Maknab neramiai susižvalgėme. Kapralas, 
dar palaipiojęs aukštyn žemyn, pakrutinęs ir pabaksnojęs ratą, 
atėjo pas mus. Gausiai išpiltas prakaito, jis nusišluostė raudoną 
veidą didžiule nešvaria nosine, tarė: 

— Negaliu jo pajudinti iš viršaus, o tas kvailys malūninin- 
kas, regis, visai nešneka angliškai. - Jis pažiūrėjo į tvirtą ponios 
Maknab lazdą ir gumbuotas galūnes, tada į mane. - Gal jaunoji 
ponia galėtų su juo pasikalbėti už mane? 

Ponia Maknab gindama stvėrė man už rankovės. 

- Turėsit dovanoti mano marčiai, ponai. Nuo tada, kai pa- 
gimdė paskutinį negyvą kūdikį, jai pasimaišė protelis. Per me- 
tus nepratarė nė žodžio, vargšelė. O aš negaliu jos palikti nė 
valandėlei, nes baiminuosi, kad iš sielvarto puls į vandenį. 

Stengiausi dėtis kvailele, bet, atsižvelgiant į dabartinę mano 
proto būseną, didžiulių pastangų ir nereikėjo. 

Kapralas sutriko. 

- Ak, - pratarė. - Ką gi... 

Jis nužingsniavo prie tvenkinio ir sustojo surauktais anta- 
kiais spoksodamas į vandenį. Atrodė taip, kaip Džeimis prieš 
valandą, ir turbūt dėl tos pačios priežasties. 

— Nieko nebus, Kolinsai, - pasakė senyvam eiliniui. - Turė- 
siu panerti ir pažiūrėti, kas jam neleidžia suktis. 

Kapralas nusimetė raudoną surdutą ir ėmė segiotis marš- 
kinių rankogalius. Su ponia Maknab persimetėm žvilgsniais, 
kupinais siaubo. Nors po vandeniu gal ir buvo ganėtinai oro 
palaikyti gyvybę, gerai pasislėpti tikrai nebuvo kur. 

Kol ne itin optimistiškai svarsčiau, gal reikėtų suvaidinti 
epilepsijos priepuolį, milžiniškas ratas virš galvos staiga su- 
girgždėjo. Didelis lankas, tratėdamas tarsi kertamas medis, 
ūmai pusiau pasisuko, stabtelėjo, paskui pradėjo lygiai suktis ir 
iš jo kaušelių į šliuzą ėmė linksmai sroventi tyri upeliukai. 

Kapralas gėrėdamasis rato lanku liovėsi nusirenginėti. 

— Tik pažvelk, Kolinsai! Įdomu, kas jame buvo įstrigę. 

Tarsi atsakydamas į jo klausimą, rato viršuje pasirodė kaž- 
koks daiktas. Permirkusios raudonos jo klostės karojo nuo vieno 
kaušelio. Kaušelis užkabino srovę, garmančią šliuzu, tas daiktas 
atitrūko, ir Džeimio tėvo apatiniai didingai įplaukė į malūno 
tvenkinio vandenį. 

Senyvas kareivis išgriebė juos lazda ir atsargiai padavė virši- 
ninkui, tas nuplėšė apatinius nuo lazdos lyg žmogus, priverstas 
imti į rankas pašvinkusią žuvį. 

- Hm, - numykė jis ir kritiškai apžiūrinėdamas iškėlė sku- 
durą. - Po galais, kažin iš kur šitas atsirado? Tikriausiai buvo 
apsivijęs veleną. Keista, kad tokia smulkmena galėjo pridaryti 
tiek bėdos, ar ne, Kolinsai? 

— Taip, pone. 

Eilinis aiškiai manė, kad škotų malūno vidaus mechanizmai 
neverti dėmesio, bet buvo mandagus. 

Kelis kartus pavartęs apatinius, kapralas gūžtelėjo pečiais ir 
jais nusišluostė purvinas rankas. 

— Gera flanelės skiautė, - pasakė išgręždamas šlapią skudu- 
rą. - Su juo bent nublizginsiu smeigtuką. Šioks toks suvenyras, 
ką, Kolinsai? 

Mandagiai linktelėjęs poniai Maknab ir man, kapralas nu- 
sigręžė į savo arklį. 

Vos dragūnai spėjo dingti už kalvos viršūnės, pliuškeni- 
mas tvenkinyje pranešė, kad iš gelmių iškilo jose gyvenantis 
vandenis. 

Jis buvo pamėlęs, labai išblyškęs, lyg koks Kararos marmu- 
ras, ir taip kaleno dantimis, kad nesupratau pirmų žodžių, kurie 
buvo ištarti geilų kalba. 

Ponia Maknab juos suprato be vargo, ir senas jos Žžandi- 
kaulis atvipo. Bet ji tučtuojau susičiaupė ir padarė žemą tūpsnį 
išnirusiam šeimininkui. Ją išvydęs, Džeimis liovėsi kapstytis į 
krantą, vanduo vis dar kukliai dengė klubus. Jis smarkiai įkvė- 
pė, sukando dantis, kad nekalentų, ir nuo peties nusibraukė ilgą 
plūdenos draiskaną. 

— Ponia Maknab, - tarė nusilenkdamas garbaus amžiaus 
nuomininkei. 

- Pone. - Ji vėl linktelėjo. - Juk graži diena? 

— Kiek g-gaivi, - atsakė jis, mesdamas žvilgsnį į mane. 

Bejėgiškai patraukiau pečiais. 

— Mes džiaugiamės, kad grįžot namo, pone, ir su vaikinais 
viliamės, kad netrukus pasiliksit visam laikui. 

— Ir aš viliuosi, ponia Maknab, - pagarbiai tarė Džeimis. 

Jis pasuko galvą į mane ir rūsčiai pažiūrėjo. Blankiai 
šyptelėjau. 

Senoji ponia, nepaisydama šios nebylios mudviejų scenos, 
ant skraito sukryžiavo gumbuotas rankas ir oriai atsisėdo. 

— Norėjau paprašyti nedidelės malonės, šeimininke, - pra- 
bilo ji, - tai dėl... 

- Močiute Maknab, - nutraukė ją Džeimis, grėsmingai 
žengdamas pusę žingsnelio vandeniu, - kad ir ko norite, bus 
padaryta. Tik jei grąžinsite man marškinius, kol nuo šalčio dar 
nenukrito kai kurios kūno dalys. 


29 


Daugiau atvirumo 


VAKARAIS, KAI NUO STALO būdavo nukraustyti vakarie- 
nės indai, su Džene ir Ijanu dažniausiai įsitaisydavome svetai- 
nėje ir maloniai šnekučiuodavome apie šį bei tą arba klausyda- 
vomės Dženės istorijų. 

Bet šįvakar pasakotoja buvau aš. Dženė ir Ijanas susiža- 
vėję klausėsi, kai jiems pasakojau apie ponią Maknab ir rau- 
donšvarkius. 

— „Gerasis Dievas puikiai žino, berniukams reikia sušerti, 
kitaip juos užvaldys šėtonas.“ - Man mėgdžiojant močiutę Ma- 
knab, sugriaudėjo visas namas. 

Dženė nusišluostė juoko ašaras. 

- Dieve, tai tiesa. Ir ji tai žino. Ką ji turi, Ijanai, aštuonis 
sūnus? 

Ijanas linktelėjo. 

— Taip, mažiausiai aštuonis. Net neprisimenu visų jų vardų; 
kai mudu su Džeimiu buvom jaunesni, visada aplink sukinėda- 
vosi pora Maknabų, su kuriais traukdavom medžioti, žvejoti ar 
maudytis. 

— Jūs kartu užaugot? - paklausiau. 

Džeimis ir Ijanas plačiai, sąmokslininkiškai išsišiepė vienas 
kitam. 

— Taigi, mes - bičiuliai, - nusijuokė Džeimis. - Ijano tėvas 
buvo Lalibrocho valdytojas, kaip dabar Ijanas. Nutrūktgalviš- 
koje ir nerūpestingoje jaunystėje daugybę kartų susizgribdavau 
stovintis petys į petį su ponu Murėjumi ir aiškinantis vieno ar 
kito tėvui, kokia gali būti apgaulinga regimybė, arba jei nepasi- 
sekdavo jo įtikinti, kodėl aplinkybės viską pakeitė. 

— Deja, ir tai mums nepavykdavo, - įsiterpė Ijanas. - Tokią 
pat daugybę kartų buvau permestas per tvoros skersinį kartu su 
ponu Freizeriu ir klausydavausi jo riksmų laukdamas savo eilės. 

— Niekada! - pasipiktino Džeimis. - Niekada nerėkiau. 

— Vadink tai, kaip nori, Džeimi, bet klykdavai baisiai. 

— Abu galėjai girdėti už daugybės mylių, - pasakė Dže- 
nė. - Ir ne tik rėkdavot. Net kabodamas ant tvoros Džeimis be 
paliovos ginčydavosi. 

— Taip, Džeimi, turėjai tapti teisininku. Bet nežinau, kodėl 
visada leisdavau tau kalbėti, - tarė Ijanas purtydamas galvą. - 
Vis įveldavai mane į dar didesnę bėdą, nei būdavo iš pradžių. 

Džeimis vėl nusijuokė. 

— Turi galvoje bokštą? 

— Taip. 

Ijanas atsisuko į mane mostelėdamas į vakarus, į senovinį 
akmeninį bokštą, iškilusį ant kalvos už namo. 

— Tai buvo vienas geresnių Džeimio ginčų. - Ijanas pavar- 
tė akis. - Jis pasakė Brajanui, kad necivilizuota naudoti fizinę 
jėgą, norint įtvirtinti savo nuomonę. Anot jo, kūniška bausmė 
barbariška, be to, senamadiška. Perti žmogų tik už tai, kad jis 
padarė veiksmą, turintį padarinių... padarinių, kurie tau nepa- 
tinka, nėra tinkamas bausmės būdas... 

Dabar jau visi kvatojom. 

- Ar Brajanas visa tai išklausė? - pasiteiravau. 

— Kurgi ne, - linktelėjo Ijanas. - Stovėjau prie Džeimio ir 
imdavau linksėti galvą, kai jis nutildavo įkvėpti oro. Kai galų 
gale Džeimiui pristigo žodžių, jo tėvas kostelėjo ir tarė: „Su- 
prantu.“ Paskui nusigręžė ir ėmė spoksoti pro langą, švytuoda- 
mas diržu ir linguodamas, tarsi mąstytų. Mudu stovėjom petys 
į petį, kaip sakė Džeimis, pilami prakaito. Pagaliau Brajanas at- 
sisuko ir liepė eiti įkandin jo į arklides. 

- Jis abiem padavė po šluotą, šepetį, kibirą ir parodė į bokš- 
tą, - ėmė toliau pasakoti Džeimis. - Tėvas pasakė, kad mano žo- 
džiai jį įtikino, todėl jis nusprendė taikyti „tinkamesnę“ bausmę. 

Ijano akys pamažu kilo į viršų, tarsi žvelgtų į šiurkščius 
bokšto akmenis. 

— Tas bokštas iškilęs šešiasdešimt pėdų virš Žemės, - tarė 
man, - ojo skersmuo - trisdešimt pėdų. Jame trys aukštai. - Jis 
sunkiai atsiduso. - Mes jį šlavėm nuo apačios iki viršaus. Dar- 
bavomės penkias dienas, ir net dabar, kai sukosėju, burnoje pa- 
juntu supuvusių avižų šiaudų skonį. 

- Trečią dieną mėginai mane nugalabyti, - įsiterpė Džei- 
mis, - kad mudu į tai įvėliau. - Jis atsargiai palietė galvą. - Kai 
užvožei man šluota, virš ausies atsivėrė gili žaizda. 

— Na ir gerai, - nesutriko Ijanas, - nes prieš tai man antrą- 
syk sulaužei nosį, taigi buvom atsiskaitę. 

— Kas jau kas, o Murėjus rezultatą tiksliai skaičiuoja, - pa- 
kratė galvą Džeimis. 

— Nagi, pažiūrėkim, - pasakiau lenkdama pirštus. - Anot 
tavęs, Freizeriai užsispyrę, Kembelai pasalūnai, Makenziai ža- 
vūs, bet sukti, o Greihamai kvaili. O koks bruožas būdingas 
Murėjams* 

- Jie patikimi kovoje, - kartu atsakė Džeimis su Ijanu ir 
nusikvatojo. 

— Ir tu gali manimi pasikliauti, - susitvardęs pridūrė Džei- 
mis. — Tik turi tikėtis, kad būsiu tavo pusėje. 

Abu vyrai vėl ėmė raitytis iš juoko. 

Dženė nepritariamai žiūrėdama į sutuoktinį ir brolį pa- 
purtė galvą. 

— O mes dar net negėrėm vyno, - pasakė. Padėjusi siuvinį, 
sunkiai atsistojo. - Eikš su manimi, Klere, pažiūrėsim, ar ponia 
Kruk iškepė sausainių prie portveino. 


=— 


Po ketvirčio valandos mums grįžtant koridoriumi su padė- 
klais, prikrautais užkandžių ir gėrimų, išgirdau Ijaną sakant: 

— Tai tu neprieštarauji, Džeimi? 

— Dėl ko? 

— Kad susituokėm be tavo sutikimo, na, mudu su Džene. 

Dženė, einanti prieš mane, staiga sustojo prie svetainės 
durų. 

Nuo dvivietės sofutės, kur drybsojo Džeimis, kojas užsikėlęs 
ant pagalvėlės, pasigirdo prunkštelėjimas. 

- Juk nepranešiau, kur esąs, be to, nė nenutuokei, kada - ir 
ar apskritai — grįšiu, taigi vargu ar galėčiau tau priekaištauti, 
kad nepalaukei. 

— Et, nemanau, kad tai teisinga, ypač todėl, kad aš luošas... 

Džeimis suprunkštė garsiau. 

— Dženė nė negalėjo gauti geresnio vyro, net jei būtum be 
abiejų kojų ir rankų, - gargždžiai tarė jis. 

Blyški Ijano oda raustelėjo iš sumišimo. Džeimis sukosėjo, 
nuleido kojas nuo pagalvėlės ir pasilenkė paimti šakalio, išbi- 
rusio iš pintinės. 

— Tai kaip nutiko, kad vedei apniktas dvejonių? - paklausė 
Džeimis, ir vienas jo lūpų kamputis pakilo viršun. 

— Vaje, žmogau, - pasišiaušė Ijanas, - manai, šiuo klausimu 
galėjau rinktis? Pasipriešinti Freizeriams? - Jis papurtė galvą 
išsišiepdamas draugui. - Vieną dieną, kai taisiau vežimą nušo- 
kusiu ratu, ji atėjo pas mane į laukus. Išropojęs iš po vežimo, 
purvinas iki ausų, išvydau ją stovinčią it kokį krūmą, nutūptą 
drugelių. Ji nužvelgia mane nuo galvos iki kojų ir taria... - Jis 
nutilo ir pasikasė galvą. - Na, nebeatmenu, ką ji pasakė, bet vis- 
kas baigėsi tuo, kad puolė manęs bučiuoti, nors buvau murzi- 
nas, ir išdrožė: „Tai gerai, susituoksime Šv. Martyno dieną.“ - Jis 
skėstelėjo rankomis su komišku nuolankumu. - Vis dar aiški- 
nau, kodėl mes negalim susituokti, kai sumečiau stovįs prieš 
kunigą, sakantį: „Imu tave, Džaneta...“, ir prisiekinėjąs dėl dau- 
gybės labai neįtikimų dalykų. 

Džeimis krizendamas atsilošė. 

— Taip, pažįstu tą jausmą, - tarė. - Kai jauti šiokį tokį neti- 
krumą, ar ne? 

Ijanas, pamiršęs sumišimą, nusišypsojo. 

— Tai jau taip. Žinai, vis dar panašiai pasijuntu, kai staiga 
pamatau Dženę, stovinčią prieš saulę ant kalvos, arba laikan- 
čią ant rankų mažąjį Džeimį, bet nežiūrinčią į mane. Regiu ją 
ir galvoju: „Dieve, vyruti, ji negali būti tavo, tikrai ne.“ - Jis 
pakratė galvą, rudi plaukai užkrito ant kaktos. - Ir tada ji atsi- 
suka ir nusišypso man... - Jis išsišiepęs pažvelgė į svainį. - Pats 
viską žinai. Suprantu, kad tas pat dedasi ir tau su Klere. Ji... juk 
ypatinga“ 

Džeimis linktelėjo. Jis nepaliovė šypsotis, bet šypsena kaž- 
kaip pasikeitė. 

— Taip. Taip, ji tokia. 

Gurkšnojant portveiną ir kremtant sausainius, Džeimis su 
Ijanu toliau dalijosi prisiminimais apie jųdviejų paauglystę ir 
abiejų tėvus. Ijano tėvas Viljamas mirė aną pavasarį palikdamas 
Ijaną vieną valdyti dvarą. 

— Prisimeni, kaip vieną pavasarį tavo tėvas mus nubaudė ir 
nusitempė į kalvę žiūrėti, kaip taisoma vežimo ašis? 

— Taip, bet jis niekaip nesuprato, kodėl mes nuolat muisto- 
fmės ir rangomės... 

— Vis klausinėjo, gal mus spiria gamtiniai reikalai... 

Abu taip kratėsi iš juoko, kad jiems buvo sunku baigti pasa- 
kojimą, ir aš pažvelgiau į Dženę. 

— Rupūžės, - trumpai tarė ji. - Juodviem po marškiniais 
ropinėjo po penkias ar šešias rupūžes. 

— O Dievulėli, - pasakė Ijanas. - Kai viena ėmė rėplioti tavo 
kaklu aukštyn ir nuo marškinių šleptelėjo į žaizdrą, maniau, 
kad mirsiu. 

— Nesuprantu, kodėl mano tėvas keliskart nenusuko man 
sprando, - palingavo galvą Džeimis. - Stebuklas, kad apskritai 
užaugau. 

Ijanas susimąstęs sužiuro į savo atžalą. Berniukas prie židi- 
nio stropiai vieną ant kito dėjo medinius kubelius. 

— Kažin ar prireikus įstengsiu paimti diržą savo sūnui. Na... 
jis, na, jis toks mažas. 

Jis bejėgiškai mostelėjo į tvirtą figūrėlę, nulenkusią gležną 
kaklą prie kubelių bokšto. 

Džeimis ciniškai smaigstė akimis mažąjį bendravardį. 

— Taip, jis bus toks pat velniūkštis kaip tu ir aš, tik duok jam 
laiko. Šiaip ar taip, net ir aš kitados turbūt atrodžiau mažas ir 
nekaltas. 

— Atrodei, - staiga įsiterpė Dženė, priėjusi vyrui į ranką 
įsprausti alavinio puodelio su sidru. Ji paplekšnojo broliui per 
galvą. - Kūdikystėje buvai labai mielas, Džeimi. Prisimenu, 
kaip stovėdavau prie tavo lopšio. Tau buvo maždaug dveji. 
Miegojai įsikišęs į burną nykštį, ir mes nutarėm, kad tokio 
gražuoliuko nesam regėję. Putlūs skruostukai ir žavios raudo- 
nos garbanėlės. 

Gražuoliuką užliejo įdomus rožinis atspalvis, ir jis vienu 
mauku išgėrė sidrą vengdamas mano žvilgsnio. 

— Deja, tai truko trumpai, - toliau kalbėjo Dženė ir kiek pa- 
giežingai nusišypsojo blykstelėdama baltais dantimis. - Džeimi, 
kiek tau buvo metų, kai pirmą kartą gavai į kailį? Septyneri? 

— Ne, aštuoneri, - atsakė Džeimis kišdamas pliauską į 
smilkstančią prakurų krūvą. - Dieve, kaip man skaudėjo. Dvy- 
lika kirčių per užpakalį, be jokio atokvėpio nuo pradžios iki 
galo. Jis niekada nestabčiodavo. 

Džeimis atsitūpė ant kulnų krumpliais trindamas nosį. 
Skruostai buvo nuraudę, o akys blizgėjo nuo įstangos. 

— Vos baigęs mušti tėvas paėjo į šalį ir atsisėdo ant akmens 
laukdamas, kol nusiraminsiu. Kai paliovęs bliauti ėmiau tik 
verksmingai šniurkščioti, pasikvietė artyn. Dabar prisimenu 
tik tai, ką jis pasakė. Ijanai, gal tai tiks ir jaunajam Džeimiui, 
kai ateis laikas. - Džeimis užsimerkė. - Jis pasistatė mane tarp 
kelių, liepė žiūrėti jam į veidą ir tarė: „Tai pirmas sykis, Džeimi. 
Bet ne paskutinis. Galbūt lupsiu tave šimtus kartų, kol išaug- 
si į vyrą.“ Tada nusijuokė ir kalbėjo toliau: „Mano tėvas daž- 


196 DIANA GABALDON 


nai mane perdavo, o tu esi užsispyręs ir kietakaktis kaip ir aš. 
Drįstu prisipažinti, kartais karšiu tau kailį su malonumu, tai 
priklausys nuo to, ką iškrėsi. Vis dėlto dažniausiai tave mušti 
man bus nesmagu. Bet vis tiek mušiu. Neužmiršk to, vaikeli. 
Jeigu tavo galvoje gims kokia piktadarybė, už tai sumokės tavo 
sėdynė.“ Tada apkabino mane ir tarė: „Esi šaunus vaikis, Džei- 
mi. Dabar drožk namo, tegu motina tave paguodžia.“ Išsižiojau 
ketindamas jam atsakyti, bet jis suskubo pirmas: „Taip, Žinau, 
kad tau to nereikia, bet reikia jai. Nagi, bėk.“ Parėjau, ir mama 
palepino mane duona su džemu. 

Staiga Dženė prapliupo juoktis. 

- Prisiminiau. Tėtis pasakodavo tą istoriją, Džeimi, kaip jis 
tave vanojo ir ką tau pasakė. Anot jo, kai jis pasiuntė tave namo, 
pusiaukelėje ūmai sustojai ir palaukei jo. Jam priėjus, pažvelgei 
ir tarei: „Tik noriu paklausti, tėve, ar šįkart tau buvo smagu?“ 
Kai jis atsakė, kad ne, linktelėjai ir pasakei: „Gerai. Nes ir man 
labai nepatiko.“ 

Valandėlę visi kvatojom, paskui Dženė sužiuro į brolį kra- 
tydama galvą. 

- Jis mėgdavo tai pasakoti. Vis sakydavo, kad tu, Džeimi, 
nuvarysi jį į kapus. 

Linksmumas Džeimio veide išnyko, ir jis įsmeigė akis į savo 
stambias rankas, gulinčias ant kelių. 

- Taip, - tyliai pripažino. - Bet juk taip ir nutiko, tiesa? 

Dženė ir Ijanas persimetė nerimo kupinais žvilgsniais, o aš 
įsispoksojau į savo skraitą nežinodama, ką sakyti. Stojo tyla, 
tik buvo girdėti ugnies spragsėjimas. Dženė, skubiai sužiurusi į 
Ijaną, padėjo stiklą ir palietė brolio kelį. 

- Džeimi, tu nekaltas. 

Jis pakėlė į ją akis ir niūrokai šyptelėjo. 

— Ne? O kas kaltas? 

Ji giliai įkvėpė ir tarė: 

— Aš. 

— Ką? 

Jis dėbsojo į ją sumišęs ir apstulbęs. Dženė buvo labiau pa- 
blyškusi nei paprastai, bet rami. 

— Sakiau, kad aš kalta tiek pat, kiek ir visi kiti. Dėl... dėl to, 
kas nutiko tau, Džeimi. Ir tėvui. 

Jis plaštaka uždengė jos ranką ir švelniai patrynė. 

— Netaukšk kvailysčių, mieloji. Tu taip padarei mėgindama 
mane išgelbėti; esi teisi, jei nebūtum ėjusi su Randalu, jis ti- 
kriausiai būtų mane čia pat nužudęs. 

Dženė įdėmiai žiūrėjo į brolio veidą, lygią jos kaktą raukš- 
lėjo nerimas ir rūpestis. 

- Ne, nesigailiu nusivedusi Randalą į namą, net jeigu jis 
būtų... ne. Tačiau taip nenutiko. - Ji yėl giliai įkvėpė kaupda- 
ma ryžtą. - Viduje nutempiau jį į savo kambarį. Nežinojau, ko 
tikėtis, nebuvau... buvusi su vyru. Jis atrodė labai susinervinęs, 
įraudęs, tarsi nesavas, ir tai man buvo keista. Nubloškęs mane 
ant lovos, stovėjo glostydamas ir trindamas save. Iš pradžių ma- 
niau iš tikrųjų sužalojusi jį keliu, nors smogiau nesmarkiai. - 
Jos skruostai pamažu atgavo spalvą, ir ji pašnairavo į Ijaną, o 
paskui greitosiomis nudūrė akis į skraitą. - Dabar jau Žinau: 
jis stengėsi save sujaudinti. Nenorėjau, kad jis suprastų mane 
bijant, todėl atsisėdau ant lovos ir ėmiau spiginti į jį akimis. Tai, 
regis, Randalą supykdė, ir jis liepė man nusisukti. Nepaklusau 
ir toliau spoksojau. 

Jos veidas buvo prie durų slenksčio žydinčios rožės spalvos. 

- Jis... atsisagstė kelnes, ir aš... ėmiau juoktis. 

— Ką? - nepatikliai paklausė Džeimis. 

— Pradėjau juoktis. Na... - Jos akys susidūrė su brolio ir metė 
jam iššūkį. - Nutuokiau, kaip sukurtas vyras. Dažnai matyda- 
vau tave nuogą, taip pat Vilį ir Ijaną. Tačiau jis... - Dženės lū- 
pas iškreipė šypsnys, nors ji aiškiai stengėsi jį užgniaužti. - Jis 
atrodė labai juokingai, raudonu veidu, ir taip pašėlusiai smaukė 
savo kuolą, deja, vis dar... 

Ijanui ištrūko prislopintas garsas, ir Dženė prikando lūpą, 
bet paskui ėmė narsiai pasakoti toliau: 

— Supratau, jam nepatiko, kad juokiuosi, todėl prapliupau 
dar labiau kvatoti. Tada jis metėsi ant manęs ir pusiau nuplėšė 
suknelę. Šėriau jam per veidą, o jis smogė man į žandikaulį taip 
smarkiai, kad iš akių pasipylė žiežirbos. Suurzgęs, tarsi tai su- 
teikė jam malonumo, ėmė ropštis ant lovos. Turėjau tiek sveiko 
proto, kad vėl prapliupau juoku. Šiaip taip atsiklaupiau ir pradė- 
jau jį provokuoti. Pasakiau suprantanti, kad jis nėra tikras vyras 
ir kad nepajėgia apsieiti su moterimi. Aš... 

Ji dar labiau nunarino galvą, ir tamsios jos garbanos nuvin- 
guriavo degančiais skruostais. Tarė žodžius labai tyliai, beveik 
pašnabždomis. 

— Aš... praskleidžiau sudraskytą suknelę ir... erzinau jį savo 
krūtimis. Sakiau žinanti, kad jis manęs bijo, nes jam neskir- 
ta liesti moters, jis gali smagintis tik su gyvuliais ir jaunais 
berneliais... 

- Džene, - nutraukė ją Džeimis, bejėgiškai purtydamas galvą. 

Ji pakėlė akis. 

— Na, taip ir pasakiau. Tiek tegalėjau sugalvoti ir mačiau, 
kad jis tikrai pamišęs, bet buvo aišku kaip dieną, kad jis... nieko 
nepajėgia. Įsispoksojau į jo kelnes ir vėl nusikvatojau. Tada jis 
sugriebė mane už gerklės ir pradėjo smaugti, o aš trenkiau galvą 
į lovos stulpą ir... Man atsipeikėjus, jo nebebuvo, kartu jis buvo 
išsigabenęs ir tave. 

Kai Dženė griebė Džeimį už rankų, gražiose mėlynose jos 
akyse sutvisko ašaros. 

— Džeimi, ar atleisi man? Jei nebūčiau jo įsiutinusi, jis nebū- 
tų taip pasielgęs su tavim, ir tėvas... 

— Ak, Džene, mieliausioji, mo cridh, liaukis. 

Jis klūpojo šalia sesers glausdamas jos veidą prie savo peties. 
Ijanas iš kito jos šono atrodė lyg suakmenėjęs. 

Džeimis švelniai sūpavo raudančią Dženę. 

- Ššš, balandėle, pasielgei teisingai. Kalta ne tu ir galbūt ne 
aš. — Jis paglostė jai nugarą. - Klausyk, mo cridh. Jam buvo 
įsakyta čia pasirodyti ir pakenkti. Ir visai nesvarbu, ką jis čia 
rado, ar ką padarėme mudu. Jis norėjo pridaryti nemalonumų, 
sukurstyti vietovę prieš anglus siekdamas savo ar jį pasamdžiu- 
sio žmogaus tikslų. 

Dženė liovėsi verkti ir atsisėdo tiesiau žiūrėdama į jį su 
nuostaba. 

- Sukurstyti žmones prieš anglus? Bet kam? 

Džeimis nekantriai mostelėjo ranka. 

- Kad sužinotų, kurie žmonės galėtų paremti princą Čar- 
lį, jei įvyktų kitas sukilimas. Deja, nežinau, kurią pusę remia 
Randalo darbdavys. Ar jis nori išsiaiškinti princo šalininkus, 
kad galėtų juos sekti ir užgrobti jų turtą? O gal tas Randalo 
samdytojas ketina susidėti su princu, nori išjudinti Aukštumas 
ir pasiruošti karui, kai išmuš jo valanda. Nenumanau, bet dabar 
jau vis tiek. - Jis paglostė sesers plaukus ir nubraukė juos nuo 
kaktos. - Svarbiausia, kad tu sveika ir aš namie. Netrukus čia 
apsigyvensiu visam laikui, mo cridh. Pažadu. 

Dženė pakėlė jo ranką prie lūpų, pabučiavo, o jos veidas 
švytėjo. Pasiraususi kišenėje, išsitraukė nosinę ir nusišnypštė 
nosį. Tada pažvelgė į Ijaną, vis dar sustingusį pašonėje. Jo akyse 
buvo matyti skausmingas pyktis. 

Ji švelniai palietė jam petį. 

— Manai, turėjau tau šitai papasakoti. 

Jis nė nekrustelėjo, bet toliau stebeilijo į ją. 

- Taip, - galop tyliai atsakė. - Taip, turėjai. 

Ji pasidėjo nosinę ant kelių ir paėmė jį už abiejų rankų. 

— Ijanai, mano vyre, tau nepasakiau tik todėl, kad nenorėjau 
prarasti ir tavęs. Mano brolio nebuvo, tėvas miręs. Nenorėjau 
prarasti ir savo širdies. Nes tu man brangesnis net už namus ir 
šeimą, mylimasis. - Ji kreivai šyptelėjo Džeimiui. - Ir tai reiškia 
gana daug. 

Dženė maldaudama pažvelgė Ijanui į akis. Mačiau, kaip jo 
veide grumiasi meilė ir įžeista savigarba. Džeimis atsistojo ir 
palietė man petį. Mudu tyliai išsėlinom iš kambario palikdami 
juos prie blėstančio židinio. 


mas 


Naktis buvo giedra, pro aukštus suveriamuosius langus sru- 
vo mėnulio šviesa. Negalėjau užmigti, turbūt mėnesiena trukdė 
sudėti bluostą ir Džeimiui; jis gulėjo labai ramiai, bet iš kvėpa- 
vimo supratau, kad nemiega. Jis apsivertė ant nugaros, ir išgir- 
dau tyliai kikenant. 

- Iš ko juokiesi? - paklausiau. 

Jis atsuko galvą. 

— Ar pažadinau, Sasenach? Atleisk. Kai ką prisiminiau. 

— Nemiegojau. 

Prislinkau arčiau jo. Lova aiškiai buvo padaryta miegoti 
visai šeimai; didžiuliams patalams tikriausiai buvo sunaudota 
šimtų žąsų pūkai, ir orientuotis tarp tų pusnių buvo tas pat, kas 
eiti per Alpes be kompaso. 

— Ką prisiminei? - pasidomėjau, sėkmingai prisikasusi iki 
jo pašonės. 

— Ai, daugiausia tėvą. Ką jis kalbėjo. 

Džeimis sukryžiavo rankas už galvos ir mąsliai įsispoksojo 
į blausius spindulius, skrodžiančius žemas lubas. 

- Keista, - tarė. - Kai buvo gyvas, nelabai jo paisiau. Bet kai 
mirė, jo kalbos mane kur kas labiau paveikė. - Jis vėl sukrize- 
no. - Prisiminiau, kaip jis karšė man kailį paskutinį kartą. 

- Ir tai juokinga? - paklausiau. - Džeimi, ar kas nors tau 
sakė, kad turi labai savitą humoro jausmą? 

Po antklodėmis pagrabaliojau jo rankos, bet paskui atsisa- 
kiau tos minties ir užsitraukiau patalus. Jis ėmė glostyti mano 
nugarą, ir aš prisiglaudžiau prie jo niurnėdama iš malonumo. 

— Ar prireikus dėdė tave mušdavo? - pasmalsavo jis. 

Pagalvojusi apie tai, užgniaužiau juoką. 

— Dieve, ne! Jis būtų pasibaisėjęs vien tokia mintimi. Dėdė 
Lemas nemanė, kad mušti vaikus būtina, jam atrodė, kad juos 
reikia protinti kaip suaugusiuosius. 

Džeimis išleido gerklinį škotišką garsą, pasišaipydamas iš 
šios absurdiškos minties. 

— Be abejonės, tai tavo būdo trūkumų paaiškinimas, - tarė 
jis plekšnodamas man per užpakalį. - Tau vaikystėje stigo 
drausmės. 

— Kokių mano būdo trūkumų? - suklusau. 

Mėnesiena buvo tokia ryški, kad mačiau jo šypseną. 

— Nori, kad visus iškločiau? 

— Ne. - Įrėmiau alkūnę jam į šonkaulius. - Papasakok apie 
savo tėvą. Kiek tada tau buvo metų? 

— Trylika, gal keturiolika. Buvau aukštas, liesas, spuoguo- 
tas paauglys. Neprisimenu, kodėl buvau išvanotas; tuo metu 
dažnai ką nors leptelėdavau ar iškrėsdavau. Bet tada mudu 
virte virėm iš įniršio. Tai buvo tas kartas, kai jam patiko mane 
mušti. 

Džeimis prisitraukė mane ir, apsivijęs ranka, pasiguldė prie 
peties. Glosčiau plokščią jo pilvą žaisdama su bamba. 

- Liaukis, kutena. Ar klausysies, kas buvo paskui? 

— Ak, taip. Ką darysim, jei kada nors turėsim vaikų? Protin- 
sim ar karšim kailį? 

Mano širdis suspurdėjo, nors visi ženklai rodė, kad grei- 
čiausiai klausimas liks tik teorinis. Jis pagavo mano ranką ir 
prispaudė sau prie pilvo. 

— Savaime aišku. Tu protinsi, o kai padarysi savo darbą, aš 
juos išpersiu. 

— Maniau, tau patinka vaikai. 

— Patinka. Aš patikdavau savo tėvui, kai nesielgdavau kaip 
kvailys. Ir jis mylėjo mane taip, kad primušdavo iki sąmonės 
netekimo, kai būdavau kvailys. 

Apsiverčiau ant pilvo. 

— Na, gerai. Pasakok. 

Džeimis atsisėdo ir papureno pagalves, kad būtų patogiau, 
tada atsigulė ir vėl sukryžiavo rankas už galvos. 

- Kaip dažniausiai, nuvarė mane prie tvoros, - visada vers- 
davo mane eiti pirma, kad jo laukdamas pajusčiau tikrą siaubą 
ir sąžinės graužatį, - bet tąsyk buvo taip įtūžęs, kad mynė man 
ant kulnų. Permetęs per skersinį, ėmė karšti kailį. Grieždamas 
dantimis nusprendžiau neišleisti nė garselio. Tebūsiu prakeik- 
tas, jei parodysiu, kad man labai skauda. Pirštus buvau suleidęs 
į tvoros skersinį ir taip spaudžiau, kad prisivariau rakščių. Ju- 
tau, kaip išraudo veidas, nes buvau sulaikęs kvėpavimą. - Džei- 
mis giliai įkvėpė, tarsi tam ruošdamasis, tada pamažu iškvė- 
pė. - Šiaip žinodavau, kada viskas baigsis, bet tą kartą jis talžė 
ir talžė, ir tam nebuvo matyti galo. Kentėjau susičiaupęs; sulig 
kiekvienu kirčiu suinkšdavau, man ėmė byrėti ašaros, kad ir 
kaip mirksėjau, tačiau nieku gyvu nepasidaviau. 

Džeimis buvo atsiklojęs iki pusės, kone tviskėjo mėnesieno- 
je, apsitraukęs sidabrinių plaukelių šarma. Mačiau jo pulsą, tuk- 
sintį po krūtinkauliu, o po savo ranka jutau lygų tvinkčiojimą. 

— Nenutuokiau, kiek tai truko, - toliau pasakojo Džeimis. - 
Turbūt ne taip jau ilgai, bet man tas laikas užsitęsė. Galop jis 
stabtelėjo ir užriko ant manęs. Visiškai nebesitvardė iš įtūžio, 
o aš irgi buvau nepaprastai supykęs, tad iš pradžių vargiai su- 
pratau, ką jis sako, bet paskui suvokiau. Jis sustugo: „Velniai 
tave griebtų, Džeimi! Kodėl nerėki? Jau esi paaugęs. Nebeno- 
rėjau tavęs perti, bet prieš pabaigdamas labai norėčiau iš tavęs 
išgirsti nors vieną gerą riksmą, kad žinočiau, jog galų gale ne 
veltui karšiu tau kailį!“ - Džeimis nusijuokė, ir jo pulso ritmas 
sutriko. - Labai nusiminęs atsitiesiau, apsisukau ir sublioviau: 
„Gerai, tik kodėl to nepasakei iš pat pradžių, senas kvaily! Oi!“ 
Paskui atsidūriau ant žemės, man spengė ausyse, skaudėjo žan- 
dikaulį, į kurį jis vožė. Tėvas stovėjo virš manęs švokšdamas, 
stirksančiais plaukais ir pasišiaušusia barzda. Jis čiupo mane 
už rankos ir trūktelėdamas pastatė ant kojų. Paplekšnojęs per 
smakrą, vis dar sunkiai alsuodamas tarė: „Čia už tai, kad pa- 

vadinai savo tėvą kvailiu. Gal tai ir tiesa, bet nepagarbu. Eime, 
nusiprausim prieš vakarienę.“ Ir daugiau niekada manęs nemu- 
šė. Šaukdavo ant manęs, o aš jam atsilygindavau tuo pačiu, bet 
dažniausiai kaip vyras vyrui. 

Jis patenkintas sukrizeno, ir aš nusišypsojau prie šilto jo 
peties. 

— O, kad būčiau pažinusi tavo tėvą, - tariau. - Bet geriau 
ne, - pridūriau, nusmelkta vienos minties. - Jam gal būtų ne- 
patikę, kad vedei anglę. 

Džeimis stipriau mane apkabino ir užtraukė antklodę ant 
nuogų mano pečių. 

- Jis būtų pamanęs, kad galop įgijau proto. - Jis paglostė man 
plaukus. - Tėvas būtų gerbęs mano pasirinkimą, kad ir koks jis 
būtų, bet tu... - Džeimis pasuko galvą ir švelniai pabučiavo man 
į kaktą. - Būtum jam labai patikusi, mano Sasenach. 

Tokius jo žodžius supratau kaip pagerbimą. 

Pašnekesiai prie židinio 


KAD IR KOKIĄ NESANTAIKĄ tarp Dženės ir Ijano sukėlė 
jos atviras pasakojimas, regis, ji buvo užglaistyta. Kitą vakarą 
po vakarienės truputį pasėdėjom svetainėje. Ijanas su Džeimiu 
kampe šnekėjosi apie ūkio reikalus, jiems draugiją palaikė gra- 
finas šeivamedžių uogų vyno. Dženė pagaliau atsipalaidavo iš- 
tinusias kojas padėjusi ant pagalvėlės. Aš užsirašinėjau keletą 
receptų, kuriuos ji greitosiomis susakė man per petį, kai dieną 
abi triūsėme. Rašydama vis pasitardavau su ja dėl smulkmenų. 


PIKTVOČIŲ GYDYMAS, - parašiau lapo viršuje. 

Tris geležines vinis savaitei užmerkti prarūgusiame elyje. Įberti saują 
kedrų drožlių, palikti, kad pastovėtų. Kai drožlės nugrims į dugną, 
mišinys bus paruoštas. Vartoti tris kartus per dieną, pradedant nuo 


pirmos priešpilnio ar delčios dienos. 


VAŠKO ŽVAKĖS - taip prasidėjo kitas lapas. 

Išvarvinti medų iš korio. Iškrapštyti negyvas bites. Dideliame katile 
išlydyti korį su nedideliu kiekiu vandens. Nuo paviršiaus nugraibyti 
bičių likučius, sparnelius ir kitas priemaišas. Nupilti vandenį, užpilti 
naujo. Pusvalandį dažnai maišyti, tada tegu pastovi. Nupilti vandenį ir 


pasidėti, juo galima saldinti. Gryninti vandeniu dar du kartus. 


Man ėmė pavargti ranka, o aš net nebuvau prisikasusi iki 
žvakių liejimo, dagčių sukimo ir žvakių kabinimo džiūti. 

— Džene, - šūktelėjau, - kiek apskritai žvakės gaminamos? 

Ji galvodama padėjo į šalį mažus marškinėlius, kuriuos 
dygsniavo. 

- Pusę dienos turėtum rinkti korius, dvi skirti medui nu- 
varvinti, bet jei karšta, užteks vienos, dar diena susigaiš vaškui 
išgryninti, o jeigu jo daug arba jis labai nešvarus, prireiks dvie- 
jų dienų. Pusdienis dagčiams sukti, viena ar dvi dienos - for- 
moms, pusė dienos vaškui lydyti, formoms pildyti ir sukabinti, 
kad džiūtų. Iš viso savaitė. 

Po dienos darbų buvo per sunku grumtis su blausia šviesa ir 
besitaškančia plunksna. Atsisėdau prie Dženės ir pasigrožėjau 
mažulyčiu drabužėliu, kurį ji siuvinėjo vos regimu peltakiu. 

Apvalus jos pilvas ūmai sukrutėjo, nes jo gyventojas pasi- 
vertė. Žiūrėjau sužavėta. Nebuvau ilgai buvusi arti nėščiosios, 
tad nesuvokiau, kiek daug veiklos vyksta viduje. 

— Ar norėtum jį pajusti? - pasiūlė Dženė, matydama, kad 
spoksau į jos pilvą. 

— Na... 

Ji paėmė mano ranką ir stipriai prispaudė prie savo kau- 
burio. 

- Štai čia. Luktelėk, netrukus jis vėl spirs. Žinai, jis nemėgs- 
ta, kai taip guliu. Ima nerimauti ir rangytis. 

Ir iš tiesų, stebėtinai smarkus spyris kilstelėjo mano ranką 
kelis colius. 

— Viešpatie! Jis stiprus! - sušukau. 

— Taip. - Dženė išdidžiai paplekšnojo per pilvą. - Jis bus 
gražutis, kaip jo brolis ir tėtis. - Ji nusišypsojo Ijanui, kurio 
akys trumpam nukrypo nuo arklių veisimo užrašų prie žmo- 
nos ir būsimo kūdikio. - Arba bus panašus į savo netikėlį 
raudonplaukį dėdę, - pridūrė vos pakeldama balsą ir bakste- 
lėdama man. 

— Ką? - Džeimis pakėlė akis nuo sąskaitų. - Ar ką sakei? 

— Nežinia, ar jo dėmesį patraukė žodis „raudonplaukis“, 
ar „netikėlis“, - pusbalsiu pasakė Dženė ir vėl man niuktelėjo, 
o Džeimiui meiliai tarė: - Visiškai nieko, mo cridh. Mes tik 
svarstėm, kad naujagimį gali ištikti nesėkmė - jis bus panašus 
į dėdę. 

Paminėtas dėdė išsišiepė ir, perėjęs per kambarį, atsisėdo 
ant pagalvėlės. Dženė draugiškai patraukė kojas, o paskui su- 
krovė jam ant kelių. 

— Patrink, - paprašė. - Tau sekasi geriau nei Ijanui. 

Džeimis pakluso, o Dženė atsilošė ir palaimingai užsimer- 
kė. Marškinėlius užsimetė ant pilvo, kuris toliau kilnojosi, tarsi 
prieštaraudamas. Kaip ir aš, Džeimis lyg pakerėtas spoksojo į 
judantį pilvą. 

— Ar nemalonu? - paklausė jis. - Kai vaikelis ten vartosi? 

Dženė atsimerkė ir padarė grimasą, nes kūdikis išsirietė 
skersai pilvo. 

- Mmm. Kartais atrodo, kad nuo spyrių mano kepenys nu- 
sėtos mėlynių. Bet dažniausiai tai visai malonus jausmas. Pana- 
šu į... - Ji nutilo, paskui šyptelėjo broliui. - Sunku tai paaiškinti 
vyrui, kuris neturi tam tikrų kūno dalių. Na, negaliu tau nu- 
sakyti, kaip jaučiuosi nešiodama kūdikį, kaip ir tu negalėtum 
apibūdinti, ką reiškia gauti spyrį į kiaušius. 

— Ak, galėčiau. 

Suspaudęs vyrišką pasididžiavimą, jis tučtuojau susirietė ir 
baisiai sudejavo užversdamas akis. 

— Argi ne taip, Ijanai? 

Jis pasuko galvą į kėdę, kur kvatodamas sėdėjo Ijanas, o me- 
dinė jo koja buvo atremta į židinį. 

Dženė pridėjo dailią kojytę prie brolio krūtinės ir stumtelė- 
jo, kad jis atsitiestų. 

— Gerai jau, gerai, juokdary. Tada džiaugiuosi, kad neturiu 
tos dalies. 

Džeimis atsilenkė ir nuo akių nusibraukė plaukus. 

— Bet ar tikrai, - susidomėjo jis, - skiriasi tik tos dalys? Ar 
galėtum savo būseną nusakyti Klerei? Juk ji - moteris, nors dar 
ir negimdžiusi kūdikio. 

Dženė vertinančiu žvilgsniu nužiūrėjo mano diafragmą, ir 
man vėl dilgtelėjo. 

— Hm, tikriausiai. - Ji kalbėjo lėtai, pagalvodama. - Atrodo, 

kad viso tavo kūno oda labai plona. Tampi jautri viskam, kas 
prie tavęs liečiasi, net kai trinasi drabužiai, ir ne tik į pilvą, bet 
ir į kojas, šonus ir krūtis. - Jos rankos nesąmoningai nuslydo 
prie jų, braukdamos per batistą, dengiantį pabrinkusius apvalu- 
mus. - Jos sunkios ir pilnos... ir labai jautrūs speneliai. 

Smulkūs, buki nykščiai pamažu apvedė krūtis, ir pamačiau, 
kad speneliai po drabužiu sustandėjo. 

- Ir, žinoma, būni didelė ir nerangi, - liūdnai šyptelėjo 
Dženė trindama šlaunį, kurią anksčiau buvo užsigavusi į sta- 
lą. - Užimi daugiau vietos nei paprastai. Bet čia, - jos rankos 
tarsi gindamos pakilo prie pilvo viršūnės, - aišku, čia jautriau- 
sia vieta. 

Ji paglostė pūpsantį kalną, tarsi glostytų ne savo, o kūdikio 
odelę. Ijano akys sekiojo jos rankas, kai šios vis slankiojo nuo 
kauburio viršaus iki apačios ir lygino audinį. 

- Iš pradžių jaučiausi taip, lyg pilve būtų pilna dujų, - nu- 
sijuokė Dženė ir kojos nykščiu bakstelėjo broliui į pilvą. - Lyg 
pilve ridinėtųsi maži burbuliukai. Bet vėliau pajunti, kaip juda 
kūdikis. Panašu į trūktelėjimą žuvies, kuri, užkibusi ant valo, 
tuojau pat pasprunka, jis toks trumpas, kad nežinai, ar apskritai 
jį pajutai. 

Tarsi prieštaraudamas tokiam apibūdinimui, nematomas jos 
pilvo įnamis sukrutėjo, iš pradžių išpūtė vieną jos pilvo šoną, 
paskui — kitą. 

— Manau, dabar jau žinai, - įsiterpė Džeimis, kuris lyg pa- 
kerėtas stebėjo judesius. 

— O taip. - Ji padėjo ranką ant pilvo, tarsi ramindama. - Kar- 
tais jis miega valandų valandas. Kai nesujuda ilgesnį laiką, net 
pradedu būgštauti, ar dar gyvas. Tada mėginu jį pažadinti, - ji 
smarkiai prispaudė ranką prie šono ir tučtuojau gavo smarkų 
spyrį priešingoje pusėje, - ir būnu laiminga, kai jis vėl įspiria. 
Bet savijautą veikia ne tik kūdikis. Baigiantis nėštumui, jautiesi 
išpampusi. Neskauda... bet esi taip pritvinkusi, kad, regis, tuč- 
tuojau plyši. Tarsi tau reikia prisilietimo, labai švelnaus, visur. 

ir supratau, kad jai neberūpiu nei aš, nei jos brolis. Tarp jos ir 
Ijano tvyrojo intymumas, lyg ta istorija būtų pasakojama daž- 
nai, bet niekada jiems nenusibostanti. 

Dabar jos balsas buvo tylesnis, o rankos vėl pakilo prie krū- 
tų, apsunkusių ir traukiančių akį po plona liemene. 

— Maždaug paskutinį mėnesį pradeda sunktis pienas. Jauti, 
kad jo pildaisi, po truputėlį, kaskart, kai sukruta kūdikis. Ir stai- 
ga viskas tampa sunku ir apskrita. - Ji vėl susiėmė pilvą. - Jokio 
skausmo, tik atrodo, kad užima kvapą, o paskui krūtys ima dilg- 
čioti, tarsi tuojau sprogs, jei nebus pažįstos. 

Ji atsimerkė ir atsilošė vis glostydama didžiulį kauburį tam 
tikru ritmu, tarytum mestų kerus. Žvelgiant į ją, man toptelėjo, 
kad jeigu kada nors ir buvo tokios būtybės kaip raganos, Dža- 
neta Freizer - viena jų. 

Padūmavęs kambario oras buvo pritvinkęs transo; jausmo, 
kuris glūdi aistros esmėje, nepaprasto troškimo susijungti ir 
kurti. Būčiau galėjusi suskaičiuoti visus Džeimio kūno plauke- 
lius į jį nežiūrėdama. Žinojau, kad visi pasistoję. 

Dženė atmerkė akis, šešėlyje tamsias, ir nusišypsojo vyrui. 
Jos lūpos iš lėto išsilenkė labai daug žadėdamos. 

— Į nėštumo pabaigą kūdikiui daug judant, kartais apima 
jausmas, panašus į tą, kai vyras įsiskverbia giliai į tave ir išsi- 
lieja. Gelmėse prasidėjus tvinkčiojimui kartu su vyro judesiais, 
patiri kur kas stipresnį jausmą, jis nuvilnija per gimdos sieneles 
ir užpildo tave visą. Paskui kūdikis nurimsta, ir atrodo, lyg vi- 
duje tūnotų vyras. 

Ūmai ji atsisuko į mane, ir kerai išsisklaidė. 

— Kartais jie to ir nori, - tylutėliai pasakė šypsodama man į 
akis. - Jie nori ten sugrįžti. 

Kiek vėliau Dženė atsikėlė ir plaukdama prie durų metė 
atgal tokį žvilgsnį, kad pritraukė Ijaną it magnetas geležį. Ji 

stabtelėjo laukdama jo ir pažiūrėjo į brolį, kuris tyliai sėdėjo 
prie židinio, 

— Ar prižiūrėsi ugnį, Džeimi? 

Ji pasirąžė išriesdama nugarą, ir tą akimirką stuburo linkis 
keistai atkartojo pilvo linkį. Ijano krumpliai stipriai prisispaudė 
išilgai jos nugaros, nuslydo iki stuburo apačios ir Dženė sude- 
javo. Tada jie išėjo. 

Aš taip pat pasirąžiau iškėlusi rankas, jausdama malonų pa- 
vargusių raumenų tempimą. Džeimio rankos nukeliavo mano 
šonais ir sustojo ant šlaunų iškilumų. Atsirėmiau į jį pakeldama 
jo rankas į viršų, įsivaizduodama, kaip jos suima švelnų dar ne- 
pagimdyto kūdikio linkį. 

Kai atgręžiau galvą jo pabučiuoti, pastebėjau figūrėlę, susi- 
rietusią medinio suolo kampe. 

- Žiūrėk. Jie pamiršo mažąjį Džeimį. 

Berniukas miegodavo žemoje lovelėje su ratukais tėvų kam- 
baryje. Šįvakar jis užsnūdo prie židinio, kai mes šnekučiavome 
gurkšnodami vyną, bet nė vienas neprisiminėm, kad vaiką rei- 
kia nunešti į lovą. Didysis Džeimis nusibraukė nuo nosies mano 
plaukus. 

- Dženė niekada nieko nepamiršta, - tarė. - Manau, ji su 
Ijanu dabar nenori draugijos. - Jo rankos ėmė segioti mano 
sijono nugarą. - Kol kas jis liks čia. 

— O jeigu pabus? 

Jo klaidžiojančios rankos palindo po jau išsipešusios lieme- 
nės kraštu. Džeimis kilstelėjo antakį pažvelgęs į gulintį mažąjį 
sūnėną. 

- Ir tegu. Kada nors vis tiek turės išmokti savo darbą, tiesa? 
Juk nenori, kad jis būtų nemokša kaip jo dėdė. 

Džeimis numetė ant grindų prieš židinį keletą pagalvėlių ir 
atsigulė, nusitempdamas ir mane. 

Ugnies šviesa blyksėjo ant sidabrinių jo nugaros randų, tar- 
si jis iš tikrųjų būtų geležinis žmogus, kokiu sykį apkaltinau 
jį esant. Metalinė šerdis švietė pro trapios jo odos proplėšas. 

Braukiau per rimbo žymes, vieną po kitos, o jis virpėjo nuo 
mano prisilietimų. | 

— Kažin ar Dženė teisi? - vėliau paklausiau. - Ar vyrai iš 
tikrųjų nori grįžti į įsčias? Ar todėl jūs su mumis ir mylitės? 

Juokiantis išleistas kvapas pakedeno plaukus man prie 
ausies. 

— Na, Sasenach, ne apie tai galvoju pirmiausia, kai guldau 
tave į lovą. Anaiptol. Bet paskui... - Jis rankomis švelniai suėmė 
mano krūtis, o lūpos apgaubė vieną spenelį. - Tačiau nepasa- 
kyčiau, kad ji visiškai klydo. Kartais... taip, kartais būtų gerai 
vėl atsidurti viduje, būti ten saugiam ir... vienam. Žinodami, 
kad negalima, ir norim pradėti gyvybę. Jei neįmanoma grįžti 
patiems, bent galime padovanoti tą brangią dovaną sūnums, 
bent trumpam... - Staiga jis nusipurtė lyg šuo, išlindęs iš van- 
dens. - Neklausyk manęs, Sasenach, - sumurmėjo. - Išgėręs 
šeivamedžių uogų vyno, tampu labai sentimentalus. 

Šv. Martyno diena 


PASIGIRDO NESMARKUS BELDIMAS į duris, ir įžengė 
Dženė, per vieną ranką persimetusi mėlyną rūbą, o kitoje laiky- 
dama skrybėlę. Ji kritiškai nužvelgė brolį ir linktelėjo. 

— Taip, marškiniai tinka. Ir paplatinau geriausią tavo sur- 
dutą; nuo tada, kai matėmės paskutinįsyk, sustambėjai per pe- 
čius. - Ji mąsliai pakreipė galvą. - Šiandien šauniai atrodai, bent 
nuo kojų iki kaklo. Sėskis štai ten, sutvarkysiu tau plaukus. 

Ji parodė į kėdę prie lango. 

— Plaukus? O kas jiems? - nustebo Džeimis ir kilstelėjo ran- 
ką patikrinti, kas jiems pasidarė. 

Plaukai beveik siekė pečius, ir jis dažniausiai juos susirišda- 
vo odine virvele, kad nelįstų į akis. 

Negaišdama laiko šnekoms sesuo stumtelėjo jį ant kėdės, 
atrišo virvelę ir pradėjo energingai šukuoti plaukus vėžlenos 
šepečiu. 

— Kas tavo plaukams? - retoriškai paklausė Dženė. - Na, 
gerai. Pirmiausia juose yra dagišių. - Ji atsargiai išpešė broliui 
iš galvos mažą rudą gumulėlį ir numetė ant tualetinio staliu- 
ko. - Ir ąžuolų lapų draiskanų. Kur buvai vakar? Knaisiojaisi 
po medžiais it paršas? Ir daugiau raizginių nei plautų verpalų 
sruogoje... 

— Ai! 

— Ramiai, rojau. 

Susiraukusi iš susikaupimo, ji paėmė šukas ir iššukavo su- 
sivėlusias sruogas. Nuvilnijo lygūs kaštono, vario, cinamono ir 
aukso atspalvių plaukai, žvilgantys ryto saulėje, įspindusioje pro 
langą. Dženė juos išskleidė rankose ir papurtė galvą. 

- Nesuprantu, kodėl gerasis Dievas švaistosi tokiais plaukais 
vyrams, - tarė. - Kai kur jie primena tauriojo elnio kailį. 

— Kaip nuostabu, ar ne? - pritariau. - Pažvelk, ten, ant vir- 
šugalvio, kur nušviesino saulė, yra gražių šviesių sruogų. 

Mūsų susižavėjimo subjektas rūsčiai sužiuro į mus. 

- Jeigu abi nesiliausit, nusiskusiu galvą plikai. 

Jis grėsmingai ištiesė ranką prie stalelio, kur gulėjo skus- 
tuvas. Jo sesuo, mikli, nors ir su pūpsančiu milžinišku pilvu, 
pliaukštelėjo šepečiu jam per riešą. Džeimis suunkštė, paskui 
suviauksėjo, nes ji, suėmusi plaukus į saują, trūktelėjo atgal. 

— Nusiramink, - paliepė. Tada ėmė skirti plaukus į tris sto- 
ras sruogas. - Sušukuosiu tave deramai, - patenkinta ištarė. - 
Neleisiu pas nuomininkus kaip laukinio. 

Džeimis maištaudamas kažką tyliai sumurmėjo, bet atsidavė 
sesers globai. Vikriai šen ten sukišdama paklydusias sruogeles, 
ji supynė plaukus į storą simetrišką kasą, galą palenkė ir su- 
tvirtino virvele. Tada pasirausė kišenėje, ištraukė mėlyno šilko 
kaspiną ir pergalingai įrišo į kasą. 

— Na štai! Gražu? 

Dženė atsisuko į mane, ir aš jai pritariau. Glotniai suriš- 
ti plaukai atidengė jo galvos formą ir ryškius veido bruožus. 
Švarus, tvarkingas Džeimis su sniego baltumo marškiniais ir 
pilkais bridžiais atrodė kaip nulietas. 

- Ypač kaspinas, - pasakiau tvardydama juoką. - Jo akių 
spalvos. 

Džeimis dirstelėjo į seserį. 

— Ne, - nukirto jis. - Jokių kaspinų. Tai ne Prancūzija ir net 
ne karaliaus Jurgio dvaro rūmai! Man vis tiek, jeigu tai būtų net 
Mergelės Marijos apsiausto spalva. Jokių kaspinų, Džaneta! 

— Gerai jau, gerai, nenuorama. Tiek to. - Ji nurišo kaspi- 
ną ir žengė atgal. - Taip, puiku, - patenkinta tarė ir įsmeigė 
skvarbias mėlynas akis į mane. - Hm, - numykė mąsliai bils- 
nodama koja. 

Kadangi atkeliavau nuplyšusiais drabužiais, man reikėjo 
kuo greičiau pasiūti kelis naujus apdarus: vieną naminio au- 
deklo kasdienai, o kitą - šilkinį tokioms iškilmėms kaip šios. 
Labiau įgudusi siūti žaizdas nei medžiagą, padėjau kirpti ir 
smaigstyti, bet modeliavimą ir siuvimą mielai perleidau Dže- 
nei ir poniai Kruk. 

Jos gražiai patriūsėjo, ir šviesiai geltonas šilkas apgulė mano 
liemenį kaip pirštinė, o gilios klostės nuo pečių bangavo ant 
nugaros ir susiliejo su prašmatniu plačiu sijonu. Kategoriškai 
atsisakiau korseto, ir jos nenoromis man pakluso, bet sumaniai 
įpiršo viršutinę liemenę su banginių ūsų plokštelėmis, negailes- 
tingai išluptomis iš seno korseto. 

Dženės akys pamažu keliavo nuo mano kojų iki galvos, prie 
jos šiek tiek užtruko. Atsidususi ji paėmė šukas. 

— Eikš ir tu, - tarė. 

Atsisėdau degančiu veidu vengdama Džeimio žvilgsnio, ir 
ji iš mano garbanų ėmė atsargiai traukti mažas šakeles, ąžuolų 
lapų šapus ir dėti ant stalelio šalia tų, kuriuos išžvejojo iš brolio 
galvos. Galop mano plaukai buvo sušukuoti į viršų ir susegti. 
Dženė iš kišenės išgriebė nedidelę nėriniuotą skarelę. 

- Na va, - tarė stipriai pritvirtindama ją mano garbanų ku- 
petos viršuje. - Viskas. Atrodai labai padoriai, Klere. 

Supratau, kad tai komplimentas, ir atsakydama kažką su- 
murmėjau. 

— Ar turi papuošalų? - paklausė Dženė. 

Papurčiau galvą. 

— Ne, deja. Turėjau tik perlus, kuriuos man padovanojo 
Džeimis per vestuves, bet jie... 

Iš Leocho pilies iškeliavome tokiomis aplinkybėmis, kad 
apie perlus galvojau mažiausiai. 

- Ak! - aiktelėjo Džeimis, staiga prisiminęs. Jis pasirausė 
krepšyje, kuris gulėjo ant stalelio, ir džiugiai išėmė perlų vėrinį. 

— Po šimts, iš kur jį gavai? - nustebau. 

- Šįryt anksti juos atgabeno Merta, - atsakė jis. - Per teismą 
jis grįžo į Leochą ir paėmė viską, ką įstengė panešti. Pamanė, 
kad mums prireiks, jeigu išvykom. Jis ieškojo mūsų kelyje čio- 
nai, bet mudu, žinoma, iš pradžių nukakom... prie kalvos. 

— Ar jis dar čia? - pasidomėjau. 

Džeimis atsistojo už manęs norėdamas užsegti vėrinį. 

- Čia. Apačioje virtuvėje kemša viską iš eilės ir erzina ponią 
Kruk. 

Be dainų, per visą mūsų pažinties laiką buvau girdėjusi, kaip 
tas liesas žmogutis ištarė mažiau nei tris tuzinus žodžių, todėl 
mintis, kad jis gali ką nors erzinti, atrodė keista. Man toptelėjo, 
kad Lalibroche Merta tikriausiai jaučiasi gerai kaip namie. 

— Kas Merta yra jums? - paklausiau. - Na, ar jis jūsų gi- 
minaitis? 

Džeimis su Džene nustebo. 

- Taigi, - atsakė ji ir atsigręžė į brolį. - Kas jis, Džeimi? Tėvo 
antros eilės pusbrolio dėdė? 

— Sūnėnas, - pataisė Džeimis. - Neprisimeni? Senis Leo tu- 
rėjo du sūnus ir... 

Demonstratyviai prisidėjau rankas prie ausų. Regis, tai kaž- 
ką priminė Dženei, nes ji suplojo rankomis. 

— Auskarai! - sušuko ji. - Atrodo, turiu perlų auskarus, ku- 
rie derės prie vėrinio! Tučtuojau atnešiu. 

Ir mitriai, kaip visada, dingo. 

— Kodėl tavo sesuo vadina tave Rojumi? - pasmalsavau žiū- 
rėdama, kaip jis prieš veidrodį rišasi kaklaskarę. 

Džeimio mina buvo kaip žmogaus, kovojančio su mirtinu 
priešu, būdinga visiems vyrams, besirišantiems kaklaraiščius, 
bet jis pravėrė lūpas ir išsišiepė man. 

— Ak, štai kas. Tai nėra angliškas vardas Rojus. Geilų kalba 
tai maloninis vardas, reiškia mano plaukų spalvą. Žodis ruadh 
reiškia „raudonas“. 

Jis turėjo paraidžiui pasakyti tą žodį kelis kartus, kad pajus- 
čiau skirtumą. 

— Man vis tiek skamba vienodai, - pakračiau galvą. 

Džeimis paėmė krepšį ir ėmė į jį grūsti daiktus, kurie iškri- 
to, kai jis traukė perlus. Bet, radęs susipainiojusį valą, apvertė 
krepšį virš lovos ir viską iškratė laukan. Ėmė rūšiuoti: stropiai 
suvyniodavo valo ir virvės gabalus, o aptiktus palaidus kabliu- 
kus žuvims tvirtai įsmeigdavo į kamštį, kur jiems ir buvo vieta. 
Prislinkau prie lovos ir apmečiau akimis smulkmenas. 

- Šitiek šlamšto dar nesu regėjusi, - tariau. - Tu - tikra 
kuosa, Džeimi. 

— Tai ne šlamštas, - pasipiktino jis. - Man praverčia visi šie 
daiktai. 

— Meškerės valas ir kabliukai - taip. Ir virvė kilpoms. Darant 
išimtį, net pistoleto kamšalas ir kulkos - tu nuolat nešiojiesi 
pistoletą. Suprantu, ir gyvatėlė, kurią tau davė Vilis. Bet kam tie 
akmenys? Arba sraigės kiautas? Stiklo gabalas? Ir... - pasilen- 
kiau iš arčiau pažiūrėti į kažkokį tamsų kailinį daiktą, - kas čia 
dabar? Džeimi, po paraliais, kodėl krepšyje tąsai sudžiūvusią 
kurmio koją? 

- Juk gydo reumatą. 

Jis čiupo tą daiktą man iš po nosies ir sukišo į barsuko odos 
krepšį. 

— Na, žinoma, - pritariau, smalsiai nužiūrėdama jį. Sumi- 
šęs jo veidas švelniai paraudo. - Tikriausiai padeda - tu niekur 
negirgždi. 

Iš likusio sąnašyno išgriebiau mažą Bibliją ir pasklaidžiau, 
kol jis susidėjo visus vertingus savo reikmenis. 

- Aleksandras Viljamas Roderikas Makgregoras, - garsiai 
perskaičiau vardą priešlapyje. - Sakei esąs jam skolingas, Džei- 
mi. Ką turėjai galvoje? 

— Ak. - Jis atsisėdo šalia manęs ant lovos, paėmė knygelę ir 
greitai pervertė. - Minėjau, kad ji buvo kalinio, kuris mirė Fort 
Viljame? 

— Taip. 

- To vyruko nepažinojau. Kai atsidūriau ten, jis buvo miręs 
prieš mėnesį. Bet daktaras, kuris davė Bibliją, papasakojo apie jį 
gydydamas man nugarą. Manau, jam reikėjo kam nors atsiverti, 
deja, jis negalėjo pasišnekėti nė su vienu žmogum įguloje. 

Džeimis užvertė knygą ant kelio ir pažiūrėjo pro langą į 
džiugią spalio saulę. 

Aleksas Makgregoras, maždaug aštuoniolikos, buvo suimtas 
už tai, kad vogė galvijus. Neblogas, tylus vaikinas, rodės, būtų 
atsėdėjęs savo bausmę ir paleistas, bet likus savaitei iki laisvės 
buvo rastas kilpoje arklių pašiūrėje. 

- Pasak daktaro, niekas neabejojo, kad jis pasikorė. - Džei- 
mis paglostė odinį Biblijos viršelį braukdamas stambiu nykš- 
čiu. - Bet daktaras nepasakė, ką manąs. Tik prasitarė, kad prieš 
savaitę šu vaikinu akis į akį šnekėjosi kapitonas Randalas. 

Nurijau seilę, ūmai sušalusi, nors ir švietė saulė. 

— Ir tu spėji... 

- Ne. - Džeimio balsas buvo tylus ir tvirtas. - Ne spėju. 
Žinau, kaip ir daktaras. Ir turbūt viršila tikrai tą žinojo, todėl 
ir mirė. 

Jis ištiesė delnus ant kelių žiūrėdamas į pirštų sąnarius. Di- 
delės, stiprios ir viską mokančios ūkininko rankos, kario ran- 
kos. Džeimis paėmė Bibliją ir įsidėjo į krepšį. 

— Štai ką tau pasakysiu, mo duinne. Kada nors Džekas Ran- 
dalas žus nuo mano rankos. O kai kris negyvas, nusiųsiu Bibliją 
Alekso Makgregoro motinai su žinute, kad už jos sūnų atker- 
šyta. 

Įtampą nutraukė netikėtai pasirodžiusi Dženė, tviskanti mė- 
lynu šilku ir nėriniuota skara. Ji atsinešė didžiulę nusitrynusio 
tymo dėžę. 

- Džeimi, atvyko Karanai, Vilis Murėjus ir Džefriai. Geriau 
lipk žemyn ir suvalgyk su jais antrus pusryčius. Padėjau šviežių 
miežinių paplotėlių ir sūdytos silkės, o ponia Kruk kepa pyra- 
gus su džemu. 

- Gerai. Klere, ateik, kai susiruoši. 

Skubiai atsistojęs, jis kiek užtruko, mat prisispaudė mane ir 
trumpai, bet karštai pabučiavo, tada išlėkė. Jo žingsniai nubildė- 
jo pirmu laiptų laiptatakiu, ties antru, artėjant prie pirmo aukš- 
to, sulėtėjo iki oresnio žingsnio, tinkančio šeimininko eisenai. 

Dženė nusišypsojo jam įkandin ir nukreipė dėmesį į mane. 
Padėjusi dėžę ant lovos, atvožė dangtį. Viduje buvo netvarkin- 
gai suversti papuošalai ir dailūs niekučiai. Tai išvydusi nuste- 
bau; sunku to tikėtis iš švarios, tvarkingos Dženės Murėj, kurios 
geležinė ranka sklandžiai valdė ūkį nuo aušros iki sutemų. 

Ji pamaišė pirštu blizgančią krūvą, paskui, tarsi atspėjusi 
mano mintį, pažvelgė ir nusišypsojo. 

— Vis ketinau kada sutvarkyti tuos papuošalus. Bet kai bu- 
vau maža, kartais mama leisdavo pasirausti šitoje dėžėje, o tai 
buvo lyg ieškoti lobio. Niekada nežinodavau, ką ištrauksiu. Man 
regis, jei viskas būtų buvę sudėta tvarkingai, to stebuklo nebū- 
čiau patyrusi. Juk kvaila? 

— Ne, - šyptelėjau jai. - Visai ne kvaila. 

Mes pamažu knaisiojomės dėžėje čiupinėdamos brangius 
keturių kartų moterų daiktelius. 

- Čia mano senelės Freizer, - tarė Dženė, paėmusi sidabrinę 
segę. Ji buvo išraižyto pusmėnulio formos, o virš jo kaip Žvaigž- 
dė spindėjo mažas briliantas. 

— O šitas... - Ji ištraukė ploną auksinį žiedą su rubinu, kurį 
supo briliantai. - Tai mano vestuvinis žiedas. Ijanas už jį paklojo 
pusmečio atlyginimą, nors sakiau jam, kad jis elgiasi kvailai. 

Meili Dženės mina rodė, kad Ijanas anaiptol nebuvo kvailas. 
Ji pablizgino brangakmenį į suknelės audinį ir, dar sykį pasigro- 
žėjusi, padėjo į dėžę. 

— Kai gims kūdikis, būsiu laiminga, - tarė ji, raukydamasi 
ir plekšnodama per pilvą. - Rytais pirštai būna taip ištinę, kad 
vargiai sugraibau nėrinius, o žiedų apskritai negaliu mūvėti. 

Giliai dėžėje man prieš akis kažkas keistai sublizgėjo, bet tai 
buvo ne metalas, ir aš dūriau pirštu. 

— Kas čia? 

- Ak, jos, - pasakė ji ir vėl pasirausė dėžėje. - Nė sykio 
nebuvau jų užsimovusi, man netinka. Bet tu gali jomis pasi- 
puošti, esi aukšta ir didingo stoto. Tokia buvo ir mano motina, 
Jos tavo. 

Tai buvo dvi apyrankės, padarytos iš lenktos, beveik apskri- 
tos šerno ilties, nušlifuotos iki sodrios dramblio kaulo spalvos 
blizgesio. Ant jų galų buvo užmauti sidabriniai antgaliai su iš- 
raižytu gėlių piešiniu. 

— Dieve, jos žavios! Nesu regėjusi nieko tokio... tokio nuos- 
tabiai laukiniško. 

Dženė nudžiugo. 

- Taip, gražios. Kažkas padovanojo mamai per vestuves, 
bet ji taip ir nepasakė kas. Tėvas kartkartėmis ją paerzindavo, 
neva ji turinti gerbėją, tačiau ji nieko jam neatsakydavo, tik 
nusišypsodavo kaip katė, vakarienės gavusi grietinėlės. Štai, 
pasimatuok. 

Ant rankos pajutau vėsią ir sunkią iltį. Negalėjau susilaikyti 
nepaglosčiusi tamsiai geltono paviršiaus, per daugelį metų pa- 
šiurkštėjusio. 

- Taip, jos tau tinka, - tarė Dženė. - Ir dera prie šio geltono 
rūbo. Va, auskarai, įsisek juos, ir lipsim žemyn. 

Merta sėdėjo prie virtuvės stalo ir stropiai valgė kumpį nuo 
savo durklo galo. Su pusdubeniu eidama jam pro nugarą ponia 
Kruk mikliai pasilenkė ir beveik nestabtelėdama čiūžtelėjo tris 
karštus paplotėlius į lėkštę. 

Dženė zujo pirmyn atgal ruošdamasi ir viską prižiūrėdama. 
Trumpam nutraukusi darbą, ji dirstelėjo Mertai per petį į grei- 
tai tuštėjančią lėkštę. 

- Tik nesivaržyk, žmogau, - tarė. - Garde yra dar vienas 
meitėlis. 

— Pavydi gentainiui kąsnio? - paklausė jis kramtydamas. 

— Aš? - Dženė įsisprendė. - Dievaži, tikrai ne! Šiaip ar taip, 
sudorojai tik keturių žmonių valgį. - Ponia Kruk, - atsisukusi 
pašaukė išeinančią ūkvedę, - kai baigsit kepti paplotėlius, išvir- 
kit šiam alkanam vyrui dubenį košės, kad užpildytų jo tuštu- 
mas. Juk nenorim, kad jis apalptų ant slenksčio. 

Merta, išvydęs mane stovinčią tarpdury, tučtuojau pasprin- 
go kąsniu kumpio. 

- Mmmfm, - suniurzgė sveikindamasis, kai Dženė paslau- 
giai trinktelėjo jam per nugarą. 

— Ir tave malonu matyti, - atsakiau ir klestelėjau prieš jį. - 
Beje, ačiū tau. 

— Mmfm? 

Klausimą prislopino pusė paplotėlio, aptepto medumi. 

— Kad iš pilies paėmei mano daiktus. 

- Mt. 

Abejingai numojęs ranka į mano padėką, jis ta pačia ranka 
pačiupo sviestinę. 

— Atgabenau augalų ir viso kito, - tarė jis krestelėjęs galvą 
lango link. - Jie kieme, mano balnakrepšiuose. 

— Atvežei mano vaistinėlę? Puiku! 

Labai apsidžiaugiau. Kai kurie vaistiniai augalai buvo reti, 
ir man būtų reikėję gerokai pasistengti, kol būčiau jų radusi ir 
deramai sutaisiusi. 

- Bet kaip tau pavyko? - susidomėjau. Atsigavusi po to ra- 
ganystės teismo siaubo, dažnai pasvarstydavau, kaip pilies gy- 
ventojai reagavo į mano staigų suėmimą ir dingimą. - Viliuosi, 
tau nebuvo labai sunku. 

— Ai, ne. - Jis atsikando dar vieną didelį kąsnį, palaukė, kol 
jis lėtai nuslys gerkle, ir tik tada atsakė: - Ponia Fic buvo juos 
padėjusi jau supakuotus dėžėje. Pirmiausia ir nuėjau pas ją, nes 
nežinojau, kaip būsiu sutiktas. 

- Labai protingas sprendimas. Neįsivaizduoju, kad, tave iš- 
vydusi, ponia Fic būtų puolusi rėkti, - pagyriau jį. 

Paplotėliai iš lengvo garavo šaltame ore ir gardžiai kvepėjo. 
Ištiesiau ranką norėdama vieną paimti, ir sunkios šerno ilčių 
apyrankės sudzingsėjo ant riešo. Mačiau, kaip į jas susmigo 
Mertos akys, jis prisikišo arčiau, kad matytų raižytus sidabri- 
nius jų antgalius. 

— Gražios? - paklausiau. - Dženė sakė, kad jos motinos. 

Merta nunarino akis į dubenį košės, kurį ponia Kruk be 
ceremonijų pakišo jam po nosimi. 

- Jos tau tinka, - sumurmėjo jis. Paskui ūmai grįžo prie 
ankstesnės temos: - Ne, ji nebūtų kvietusis pagalbos, kad 
mane išmestų lauk. Su Glena Ficgibons kitados buvau gerai 
pažįstamas. 

— Ar ji seniai prarasta tavo mylimoji? - paerzinau mėgau- 
damasi keista mintimi apie jį, meilės glėbyje susipynusį su ap- 
kūniąja ponia Eic. 

Merta abejingai pakėlė akis nuo košės. 

— Ji nebuvo mano mylimoji, ir būčiau dėkingas, jei laikytu- 
meis mandagumo, kai kalbi apie damą. Jos vyras buvo mano 
motinos brolis. Žinai, ji nepaprastai sielvartauja dėl tavęs. 

Susigėdusi nudūriau akis ir pakabinau medaus norėdama 
paslėpti sumišimą. Akmeninis indas buvo įstatytas į puodą su 
karštu vandeniu, kad suskystėtų jo turinys, ir medus buvo ra- 
minamai šiltas. 

— Atleisk, - tariau varvindama ant paplotėlio saldaus auk- 
sinio skysčio ir atidžiai žiūrėdama, kad nenubėgtų pro šalį. - 
Svarsčiau, ką ji manė, kai... kai aš... 

— Iš pradžių jie nesuprato, kad tavęs nebėra, - abejingai pa- 
sakė mažylis, nepaisydamas mano atsiprašymo. — Kai nepasiro- 
dei per vakarienę, pamanė, kad gal užtrukai laukuose ir nuėjai 
miegoti nevalgiusi; tavo durys buvo užrakintos. Kitą dieną, pa- 
sigirdus riksmams, kad sučiupta ponia Dankan, niekam nešo- 
vė į galvą ieškoti tavęs. Net sklindant žiniai apie teismą buvo 
minima tik ji, apie tave nė žodelio. Kai kilo sumaištis, niekam 
neparūpo, o kurgi tu. 

Mąsliai linktelėjau. Be ligonių, niekas nebūtų manęs pa- 
sigedęs; Džeimiui išvykus, daugiausia laiko praleisdavau 
bibliotekoje. 

- O Kolumas? - paklausiau. 

Man buvo labai smalsu. Ar jis iš tiesų tai suplanavo, kaip 
manė Geilis? 

Merta gūžtelėjo pečiais. Nužvelgė stalą, ką dar galėtų su- 
krimsti, bet, matyt, nepastebėjęs nieko gardaus, atsilošė ir pa- 
togiai sukryžiavo rankas ant liesos diafragmos. | 

- Gavęs žinią iš kaimo, tučtuojau užšovė vartus ir visiems 
uždraudė kelti koją iš pilies, nes bijojo, kad toje sumaištyje bet 
kas gali būti sučiuptas. - Jis dar labiau atsilenkė mąsliai ste- 
beilydamas į mane. - Antrą dieną ponia Fic nusprendė tavęs 
ieškoti. Ji apklausė visas tarnaites, ar nematė, kur tu. Deja, tik 
viena mergina prasitarė, kad tikriausiai nuėjai į kaimą, taigi gal 
prisiglaudei kokiame name. 

Viena mergina, ciniškai pagalvojau. Toji, kuri puikiai žino- 
jo, kur aš. 

Merta tyliai atsiraugėjo, nesiteikdamas užgniaužti to garso. 

- Girdėjau, ponia Fic aukštyn kojom apvertė visą pilį ir, 
vos įsitikinusi, kad tavęs niekur nėra, išprašė, kad Kolumas 
pasiųstų žmogų į kaimą. Kai jie sužinojo, kas nutiko... - Tam- 
siame veide šmėstelėjo blankus smagus žvilgsnis. - Ji man 
papasakojo ne viską, bet supratau, kad ji pavertė Kolumo gy- 
venimą dar didesne kančia, nes be paliovos zyzė, kad jis su- 
rinktų ginkluotą būrį, kuris išlaisvintų tave, bet jos pastangos 
nuėjo veltui. Jis ėmė įrodinėti, jog, pirma, viskas taip įsisiū- 
bavo, kad jis nebegali padėti, o antra, dabar viskas tik tyrėjų 
rankose. Būtum juos mačiusi, - susimąstęs tarė jis. - Anuodu, 
stovinčius vienas prieš kitą. 

Galiausiai nė vienas, regis, nei nugalėjo, nei pasidavė. Ne- 
das Gouvanas, pasitelkęs teisininko talentą rasti kompromisą, 
sugalvojo išeitį, tinkančią abiem: pasisiūlė nukeliauti į teismą, 

bet ne kaip pilies šeimininko atstovas, o kaip nepriklausomas 
advokatas. 

— Ar ji mano, kad aš - ragana? - pasmalsavau. 

Merta sušnarpštė. 

- Dar nesutikau senos moters, kuri tikėtų raganomis, ir 
nė vienos jaunos. Vyrams atrodo, kad moters širdy slypi pik- 
tanorystė ir kerai, nors iš tikrųjų tos būtybės elgiasi taip, kaip 
gamta liepia. 

— Pradedu suprasti, kodėl iki šiol nevedei. 

— Nejaugi? 

Jis staiga atstūmė kėdę ir atsistojo iš priekio užsimesdamas 
ant pečių skraistę. 

- Jau keliausiu. Mano pagarba šeimininkui, - tarė Dženei, 
atėjusiai iš priekinio prieškambario, kuriame ji sveikinosi su 
nuomininkais. - Neabejoju, kad jis užsiėmęs. 

Dženė jam padavė didelį drobinį maišą, viršuje užrištą maz- 
gu. Jame aiškiai buvo maisto atsargų savaitei. 

- Nedidelis lauknešėlis kelionei į namus, - pasakė rodyda- 
ma jam skruostų duobutes. - Gal pakaks, kol iš akių dings šis 
namas. 

Jis tvarkingai užsikišo maišo mazgą už diržo ir linktelėjo 
nusigręždamas į duris. 

— Taip, - tarė, - o jeigu ne, anapus kalvos išvysite varnas, 
knebinėjančias mano kaulus. 

- Jos tikrai pasisotins, - kandžiai atsakė Dženė žiūrėdama į 
liesą jo kūną. - Net šluotkotis turi daugiau mėsos. 

Rūstus Mertos veidas nepasikeitė, bet akys vis dėlto blausiai 
Žybtelėjo. 

— Ak, šitaip? Ką gi, pasakysiu tau, mieloji... 

Balsai nutolo koridoriumi, žarstydami ir draugiškas už--. 
gaules, ir ginčydamiesi, galų gale nuslopo priekinio prieškam- 
bario aiduose. 

Valandėlę pasėdėjau prie stalo tingiai glostydama šiltas 

Elenos Makenzi apyrankių iltis. Toli trinktelėjus durims, nu- 
sipurčiau ir atsistojau užimti Lalibrocho šeimininkės vietos. 

Dvaras, kuriame ir šiaip nestigo veiklos, Šv. Martyno dieną 
šurmuliuote šurmuliavo. Į jį ir iš jo nuolat plūdo nuomininkai. 
Vieni užtrukdavo neilgai - tik susimokėdavo nuomą; kiti liko 
visai dienai. Vaikštinėjo po dvarą, bendravo su draugais, gaivi- 
nosi ir stiprinosi svetainėje. Dženė, žydėdama mėlynu šilku, ir 
ponia Kruk, pasidabinusi krakmolytu drobiniu drabužiu, lakstė 
tarp virtuvės ir svetainės, prižiūrėjo dvi tarnaites, kurios svirdi- 
nėjo nešinos milžiniškais dubenimis su avižiniais paplotėliais, 
vaisiniais tortais, trupiniuočiais ir kitais saldėsiais. 

Džeimis, iškilmingai pristatęs mane nuomininkams, susi- 
būrusiems valgomajame ir svetainėje, su Ijanu užsidarė darbo 
kabinete ir priiminėjo nuomininkus po vieną, su jais aptarinėjo, 
ko reikia pavasario sėjai, tarėsi dėl vilnos ir grūdų pardavimo, 
ką jau kalbėti apie darbus dvare, ir tvarkė reikalus kitam metų 
ketvirčiui. 

Smagi slankiojau po namus šnekučiuodamasi su nuomi- 
ninkais, padėdama vaišinti, o kartais, pasitraukusi nuošaliau, 
stebėdama, kas atvyksta ir išvyksta. 

Prisiminusi Džeimio pažadą senajai moteriai prie malūno 
tvenkinio, kiek nekantraudama laukiau, kada pasirodys Ronal- 
das Maknabas. 

Jis atjojo kiek po vidurdienio, apsižergęs aukštą liesą mulą, 
o jam į diržą buvo stipriai įsikibęs nedidelis berniukas. Slapta 
juos nužiūrinėjau nuo svetainės durų ir nusistebėjau, koks tai- 
klus buvo jo motinos apibūdinimas. 

Nusprendžiau, kad močiutė Maknab, pavadindama jį nepa- 
taisomu girtuokliu, gal kiek ir perdėjo, bet šiaip jos įžvalgos 
buvo tikslios. Ronaldo Maknabo plaukai buvo ilgi ir riebaluoti, 
netvarkingai surišti virvele, o apykaklė ir rankogaliai - papilkę 

nuo nešvaros. Nors tikrai buvo metais ar dvejais jaunesnis už 
Džeimį, atrodė vyresnis mažiausiai penkiolika metų. Veidas iš- 
purtęs, mažos pilkos akutės prigesusios ir pasruvusios krauju. 

Vaikas taip pat buvo nevalyvas. Negana to, vilkosi už tėvo 
nudūręs akis į žemę ir susigūždavo, kai Ronaldas atsigręždavo 
ir kažką griežtai jam pasakydavo. Džeimis, priėjęs prie darbo 
kabineto durų, taip pat viską matė, ir man nepraslydo pro akis, 
kaip jis skubiai susižvalgė su Džene, nešina grafinu. 

Ši nežymiai linktelėjo ir atidavė grafiną. Tada, tvirtai pa- 
ėmusi berniuką už rankos, ėmė tempti į virtuvę sakydama: 

- Einam su manimi, vaike. Man regis, mūsų laukia keli tru- 
piniuočiai. O gal norėtum gabalėlio vaisinio torto? 

Džeimis formaliai linktelėjo Ronaldui Maknabui, kuris pa- 
sitraukė į šalį, kai šeimininkas ėjo į kabinetą. Tiesdamas ranką 
uždaryti durų, Džeimis pagavo mano žvilgsnį ir mostelėjo galvą 
į virtuvę. Atsakiau jam tuo pačiu ir nusisukau ketindama eiti 
paskui Dženę ir jaunąjį Rebį. 

Radau juos maloniai kalbinamus ponios Kruk, kuri iš di- 
delio katilo samstė punšą ir pylė į krištolinį indą. Truputį jo 
nuliejusi į medinį puodelį, padavė berniukui. Šis susidrovėjęs 
įtariai į ją paspoksojo, bet paskui paėmė gėrimą. Dženė krau- 
dama valgį į dubenis nerūpestingai šnekino vaiką, bet mainais 
sulaukdavo tik murmesio. Vis dėlto puslaukinė būtybė lyg ir 
pradėjo atsipalaiduoti. 

- Tavo marškiniai truputį nešvarūs, vaike, - tarė Dženė ir 
palinko į priekį norėdama sutvarkyti apykaklę. - Nusivilk, duo- 
siu juos išskalbti, prieš tau keliaujant namo. 

„Nešvarūs“ buvo labai jau švelnus apibūdinimas, tačiau ber- 
niukas gindamasis atšoko. Stovėjau už jo ir, mostelėjus Dženei, 
stvėriau už rankų, kol jis nespėjo pasprukti. 

Berniukas spardėsi ir klykė, tačiau Dženė ir ponia Kruk 
užgulė jį, ir mes trise nutraukėm murzinus marškinius nuo jo 
nugaros. 

— Ak. 

Dženė smarkiai įkvėpė. 

Ji laikė berniuko galvą, tvirtai pasikišusi po pažasčia, ir liesa 
jo nugara buvo puikiai matyti. Abipus atsikišusio stuburo kūną 
vagojo randai, pūpsojo šašai, vieni buvo ką tik užgiję, kiti - to- 
kie seni, kad atrodė lyg blankūs šėšėliai, gulantys ant išsišovusių 
šonkaulių. Dženė stipriai suėmė berniuką už sprando ir paleido 
jo galvą raminamai šnekėdama. Žiūrėdama į mane galva paro- 
dė į koridorių. 

— Geriau pasakyk jam. 

Nedrąsiai pabeldžiau į darbo kambario duris, o mano 
dingstis buvo lėkštė su avižiniais paplotėliais, apteptais medu- 
mi. Kai Džeimis dusliai pakvietė įeiti, atvėriau duris ir įžen- 
giau į kambarį. 

Mano išraiška aptarnaujant Maknabą tikriausiai buvo tokia 
akivaizdi, kad nė nereikėjo prašyti Džeimio pasišnekėti akis į 
akį. Jis valandėlę mąsliai žvelgė į mane, paskui atsisuko į nuo- 
mininką. 

- Ką gi, Roni, dėl grūdų dalies sutarėme. Bet su tavimi noriu 
šnektelėti apie dar šį tą. Spėju, turi vaikį, vardu Rebis, o man 
reikia tokio amžiaus berniuko, padėjėjo arklidėse. Ar norėtum, 
kad jis čia ateitų? 

Ilgi Džeimio pirštai ant stalo žaidė su žąsies plunksna. Ija- 
nas, sėdintis prie mažesnio stalo jo pašonėje, pasirėmė smakrą 
kumščiais ir ėmė smalsiai stebeilyti į Maknabą. 

Maknabas sužiuro rūsčiai ir karingai. Man toptelėjo, kad 
apimtas irzlaus apmaudo jis atrodo kaip žmogus, kuris nėra 
girtas, bet trokšta nusitašyti. 

— Ne, vaikio reikia man, - atšovė jis. 

— Na. - Džeimis atsilošė krėsle, rankas sukryžiavęs ant juos- 
mens. - Žinoma, už paslaugas jam mokėčiau. 

Žmogus suniurzgė ir pasimuistė ant kėdės. 

— Pas jus buvo mano motina, ką? Pasakiau ne, vadinasi, ne. 
Vaikis - mano sūnus, ir elgsiuos su juo kaip tinkamas. O man 
atrodo, kad jis turi būti namie. 

damas nukreipė dėmesį į sąskaitų knygas. 

Vėlyvą popietę, kai nuomininkai užsuko į podėlį ir svetainę, 
kur buvo šilčiau, prieš kelionę pasistiprinti ir išmesti burnelės, 
pro langą pamačiau Džeimį, tingiai slenkantį į kiaulių pašiūrę, 
draugiškai permetusį ranką Maknabui per petį. Abu dingo už 
pašiūrės, turbūt apžiūrėti kokios nors žemės ūkio įdomybės, bet 
netrukus vėl pasirodė ir patraukė į namą. 

Džeimio ranka vis dar buvo apkabinusi vyro pečius, tačiau 
dabar, regis, jį ramstė. Maknabo veidas buvo nesveikai pilkas, 
blizgėjo nuo prakaito, jis sliūkino labai pamažu, tarsi neįsteng- 
damas atsitiesti. 

— Na, gerai, — linksmai pasakė Džeimis, jiems priartėjus 
tiek, kad galėjau girdėti. - Manau, tavo žmona bus patenkinta 
dėl papildomų pinigų, ar ne, Ronaldai? Ak, štai ir tavo gyvulys. 
Juk dailus? 

Suvargęs, nususęs mulas, atnešęs Maknabus į ūkį, iške- 
rėplino iš aptvaro, kur džiaugėsi dvaro svetingumu. Snukio 
kampuose vis dar styrojo šieno kuokštai ir trūkčiojo, gyvuliui 
kramsnojant. 

Džeimis pakišo ranką Maknabui po koja padėdamas užsėsti 
ant mulo. Buvo matyti, kad pagalbos jam labai reikėjo. Makna- 
bas nei pratarė kokį žodį, nei mostelėjo atsakydamas į žodingus 
Džeimio linkėjimus geros kloties ir saugios kelionės, tik apsvai- 
gęs linktelėjo, kai žingine išjojo iš kiemo, aiškiai įsigilinęs į kaž- 
kokį slaptą rūpestį, kuris buvo surijęs visą jo dėmesį. 

Džeimis stovėjo atsirėmęs į tvorą keisdamasis mandagybė- 
mis su kitais nuomininkais, vykstančiais namo, kol nevalyva 
Maknabo figūra už kalvos dingo iš akių. Tada, žiūrėdamas į 
kelią, išsitiesė, pasisuko ir sušvilpė. Iš po šieno vežimo išropojo 
maža būtybė sudriskusia, bet švaria palaidine ir dėmėtu kiltu. 

— Nagi, jaunasis Rebi, - maloniai tarė Džeimis, - regis, tėvas 
leido tau triūsti arklidėje. Neabejoju, būsi stropus darbininkas 
ir nenuvilsi, ką? 

Apskritos, krauju pasruvusios akutės nebyliai spingsojo 
murziname veidelyje, tačiau berniukas nieko neatsakė. Džeimis 
ištiesė ranką, švelniai suėmė petį ir pasuko vaiką arklių lovio su 
vandeniu link. 

— Virtuvėje tavęs laukia vakarienė, vaikine. Bet pirmiausia 
šiek tiek apsiprausk; ponia Kruk - labai jau išranki moteris. Ai, 
Rebi, - jis pasilenkė ir sušnabždėjo berniukui, - išsikuopk ausis, 
nes ji tau jas išvalys. Man išgrandė šį rytą. 

Jis užkišo rankas už ausų ir rimtai žvelgdamas jomis pa- 
plasnojo berniukui, šis išspaudė drovią šypseną ir nukūrė prie 
lovio. 

— Džiaugiuosi, kad tau pasisekė, - pasakiau imdama Džeimį 
už rankos ir kviesdama vakarienės, - susitarti dėl Rebio Ma- 
knabo. Ir kaip tau pavyko? 

Jis gūžtelėjo pečiais. 

— Nusivedžiau Ronaldą už alaus daryklos ir keliskart vožiau 
kumščiais į minkštas vietas. Paklausiau, ar jis nori išsiskirti su 
sūnumi, ar su kepenimis. - Jis suraukęs antakius dirstelėjo į 
mane. - Negerai padariau, bet niekas kitas nešovė į galvą. Ir 
nenorėjau, kad vaikis grįžtų su juo. Pažadėjau ne tik jo senelei. 
Dženė papasakojo man apie berniuko nugarą. - Jis nutilo. - Štai 
ką pasakysiu, Sasenach. Tėvas karšė man kailį taip dažnai, kaip, 
jo manymu, reikėjo, ir daug dažniau, nei manydavau to nusipel- 
nęs. Tačiau aš nesigūždavau, kai jis šnekėdavosi su manimi. Ir 
nemanau, kad jaunasis Rebis kada nors gulės lovoje su žmona 
ir juoksis iš to. 

Jis sugaužė pečius, keistokai jais patraukdamas, taip daran- 
čio jo buvau nemačiusi jau kelis mėnesius. 

- Jis teisus. Vaikis - jo sūnus, ir jis gali su juo elgtis, kaip 
jam patinka. O aš nesu Dievas, tik šeimininkas, ir tai kur kas 
žemesnis laiptelis. Bet vis tiek... —- Jis pažvelgė į mane kreivai 
šyptelėdamas. - Tarp teisingumo ir žiaurumo - perkūniškai 
plona linija, Sasenach. Viliuosi, nusprendžiau teisingai. 

Apsivijau ranka jo juosmenį ir stipriai apkabinau jį. 

— Tu padarei teisingai, Džeimi. 

— Tikrai? 

— Taip. 

Mudu apsikabinę nužingsniavom namo link. Nubaltinti 
ūkio pastatai besileidžiančioje saulėje švytėjo gintarine spalva. 
Bet, užuot ėjęs tiesiai į namą, Džeimis nuvedė mane nedidele 
kalvele už dvaro. Čia, atsisėdę ant viršutinio tvoros aplink lauką 
skersinio, matėm visą prieš mus plytintį ūkį. 

Padėjau galvą Džeimiui ant peties ir atsidusau. Atsakyda- 
mas jis švelniai mane suspaudė. 

- Tam ir gimei, kad tai darytum, Džeimi? 

- Tikriausiai, Sasenach. - Jis nužvelgė laukus, pastatus, ūke- 
lius ir kelius, tada nudūrė akis, o plačią jo burną nušvietė šyp- 
sena. - O tu, mano Sasenach? Kam tu esi gimusi? Būti dvaro 
šeimininke ar miegoti laukuose it kokia čigonė? Būti gydytoja, 
dėstytojo Žmona ar nusikaltėlio moterimi? 

- Gimiau tau, - atsakiau be jokių vingrybių ir padaviau jam 
abi rankas. 

- Žinai, - tarė jis galų gale jas paleisdamas, - niekada to 
nesakei. 

— Tu taip pat. 

— Sakiau, praėjus dienai po to, kai čia atkeliavom. Kad gei- 
džiu tavęs labiau už viską. 

- O aš sakiau: mylėti ir geisti nėra tas pat, - atšoviau. 

Jis nusijuokė, 

-— Turbūt esi teisi, Sasenach. - Jis nubraukė man nuo veido 
plaukus ir pabučiavo į kaktą. - Troškau tavęs nuo tada, kai pir- 
mąsyk išvydau, bet pamilau, kai raudojai mano glėbyje ir leidai 
tave guosti ir raminti tą pirmą kartą Leoche. 

Saulė nusileido už tamsių pušų linijos, suspindo pirmos va- 
karo žvaigždės. Buvo lapkričio vidurys, oras vėsus, nors dienos 
vis dar laikėsi šiltos. Stovėdamas anapus tvoros Džeimis palen- 
kė galvą ir priglaudė kaktą prie mano kaktos. 

— Tu pirma. 

— Ne, tu. 

— Kodėl? 

— Aš bijau. 

- Ko, mano Sasenach? 

Tamsa ritosi laukais klodama žemę ir kildama pasitikti nak- 
ties. Plonas mėnulio pjautuvas šviesa užliedamas veidą ryškino 
jo kaktos ir nosies kontūrus. 

- Bijau, kad jeigu pradėsiu, niekada nesiliausiu. 

Jis metė žvilgsnį į horizontą, kur žemai kilo pusmėnulis. 

- Beveik žiema, naktys ilgos, mo duinne. 

Ištiesęs rankas, jis atsirėmė į tvorą, ir aš žengiau į jo glėbį 
jausdama jo kūno šilumą ir širdies plakimą. 

- Myliu tave. 

Sunkus darbas 


PO KELIŲ DIENŲ, leidžiantis saulei, kasiau rūtenių, kurių 
plotelį radau ant kalvos už namo, gumbus. Išgirdusi žole ar- 
tėjančių žingsnių šnaresį, atsisukau, tikėdamasi išvysti Dže- 
nę arba ponią Kruk, ateinančią kviesti manęs vakarienės. Bet 
pamačiau Džeimį stirksančiais šlapiais plaukais. Jis išsitrinko 
galvą prieš vakarieniaudamas. Marškiniai vis dar buvo surišti 
mazgu tarp kojų, kaip triūsiant laukuose. Jis priėjo man iš už 
nugaros, apkabino ir padėjo smakrą ant peties. Mudu žvelgėm 
į saulę, besileidžiančią anapus pušų, kurias supo aukso ir pur- 
puro aureolė. Aplinkui pamažu blėso peizažas, o mes stovėjom, 
užlieti pasitenkinimo. Galop, kai ėmė temti, išgirdau Dženę, 
šaukiančią nuo namo apačioje. 

- Verčiau eime, - tariau nenoromis sukrutėdama. 

- Mmm. 

Džeimis nė nepajudėjo, tik stipriau mane apglėbė ir žiūrė- 
jo į tamsėjančius šešėlius, tarsi mėgindamas įsiminti kiekvieną 
akmenį ir žolės stiebelį. 

Atsigręžiau ir rankomis apsivijau jo kaklą. 

— Kas yra? — tyliai paklausiau. - Ar netrukus turėsim iš- 
keliauti? 

Nusiminiau, kad reikės palikti Lalibrochą, bet supratau, 
jog čia užsibūti pavojinga; nes vėl netikėtai gali pasirodyti rau- 
donšvarkiai, šįsyk jų apsilankymas baigtųsi kur kas blogiau. 

- Taip. Rytoj arba vėliausiai poryt. Anglai Nokchoilume, už 
dvidešimties mylių nuo čia, bet geru oru tą kelią galima sukarti 
per dvi dienas. 

Pradėjau slinkti nuo tvoros, tačiau Džeimis pakišo ranką po 
keliais, kilstelėjo mane ir prisiglaudė prie krūtinės. 

Jo oda buvo įšilusi nuo saulės, dvelkė šiltu prakaitu, dul- 
kėmis ir avižuolėmis. Jis padėjo nuimti paskutinį derlių, ir jo 
kvapas priminė man vakarienę prieš savaitę, kai supratau, kad 
Dženė, ir šiaip visada draugiška ir mandagi, tądien galų gale 
pripažino mane tikra šeimos nare. 

Derlių imti - sunkus darbas, todėl baigiantis vakarienei 
Ijanas su Džeimiu ėmė vis labiau knapsėti. Nuėjusi nuo stalo 
atnešti avižų pudingo desertui ir grįžusi, radau abu įmigusius, 
o Dženę - tyliai kikenančią prie vakarienės likučių. Ijanas, su- 
smukęs kėdėje ir įrėmęs smakrą į krūtinę, lėtai kvėpavo. Džei- 
mis, pasidėjęs skruostą ant sukryžiuotų rankų ir sudribęs ant 
stalo, ramiai sau parpė tarp pusdubenio ir pipirmalės. 

Dženė paėmė iš manęs dubenį ir įdėjo mudviem pudingo, o 
miegalių pusėn krestelėjo galvą. 

— Jie taip žiovavo, kad man panūdo, kas bus, kai liausiuos 
šnekėti, - tarė ji. - Taigi nutilau, ir po dviejų minučių jie jau 
miegojo. - Ji švelniai nubraukė plaukus Ijanui nuo kaktos. - To- 
dėl liepą čia ir gimsta vos keli kūdikiai, - pasakė ir šelmiškai 
kilstelėjo antakį. - Lapkritį vyrai taip greitai užmiega, kad ne- 
bespėja pradėti naujos gyvybės. 

Tai buvo neabejotina tiesa, ir aš nusijuokiau. Džeimis šalia 
manęs krustelėjo ir suknarkė. Ramindama uždėjau ranką jam 
ant sprando. Lūpos tučtuojau išsilenkė nuo švelnios, mąslios 
šypsenos, ir jis vėl nugrimzdo į miegą. 

Dženė, žvelgdama į brolį, tarė: 

— Keista. Nemačiau Džeimio taip darant nuo kūdikystės. 

— Kaip darant? 

Ji linktelėjo. 

- Šypsantis per miegus. Jis visada šyptelėdavo, kai eidama 
pro šalį paglostydavau gulintį lopšyje arba vėliau lovelėje. Kar- 
tais mudvi su mama pakaitomis glostydavom jam galvytę ir žiū- 
rėdavom, ar jis nusišypsos; Džeimis mūsų neapvylė nė sykio. 

— Keista, ar ne? 

Ir aš pamėginau - ranka švelniai perbraukiau per pakaušį ir 
sprandą. Ir iš tikrųjų, tuojau pat buvau apdovanota nepaprastai 
meiliu šypsniu, bet jis po akimirkos dingo. Veido raukšlės at- 
sileido ir atsirado griežtoka mina, kurią regėdavau, kai jis mie- 
godavo. 

- Įdomu, kodėl jis taip daro? —- pasvarsčiau žvelgdama su- 
sižavėjusi. 

Dženė gūžtelėjo pečiais ir išsišiepė. 

— Manau, todėl, kad jis laimingas. 

Bet kitą dieną mes taip ir neiškeliavom. Vidurnaktį mane 
pažadino tylus pokalbis kambaryje. Apsivertusi išvydau Ijaną, 
palinkusį virš lovos su žvake. 

— Vaikelis jau pakeliui, - paaiškino Džeimis, pamatęs, kad 
nemiegu, ir žiovaudamas atsisėdo. - Kiek per anksti, Ijanai? 

— Negali žinoti. Mažasis Džeimis vėlavo ateiti į šį pasaulį. 
Bet gal geriau anksčiau nei vėliau. - Ijanas nusišypsojo greitai 
ir nervingai. 

- Sasenach, ar moki priimti kūdikį? O gal verčiau eisiu pri- 
buvėjos? - Džeimis atsisuko į mane. 

Atsakiau tučtuojau, purtydama galvą. 

- Atvesk pribuvėją. 

Per medicinos seserų mokymus stebėjau tik tris gimdymus; 
visi vyko sterilioje operacinėje; gimdyvė buvo pridengta, gavusi 
anestetikų, nieko nemačiau, tik groteskiškai išsiplėtusią tarpvie- 
tę ir staiga pasirodančią galvutę. 

Džeimiui išskubėjus kviesti pribuvėjos ponios Martins, laip- 
tais nusekiau įkandin Ijano. 

Dženė sėdėjo patogiai atsilošusi ant kėdės prie lango. Vilkė- 
jo senais naktiniais marškiniais, o lova buvo nuklota ir ant pū- 
kinio čiužinio užmesta nudrengta antklodė. Ji sėdėjo. Ir laukė. 

Ijanas sunerimęs priėjo prie jos. Dženė nusišypsojo, bet jos 
žvilgsnis buvo išsiblaškęs, susirūpinęs, lyg ji klausytųsi kažko 
tolumoje, girdimo tik jai. Ijanas, visai apsirengęs, neramiai pul- 
dinėjo po kambarį, tai paimdamas kokį daiktą, tai vėl padėda- 
mas į vietą, kol galų gale Dženė liepė jam išeiti. 

- Lipk žemyn ir pažadink ponią Kruk, Ijanai, - tarė ji šypso- 
dama, kad jis lengviau paklustų. - Pasakyk, kad viską paruoštų 
poniai Martins. Ji žinos, ką daryti. 

Tada ji giliai įkvėpė ir uždėjo rankas ant išsipūtusio pilvo. 
Mačiau, kaip jis ūmai įsitempė. Dženė prikando lūpą ir, trum- 
pai, bet sunkiai pakvėpavusi, atsipalaidavo. Pilvas atgavo nor- 
malią formą, pasidarė panašus į pakibusią ašarą suapvalėjusiais 
galais. 

Ijanas neryžtingai uždėjo ranką žmonai ant peties, ji užden- 
gė ją delnu ir nusišypsojo. 

— Paskui paprašyk jos, kad tave pamaitintų. Tau su Džeimiu 
reikės pasistiprinti. Sakoma, kad antras kūdikis gimsta greičiau 
už pirmąjį; gal, tau papusryčiavus, ir aš jau galėsiu sukrimsti 
kokį kąsnelį. 

Jis smarkiai spūstelėjo jai petį, kažką murmėdamas pabu- 
čiavo į ausį ir nusisuko susiruošęs eiti. Tarpdury sudvejojo ir 
atsigręžė, bet Dženė griežtai pamojo, kad jis dingtų iš akių. 

Praslinko, regis, daug laiko, kol pasirodė Džeimis su pri- 
buvėja. Sąrėmiai stiprėjo, ir mane ėmė vis didesnis nerimas. 
Antras kūdikis dažniausiai gimsta greičiau. O kas bus, jei šis 
nuspręs ateiti į pasaulį anksčiau, nei atskubės ponia Martins? 

Iš pradžių Dženė nerūpestingai šnekėjosi su manimi, tik 
kartais, kai suimdavo sąrėmiai, stabtelėdavo, vos pasilenkda- 
ma į priekį, laikydamasi už pilvo. Bet netrukus prarado norą 
kalbėtis ir tyliai sėdėjo ilsėdamasi tarp smarkėjančių skausmų. 
Galop, kai vienas sąrėmis ją surietė beveik dvilinką, ji svirdu- 
liuodama atsistojo. 

— Padėk man pasivaikščioti, Klere, - paprašė. 

Neišmanydama, ar gerai taip daryti, paklusau ir stipriai su- 
griebiau jai už parankės, padėdama atsistoti. Iš lėto apsukom 
kelis ratus apie kambarį, stabtelėdamos suėmus sąrėmiui ir vėl 
pajudėdamos, kai jis nuslopdavo. Prieš pat ateinant pribuvėjai, 
Dženė nuslinko prie lovos ir atsigulė. 

Ponia Martins iš išvaizdos buvo galima pasikliauti; ji buvo 
aukšta liesa moteris, bet plačiapetė, raumeningais dilbiais, o jos 
mina atrodė tokia žemiška, kad kėlė pasitikėjimą ir ramino. Kai 
ji susikaupdavo, dvi vertikalios raukšlės tarp plieno spalvos ant- 
akių pagilėdavo. 

Atliekant parengtinę apžiūrą tos jos raukšlės nepagilėjo. Kol 
kas viskas normalu. Ponia Kruk mums atnešė krūvelę švarių, 
išlygintų paklodžių, ir ponia Martins, vieną paėmusi, bet neiš- 
lanksčiusi, pakišo po Džene. Kai ši kilstelėjo, išsigandau pama- 
čiusi tamsią kraujo dėmę tarp šlaunų. 

Pastebėjusi mano žvilgsnį, ponia Martins raminamai palin- 
gavo galvą. 

- Taip. Toks reginys neapsieina be kraujo. Nieko baisaus. 
Reikėtų suklusti, jei kraujas būtų ryškiai raudonas ir imtų plūste 
plūsti. Kol kas viskas, kaip turi būti. 

Visi ėmėm laukti. Ponia Martins tyliai šnekėjosi su Džene 
ramindama, masažuodama strėnas, o per sąrėmius prispausda- 
vo ranką. Kai jie padažnėjo, Dženė suspaudė lūpas ir pradėjo 
sunkiai šnopuoti pro nosį. Kartkartėmis, įsismarkavus skaus- 
mui, iš gilumos atsklisdavo tyli dejonė. 

Dženės plaukai buvo permirkę prakaitu, o veidas ryškiai 
raudonas nuo įstangos. Žiūrėdama į ją, puikiai supratau, kodėl 
tai vadinama darbu*. Gimdyti kūdikį - iš tikrųjų nepaprastai 
sunkus darbas. 

Per kitas kelias valandas gimdymas truputį pasistūmėjo, ir 
sąrėmiai aiškiai sustiprėjo. Iš pradžių dar galėjusi atsakinėti į 


* Angl. labour - darbas, gimdymas. 

klausimus, dabar Dženė tylėjo. Atlėgus sąrėmiui, gulėdavo dū- 
suodama, akimoju išblyškusiu veidu. 

Kai prasidėjo kitas sąrėmis, ji suspaudė lūpas, o kai jis nu- 
slopo, pamojo, kad prieičiau. 

- Jei kūdikis gims gyvas... - tarė ji, gaudydama orą, - ir jei 
bus mergaitė... pavadinkit ją Margareta. Pasakyk Ijanui... tegu 
pavadina Margareta Elena. 

- Taip, žinoma, - paraminau ją. - Bet tu pati galėsi jam 
pasakyti. Dabar jau greitai. 

Dženė tik papurtė galvą, tą ryžtingai neigdama, ir sukando 
dantis, kai vėl sugriebė skausmas. Ponia Martins paėmė mane 
už parankės ir nuvedė į šalį. 

- Nekreipk dėmesio, mieloji, - abejingai tarė. - Jos visada 
mano, kad netrukus mirs. 

— Ak, - pasakiau, nedaug tenurimusi. 

- Bet atmink, - tarė ji tylesniu balsu, - kartais jos tikrai 
miršta. 

Net ponia Martins, regis, truputį sunerimo, kai sąrėmiai 
pradėjo labai stiprėti ir dažnėti. Dženė vis labiau nuvargdavo. 
Po sąrėmio jos kūnas suglebdavo, ir ji užsnūsdavo, lyg ieškoda- 
ma išsigelbėjimo per trumpučius miego tarpus. Paskui, kai vėl 
suspausdavo negailestingi gniaužtai, ji pabusdavo, iš visų jėgų 
grumdamasi, dejuodama, lyg gintųsi, susiriesdavo ant šono apie 
kietą negimusio kūdikio gniužulą. 

- Ar galėtų vaikas būti pasisukęs... užpakaliu? - tyliai 
pratariau, susidrovėjusi, kad to klausiu tokios patyrusios 
pribuvėjos. 

Bet ši mintis ponios Martins visai neįžeidė; kai ji pažvelgė į 
besikamuojančią moterį, raukšlės tarp antakių pagilėjo. 

Atleidus paskutiniam sąrėmiui, ponia Martins atvertė pa- 
klodę, pakėlė naktinius marškinius ir skubiai ėmėsi darbo - vi- 
kriais, įgudusiais pirštais vienur kitur maigyti didžiulį kauburį. 
Keli mėginimai, rodės, paskatino sąrėmius, jie ėmė nepaliau- 

jamai ir galingai veržti kūną, todėl toliau apžiūrinėti pasidarė 
neįmanoma. 

Pagaliau pribuvėja atsitraukė ir, viena koja bilsnodama į 
grindis, susimąsčiusi žiūrėjo, kaip Dženė raitosi per du stuburą 
laužančius sąrėmius. Gimdyvė trūktelėjo už paklodžių ir viena 
neatlaikiusi staiga perplyšo. 

Tarsi gavusi ženklą, ponia Martins apsisprendė ir puolė į 
priekį, modama man. 

-— Truputį ją atlošk, mieloji, - liepė, visai netrikdoma Dženės 
riksmų. Manau, tokių šauksmų ji buvo girdėjusi daugybę. 

Per kitą atokvėpio valandėlę ponia Martins negaišavo. Su- 
čiupusi kūdikį per laikinai suglebusias gimdos sieneles, kilste- 
lėjo mėgindama apsukti. Dženė sukliko ir stvėrė man už rankų, 
nes tuojau sugniaužė kitas sąrėmis. 

Ponia Martins pabandė dar sykį. Ir vėl. Ir dar kartą. Dženė 
negalėjo liautis stūmusi, bet jau buvo visiškai išsekusi, nusilpęs 
kūnas labai stengėsi paleisti kūdikį į pasaulį. 

Paskui reikalai pakrypo geryn. Staiga kažkas sklandžiai pa- 
sikeitė, ir beformis kūdikio kūnelis po ponios Martins ranko- 
mis pasisuko. Dženės pilvo forma tučtuojau pasikeitė, ir ūmai 
viskas pajudėjo. 

- Dabar stumk. 

Dženė pakluso, ir ponia Martins atsiklaupė prie lovos. Tur- 
būt pamatė, kad kūdikis čia pat, nes atsistojo ir greitosiomis 
stvėrė buteliuką nuo stalo, kur buvo jį pastačiusi, kai atėjo. Ant 
pirštų galų šliūkštelėjo skysčio, panašaus į aliejų, ir ėmė švelniai 
juo tepti Dženei tarpkojį. 

Per kitą sąrėmį Dženė garsiai, piktai suriko, priešindamasi 
prisilietimui, ir ponia Martins atitraukė ranką. Dženei suglebus, 
pribuvėja vėl ėmėsi švelnaus masažo, tyliai šnekėdamasi su pa- 
ciente, ramindama, kad viskas klostosi gerai, tereikia pailsėti, o 
dabar... stumti! 

Surėmus kitam sąrėmiui, ponia Martins padėjo ranką ant 


SVETIMŠALĖ 237 


Dženės pilvo viršaus ir smarkiai stumtelėjo žemyn. Dženė suri- 
ko, bet pribuvėja toliau stumčiojo, kol sąrėmis baigėsi. 

- Per sąrėmį stumk kartu su manimi, - liepė man pribuvė- 
ja. - Vaikas tuojau pasirodys. 

Uždėjau rankas ant ponios Martins rankų, priglaustų prie 
Dženės pilvo, ir jai davus ženklą pradėjome stumti visos trys. 
Dženė smarkiai pergalingai sudejavo iš gelmių, ir ūmai tarp jos 
šlaunų išlindo glitus gniutulėlis. Ji ištiesė kojas įsiremdama į 
čiužinį, dar sykį stumtelėjo, ir Margareta Elena Murėj iššovė į 
pasaulį it kokia riebaluota kiaulaitė. 

Kiek vėliau atsitiesiau nuo šypsančio Dženės veido, kurį šluos- 
čiau šlapia skiaute, ir pažvelgiau pro langą. Artėjo saulėlydis. 

- Jaučiuosi neblogai, - pasakė Dženė. - Visai gerai. 

Plati džiaugsminga šypsena, su kuria ji pasveikino dukters 
gimimą, buvo virtusi nuolatiniu didžiulio pasitenkinimo šyps- 
niu. Ji ištiesė silpną ranką ir palietė mano rankovę. 

- Eik pasakyti Ijanui, - paragino. - Jis nerimauja. 

Ciniškomis mano akimis, taip nebuvo. Vaizdas darbo kabi- 
nete, į kurį buvo pabėgę Ijanas su Džeimiu, labai jau panėšėjo 
į pirmalaikį šventinį ūžavimą. Ant bufeto stovėjo tuščias gra- 
finas ir keli buteliai, o kambaryje it debesis kabojo alkoholio 
tvaikas. 

Išdidus tėvas miegojo, galvą pasidėjęs ant dvaro šeimininko 
stalo. O pats šeimininkas, nors ir nebuvo praradęs sąmonės, 
spoksojo apsiblaususiomis akimis. Atsilošęs į sienos apkalą, 
mirksėjo lyg pelėda. 

Pasipiktinusi nužingsniavau prie stalo, sugriebiau Ijanui už 
peties ir smarkiai papurčiau, nepaisydama Džeimio, kuris šiaip 
taip atsistojo ir ėmė vograuti: 

— Sasenach, palauk... 

Ijanas nebuvo visiškai praradęs sąmonės. Galva nenoromis 
pakilo ir jis dėbtelėjo į mane sustingusiu griežtu veidu, o jo 
akys buvo liūdni ir maldaujantys plyšiukai. Umai supratau - jis 
pamanė, kad atėjau pranešti apie Dženės mirtį. 

Paleidau jo petį ir švelniai paplekšnojau. 

— Jai viskas gerai, - tyliai pasakiau. - Turi dukterį. 

Jis vėl padėjo galvą ant rankų, ir aš pasitraukiau. Kai Džei- 
mis pliaukštelėjo Ijanui per nugarą, jo pečiai suvirpėjo. 

Kai visi išlikusieji gyvi atsigavo ir apsigerbė, Murėjų ir Frei- 
zerių šeimos susirinko Dženės kambaryje šventiškos vakarie- 
nės. Mažylė Margareta, prieš apžiūrą nuprausta ir suvystyta į 
antklodėlę, buvo paduota tėvui ir šis palaimingai pagarbiu vei- 
du paėmė savo ką tik gimusią atžalą. 

— Sveika, mažoji Mege, - sušnabždėjo jis, piršto galu palies- 
damas nosytės sagutę. 

Dukrelė, kuriai susipažinimas nepadarė jokio įspūdžio, su- 
sikaupusi užsimerkė, įsitempė ir apšlapino tėvui marškinius. 

Kilus trumpam džiugiam bruzdesiui dėl tokio naujagimės 
nemandagumo, mažajam Džeimiui pavyko ištrūkti iš ponios 
Kruk glėbio ir jis puolė prie motinos lovos. Dženė sudejavo iš 
nepatogumo, bet ištiesė ranką ir įsitraukė vaiką į lovą, mostelė- 
dama poniai Kruk, kad leistų jam čia pabūti. 

— Mano mama! - pareiškė jis, spausdamasis prie Dženės 
šono. 

— O kas gi kita? - išmintingai paklausė ji. - Na štai, vaikine. 

Prisiglaudusi sūnų pabučiavo į viršugalvį, ir berniukas at- 
sipalaidavo, nusiramino prie mamos. Ji švelniai stumtelėjo jo 
galvą žemyn, glostydama plaukus. 

— Dėk galvelę, vaikeli, - pasakė. - Jau seniai turėjai miegoti. 
Padėk galvelę. 

Nurimęs šalia motinos, berniukas įsigrūdo į burną nykštį 
ir užmigo. 

Gavęs palaikyti kūdikį, Džeimis pasirodė gana sumanus: 
vienu delnu laikė pūkuotą galvelę it teniso kamuoliuką. Paskui 
lyg ir nenoriai atidavė kūdikį Dženei ir ši prisiglaudė jį prie 
krūtų, tyliai šnekindama švelniais žodeliais. 

Galų gale mudu patraukėm į savo kambarį. Šis buvo tykus 
ir tuščias, palyginti su šilta šeimos scena, kurią ką tik paliko- 

me: Ijanas klūpojo prie Dženės lovos, ranką uždėjęs ant mažojo 
Džeimio, o Dženė žindė naujagimę. Tik tada sumojau esanti la- 
bai pavargusi; nuo to laiko, kai mane pažadino Ijanas, jau buvo 
praėjusi para. 

Džeimis tyliai uždarė duris. Netardamas nė žodžio, atsistojo 
už manęs ir atsegė man suknelę. Tada apkabino, ir aš patenkin- 
ta atsirėmiau į jo krūtinę. Paskui jis palenkė galvą, norėdamas 
pabučiuoti, o aš atsigręžiau ir rankomis apsivijau jo kaklą. Ju- 
tau ne tik didžiulį nuovargį, bet ir švelnumą. Tačiau man visai 
nebuvo liūdna. 

— Galbūt ir gerai, - iš lėto pratarė Džeimis tarsi sau. 

— Kas gerai“ 

— Kad tu nevaisinga. 

Jis nematė mano veido, įsikniaubusio jam į krūtinę, bet ti- 
kriausiai pajuto, kad įsitempiau. 

- Taip, tą žinau jau seniai. Netrukus po mūsų vedybų man 
pasakė Geilis Dankan. - Jis švelniai paglostė man nugarą. - Iš 
pradžių truputį apgailestavau, bet paskui pradėjau galvoti, kad 
gal ir gerai; gyvenant taip, kaip mudu priversti gyventi, būtų 
labai sunku, jei susilauktume kūdikio. O dabar, - jis suvirpė- 
jo, - net džiaugiuosi, kad mes bevaikiai; nenorėčiau, kad šitaip 
kentėtum. 

— Aš neprieštaraučiau, - po ilgos pauzės tariau, galvodama 
apie apvalią, pūkuotą galvytę ir mažyčius pirštelius. 

— O aš prieštaraučiau. - Jis pabučiavo man į viršugalvį. - 
Mačiau Ijano veidą; vos Dženė surikdavo, atrodydavo, lyg būtų 
plėšomas jo paties kūnas. - Mano rankos, apkabinusios Džei- 
mį, glostė gruoblėtus nugaros randus. - Galiu pakęsti skaus- 
mą, - tyliai pasakė, - bet negalėčiau ištverti, jei skaudėtų tau. 
Tai atimtų iš manęs daugiau jėgų, nei turiu. 

Sargyba 


DŽENĖ GREITAI ATSIGAVO po Margaretos gimdymo ir, 
vos dienai praėjus po to įvykio, užsispyrė nulipti į apačią. Bet 
Ijanas su Džeimiu tam pasipriešino, ir ji nenoromis atsisakė 
visų darbų, tik jiems vadovavo nuo svetainės sofos, ant kurios 
gulinėjo, o šalia lopšelyje miegojo mažylė Margareta. 

Bet Dženė vis tiek buvo nepatenkinta, kad turi dykinėti, tad 
po kelių dienų įsidrąsinusi nuslinko iki virtuvės, o paskui - ir 
iki daržo už namo. Atsisėdusi ant sienos su prisirištu tvirtai su- 
vystytu kūdikiu, ji palaikė man draugiją, kai genėjau nudžiūvu- 
sias vynmedžio šakeles ir tuo pat metu viena akimi stebėjau di- 
džiulį katilą, kuriame buvo virinami šeimynos skalbiniai. Ponia 
Kruk su tarnaitėmis jau buvo ištraukusios iš jo švarius baltinius 
ir nunešusios pakabinti, kad džiūtų, o aš laukiau, kol vanduo 
atvės ir galėsiu jį išpilti. 

Mažasis Džeimis man „padėjo“. Nerūpestingai rovė auga- 
lus ir svaidė stagarus į visas puses. Riktelėjau berniukui, kad 
saugotųsi, nes priėjo prie katilo pernelyg arti, paskui nuskuo- 
džiau iš paskos, nes jis nekreipė į mane dėmesio. Laimė, kati- 
las greitai vėso; vanduo jau buvo nebekarštas. Liepusi vaikui 
bėgti pas mamą, čiupau katilą ir pakreipiau nuo geležinio jį 
laikančio įtaiso. 

Kai purvinas vanduo, garuodamas šaltame ore, šliūkštelė- 
jo per katilo kraštą, atšokau. Džeimis pritūpė greta ant kulnų 
ir ėmė džiaugsmingai turkštis šiltoje purvynėje, o tamsūs lašai 
tiško man ant sijonų. 

Jo motina nusliuogė nuo sienos, čiupo sūnų už apykaklės ir 
smagiai šėrė jam per užpakaliuką. 

- Kur tavo protelis, gille*? Tik pažvelk į save! Marškinėlius 
vėl reikės skalbti! Pažiūrėk, ką padarei tetos sijonui, mažasis 
išdykėli! 

- Man vis tiek, - nuraminau, matydama, kaip neklaužadai 
ėmė virpėti apatinė lūpa. 

- Bet man ne vis tiek, - atšovė Dženė ir nuvėrė atžalą griež- 
tu žvilgsniu. - Atsiprašyk tetos, vaike, tada drožk namo, tegu 
ponia Kruk tave nuprausia. 

Ji pliaukštelėjo berniukui per užpakalį, šįsyk švelniai, ir 
stumtelėjo namo link. 

Mes jau lenkėmės prie daugybės mirkstančių drabužių, bet 
staiga ant kelio sukaukšėjo arklio kanopos. 

— Tikriausiai grįžta Džeimis, - įsiklausiusi tariau. - Kiek 
anksti. 

Dženė papurtė galvą, įdėmiai žiūrėdama į kelią. 

— Tai ne jo arklys. 

Kai žirgas pasirodė kalvos viršūnėje, Dženė susiraukė, nes 
jis buvo jai nepažįstamas. Užtat raitelis nebuvo svetimas. Ji su- 
stingo, tada leidosi bėgti prie vartų, rankomis apglėbusi kūdikį, 
kad jis nesikratytų. 

- Tai Ijanas! - šūktelėjo man. 

Ijanas nusliuogė nuo arklio. Jo drabužiai buvo suplyšę, dul- 
kini, o veidas sumuštas. Viena mėlynė ant kaktos buvo išbrin- 
kusi, bjauriai prakirstas antakis. Dženė stvėrė jam už dilbio. Tik 
tada pamačiau, kad Ijanas be medinės kojos. 

- Džeimis, - žioptelėjo jis. - Susidūrėme su sargyba netoli 
malūno. Jie mūsų laukė. Žinojo, kad atjojam. 

Man nudūrė per širdį. 

— Ar jis gyvas“ 

Ijanas linktelėjo, gaudydamas kvapą. 

— "Taip. Ir nesužeistas. Jie išsigabeno jį į vakarus, Kilino link. 


* Vaikine (geilų k.). 

Dženė pirštais čiupinėjo jo veidą. 

— Ar tu labai sužalotas? 

Jis papurtė galvą. 

— Ne. Jie pasiėmė mano arklį ir koją; jiems nė nereikėjo ma- 
nęs žudyti, kad nesekčiau iš paskos. 

Dženė pažvelgė į horizontą. Saulė kybojo vos virš medžių. 
Turbūt ketvirta valanda, apytikriai apskaičiavau. Ijanas nulydė- 
jo jos žvilgsnį nujausdamas, ko ji nori paklausti. 

- Juos sutikom apie vidurdienį. Iki ten, kur radau arklį, ka- 
siausi daugiau nei dvi valandas. 

Dženė valandėlę svarstė ramiai stovėdama, tada, kažką nu- 
sprendusi, atsigręžė į mane. 

- Klere. Gal padėtum Ijanui nueiti iki namo, ir jeigu jam 
reikia medicinos pagalbos, kuo greičiau ją suteik. Atiduosiu kū- 
dikį poniai Kruk ir atvesiu arklius. 

Ir nuskubėjo, mums nespėjus paprieštarauti. 

- Ar ji nori... bet juk negali! - sušukau. - Jai nevalia palikti 
kūdikio! 

Ijanas sunkiai rėmėsi į mano petį, mums lėtai klibikščiuo- 
jant taku namo. Jis papurtė galvą. 

- Gal ir ne. Bet nemanau, kad ji leistų anglams pakarti 
savo brolį. 


+ 


Kai nusigavom iki tos vietos, kur Džeimis su Ijanu buvo 
užpulti iš pasalų, jau temo. Dženė nulipo nuo arklio ir puolė 
brautis per krūmus lyg mažas terjeras, braukdama iš kelio šakas 
ir tyliai murmėdama žodžius, kurie buvo įtartinai panašūs į kai 
kuriuos brolio keiksmus. 

- Į rytus, - pasakė ji, kai galų gale susibraižiusi ir purvina iš- 
niro iš už medžių. Nuo sijono nusipurtė sausus lapus ir iš mano 
sustingusių rankų paėmė arklio vadeles. - Tamsoje negalėsime 
jų sekti, tačiau bent žinau, kokiu keliu joti, kai išauš. 

Įsirengėm paprastą stovyklavietę, supančiojom arklius ir 
sukrovėm lauželį. Pagyriau, kaip šauniai Dženė jį užkūrė, ir ji 
nusišypsojo. 

— Vaikystėje vis prašydavau Džeimio ir Ijano, kad parody- 
tų, kaip įkurti ugnį, laipioti po medžius, net kaip dirti kailį ir 
kaip sekti pėdsakais. - Ji vėl sužiuro ton pusėn, kur patraukė 
sargyba. - Nesijaudink, Klere. - Šyptelėjusi atsisėdo prie lau- 
žo. - Dvidešimt arklių per krūmynus toli nenukaks, o du juos 
įveiks lengvai. Sargyba tikriausiai nujojo keliu į Eskadeilą. Mu- 
dvi kirsime kalvas ir pasivysime juos netoli Midmeinso. 

Miklūs jos pirštai ėmė segioti liemenę. Su nuostaba žiūrėjau, 
kaip Dženė praskleidė drabužį ir timptelėjo žemyn apatinius, 
atidengdama krūtis. Jos buvo didžiulės, sunkios, pritvinkusios 
pieno. Visai nežinojau ir net nesusimąsčiau, ką daro žindanti 
motina, atskirta nuo kūdikio. 

- Ilgam negaliu palikti dukrelės, - pasakė ji tarsi atsakyda- 
ma į mano mintis ir, iš apačios suėmusi vieną krūtį, susirau- 
kė. - Tuojau sprogsiu. 

Nuo prisilietimo iš paburkusio spenelio ėmė lašėti netirš- 
tas melsvas pienas. Dženė iš kišenės išsitraukė didelę nosinę ir 
pakišo po krūtimi. Ant žemės stovėjo alavinis puodukas, kurį 
ji pasiėmė iš balnakrepšio. Prispaudusi puodelio kraštą žemiau 
spenelio, ėmė švelniai dviem pirštais braukti per krūtį, atsargiai 
spusčiodama spenelio link. Pienas pradėjo tekėti greičiau, tada 
aureolė aplink spenelį ūmai susitraukė, ir pienas ištryško stebė- 
tinai stipria čiurkšle. 

— Nė neįsivaizdavau, kad jis gali taip plūsti! - pakerėta su- 
šukau. 

Dženė palenkė puoduką, kad į jį tekėtų pienas, ir link- 
telėjo. 

— O taip. Kūdikis čiulpdamas ima traukti, bet vos pienas 
pratrūksta, jam tereikia ryti. Ak, dabar jau geriau. 

Ji atsipalaidavusi trumpam užsimerkė. Tada šliūkštelėjo 
pieną iš puodelio ant žemės tardama: 


244 DIANA GABALDON 


- Gaila išpilti, bet juk iš jo maža naudos. 

Paskui kita ranka pakišo puodelį po kita krūtimi ir iš jos 
taip pat nutraukė pieno. 

— Koks nepatogumas, - tarė pakėlusi akis ir pamačiusi, kad 
vis dar žiūriu į ją. - Beveik viskas, kas susiję su vaikais, kelia 
keblumų. Bet vis dėlto gyvenimo be vaikų nesirinkčiau. 

— Taip, - tyliai atsakiau. - Tu nesirinktum. 

Ji pažvelgė per ugnį į mane, veidas buvo mielas ir susi- 
rūpinęs. 

— Tavo laikas dar neatėjo, - paguodė. - Kada nors susilauksi 
vaikų. 

Kiek virpėdama nusijuokiau. 

— Verčiau pirmiausia raskim jiems tėvą. 

Dženė išpylė antrą puodelį ir ėmė tvarkytis suknelę. 

— Ak, rasim. Rytoj. Turime rasti, nes ilgiau būti be Megės 
negalėsiu. 

- O kai juos pasivysim? Kas bus tada? 

Ji gūžtelėjo pečiais ir ištiesė ranką prie suvyniotų antklodžių. 

- Viskas priklauso nuo Džeimio. Ir nuo to, ar jis smarkiai 
sužalotas. 


22 

Dženė neklydo; kitą dieną radom sargybą. Išjojom iš stovy- 
klos paryčiais ir stabtelėdavom tik trumpai, kai Dženei reikėda- 
vo nusitraukti pieno. Ji, rodės, gebėdavo pastebėti pėdsakus ten, 
kur jų tarsi ir nebuvo, o aš, nieko neklausinėdama, sekiau jai 
iš paskos per labai miškingą vietovę. Greitai keliauti brūzgynų 
priaugusiu pomiškiu buvo neįmanoma, bet Dženė mane nura- 
mino, kad jojame kur kas tiesiau už sargybą, nes jos didžiulis 
būrys turi rinktis kelius. 

Juos pasivijom apie vidurdienį. Išgirdusi pakinktų žvangėji- 
mą ir atsainius balsus, kurių jau sykį klausiausi, ranka sulaikiau 
Dženę, jojančią iš paskos. 

- Apačioje yra brasta per upelį, - sušnabždėjo ji. - Regis, jie 
tenai sustojo pagirdyti arklių. 

Nusliuogusi nuo arklio, Dženė paėmė abiejų gyvulių vadeles 
ir juos pririšo. Tada pamojusi, kad sekčiau įkandin, nušliaužė 
pomiškiu tarsi gyvatė. 

Dženė nuvedė mane ant nedidelės atbrailos virš brastos. Iš 
čia puikiai matėme beveik visus sargybos vyrus, kurių daugelis 
buvo nulipę nuo arklių ir nerūpestingai šnekučiavo būreliais, 
kiti sėdėjo ant žemės ir valgė, o dar keli vedė arklius po du, po 
tris prie vandens. Deja, Džeimio tarp jų nebuvo. 

— Manai, jie jį nužudė? - sušnabždėjau apimta panikos. 

Dukart suskaičiavau visus vyrus, abejodama, kad gal kokį 
praleidau. Būryje buvo dvidešimt žmonių ir dvidešimt šeši ar- 
kliai; tiek įžiūrėjau. Bet kalinio nė ženklo, ir jokio išduodančio 
saulės blyksnio raudonuose plaukuose. 

- Kažin, - atsakė Dženė. - Tačiau tai išsiaiškinti galima tik 
vienu būdu. 

Ji ėmė atbulomis slinkti nuo atbrailos. 

- Ir kokiu? 

- Paklausti. 

Už brastos kelias susiaurėjo, iš jo teliko dulkėtas takas, abi- 
pus kurio tankiai rikiavosi pušys ir alksniai. Jis buvo per siau- 
ras sargybai joti po du žmones greta, tad visi turėjo išsirikiuoti 
vorele. 

Kai tako vingyje pasirodė paskutinis voros kareivis, Dženė 
Murėj staiga žengė ant tako prieš jį. Sargybinio arklys pasibaidė, 
ir kareivis puolė keiktis, iš visų jėgų stengdamasis jį suvaldyti. 
Vyrui išsižiojus piktai klausti, ką ji sau mano šitaip elgdamasi, 
jo užnugaryje iš už krūmo išlindau aš ir nulaužta šaka smarkiai 
tvojau į paausį. 

Netikėtai užkluptas, jis neteko pusiausvyros, o kai arklys 
vėl pasibaidė, žnektelėjo ant žemės. Smarkiai neprisitrenkė, nes 
smūgis jį tik nubloškė nuo balno. Dženė ištaisė šį trūkumą vož- 
dama jam nemažu akmeniu. 

Čiupusi arklio vadeles, pamojo man. 

— Nagi! - šnipštelėjo. - Tempkim nuo kelio, kol jie dar ne- 
pastebėjo, kad jis dingo. 

Tad kai Robertas Makdonaldas iš Gleno Elraivo sargybos 
atgavo sąmonę, susizgribo esąs tvirtai pririštas prie medžio ir 
žvelgiąs į vamzdį pistoleto, kurį laikė atkišusi buvusio jo kalinio 
sesuo plieno akimis. 

— Ką padarėt Džeimiui Freizeriui? - paklausė ji. 

Makdonaldas apsvaigęs papurtė galvą, aiškiai manydamas, 
kad jam vaidenasi. Bet kai pamėgino krustelėti, suprato, jog tai 
tikrovė, tad nusikeikęs ir pagrasinęs tiek, kiek leido įstatymas, 
jis galų gale susitaikė su mintimi, kad išsilaisvins tik tada, kai 
mums papasakos, ką norim žinoti. 

- Jis negyvas, - niūriai tarė Makdonaldas. Paskui, kai Dže- 
nės pirštas grėsmingai spustelėjo gaiduką, ūmai išsigando ir 
pridūrė: - Jį nužudžiau ne aš! Jis pats kaltas! 

Pasak jo, Džeimis buvo pasodintas dvilinkas odine juos- 
ta surištomis rankomis už vieno sargybinio ir jojo tarp dvie- 
jų vyrų. Atrodė visai romus, ir sargyba, brisdama per upelį už 
šešių mylių nuo malūno, nesiėmė jokių rimtesnių atsargumo 
priemonių. 

- Bet tas prakeiktas kvailys bloškėsi nuo arklio į vandens 
gelmes, - pasakojo Makdonaldas, trūkčiodamas pečiais, kiek 
leido už nugaros surištos rankos. - Šovėm į jį. Turbūt patai- 
kėm, nes jis neiškilo į paviršių. Žemiau brastos tėkmė srauni, 
be to, ten gilu. Šiek tiek paieškojom, bet kūno neradom. Ti- 
kriausiai jį nunešė srovė. Dabar, dėl Dievo meilės, ponios, gal 
atrištumėt mane! 

Dženė dar kartą jam pagrasino, bet daugiau smulkme- 
nų nebeišgavom ir niekas nebesikeitė, todėl nusprendėm juo 
patikėti. Tačiau Dženė nė nemanė jo paleisti, tik truputį at- 
laisvino pančius, kad jis po kurio laiko iš jų išsivaduotų. Ir 
pabėgome. 

- Kaip tau atrodo, ar jis miręs? - supūkščiau, kai atlėkėme 
prie pririštų arklių. 

— Kažin. Džeimis plaukioja lyg žuvis, esu mačiusi, kad po 
vandeniu išbūna nekvėpavęs tris minutes. Eime. Apžiūrėsim 
upės pakrantę. 

Aukštyn žemyn griozdėme upės krantus, klupdamos ant 
akmenų, tekšėdamos per seklumas, braižydamosi rankas ir vei- 
dus į gluosnius, kurie šakomis naršė sietuvas. 

Galop Dženė pergalingai sušuko, ir aš nušlepsėjau prie jos, 
pavojingai balansuodama ant samanotų akmenų, kurie buvo 
nugulę upelio, šioje vietoje seklaus, dugną. 

Ji laikė rankoje odinę juostą, vis dar surištą. Vienoje jos pu- 
sėje raudonavo kraujo dėmė. 

- Čia jis išsipainiojo, - tarė Dženė, sulenkdama kilpą. 

Metusi žvilgsnį ten, iš kur atsikapstėm per išsibarsčiusius 
pinklius akmenis, gilius duburius ir putojančią tėkmę, pakrai- 
pė galvą. 

- Ir kaip tau pavyko, Džeimi? - pusiau savęs paklausė ji. 

Netoli kranto radom išguldytą žolės plotelį, kur jis buvo 
išsitiesęs pailsėti. Netoliese ant alksnio žievės pamačiau rusvą 
dėmelę. 

— Jis sužeistas, - tariau. 

— Taip, bet kruta, - atsakė Dženė, žingsniuodama pirmyn 
atgal ir žiūrėdama į žemę. 

- Ar moki sekti pėdsakais? - viltingai pasiteiravau. 

— Iš manęs prasta medžiotoja. - Ji patraukė tolyn, aš neat- 
silikau. - Bet jei per sausus paparčius neįstengsiu sekti padaro, 
didumo sulig Džeimiu Freizeriu, tada esu kvaila ir akla. 

Buvo aiškiai matyti plati sutryptų rudų paparčių šliūžė, 
vedanti į kalvos šlaitą ir dingstanti tankiuose viržiuose. Apsu- 
kusios tą vietą, daugiau neradom nei pėdsakų, nei sulaukėm 
atsako į šūksnius. 

— Jis dingo, - tarė Dženė, sėsdamasi ant rąsto ir vėduo- 
damasi. 

Ji buvo išblyškusi, ir aš supratau, kad grobti žmones ir gra- 
sinti ginkluotiems vyrams nėra moters, pagimdžiusios mažiau 
negu prieš savaitę, pomėgis. 

— Džene, turi grįžti. Be to, jis gal jau nusigavo iki Lali- 
brocho. 

Ji pakratė galvą. 

— Ne, jis negrįžo. Kad ir ką mums papasakojo Makdonaldas, 
atrodo, jie lengvai nepasiduos, kai atlygis ranka pasiekiamas. 
Jo dar nesumedžiojo tik todėl, kad negalėjo. Tačiau dėl visa ko 
pasiuntė ką nors atgal stebėti ūkio. Ne, ten jis tikrai nesirodys. 

Ji timptelėjo suknelės apykaklę. Diena buvo šalta, bet ją tru- 
putį pylė prakaitas. Suknelės priekyje mačiau didėjančias tam- 
sias besisunkiančio pieno dėmes. 

Dženė pastebėjo, kad žiūriu, ir linktelėjo. 

- Taip, netrukus turėsiu grįžti. Ponia Kruk maitina Megę ož- 
kos pienu ir saldintu vandeniu, deja, mažylė be manęs ilgai neiš- 
sivers, kaip ir aš be jos. Bet labai nenoriu palikti tavęs vienos. 

Manęs visai nedžiugino mintis, kad reikės vienai Škotijos 
Aukštumose ieškoti vyro, kuris gali būti kažin kur, bet nutaisiau 
narsią miną. 

— Susidorosiu, - pasakiau. - Galėjo būti ir blogiau. Jis bent 
gyvas. 

— Tiesa. - Dženė dirstelėjo į saulę, kabančią prie pat hori- 
zonto. - Pasiliksiu su tavimi per naktį. 

Vakare, susigūžusios prie laužo, beveik nesišnekėjom. Dže- 
nei labai rūpėjo paliktas kūdikis, o aš galvojau, kaip keliausiu 
viena, neišmanydama geografijos nei mokėdama geilų kalbą. 

Staiga Dženė pakėlė galvą ir įsiklausė. Atsitiesusi ėmiau 
klausytis ir aš, bet nieko neišgirdau. Spoksojau į tamsų mišką 
ton pusėn, kur žiūrėjo Dženė, bet, ačiū Dievui, tenai nesužyb- 
sėjo akys. 

Kai atsisukau į laužą, kitapus jo sėdėjo Merta ir ramiai šil- 
dėsi rankas prie ugnies. Man šūktelėjus, Dženė greitai atsigręžė 
ir nustebusi sukikeno. 

- Galėjau abiem perrėžti gerkles, ir būtumėt net nespėjusios 
pažvelgti reikiama kryptimi, - tarė mažylis. 

- Ak, nejaugi? 

Dženė sėdėjo pritraukusi kelius, rankomis apkabinusi kulkš- 
nis. Jos ranka žaibiškai šmurkštelėjo iš po sijono, ir ugnies švie- 
soje blykstelėjo sgian dhu ašmenys. 

— Ne taip blogai, - pagyrė Merta, pritariamai linkčioda- 
mas. - Ar ir Sasenach taip moka? 

— Ne, - atsakė Dženė ir įsikišo peilį į kojinę. - Todėl gerai, 
kad būsi su ja. Spėju, tave atsiuntė Ijanas? 

Merta linktelėjo. 

— Taip. Ar jau radot sargybą? 

Papasakojome, ką mums pavyko nuveikti iki šiol. Būčiau 
galėjusi prisiekti, kad kai Merta išgirdo, jog Džeimis pabėgo, 
raumenys jo burnos kampučiuose trūktelėjo, bet vargu ar tai 
būčiau pavadinusi šypsena. 

Galop Dženė atsistojo ir ėmė lankstyti antklodę. 

— Kur trauki? - nustebau. 

— Namo. - Ji nusilenkė Mertai. - Dabar jis tave lydės; tau 
nebesu reikalinga, o kitiems labai. 

Merta sužiuro į dangų. Dylantis mėnulis blyškiai spingsojo 
pro debesies ūką, pušies šakose virš mūsų sušnabždėjo dulksna. 

— Jok rytą. Kyla vėjas, tad šiąnakt niekas nesileis į tolimą 
kelionę. 

Dženė papurtė galvą ir ėmė kišti plaukus po skarele. 

- Kelią žinau. O jei šiąnakt visi tūnos po pastoge, juk niekas 
man ir nepastos kelio? 

Merta nekantriai atsiduso. 

— Atleisk, bet esi užsispyrusi kaip tavo brolio jautis. Kiek 
suprantu, nelabai yra dėl ko skubėti atgal. Abejoju, ar tau nesant 
namie tavo šaunuolis pasiguldys į lovą kekšę. 

— Nematai toliau savo nosies, duine, o ji trumpa, - griežtai 
atšovė Dženė. - Jei taip ilgai gyvenęs nesugalvoji nieko geriau, 

kaip įsiterpti tarp žindančios motinos ir alkano jos kūdikio, ne- 
turi ganėtinai išminties medžioti meitėlių, ką jau kalbėti apie 
žmogaus paieškas viržyne,. 

Merta pasiduodamas pakėlė rankas. 

— O taip. Elkis, kaip išmanai. Nežinojau, kad mėginu įkrės- 
ti proto laukinei kiaulei. Regis, už rūpestį suvarysi iltįį man 
į koją. 

Dženė netikėtai nusijuokė ir jos skruostuose atsirado duo- 
butės. 

- Manau, tu suvarytum, senas nenaudėli. - Ji pasilenkė ir 
ant kelio užsikėlė sunkų balną. - Pasirūpink mano mieląja svai- 
ne ir atsiųsk žinią, kai rasit Džeimį. 

Kai ji nusisuko pabalnoti arklio, Merta pridūrė: 

— Beje, kai pasieksi namus, tikėkis rasti naują virtuvės dar- 
bininkę. 

Dženė stabtelėjo ir pažvelgė į jį, paskui lėtai padėjo balną 
ant žemės. 

— Ir kas ji galėtų būti? - paklausė. 

- Maknabo našlė, - atsargiai pratarė Merta. 

Valandėlę ji stovėjo ramiai, tik kylančiame vėjyje plaikstėsi 
skarelė ir apsiaustas. 

— Kas nutiko? - galų gale paklausė. 

Merta pasilenkė paimti balno. Vienu judesiu ir, regis, be jo- 
kių pastangų užkėlė jį ant arklio nugaros ir suveržė pavaržą. 

— Gaisras, - tarė jis, paskutinį kartą trūktelėdamas odinę 
balnakilpę. - Atsargiai jok per aukštutinį lauką, pelenai dar 
šilti. 

Jis sudėjo rankas, kad Dženė galėtų ant jų atsistoti, bet ji 
pakratė galvą ir paėmė vadeles, pamodama man. 

- Klere, gal palydėtum mane iki kalvos viršūnės? 

Toliau nuo ugnies buvo žvarbu ir niūru. Mano sijonai, sušla- 
pę nuo sėdėjimo ant žemės, einant lipo prie kojų. Dženė buvo 
palenkusi galvą prieš vėją, bet mačiau jos profilį, blyškias lūpas, 
sučiauptas nuo šalčio. 

- Ar Maknabas įdavė Džeimį sargybai? - galų gale pa- 
klausiau. 

Ji iš lėto linktelėjo. 

- Taip. Išsiaiškino Ijanas ar kitas žmogus, nesvarbu kas. 

Lapkritis jau baigėsi, Lapkričio penktoji* buvo seniai pra- 
ėjusi, bet staiga man prieš akis sušmėžavo laužas, kurio liepsnos 
laižo rąstų sienas ir ryja šiaudinį stogą lyg Šventosios Dvasios 
liežuviai, o ugnis riaumodama niokoja pasmerktus maldinin- 
kus. Šmėkštelėjo vaizdas žmogaus, susigūžusio name tarp pele- 
nų prie savo židinio, pasiruošusio virsti juodomis dulkėmis per 
kitą šalto vėjo gūsį, kuris įsiverš į jo namą. Kartais teisingumą 
ir žiaurumą skiria plonytė linija. 

Sumojau, kad Dženė įdėmiai, klausiamai žiūri, ir linktelėjusi 
pažvelgiau į ją. Bent šiuo atveju abi buvom toje pačioje negai- 
lestingos sutartinės linijos pusėje. 

Kalvos viršuje stabtelėjome. Prie laužo apačioje Merta te- 
buvo tamsus taškelis. Dženė pasirausė sijono kišenėje ir man į 
ranką įspraudė mažą zomšinį kapšelį. 

— Ketvirčio nuoma, - pasakė. - Gali prireikti. 

Mėginau atiduoti jai kapšelį, tikindama, kad Džeimis neno- 
rės imti pinigų, reikalingų dvaro priežiūrai, bet ji neėmė. Dža- 
neta, nors buvo perpus žemesnė už brolį, užsispyrimo turėjo ne 
mažiau kaip jis. 

Galų gale įveikta nusileidau ir saugiai įsikišau pinigus į savo 
drabužių ertmes. Primygtiniu Dženės reikalavimu taip pat pa- 
ėmiau ir brukamą mažą sgian dhu. 

- Jis Ijano, bet jis turi kitą. Užsikišk už kojinės ir pritvirtink 
keliaraiščiu. Nesiskirk su juo net miegodama. 

Ji valandėlę luktelėjo, tarsi ketintų dar kažką pasakyti. Ne- 
apsirikau. 


* Tą dieną minimos 1605 m: mėginimo susprogdinti Anglijos parlamentą metinės, 
deginant Gajaus Fokso atvaizdą. 

- Džeimis sakė, - atsargiai prabilo, - kad tu kartais... man 
kai ką papasakosi. Tada turėsiu daryti taip, kaip liepsi. Ar nori... 
ką nors man pasakyti? 

Mudu su Džeimiu aptarėme, kad reikia parengti Lalibrochą 
ir jo gyventojus artėjančioms sukilimo negandoms. Bet anądien 
mums atrodė, kad dar yra laiko. Dabar jo nebebuvo, nebent 
kelios minutės pasakyti naujajai seseriai, kad svarbu apsaugoti 
Lalibrochą nuo atslenkančių neramumų. 

Būti pranaše - nemalonus užsiėmimas, pagalvojau ne pir- 
mąsyk. Labai užjaučiau Jeremiją dėl jo pranašysčių. Taip pat 
supratau, kodėl taip nemėgstama buvo Kasandra. Bet nieko ne- 
galėjau padaryti. Stovėdama ant Škotijos kalvos, rudens audros 
vėjui plaikstant plaukus ir sijonus tarsi marškas šmėklos, kurios 
riksmas pranašauja mirtį, pakėliau veidą į tamsų dangų ir pa- 
siruošiau pranašauti. 

- Pasodink bulvių, - pasakiau. 

Dženė kiek išsižiojo, paskui sukando žandikaulį ir linktelėjo. 

— Bulvių. Taip. Arčiausiai jų yra Edinburge, bet pasiųsiu jų 
parvežti. Kiek? 

- Kuo daugiau. Dabar Aukštumose jų niekas nesodina, bet 
paskui sodins. Tai šakniavaisiai, kurie ilgai laikosi. Jų derlius ge- 
resnis už kviečių derlių. Pasėliams skirk žemės, kiek tik gali. Po 
dvejų metų užklups baisus badas. Jeigu yra žemių ar turto, kuris 
neduoda naudos, parduok už auksą. Artėja karas ir skerdynės. 
Žmonės bus persekiojami visose Aukštumose. - Trumpai pa- 
mąsčiau. - Ar name yra kunigo kambarys*? 

— Ne, dvaras pastatytas jau atėjus Anglijos regentui. 

— Tada įsirenkite tokį kambarį arba slėptuvę. Tikiuosi, kad 
Džeimiui jos neprireiks, - apie tai pagalvojusi sunkiai nurijau 
seilę, - bet kam nors gali praversti. 

— Gerai. Ir viskas? 


* Kunigo kambarys - slėptuvė kunigams, įrengta daugelyje katalikų namų Anglijoje 
tuo metu, kai nuo karalienės Elžbietos I karaliavimo pradžios 1558 m. imta perse- 
kioti katalikus. 

Tamsoje jos veidas buvo rimtas ir ryžtingas. Mintyse padė- 
kojau Džeimiui, kad iš anksto pagalvojo ją perspėti, o jai - kad 
pasikliauja broliu. Ji nieko manęs neklausinėjo, tik dėjosi į galvą, 
ką sakiau. Supratau, kad vykdys skubotus mano nurodymus. 

— Viskas. Deja, tik tiek sugalvojau. 

Mėginau nusišypsoti, bet mano pastangos neįtikino net 
manęs. Dženei sekėsi geriau. Atsisveikindama ji palietė mano 
skruostą. 

— Dievas su tavimi, Klere. Vėl susitiksime, kai parvesi mano 
brolį namo. 


Nd 


SEŠTA DALIS 


Paieška 

Duglo pasakojimas 


KAD IR KOKIE BŪTŲ civilizacijos nepatogumai, liūdnai mąs- 
čiau, patogumai neginčijami. Pavyzdžiui, telefonai. O laikraščiai, 
populiarūs tokiuose didmiesčiuose kaip Edinburgas ar net Per- 
tas, buvo visiškai nežinomi Škotijos Aukštumų tyrlaukiuose. 

Nesant žiniasklaidos priemonių, naujienos būdavo perduo- 
damos iš lūpų į lūpas ir sklisdavo žmogaus žingsnio greičiu. 
Žmonės dažniausiai sužinodavo, ką reikia žinoti, bet po kelių 
savaičių. Taigi norėdama išsiaiškinti, kur iš tikrųjų yra Džei- 
mis, nelabai galėjau kuo pasikliauti, nebent kas nors jį sutikęs 
būtų pasiuntęs žinią į Lalibrochą. Deja, visa tai galėjo trukti 
daug savaičių. Greitai atslinks žiema, ir keliauti į Bjulį bus ne- 
beįmanoma. Sėdėjau kaišiodama malkas į laužą ir svarstydama 
visokias galimybes. 

Kur patraukė Džeimis iš tos vietos, iš kurios pabėgo? Aišku, 
ne į Lalibrochą ir turbūt ne šiaurėn, į Makenzių žemes. O gal į 
pasienio kraštą pietuose ir ten vėl susitiks su Hugu Munru ar 
buvusiais savo bičiuliais plėšikais? Ne, greičiausiai jis pasuko į 
šiaurės rytus, Bjulio link. Tačiau jei aš taip išmąsčiau, ir sargyba 
gali taip nuspręsti. 

Grįžo Merta su pilnu glėbiu stagarų ir numetė jį ant Žemės. 
Tada įsitaisė ant skraistės krašto sukryžiavęs kojas ir susivynio- 
jo į kitą jos dalį, kad nesušaltų. Dirstelėjo į dangų, kur pro de- 
besis švietė mėnulis. 

— Kol kas nesnigs, - tarė susiraukęs. - Sniegas pasirodys kitą 
savaitę ar po kelių savaičių. Iki tol gal nusigausime iki Bjulio. 

Ką gi, malonu išgirsti savų išvadų patvirtinimą, pagalvojau. 

— Tikiesi, kad jis bus tenai? 

Mažylis klano narys gūžtelėjo pečiais, aukščiau užsitrauk- 
damas skraistę. 

- Nežinau. Keliauti jam bus nelengva, dieną slapstantis ir 
vengiant kelių. Be to, jis neturi arklio. - Merta mąsliai pasika- 
sė smakro ražieną. - Mes jo nerasim, tad leiskim jam pačiam 
mus susirasti. 

— Kaip? Pasiųsime šviesos signalus? - kandžiai paklausiau. 

Merta jau toks buvo žmogus: kad ir kokią nesąmonę leptelė- 
davau, elgdavosi taip, lyg apskritai nebūčiau pravėrusi burnos. 

— Atgabenau tavo vaistinėlę, - mostelėjo į balnakrepšius ant 
žemės. - Lalibrocho apylinkėse esi ganėtinai gerbiama; kone 
visame krašte išgarsėsi kaip gera daktarė. - Jis palingavo gal- 
vą. - Taip, tik į naudą. | 

Daugiau nieko nepaaiškinęs, atsigulė, susivyniojo į skraistę 
ir ramiai užmigo. Jam buvo nė motais nei vėjas, ūžaujantis me- 
džiuose, nei krapnojantis lietus, nei aš. 

Netrukus supratau, ką jis turėjo galvoje. Keliavom nesislaps- 
tydami ir neskubėdami pagrindiniais keliais, sustodavom kie- 
kviename ūkelyje, kaime ir kaimelyje. Merta skubiai apeidavo 
visus čionykščius, sukviesdavo kamuojamus ligos ar žaizdų ir 
atvesdavo pas mane gydyti. Šiuose kraštuose tebuvo keli dakta- 
rai, bet jie gyveno toli vienas nuo kito, taigi visada atsirasdavo 
ligotų žmonių. 

Kol aš juos girdydavau tonizuojančiais gėrimais ir tepda- 
vau gydomaisiais tepalais, Merta neskubriai šnekučiuodavo su 
ligonio bičiuliais ir giminaičiais, neužmiršdamas paminėti, kad 
keliaujame į Bjulį. Jei toje vietoje ligonių nebūdavo, mudu vis 
tiek likdavome nakvoti, prisiglaudę kokioje trobelėje ar smu- 
klėje. Ten Merta dainuodavo, linksmindamas mus priėmusius 
šeimininkus, nes atkakliai laikėsi nuostatos, kad neleisčiau savo 
pinigų, kurių gali prireikti, kai rasim Džeimį. 

Šiaip nešnekus, Merta išmokė mane keleto dainų, stumda- 
mas laiką, kai bastėmės iš vietos į vietą. 


SVETIMŠALĖ 259 


— Turi neblogą balsą, - vieną dieną pasakė, kai gana sėkmin- 
gai sutraukiau „Jarou tamsa ir pilkuma“*, - jis nelabai išlavintas, 
bet stiprus ir muzikalus. Pamėgink dar sykį, ir šįvakar dainuosi 
su manimi. Limraige yra nedidelė smuklė. 

— Manai, išdegs? - paklausiau. - Na, tai, ką darome? 

Prieš atsakydamas jis pasimuistė balne. Nors nebuvo raite- 
lis iš prigimties, visada panėšėjo į beždžionę, išmokytą joti ant 
arklio, bet dienos pabaigoje nuo jo nusliuogdavo žvalus, o aš 
vos ne vos supančiodavau arklį ir nusvirduliavusi griūdavau į 
guolį. 

— O taip, - galų gale atsakė. - Anksčiau ar vėliau. Šiomis 
dienomis juk apžiūrėjai daugiau ligonių? 

Turėjau pripažinti, kad jis sakė tiesą. 

— Na, - tarė jis, toliau įrodinėdamas savo teiginį, - vadi- 
nasi, garsas apie tavo gebėjimą gydyti sklinda. O to ir norime. 
Bet gal reikėtų dar labiau pasistengti. Todėl šįvakar dainuosi. Ir 
galbūt... 

Jis nutilo, lyg nenorėdamas kažko sakyti. 

— Galbūt ką? 

- Ar ką nors nutuoki apie ateities spėjimą? - atsargiai pa- 
siteiravo. 

Supratau, kodėl jis dvejojo; matė raganų medžioklės Kreins- 
mure siautulį. Nusišypsojau. 

- Šiek tiek. Nori, kad pamėginčiau? 

- Taip. Kuo daugiau pramogų pasiūlysime, tuo daugiau 
žmonių ateis mūsų pasižiūrėti, o grįžę papasakos kitiems. Kal- 
bos apie mus išplis, ir gal jas išgirs vaikinas. Tada ir rasim jį. 
Verta pabandyti, ar ne? 

Trūktelėjau pečiais. 

- Jeigu iš to bus kokios naudos, kodėl gi ne. 


* Škotų baladė, kurioje apdainuojama nelygi vyrų būrio ir vieno vyriškio kova dėl 
damos Jarou vietovėje. 

Tą vakarą Limraige debiutavau kaip dainininkė ir ateities 
spėjikė. Sulaukiau didžiulio pasisekimo. Sumojau, kad ponia 
Greiham buvo teisi sakydama, kad reikiamas užuominas slepia 
veidai, o ne rankos. 

Pamažu pradėjom garsėti, ir kitą savaitę, kai įjojom į kaimą, 
žmonės išbėgo iš namelių mūsų pasveikinti, o mums iškeliau- 
jant apipylė monetomis ir dovanėlėmis. 

- Žinai, mes iš tikrųjų galėtume užsidirbti, - pasakiau vieną 
vakarą, saugiai slėpdama tos dienos pajamas. - Gaila, kad šiose 
apylinkėse nėra teatro, suvaidintume muzikinį spektaklį „Ste- 
bukladaris Merta ir žavioji jo padėjėja Gladisė. 

Merta į šią pastabą reagavo, kaip įprasta, nebyliu abejingu- 
mu, bet aš sakiau tiesą; mes iš tikrųjų buvome puiki pora. Tur- 
būt todėl, kad mus vienijo noras rasti Džeimį, nors mudviejų 
charakteriai buvo labai skirtingi. 

Oras vis labiau bjuro, ir kelionė sulėtėjo, bet iš Džeimio vis 
dar nebuvo jokių žinių. Vieną vakarą, pliaupiant lietui, Beladru- 
mo pakrašty susidūrėme su būriu čigonų. 

Netikėdama savo akimis, sumirksėjau proskynoje prie ke- 
lio išvydusi susispietusią grupelę spalvingų dengtų vežimų. 
Jie atrodė taip pat kaip čigonų taboras, kuris kasmet atkanka į 
Hampsted Dauną. 

Ir žmonės buvo labai panašūs į anuos; juodbruviai, links- 
mi, triukšmingi ir malonūs. Sužvangėjus mūsų pakinktams, pro 
vieno vežimo langą kyštelėjo moters galva. Čigonė nužvelgė 
mus, tada šūktelėjo, ir aikštelė po medžiais staiga pagyvėjo nuo 

— Kad būtų saugiau, duok man kapšelį su pinigais, - rimtai 
liepė Merta, žiūrėdamas į jauną vyrą, išdidžiai, džiugiai žings- 
niuojantį mūsų link ir nepaisantį lietaus, kuris merkė spalvotus 
jo marškinius. - Ir niekam neatsuk nugaros. 

Buvau atsargi, tačiau čigonai mus sutiko plačiais mostais 
ir pakvietė paragauti jų vakarienės. Ji kvepėjo gardžiai - buvo 
patiektas kažkoks troškinys - ir aš nekantraudama priėmiau 

kvietimą. Nepaisiau niūrių Mertos spėlionių, iš kokio žvėries 
pagamintas patiekalas. 

Jie tik šiek tiek šnekėjo angliškai, dar prasčiau graibėsi geilų 
kalba; taigi daugiausia vertėmės gestais ir darkyta šneka, kuri 
labiausiai panėšėjo į prancūzų. Vežime, kur valgėme, tvyrojo 
šilta draugiška atmosfera. Vyrai, moterys ir vaikai srėbė iš du- 
benėlių, sėdėdami ten, kur rado vietos, dažydami mėsos troš- 
kinį duonos gabalu. Tai buvo skaniausias valgis per daugybę 
savaičių, ir kimšau tol, kol ėmė braškėti šonai. Man vos pakako 
kvapo dainuoti, bet labai stengiausi, o sunkiose vietose niū- 
niuodavau ir leisdavau Mertai išringuoti melodiją. 

Po mūsų dueto prapliupo audringi plojimai. Čigonai atsi- 
lygino tuo pačiu. Jaunuolis pradėjo rypuoti raudą pritariant 
senam smuikui. Jo pasirodymą lydėjo tambūrinas, kurį oriai 
mušė kokių aštuonerių metų mergaitė. 

Merta, klausinėdamas kaimuose ir ūkeliuose, buvo atsargus, 
o su čigonais - labai atviras. Mano nuostabai, tiesiai pasakė, ko 
ieškome: aukšto stambaus vyro ugniniais plaukais ir akimis ne- 
lygu vasaros dangus. Čigonai, sėdintys abipus vežimo, susižval- 
gė, bet paskui visi kaip vienas papurtė galvas labai apgailestau- 
dami. Ne, tokio jie nematę. Tačiau... Ir štai jų vadas, jaunuolis 
purpuriniais marškiniais, kuris ir pasitiko mus, gestais parodė 
pasiųsiąs pasiuntinį, jeigu jie sutiksią mūsų ieškomą žmogų. 

Merta taip pat gestais atsakė, kad už gautą informaciją per- 
duosiąs pinigų. Šį nedidelį sandėrį lydėjo ne tik šypsenos, bet 
ir mąslūs žvilgsniai. Apsidžiaugiau, kai Merta pasakė, kad ne- 
galime čia nakvoti, mums reikia keliauti, bet vis tiek dėkojame 
už pasiūlymą. Tada iš krepšio iškrapštė keletą monetų, aiškiai 
rodydamas, kad ten tėra sauja variokų. Išdalijome pinigėlius, 
dėkodami už vakarienę, ir leidomės į kelią, o mus išlydėjo dau- 
gybė atsisveikinimo, dėkingumo ir gerų linkėjimų šūksnių, bent 
aš taip supratau. 

Iš tiesų tie riksmai galėjo reikšti ir tai, kad jie paseks mus 
ir perrėš gerkles. Merta elgėsi taip, lyg to iš jų ir tikėjosi. Dvi 

mylias iki kryžkelės varė arklius šuoliais, paskui nėrė į šalikelę 
tarp medžių ir padaręs nemažą lankstą vėl išjojo į kelią. 

Kelias, kai Merta jį nužvelgė vis labiau temstant ir pliaupiant 
lietui, buvo tuščias. 

- Manai, jie mus sekė? - smalsiai paklausiau. 

— Nežinau, bet jų dvylika, o mes tik du, todėl, pamaniau, 
geriausia elgtis taip, lyg jie sektų. 

Toks paaiškinimas nuskambėjo įtikinamai, ir aš neklausi- 
nėdama jojau įkandin jo. Padarę kelis klaidinančius manevrus, 
galų gale nukakom į Rosmurą, ten prisiglaudėm daržinėje. 

Kitą dieną nesmarkiai pasnigo. Žemė buvo nubarstyta baltai, 
tarsi malūno grindys miltais, ir mane apėmė nerimas. Man labai 
nepatiko mintis, kad Džeimis, vienas ir be pastogės, lindi kažkur 
viržyne, tik su marškiniais ir skraiste, kurią buvo užsimetęs, kai 
jį pagrobė sargyba, drąsiai pasitikdamas žiemos audrą. 

Po dviejų dienų pasirodė pasiuntinys. 


= 


Saulė dar kabojo virš horizonto, bet į siaurus slėnius uolėto- 
mis sienomis jau buvo atslinkęs vakaras. Po belapiais medžiais 
driekėsi tokie dideli šešėliai, kad takas - jeigu toks apskritai 
buvo - vos matėsi. Tirštėjančioje tamsoje bijodama paleisti iš 
akių pasiuntinį, žingsniavau iš paskos taip arti, kad kelis kartus 
užmyniau ant žeme besivelkančio jo apsiausto. Galų gale vyras 
nekantriai suniurnėjo, atsigręžė, pastūmė mane prieš save ir 
ėmė vesti per sutemas, uždėjęs sunkią ranką ant peties. 

Atrodė, ėjom labai ilgai. Mums sukiojantis tarp aukštai iški- 
lusių riedulių ir tankaus sauso pomiškio, jau seniai buvau pame- 
tusi pėdsaką. Galėjau guostis tik viltimi, kad Merta seka įkan- 
din ir viską girdi, bet yra nematomas. Žmogus, atėjęs į smuklę 
manęs pasiimti, buvo vidutinio amžiaus čigonas, nešnekantis 
angliškai. Jis kategoriškai užsispyrė, kad su juo keliaučiau tik aš, 
ir pirmiausia pabrėžtinai dūrė pirštu į Mertą, paskui - į žemę, 
rodydamas, kad tas nė nekrustelėtų iš vietos. 

Šiuo metų laiku nakties žvarba kaipmat įsismelkdavo, ir 
storas mano apsiaustas menkai saugojo nuo ūmių ledinio vėjo 
gūsių, kurie siūbtelėdavo į mus atviruose proskynų plotuose. 
Mane kamavo nerimas, kai galvodavau apie Džeimį, šaltomis, 
drėgnomis rudens naktimis gulintį atvirame ore, ir kuteno jau- 
dulys, kad vėl jį išvysiu. Per nugarą bėgiojo šiurpuliukai, bet 
visai ne nuo šalčio. 

Pagaliau vedlys sustabdė mane. Įspėjamai spustelėjęs petį, 

žengė nuo tako ir dingo. Stovėjau kaip įstengdama kantriau, 
šildydamasi rankas po pažastimis. Neabejojau, kad mano ve- 
dlys arba kas nors kitas sugrįš; juk jam nesumokėjau. Bet vėjas 
šiureno sudžiūvusius gervuogių krūmus, tarsi apimtas panikos 
liuoksėtų vaiduoklis elnias, lekiantis nuo medžiotojo. Drėgmė 
skverbėsi per batų siūles; ūdros taukų sluoksnis, saugantis batus 
nuo vandens, buvo nusitrynęs, deja, aš neturėjau kada iš naujo 
ištepti apavo taukais. 
„Mano vedlys pasirodė taip pat staiga, kaip ir išnyko, ir aš 
įsikandau į liežuvį, slopindama nuostabos šūksnį. Galvos mostu 
pakvietė eiti įkandin jo ir praskleidė sausų alksnių užlaidą, kad 
galėčiau prasibrauti. 

Urvo anga buvo siaura. Ant iškyšos degė žibintas, išryškin- 
damas aukštą figūrą, kuri atsisuko į angą pasitikti manęs. 

Puoliau į priekį ir tik prieš pat prisiliesdama sumečiau, kad 
jis - ne Džeimis. Nusivylimas trenkė kaip smūgis į pilvą, turėjau 
žengti žingsnį atgal ir keletą kartų nuryti seilę, kad nustumčiau 
didelį tulžies gumulą, pakilusį gerklėje. 

Gniaužiau rankas prie šonų, kumščius spausdama prie šlau- 
nų, kol nusiraminau ir galėjau prabilti. 

- Gana toli nuo savo valdų, ar ne? - tariau tokiu šaltu balsu, 
kad net pati nustebau. 

Duglo Makenzio veide, stebint mano pastangas susitvardyti, 
šmėkštelėjo užuojauta. Jis paėmė mane už alkūnės ir nuvedė 
giliau į urvą. Prie galinės jo sienos buvo sukrauta daugybė ry- 
šulių. Arklys nebūtų tiek panešęs. Bet Duglas buvo ne vienas. 

Kad ir ką jis su savo vyrais gabeno, norėjo, kad to nepamatytų 
smalsi užeigos namų šeimininkų ir arklininkų akis. 

— Kontrabanda? - paklausiau, mostelėjusi į ryšulius. Paskui 
man šovė geresnė mintis ir pati atsakiau į savo klausimą: - Ne, 
ne visai kontrabanda, o prekės princui Čarlzui. Ar ne taip? 

Jis nesiteikė prabilti, tačiau atsisėdo ant akmens prieš mane 
ir pasidėjo rankas ant kelių. 

— Turiu Žinių, - staiga tarė. 

Drąsindamasi giliai įkvėpiau. Jo veido išraiška rodė, kad ži- 
nios negeros. Vėl įkvėpiau, sunkiai nurijau seilę ir linktelėjau. 

— Klokit. 

- Jis gyvas, - pasakė Duglas. 

Didžiausias ledo luitas, slūgsojęs mano pilve, ištirpo. Duglas 
pakreipė galvą, įdėmiai žvelgdamas. Kad pamatytų mane alps- 
tančią, blausiai pasvarsčiau. Tiek to, nes aš nenualpau. 

— Jis buvo pagrobtas prie Kiltorličio prieš dvi savaites, - to- 
liau kalbėjo Duglas, nenuleisdamas nuo manęs akių. - Ne dėl 
jo kaltės; et, jam nepasisekė, ir tiek. Už tako posūkio susidūrė 
akis į akį su šešiais dragūnais ir vienas jį atpažino. 

— Ar jis sužeistas? 

Mano balsas vis dar buvo ramus, bet rankos jau pradėjo vir- 
pėti. Prispaudžiau jas prie kojų, kad nurimtų. 

Duglas papurtė galvą. 

— Girdėjau, ne. - Jis patylėjo. - Džeimis Ventvorto kalėji- 
me, - nenoriai ištarė. 

— Ventvorto kalėjime, - nesąmoningai pakartojau. 

Kitados Ventvorto kalėjimas buvo galinga pasienio tvirtovė, 
pastatyta šešiolikto amžiaus pabaigoje, o per kitus šimtą pen- 
kiasdešimt metų protarpiais prie jos vis būdavo prilipdomas 
koks priestatas. Išsidriekęs akmeninis statinys dabar užėmė 
du akrus žemės, jį supo trijų pėdų storio apdūlėjusio granito 
sienos. Tačiau ir jos turi vartus, dingtelėjo man. Pakėliau akis, 
ketindama klausti, ir pamačiau nenorą kalbėti, vis dar ryškų 
Duglo veide. 

— Kas dar? - pasiteiravau. 

Šviesiai rudos akys drąsiai sutiko mano žvilgsnį. 

- Prieš tris dienas jis stojo prieš teismą, - atsakė Duglas. - Ir 
buvo nuteistas pakarti. 

Ledo gumulas vėl atsirado. Užsimerkiau. 

— Kada? - paklausiau. 

Mano balsas rodėsi ganėtinai tolimas pačios ausims, ir aš 
praplėšusi akis pamirksėjau, kad jos priprastų prie mirgančios 
žibinto šviesos. Duglas pakratė galvą. 

— Nežinau. Tačiau greitai. 

Mano kvėpavimas kiek aprimo, atgniaužiau kumščius. 

— Verčiau paskubėkim, - ramiai tariau. - Kiek turit vyrų? 

Užuot atsakęs, Duglas atsistojo ir priėjo prie manęs. Paėmė 
už rankų ir timptelėdamas pastatė ant kojų. Vėl regėjau užuo- 
jautos kupiną žvilgsnį, o didžiulis sielvartas, slypintis jo akyse, 
išgąsdino mane labiau nei viskas, ką jis pasakė iki tol. Jis lėtai 
papurtė galvą. 

— Ne, mergyt, - švelniai tarė. - Mes nieko negalim padaryti. 

Puolusi į paniką, išsiplėšiau iš jo rankų. 

- Galim! - sušukau. - Turim ko nors imtis! Sakėt, kad jis 
vis dar gyvas! 

- Ir sakiau, kad nebeilgai! - griežtai atšovė. - Vaikinas Ven- 
tvorto kalėjime, o ne vagių duobėje Kreinsmure! Mano žinio- 
mis, jie gali jį pakarti šiandien, rytoj, o gal kitą savaitę, bet de- 
šimt vyrų jokiais būdais neįsiverš į Ventvorto kalėjimą! 

— Ak, ne? - Mane vėl purtė drebulys, bet šįsyk iš pykčio. - 
Jūs to nežinot... nežinot, ką būtų galima padaryti! Tik nenorit 
rizikuoti savo kailiu arba savo apgailėtina... nauda! - Priekaiš- 
tingai mostelėjau į sukrautus ryšulius. 

Duglas ėmė mane tramdyti sugriebdamas už mostaguojan- 
čių rankų. Apimta nepaprasto sielvarto ir įtūžio, kumščiais dau- 
Žiau jam į krūtinę. Jis nepaisė smūgių ir apglėbė mane, smarkiai 
prispaudė ir laikė tol, kol nurimau. 

- Klere. 

Jis pirmąkart ištarė mano vardą, ir tai mane dar labiau iš- 
gąsdino. 

- Klere, - vėl pasakė, atleisdamas gniaužtus, kad galėčiau 
pažvelgti į jį, - nejaugi manai, kad jei būtų nors menkiausia 
galimybė, nepadaryčiau visko, kas įmanoma, kad tik išlaisvin- 
čiau tą vaikiną? Po galais, juk jis - mano netikras sūnus! Deja, 
nėra jokios galimybės, nė vienos! - Pabrėždamas žodžius, jis 
mane nesmarkiai supurtė. - Džeimis man neleistų bergždžiai 
rizikuoti gerų žmonių gyvybėmis. Tą supranti ne blogiau už 
mane. 

Nebegalėjau sulaikyti ašarų. Jos pabiro, nutvilkydamos šal- 
tus skruostus, kai atsistūmiau nuo jo, stengdamasi išsivaduoti. 
Bet jis sugriebė mane dar stipriau ir pamėgino jėga priglausti 
mano galvą sau prie peties. 

— Klere, brangioji, - prabilo švelnesniu balsu. - Dėl vaiki- 
no ir tavęs man labai skauda širdį. Keliauk su manimi. Saugiai 
nugabensiu. Į savo namus, - greitosiomis pridūrė, pajutęs, kad 
įsitempiau. - Ne į Leochą. 

— Į jūsų namus? - lėtai pratariau. Man galvoje radosi baisus 
įtarimas. 

- Taip. Juk nepamanei, kad parvešiu tave atgal į Kreinsmu- 
rą? — Jis šyptelėjo, rūstus veidas atsipalaidavo ir vėl surimtė- 
jo. - Ne. Nulakdinsiu tave į Binachą. Ten būsi saugi. 

— Saugi ar bejėgė? 

Išgirdęs mano balso toną, jis atitraukė rankas. 

— Ką turi galvoje? - Malonus balsas tapo atšiaurus. 

Staiga sušalau ir, ištrūkusi iš jo glėbio, užsitempiau apsiaustą. 

- Jūs atplėšėte Džeimį nuo namų papasakodamas, jog jo se- 
suo pagimdė Randalo vaiką, kad judu su brangiuoju savo broliu 
galėtumėte jį įvilioti į savo stovyklą. Bet dabar jis anglų naguo- 
se, ir jūs praradote visas galimybes valdyti turtą Džeimio ran- 
komis. - Atbula žengiau dar vieną žingsnį, rydama seilę. - Jūs 
dalyvavote sudarant jūsų sesers vedybų sutartį. Jūsų - jūsų su 
Kolumu - primygtiniu reikalavimu nustatyta, kad Broch Tua- 

rachą gali valdyti moteris. Manote, jei Džeimis mirs, Broch Tu- 
arachas bus mano arba jūsų, jei mane suvedžiosit arba priversit 
tekėti už jūsų. 

— Ką? - Jo balsas buvo skeptiškas. - Tu manai... manai, visa 
tai sąmokslas? Šventoji Agniete! Tau atrodo, kad aš meluoju? 

Papurčiau galvą nesiartindama prie jo. Nepasiklioviau juo 
nė per nago juodymą. 

— Ne, tikiu jumis. Jei Džeimis nebūtų kalėjime, jūs neišdrįs- 
tumėte man pasakyti, kad jis už grotų. Labai lengva tai pati- 
krinti. Ir nemanau, kad jį išdavėte anglams - net jūs negalėtu- 
mėte taip pasielgti su savo kraujo gimine. Be to, jei būtumėte 
taip padaręs, ir bent žodelis pasiektų jūsų Žmones, jie tučtuojau 
stotų prieš jus. Jie dėl daug ko jus pakenčia, bet savo gentainio 
išdavystės nepakęstų. - Kalbėdama šį tą prisiminiau. - Ar tai 
jūs pernai užpuolėte Džeimį netoli sienos? 

Vešlūs antakiai pakilo iš nuostabos. 

— Aš? Ne! Radau vaikiną leisgyvį ir išgelbėjau! Negi tau at- 
rodo, kad norėjau jį sužaloti? 

Mano ranka po apsiaustu nuslydo šlaunimi ir užčiuopė ra- 
minančią durklo rankeną. 

- Jeigu ne jūs, tai kas? 

- Nežinau. - Patrauklus veidas buvo budrus, bet nieko neslė- 
pė. - Tą padarė vienas iš trijų vyrų - žlugusių žmonių, nusikal- 
tėlių, kurie tada medžiodavo su Džeimiu. Jie kaltino vienas kitą, 
ir buvo neįmanoma išsiaiškinti tiesos. - Jis gūžtelėjo pečiais, ir 
kelioninis apsiaustas nuslydo nuo plataus peties. - Dabar tai 
nebelabai svarbu. Du sėbrai negyvi, o trečias įmestas už grotų. 
Dėl kitko, bet didžiulio skirtumo nematau. Argi ne taip? 

— Taip, turbūt. 

Man atlėgo širdis, kad Duglas, nors ir koks bjaurus, ne žu- 
dikas. Duglui nebuvo dėl ko man meluoti, jis suvokė, kad esu 
bejėgė. Vienui viena, taigi jis galėjo priversti mane daryti, ką 
įsigeidęs. Bent jau atrodė, kad jis taip mano. Sugriebiau durklo 
rankeną. 

Urve buvo tamsoka, bet aš įdėmiai žiūrėjau, ir pastebėjau Du- 
glo veide šmėstelint neryžtingumą, kai jis sujudėjo. Ištiesęs ranką 
žengė žingsnį prie manęs, bet sustojo, kai šastelėjau nuo jo, 

— Klere. Mano mieloji Klere. 

Jo balsas buvo švelnus, jis meiliai perbraukė man per ranką. 
Pasirinko viliones, o ne prievartą. 

- Žinau, kodėl tu man tokia šalta ir abejinga ir kodėl blo- 
gai apie mane galvoji. Supranti, kad geidžiu tavęs, Klere. Sakau 
teisybę, nes trokštu tavęs nuo ano susirinkimo vakaro, kai pa- 
bučiavau saldžias tavo lūpas. - Du jo pirštai man ant peties pra- 
dėjo slinkti prie kaklo. - Jei būčiau buvęs laisvas vyras tada, kai 
Randalas tau grasino, būčiau tučtuojau tave vedęs, o tą niekšą 
pasiuntęs į pragarą. 

Jo kūnas artėjo, stumdamas mane prie akmeninės urvo sie- 
nos. Pirštų galai nuslydo man prie gerklės, brūkštelėdami per 
apsiausto sąsagas. 

Tada jis turbūt išvydo mano veidą, nes stabtelėjo, bet kairė 
ranka nestipriai spaudė mano greitą pulsą, besidaužantį gerklėje. 

- Tačiau, - tarė jis, - nors ir šitaip jaučiuosi, ir to daugiau 
nuo tavęs neslėpsiu, vis tiek nemanyk, kad galėčiau palikti 
Džeimį, jeigu rusentų nors menkiausia viltis jį išgelbėti. Džei- 
mis Freizeris man beveik kaip sūnus, kurio neturiu! 

— Tai ne visai tiesa, - atšoviau. - Jūs turit tikrą sūnų. O gal 
dabar jau ir du? 

Pirštai, stipriau spūstelėję man gerklę, atsileido. 

— Ką nori tuo pasakyti? 

Šįkart visas apsimetinėjimas, visos gudrybės išgaravo. Švie- 
siai rudos akys žvelgė įdėmiai, o rusvoje barzdoje ryškėjo niūri 
putlių lūpų linija. Jis buvo didžiulis ir labai arti manęs. Bet aš 
jau buvau peržengusi atsargumo ribą. 

— Noriu pasakyti, kad žinau, kas iš tikrųjų yra Hamišo tė- 
vas, — tariau. 

Jis lyg ir tikėjosi tokio paaiškinimo, puikiai valdė veidą, ta- 
čiau paskutinis mėnuo, kurį praleidau burdama ateitį, nebuvo 

bevaisis. Išvydau, kaip veide šmėstelėjo sukrėtimas ir išsiplėtė 
akys, o nuo ūmios panikos, nors skubiai užgniaužtos, įsitempė 
burnos kampučiai. 

Kaip pirštu į akį. Nors grėsė pavojus, akimirką patyriau di- 
džiulį džiaugsmą. Taigi neklydau, o tas žinojimas turbūt ir buvo 
ginklas, kurio man reikėjo. 

- Nejaugi? - tyliai paklausė jis. 

- Taip. Manau, kad tai žino ir Kolumas. 

Tokie žodžiai jį trumpam sustabdė. Šviesiai rudos akys pri- 
simerkė, ir man staiga dingtelėjo, ar jis ginkluotas. 

- Kurį laiką jis manė, kad Hamišo tėvas - Džeimis, - tariau 
žiūrėdama jam tiesiai į akis. - Sklido tokie gandai. Juos tikriausiai 
paskleidėte jūs, pašnabždėdamas Geilis Dankan. Kodėl? Nes Ko- 
lumas įtarė Džeimį ir ėmė kvosti Leticiją? Ši negalėjo ilgai prieš jį 
atsilaikyti. O gal Geilis manė jus esant Leticijos meilužiu, o jūs jai 
pasakėte, kad meilužis - Džeimis, norėdamas išsklaidyti jos įtari- 
mus? Ji - pavydi moteris, bet dabar jai nebėra dėl ko jus ginti. 

Duglas šiurpiai nusišypsojo. Jo akys buvo šaltos kaip ledas. 

- Taip, nebėra, - pritarė, vis dar tyliai šnekėdamas. - Toji 
ragana negyva. 

— Negyva! 

Ta žinia mane taip pribloškė, kad viską išdavė veidas ir bal- 
sas. Jo šypsena išplatėjo. 

— O taip. Sudeginta. Buvo įkišta į deguto statinę ir apkrauta 
sausomis durpėmis. Tada pririšta prie gėdos stulpo ir padegta 
kaip deglas. Su ugnies stulpu po šermukšnio šakomis nusiųsta 
į pragarą. 

Iš pradžių man pasirodė, kad šis žiaurus smulkmeniškas pa- 
sakojimas skirtas man įbauginti, bet klydau. Pasitraukiau į šalį, 
ir kai šviesa nutvieskė Duglo veidą, išvydau sielvarto raukšles, 
įsirėžusias aplink akis. Tai buvo ne siaubų sąrašas, o saviplaka. 
Bet, atsižvelgdama į aplinkybes, visai jo nesigailėjau. 

- Jūs ją mylėjot, - abejingai pasakiau. - Tas labai jai padėjo. 
Arba vaikui. Ką jam padarėt? 

Jis trūktelėjo pečiais. 

— Pasirūpinau, kad patektų į gerus namus. Sūnus gimė svei- 
kas, nors jo motina buvo ragana ir svetimautoja. 

— Jo tėvas taip pat svetimautojas ir išdavikas, - atšoviau. — 
Jūsų žmona, meilužė, sūnėnas, brolis - ar tarp jų yra bent vie- 
nas, kurio neišdavėte ir neapgavote? Jūs... jūs... - Paspringau 
žodžiais, iš pasibjaurėjimo pajutau šleikštulį. - Nesuprantu, ko- 
dėl stebiuosi, - pasakiau kaip įmanydama ramiau. - Jeigu ne- 
sate ištikimas karaliui, kodėl turėtumėt būti ištikimas sūnėnui 
ar broliui. 

Jis greitai pasuko galvą ir sužiuro į mane. Kilstelėjo tankius 
tamsius antakius, tokios pat formos kaip Kolumo, Džeimio ir 
Hamišo. Giliai įdubusios akys, platūs skruostikauliai, dailiai 
išlenkta kaukolė. Senojo Džeikobo Makenzio palikimas buvo 
akivaizdus. 

Stambi ranka stipriai suspaudė man petį. 

— Broliui? Manai, išdaviau savo brolį? 

Kažkodėl mano žodžiai jam įgėlė; veidas buvo pajuodęs iš 
pykčio. 

— Ką tik prisipažinot, kad išdavėt! - Ir tada viską supra- 
tau. - Judu abu, - lėtai pratariau. - Jūs su Kolumu susimokėt. 
Kaip visada. - Atplėšiau jo ranką nuo peties ir nustūmiau ša- 
lin. - Kolumas negalėjo būti klano vadu, jei nebūtumėte kovo- 
jęs vietoj jo. Be jūsų jis nebūtų išlaikęs vieningo klano, todėl 
keliaudavote už jį, rinkdavote nuompinigius ir spręsdavote ieš- 
kinius. Jis negalėjo joti, negalėjo keliauti. Ir negalėjo susilaukti 
sūnaus, kuriam būtų perdavęs vadovavimą klanui. Ir judu su 
Maura sūnaus neturėjote. Prisiekėte būti jo rankomis ir kojo- 
mis, - puoliau į šiokią tokią isteriją, - tad kodėl nepabuvus ir 
jo pimpalu? 

Duglo pyktis buvo dingęs, jis stovėjo ir valandėlę mąsliai 
dėbsojo į mane. Nusprendęs, kad iš čia neištrūksiu, atsisėdo ant 
vieno ryšulio su gėrybėmis ir ėmė laukti, kol baigsiu šneką. 

— Jūs tai padarėte su Kolumo žinia. Ar Leticija to norėjo? 

Jau žinodama, kokie negailestingi ir žiaurūs yra broliai Ma- 
kenziai, būčiau visai nenustebusi, kad jie ją privertė. 

Duglas linktelėjo. Pykčio buvo visai nebelikę. 

- O taip. Labai norėjo. Ne itin jai patikau, bet ji taip troško 
vaiko, kad įsileido mane į lovą, ir po trijų mėnesių buvo pradė- 
tas Hamišas. Velnioniškai nuobodus darbas, - pridūrė susimąs- 
tęs, nusikrapštydamas purvą nuo bato galo. - Verčiau būčiau 
sugulęs su dubeniu, pilnu pieniško pudingo. 

- Ar tai pasakėte Kolumui? 

Išgirdęs kandų mano toną, jis pakėlė akis. Valandėlę ramiai 
žvelgė į mane, paskui jo veidu nuslydo blankus šypsnys. 

— Ne, - tyliai atsakė. - Ne, nepasakiau. 

Jis nudūrė akis ir atvertė rankas tarsi ieškodamas paslapties, 
slypinčios delnų linijose. 

- Jam pasakiau, - negarsiai prabilo nežiūrėdamas į mane, - 
kad ji buvo švelni, saldi kaip prinokęs persikas ir turi viską, ko 
geidžia vyras. 

Staiga jis suglaudė rankas ir dėbtelėjo į mane, ir tas greitas 
Kolumo brolio žvilgsnis dar sykį nugrimzdo pašaipiose Duglo 
Makenzio akyse. 

- „Švelni“ ir „saldi“ - ne tie žodžiai, kuriuos taikyčiau tau, - 
pasakė jis. - Bet viskas, ko geidžia vyras... 

Gilios šviesiai rudos akys lėtai nukeliavo mano kūnu, už- 
delsdamos ties krūtų ir klubų apvalumais, kurie buvo matyti 
pro praskleistą apsiaustą. Žiūrėdamas į mane, ranka nesąmo- 
ningai glostėsi šlaunies raumenį. 

— Kas žino? - tarė jis tarsi sau. - Gal susilauksiu dar vieno 
sūnaus, šįsyk santuokinio? Tiesa, - jis pakreipė galvą ir vertin- 
damas nužvelgė mano juosmenį, - Džeimiui to dar nenutiko. 
Galbūt esi nevaisinga. Bet aš pasinaudosiu proga. Kad ir kaip 
būtų, turtas to vertas. 

Staiga jis atsistojo ir žengė žingsnį manęs link. 

— Kas žino? - vėl labai tyliai pasakė. - Jei kasdien arčiau šią 
gražią rudą vagą ir giliai pasėčiau sėklą... 

Šešėliai ant urvo sienos ūmai sujudėjo jam žengus dar vieną 
žingsnį. 

— Deja, jums tam prireikė velnioniškai daug laiko, - piktai 
atkirtau. 

Apstulbusiame jo veide šmėkštelėjo nesupratimas, bet tada 
jis susizgribo, kad žiūriu jam už nugaros, į olos angą. 

- Regis, nemandagu įsiterpti, - tarė Merta, įeidamas į olą su 
dviem atkištais užtaisytais titnaginiais pistoletais. Vieną nutaikė 
į Duglą, o kitu mostelėjo. - Jei nenori tučtuojau priimti pasku- 
tinio pasiūlymo, eime iš čia. O jei nori priimti, išeinu aš. 

- Niekas niekur neis, - nukirtau. - Sėskitės, - liepiau 
Duglui. 

Jis vis dar stovėjo ir spoksojo į Mertą, lyg tas būtų vaiduoklis. 

— Kur Rupertas? - paklausė Duglas, atgavęs balsą. 

— Ak, Rupertas. - Merta mąsliai pasikasė smakrą pistoleto 
vamzdžio žiotimis. - Dabar jis tikriausiai pakeliui į Beladrumą. 
Prieš aušrą turėtų grįžti, - paslaugiai pridūrė. - Jis mano, kad 
pasiuntei jį atgabenti statinaitės romo. Kiti tavo vyrai vis dar 
miega Kvinbro. 

Duglas nenoromis nusijuokė. Tada vėl atsisėdo ir pasidė- 
jo rankas ant kelių, o jo žvilgsnis lakstė tarp Mertos ir manęs. 
Trumpai tvyrojo tyla. 

— Na? - paklausė Duglas. - Ir kas dabar? 

Man dingtelėjo, kad tas klausimas visai taiklus. Nustebusi, 
kad vietoj Džeimio radau Duglą, sukrėsta jo atsivėrimo ir įsiu- 
tinta pasiūlymų, neturėjau kada pagalvoti, ko reikėtų griebtis 
toliau. Laimė, Merta buvo geriau pasirengęs. Šiaip ar taip, jam 
nerūpėjo, kaip atsiginti nuo nepadorių išpuolių. 

—- Mums reikės pinigų, - skubiai pasakė jis. - Ir vyrų. - Mer- 
ta metė žvilgsnį į ryšulius, sukrautus prie sienos. - Ne, - susi- 
mąstęs tarė, - tai karaliui Jokūbui. Bet mes paimsime, ką susi- 
grobei sau. 

Mažos tamsios akutės nukrypo į Duglą, o pistoleto vamzdis 
mostelėjo į jo krepšį. 

Apie gyvybę Aukštumose galima pasakyti vieną dalyką: į ją 
buvo žvelgiama fatališkai. Duglas įkišo ranką į krepšį ir nusvie- 
dė man po kojomis nedidelį kapšelį. 

- Dvidešimt auksinių ir maždaug trisdešimt šilingų, - tarė 
ir žvilgtelėjęs į mane kilstelėjo antakį. - Mielai prašom paimti. 

Išvydęs skeptišką mano žvilgsnį, jis palingavo galvą. 

- Ne, sakau nuoširdžiai. Manyk apie mane, ką tik nori. Džei- 
mis - mano sesers sūnus, ir jeigu gali jį išvaduoti, tepadeda tau 
Dievas. Deja, tu negali, - pasakė tonu, pabaigiančiu šneką. 

Duglas dirstelėjo į Mertą, kuris vis dar tvirtai laikė pistoletus. 

- Bet mano žmonių negausi. Jeigu judu su mergyte ketina- 
te nusižudyti, netrukdysiu. Net pasiūlysiu abu palaidoti abipus 
Džeimio. Bet mano vyrų nenusitempsi į pragarą, ar su pistole- 
tais, ar be jų. 

Jis sukryžiavo rankas ir atsilošė į urvo sieną, ramiai žiūrė- 
damas į mus. Mertos rankos nenukrypo nuo taikinio. Bet akys 
mirktelėjo man. Ar norėčiau, kad jis šautų? 

- Sudarykim sandėrį, - pasakiau. 

Duglas pakėlė vieną antakį. 

— Dabar tavo padėtis palankesnė derėtis nei mano, - tarė 
jis. - Ir ką siūlai? 

— Leiskit pasišnekėti su jūsų vyrais. Ir jeigu jie norės eiti su 
manimi, leiskite juos. Jeigu ne, iškeliausime taip, kaip čia atka- 
kome. Ir grąžinsime kapšelį. 

Vieną jo burnos pusę iškreipė šypsena. Jis įdėmiai nužvelgė 
mane, lyg vertintų mano mokėjimą įtikinti ir oratorinius gebė- 
jimus. Tada atsitraukė nuo sienos, pasidėjo rankas ant kelių ir 
linktelėjo. 

— Sutarta, - pasakė. 


=— 


Galiausiai mudu su Merta iškeliavom iš olos slėnyje su Du- 
glo kapšeliu ir penkiais vyrais: Rupertu, Džonu Vitlou, Viliu 
Makmertriu ir broliais dvyniais Rufusu ir Džordžiu Kaulteriais. 

Visus įtikino Ruperto sprendimas; su liūdnu pasitenkinimu vis 
dar prisiminiau Duglo miną, kai žemas drūtas juodabarzdis jo 
leitenantas mąsliai mane nužvelgė, paplekšnojo per diržo dan- 
telius ir tarė: 

— Taip, mergyt, kodėl gi ne. 

Iki Ventvorto kalėjimo buvo trisdešimt penkios mylios. 
Pusvalandis greitu automobiliu gerais keliais. Dvi dienos sun- 
kios kelionės arkliu per pusiau sušalusį purvą. Nebeilgai. Duglo 
žodis skambėjo man ausyse ir padėjo ištverti balne daug ilgiau, 
nei šiaip būčiau tvėrusi prieš griūdama pakirsta nuovargio. 

Kūnas iš paskutiniųjų stengėsi nenuslysti nuo balno daug 
varginančių mylių, bet protui niekas nekliudė nerimauti. Vy- 
dama šalin mintis apie Džeimį, prisiminiau pokalbį su Duglu 
oloje. 

Ir paskutinius jo žodžius, kuriuos man ištarė. Stovėdamas 
lauke prie nedidelės olos ir laukdamas, kol Rupertas su ben- 
drais atves arklius iš slėptuvės aukščiau slėnyje, Duglas staiga 
atsigręžė į mane. 

— Turiu tau žinią, - pasakė. - Nuo raganos. 

— Nuo Geilis? 

Būtų per švelnu sakyti, kad apstulbau. Tamsoje neįžiūrėjau 
veido, bet mačiau, kad jis patvirtindamas linktelėjo galvą. 

— Sykį mačiau ją, - tyliai tarė jis, - kai atėjau pasiimti 
kūdikio. 

Kitomis aplinkybėmis gal būčiau pajutusi jam gailestį, kad 
visiems laikams išsiskyrė su meiluže, nuteista mirti ant laužo, ir 
liko su jųdviejų kūdikiu, sūnumi, kurio niekada nepažins. Ta- 
čiau mano balsas buvo šaltas kaip ledas. 

— Ir ką ji sakė? 

Duglas delsė; nežinojau, ar dėl nenoro to atskleisti, ar steng- 
damasis, kad jo žodžiai būtų įtikinami. Tikriausiai dėl pastaro- 
sios priežasties, nes jis atsargiai prabilo. 

- Kad jei vėl sutiksiu tave, pasakyčiau du dalykus, kaip tik 
taip, kaip ji man pasakė. Pirmas: „Manau, tai įmanoma, bet 

tikrai nežinau.“ O antras tebuvo skaitmenys. Ji privertė mane 
juos pakartoti, kad gerai įsiminčiau ir tau pasakyčiau tam tikra 
tvarka. Tie skaičiai tokie: vienas, devyni, šeši ir septyni. - Aukš- 
ta figūra tamsoje klausiamai atsisuko į mane. - Ar jie tau ką 
nors reiškia? 

- Ne, - atsakiau ir nusigręžiau į savo arklį. Bet, žinoma, jie 
man šį tą reiškė. Ji manė, kad per akmenų ratą man galima grį?- 
ti į reikiamą vietą. Geilis aiškiai nemėgino to padaryti, nuspren- 
dusi pasilikti. Matyt, turėjo savų priežasčių. Gal dėl Duglo? 

Maniausi suprantanti ir ką reiškia skaitmenys. Geilis pasakė 
juos Duglui po vieną slėpdamasi, kaip per tiek laiko buvo gerai 
išmokusi, tačiau iš tikrųjų tai buvo vieno skaičiaus skaitmenys. 
Vienas, devyni, šeši, septyni. Tūkstantis devyni šimtai šešiasde- 
šimt septintieji. Metai, kai ji dingo praeityje. 

Per kūną perbėgo nedidelis smalsumo virpulys, pajutau di- 
džiulį gailestį. Kaip apmaudu, kad nemačiau skiepų Žymės ant 
jos rankos, kol dar nebuvo per vėlu! Bet jei būčiau ją išvydusi 
anksčiau, ar jos padedama būčiau grįžusi prie akmenų rato ir 
palikusi Džeimį? 

Džeimis. Mintis apie jį prislėgė mano protą lyg švinas. Ji 
pamažu sūpavo, tarsi švytuoklė virvės gale. Nebeilgai. Prieš mus 
driekėsi nesibaigiantis ir nuobodus kelias, kartais virstantis už- 
šalusiomis pelkėmis ar vandens plotais, kur kitados žaliavo pie- 
vos ir viržynai. Merkiant žvarbiai dulksnai, kuri netrukus turėjo 
virsti sniegu, kitos dienos pavakare pasiekėm savo tikslą. 

Tamsus pastatas dunksojo apniukusio dangaus fone. Mil- 
žiniško kubo formos, keturių šimtų pėdų ilgio kraštinėmis, su 
bokštais kiekviename kampe. Jame tilpo trys šimtai kalinių, 
keturiasdešimt įgulos kareivių su viršininku, civilis kalėjimo 
viršininkas ir jo darbuotojai, keturi tuzinai virėjų, pasiuntiniai, 
arklininkai ir kiti juodadarbiai, kurių reikia įstaigos priežiūrai. 
Tai Ventvorto kalėjimas. 

Žvelgiau į grėsmingas žalsvo Argailo granito sienas, dviejų 
pėdų storio ties pamatu. Jose vienur kitur buvo prakirsti ma- 

žyčiai langeliai. Keliuose jau mirkčiojo šviesa. Kiti, kaip man 
rodės, kalinių kamerų, buvo tamsūs. Nurijau seilę. Regint di- 
džiulį pastatą neįveikiamomis sienomis, milžiniškus jo vartus 
ir raudonšvarkius sargybinius, mane apniko abejonės. 

— O kas bus, jei, - burna išsauso, turėjau nutilti ir apsilaižyti 
lūpas, - kas bus, jei mes neįstengsim? 

Mertos mina buvo tokia pati kaip visada: niūri burna, griež- 
tas, siauras smakras, įsodintas į purviną marškinių apykaklę. Ji 
"nepasikeitė ir kai Merta atsigręžė į mane. 

— Tada Duglas mus palaidos abipus jo, - atsakė. - Nagi, 
mūsų laukia darbas. 

Ventvorto kalėjimas 


PONAS FLEČERIS GORDONAS buvo neaukštas apkūnus 
žmogus, kurio kūną dryžuota šilkinė liemenė buvo aptempusi 
kaip antra oda. Nuolaidžiais pečiais ir pūpsančiu dideliu pilvu, 
jis panėšėjo į milžinišką kumpį, riogsantį kalėjimo viršininko 
krėsle su lenktu atlošu. 

Tokio įspūdžio beveik neišsklaidė praplikusi galva ir sodriai | 
rožinė veido spalva, nors vargu ar rastum kumpį su tokiomis 
šviesiai mėlynomis akimis. Smiliumi jis pamažu, atsargiai per- 
vertė pluoštą popierių ant stalo. 

- Taip, jis štai čia, - tarė po puslapiui perskaityti reikalingos 
pauzės, kuri, rodės, truko visą amžinybę. - Freizeris, Džeimsas. 
Nuteistas už žmogžudystę. Pakarti. O kurgi rašytinis mirties 
bausmės nuosprendis? 

Jis vėl nutilo, trumparegiškai rausdamasis popieriuose. Pirš- 
tus susmeigiau giliai į savo krepšelio atlasą, stengdamasi, kad 
veidas neišduotų jausmų. 

- Ak, taip. Mirties bausmės data - gruodžio 23-ioji. Taip, 
jis vis dar pas mus. 

Nurijau seilę ir atgniaužiau krepšelį, draskoma džiaugsmo 
ir panikos. Dar gyvas. Jam liko dvi dienos. Ir uždarytas čia pat, 
kažkur tame pačiame pastate, kur esu aš. Ta žinia plūstelėjo 
gyslomis lyg adrenalinas, ir mano rankos ėmė virpėti. 

Lankytojų krėsle palinkau į priekį, mėgindama atrodyti žaviai. 

- Ar galėčiau jį pamatyti, pone Flečeri? Tik trumpai, jeigu 
jis... jis norėtų per mane perduoti žinią savo šeimai? 

Apsimetusi Freizerių šeimos bičiule angle, gana lengvai ga- 
vau leidimą į Ventvortą ir patekau į pono Flečerio, civilio kalėji- 

mo viršininko, kabinetą. Buvo pavojinga prašyti pasimatymo su 
Džeimiu; nežinodamas mano priedangos istorijos, Džeimis galė- 
jo mane išduoti, išvydęs staiga, be jokio perspėjimo. Tiesą sakant, 
ir pati galėjau išsiduoti; visai nebuvau tikra, kad, pamačiusi jį, ne- 
prarasiu ir taip trapios savitvardos. Bet kitas žingsnis buvo aiškus: 
turėjau išsiaiškinti, kur jis laikomas; rasti jį šiame milžiniškame 
akmeniniame labirinte, nežinant krypties, buvo neįmanoma. 

Ponas Flečeris svarstydamas susiraukė. Be abejonės, jam at- 
rodė, kad toks prašymas tėra įkyrios šeimos draugės užgaida, 
bet jis nebuvo beširdis. Galop nenoriai papurtė galvą. 

- Ne, brangioji. Ne. Deja, iš tiesų negaliu to leisti. Šiuo metu 
kalėjimas pilnutėlis, ir mes neturime sąlygų asmeniniams po- 
kalbiams. Be to, šis kalinys uždarytas, - jis vėl dirstelėjo į krūvą 
popierių, - vienoje iš didelių kamerų vakariniame korpuse su 
kitais sunkiais nusikaltėliais. Jums būtų itin rizikinga aplankyti 
jį tenai... ar išvis aplankyti. Suprantate, jis - pavojingas kalinys; 
dokumentuose rašoma, kad jį laikome surakintą grandinėmis 
nuo pat pradžios. 

Vėl sugniaužiau krepšelį, šįsyk - kad nevožčiau tam vir- 
šininkui. 

Jis dar sykį pakratė galvą, o putli jo krūtinė sunkiai kvėpuo- 
jant liulėjo. | 

— Na, jei būtumėt artimiausia jo šeimos narė, gal... 

Jis pažvelgė į mane mirksėdamas. 

Stipriai sukandau žandikaulį, nusprendusi neatsiskleisti. 
Žinoma, pagal aplinkybes šioks toks jaudulio proveržis atrodė 
suprantamas. 

- Bet galbūt, brangioji... 

Viršininką, regis, ūmai apėmė įkvėpimas. Jis nerangiai atsisto- 
jo ir nuėjo prie vidinių durų, kur stovėjo uniformuotas sargybinis. 
Viršininkas jam kažką sumurmėjo, kareivis linktelėjo ir dingo. 

Ponas Flečeris grįžo prie stalo, pakeliui stabtelėjo nuo spin- 
telės paimti grafino ir taurių. Mielai sutikau išgerti klareto; man 
jo reikėjo. 

Kai vėl pasirodė sargybinis, mudu jau buvom įpusėję po antrą 
taurę. Jis įžengė nekviestas, padėjo medinę dėžę ant stalo prie 
pono Flečerio alkūnės ir nusisuko, ketindamas žygiuoti iš kabine- 
to. Pagavau jo žvilgsnį, nuveriantį mane, ir droviai nuleidau akis. 
Vilkėjau suknelę, pasiskolintą iš Ruperto pažįstamos ponios, kuri 
gyveno miestelyje šalia kalėjimo. Iš kvapo, kurio buvo prisigėrusi 
suknelė, ir prie jos derančio krepšelio numaniau, kuo verčiasi toji 
ponia. Vyliausi, kad sargybinis tos suknelės neatpažino. 

Ponas Flečeris ištuštino taurę ir padėjo, tada prisitraukė 
dėžę. Paprastą kampuotą šiurkštaus medžio, su slankiu dang- 
čiu. Ant jo buvo kreida brūkštelėtos raidės. Jas perskaičiau net 
apverstas. FREIZERIS. 

Ponas Flečeris atstūmė dangtį ir dirstelėjo vidun, paskui už- 
darė dėžę ir stumtelėjo man. 

- Kalinio daiktai, - paaiškino jis. - Įvykdžius bausmę, daž- 
niausiai juos išsiunčiame giminaičiui, kurį kalinys nurodė esant 
jam artimiausią. Bet tas žmogus, - jis pakratė galvą, - apskritai 
atsisakė ką nors pasakoti apie savo šeimą. Be abejonės, atšalę 
šeimos santykiai. Žinoma, ne toks jau neįprastas dalykas, bet 
ir apgailėtinas, turint galvoje aplinkybes. Dvejoju, ar patenkinti 
jūsų prašymą, ponia Bošamp, bet pamaniau, jei pažįstate jo šei- 
mą, gal pasirūpinsite perduoti jo daiktus tinkamam žmogui? 

Nepasikliaudama savimi, neištariau nė žodžio, bet linktelė- 
jau ir sukišau nosį į taurę klareto. 

Ponas Flečeris tarsi lengviau atsikvėpė, tik nežinia, ar dėl to, 
kad atsikratys dėžės, ar pagalvojęs, kad netrukus dingsiu iš čia. 
Kiek švokšdamas atsilošė ir plačiai nusišypsojo man. 

- Jūs labai maloni, ponia Bošamp. Suprantu, kad toks pave- 
dimas - skausminga pareiga jautriai jaunai moteriai, ir iš tiesų 
labai dėkoju jums už gerumą, kad jos imatės. 

— N... nėra už ką, - išstenėjau. | 

Šiaip taip atsistojau ir paėmiau dėžę. Maždaug aštuonių pėdų 
ilgio, šešių aukščio ir kokių keturių ar penkių pločio. Nedidelė 
lengva dėžė, kurioje sudėta tai, kas likę iš žmogaus gyvenimo. 

Žinojau, kas joje. Tvarkingai suvynioti meškerės valai, 
kamštis, prismaigstytas kabliukų žuvims gaudyti, titnagas ir 
galąstuvas, stiklo šukė nugludintais kraštais, įvairūs akmenė- 
liai, įdomūs arba malonūs čiupinėti, džiovinta kurmio koja - 
talismanas, gydantis nuo reumato. Biblija. O gal jam leista ją 
pasilikti? Tikiuosi, taip. Žiedas su rubinu, jeigu nepavogtas. Ir 
medinė gyvačiukė, išdrožta iš vyšnios, su apačioje išraižytu var- 
du SAWNY. 

Prie durų stabtelėjau, pirštais įsikabindama į staktą, kad ne- 
prarasčiau pusiausvyros. 

Ponas Flečeris, kuris išlydėdamas mandagiai slinko iš pas- 
kos, tučtuojau prišoko prie manęs. 

- Ponia Bošamp! Brangioji, ar jums silpna? Sargybini, kėdę! 

Jutau peršulį, veido šonais srūvant šaltam prakaitui, bet iš- 
spaudžiau šypseną ir numojau atsisakydama siūlomos kėdės. 
Labiausiai už viską norėjau ištrūkti iš čia. Man reikėjo gryno 
oro, labai daug oro. Ir likti vienai išsiverkti. 

- Ne, jaučiuosi neblogai, - stengiausi kalbėti įtikinamai. - 
Tik... čia turbūt tvankoka. Ne, man viskas bus gerai. Lauke ma- 
nęs laukia tarnas. 

Prisiverčiau išsitiesti ir nusišypsoti. Staiga šovė viena mintis. 
Gal tai nepadės, bet ir nepakenks. 

— Ak, pone Flečeri... 

Vis dar sunerimęs dėl mano būsenos, jis buvo paslaugus ir 
dėmesingas. 

— Klausau, brangioji. 

— Man toptelėjo... Kaip liūdna jaunuoliui, pakliuvusiam į 
tokią padėtį, būti atstumtam šeimos. Pagalvojau, gal... jis no- 
rėtų jiems parašyti susitaikymo laišką? Mielai nugabenčiau jį 
motinai. 

- Jūs labai rūpestinga, brangioji. - Ponas Flečeris nudžiugo, 
kad aš, regis, nebesusmuksiu be sąmonės ant jo kilimo. - Žino- 
ma. Aš pasiteirausiu. Kur apsigyvenote, brangioji? Jeigu kalinys 
parašys laišką, turėsiu jį jums nusiųsti. 

— Gerai. - Man jau geriau sekėsi šypsotis, nors rodės, kad 
šypsena lyg prisiklijavusi prie veido. - Šiuo metu dar gana ne- 
aišku. Miestelyje turiu keletą giminaičių ir artimų bičiulių, ir 
bijau, kad būsiu priversta pas visus po truputį paviešėti, kad 
nė vieno neįžeisčiau. - Vargais negalais sukikenau. - Taigi, jei- 
gu tai jums labai netrukdys, gal mano tarnas galėtų užsukti to 
laiško? 

- Žinoma, žinoma. Būtų puiku, brangioji. Puiku! 

Skubiai metęs žvilgsnį į grafiną, jis paėmė mane už parankės 
ir palydėjo iki vartų. 


= — 


— Ar geriau, mergyt? - Rupertas nubraukė mano plaukų 
užuolaidą ir įsispitrėjo man į veidą. - Atrodai kaip prastai išrū- 
kyta kiaulės papilvė. Štai, verčiau gurkštelėk. 

Papurčiau galvą atsisakydama siūlomos gertuvės su viskiu 
ir atsisėdau šluostydamasi veidą šlapia skiaute, kurią jis man 
atnešė. 

- Dabar jaučiuosi gerai. 

Lydima Mertos, tariamo tarno, šiaip taip nujojau ten, kur 
nebebuvo matyti kalėjimo, tada nusliuogiau nuo arklio ir nu- 
sivėmiau į sniegą. Čia ir sėdėjau verkdama, spausdama prie 
krūtinės Džeimio dėžę, kol Merta mane pakėlė ant rankų ir, 
prievarta užsodinęs ant arklio, nugabeno į nedidelius užeigos 
namus Ventvorto miestelyje, kur Rupertas buvo radęs laikiną 
būstą. Įsikūrėm viršutiniame aukšte, iš kurio, tirštėjant sute- 
moms, kalėjimo kontūrai matėsi blankiai. 

— Ar vaikinas miręs? 

Platus Ruperto veidas, pusiau užtamsintas barzdos, buvo 
rimtas ir malonus, be jokių įprasto kvailiojimo ženklų. Papur- 
čiau galvą ir giliai įkvėpiau. 

— Dar ne. 

Išklausęs mano pasakojimą, Rupertas pradėjo lėtai žings- 
niuoti po kambarį susimąstęs timpčiodamas lūpas. Merta, kaip 

dažniausiai, ramiai sėdėjo bejausmiu, abejingu veidu. Jis būtų 
puikus pokerio žaidėjas, dingtelėjo man. 

Rupertas atsisėdo ant lovos šalia manęs ir atsiduso. 

— Na, jis vis dar gyvas, ir tai svarbiausia. Bet, po šimts, neži- 
nau, ką daryti toliau. Mes niekaip nepakliūsim į tą kalėjimą. 

- Pakliūsim, - ūmai įsiterpė Merta. - Ačiū tau, mergyt, už 
pakištą mintį apie laišką. 

— Mmmfm. Deja, ten galės patekti vienas žmogus. Ir tik į 
kalėjimo viršininko kabinetą. Tačiau tai jau pradžia. - Rupertas 
išsitraukė durklą ir galu tingiai pasikasė vešlią barzdą. - Tas 
kalėjimas - perkūniškai didelis pastatas paieškoms. 

- Žinau, kur jis laikomas, - įsiterpiau, pasijutusi geriau, kad 
rezgamas planas ir kad mano bendrai nenuleido rankų, nesvar- 
bu, koks beviltiškas mūsų sumanymas. - Bent žinau, kuriame 
sparne. 

- Šit kaip. Hmm. - Rupertas vėl įsikišo durklą ir vėl leido- 
si vaikštinėti, paskui stabtelėjo ir paklausė: - Mergyt, kiek turi 
pinigų? 

Pasirausiau suknelės kišenėje. Turėjau Duglo kapšelį, pini- 
gus, kuriuos man įspraudė Džeimis, ir perlų vėrinį. Rupertas at- 
sisakė perlų, bet paėmė kapšelį ir išbėrė monetas į platų delną. 

— Užteks, - tarė žvangindamas monetomis. Tada mirktelėjo 
dvyniams Kaulteriams. - Judu, vaikinai, ir Vilis keliausite su 
manimi. Džonas ir Merta gali likti čia su mergyte. 

— Kur susiruošei? - paklausiau. 

Jis susipylė monetas į krepšį, bet vieną pasiliko ir susimąstęs 
išmetė į orą. 

- A, - neaiškiai numykė. - Kitoje miestelio pusėje yra dar 
vieni užeigos namai. Į juos ne tarnybos metu užsuka kalėjimo 
sargybiniai, nes ten arčiau, be to, gėrimas pigesnis. 

Jis nykščiu sprigtelėjo monetą ir, pasukęs ranką, pagavo dviem 
krumpliais. Žiūrėdama pamažu ėmiau suprasti, kur jis lenkia. 

- Štai kaip, - tariau. - Turbūt jie tenai nežaidžia kortomis, 
o kaip tu manai? 

— Nežinau, mergyt, nežinau, - atsakė jis. 

Dar kartą išmetė monetą, suglaudė rankas ir sugavo. Pas- 
kui pravėrė delnus ir parodė, kad tarp jų nieko nėra, tik len- 
gvas oras. Rupertas nusišypsojo ir juodoje barzdoje subaltavo 
dantys. 

— Bet mes galime nukakti į tą užeigą ir pažiūrėti, ką? 

Jis spragtelėjo pirštais, ir tarp jų vėl atsirado moneta. 


=— 


Kitą dieną, tuojau po pirmos valandos, dar sykį perėjau po 
smailiomis nuleidžiamosiomis grotomis, kurios saugojo Ven- 
tvorto vartus nuo jo pastatymo šešiolikto amžiaus pabaigoje. 
Pastatas buvo beveik toks pat atgrasus kaip po dviejų šimtų 
metų, ir aš dėl drąsos paliečiau durklą kišenėje. 

Ponas Flečeris dabar turėtų gardžiuotis vidurdienio valgiu, 
gavo iš kalėjimo sargybinių per antpuolį vakar vakare. Jie tik 
prieš pat aušrą parsvirduliavo krauju pasruvusiomis akimis ir 
dvokiantys eliu. Į mano klausimus Rupertas atsakė tik tiek: 

— Ak, mergyt, norint laimėti, gana sėkmės. O pralaimėti rei- 
kia mokėti! 

Jis susiraitė kampe ir kietai įmigo, palikdamas mane iš nu- 
sivylimo žingsniuoti po kambarį pirmyn atgal, nors ir taip visą 
naktį neradau sau vietos. 

Bet po valandos Rupertas pabudo giedromis akimis, blaivia 
galva ir išklojo plano, kurį turėsiu įvykdyti, metmenis. 

- Ponas Flečeris niekam neleidžia jo trukdyti, kai valgo, - 
ėmė pasakoti Rupertas. - Jei kam tuo metu prireikia kalėjimo 
viršininko, turi laukti, kol jis pasisotins ir atsigers. O po pietų 
kalėjimo viršininkas pratęs užsidaryti kambaryje ir nusnūsti. 

Merta, apsimetęs mano tarnu, jau prieš pusvalandį buvo at- 
vykęs į kalėjimą ir nesunkiai įleistas. Turbūt jis nuvestas į pono 
Flečerio kabinetą ir paprašytas palaukti. Ten atsidūręs, jis turėjo 

pašniukštinėti ir pirmiausia paieškoti vakarinio sparno plano, o 
paskui, jeigu galės, ir raktų nuo kamerų. 

Kiek padvejojau, dirstelėdama į dangų ir skaičiuodama lai- 
ką. Jei pasirodysiu anksčiau, jam nespėjus atsisėsti prie stalo, gal 
būsiu pakviesta papietauti su ponu Flečeriu, bet tai būtų labai 
nepatogu. Tačiau per lošimą įgyti pažįstami sargybiniai Ruper- 
tą tikino, kad kalėjimo viršininko įpročiai nesikeičia; varpas pie- 
tums suskamba lygiai pirmą valandą, o sriuba patiekiama po 
penkių minučių. 

Prie įėjimo budėjo tas pat sargybinis kaip ir vakar. Mane 
išvydęs, jis nustebo, bet mandagiai pasisveikino. 

— Kaip apmaudu, - pasakiau, - norėjau per tarną perduo- 
ti ponui Flečeriui dovanėlę, dėkodama už vakar man parodytą 
gerumą. Bet pamačiau, kad tas kvailys išjojo be jos, taigi turėjau 
leistis iš paskos, tikėdamasi, kad jį pasivysiu. Ar jis jau čia? 

Parodžiau atsineštą paketėlį ir išsišiepiau galvodama, kad 
padėtų skruostų duobutės, tačiau jų neturėjau, todėl parodžiau 
puikius dantis. 

To, regis, pakako. Sargybinis mane įleido ir nuvedė kalėjimo 
koridoriais į viršininko kabinetą. Nors ši pilies dalis buvo ap- 
statyta gerais baldais, negalėjai suklysti, kad esi kalėjime. Man 
dingojosi, kad čia tvyro kančios ir baimės kvapas, bet iš tikrųjų 
pastatas buvo persismelkęs įsisenėjusios nešvaros ir kanalizaci- 
jos nebuvimo dvoku. 

Sargybinis leido man eiti pirma jo ir atsargiai, kad neužmin- 
tų ant apsiausto, žingsniavo iš paskos. Po galais, kaip gerai jis 
darė: pasukusi už kampo pono Flečerio kabineto link, sargybi- 
niui atsiliekant per kelias pėdas, pro atviras kalėjimo viršininko 
kabineto duris spėjau pamatyti Mertą, velkantį už milžiniško 
stalo sąmonę praradusį sargybinį, stovėjusį prie durų. 

Žengiau žingsnį atgal ir ant akmeninių grindų išmečiau pa- 
ketėlį. Pasigirdo dūžtančio stiklo garsas, ir ore pasklido sodrus 
persikų brendžio aromatas. 

— Oi, - sušukau, - ir ką gi aš padariau! 

Kol sargybinis pasikvietė kalinį, kad viską išvalytų, taktiškai 
sumurmėjau palauksianti pono Flečerio kabinete ir moviau į jį, 
skubiai užtrenkdama duris. 

— Po velnių, ką iškrėtei? - piktai užsipuoliau Mertą. 

Jis, abejingas mano tonui, pakėlė akis nuo apieškomo sar- 
gybinio kūno. 

— Ponas Flečeris nelaiko raktų kabinete, - tyliai pasakė jis, - 
bet šitas vaikinas turi jų visą rinkinį. 

Jis ištraukė iš po sargybinio surduto didžiulį žiedą su rak- 
tais, stengdamasis, kad jie nežvangėtų. Atsiklaupiau šalia. 

- Ak, puiku! - Užmečiau akį į leisgyvį kareivį, vis dėlto kvė- 
puojantį. - O kaip kalėjimo planas? 

Jis papurtė galvą. 

— Neradau, bet kol laukėme, bičiulis šį tą man papasakojo. 
Mirtininkų kameros yra tame pačiame aukšte kaip kabinetas, 
vakarinio koridoriaus viduryje. Jos trys, deja, daugiau negalėjau 
klausinėti, nes jam jau buvo kilęs įtarimas. 

- Viliuosi, to pakaks. Gerai, duokš man raktus ir nešdinkis. 

— Aš? Dingti turėtum tu, mergyt, ir tučtuojau. 

Jis dirstelėjo į duris, tačiau kitapus buvo tylu. 

- Ne, eisiu aš, - pasakiau, tiesdama ranką prie raktų. - 
Klausyk, - nekantriai tariau. - Jeigu jie ras tave klaidžiojantį 
po kalėjimą su raktų ryšuliu ir čia it skumbrę tysantį sargybinį, 
mums abiem galas, nes jiems kils klausimas, kodėl nesišaukiau 
pagalbos. 

Čiupau raktus ir šiaip taip susigrūdau į kišenę. Merta žiūrė- 
jo skeptiškai, bet atsistojo. 

— O jei nutvers tave? - paklausė. 

— Nualpsiu, - trumpai atsakiau. - O kai galop atsitokėsiu, pa- 
sakysiu, kad, išvydusi tave žudant sargybinį, iš siaubo pabėgau, ir 
nė nenumaniau, kur lekiu. Ieškodama pagalbos ir pasiklydau. 

Jis lėtai linktelėjo. 

— Na, gerai. 

Žengė durų link, bet stabtelėjo. 

- O ko aš čia įsibroviau? 

Jis greitai perėjo per kambarį ir atsidūręs prie stalo ėmė 
traukti stalčius vieną po kito, viena ranka maišydamas jų turinį, 
o kita mesdamas daiktus ant grindų. 

— Vagystė, - paaiškino droždamas prie durų. Vos jas pravė- 
ręs, dirstelėjo pro plyšį. 

- Jeigu vagystė, gal ką nors nugvelbtum? - pasiūliau, dai- 
rydamasi mažo ir patogaus išnešti daikto. Stvėriau emaliuotą 
tabakinę. - Gal šitą? 

Jis nekantriai mostelėjo, kad ją padėčiau, vis dar spoksoda- 
mas į koridorių. 

— Ne, mergyt! Jeigu mane sučiups su pono Flečerio daiktu, 
nuteis pakarti. O už bandymą vogti būčiau tik nuplaktas arba 
suluošintas. 

- Ak. 

Skubiai padėjau tabakinę ir atsistojusi už jo per petį pasidai- 
riau. Koridorius buvo lyg ir tuščias. 

- Eisiu pirmas, - tarė jis. - Jeigu ką nors sutiksiu, pašalinsiu 
iš kelio. Luktelėk, kol suskaičiuosi iki trisdešimties, ir tada leis- 
kis iš paskos. Susitiksim miškelyje šiaurės pusėje. 

Jis atvėrė duris, tada atsigręžė. 

- Jei tave sugaus, būtinai išmesk raktus. 

Man nespėjus prasižioti, jis nėrė pro duris it ungurys ir nu- 
sėlino koridoriumi tyliai kaip šešėlis. 


= 


Regis, praslinko visa amžinybė, kol, sukiodamasi senos pi- 
lies koridoriais, įdėmiai žiūrėdama iš už kampų ir slėpdamasi 
už kolonų, radau vakarinį sparną. Bet pakeliui mačiau tik vie- 
ną sargybinį ir nesusidūriau su juo, - nėriau atgal už kampo, 
prisiplojau prie sienos besidaužančia širdimi ir palaukiau, kol 
jis praeis. 

Bet kai atsidūriau vakariniame sparne, kiek suabejojau, ar 
čia tikrai ta vieta. Koridoriuje buvo trejos didžiulės durys, vi- 

sose po mažytį grotuotą langelį, bet pro jį įžiūrėjau tik miglotą 
kameros vaizdą. 

— Ini, meni, mini, mo, - sumurmėjau ir patraukiau prie 
vidurinės kameros. 

Raktai žiede buvo be užrašų, bet jų dydis skyrėsi. Aišku, 
kad tik vienas iš trijų didelių raktų atrakins spyną. Žinoma, 
tiko trečias raktas. Kai spyna trakštelėjo, giliai įkvėpiau, į sijo- 
ną nusišluosčiau prakaituotas rankas ir pastūmiau duris. 

Kameroje ėmiau kaip paklaikusi dairytis tarp daugybės 
dvokiančių vyrų, žengdama per ištiestas rankas ir kojas, brau- 
damasi pro sunkius kūnus, kurie siutinančiai vangiai traukėsi 
iš kelio. Sąmyšis, kurį sukėlė netikėtas mano pasirodymas, di- 
dėjo; tie, kurie miegojo purve ant grindų, pradėjo sėstis, paža- 
dinti vilnijančio nuostabos murmesio. Kai kurie kaliniai buvo 
prirakinti prie sienos; jiems sukrutėjus, grandinės džerškėjo ir 
žvangėjo prietemoje. Sugriebiau vieną stovintį vyrą, rudabarz- 
dį klano narį nuplyšusia geltona ir žalia languota skraiste. Jo 
rankos kaulai, kuriuos jutau po plaštaka, buvo bauginamai arti 
odos; kaliniams anglai nešvaistė maisto. 

— Džeimsas Freizeris! Aukštas raudonplaukis vyras! Ar toks 
yra kameroje? Ar jis čia? 

Vyras jau ėjo prie durų su kitais, kurie nebuvo surakinti, bet 
stabtelėjo ir pažvelgė į mane. Kaliniai, supratę, ką turi daryti, 
šliurindami jau plūdo pro atviras duris, žvilgčiodami ir mur- 
mėdami tarpusavyje. 

— Kas? Freizeris? Ak, jie šįryt jį išsivedė. 

Žmogus gūžtelėjo pečiais ir nustūmė mano rankas, mėgin- 
damas manęs atsikratyti. 

Stvėriau jam už diržo taip smarkiai, kad turėjo tuojau pat 
sustoti. 

— Kur jį išsivedė? Ir kas? 

— Nežinau kur; jį išsivedė kapitonas Randalas, tas suvargu- 
sio veido gyvulys. 

Nekantriai trūktelėdamas jis išsivadavo ir nuslimpino prie 
durų išbadėjusio Žmogaus žingsniu. 

Randalas. Valandėlę stovėjau apstulbusi, stumdoma bėgan- 
čių kalinių, kurčia prirakintų nelaimėlių riksmams. Galų gale 
atsitokėjau iš stingulio ir pamėginau mąstyti. Džordis stebėjo 
pilį nuo aušros. Rytą niekas iš jos neišvažiavo, tik nedidelis 
virtuvės darbininkų būrelis papildyti atsargų. Taigi jie vis dar 
kažkur kalėjime. 

Randalas buvo kapitonas; be pono Flečerio, už Randalą aukš- 
tesnio rango žmogaus kalėjimo įguloje nebuvo. Taigi jis turbūt 
galėjo naudotis tvirtovės ištekliais ir išsireikalauti kokį nors kam- 
barį, kuris tiktų kankinti kalinį laisvu nuo tarnybos laiku. 

Iš tikrųjų kankinti. Net jeigu viskas ir pasibaigs kartuvėmis, 
tas žmogus, kurį regėjau Fort Viljame, buvo katinas iš prigim- 
ties. Jis negalėjo atsispirti pagundai pažaisti su ypatinga pele, 
kaip negalėjo pasikeisti ūgio ar akių spalvos. 

Giliai įkvėpiau, ryžtingai vydama mintis, kas galėjo nutikti 
nuo ryto, ir išbėgdama pro duris smarkiai atsitrenkiau į rau- 
donšvarkį, puolantį į kamerą. Vyras susverdėjęs atsitraukė, 
trypčiodamas mažais žingsneliais, kad neprarastų pusiausvy- 
ros. O aš, jos netekusi, smarkiai vožiausi į durų staktą. Kairė 
mano pusė nutirpo, susimušiau galvą. Nusitvėriau durų staktos, 
o spengiančiose ausyse suskambo Ruperto balsas: „Tai netikėta 
proga, mergyt. Pasinaudok ja!“ 

Kažin kuriam iš mudviejų šis susidūrimas labiau netikėtas, 
apsvaigusi pagalvojau. Ėmiau skubiai grabalioti kišenės, kurio- 
je buvo durklas, keiksnodama save už kvailumą, kad į kamerą 
įėjau jo neišsitraukusi. 

Anglas kareivis, atgavęs pusiausvyrą, pražiota burna spok- 
sojo į mane, bet pajutau, kad brangi netikėtumo valandėlė jau 
bepraeinanti. Palikusi ramybėje neklusnią kišenę, pasilenkiau 
ir išsitraukiau durklą iš kojinės tokiu judesiu, kad ranka pakilo 
aukštyn su visa sukaupta jėga. Durklo galas susmigo puolančiam 
kareiviui po smakru, kai jis tiesė ranką prie diržo. Rankos kils- 

telėjo prie gerklės, tada jis, įsmeigęs į mane nustebusį žvilgsnį, 
atpakaliomis nusvirduliavo prie sienos ir lėtai nuslydo žemyn, 
išleisdamas paskutinį kvapą. Kaip ir aš, jis atskubėjo pažiūrėti 
neišsitraukęs ginklo, ir šis neapdairumas kainavo jam gyvybę. 
Nuo šios klaidos mane išgelbėjo Dievo malonė; daugiau neva- 
lia taip elgtis. Man pasidarė labai šalta, peržengiau trūkčiojantį 
kūną, stengdamasi nežiūrėti. 

Dūmiau tuo pačiu keliu, kuriuo ir atėjau, ko! pribėgau po- 
sūkį prie laiptų. Prie sienos buvo vietelė, kurioje galėjau pasi- 
slėpti nuo akių iš abiejų pusių. O į sieną ir valandėlę 
pastovėjau, tąsoma šleikštulio. 

Nusibraukusi prakaituotas rankas į suknelę, iš slaptos ki- 
šenės išsitraukiau durklą. Jis buvo vienintelis mano ginklas; 
neturėjau nei laiko, nei noro susigrąžinti iš negyvėlio durklo, 
buvusio kojinėje. Gal ir gerai, pagalvojau, braukdama pirštais 
per liemenę; iš kareivio gerklės ištryško stebėtinai mažai kraujo. 
Susigūžiau nuo minties, kad jeigu būčiau ištraukusi iš ten dur- 
klą, kraujas būtų ištryškęs čiurkšle. 

Stipriai spausdama durklą, atsargiai dirstelėjau į koridorių. 
Kaliniai, kuriuos netyčia paleidau, nubėgo į kairę. Nė nenutuo- 
kiau, ką jie nusprendė daryti, bet galbūt užpuls anglus, jeigu 
dar neužpuolė. Nežinojau, kuria kryptimi pradėti ieškoti, todėl 
buvo protinga pasitraukti iš sąmyšio vietos. 

Šviesa, kuri skverbėsi pro aukštus, siaurus langus, krito įs- 
trižai man už nugaros, taigi buvau vakarinėje kalėjimo pusėje. 
Nevalia paklysti, nes Rupertas manęs lauks prie pietinių vartų. 

Laiptai. Priverčiau veikti sustingusį protą, kad apmąstytų 
kelią iki ieškomos vietos. Jeigu ketini ką nors kankinti, turbūt 
tam reikia nuošalios ir garsą slopinančios patalpos. Šie abu kri- 
terijai piršo mintį, kad tinkamiausia vieta - atokus požeminis 
kalėjimas. Tokie kalėjimai tvirtovėse kaip ši dažniausiai būna 
įrengti giliai po žeme, kur storas žemės sluoksnis nepraleidžia 
riksmų, o tamsa slepia visus žiaurumus nuo tų, kurie prie jų 
prisideda, akių. 

Gale koridoriaus siena išsilenkė; priėjau vieną iš keturių 
kampinių bokštų, o juose buvo įtaisyti laiptai. 

Sraigtiniai laiptai pasimatė už kito vingio, pleišto formos 
pakopos staiga leidosi žemyn svaiginančiais laiptatakiais, ku- 
rie klaidino akį ir narino kulkšnis. Blausiai koridoriaus šviesai 
krintant į laiptų tamsą, buvo dar sunkiau nustatyti atstumą nuo 
vienos pakopos iki kitos, todėl kelis kartus paslydau ir, stengda- 
masi išsilaikyti ant kojų, nusibrozdinau krumplius ir nusibruo- 
žiau delnus į akmenines sienas. 

Dėl vieno laiptai buvo geri. Pro siaurą langą skverbėsi šviesa, 
todėl laiptai neskendėjo visiškoje tamsoje, ir aš išvydau pagrin- 
dinį kiemą. Bent galėsiu susiorientuoti, kur esu. Kieme tvarkin- 
gomis raudonomis gretomis buvo išrikiuotas patikrinti būrelis 
kareivių, bet turbūt ne tam, kad matytų, kaip susidorojama su 
škotų sukilėliais. Kieme stovėjo kartuvės, juodos, pranašaujan- 
čios nelaimę, bet tuščios. Jų reginys man buvo tarsi smūgis į 
pilvą. Rytoj rytą. Nudardėjau laiptais, nepaisydama nutarkuotų 
alkūnių ir sumuštų kojų pirštų. 

Sijonai sučiužėjo - pasiekiau grindis ir stabtelėjau pasi- 
klausyti. Visur tvyrojo mirtina tyla, bet ši kalėjimo dalis buvo 
naudojama, nes sieniniuose laikikliuose liepsnojo deglai, dažy- 
dami granito plokštes mirksinčiomis raudonomis dėmėmis su 
blėstančiais pakraščiais, šie susiliedavo su tamsa, o tada vėl nu- 
švisdavo kito deglo dėmė. Deglų dūmai kybojo pilkais tumulais 
palei skliautuotas koridoriaus lubas. 

Iš šios vietos buvo vienintelis kelias. Suspaudusi durklą, lei- 
dausi eiti. Buvo klaiku tyliai sėlinti šiuo koridoriumi. Jau buvau 
regėjusi panašių požeminių kalėjimų, kai iškylaudama lankiausi 
istorinėse pilyse su Frenku. Tačiau tada didžiulių granito plokš- 
čių niūrumą švelnino dienos šviesos lempos po lubų skliautais. 
Prisiminiau, kaip net anuomet staiga atsitraukiau nuo ankštų, 
drėgnų ir šaltų kamerų, kurios buvo apleistos jau daugiau kaip 
šimtą metų. Matydama senus, klaikius koridorius, storas duris 

ir ant sienų rūdijančius antrankius, lyg ir pajėgiau įsivaizduoti, 
kaip buvo kankinami kaliniai tose atgrasiose kamerose. Dabar 
tas naivumas man kėlė juoką. Pasak Duglo, yra keletas dalykų, 
kurių vaizduotė nepajėgi aprėpti. 

Pirštų galiukais tipenau pro užsklęstas trijų colių storio du- 
ris; tokios durys slopino visus garsus anapus jų. Pasilenkusi prie 
pat grindų, kiekvienų durų apačioje ieškojau šviesos ruoželio. 
Kaliniai gal ir palikti pūti tamsoje, bet Randalas būtinai turės 
matyti, ką daro. Grindys buvo lipnios nuo priskretusių nešva- 
rumų, kuriuos dar klojo storas dulkių sluoksnis. Tikriausiai šia 
kalėjimo dalimi šiuo metu nesinaudojama. Tačiau deglai piršo 
mintį, kad kažkas čia yra. 

Pro ketvirtas duris į koridorių skverbėsi šviesa, kurios ieš- 
kojau. Atsiklaupusi ant grindų, ausį prispaudusi prie plyšio, įsi- 
klausiau, bet nieko neišgirdau, tik ugnies spragsėjimą. 

Durys buvo neužrakintos. Jas vos pravėrusi, atsargiai dirs- 
telėjau vidun. Prie vienos sienos ant grindų gūžėsi Džeimis, 
įspraudęs galvą tarp kelių. Jis buvo vienas. 

Kamera buvo ankšta, bet gerai apšviesta, krosnelėje, pana- 
šioje į naminę, džiugiai liepsnojo ugnis. Čia, nors ir požeminia- 
me kalėjime, buvo gana jauku; akmeninės plokštės apyšvarės, 
prie sienos nedidelė sudedamoji lova. Stovėjo dvi kėdės ir sta- 
las, nukrautas daugybe daiktų, tarp kurių buvo didelė alavinė 
gertuvė ir raginės taurės. Reginys buvo nuostabus, palyginti 
su apvarvėjusių sienų ir sprunkančių žiurkių vaizdiniais, kurie 
prieš tai man vaidenosi. Dingtelėjo, kad gal įgulos karininkai 
įsirengė jaukų kambarį kaip prieglobstį pasismaginti su mote- 
rimis, kurias jiems pavyksta įkalbėti paviešėti kalėjime; be abe- 
jonės, čia buvo kur kas nuošaliau negu kareivinėse. 

— Džeimi! - tyliai pašaukiau. 

Jis nepakėlė galvos ir neatsiliepė. Mane nukrėtė baimės vir- 
pulys. Tylomis uždariau duris, greitai nudrožiau prie Džeimio 
ir paliečiau jo petį. 

— Džeimi! 

Jis pakėlė akis; veidas buvo baltas kaip popierius, apžėlęs ir 
blizgantis nuo šalto prakaito, permerkusio plaukus ir marški- 
nius. Kameroje trenkė baime ir vėmalais. 

— Klere! - kimiai pratarė jis pro sutrūkusias nuo sausumo lū- 
pas. - Kaip tau... turi nedelsdama bėgti iš čia. Netrukus jis grįš. 

— Nekvailiok. 

Stengiausi kuo greičiau įvertinti padėtį, vildamasi, kad su- 
telkus dėmesį sumažės pojūtis, kad dūstu, ir paširdžiuose ištirps 
didžiulis ledo luitas. 

Džeimis buvo grandine prirakintas už kulkšnies prie sienos, 
bet daugiau nesupančiotas. Tačiau į ritinį susukta virvė daiktų 
sąnašyne ant stalo buvo tikrai panaudota - ant jo riešų ir alkū- 
nių pamačiau šviežias žymes. 

Nesupratau, kokia jo būklė. Džeimis buvo aiškiai apsvaigęs, 
jam skaudėjo visą kūną, bet akivaizdžių sužalojimų nepastebė- 
jau. Nebuvo matyti nei kraujo, nei žaizdų. Atsiklaupusi pradė- 
jau iš eilės taikyti raktus jo kulkšnies žiedo užraktui. 

- Ką jis tau padarė? - paklausiau tyliu balsu, nes baiminau- 
si, kad gali grįžti Randalas. 

Džeimis sėdėdamas lingavo, buvo užsimerkęs, o jo oda raso- 
jo nuo gausybės prakaito lašelių. Atrodė, jis tuojau nualps, bet, 
išgirdęs mano balsą, trumpam atsimerkė. Itin atsargiai kaire 
ranka pakėlė daiktą iš skraito. Tai buvo dešinė jo ranka, tačiau 
beveik neįmanoma atpažinti. Groteskiškai ištinusi, ji tebuvo 
išpampęs mėsos gabalas, nusėtas raudonomis ir purpurinėmis 
dėmėmis, o pirštai tabalavo, keistai išsiklaipę. Iš perplyšusios 
didžiojo piršto odos kyšojo balta kaulo atplaiša, išpampę ir be- 
formiai krumpliai buvo raudoni nuo kraujo srovelės. 

Žmogaus ranka - subtilus inžinerijos stebuklas, sudėtinga 
jungčių ir skriemulių sistema, kurią prižiūri ir valdo galybės 
mažyčių nervų, ypač jautrių lietimui, tinklas. Ir net dėl vieno 
lūžusio piršto, nuvėrus pykinančiam skausmui, stiprus vyras 
gali parklupti. 

— Atpildas, - tarė Džeimis, - už jo nosį, ir su palūkanomis. 
pati nepažinau: 

— Nužudysiu jį už tai. 

Džeimio burna kiek trūktelėjo, kai humoro blyksnis prasi- 
veržė pro skausmo ir svaigulio kaukę. 

-— Palaikysiu tau apsiaustą, Sasenach, - sušnabždėjo jis. 

Tada užsimerkė ir susmuko prie sienos, visai nebepriešta- 
raudamas, kad esu čia. 

Vėl ėmiau knebinėti užraktą, džiaugdamasi, kad nebevirpa 
rankos. Baimė išgaravo, bet užplūdo baisus įtūžis. 

Du kartus išmėginau visus raktus, bet nė vienas netiko. 
Rankos vis labiau prakaitavo, raktai slysčiojo tarp pirštų kaip 
žuvelės, kai dar sykį pradėjau bandyti tuos raktus, kurie atrodė 
tinkamiausi. Mano murmėjimas ir plūdimasis pažadino Džeimį 
iš stingulio, ir jis pasilenkė pažiūrėti, ką darau. 

— Tau nereikia ieškoti rakto, kuris pasuktų spyną, - pasakė, 
atremdamas petį į sieną, kad sėdėtų tiesiai. - Jeigu kuris nors 
raktas būtų tokio pat ilgio kaip užrakto cilindras, galėtum už- 
raktą įveikti stipriu smūgiu į rakto galvutę. 

— Ar esi matęs tokią spyną? 

Stengiausi, kad jis liktų budrus ir kalbėtų; jeigu mums pa- 
vyks iš čia ištrūkti, jis turės eiti savo kojomis. 

— Taip, sykį buvau prirakintas panašiu užraktu. Atgabenę 
čia, jie supančiojo mane grandinėmis didelėje kameroje su 
kitais. Šalia manęs buvo prirakintas vyrukas, vardu Reilis, iš 
Lensterio. Jis sakė sėdėjęs kone visuose Airijos kalėjimuose, 
taigi nusprendęs pakeisti aplinką ir išmėginti Škotijos cypę. - 
Džeimis iš paskutiniųjų stengėsi kalbėti; jis, kaip ir aš, suprato, 
kad turi išsijudinti. Išspaudęs blankią šypseną, vėl prabilo: - Tas 
vaikinas man daug ką papasakojo apie užraktus ir spynas, be 
to, parodė, kaip sulaužyti tuos, kuriais buvome surakinti, turint 
metalinį strypelį, kurio, deja, dabar neturime. 

- Klok. 

Šnekėti jam reikėjo tiek jėgų, kad visą pylė prakaitas, bet 
atrodė budresnis. Regis, gelbėjo pastangos sutelkti dėmesį į 
užraktą. 

Vadovaudamasi jo nurodymais, radau tinkamiausią raktą ir 
įkišau į spyną kuo giliau. Pasak Reilio, stipriai trinktelėk į rakto 
galvutę, kitą galą prispaudęs prie užrakto plokštelių, ir šios at- 
šoks. Pasidairiau įrankio, kuriuo galėčiau smūgiuoti. 

- Sasenach, imk medinį plaktuką nuo stalo, - patarė 
Džeimis. 

Išgirdusi niūrią gaidelę jo balse, žvilgsnį nukreipiau nuo jo 
veido prie stalo. Ten gulėjo vidutinio dydžio medinis plaktukas, 
kurio rankena buvo apvyniota dervuota virvele. 

— Ar su juo... - priblokšta pradėjau klausti. 

— Taip. Prieš smogdama, užraktą atremk į sieną. 

Atsargiai paėmiau plaktuką už rankenos. Buvo keblu padėti 
geležinį kojos žiedą taip, kad viena pusė įsiremtų į sieną, reikė- 
jo, kad Džeimis kryžmai pakištų prirakintą koją po kita koja ir 
prispaustų kelį prie sienos. 

Pirmieji du mano smūgiai buvo per silpni ir nedrąsūs. Ap- 
sigobiau ryžtu it skraiste ir iš visų jėgų trenkiau į apvalų rakto 
galą. Plaktukas nuslydo nuo rakto ir smarkiai vožė Džeimiui į 
kulkšnį. Jis susirietė, prarado silpną pusiausvyrą, griuvo ir gelbė- 
damasis nesąmoningai ištiesė dešinę ranką. Iš jo ištrūko siaubin- 
ga dejonė, kai ranka nukrito po juo, o petys trenkėsi į grindis. 

— Po velnių, - pavargusi tariau. 

Džeimis nualpo, bet argi dėl to jam priekaištausi. Naudo- 
damasi trumpalaikiu jo suglebimu, pasukau kulkšnį taip, kad 
grandinės žiedas gerai įsiremtų į sieną, ir atkakliai smogiau į 
įstatytą raktą, bet iš to nebuvo jokios naudos. Galvoje pradėjo 
suktis bjaurios mintys apie airių spynų meistrus, bet šalia ūmai 
atsilapojo durys. 

Randalo, kaip ir Frenko, veidas retai išduodavo, ką jis galvo- 
ja, jo mina būdavo mandagi ir neįžvelgiama, tačiau tą akimir- 
ką įprasta kapitono savitvarda išgaravo, ir jis stovėjo tarpdury 

prasižiojęs, kaip ir žmogysta, atėjusi su juo. Labai stambus vyras 
dėmėta nučiurusia uniforma. Randalo padėjėjo nuožulni kakta, 
plokščia nosis ir glebios atsikišusios lūpos rodė, kad jis protiš- 
kai atsilikęs. To padaro mina nepasikeitė spoksant per Randalo 
petį, jo nedominau nei aš, nei žmogus, be sąmonės sukniubęs 
ant grindų. 

Atsitokėjęs Randalas įžengė į kambarį ir ištiesė ranką, norė- 
damas pabaksnoti į užraktą ant Džeimio kulkšnies. 

— Matau, kad niokoji karaliaus turtą, mergužėle. Žinai, tai 
nusižengimas, baudžiamas įstatymu. Ką jau kalbėti apie mėgi- 
nimą padėti pavojingam nusikaltėliui pasprukti iš kalėjimo. — 
Blyškiai pilkose jo akyse žybsėjo linksmos kibirkštėlės. - Tu- 
rėsim tau sugalvoti kokią prideramą bausmę. O dabar... - Jis 
trūktelėdamas pastatė mane ir užlaužė rankas, riešus surišo 
savo kaklaskare, 

Priešintis buvo beprasmiška, bet vis tiek kaip įmanydama 
smarkiau užmyniau jam ant kojų pirštų, deja, tik išgieždama 
nusivylimą. 

— Ai! 

Randalas atgręžė mane ir pastūmė taip stipriai, kad kojo- 
mis atsitrenkiau į lovą ir pusiau gulom griuvau ant šiurkščių 
antklodžių. Jis dėbsojo į mane, apimtas niūraus pasitenkinimo, 
drobine nosine trindamas nutryptą bato galą. Aš taip pat spok- 
sojau į jį, ir jis nusijuokė. 

- Turiu pripažinti, tu ne iš bailiųjų. Tiesą sakant, puikiai 
tinki jam į porą. - Jis linktelėjo į Džeimį, kuris jau po truputį 
gaivelėjosi. - Geresnio komplimento tau ir nesugalvočiau. - Jis 
švelniai palietė pirštu gerklę, kur pro prasegtą marškinių apy- 
kaklę buvo matyti tamsėjanti mėlynė. - Kai atrišau, jis mėgino 
mane nužudyti viena ranka. Ir, po velnių, jam beveik pavyko. 
Gaila, kad iki tol nesupratau, jog jis - kairiarankis. 

- Jis pasielgė labai neprotingai, - pasakiau. 

— Labai, - pritariamai linktelėjo Randalas. - Juk nebūsi to- 
kia nemandagi? Bet dėl visa ko... 

Jis pasisuko į stambųjį tarną, kuris nusvirusiais pečiais sto- 
vėjo tarpdury ir laukė įsakymų. 

— Marli, eikš ir apieškok šią moterį, ar ji neginkluota, - liepė 
Randalas. 

Jis džiugiai žiūrėjo, kaip tarnas nerangiai mane grabalioja, 
galop užčiuopia ir ištraukia durklą. 

- Tau nepatinka Marlis? - paklausė kapitonas, žiūrėdamas, 
kaip mėginu išvengti storų jo pirštų, čiupinėjančių mane per- 
nelyg intymiai. - Kaip gaila, jis gana gražiai apsieina su tavimi. 
Vargšeliui Marliui prastai sekasi su moterimis, - toliau kalbėjo 
kapitonas, o jo akys blizgėjo pykčiu. - Ar taip, Marli? Net kek- 
šės jo kratosi. - Jis įbedė į mane klastingą žvilgsnį ir nuožmiai 
nusišypsojo. - Anot jų, jis per didelis. - Randalas kilstelėjo ant- 
akį. - O juk tai rimtas nuosprendis iš kekšės lūpų? - Jis pakėlė 
kitą antakį, aiškiai parodydamas, ką norėjo pasakyti. 

Marlis, kuris per paiešką buvo pradėjęs gana sunkiai švokš- 
ti, stabtelėjo ir nuo burnos krašto nusišluostė nutįsusią seilę. 
Pasišlykštėjusi atsitraukiau nuo jo kuo toliau. 

Randalas, žiūrėdamas į mane, tarė: 

— Manau, Marliui patiks pasismaginti su tavimi kareivinėse, 
vos baigsim mūsų pokalbį. Žinoma, gal jis vėliau nuspręs pasi- 
dalyti savo laime su draugais, bet tai tik jo reikalas. 

— Ak, nenorite to pamatyti? - kandžiai įgėliau. 

Randalas, iš tikrųjų pralinksmėjęs, nusikvatojo. 

- Turiu, kaip sakoma, nesveikų pomėgių, ir man atrodo, kad 
tą jau žinai. Tačiau nenuvertink mano estetinių principų. 

Jis dirstelėjo į didžiulį tarną, susikūprinusį nešvariuose dra- 
bužiuose, su pūpsančiu virš diržo pilvu. Suglebusios, atsikišu- 
sios lūpos nuolat čiaupstėsi ir kažką vapėjo, tarsi ieškotų kokio 
kąsnio, o stori trumpi pirštai nervingai darbavosi dėmėtų jo 
kelnių šakume. Randalas vos pastebimai suvirpėjo. 

— Ne, - pasakė. - Esi labai graži moteris, nors ir barninga. 
Žiūrėti į tave su Marliu... ne, kažin ar to norėčiau. Net ir turint 
tokią išvaizdą, jo įpročiai vis dėlto galėtų būti kur kas geresni. 

- Jūsų taip pat, - įsiterpiau. 

- Galbūt. Bet dėl jų nebesirūpink. - Jis nutilo, smaigstyda- 
mas mane žvilgsniu. - Vis dar noriu žinoti, kas tu. Aiškiai jako- 
bitė, bet kieno pusėje? Marišalio? Siforto? Greičiausiai Lovato, 
nes su Freizeriais esi išvien. 

Randalas švelniai bakstelėjo Džeimiui nublizgintu bato galu, 
bet šis vis dar nereagavo. Jo krūtinė ritmingai kilnojosi, turbūt 
iš nesąmoningos būsenos buvo nugrimzdęs į miegą. Ratilai po 
akimis rodė, kad pastaruoju metu jis mažai miegojo. 

— Girdėjau gandus, kad tu - ragana, - tarė kapitonas. Tonas 
buvo lengvabūdiškas, bet jis įdėmiai mane stebėjo, tarsi galėčiau 
tuojau virsti pelėda ir nuplasnoti. - Kreinsmure buvai pakliu- 
vusi į bėdą, ką? Kažkas mirė? Tačiau, be abejonės, visa tai prie- 
tarai ir nesąmonė. - Randalas mąsliai spoksojo į mane. - Gal 
apsigalvosiu ir sudarysiu su tavimi sandėrį, - netikėtai pasakė. 
Pusiau sėdėdamas ant stalo, jis atsilošė kviesdamas mane. 

Karčiai nusijuokiau. 

— Negaliu pasakyti, kad šiuo metu turėčiau galimybę ar bū- 
čiau nusiteikusi derėtis. Ką man siūlote? 

Randalas metė žvilgsnį į Marlį. Idioto akys buvo įsmeigtos į 
mane, jis tyliai kažką murmėjo. 

— Bent jau galimybę rinktis. Pasakyk man —- ir įtikink 
mane, — kas esi ir kas tave pasiuntė į Škotiją. Ką čia veiki, kokią 
ir kam siunti informaciją? Papasakok, ir aš nuvesiu tave pas 
poną Flečerį, užuot atidavęs Marliui. 

Atkakliai nežiūrėjau į Marlį. Mačiau išpuvusias jo dantų ša- 
knis, kyšančias iš pūliuojančių dantenų, ir vien nuo minties, 
kad jis mane bučiuos, ėmiau dusti. Randalas neklydo; bailė ne- 
buvau. Bet ir ne kvailė. 

- Jūs negalite manęs nuvesti pas poną Flečerį, - atšoviau, - ir 
tai suprantu ne blogiau už jus. Nuvesti pas jį ir rizikuoti, kad 
papasakosiu apie šitai? - Linktelėdama žvilgsniu apmečiau šiltą 
kambarėlį, jaukiai spragsinčią ugnį, lovą, ant kurios sėdėjau, ir 
Džeimį, gulintį man po kojomis. - Kad ir kokių ydų turi pats 

ponas Flečeris, vargu ar oficialiai pakęs, kad jo karininkai kanki- 
na kalinius. Net ir anglų kariuomenė turi būti tam tikro lygio. 

Randalas pakėlė abu antakius. 

— Kankina? Ak, štai kas. - Jis nerūpestingai mostelėjo į 
Džeimio ranką. - Nelaimingas atsitikimas. Jis griuvo kameroje 
ir buvo sutryptas kitų kalinių. Supranti, kameros ganėtinai pri- 
kimštos, - tarė išsišiepęs. 

Tylėjau. Ar ponas Flečeris patikėtų, kad Džeimis susižalojo 
ranką per nelaimingą atsitikimą, ar nepatikėtų, bet jau tikrų 
tikriausiai jis nepatikėtų mano žodžiais, jei Randalas paaiškins, 
kad aš - anglų šnipė. 

Randalas nenuleido nuo manęs akių, budriai laukdamas, ar 
nepamatys kokio silpnumo ženklo. 

— Na? Rinkis. 

Atsidusau ir užsimerkiau, pavargusi spoksoti į jį. Aš negalė- 
jau rinktis, bet kažin ar galėjau jam pasakyti, kodėl ne. 

- Tiek to, - tariau pavargusiu balsu. - Nesakysiu jums nieko. 

- Pagalvok valandėlę. - Jis atsistojo, atsargiai prislinko prie 
Džeimio, gulinčio be sąmonės, ir iš kišenės išsitraukė raktą. — 
Man gali prireikti šiokios tokios Marlio pagalbos, bet paskui jį 
išsiųsiu atgal į kareivines, o su juo - ir tave, jei nenori bendra- 
darbiauti. 

Randalas pasilenkė, atrakino spyną ir pakėlė suglebusį kūną 
su įspūdinga jėga, nors ir buvo gležno sudėjimo. Kol nešė Džei- 
mį nusvirusia galva prie kėdės kampe, jo dilbių raumenys su- 
raukšlėjo sniego baltumo marškinių audinį. Kapitonas linktelė- 
jo į netoliese stovintį kibirą. 

— Atgaivink jį, - atžariai įsakė tylinčiam griozdui. Šaltas 
vanduo apliejo akmenis kampe ir nubėgo ant grindų, ten susi- 
tvenkė purvina bala. - Dar kartą, - liepė Randalas, stebėdamas 
Džeimį, kuris tyliai dejavo, kinknodamas galvą prie akmeninės 
sienos. Nuo antro gausaus dušo jis krūptelėjo ir sukosėjo. 

Randalas žengė į priekį ir sugriebęs Džeimiui už plaukų at- 
lošė galvą, papurtė it kokį nuskendusį gyvulį, kad dvokiančio 

vandens purslai net aptaškė sienas. Džeimio akys tebuvo apsi- 
blausę plyšiai. Randalas pasibjaurėjęs atmetė Džeimio galvą ir 
nusigręžęs nusišluostė ranką į kelnių kišką. Jo akis tikriausiai 
pagavo judesio švystelėjimą, nes jis pradėjo gręžtis, bet nespėjo 
atremti staigaus didžiulio škoto antpuolio. 

Džeimio rankos sugriebė Randalą už kaklo. Negalėdamas 
valdyti dešinės rankos, kairiąja čiupo jos riešą, trūktelėjo, ir 
dilbis įsibedė anglui į trachėją. Kai Randalas pasidarė violeti- 
nis ir ėmė glebti, Džeimis, gerai atsivėdėjęs, kaire ranka vožė 
kapitonui į inkstus. Nors Džeimis buvo nusilpęs, nuo smūgio 
Randalas suklupo. 

Palikęs sukežusį kapitoną, Džeimis atsigręžė ir susidūrė su 
jingu veidu. Tokia pat abejinga mina jis sukrutėjo ir nuo stalo 
stvėrė plaktuką, kai Džeimis ėmė artintis prie jo, sveika kaire 
ranka laikydamas už vienos kojos kėdę. Tarno veide šmėkštelė- 
jo šioks toks apdairumas, abu vyrai ėmė lėtai sukti ratus vienas 
apie kitą ieškodami palankios progos vožti. 

Marlis, geriau ginkluotas, pamėgino pirmas - užsimojo 
plaktuku, taikydamas Džeimiui į šonkaulius. Džeimis išsisuko 
nuo smūgio ir padaręs klaidinantį judesį kėde prispaudė kareivį 
prie durų. Kitas mirtinas smūgis būtų perskėlęs Džeimiui galvą, 
jeigu platukas būtų į ją pataikęs. Bet vietoj galvos perskilo kėdė, 
šalin nulėkė jos koja ir sėdynė. 

Džeimis užsimojo kėdės likučiais ir nekantriai tėškė juos į 
sieną. Jo rankose liko styroti mažesnė, bet lengviau valdoma 
kuoka - dviejų pėdų ilgio pagalys dantytu galu. 

Nuo deglų dūmų kambaryje buvo trošku, tvyrojo tyla, tik 
buvo girdėti dviejų vyrų šnopavimas ir kartkartėmis medžio 
dunksėjimas į kūną. Bijodama prabilti, kad neišblaškyčiau ir 
taip sunkiai sutelkto Džeimio dėmesio, susikėliau kojas ant lo- 
vos ir susigūžiau prie sienos, kad netrukdyčiau. 

Man - sprendžiant iš blankios laukimo šypsenos, ir karei- 
viui - buvo aišku, kad Džeimio jėgos greitai senka. Stebėtina, kad 

jis dar pastovėjo ant kojų, ką jau kalbėti apie tai, kad grūmėsi. 
Mums trims nekilo abejonių, kad kova truks nebeilgai, ir jeigu 
Džeimis apskritai turėjo kokią progą, jam reikėjo veikti nedel- 
siant. Trumpais kirčiais smūgiuodamas kėdės koja, jis atsargiai 
slinko prie Marlio - speitė stambesnį vyrą į kampą, kad jo mostai 
būtų suvaržyti. Instinktyviai tai suvokęs, kareivis puolė ir hori- 
zontaliai žiauriai užsimojo, tikėdamasis nublokšti Džeimį atgal. 

Užuot atsitraukęs, Džeimis metėsi pirmyn, atremdamas sti- 
priausią smūgį kairiu šonu, ir tuo pat metu iš visų jėgų trenk- 
damas kuoka Marliui į smilkinį. Užsižiūrėjusi į sceną priešais, 
nekreipiau dėmesio į Randalą, sukniubusį ant grindų prie durų. 
Bet kai Marlis susvyravo, o jo akys sustiklėjo, išgirdau bato 
čiūžtelėjimą ant akmens plokštės, ir mano ausį suerzino sun- 
kus kvėpavimas. 

— Gražiai koveisi, Freizeri. - Randalo balsas buvo kimus 
nuo smaugimo, bet kaip visada ramus. - Bet tau tai kainavo 
kelis šonkaulius, ką? 

Džeimis atsirėmė į sieną. Jis gokčiojo ir gaudė kvapą, vis 
dar gniauždamas rankoje lazdą, stipriai prispaudęs alkūnę prie 
šono. Jo akys nukrypo į grindis, matuodamos atstumą. 

— Nemėgink, Freizeri. - Lengvabūdiškas balsas buvo ra- 
mus. - Ji kris negyva, tau nespėjus žengti nė dviejų žingsnių. 

Ploni šalti peilio ašmenys nuslydo palei ausį; pajutau, kaip 
smaigalys mažumėlę įdūrė į žandikaulio kampą. 

Džeimis valandėlę šaltakraujiškai žiūrėjo į mus, vis dar 
ramstydamas sieną. Staiga sukaupęs jėgas, skausmingai išsitie- 
sė ir linguodamas atsistojo. Kuoka dunkstelėjo ant akmeninių 
grindų. Peilio galas smigtelėjo vos stipriau, bet Randalas ne- 
krutėjo, o Džeimis lėtai nuslinko kelias pėdas prie stalo, bet pa- 
keliui stabtelėjęs pakėlė plaktuką, kurio kotas buvo apvyniotas 
dervuota virvute. Jis ėmė plaktuku švytuoti prieš save, bet iš 
tikrųjų neketino pulti. 

Plaktukas barkštelėjo ant stalo, smarkiai sukdamasis jo kotas 
nuvilko stambią plaktuko galvą beveik iki stalo krašto. Tamsus 

ir sunkus plaktukas, tvirtas namų ūkio įrankis, gulėjo ant ąžuoli- 
nio paviršiaus. Tolimajame stalo gale, tarp suverstų daiktų, buvo 
šiaudinė pintinėlė su paprastomis vinimis; turbūt ją paliko staliai, 
įrengę šį kambarį. Ploni tiesūs sveikosios Džeimio rankos pirštai, 
kurie šviesoje atrodė lyg su auksiniu apvadu, smarkiai įsikibo 
stalo krašto. Sukaupęs visas jėgas, kurių turint jo nė neįsivaizda- 
vau, Džeimis pamažu atsisėdo ant kėdės ir tyčia padėjo rankas 
prieš save ant subraižyto medžio, o plaktukas buvo čia pat. 

Varstomas skausmo, kai šliaužė per kambarį, jis nenuleido 
akių nuo Randalo, dabar irgi nenusuko žvilgsnio. Paskui nežiū- 
rėdamas linktelėjo mano pusėn ir tarė: 

— Paleisk ją. 

Peilio kotas, regis, truputį atsitraukė. Randalo balsas buvo 
linksmas ir keistas. 

— O kodėl turėčiau paleisti? 

Džeimis buvo visiškai susitvardęs, nors ir išblyškusiu veidu, 
per kurį nesulaikomai lyg ašaros sruvo prakaitas. 

— Negali vienu metu taikytis peiliu į du žmones. Nužudysi 
moterį ar pasitrauksi nuo jos - vis tiek tave nudobsiu. - Jis kal- 
bėjo tyliai, o po neryškiu škotišku akcentu tiesėsi plieninė gija. 

— O kas man sukliudys išsyk nužudyti jus abu? 

Kad Džeimio veide atsirado šypsena, galėjau pasakyti tik 
todėl, kad išvydau jo dantis. 

- Ir apgauti budelį? Juk, išaušus rytui, būtų sunkoka viską 
paaiškinti? - Jis linktelėjo į griozdą, be sąmonės riogsantį ant 
grindų. - Prisimeni, prieš sulaužydamas man ranką, liepei savo 

— Na ir ką? 

Peilis buvo tvirtai įremtas man prie ausies. 

— Kurį laiką iš tavo padėjėjo nebus jokios naudos. 

Tai buvo tikra tiesa; milžinas paslikas tysojo kampe ir kriokė 
nelygiai kvėpuodamas. Stiprus smegenų sukrėtimas, mechaniš- 
kai pagalvojau. Galbūt kraujo išsiliejimas į smegenis. Bet man 
buvo vis tiek, jeigu jis būtų ir miręs mano akivaizdoje. 

— Tu manęs nenugalėsi, kad ir vienarankio. - Džeimis lė- 
tai papurtė galvą, vertindamas Randalo ūgį ir jėgą. - Ne. Aš 
stambesnis ir kur kas geresnis kovotojas vienas prieš vieną. Jei 
nelaikytum sučiupęs tos moters, atimčiau peilį ir suvaryčiau tau 
į gerklę. Pats supranti, todėl jos ir nesužalojai. 

- Bet ji mano rankose. Žinoma, tu gali pabėgti. Išėjimas 
čia pat. Tačiau paliksi žmoną - regis, minėjai, kad ji tavo žmo- 
na? - mirti, be jokios abejonės. 

Džeimis gūžtelėjo pečiais. 

- Tada ir pats žūsiu. Persekiojamas visos įgulos, toli nenu- 
bėgsiu. Geriau būčiau nušautas lauke, nei pakartas čia, bet skir- 
tumas ne toks jau reikšmingas. 

Jo veide šmėstelėjo skausminga mina ir jis trumpai sulai- 
kė kvapą. Kai pradėjo vėl kvėpuoti, pasigirdo paviršutiniškas 
švokštimas. Sukrėtimas, slopinęs baisiausius skausmus, po tru- 
putį silpo. 

- Taigi mudu, regis, atsidūrėm aklavietėje. - Randalo man- 
dagus angliškas tonas buvo atsainus. - Nebent turi pasiūlymą. 

- Turiu. Tu nori manęs. - Šaltas škotiškas balsas buvo daly- 
kiškas. - Paleisk moterį, ir gausi mane. 

Peilio galas sukrutėjo, įpjaudamas man ausį. Pajutau aštrų 
skausmą ir šiltą kraujo srovelę. 

- Daryk su manimi, ką tik nori. Nesipriešinsiu, net leisiuosi 
surišamas, jei tau atrodys, kad reikia. O rytoj nepratarsiu nė 
žodžio. Bet pirmiausia saugiai išsiųsi šią moterį iš kalėjimo. 

Mano akys buvo įsmeigtos į sumaitotą Džeimio ranką. Ne- 
didelis kraujo klanelis po didžiuoju pirštu plėtėsi, ir aš sukrės- 
ta suvokiau - jis tyčia spaudžia pirštą prie stalo, kad skausmas 
neleistų prarasti sąmonės. Džeimis derėjosi dėl mano gyvybės, 
pasitelkęs vienintelį jam likusį dalyką - save. Jeigu jis dabar ap- 
alptų, neliktų tos vienintelės galimybės. 

Randalas visiškai atsipalaidavo; jam galvojant, peilis nerū- 
pestingai gulėjo ant dešinio mano peties. Prieš jį buvau aš. Rytą 
Džeimio laukia kartuvės. Anksčiau ar vėliau jo bus pasigesta, 

ir tvirtovė bus apieškota. Karininkai ir džentelmenai pakentė 
šiokį tokį žiaurumą — neabejojau, būtų žiūrima pro pirštus ir 
į sulaužytą ranką ar nudirtą nugaros odą, - bet dėl kitų savo 
polinkių Randalui vargu ar pavyktų išsisukti. Jei rytą Džeimis, 
stovėdamas prie kartuvių, pareikštų, kad Randalas jį prievarta- 
vo, kaltinimai būtų tiriami, nesvarbu, kad jis - kalinys, nuteis- 
tas myriop. O jeigu tai patvirtintų medicininė apžiūra, Randalo 
karjerai, gal net jo gyvenimui, būtų galas. Bet jei Džeimis pri- 
siekė tylėti... 

- Ar pažadi man? 

Džeimio akys panėšėjo į mėlynas degtuko liepsneles balta- 
me kaip popierius veide. Po valandėlės jis lėtai linktelėjo. 

— Jei pažadėsi ir tu. 

Buvo neįmanoma atsispirti traukai aukos, kuri tučtuojau 
liovėsi priešintis ir visiškai pakluso. 

— Sutarta. 

Peilis atsitraukė nuo mano peties, ir išgirdau metalo, kišamo 
į makštį, džergžtelėjimą. Randalas pamažu praslinko pro mane, 
apėjo stalą ir paėmė plaktuką. Pakėlęs jį, ironiškai paklausė: 

— Ar leisi man greitosiomis patikrinti tavo nuoširdumą? 

— Taip. 

Džeimio balsas buvo ramus, kaip ir rankos, kurios nekrutė- 
damos gulėjo ant stalo. Mėginau prabilti, bent kaip pasipriešin- 
ti, bet gerklė buvo išsaususi ir užklijuota tylos. 

Randalas neskubėdamas pasilenkė pro Džeimį ir iš šiaudi- 
nės pintinėlės paėmė vinį. Atidžiai nutaikęs jos smaigalį, smogė 
plaktuku ir keturiais stipriais smūgiais prikalė prie stalo deši- 
nę Džeimio ranką. Sulaužyti pirštai sutrūkčiojo ir išsitiesė tarsi 
voro, prismeigto prie kolekcijos plokštės, kojos. 

Džeimis sudejavo, nuo baisaus skausmo jo akys išsiplėtė 
ir apsiblausė. Randalas, rūpestingai padėjęs plaktuką, suėmė 
Džeimio smakrą ir kilstelėjo veidą. 

— Dabar pabučiuok mane, - tyliai tarė ir nulenkė galvą prie 
nesipriešinančios Džeimio burnos. 

Kai Randalas atsiplėšė nuo Džeimio, jo veidas buvo sva- 
jingas, akys švelnios ir nuklydusios kažkur toli, o plačią burną 
išrietė šypsena. Kitados man labai patiko tokia šypsena, o tas 
užsisvajojęs žvilgsnis jaudindavo. Dabar toks reginys supy- 
kino. Į lūpų kampą riedėjo ašaros, nors neprisiminiau, kad 
būčiau pravirkusi. Randalas valandėlę stovėjo apimtas transo, 
spoksodamas į Džeimį. Paskui atsikvošėjo ir iš makšties vėl 
išsitraukė peilį. 

Ašmenys atsainiai perpjovė pančius ant mano riešų, įdrėks- 
dami odą. Nespėjau patrinti riešų, kad pagyvėtų kraujotaka, nes 
jis, pakišęs ranką man po alkūne, paragino stotis ir ėmė stumti 
durų link. 

- Palaukit! - mums pavymui šūktelėjo Džeimis. 

Randalas nekantriai atsigręžė. 

- Leisi man atsisveikinti? 

Tai buvo labiau teiginys nei klausimas. Randalas kiek pa- 
dvejojo, bet paskui linktelėjo ir pastūmė mane link sustingusios 
figūros prie stalo. 

Džeimis sveikąja ranka stipriai apkabino mane per pečius, 
o aš šlapiu veidu įsikniaubiau jam į kaklą. 

- Tu negali, - sušnabždėjau. - Negali. Neleisiu tau. 

Šilta jo burna glaudėsi prie mano ausies. 

— Klere, rytą būsiu pakartas. Kas man nutiks iki tol, niekam 
nesvarbu. 

Atsitraukiau ir įsispoksojau į jį. 

— Bet svarbu man! 

Įsitempusios lūpos lyg ir suvirpėjo nuo šypsenos, jis pakėlė 
laisvą ranką ir pridėjo prie šlapio mano skruosto. 

- Žinau, kad tau svarbu, mo duinne. Todėl dabar turi eiti. 
Tada žinosiu, kad yra žmogus, kuriam vis dar rūpiu. — Jis vėl 
prisiglaudė mane, švelniai pabučiavo ir sušnabždėjo geilų kal- 
ba: - Jis tave paleis, nes mano, kad esi bejėgė. O aš žinau, kad 
taip nėra. - Atstumdamas mane, pasakė angliškai: - Myliu tave. 
Dabar eik. 

Randalas, lydėdamas mane pro duris, stabtelėjo. 

- Netrukus grįšiu. 

Tai buvo balsas žmogaus, kuris nenori palikti meilužio, ir 
man ėmė tąsyti vidurius. 

Nuo deglo, liepsnojančio jam už nugaros, Džeimio silue- 
tas buvo raudonas. Jis grakščiai palenkė galvą prikaltos rankos 
pusėn. 

— Tikiuosi, rasi mane čia. 


= 


Juodasis Džekas. Dažna sukčių ir niekšų pravardė aštuonio- 
liktame amžiuje. Nuolat minimas romantinėje literatūroje, šis 
vardas imtas sieti su žaviu pakelių plėšiku, svaidančiu peilius į 
skrybėles su plunksnomis. Tikrovė žingsniavo šalia manęs. 

Niekas niekada nesusimąsto, kas yra toji romantika. Trage- 
dija ir siaubas, kuris ilgainiui transformavosi. Pasakodami pasi- 
telkite truputį išmonės, ir štai jaudinanti romantika, nuo kurios 
greičiau teka kraujas ir dūsauja panelės. Ką gi, mano kraujas 
tekėjo kaip pašėlęs, bet panelės niekada nedūsavo kaip Džeimis, 
atsargiai laikydamas sumaitotą ranką. 

— Šičia. 

Randalas prabilo pirmąkart nuo tada, kai išėjom iš kameros. 
Jis parodė į siaurą nišą sienoje, neapšviestą deglų. Išėjimas, apie 
kurį sakė Džeimiui. 

Jau ganėtinai tvardžiausi, todėl galėjau kalbėti. Žengiau 
žingsnį atgal, kad deglo šviesa kristų ant manęs, nes norėjau, 
kad jis įsimintų mano veidą. 

- Jūs klausėt, kapitone, ar aš - ragana, - tariau tyliai ir ra- 
miai. - Dabar jums atsakysiu. Taip. Esu ragana ir prakeikiu jus. 
Jūs vesit, kapitone, žmona pagimdys kūdikį, bet gyvas savo pir- 
magimio neišvysite. Prakeikiu jus, Džekai Randalai, ir pasaky- 
siu jūsų mirties valandą. 

Jo veidą dengė šešėlis, bet iš akių spindėjimo supratau, kad 
patikėjo manimi. O kaipgi nepatikės. Juk sakiau tiesą, žinojau, 

kokia ji. Prieš akis regėjau Frenko genealogijos medžio linijas, 
tarsi jos būtų nubrėžtos ant kalkių intarpų akmeninėje sienoje, 
ir pavardes, surašytas prie jų. 

- Džonatanas Volvertonas Randalas, - tyliai pasakiau, skai- 
tydama iš akmenų, - gimė 1705 metų rugsėjo trečiąją, mirė... 

Jis konvulsiškai metėsi artyn, bet ne taip greitai, kad būtų 
spėjęs mane nutildyti. 

Siauros durys nišos gilumoje atsilapojo, sucypė vyriai. Ti- 
kėjausi, kad bus tamsu, bet mane apakino šviesos blyksnis ant 
sniego. Umus stumtelėjimas į nugarą, ir kniūbsčia įvirtau į pus- 
nis, o durys užsitrenkė. 

Tysojau griovyje už kalėjimo. Pusnys aplink mane klojo 
kažkokias krūvas, turbūt kalėjimo atliekas. Po pusnimi, į kurią 
griuvau, buvo kieta; tikriausiai ten malkos. Pažvelgusi į stačią 
sieną, stūksančią šalia, išvydau dryžius ir upeliukus, nutekėju- 
sius akmenimis ir žyminčius atliekų, kurios buvo pilamos pro 
slankiąsias duris penkiasdešimties pėdų aukštyje, kelią. Matyt, 
viršuje virtuvės patalpos. 

Apsiverčiau, o kai pasirėmusi atsisėdau, mano žvilgsnis 
įsibedė į porą išplėstų mėlynų akių. Veidas buvo beveik toks 
pat mėlynas kaip akys, ir kietas lyg rąstas, kuriuo per klaidą 
tą nelaimėlį ir palaikiau. Klupinėdama ir dusdama atsistojau ir 
nusvirduliavau prie kalėjimo sienos. 

Nuleidusi galvą ir giliai kvėpuodama, susitvardžiau. Tu ne- 
nualpsi, jau esi regėjusi negyvėlių, daugybę negyvėlių, tu nenu- 
alpsi. Dieve, jo akys mėlynos kaip... Po galais, tu nenualpsi! 

Galų gale mano kvėpavimas sulėtėjo, o su juo aprimo ir 
pašėlęs pulsas. Kai panika praėjo, prisiverčiau nueiti prie to 
apgailėtino kūno, mėšlungiškai šluostydamasi rankas į sukne- 
lę. Nežinau, ar mane ginė gailestis, ar smalsumas, ar paprastas 
sukrėtimas. Kai žiūri į negyvėlį, jeigu tik neišvydai jo netikė- 
tai, jis niekada neatrodys bauginantis. Kad ir kaip baisiai jis 
miršta, šiurpą kelia tik kenčianti žmogaus siela; žmogui išėjus, 
lieka tik kūnas. 

Mėlynakis nepažįstamasis mirė kartuvėse. Jis buvo ne vie- 
nintelis pusnies įnamis. Nepuoliau jos kasinėti, bet, supratusi, 
ką ji slepia, po sniegu aiškiai įžiūrėjau sušalusių galūnių kontū- 
rus ir apvalias galvas. Čia gulėjo mažiausiai tuzinas vyrų, lau- 
kiančių atlydžio, kuris palengvins jų laidotuves, arba žvėrių iš 
netolimo miško, kurie juos sudoros. 

Ta mintis mane pažadino iš liūdno sąstingio. Apmąstymams 
prie kapo negaliu gaišti laiko, kitaip į krintantį iš dangaus snie- 
g3 spoksos dar viena pora mėlynų nereginčių akių. 

Turėjau rasti Mertą ir Rupertą. Tos slaptos užpakalinės du- 
rys turbūt naudojamos. Jos nebuvo sutvirtintos ar saugomos 
kaip pagrindiniai vartai ir kiti įėjimai į kalėjimą. Bet man rei- 
kėjo pagalbos, ir skubiai. 

Dirstelėjau į griovio kraštą. Saulė jau buvo gana žemai, švie- 
tė pro debesų ūką vos virš medžių. Ore tvyrojo didžiulė drė- 
gmė. Rodėsi, kad temstant vėl ims snigti; rytuose dangų dengė 
tirštas rūkas. Matyt, iki sutemų liko valanda. 

Pradėjau slinkti grioviu, vengdama ropštis stačiais akme- 
nuotais jo šlaitais, kol nėra reikalo. Netrukus griovys nusuko 
nuo kalėjimo tolyn, ir atrodė, kad nuves prie upės. Tikriausiai 
sniego tirpsmo vanduo ten plukdo kalinių atliekas. Kai jau bu- 
vau beveik ties labai aukštos sienos kampu, už nugaros išgirdau 
tylų barkštelėjimą. Atsisukau. Tą garsą sukėlė nuriedėjęs nuo 
griovio krašto akmuo, kurį išjudino didžiulio pilko vilko koja. 

Vilkui buvau kūnų, suverstų po sniegu, pakaitalas, ir tikrai 
patrauklus. Viena vertus, judėjau, todėl žvėriui buvau sunkiau 
pagaunama, nes galėjau pasipriešinti, kita vertus, kasiausi lėtai, 
nerangiai, o labiausiai viliojau tuo, kad nebuvau sušalusi į ledą, 
tad negrėsė pavojus išsilaužti dantis. Be to, kvepėjau šviežiu krau- 
ju, buvau viliojamai šilta, palyginti su sustingusiomis atliekomis. 
Jei būčiau vilkas, dingtelėjo, nedelsčiau nė akimirkos. Dėl būsimų 
mudviejų santykių mudu su žvėrimi apsisprendėm sykiu. 

Pembroko ligoninėje gulėjo toks amerikietis Čarlis Marša- 
las. Mielas vaikinas, draugiškas kaip ir visi amerikiečiai. Daž- 


410 DIANA GABALDON 


niausiai jis linksmindavo visus pasakodamas apie naminius 
gyvūnus. Mėgstamiausia jo tema buvo šunys; Čarlis tarnavo 
seržantu K-9 korpuse. Netoli kaimelio prie Arlio į jį su dviem 
šunimis pataikė skeveldrinė mina. Jis gedėjo savo šunų ir daž- 
nai man apie juos pasakodavo, kai prisėsdavau prie jo laisvą 
pamainos akimirką. 

Kartą didesnio artumo valandėlę jis paaiškino, ką daryti ir 
ko nedaryti, jei užpultų šuo. Pavadindama šunimi tą baisų pa- 
darą, atsargiai slimpinantį per akmenis, būčiau perdėjusi, bet 
vyliausi, kad gal ir jis turi keletą svarbiausių prijaukintų savo 
giminaičių būdo bruožų. 

- Blogas šuo, - griežtai tariau, spoksodama į vieną geltoną 
akies obuolį. - Tiesą sakant, - kalbėjau labai pamažu traukda- 
masi atbula prie kalėjimo sienos, - baisus šuo! - (Šnekėk griež- 
tai ir garsiai, girdėjau Čarlio žodžius.) - Turbūt bjauriausias, 
kokį teko regėti, - pasakiau griežtai ir garsiai. Toliau slinkau 
atbula, viena ranka grabaliodama už nugaros sienos akmenų, 
o vos juos palietusi, pradėjau šonu sėlinti link kampo už kokių 
dešimties jardų. 

Atsirišau virvutes prie kaklo ir pradėjau apgraibomis ieškoti 
segės, kuria buvo susegtas apsiaustas, vis dar griežtai ir garsiai 
vilkui kalbėdama, ką manau apie jį, jo protėvius ir artimiausius 
giminaičius. Žvėris, rodės, susidomėjo ta griežta kritika, liežuvį 
buvo iškoręs laukan, šiepė dantis tarsi šuo. Vilkas neskubėjo, o 
kai prisiartino, pamačiau, kad šlubčioja. Buvo liesas ir suvargęs. 
Turbūt ne ką sumedžiodavo, ir silpnumas jį atginė pasirausti 
kalėjimo atmatų krūvoje. Nuoširdžiai vyliausi, kad taip ir buvo; 
kuo jis labiau nusilpęs, tuo geriau. 

Apsiausto kišenėje susiradau ir užsimoviau odines piršti- 
nes. Tada apsiaustą kelis kartus apsukau apie dešinės rankos 
dilbį, keikdamasi, koks sunkus tas aksomas. „Jis griebs už ger- 
klės, - aiškino man Čarlis, - nebent dresuotojas lieps jam elgtis 
kitaip. Žiūrėk jam į akis; kai jis nuspręs šokti, suprasi. Tai tavo 
akimirka.“ 

Tose piktose geltonose akyse mačiau daug dalykų: alkį, 
smalsumą ir spėliones, bet dar ne sprendimą pulti. 

- Šlykštus padare, nedrįsk griebti už gerklės! 

Man šovė kita mintis. Buvau keliskart apsivyniojusi dešinę 
ranką laisvu apsiausto audiniu, bet palikusi daug jo tabaluoti. 
Vyliausi, jis bus geras kamšalas, ir žvėries dantys jo neprakąs. 

Vilkas buvo liesas, bet neišsekęs. Atrodė, sveria kokius aš- 
tuoniasdešimt ar devyniasdešimt svarų; mažiau už mane, bet 
anoks čia pranašumas. Aišku, kad pranašesnis buvo vilkas; iš- 
laikyti pusiausvyrą ant slidžios sniego plutos buvo lengviau ke- 
turioms kojoms negu dviem. Tikėjausi, kad atrėmus nugarą į 
sieną mano padėtis pagerės. 

Už nugaros pajutusi tuštumą, sumojau, kad prislinkau kam- 
pą. Žvėris buvo maždaug už dvidešimties pėdų. Na štai. Kojomis 
pakapsčiau sniegą, kad būtų tvirčiau stovėti, ir ėmiau laukti. 

Nė nemačiau, kaip vilkas atsiplėšė nuo žemės. Galėjau pri- 
siekti, kad spoksojau jam tiesiai į akis, bet jeigu jose ir šmėkšte- 
lėjo sprendimas šokti, jo nepastebėjau, nes vilkas puolė perne- 
lyg greitai. Ne protas, o instinktas pakėlė mano ranką, kai baltai 
pilka dėmė metėsi artyn. 

Dantys susmigo į kamšalą su tokia jėga, kad ant rankos 
sumušė mėlynę. Žvėris buvo sunkesnis, nei maniau; tokiam 
svoriui buvau nepasiruošusi, ir mano ranka nulinko. Ketinau 
blokšti žvėrį į sieną ir pritrenkti. Bet dabar pati prisiplojau prie 
sienos, suspausdama vilką tarp akmeninių plokščių ir savo klu- 
bo. Iš visų jėgų stengiausi palaidų apsiausto galu apsukti vilką. 
Nagai suplėšė man sijoną ir perdrėskė šlaunį. Narčiai įrėmiau 
kelį jam į krūtinę ir jis smaugiamas viauktelėjo. Tik tada susiz- 
gribau, kad keistas unkščiojimas ir urzgimas sklido iš manęs, 
ne iš-vilko, 

Neįtikėtina, bet visai nebebijojau, nors buvau gerokai pasi- 
baisėjusi, kai vilkas sėlino prie manęs. Galvoje kirbėjo vieninte- 
lė mintis: turiu nudobti šį žvėrį, kitaip jis mane sudraskys. Taigi 
pasiruošiau žudyti. 

Įnirtingai dedant fizines pastangas ateina tokia lūžio aki- 
mirka, kai žmogus pradeda švaistyti jėgas ir kūno išteklius nie- 
ko nebepaisydamas ir švaisto iki pat kovos pabaigos. Moterims 
toks lūžis - vaiko gimimas, o vyrams - kova. 

Po lūžio dingsta visa skausmo ar sužeidimo baimė. Gyve- 
nimas pasidaro labai paprastas; darai tą, ką mėgini padaryti, 
arba mėgindamas miršti, ir iš tikrųjų būna nebelabai svarbu, 
kuo viskas baigsis. 

Tokių pastangų buvau mačiusi per pratybas palatose, bet 
pati nebuvau to patyrusi. Dabar visas mano dėmesys buvo su- 
telktas į nasrus, surakinusius dilbį, ir į besiraičiojantį plėšrūną, 
draskantį mano kūną. 

Šiaip taip vožiau žvėries galvą į sieną, tačiau per silpnai, 
kad iš to būtų kokia nauda. Jėgos seko greitai, ir jei vilkas būtų 
buvęs sveikas, mano padėtis būtų buvusi beviltiška. Deja, ir 
šiaip galimybė buvo menka, bet aš ja pasinaudojau. Griuvau 
ant žvėries, prispaudžiau jį po savimi ir smūgiu pridusinau. Iš 
nasrų padvelkė dvėsena. Vilkas atsikvošėjo beveik akimoju ir 
ėmė rangytis po manimi, bet dėl trumputės atvangos galėjau 
išlaisvinti ranką, kita spausdama jam po šlapiu snukiu. 

Šiaip taip sukišusi pirštus vilkui į nasrų kampus, saugojausi, 
kad į juos nesusmigtų aštrūs iltiniai dantys. Per ranką drykte- 
lėjo žvėries seilės. Gulėjau išsitiesusi ant vilko. Kalėjimo sienos 
kampas buvo už kokių aštuoniolikos colių priekyje. Turėjau 
žūtbūt iki jo nusigauti, nepaleisdama įsiutusio žvėries, kuris 
kilnojosi ir raitėsi apačioje. 

Rausdama kojomis žemę, iš visų jėgų spausdama jį žemyn, 
pamažiukais stūmiausi į priekį, nuolat žiūrėdama, kad iltys ne- 
sukąstų gerklės. Nušliaužti tuos aštuoniolika colių tereikėjo ke- 
lių minučių, bet atrodė, kad kapanojuosi kone visą gyvenimą, 
susikibusi su žvėrimi, kurio nagai arė kojas, mano pilve ieško- 
dami geros atramos. 

Galų gale dirstelėjau už kampo. Bukas akmens kampas buvo 
tiesiai prieš veidą. Laukė kebliausia užduotis. Turėjau taip lavi- 

ruoti vilko kūnu, kad rankos atsidurtų po jo snukiu. Žinojau, 
kad viena ranka niekaip neišspausiu ganėtinai jėgos. 

Staiga nusiridenau nuo jo, ir vilkas tučtuojau nušliaužė į 
laisvą plotelį tarp manęs ir sienos. Jam nespėjus atsistoti, kaip 
įmanydama smarkiau kilstelėjau kelį. Kai kelis įsirėmė vilkui į 
šoną ir prispaudė jį prie sienos, nors ir trumpam, jis sukriokė. 

Mano rankos atsidūrė po jo nasrais. Vienos rankos pirštus 
sukišau jam į nasrus. Pirštinėtus krumplius nusmelkė aštrus, 
nepakeliamas skausmas, bet jo nepaisiau. Ėmiau lošti atgal gau- 
ruotą galvą, naudodama sienos kampą kaip atramos tašką žvė- 
ries kūno svertui. Atrodė, kad lūš rankos, bet tik tokią galimybę 
teturėjau. 

Nesigirdėjo jokio garso, kai vilko sprandas trakštelėjo, bet 
atgarsį pajutau visu kūnu. Įsitempusios galūnės - ir pūslė - tuč- 
tuojau atsipalaidavo. Rankose atsileido nepakeliama įtampa, ir 
aš suglebau kaip dvesiantis vilkas. Po mano skruostu tvaksėjo 
žvėries širdis, vienintelė kūno dalis, kuri dar įstengė grumtis su 
mirtimi. Šiurkštus kailis dvokė amoniaku ir drėgme. Norėjau 
pasitraukti, bet negalėjau. 

Nors ir keistai skamba, tikriausiai buvau trumpai užsnūdusi, 
skruostą padėjusi ant pastirusio žvėries kūno. Atsimerkusi prieš 
nosį pamačiau pilkšvą akmeninę kalėjimo sieną, stūksančią vos 
už kelių pėdų. Mane pakėlė ant kojų tik mintis, kas dedasi ana- 
pus tos sienos. 

Klupinėdama nuslinkau grioviu, užsimetusi apsiaustą ant 
vieno peties, kliūdama už akmenų po sniegu, skausmingai 
trankydama blauzdas į apsnigtas medžių šakas. Turbūt pusiau 
sąmoningai sumojau, kad vilkai dažniausiai slankioja gaujomis, 
nes neprisimenu, kad būčiau nustebusi, kai prieš mane ir už 
nugaros mišką sudrebino staugsmas. Nieko nejutau, tik mane 
apėmė baisus įniršis dėl to, kas rodėsi tarsi sąmokslas man su- 
kliudyti ir užgaišinti. 

Nusikamavusi atsigręžiau pažiūrėti, iš kur sklinda tas stūgs- 
mas. Stovėjau atviroje vietoje, toliau nuo kalėjimo, nebebuvo sie- 

nos, į kurią būčiau galėjusi atsišlieti, neturėjau ginklo. Susidoroti 
su pirmu vilku man tiesiog pasisekė; plikomis rankomis nudobti 
kito žvėries buvo neįmanoma. O kiek jų galėtų būti? Gaujoje, 
kurią vasarą mačiau dorojant grobį mėnesienoje, buvo mažiau- 
siai dešimt vilkų. Prisiminiau, kaip kaukšėjo jų dantys ir traškėjo 
lūžtantys kaulai. Mane kamavo vienintelis klausimas: ar apskri- 
tai grumsiuos su jais, ar verčiau atsigulsiu į sniegą ir pasiduosiu? 
Viską apsvarsčius, ši galimybė atrodė labai patraukli. 

Bet juk: Džeimis atsisakė savo gyvenimo ir dar kur kas dau- 
giau, kad ištrauktų mane iš kalėjimo. Privalėjau bent pamėginti 
jį išvaduoti. 

Vėl leidausi pamažu slinkti grioviu tolyn. Temo; netrukus 
griovį užklos šešėlis. Abejojau, ar tai man padės. Naktį vilkų 
regėjimas tikrai geresnis už mano. 

Pirmas medžiotojas pasirodė ant griovio krašto, o paskui 
jį - ir kitas; gauruota figūra stovėjo ramiai, bet budriai. Pasi- 
baisėjau supratusi, kad grioviu lėtai, kone vienodu žingsniu 
sėlina dar du žvėrys. Jie buvo panašios į sniegą prieblandoje 
spalvos, purvinai pilki ir beveik nematomi, nors slimpino visai 
nesislapstydami. 

Sustojau. Bėgti buvo beprasmiška. Pasilenkusi iš sniego išsi- 
traukiau sausą pušies šaką. Jos žievė buvo juoda nuo drėgmės ir 
šiurkšti net per pirštines. Apsukau šaką aplink galvą ir surikau. 
Žvėrys liovėsi slinkti prie manęs, bet nesitraukė. Arčiausiai su- 
stojęs padaras priplojo ausis, tarsi jį erzintų triukšmas. 

- Nepatinka? - suklykiau. - Po šimts, labai gaila! Nešdinkis, 
sumautas mulki! 

Išsikasusi apsnigtą akmenį, sviedžiau į vilką. Akmuo pra- 
skriejo pro šalį, tačiau žvėris pabėgėjo tolyn. Padrąsinta ėmiau 
kaip pašėlusi mėtyti viską, kas pakliuvo po ranka: akmenis, ša- 
keles, saujas sniego. Rėkiau, kol nuo šalto oro užkimau ir pra- 
dėjau stūgauti lyg vilkas. 

Iš pradžių pasirodė, kad vienas mano sviestas daiktas kliu- 
dė taikinį. Artimiausias vilkas viauktelėjo ir ėmė raitytis. Antra 

strėlė prašvilpė vos už pėdos nuo manęs ir, vos pamačiau grei- 
tą judesį, susmigo kitam vilkui į krūtinę. Žvėris krito negyvas 
ten, kur stovėjo. Pirmasis, sužeistas ne taip smarkiai, spardėsi 
ir grūmėsi sniege, vis labiau tirštėjant sutemoms panėšėdamas 
į besikilnojantį gniutulą. 

Kurį laiką kvailai stovėjau ir vėpsojau į reginį, paskui ne- 
sąmoningai nukreipiau žvilgsnį į griovio kraštą. Trečias vilkas, 
nusprendęs elgtis protingai, dingo tarp medžių. Iš ten pasigirdo 
šiurpus stūgsmas. 

Vis dar žiūrėjau į tamsius medžius, kai alkūnę suspaudė 
ranka. Aiktelėjusi atsisukau ir tiesiai prieš save išvydau nepa- 
žįstamojo veidą. Siauras žandikaulis, neryžtingas smakras, kurį 
prastai slėpė nutriušusi barzda. Žmogus iš tikrųjų buvo nepa- 
žįstamas, bet skraistė ir durklas - škoto. 

— Padėkit, - pratariau ir puoliau jam į glėbį. 


36 


Makranochas 


TROBELĖJE BUVO TAMSU, o kambario kampe tupėjo lo- 
kys. Apimta panikos, nes nebenorėjau turėti jokių reikalų su 
laukiniais žvėrimis, atšokau ir atsitrenkiau į savo palydovą. Vy- 
ras mane smarkiai pastūmė, kad eičiau į vidų. Kol svirduliavau 
prie ugnies, nerangi figūra pasisuko į mane, ir tik tada supratau, 
kad tai stambus žmogus, apsigobęs lokio kailiu. 

Tikriau, tai buvo lokenos apsiaustas, prie kaklo susegtas 
paauksuoto sidabro sege, dydžio sulig mano delnu. Ji vaizdavo 
du aukštyn šokančius elnius, kurių nugaros buvo išriestos, o 
suglaustos galvos sudarė ratą. Jos smeigė buvo trumpa nusmai- 
linta vėduoklė, o galvutė - šuoliuojančio elnio uodega. 

Mačiau visas segės smulkmenas, nes ji buvo tiesiai prieš 
nosį. Kai pakėliau akis, toptelėjo, kad gal suklydau; turbūt ta 
žmogysta iš tikrųjų lokys. 

Bet lokiai juk nenešioja segių ir neturi vaivorų spalvos akių; 
šios buvo mažos, apskritos, tamsiai mėlynos, blizgėjo. Ir nu- 
grimzdusios į putlius skruostus, kurių apačia buvo apžėlusi juo- 
da barzda su sidabriniu atspalviu. Panašios spalvos plaukai rai- 
tėsi palei kresnus pečius ir pynėsi su apsiausto kailiu, kuris, nors 
ir kitaip pritaikytas, vis dar aitriai dvelkė buvusiu savininku. 

Gudrios akutės žybtelėdamos nužvelgė susitaršiusius, bet 
geros kokybės mano drabužius, taip pat du vestuvinius žiedus, 
auksinį ir sidabrinį. Lokys kreipėsi į mane, atitinkamai pagal 
išvaizdą. 

— Regis, ponia, turite sunkumų, - oficialiai tarė, nulenkda- 
mas didžiulę galvą, blizgančią nuo tirpstančio sniego. - Gal ga- 
lėtume jums padėti? 

Delsiau pratarti žodį. Man labai reikėjo to žmogaus pagal- 
bos, bet vos prasižiosiu, atskleisiu esanti anglė ir tapsiu įtartina. 
Lankininkas, atvedęs mane čia, užbėgo už akių. 

— Radau ją netoli Ventvorto, - trumpai paaiškino. - Besi- 
grumiančią su vilkais. Ji - anglė, - pabrėžtinai pridūrė, ir šei- 
mininko vaivorų spalvos akys susmigo į mane, o jų gelmėse 

Išsitiesiau visu ūgiu ir labai pasistengiau laikytis kaip gar- 
binga ištekėjusi moteris. 

— Gimiau angle, bet ištekėjusi tapau škote, - griežtai pasa- 
kiau. - Klerė Freizer. Mano vyras - Ventvorto kalinys. 

— Suprantu, - lėtai ištarė lokys. - Ką gi, mano pavardė Ma- 
kranochas, ir dabar jūs esate mano žemėje. Iš suknelės matau, 
kad priklausote kažkokiai šeimai. O kaip vienui viena žiemos 
naktį atsidūrėt Eldridžo miške? 

Griebiausi tos palankios progos būti sąžininga ir rasti Mertą 
su Rupertu. 

- Atkeliavau į Ventvortą su keliais savo vyro klano nariais. 
Esu anglė, todėl mes pamanėme, kad man pavyks įsigauti į 
kalėjimą ir galbūt kaip nors iš jo ištraukti vyrą. Tačiau aš... aš 
buvau priversta palikti kalėjimą ne taip, kaip planavom. Ieško- 
dama savo bičiulių, susidūriau su vilkais, o šis džentelmenas 
buvo labai malonus ir išgelbėjo nuo jų. 

Padovanojau dėkingumo kupiną šypseną prakauliam lan- 
kininkui, bet jis abejingas tylėjo. 

— Jūs iš tikrųjų sutikote kai kg su dantimis, - pritarė Ma- 
kranochas, žiūrėdamas į suknelėje žiojinčias skyles. - Įtarumas 
laikinai užleido vietą svetingumui. - Ar jūs sužeista? Tik šiek 
tiek apdraskyta? Gerai, tačiau, be abejonės, sušalusi ir sukrėsta. 
Taisykitės prie ugnies. Hektoras jums atneš ko nors užkąsti, o 
paskui galėsite man papasakoti apie savo draugus. 

Jis koja pristūmė grubaus darbo trikoję kėdę ir ant jos ryž- 
tingai mane pasodino, uždėjęs ranką ant peties. 

Durpių liepsnos skleidė mažai šviesos, bet buvo jaukiai kai- 
trios. Kai kraujas vėl plūstelėjo į sustirusias rankas, nevalingai 
suvirpėjau. Keletas gurkšnių iš odinės gertuvės, kurią nenoro- 
mis atkišo Hektoras, ėmė varinėti kraują po visą kūną. 

Kuo tiksliau paaiškinau savo padėtį, kuri buvo ne itin pavy- 
dėtina. Trumpas pasakojimas, kaip buvau išmesta iš kalėjimo 
ir paskui akis į akį susiėmiau su vilku, buvo išklausytas kiek 
skeptiškai. 

— Jums gal ir pasisekė įsigauti į Ventvortą, bet kažin ar po- 
nas Flečeris būtų leidęs bastytis po kalėjimą. 0 kapitonas Ran- 
dalas, radęs jus požeminiame kalėjime, kažin ar būtų išspyręs 
pro užpakalines duris. 

- Jis... jis turėjo priežasčių mane paleisti. 

— Kokių? 

Vaivorų akys buvo nepermaldaujamos. Pasidaviau ir išklo- 
jau viską be užuolankų; buvau pernelyg nuvargusi kalbėti apta- 
kiai ar daugiažodžiauti. 

Makranochas mano pasakojimu, regis, pusiau patikėjo, bet 
vis dar nenorėjo nieko imtis. 

— Taip, suprantu jūsų nerimą, - tarė, - bet gal nėra taip jau 
blogai? 

— Nėra taip jau blogai? 

Pasipiktinusi pašokau. Jis papurtė galvą, lyg būtų apniktas 
briedmusių. 

— Norėjau pasakyti, - ėmė aiškinti, - kad jeigu jam rūpi 
vaikino subinė, abejoju, ar smarkiai jį sužalos. Ir atleiskite už 
mano žodžius, ponia, - jis kilstelėjo vešlų antakį, - retas gauna 
galą, krušamas iškrypėlio. - Jis raminamai pakėlė rankas, kurių 
plaštakos buvo lyg sriubos lėkštės. - Supraskite, nesakau, kad 
jam patiks, bet visai neverta susipykti su ponu Flečeriu Gordo- 
nu, stengiantis išgelbėti skaudamą vaikino sėdynę. Šiame krašte 
mano padėtis nesaugi, labai nesaugi. - Jis išpūtė žandus ir su- 
raukė antakius. 

Jau ne pirmą kartą pasigailėjau, kad nėra tikrų raganų. Jei 
būčiau buvusi ragana, būčiau tučtuojau pavertusi jį rupūže. Di- 
džiule, stora, karpota rupūže. 

Užgniaužusi pyktį vėl pamėginau jį įtikinti. 

— Man atrodo, dabar reikia gelbėti ne jo užpakalį; nerimą 
kelia jo sprandas. Rytą anglai ketina jį pakarti. 

Makranochas murmėjo po nosimi blaškydamasis tarsi lo- 
kys, uždarytas į ankštą narvą. Staiga stabtelėjo prieš mane ir 
prikišo nosį kuo arčiausiai. Jei nebūčiau buvusi tokia išsekusi, 
būčiau atšokusi. Bet visai neturėjau jėgų, todėl tik suklapsėjau 
akimis. 

- O jei pažadėčiau jums padėti, kokia būtų iš to nauda? - 
suriaumojo jis. 

Tada vėl pradėjo muistytis ir žingsniuoti, du žingsniai iki 
vienos sienos, staigus apsisukimas, net kailis švysteli, ir du 
žingsniai iki kitos. Vaikščiodamas šnekėjo, sulig kiekvienu 
žingsniu tardamas žodį, o kai apsisukdavo, pūkšdamas stab- 
telėdavo. 

— Ką nuėjęs pasakyčiau ponui Flečeriui? Jūsų štabe yra kari- 
ninkas, kuris laisvalaikiu kankina kalinius? O jeigu jis paklaus, 
iš kur žinau, atsakyčiau, kad man papasakojo Sassenach mo- 
teris, kurią, pasiklydusią tamsoje, rado mano vyrai. Neva tas 
žmogus stengiasi nepadoriai suartėti su jos sutuoktiniu, nusi- 
kaltėliu, už kurio galvą paskirta premija, juk jis - nuteistas my- 
riop žudikas? 

Makranochas atsistojo ir smogė letena į netvirtą stalą. 

— O kaip mano vyrai pateks į vidų? Jei, atkreipkite dėmesį, 
jei man, tarkim, pasisektų įsigauti vidun... 

- Pasisektų, - pertraukiau jį. - Galiu jums parodyti kelią. 

- Mmmfm. Na, kad ir kaip ten būtų, jei mes ten patektume, 
kas bus, kai ponas Flečeris užklups mano vyrus, klaidžiojančius 
po jo tvirtovę? Kitą rytą pasiųs kapitoną Randalą su keliais pa- 
būklais, ir šis sulygins Eldridžo dvarą su žeme, štai kaip! - Jis 

vėl pakratė galvą, suplevėsuodamas juodomis garbanomis. - Ne, 
mieloji, negaliu... 

Jį nutraukė staiga atsilapojusios trobelės durys. Pro jas įvirto 
dar vienas lankininkas, kuris prieš save stūmė Mertą, įrėmęs į jį 
peilio galą. Makranochas atsistojo ir nustebęs pažvelgė. 

- O čia gi kas? - paklausė. - Manytum, šiandien ne gili 
žiema ir sniegas, o gegužės pirmoji, ir visi vaikinai su mergužė- 
lėmis miške skina gėles! 

— Tai mano vyro klano narys, - tariau. - Kaip jau minėjau... 

Merta, nesutrikdytas nelabai šilto sutikimo, spoksojo į 
žmogystą su lokena, tarsi mintyse nubraukdamas plaukus ir 
metus. 

- Ar tik ne Makranochas? - tarė kone kaltinančiu tonu. - 
Man regis, kadaise dalyvavai susirinkime Leocho pilyje? 

Makranochas apstulbo. 

— Sakyčiau, iš tiesų kadaise! Beveik prieš trisdešimt metų. Iš 
kur žinai, vyruti? 

Merta patenkintas linktelėjo. 

- Ak, taip ir maniau. Buvau ten. Ir prisimenu tą susirinkimą 
dėl tos pačios priežasties kaip ir tu. 

Makranochas tyrinėjo sudžiūvusį mažylį, mėgindamas tris- 
dešimčia metų pajauninti tą raukšlėtą veidą. 

— Taip, pažįstu tave, - galop tarė. - Bet ne vardą, o tave. Per 
medžioklę viena ranka durklu nudobei sužeistą šerną. Narsų 
žvėrį. Tiesa, Makenzis tau padovanojo jo iltis - gražų rinkinį, 
iš kurio išeitų dvigubas ratas. Geras darbelis, vyruti. 

Akimirką raupuotą Mertos skruostą suraukšlėjo mina, labai 
jau panaši į pasitenkinimą. 

Krūptelėjau prisiminusi nuostabias barbariškas apyrankes, 
kurias mačiau Lalibroche. „Mano motinos, - pasakė Dženė, - 
padovanotos jos gerbėjo.“ Nepatikliai įbedžiau akis į Mertą. Net 
ir nusikėlus trisdešimčia metų į praeitį, jis nepanėšėjo į žmogų, 
gebantį pasiduoti švelniai aistrai. 

Galvodama apie Eleną Makenzi, prisiminiau jos perlus, ku- 
riuos nešiojausi prikabintus prie kišenės siūlės. Sugrabaliojau 
laisvą vėrinio galą ir ištraukiau jį į ugnies šviesą. 

- Galiu jums sumokėti, - tariau. - Juk nesitikėjau, kad jūsų 
vyrai rizikuos gyvybe be jokio atlygio. 

Pripuolęs neįsivaizduojamu greičiu, Makranochas išplėšė 
perlus man iš rankų ir įsistebeilijo netikėdamas savo akimis. 

— Iš kur juos gavai, moterie? - paklausė. - Juk sakei, kad 
tavo pavardė Freizer? 

- Taip. - Mane lenkė baisus nuovargis, bet atsitiesiau. - Per- 
lai mano. Juos man padovanojo vyras mūsų vestuvių dieną. 

- Nejaugi? - Šiurkštus balsas ūmai nutilo. Vis dar laikyda- 
mas perlus, Makranochas atsigręžė į Mertą. - Elenos sūnus? Ar 
šios moters vyras - Elenos sūnus? 

— Taip, - atsakė Merta ramiai kaip visada. - Tą suprastum, 
vos jį išvydęs. Vaikinas - tikra motina. 

Galop susizgribęs, kad gniaužia vėrinį, Makranochas atlen- 
kė pirštus ir švelniai paglostė blizgančius perlus. 

— Tai aš juos padovanojau Elenai Makenzi, - tarė. - Vestuvių 
proga. Būčiau juos įteikęs kaip savo žmonai, bet ji išsirinko kitą. 
O man taip dažnai prieš akis šmėžuodavo tie perlai, juosiantys 
gražų jos kaklą, kad pasakiau negalįs jų įsivaizduoti kitur. Taigi 
paprašiau, kad ji juos priimtų, o kai segės vėrinį, galvotų tik 
apie mane. Hm! 

Užplūdus prisiminimams, jis sušnarpštė, paskui atsargiai 
atidavė perlus man. 

— Dabar jie tavo. Nešiok į sveikatą, mieloji. 

- Jais pasipuošti turėsiu kur kas geresnių progų, - pasakiau, 
stengdamasi nuramdyti nekantrą dėl šių sentimentalių atsivėri- 
mų, - jei man padėsite susigrąžinti vyrą. 

Maža rausva burna, kuri vos šypsojo nuo savo šeimininko 
minčių, ūmai susičiaupė. 

— Ak, - tarė ponas Markusas, pešiodamas barzdą. - Supran- 
tu. Bet jau sakiau, mieloji, kad nežinau, kaip tą padaryti. Namie 

manęs laukia žmona ir trys vaikai. Taip, padėčiau Elenos sūnui, 
tačiau tu prašai kiek per daug. 

Staiga visiškai nusilpo kojos ir aš dunkstelėjau ant kėdės. 
Pečiai nusviro, nunarinau galvą. Neviltis tempė žemyn kaip 
inkaras. Užsimerkiau ir nuklydau į miglotą, tuščią vietą, kur 
tvyrojo tik skausminga pilka tamsuma, o vis dar besiginčijančio 
Mertos balsas tebuvo silpnas amsėjimas. 

Iš sąstingio mane pažadino galvijų bliovimas. Pakėlusi akis, 
išvydau Makranochą, lyg viesulas lekiantį iš trobelės. Kai jis ati- 
darė duris, vidun plūstelėjo žiemiškas oras, gaudžiantis nuo gal- 
vijų maurojimo ir žmonių riksmų. Durims už didžiulės gauruo- 
tos figūros užsitrenkus, atsisukau į Mertą, norėdama paklausti, 
ką jis mano daryti toliau. 

Pamačiusi jo miną, nebepratariau nė žodžio. Beveik visada 
jo veide regėdavau kantrų rūstumą, bet dabar Merta švytėjo iš 
tvardomo jaudulio. Čiupau jam už rankos. 

- Kas yra? Tučtuojau klok! 

Jis spėjo pasakyti: 

— Karvės! Jos Makranocho! 

Tada į namelį įgriuvo Makranochas pirma savęs niuksinda- 
mas išstypusį jaunuolį. Dar kartą stumtelėdamas priplojo jį prie 
tinkuotos namelio sienos. Turbūt akistata Makranochui atrodė 
veiksminga priemonė; tokį pat nosies prikišimo prie nosies me- 
todą jis anksčiau išbandė ir su manimi. Jaunuolis, šaltakraujiš- 
kesnis ar ne toks pavargęs kaip aš, gūžėsi prie sienos kuo toliau 
nuo Makranocho. 

O šis prabilo maloniai ir protingai: 

— Absalomai, vyruti, išsiunčiau tave prieš tris valandas par- 
varyti keturiasdešimties galvijų. Sakiau, kad reikia juos rasti, 
nes kyla prakeikta pūga. - Gražaus tembro balsas dudeno vis 
garsiau. - Išgirdęs lauke bliaunančias karves, sau tariau: „Ak, 
Markusai, juk grįžo Absalomas, radęs visus galvijus. Koks šau- 
nus vaikinas. Dabar, kai karvės bus saugiai suvarytos į tvartus, 
galėsime visi keliauti namo ir sušilti prie ugnies.“ 

Negrabi ranka įsikibo į Absalomo švarką. Audinys, sučiup- 
tas trumpų ir storų pirštų, ėmė garankščiuotis. 

- Ir štai išeinu pagirti tavęs už gerą darbą ir pradedu skai- 
čiuoti gyvulius. Ir kiek suskaičiuoju, Absalomai, gražuolėli? - 
Makranochas dabar jau riaumojo galingu balsu. Nors Markuso 
Makranocho balsas nebuvo itin stiprus, jo plaučių būtų paka- 
kę trims normalaus sudėjimo vyrams. - Penkiolika! - sustugo 
timptelėdamas nelaimėlį Absalomą ant pirštų galų. - Jis randa 
penkiolika galvijų iš keturiasdešimties! O kur kiti? Kur? Palaidi 
klaidžioja po sniegą, ko! mirtinai sušals! 

Vykstant tam spektakliui, Merta skubiai nėrė į tamsą kam- 
pe. Bet aš mačiau jo veidą - Markusui ištarus šiuos žodžius, 
jo akys linksmai sublizgo. Staiga supratau, ką jis pradėjo man 
sakyti, ir sumojau, kur dabar yra Rupertas. Tiksliau, gal ne kur 
yra, o ką veikia. Man sužibo mažytė viltis. 


=— 


Buvo aklinai tamsu. Kalėjimo šviesos apačioje blausiai 
spingsojo per sniego šydą it nuskendusio laivo žibintai. Lauk- 
dama po medžiu su dviem bičiuliais, mintyse kokį tūkstantąjį 
kartą perkračiau viską, kas gali baigtis nesėkme. 

Ar Makranochas įvykdys savo sandėrio dalį? Turėtų, jei ti- 
kisi atgauti vertingus grynaveislius Aukštumų galvijus. Ar po- 
nas Flečeris patikės Makranochu ir įsakys tučtuojau apieškoti 
požeminį kalėjimą? Galbūt, nes baronetas buvo žmogus, kuris 
taip lengvai nepasiduoda. 

Mačiau, kaip griovyje, vedančiame prie slaptų užpakalinių 
durų, vienas po kito dingo galvijai, juos ginė įgudęs Rupertas 
su savo vyrais. Bet ar jiems pavyks priversti tuos gyvulius prasi- 
sprausti pro duris? O jeigu pasiseks, kaip elgsis tie puslaukiniai 
galvijai, patekę į vidų ir įstrigę akmeniniame koridoriuje, ap- 
šviestame ryškių deglų? Na, gal ir viskas bus gerai. Koridorius 
juk panėšės į jų tvartą akmeninėmis grindimis, panašūs bus ir 
deglai, žmonių dvokas. Jeigu jie ten atsidurs, planas gal išdegs. 

Kažin ar Randalas ims šauktis pagalbos įsiveržus bandai, juk 
bijos, kad išaiškės jo žaidimėliai. 

Vos be tvarkos risnojantys gyvuliai bus užvesti ant tinka- 
mo tako, jų prižiūrėtojai turės dumti kuo toliau nuo kalėjimo 
ir galvotrūkčiais joti į Makenzių žemes. Randalas - tiek to; ką 
jis galėtų vienas padaryti tokiomis aplinkybėmis? Bet kas bus, 
jei triukšmas pernelyg greitai atkreips kalėjimo įgulos dėmesį? 
Duglas atsisakė mėginti ištraukti savo sūnėną iš Ventvorto, taigi 
galėjau įsivaizduoti jo pyktį, jei už įsilaužimą į cypę būtų suim- 
ti keli Makenziai. Bet už tai nenorėjau prisiimti atsakomybės 
ir aš, nors Rupertas labai veržėsi rizikuoti. Įsikandau į nykštį 
ir mėginau nusiraminti, galvodama apie storą kieto, garsą slo- 
pinančio granito sluoksnį, kuris skyrė požeminį kalėjimą nuo 
patalpų viršuje. 

Žinoma, labiausiai bijojau, kad jeigu viskas ir pavyks, jau 
bus per vėlu. Laukdamas ar nelaukdamas budelio, Randalas 
galėjo persistengti. Prisiklausiusi kareivių, grįžtančių iš karo 
belaisvių stovyklų, pasakojimų, gerai žinojau, kad nieko nėra 
lengviau, kaip kaliniui mirti „per nelaimingą atsitikimą“ ir jo 
kūnui pradingti prieš pasipilant nepatogiems oficialiems klau- 
simams. Net jei tokių klausimų ir kiltų, o Randalas būtų išaiš- 
kintas, mane - ir Džeimį - tai mažai tepaguostų. 

Ryžtingai vijau vaizdinius, kaip gali būti panaudoti namų 
ūkio įrankiai ant to stalo. O prieš akis vis šmėkščiojo sutru- 
pinto piršto, prispausto prie stalo, kaulo atplaišos. Krumpliais 
stipriai patryniau odinį balną, mėgindama ištrinti tą reginį.“ 
Visas kūnas truputį degė, todėl nusimoviau pirštinę, norė- 
dama apžiūrėti įdrėskimus, kuriuos ant rankos paliko vilko 
dantys. Nieko baisaus, tik keli įbrėžimai ir viena skylutė nuo 
smailo danties, kuris įsmigo per pirštinės odą. Išsiblaškiusi 
lyžtelėjau žaizdą. Save tikinau, kad padariau viską, bet tas ne- 
padėjo. Padariau tik tai, ką galėjau, bet netgi tai žinant laukti 
nebuvo lengviau. 

Galų gale išgirdome silpną, sutrikusį riksmą nuo kalėjimo 
pusės. Vienas Makranocho žmogus uždėjo ranką ant mano ar- 
klio apynasrio ir mostelėjo medžių link. Ten, ant žemės, sniego 
buvo kur kas mažiau, o vėjo šuorai po susiraizgiusiomis miške- 
lio šakomis nutykdavo. Plonos sniego linijos ant uolėtos, lapais 
nubarstytos dirvos buvo griežtos ir netikėtos. Nors snigo ne 
taip smarkiai, matomumas buvo toks prastas, kad juodi me- 
džių kamienai už kelių pėdų keistai šmėkšojo, kai nekantriai 
vadeliojau arklį aplink mažą proskyną. 

Storas sniego sluoksnis slopino artėjančių kanopų kaukšė- 
jimą, ir jį išgirdome tik arkliams atsidūrus kone virš mūsų. Du 
Makranocho bendrai išsitraukė pistoletus, sustojo prie medžių 
ir ėmė laukti, bet aš, išgirdusi duslų galvijų maurojimą, paragi- 
nau arklį iš miškelio. 

Ponas Markusas Makranochas, atpažįstamas iš keršo arklio 
ir lokenos apsiausto, jojo pirmas įkalnėn, sniegas žiro iš po ka- 
nopų. Iš paskos risnojo keli vyrai, sprendžiant iš balsų, gerai 
nusiteikę. Dar daugiau žmonių tolėliau apėję iš užpakalio įky- 
riai ragino gyvulių bandą, varydami sutrikusius gyvulius aplink 
kalvą užsitarnautų Makranocho tvartų link. 

Makranochas sustojo šalia manęs, kvatodamas iš visos širdies. 

- Turiu jums padėkoti, ponia Freizer, - sušuko jis per sniego 
skraistę, - už linksmiausią vakarą. 

Ankstesnis įtarumas buvo išgaravęs ir jis kuo nuoširdžiau- 
siai pasisveikino su manimi. Antakiai ir ūsai buvo snieguoti, 
todėl Makranochas panėšėjo į šėliojantį Kalėdų Senelį. Paėmęs 
mano arklį už apynasrio, nuvedė į ramesnę miškelio vietą. Pa- 
mojęs mano dviem bendrakeleiviams, kad leistųsi žemyn ir pa- 
dėtų ginti gyvulius, nulipo nuo arklio ir vis dar juokdamasis 
nukėlė mane nuo balno. 

- Būtumėt mačiusi! - kikeno jis, iš ekstazės apkabinęs 
save. - Ponas Flečeris pasidarė raudonas kaip liepsnelės krū- 
tinė, kai įsiveržiau vidury vakarienės šaukdamas, kad jis savo 


326 DIANA GABALDON 


pastate slepia vogtą nuosavybę. Kai nulipom laiptais ir kalėjimo 
viršininkas išgirdo gyvulius, bliaunančius taip, tarsi grumėtų 
perkūnija, maniau, prikraus į kelnes. Jis... 

Nekantriai nusipurčiau jo ranką. 

- Man nerūpi jo kelnės. Ar radot mano vyrą? 

Makranochas kiek surimtėjo, rankove šluostydamasis akis. 

— O taip. Radom. 

— Kaip jis? - ramiai paklausiau, nors norėjau rėkti. 

Makranochas linktelėjo į medžius už manęs. Atsisuku- 
si pamačiau raitelį, atsargiai besibraunantį pro šakas, o per 
balno gugą buvo permestas kūnas, uždengtas storu apklotu. 
Puoliau į priekį, o man įkandin - Makranochas, paslaugiai 
beaiškinantis: 

- Jis gyvas arba bent toks buvo, kai jį radom. Nors su juo 
buvo labai blogai elgiamasi. Vargšas vaikinas. 

Nutraukiau apklotą nuo Džeimio galvos ir būgštaudama 
pradėjau jį kaip įmanydama atidžiau apžiūrinėti, nors arklys 
nenustygo vietoje nuo lėkimo šaltyje jaudulio ir papildomos 
naštos. Pastebėjau tamsias mėlynes, susitaršiusiuose plaukuose 
užčiuopiau kraujo krešulių, bet blausioje šviesoje daugiau nieko 
negalėjau įžiūrėti. Pasirodė, kad lediniame kakle pajutau pulsą, 
bet tuo suabejojau. 

Makranochas sugriebė mane už alkūnės ir atitraukė. 

— Mieloji, pasistengsime kuo greičiau jį nugabenti vidun. 
Eime su manimi. Hektoras jį nuneš į namą. 

Pagrindinėje Eldridžo dvaro, Makranocho namų, svetainė- 
je Hektoras paguldė nešulį ant kilimo prie židnio. Čiupęs už 
apkloto kampo, atsargiai jį išvyniojo, ir ant rausvų ir geltonų 
ponios Anabelės Makranoch gėlių, kuriomis ji didžiavosi ir 
džiaugėsi, šleptelėjo suglebęs nuogas kūnas. 

Ponios Anabelės garbei reikia pasakyti, kad ji, regis, nė ne- 


Ž . . . 


Penktą dešimtį pradėjusi į paukštį panėšinti moteris, išsipusčiu- 

si kaip dagilis, spinduliuojanti geltono šilko drabužiu, plodama 
rankomis skubino tarnaites, kurios zujo visomis kryptimis. Vos 
man spėjus nusimesti apsiaustą, šalia atsirado paklodžių, balti- 
nių, karšto vandens ir viskio. 

— Bus geriausia, jeigu jį apversite ant pilvo, - patarė ponas 
Markusas, pildamas viskio į du didelius stiklus. - Jo nugara nu- 
plakta ir taip gulėti jam labai nesmagu. Nors kažin ar jis ką 
nors jaučia, - pridūrė įdėmiai žvelgdamas į mirtinai išblyškusį 
Džeimio veidą ir užmerktus melsvus vokus. - Ar esate tikra, 
kad jis dar gyvas? 

— Taip, - atsakiau, vildamasi, kad neklystu. 

Sutelkusi visas jėgas pamėginau apversti Džeimį. Atrodė, 
kad be sąmonės jis triskart sunkesnis. Man padėti puolė Ma- 
kranochas, ir mes paguldėm jį ant apkloto nugara į židinį. 

Skubiai apžiūrint paaiškėjo, kad jis iš tikrųjų gyvas, su vi- 
somis kūno dalimis, ir jam negresia pavojus mirtinai nukrau- 
juoti, todėl paskui jau galėjau neskubėdama tyrinėti, kaip jis 
sužalotas. 

— Pasiųsčiau daktaro, - tarė ponia Anabelė, įtariai žiūrėda- 
ma į kūną, kuris panėšėjo į negyvėlį. - Bet abejoju, ar jis čia 
atvyks per valandą, lauke smarkiai drebia sniegas. 

Jos balsas nenorus ne tik dėl sniego, pamaniau. Daktaras 
būtų dar vienas pavojingas liudytojas, kad jos name slepiamas 
pabėgęs nusikaltėlis. 

— Nesivarginkit, - išsiblaškiusi pasakiau. - Aš pati esu 
daktarė. 

Nepaisydama nustebusių Makranochų žvilgsnių, atsiklau- 
piau prie to, kas buvo likę iš mano vyro, užklojau jį ir ėmiau 
dėti karštu vandeniu suvilgytus skudurus ant jo kūno. Labiau- 
siai man rūpėjo jį sušildyti; kraujas jo nugara sroveno lėtai, to- 
dėl su tuo galėjau tvarkytis vėliau. 

Ponia Anabelė nutolo, pritilo ir jos šaukiantis, kviečiantis, 
nurodinėjantis aukštas dagilio balsas. Jos sutuoktinis pritūpęs 

šalia rankomis bukais pirštais įgudusiais judesiais trynė susti- 
rusias Džeimio kojas, kartkartėmis stabtelėdamas siurbtelėti 
viskio. 

Po truputį atklodama apklotus apžiūrėjau sužalojimus. Nuo 
sprando iki kelių Džeimį vagojo smulkūs dryžiai, turbūt nuo 
vežėjo botago, su jais dailiai kryžiavosi randai it koks peltakis. 
Sužalojimų tvarka bylojo, kad kiekvienas nuobaudos kirtis buvo 
apgalvotas, ir man pasidarė šleikštu iš įtūžio. 

Per pečius buvo mušama kažkokiu sunkesniu daiktu, ti- 
kriausiai lazda, o įkirčiai vietomis buvo tokie gilūs, kad vienoje 
pusėje net matėsi blizgantis mentikaulis. Prie sunkiausių žaizdų 
prispaudžiau storą medvilnės sluoksnį ir tęsiau apžiūrą. 

Sumušimas kairiame šone, kur smogė plaktukas, buvo bjau- 
riai ištinęs, juodas ir violetinis lopas atrodė didesnis už pono 
Markuso plaštaką. Tikrai sulaužyti šonkauliai, bet jie gali pa- 
laukti. Mano dėmesį patraukė pamėlusios dėmės ant kaklo ir 
krūtinės, kur oda buvo susiraukšlėjusi, raudona ir išpūslėjusi. 
Vienos dėmės kraštai buvo apdegę, su baltų pelenų apvadu. 

- Po galais, kieno čia darbas? 

Ponas Markusas jau buvo baigęs teikti pagalbą ir labai susi- 
domėjęs žiūrėjo per mano petį. 

- Įkaitinto žarsteklio. 

Balsas buvo silpnas ir neaiškus; tik po valandėlės susiprotė- 
jau, kad tai pasakė Džeimis. Jis sunkiai pakėlė galvą, ir supratau, 
kodėl jam taip nelengva šnekėti; viena apatinės jo lūpos pusė 
buvo smarkiai sumušta ir ištinusi, lyg jam būtų įgėlusi bitė. 

Nepaprastai tvardydamasis, ponas Markusas užkišo ranką 
Džeimiui už sprando ir jam prie lūpų pridėjo stiklą viskio. Kai 
alkoholis nutvilkė perplėštą lūpą, Džeimis suvirpėjo, bet išgėrė 
stiklą iki dugno, tada vėl padėjo galvą ant grindų. Jo akys nu- 
krypo į mane, apsitraukusios skausmo ir viskio migla, bet vis 
dėlto linksmai spindinčios. 

— Karvės? - paklausė jis. - Ar iš tikrųjų buvo tos karvės, ar 
man prisisapnavo? 


SVETIMŠALĖ 329 


- Na, tuo metu nieko geriau nesugalvojau, - tariau švytė- 
dama iš palengvėjimo, kad regiu jį gyvą ir sąmoningą. Uždėjau 
ranką ant galvos ir pasukau ją, norėdama apžiūrėti didžiulę mė- 
lynę ant skruostikaulio. - Nekaip atrodai, po šimts. Kaip jautie- 
si? - pasiteiravau iš seno įpročio. 

- Gyvas. 

Jis šiaip taip pasirėmė alkūne ir linktelėjęs išgėrė pono Mar- 
kuso pasiūlytą antrą stiklą viskio. 

— Manai, turėtum tučtuojau nusigerti? - paklausiau, mėgin- 
dama ištirti jo akių vyzdžius, ar nematyti smegenų sukrėtimo 
ženklų. 

Jis sukliudė man, užsimerkdamas ir atlošdamas galvą. 

- Taip, - atsakė ir atidavė tuščią stiklą ponui Markusui, o šis 
pakreipė jį grafino pusėn. 

- Šiam kartui pakaks, Markusai. - Ponia Anabelė, pasiro- 
džiusi kaip saulė rytuose, sulaikė vyrą įsakmiu čiulbesiu. - Vai- 
kinui reikia karštos stiprios arbatos, o ne viskio. 

Įkandin jos atkeliavo arbata sidabriniame arbatinuke, jį at- 
nešė tarnaitė, kurios natūralios viršenybės minos netrikdė tai, 
kad ji vis dar vilkėjo naktiniais marškiniais. 

— Karštos stiprios arbatos su ganėtinai daug cukraus, - pa- 
taisiau. 

- Ir galbūt su šlakeliu viskio, - tarė ponas Markusas, grakš- 
čiai nudengdamas arbatinuko, plaukiančio pro jį, dangtelį ir iš 
grafino dosniai šliūkštelėdamas viskio. 

Džeimis džiaugsmingai paėmė garuojantį puodelį ir kilste- 
lėjo, nebyliai pagerbdamas poną Markusą, tada pridėjo karštą 
gėrimą prie burnos. Jo ranka smarkiai sudrebėjo, ir aš apglėbiau 
jo pirštus, prilaikydama puodelį. 

Tarnai jau nešė į kambarį sudedamąją lovą, čiužinį, dar ant- 
klodžių, tvarsčių, karšto vandens ir didelę medinę dėžę, kurioje 
buvo namų vaistinėlė. 

— Pamaniau, mums geriausia bus triūsti prie židinio, - pa- 

aiškino ponia Anabelė žaviu paukštišku balseliu. - Čia švie- 
siau, be to, tai šilčiausia vieta visame name. 

Pagal jos nurodymus du stambesni tarnai, suėmę už galų 
antklodę, ant kurios gulėjo Džeimis, sklandžiai perkėlė jį ant 
sudedamosios lovos prieš ugnį, o dar kitas tarnas stropiai žarstė 
nakčiai supiltas anglis, kurstydamas didėjančią liepsną. Tarnai- 
tė, atnešusi arbatos, įgudusi degiojo plonas vaško žvakes šako- 
toje žvakidėje ant indaujos. Nors ir tokia panaši į paukštį gies- 
mininką, ponia Anabelė aiškiai buvo tikras viršila. 

- Taip, dabar, kai jis atsigavo, kuo greičiau susitvarkysime, tuo 
bus geriau, - pasakiau. - Ar rastumėte maždaug dviejų pėdų ilgio 
lentą, tvirtos juostos ir keletą mažų, tiesių, plokščių tokio ilgio 
pagaliukų? - Praskėčiau pirštus rodydama kokius keturis colius. 

Vienas tarnas, vykdydamas mano paliepimą, išnyko šešė- 
liuose kaip džinas. 

Visas namas atrodė magiškai, turbūt dėl kontrasto tarp sti- 
praus šalčio lauke ir prabangios šilumos viduje, o gal tik dėl 
to, kad po daugybės baimės ir nerimo valandų man atlėgo šir- 
dis - Džeimis saugus. 

Sunkių tamsių baldų lakas blizgėjo žibintų šviesoje, ant in- 
daujos tviskėjo sidabras, o dailūs stiklo ir porceliano niekučiai 
puošė židinio atbrailą - keista kruvino, sumaitoto kūno prie 
ugnies priešingybė. 

Niekas nieko neklausinėjo. Mes buvom pono Markuso sve- 
čiai, ir ponia Anabelė elgėsi taip, lyg vidurnaktį užgriūvantys 
žmonės ir ant kilimo lašantis kraujas būtų kasdienybė. Man pir- 
mąsyk toptelėjo, kad gal jų namuose jau yra buvęs toks įvykis. 

- Labai bjauru, - tarė ponas Markusas su kompetencija, 
įgyta kovos lauke, apžiūrinėdamas sutriuškintą ranką. - Ir tur- 
būt baisiai skauda. Bet vis dėlto toks sužalojimas tavęs nenu- 
varys į kapus, ar ne? - Jis atsitiesė ir konfidencialiai kreipėsi 
į mane: - Išgirdęs jūsų pasakojimą, tikėjausi, kad bus blogiau. 
Be šonkaulių ir rankos, daugiau kaulai niekur nelūžę, o žaizdos 
sugis. Sakyčiau, tau pasisekė, vaikine. 


SVETIMŠALĖ 331 


Lovoje pasigirdo tylus gulinčios figūros prunkštelėjimas. 

— Šitai galima pavadinti sėkme. Rytą jie ketino mane pakar- 
ti. - Džeimis neramiai pakrutino galvą ant pagalvės, mėginda- 
mas pažvelgti į poną Markusą. - Ar tai žinojot... sere? - pridūrė 
pamatęs pono Markuso liemenę, kurioje tarp balandžių ir rožių 
buvo sidabru išsiuvinėtas šeimos herbas. 

Makranochas į šią smulkmeną numojo ranka. 

- Jeigu jis norėjo, kad budeliui pasirodytum deramai, kiek 
persistengė gražindamas tau nugarą, - pasakė. 

Ponas Markusas nuėmė permirkusį tvarstį ir pakeitė švariu. 

— Taip, jis truputį pametė galvą, kai... kai jis... - Džeimis 
labai stengėsi išspausti žodžius, bet jam nesisekė, tad pasidavė 
ir užsimerkęs nusuko veidą į ugnį. - Dieve, kaip aš pavar- 
gau, — tarė. 

Leidome jam ilsėtis, kol šalia manęs išdygo tarnas su įtva- 
rais, kurių prašiau. Atsargiai paėmiau suknežintą dešinę Džei- 
mio ranką ir prikišau prie žvakės ištirti. 

Reikėjo dėti įtvarą, ir kuo greičiau. Sužeisti raumenys jau 
buvo pritraukę pirštus. Kai aiškiai išvydau baisiai sumaitotą ga- 
lūnę, pasijutau bejėgė. Kad jis kada nors vėl valdytų tą ranką, 
reikėjo pasistengti. 

Per mano apžiūrą ponia Anabelė laikėsi nuošaliai, bet žiū- 
rėjo susidomėjusi. Kai nuleidau Džeimio ranką, ji žengė artyn 
ir atidarė dėžutę su medicinos priemonėmis. 

- Tikriausiai jums pravers taukės ir turbūt vyšnios žievė. 
Nežinau... - Ji abejodama pažvelgė į Džeimį. - Ir gal dėlės? 

Išpuoselėta jos ranka pakibo virš uždengto indelio, pilno 
drumzlaus skysčio. Krūptelėjau ir papurčiau galvą. 

— Ne, vargu; dabar ne. Iš tikrųjų man praverstų... gal turite 
kokio nors opiato? 

Atsiklaupiau prie jos patyrinėti dėžės turinio. 

— O taip! - Jos ranka nukeliavo tiesiai prie žalio flakonė- 
lio. - Opijaus tinktūra, - perskaitė etiketę. - Ar tiks? 

- Puikiai. - Su džiaugsmu paėmiau buteliuką. - Na, ge- 
rai, - gyvai tariau Džeimiui, į stiklinę pildama šlakelį kvapaus 
skysčio, — turėsi atsisėsti ir šitai išgerti. Tada užmigsi ir ilgai 
nepabusi. 

Tiesą sakant, šiek tiek abejojau, ar protinga duoti opijaus 
tinktūros, kai jis jau išgėręs nemažai viskio, bet nė neįsivaizda- 
vau, kaip atstatyčiau ranką, jeigu jis būtų sąmoningas. Pakrei- 
piau buteliuką, ketindama įpilti dar. 

Džeimis sulaikė mane sveikąja ranka. 

— Nenoriu narkotikų, - griežtai tarė. - Nebent dar lašelį vis- 
kio, - jis padvejojo, liežuviu liesdamas prikąstą lūpą, - ir ko 
nors, ką galėčiau sukąsti tarp dantų. 

Tai išgirdęs, ponas Markusas nužingsniavo prie gražiai spin- 
dinčio Šeratono stalo kampe ir ėmė raustis. Netrukus grįžo su 
gabalėliu nutrintos odos. Atidžiai įsižiūrėjusi, pamačiau dau- 
gybę vienas ant kito užeinančių pusapskritimių, įsispaudusių 
storoje odoje. Dantų žymės, pasibaisėjau supratusi. 

- Štai, - paslaugiai tarė ponas Markusas. - Juo naudojausi 
Šv. Simono ligoninėje; labai pravertė, kai kojoje buvo įstrigusi 
muškietos kulka. 

Išsižiojusi žiūrėjau, kaip Džeimis dėkingas linkteli ir paėmęs 
odos gabalėlį nykščiu paglosto dantų žymes. Apstulbusi lėtai 
pasakiau: " 

— Nejaugi manai, kad sustatysiu devynis lūžusius kaulus tau 
sąmoningam? 

— Taip, - atsakė Džeimis, įsikišo odą tarp dantų ir bandyda- 
mas sukando. Tada pastumdė odos skiautę pirmyn atgal, ieško- 
damas patogios vietos sukąsti. 

Reginio teatrališkumas mane sutrikdė, ir šiokia tokia savi- 
tvarda, kurią buvau sukaupusi, staiga išgaravo. 

— Gal liautumeis vaidinti sumautą didvyrį?! - užrikau ant 
Džeimio. - Visi žinome, ką patyrei, ir tau nereikia įrodinėti, 
kiek gali iškęsti! O gal manai, kad be tavo vadovavimo ir nuo- 

latinio nurodinėjimo, ką kiekvienas turi daryti, sugniušim? Po 
šimts, kas manai esąs, prakeiktas Džonas Veinas*?! 

Stojo nejauki tyla. Džeimis dėbsojo į mane pražiota burna. 
Paskui tyliai tarė: 

- Klere, esam už kokių dviejų mylių nuo Ventvorto kalėji- 
mo. Rytą turėjau būti pakartas. Nesvarbu, kas nutiko Randalui, 
bet anglai netrukus pastebės, kad pabėgau. 

Prikandau lūpą. Jis sakė tiesą. Man neapdairiai paleidus 
kitus kalinius, kuriam laikui gal ir kilo sumaištis, tačiau galų 
gale visi bus suskaičiuoti ir prasidės paieška. O aš pasirinkau 
griausmingą pabėgimo būdą, todėl netrukus dėmesys nukryps 
į Eldridžo dvarą. 

- Jeigu pasiseks, - toliau kalbėjo ramus balsas, - sniegas su- 
laikys paiešką, kol spėsim iš čia dingti. Jeigu ne... - Jis gūžtelėjo 
pečiais, spoksodamas į liepsnas. - Klere, nesileisiu vėl jų su- 
čiumpamas. O jei būsiu prigirdytas narkotikų ir gulėsiu bejėgis, 
kai jie pasirodys... tada galbūt atsibusiu kameroje, surakintas 
grandinėmis... Klere, to nebeištverčiau. 

Man ant apatinių blakstienų pakibo ašaros. Žvelgiau į jį iš- 
plėstomis akimis, bijodama sumirksėti, kad ašaros nenuriedėtų 
skruostais. 

Jis užsimerkė prieš liepsnos kaitrą. Žėrinti ugnis apgaulin- 
gai sveikai rausvino išblyškusius jo skruostus. Mačiau, kaip jam 
ryjant seilę sukrutėjo ilgieji stemplės raumenys. 

— Neverk, Sasenach, - pasakė taip tyliai, kad vos išgirdau. 
Jis ištiesė sveikąją ranką ir paplekšnojo man per koją, mėgin- 
damas nuraminti. - Manau, mieloji, mes ganėtinai saugūs. Jei 
atrodytų, kad mus gali paimti į nelaisvę, negaiščiau nė vienos 
iš paskutinių savo valandų, leisdamas tau gydyti man ranką, 
kurios nebereikės. Eik ir atvesk pas mane Mertą. Tada atnešk 
išgerti, ir mes pratęsime darbą. 


* Džonas Veinas (John Wayne, 1907-1979) - JAV kino aktorius, išgarsėjęs vesternais. 

Buvau labai užsiėmusi prie stalo, ruošdama medicinos 
priemones, todėl negirdėjau, ką jis pasakė Mertai, bet mačiau, 
kaip jų galvos trumpai susiglaudė, paskui raumeninga Mertos 
ranka švelniai palietė jaunesnio vyro ausį - vieną iš kelių ne- 
sužeistų vietų. 

Atsisveikindamas Merta linktelėjo ir šonu nuslinko prie 
durų. Kaip žiurkė, toptelėjo man, lekianti pasieniais, kad niekas 
jos nepastebėtų. Kai Merta išėjo į koridorių, nuskubėjau jam iš 
paskos ir stvėriau už skraistės, kol jis nespėjo išnerti pro prie- 
kines duris. 

— Ką jis tau sakė? - piktai paklausiau. - Kur trauki? 

Tamsus, liesas žmogutis, valandėlę padelsęs, ramiai atsakė: 

— Su jaunuoju Absalomu keliauju prie Ventvorto kalėjimo 
ir mes jį stebėsime. Jei raudonšvarkiai pasuks šia kryptimi, tu- 
rėsiu pirma jų atlėkti čia ir, jei bus laiko, judu paslėpti, paskui 
išjosiu su trimis arkliais, kad nuviliočiau persekiotojus nuo 
dvaro. Yra rūsys, kuris tiktų slėptuvei, jei kareiviai neieškos 
labai nuodugniai. 

— Ojei pristigs laiko pasislėpti? 

Prisimerkusi žiūrėjau į jį, skatindama neatsakyti. 

— Tada nužudysiu jį ir pasiimsiu tave, - tučtuojau atsakė 
Merta. - Nors to nenoriu, - pridūrė nemaloniai išsišiepdamas 
ir jau ketino eiti. 

— Luktelėk! - griežtai sušukau, ir jis sustojo. - Ar turi dar 
vieną durklą? 

Pasišiaušę jo antakiai pakilo, bet ranka tuoj pat nukeliavo 
prie diržo. 

- Tau jo reikia? Čia? 

Jis nužvelgė prabangų ramų prieškambarį su ištapytu ant 
lubų Adomu ir drobe apmuštomis plokštėmis. 

Mano durklo kišenė buvo suplyšusi. Paėmusi jo durklą, įsi- 
kišau tarp suknelės ir liemenės nugaroje, kaip mačiau darant 
čigones. 

— Juk niekas nežino? - ramiai pasakiau. 


SVETIMŠALĖ 335 


== 

Baigusi ruoštis, ėmiau Džeimį čiupinėti kaip įmanyda- 
ma švelniau, vertindama žalą, spręsdama, ką turėsiu padaryti. 
Džeimis staigiai įkvėpė, kai paliečiau itin skaudamą vietą, bet 
gulėjo užsimerkęs, o aš lėtai narsčiau kiekvieną kaulelį ir sąnarį, 
vertindama visų lūžių ir išnirimų padėtį. 

— Atleisk, - sumurmėjau. 

Norėdama palyginti, paėmiau ir sveikąją jo ranką. Atsargiai 
patikrinau kiekvieną jos ir sužeistos rankos pirštą. Be rentgeno 
ir be jokios patirties, kuri man būtų pravertusi, užčiuopdama 
ir atstatydama suknežintus kaulus turėjau pasikliauti tik savo 
nuovoka. 

Pirmas sąnarys buvo sveikas, bet antras pirštakaulis lūžęs. 
Spustelėjau stipriau, mėgindama nustatyti lūžio ilgį ir kryptį. 
Sumaitota ranka tarp mano pirštų nė nekrustelėjo, o sveikoji 
silpnai, nevalingai susigniaužė. 

— Atsiprašau, - vėl sumurmėjau. 

Sveikoji ranka staiga išsivadavo iš mano rankų, ir Džeimis 
pasirėmė ant alkūnės. Išspjovęs odos kamšalą, pažiūrėjo į mane 
tarsi šelmiškai, tarsi suirzęs. 

— Sasenach, - pasakė, - jei atsiprašinėsi kiekvieną sykį man 
suskaudus, naktis bus labai labai ilga. Viskas ir taip jau kiek 
užtruko. 

Tikriausiai atrodžiau lyg suparalyžiuota, nes Džeimis ėmė 
tiesti ranką, paskui sulaikė ją, susiraukdamas nuo judesio. Bet 
jis užgniaužė skausmą ir griežtai tarė: 

— Žinau, kad nenori man suteikti skausmo. Bet neturi kitos 
išeities, kaip ir aš, taigi visai nebūtina dėl to kentėti abiem. Da- 
ryk, ką turi daryti, o aš rėksiu, jei turėsiu rėkt. 

Jis vėl įsikišo į burną odos skiautę, nuožmiai parodė man 
sukąstus dantis, paskui lėtai ir sąmoningai paskersakiavo. Labai 
panėšėjo į pakvaišusį tigrą, ir aš nespėjusi susitvardyti pratrū- 
kau pusiau isterišku juoku. 

Rankomis užsidengiau burną, man užkaito skruostai, kai iš- 
vydau apstulbusius ponios Anabelės ir tarnų, stovinčių už Džei- 
mio, veidus. Jie, žinoma, nematė Džeimio veido. Pono Markuso, 
kuris, sėdėdamas ant kėdės prie lovos, pagavo greitą jo žvilgsnį, 
kastuvo formos barzdoje atsirado šypsena. 

— Be to, - pridūrė Džeimis, vėl išspjovęs odos gabalėlį, - jei 
anglai pasirodytų po šito, manau, maldaučiau jų, kad vėl mane 
pasiimtų. 

Paėmiau odą, įspraudžiau jam tarp dantų ir atlošiau galvą, 
kad jis atsigultų. 

— Klounas, - pasakiau. - Visažinis. Prakeiktas didvyris. 

Bet Džeimis palengvino man naštą, todėl darbavausi ra- 
miau. Jeigu ir pastebėdavau trūktelėjimą ar grimasą, bent ne- 
besijaučiau labai prastai. 

Po truputį įnikau į darbą, visą protą nukreipdama į savo 
pirštų galus, vertindama kiekvieną sužalotą vietą ir spręsdama, 
kaip tiesiai sudėti sutriuškintus kaulus. Laimė, nykštys nuken- 
tėjo mažiausiai; buvo lūžęs tik pirmas jo sąnarys. Jis sugis. Ma- 
žylio piršto krumplys buvo visiškai sutriuškintas; jutau tik tylų 
kaulo skeveldrų čerškėjimą, kai, Džeimiui dejuojant, ritinėjau 
jį nykščiu ir smiliumi. Daugiau nieko negalėjau padaryti, tik jį 
įtverti ir tikėtis geriausio. 

Sudėtingiausiai lūžęs buvo didysis pirštas. Jį reikėjo ištie- 
sinti, sukišant stirksantį kaulą atgal pro perplyšusią mėsą, kaip 
buvau mačiusi darant, bet sukėlus bendrą nejautrą ir pasitelkus 
rentgeną. 

Iki tol problema buvo labiau mechaninė - reikėjo nuspręsti, 
kaip atstatyti suknežintą, atskirtą nuo kūno ranką. Dabar su- 
vokiau, kodėl daktarai retai gydo savo šeimos narius. Norint 
sėkmingai baigti kai kuriuos medicinos darbus, reikia tam ti- 
kro negailestingumo; veiksmingam gydymui būtinas atokumas 
ir abejingumas skausmui. 

Kai baigiau tvarstyti, ponas Markusas tyliai atsinešė kėdę 
prie lovos, patogiai įsitaisė ir čiupo Džeimiui už rankos. 

— Suspausk, vaikine, kiek tik įstengi, - tarė jis. 

Nusimetęs lokeną Makranochas su pražilusiomis garba- 
nomis, tvarkingai surištomis ant nugaros, nebebuvo panašus į 
bauginantį miško laukinį. Atrodė padoriai apsirengęs vidutinį 
amžių bebaigiantis kariškos išvaizdos žmogus su dailiai apkirp- 
ta kastuvo formos barzda. Jo solidumas mane ramino, nes bu- 
vau labai susinervinusi. 

Giliai įkvėpiau ir ėmiau melsti to reikalingo atokumo. 


= 


Tai buvo ilgas, siaubingas, kankinantis darbas, bet šiek tiek 
ir žavus. Kai kas pavyko sklandžiai, pavyzdžiui, įtverti du nesu- 
dėtingai lūžusius pirštus. O kai kas - ne. Džeimis rėkė, ir garsiai, 
kai tvarkiau didįjį pirštą ir įtempusi visas jėgas kišau atgal pro 
odą suskaldyto kaulo galus. Susinervinusi valandėlę dvejojau, 
bet ponas Markusas ramiai paragino: 

- Nagi, mieloji, imkis darbo! 

Staiga prisiminiau, ką man sakė Džeimis tą naktį, kai gimė 
Dženės kūdikis: „Galiu pakęsti skausmą, bet negalėčiau ištverti, 
jei skaudėtų tau. Tai atimtų iš manęs daugiau jėgų, nei turiu.“ 
Jis buvo teisus, tai tikrai sekino jėgas, bet vyliausi, kad mudu 
turim jų ganėtinai. 

Džeimio veidas buvo nusuktas nuo manęs, bet mačiau, kaip 
susitraukdavo žandikaulio raumenys, kai stipriau sukąsdavo 
odos skiautę. Ir aš sukandau dantis toliau darbuodamasi; aš- 
trus kaulo galas dingo po oda, pirštas išsitiesino, skausmingai 
priešindamasis, ir mudu su Džeimiu pradėjome virpėti. 

Triūsdama nebesuvokiau, kas darosi aplinkui, tegalvojau 
apie savo darbą. Džeimis kartkartėmis sudejuodavo, dusyk tu- 
rėjome trumpai palaukti, kad jis nusivemtų. Laukan iškeliavo 
beveik vien viskis, nes kalėjime jis menkai tevalgė. Bet dažniau- 
siai Džeimis tyliai be paliovos kažką murmėjo geilų kalba, kaktą 
smarkiai prispaudęs prie pono Markuso kelių. Per odinį kamša- 
lą negalėjau suprasti, ar jis keikiasi, ar meldžiasi. 

Galop visi penki pirštai sugulė tiesiai kaip nauji smeigtukai, 
sustingę lyg pagaliukai aprištuose įtvaruose. Bijojau užkrėtimo, 
ypač sutriuškinto didžiojo piršto, tačiau beveik neabejojau, kad 
ranka sugis gerai. Džeimiui pasisekė, kad smarkiai sužalotas 
buvo tik vienas sąnarys. Didysis pirštas turbūt liks nelankstus, 
bet kiti ilgainiui ims funkcionuoti normaliai. Nieko negalėjau 
padaryti dėl durtinės sulaužytų delno kaulų žaizdos, teliko ją 
praplauti antiseptiku, dėti karštus kompresus ir melstis, kad ne- 
įsimestų stabligė. Žengiau atgal purtydama rankas, visą naktį 
įtemptas, o liemenė buvo permirkusi prakaitu, nes man nugarą 
kaitino židinio ugnis. 

Tučtuojau atskubėjo ponia Anabelė, nuvedė mane prie kė- 
dės ir į virpančias rankas įspraudė puodelį arbatos su šlakeliu 
viskio. Ponas Markusas, puikus operacinės padėjėjas, kokio ne- 
"atsisakytų nė vienas daktaras, atrišo sveikąją Džeimio ranką ir 
patrynė vietas, kur juosta buvo giliai įsirėžusi į įtemptą galūnę. 
Pastebėjau, kad ten, kur Džeimis buvo įsikibęs į pono Markuso 
ranką, raudonuoja dėmė. 

Ėmiau nejučiomis knapsėti, bet ūmai krūptelėjau, galva ties 
kaklu trakštelėjo. Ponia Anabelė paragino mane stotis, švelnią 
ranką pakišusi po alkūne. 

- Eime, brangioji. Tu labai išvargusi; reikia apžiūrėti ir tavo 
žaizdas, be to, turi pamiegoti. 

Kuo mandagiau nusikračiau jos. 

— Ne, negaliu. Turiu baigti... 

Žodžiai nutilo miglotoje sąmonėje, kai ponas Markusas pa- 
ėmė iš manęs acto buteliuką ir skudurėlį. 

— Aš viskuo pasirūpinsiu, - tarė. - Turiu šiokios tokios pa- 
tirties, žinai, tvarstydavau žaizdas kovos lauke. - Atvertęs ant- 
klodes, jis pradėjo tamponu valyti kraują nuo rimbo įkirčių, 
šluostė puikiai - greitai, bet švelniai. Pagavęs mano žvilgsnį, 
išsišiepė nerūpestingai pakreipdamas barzdą. - Kitados esu 
išvalęs daugybę rimbo žaizdų. O keletą patepęs. Šios menkos, 
mieloji, užgis per kelias dienas. 

Žinodama, kad jis teisus, nuėjau prie lovos galvūgalio. Džei- 
mis nemiegojo ir truputį raukėsi, nes dilgino antiseptinis skys- 
tis ant šviežių žaizdų, bet jo vokai buvo sunkūs, mėlynos akys 
patamsėjusios nuo skausmo ir silpnumo. 

— Eik numigti, Sasenach, aš apsieisiu. 

Ar jis apsieis, ar ne, nežinojau. Bet buvo aišku, kad aš ilgiau 
nebeištversiu. Išsekusi susverdėjau, įdrėskimai ant kojų ėmė 
degti ir skaudėti. Namelyje Absalomas juos praplovė, bet reikė- 
jo žaizdas patepti gydomuoju tepalu. 

Sustingusi linktelėjau ir atsisukau į ponią Anabelę, kuri 
švelniai, bet atkakliai spaudė man alkūnę. 

Palypėjusi per pusę laiptų, prisiminiau nepasakiusi ponui 
Markusui, kaip sutvarstyti įpjovas. Gilias žaizdas ant pečių rei- 
kėjo apdėti tvarsčiais ir aprišti, kad mums bėgant nuo persekio- 
tojų Džeimis galėtų vilkėti marškinius. Bet lengvesnės botago 
žymės turėtų būti paliktos atviros, kad. užsitrauktų šašai. Grei- 
tosiomis apžvelgiau svečių kambarį, į kurį mane palydėjo po- 
nia Anabelė, burbtelėdama žodelį atsiprašiau ir nuklupiniavau 
laiptais atgal į svetainę. 

Stabtelėjau šešėliuotame tarpduryje, nuo manęs neatsiliko 
ponia Anabelė. Džeimis buvo užsimerkęs; turbūt snaudė, įveik- 
tas viskio ir nuovargio. Antklodės buvo atverstos, nes nuo židinio 
sklido šiluma. Ponas Markusas, skersai lovos tiesdamas ranką 
prie skudurėlio, kitą ranką atsainiai padėjo ant nuogo Džeimio 
užpakalio. Poveikis buvo toks, tarsi per Džeimį būtų perėju- 
si elektra. Nugara staiga išsirietė, sėdmenų raumenys smarkiai 
susitraukė ir, išleidęs prieštaravimo garsą, jis metėsi atgal, nors 
ir sulaužytais šonkauliais. Tada išgąstingomis, apstulbusiomis 
akimis pažvelgė į poną Markusą. Šis, taip pat priblokštas, valan- 
dėlę stovėjo kaip įbestas, paskui pasilenkė ir paėmęs Džeimį už 
parankės dar sykį švelniai paguldė kniūbsčią. Susimąstęs labai 
atsargiai nubrėžė pirštu per Džeimio kūną. Tada patrynė pirštus 
ir ugnies šviesoje ant jų sublizgo aliejus. 

— Ak, - tepasakė. 

Senas kareivis užklojo Džeimį antklode iki liemens. Po 
tvarsčiais įsitempę pečiai kiek atsipalaidavo. 

Ponas Markusas draugiškai prisėdo prie Džeimio galvos ir 
pripylė dvi taures viskio. 

— Jis bent sumetė prieš tai tave truputį patepti riebalais, — 
tarė duodamas taurę Džeimiui, šis sunkiai pasikėlė ant alkūnių 
jos paimti. 

- Kurgi ne. Kažin ar jis darė taip, kad būtų patogiau man, - 
atšiauriai pasakė Džeimis. 

Ponas Markusas gurkštelėjo gėrimo ir mąsliai sučepsėjo 
lūpomis. Valandėlę buvo girdėti tik liepsnos spragsėjimas, bet 
mudvi su ponia Anabele nežengėm į kambarį. 

- Jeigu tai tave nors kiek paguos, - ūmai prabilo ponas Mar- 
kusas, įsmeigęs akis į grafiną, - jis negyvas. 

- Jūs tuo tikras? - Džeimio tonas buvo neperprantamas. 

- Kažin ar kas nors būtų likęs gyvas, sutryptas trisdešimties 
galvijų, sveriančių po pusę tonos. Jis išlindo į koridorių pažiū- 
rėti, kas kelia tokį triukšmą, paskui mėgino grįžti. Bet ragas 
užsikabino jam už rankovės ir nutempė. Mačiau, kaip griuvo 
prie sienos. Mudu su ponu Flečeriu stovėjom ant laiptų, pa- 
sitraukę gyvuliams iš kelio. Žinoma, ponas Flečeris nepapras- 
tai susijaudinęs pasiuntė paskui jį kelis vyrus, bet jie negalėjo 
prieiti artyn, baksnojami ragų ir stumdomi galvijų, o dar kilus 
tokiam sambrūzdžiui nuo sienos nukrito deglai. Ak, vyruti, kad 
būtum regėjęs! - Tai prisiminęs ponas Markusas net šūktelėjo 
ir čiupo grafiną už kaklelio. - Tavo žmona - puiki moteris, be 
jokios abejonės, vaikine! - Prunkšdamas jis prisipylė kitą taurę 
ir išmaukė kiek springdamas, nes juokas trukdė gerti. - Šiaip ar 
taip, - toliau pasakojo jis, belsdamas sau į krūtinę, - kol išvarėm 
galvijus, iš jo liko tik skudurinė lėlė kraujo klane. Pono Flečerio 
žmonės jį išnešė, bet jeigu jis dar buvo gyvas, ilgai nebetraukė. 
Gal dar šlakelį, vaikine? 

— Taip, ačiū. 

Trumpai buvo tylu, tada prabilo Džeimis: 

- Negaliu pasakyti, kad tai mane labai paguodė, bet dėkoju, 
kad viską man papasakojot. 

Ponas Markusas gudriai sužiuro į jį. 

- Mmfm. Tu to nepamirši, - staiga tarė. - Ir nesivargink, 
stengdamasis pamiršti. Jei gali, leisk tam užgyti, kaip ir kitoms 
žaizdoms. Neliesk, ir gražiai užsitrauks. - Senas karys iškėlė su- 
lenktą dilbį, nuo kurio teikdamas pagalbą buvo atraitojęs ran- 
kovę, ir parodė dantytą plėštinės žaizdos randą nuo alkūnės iki 
riešo. - Randai nekamuoja. 

— Na, taip. Gal tik kai kurie. 

Aiškiai kažką prisimindamas, Džeimis labai stengėsi pasi- 
versti ant šono. Ponas Markusas šūktelėjo ir padėjo taurę. 

— Vaikine, būk atsargus! Šonkaulis pradurs tau plautį. 

Kad Džeimis išlaikytų pusiausvyrą ant dešinės alkūnės, po- 
nas Markusas už jos užkišo antklodę. 

— Man reikia nedidelio peilio, - sunkiai kvėpuodamas pasa- 
kė Džeimis. - Aštraus, jei turit. 

Nieko neklausinėdamas, ponas Markusas nuslinko prie 
prancūziškos riešutmedžio indaujos ir ėmė raustis stalčiuose 
garsiai tarškindamas, galų gale ištraukė vaisių peilį perlamutri- 
niu kotu. Įspraudė jį į sveiką kairę Džeimio ranką, sumurmėjęs 
atsisėdo ir vėl paėmė taurę. 

— Gal per mažai randų turi? - paklausė. - Ketini pasidaryti 
dar kelis? 

— Tik vieną. 

Džeimis, pavojingai balansuodamas ant alkūnės, smakrą 
prispaudęs prie krūtinės, nerangiai nutaikė aštrų kaip skustuvas 
peilį sau po kairiu speneliu. Ponas Markusas kiek neryžtingai 
ištiesė ranką ir griebė Džeimiui už riešo. 

— Vyruti, geriau leisk tau padėti. Pats tuojau ant jo pasi- 
smeigsi. 

Po akimirkos Džeimis nenoriai atidavė peilį ir atsirėmė į 
užkištą apklotą. Tada palietė krūtinę vienu ar dviem coliais že- 
miau spenelio. 

— Cia. 

Ponas Markusas nuo indaujos paėmė lempą ir pastatė ant 
kėdės, nuo kurios buvo ką tik atsistojęs. Iš tokio atstumo ne- 
mačiau, į ką jis žiūri; tai panėšėjo į mažą, raudoną, maždaug 
apskritą nudegimą. Ponas Markusas lėtai siurbtelėjo viskio, 
tada pastatė taurę prie lempos ir peilio galą prispaudė prie 
Džeimio krūtinės. Turbūt nevalingai sukrutėjau, nes ponia 
Anabelė nutvėrė mane už rankovės ir sudraudė. Peilis prisi- 
spaudė, staiga pasisuko ir atsitraukė, lyg iš prinokusio persi- 
ko būtų išpjauta puvėsio dėmelė. Džeimis sudejavo, ir plona 
raudona srovelė nutekėjo pilvo nuolydžiu, ištepdama apklotą. 
Jis apsivertė ant pilvo ir prispaudė žaizdą prie čiužinio, kad 
liautųsi tekėjęs kraujas. 

Ponas Markusas padėjo peilį. 

— Kai tik galėsi, vyruti, - patarė jis, - pasiguldyk žmoną į 
lovą ir leisk, kad tave paguostų. Moterims patinka tai daryti, - 
išsišiepė žiūrėdamas į tarpdurį, - o kodėl, žino tik Dievas. 

Ponia Anabelė tyliai prabilo: 

— Dabar eime, brangioji. Jam geriau truputį pabūti vienam. 

Nusprendžiau, kad ponas Markusas mokės sutvarstyti žaiz- 
dą, ir klupinėdama nuslinkau paskui ponią Anabelę siaurais 
laiptais į savo kambarį. 


= 


Krūptelėjusi pabudau iš sapno, kuriame regėjau nesibai- 
giančius įvijus laiptus, o jų apačioje tykojo didžiulis siaubas. 
Nuovargis laužė nugarą, skaudėjo kojas, bet aš, vilkėdama 
skolintais naktiniais marškiniais, atsisėdau ir pagrabaliojau 
žvakės ir titnago dėžutės. Būdama toli nuo Džeimio nerima- 
vau. O jeigu jam manęs reikia? Bus dar blogiau, jei pasiro- 
dys anglai, o jis gulės ten, apačioje, vienas ir neginkluotas. 
Prispaudžiau veidą prie šalto lango rėmo, raminama nesiliau- 
jančio snaigių šnarėjimo už stiklo. Kol siautė pūga, buvome 

lyg ir saugūs. Užsivilkau chalatą, pasiėmiau žvakę su durklu 
ir patraukiau prie laiptų. 

Name buvo tyku, tik židinys spragsėjo. Džeimis miegojo 
arba bent gulėjo užsimerkęs, veidą atsukęs į ugnį. Tyliai įsitai- 
siau ant kilimo prie židinio, kad jo nepažadinčiau. Nuo tų ke- 
lių beviltiškų minučių požeminiame Ventvorto kalėjime mudu 
pirmą kartą buvom vieni. Atrodė, kad tai nutiko prieš daugelį 
metų. Įdėmiai žiūrėjau į Džeimį tarsi į nepažįstamąjį. 

Atsižvelgiant į viską, fizinė jo būklė nebuvo labai prasta. Per 
operaciją jis išgėrė tiek viskio, kad ir arklys būtų pargriuvęs, ir 
dar nemažai jo aiškiai teliūskavo viduj, nors jis ir vėmė. 

Džeimis buvo ne pirmas mano didvyris. Lauko ligoninė- 
je vyrai nuolat keisdavosi, todėl medicinos seserys nespėdavo 
gerai su jais susipažinti, bet retkarčiais atsirasdavo koks vienas, 
labai nekalbus arba pernelyg sąmojingas, kuris laikydavosi tvir- 
čiau, nors ir kamuojamas skausmo ir vienatvės. 

Nutuokdavau, ką su tokiais daryti. Jei užtekdavo laiko ir jei- 
gu jie būdavo malonūs ir šnekėdavo norėdami išsklaidyti tamsą 
ir nežinomybę, prisėsdavau prie jų ir klausydavausi. Jeigu jie 
tylėdavo, praeidama dažnai paliesdavau juos ir laukdavau jų ne- 
apdairumo akimirkos, kai gali išpešti jų vidų ir juos apkabinti, 
kol jie varo piktąsias dvasias. Jei užtekdavo laiko. O jeigu ne, 
suleisdavau morfijaus, vildamasi, kad jie ras kitą klausytoją, ir 
eidavau prie žmogaus, kurio žaizdos būdavo matomos. 

Anksčiau ar vėliau Džeimis su kuo nors pasikalbės. Tam bus 
laiko. Bet tikėjausi, kad ta pašnekovė būsiu ne aš. 

Iki juosmens jis buvo neužsiklojęs, ir aš pasilenkiau ap- 
žiūrėti nugaros. Tai buvo šiurpus reginys. Vos plaštakos storio 
tarpai skyrė botago kirčių rumbus, tokius lygiagrečius, kad net 
sunku įsivaizduoti. Mušamas jis tikriausiai stovėjo kaip sargybi- 
nis. Vogčia dirstelėjau į riešus - ant jų nebuvo jokių žymių. Jis 
ištesėjo žodį ir nesipriešino. Per tą ordaliją stovėjo kaip įkaltas, 
mokėdamas išpirką už mano gyvybę. 

Rankove pasitryniau akis. Jis man nepadėkotų, pagalvojau, 
jei apraudočiau jį leisgyvį. Perkėliau svorį ant kitos kojos ir si- 
jonai tyliai sušnarėjo. Nuo to garso Džeimis atsimerkė, bet ne- 
atrodė itin sunerimęs. Išspaudė šypseną, blausią ir pavargusią, 
bet nuoširdžią. Išsižiojau ir ūmai supratau, kad visai nežinau, 
ką jam pasakyti. Dėkoti negalima. Klausti „Kaip jautiesi?“ ab- 
surdiška, nes jis, aišku, jaučiasi siaubingai. Kol galvojau, jis 
prabilo pirmas: 

— Klere. Ar tu sveika, mylimoji? 

— Ar aš? Dieve, Džeimi! 

Vokus dilgino ašaros, šniurkšdama greitai sumirksėjau. Jis 
lėtai pakėlė sveikąją ranką, tarsi ją svarintų grandinės, ir pa- 
glostė man plaukus. Tada timptelėjo mane prie savęs, bet aš 
atsitraukiau, pirmąkart susizgribusi, kaip atrodau: veidas su- 
braižytas, sakuotas, plaukai styro prisivėlę visokių dalykų, kurių 
geriau neminėsiu. 

- Eikš, - tarė jis. - Noriu tave trumpai priglausti. 

— Bet aš kruvina ir aplipusi vėmalais, - paprieštaravau, 
bergždžiai stengdamasi susiglostyti plaukus. 

Jis atsiduso silpnai iškvėpdamas, nes tik tiek juoktis leido 
sulaužyti šonkauliai. 

- Dievo Motina, Sasenach, juk tai mano kraujas ir vėma- 
lai. Eikš. 

Jo ranka, apglėbusi pečius, ramino. Padėjau galvą ant pagal- 
vės šalia jo, ir mudu gulėjome prie židinio, ssmdamiesi vienas 
iš kito stiprybės ir ramybės. Jo pirštai švelniai palietė Žaizdelę 
man po smakru. 

— Nesitikėjau vėl tave kada nors išvysiąs, Sasenach. - Jo bal- 
sas buvo žemas ir prikimęs nuo viskio ir rėkimo. - Džiaugiuosi, 
kad esi čia. 

Atsisėdau. 

— Tau atrodė, kad niekada manęs nebepamatysi! Kodėl? 
Manei, kad tavęs iš ten neištrauksiu? 

Jis šyptelėjo viena burnos puse. 

- Na, nesitikėjau, kad tau pavyks. Bet maniau, kad jeigu taip 
pasakysiu, tu užsispirsi ir niekur iš ten nebeisi. 

- Aš užsispirsiu? - pasipiktinau. - Tik pažvelk, kas kalba! 

Stojusi pauzė jau darėsi kiek nesmagi. Turėjau jo paklausti 
kelių dalykų, būtinų medicinos požiūriu, bet pernelyg skaudžių 
jam. Galų gale apsisprendžiau ir paklausiau: 

— Kaip jautiesi? 

Jo akys buvo užmerktos, žvakės šviesoje dengiamos šešėlių 
ir įdubusios, bet plati nugara po tvarsčiais įsitempusi. Plati, su- 
daužyta burna trūktelėjo, lūpas iškreipė kažkas tarp šypsenos 
ir grimasos. 

— Nežinau, Sasenach. Niekada taip nesijaučiau. Regis, no- 
rėčiau padaryti išsyk daug ką, bet protas kovoja su manimi, o 
kūnas tapo išdaviku. Trokštu tučtuojau ištrūkti iš čia ir bėgti 
kuo greičiau ir toliau. Noriu kam nors trenkti. Dieve, noriu kam 
nors trenkti! Noriu sudeginti Ventvorto kalėjimą, kad jo neliktų 
nė žymės. Noriu miegoti. 

- Bet akmenys nedega, - praktiškai pasakiau. - Gal verčiau 
pamiegok. 

Nesužeista jo ranka pagrabaliojo mano rankos, o kai ją rado, 
burna atsileido, nors jis vis dar buvo užsimerkęs. 

- Trokštu stipriai tave glausti, bučiuoti ir niekada nepaleisti. 
Geidžiu pasiguldyti tave į lovą ir elgtis su tavimi kaip su kekše, 
kol pamiršiu, kad apskritai esu. Noriu padėti galvą tau ant kelių 
ir išsiverkti kaip vaikas. 

Vienas burnos kamputis kilstelėjo ir mėlynos akys pra- 
simerkė. 

— Deja, - pasakė jis, - tik tą paskutinį darbą galiu padaryti 
nenualpdamas ar vėl neapsivemdamas. 

— Na, gerai, tada pasitenkink tuo paskutiniu, o visa kita ati- 
dėk ateičiai, - tariau krizendama. 

Mudu kiek pasikuitėm, ir jis vėl kone sublogavo, bet galų 
gale atsisėdau ant lovos, nugarą atrėmiau į sieną, o jis padėjo 
galvą man ant šlaunies. 

- Ką ponas Markusas išpjovė tau iš krūtinės? — paklau- 
siau. - Įdagą? - tyliai pratariau, nes jis neatsakė. 

Raudonplaukė galva krustelėjo patvirtindama. 

- Atspaudą su jo inicialais. - Džeimis nusijuokė. - Jau gana, 
kad nešiosiu jo žymes visą gyvenimą, nebūsiu paženklintas lyg 
koks sumautas paveikslas. 

Sunki jo galva ilsėjosi ant mano šlaunies ir mieguistas kvė- 
pavimas pagaliau palengvėjo. Balti rankos tvarsčiai ant tamsaus 
apkloto atrodė vaiduokliškai. Švelniai perbraukiau palei nude- 
gimą ant jo peties, vos blizgantį nuo kvapaus aliejaus. 

— Džeimi. 

- Mmm? 

— Ar tu labai sužalotas? 

Išsibudinęs jis nukreipė žvilgsnį nuo sutvarstytos rankos į 
mane. Tada užsimerkė ir ėmė tirtėti. Sunerimau, kad gal paža- 
dinau kokį nepakeliamą prisiminimą, bet paskui sumojau, kad 
jis juokiasi, ir taip, kad akių kampučiuose net ištryško ašaros. 

- Sasenach, - galop žiopčiodamas pratarė. - Man gal likę 
kokie šeši kvadratiniai coliai nesumuštos, nesudegintos ir ne- 
supjaustytos odos. Ar aš sužalotas? 

Ir jis vėl pradėjo smarkiai purtytis, kad net veltinis čiužinys 
sušnarėjo ir sučežėjo. 

- Turėjau galvoje... - piktokai pasakiau, bet jis mane sulaikė, 
sveikąja ranka suimdamas mano ranką ir keldamas prie lūpų. 

- Žinau, ką norėjai pasakyti, Sasenach, - tarė ir pasukęs gal- 
vą pažvelgė į mane. - Nesijaudink, visi tie likę sveiki šeši coliai 
yra man tarp kojų. 

Branginau jo pastangas šmaikštauti, nors ir nevykusiai. 
Švelniai pliaukštelėjau jam per burną. 

— Tu girtas, Džeimsai Freizeri. - Tada kiek patylėjau. — 
Šeši, ką? 

— Taip. Galbūt septyni. O Dieve, Sasenach, tik vėl neprajuo- 
kink, mano šonkauliai to neištvers. 

Nušluosčiau jam akis sijono kraštu ir daviau gurkštelėti 
vandens, keliu kilstelėjusi jo galvą. 

- Vis dėlto klausiau ne to, - pasakiau. 

Surimtėjęs jis paėmė mano ranką ir suspaudė. 

— Žinau. Nereikia apie tai kalbėti delikačiai. - Jis atsargiai 
įkvėpė ir susiraukė. - Neklydau, skaudėjo mažiau nei plakant. — 
Džeimis užsimerkė. - Bet buvo kur kas nemaloniau. - Nuo 
trumpo kartaus juoko sukrutėjo vienas burnos kamputis. - Bent 
kurį laiką nesirgsiu vidurių užkietėjimu. 

Krūptelėjau, o jis sugriežė dantimis, švokšdamas ir žiop- 
čiodamas. 

- Atleisk, Sasenach. Aš... nemaniau, kad man šitai labai rū- 
pės. O ką turėjai galvoje... viskas gerai. Aš nesužalotas. 

Labai stengiausi kalbėti ramiai ir dalykiškai. 

- Jeigu nenori, nešnekėk apie tai. Bet jeigu tau nuo to bus 
lengviau... 

Sutrikusi nutilau. 

- Nenoriu. - Ūmai jo balsas pasidarė kandesnis ir tvirtes- 
nis. - Net nenoriu apie tai galvoti, tačiau mažai trūko, kad man 
būtų perrėžta gerklė, todėl neturėjau kitos išeities. Ne, mieloji, 
nenoriu tau pasakoti, o tu nė nenori išgirsti... Tačiau, regis, tu- 
rėsiu viską ištraukti laukan, kol tai manęs neužsmaugė. 

Pasipylė žodžiai, kupini kartėlio. 

— Jis norėjo, kad šliaužiočiau prieš jį ir maldaučiau. Jėzau 
Kristau, aš taip ir padariau. Sykį tau sakiau, Sasenach, žmogų 
palaužti, jeigu to labai nori, gali sužalodamas. Taip, jis to troš- 
ko. Privertė mane šliaužioti, privertė maldauti, privertė daryti 
dar baisesnius dalykus, o prieš galą privertė mane nepaprastai 
trokšti mirties. 

Džeimis ilgai tylėjo, žiūrėdamas į ugnį, paskui sunkiai atsi- 
duso ir susiraukė iš skausmo. 

— O, kad galėtum palengvinti mano dalią, Sasenach, trokštu 
to, nes dabar man ne ką tepalengvėjo. Bet tai nėra nuodingas 

dyglys, kurį, gerai suėmęs, gali ištraukti. - Sveikoji jo ranka 
gulėjo ant mano kelio. Jis sulenkė pirštus, tada išskėtė, židinio 
šviesoje jie atrodė rausvi. - Tai net nepanašu į lūžį. Jei galėtum 
po truputį tai gydyti, kaip surinkai man ranką, mielai iškęsčiau 
tą skausmą. - Jis sugniaužė kumštį ir padėjo man ant kojos, 
susiraukęs žiūrėdamas į jį. - Tai... sunku paaiškinti. Tai... tai 
lyg... na, kiekvienas tikriausiai turi mažą kertelę, gal kokią nedi- 
delę slaptavietę, kuri priklauso tik jiems. Ta vieta tarsi tvirtovė, 
kurioje gyvena asmeniškiausia tavo dalis - tavo siela, o gal toji 
dalelė, dėl kurios tu esi tu, ir niekas kitas. 

Jam taip svarstant, liežuvis nesąmoningai lietė ištinusią 
lūpą. 

- Tos savo dalėlės dažniausiai niekam nerodai, nebent kar- 
tais tam, kurį labai myli. 

Jo ranka atsipalaidavo, apsivydama mano kelį. Džeimio akys 
vėl buvo užmerktos, vokai užspausti nuo šviesos. 

— Dabar atrodo, kad... mano tvirtovę nušlavė parakas, iš jos 
teliko pelenai ir smilkstantis gegnėgalis, o tas plikas dalykėlis, 
kitados joje gyvenęs, nesaugus atsidūrė lauke. Jis cypia ir verkš- 
lena iš baimės, mėgindamas pasislėpti po žolės stiebeliu ar lapo 
skutu, bet... bet... jam nelabai sekasi. 

Džeimio balsas nutilo ir jis pasuko galvą slėpdamas veidą 
mano sijono klostėse. Buvau bejėgė, nieko negalėjau padaryti, 
tik glosčiau jo plaukus. 

Ūmai jis pakėlė galvą, veidas buvo įsitempęs, atrodė, kad 
perplyš išilgai per kaulų sandūras. 

— Kelis kartus buvau arti mirties, Klere, bet niekada iš tikrų- 
jų nenorėjau mirti. Šį kartą norėjau. Aš... 

Balsas užlūžo ir jis nutilo, stipriai gniauždamas mano kelį. 
Paskui vėl prabilo aukštu ir keistai pridususiu balsu, lyg būtų 
ilgai bėgęs. 

— Klere, ar galėtum... aš tik... Klere, apkabink mane. Jeigu 
dabar imsiu drebėti, negalėsiu liautis. Klere, apkabink mane! 

Jis tikrai pradėjo smarkiai tirtėti, sudejavo, tarytum tas 
drebulys būtų sugriebęs lūžusius šonkaulius. Bijojau jam su- 
teikti skausmo, bet dar labiau baiminausi, kad tas drebulys 
nenuslops. 

Prisiglaudžiau prie jo, apkabinau pečius ir laikiau jį kaip 
įstengdama stipriau, sūpuodama pirmyn atgal, tarsi raminamas 
ritmas galėtų nutraukti kankinančius traukulius. Vieną ranką 
uždėjau ant sprando ir susmeigiau pirštus giliai į raumenis, 
masažavau gilų griovelį kaukolės apačioje trokšdama, kad tų 
traukulių gniaužtai atsileistų. Galų gale drebulys apmalšo, ir 
nusikamavusi jo galva krito į priekį man ant šlaunies. 

- Atsiprašau, - po valandėlės tarė jis normaliu balsu. - Ne- 
norėjau, kad taip nutiktų. Iš tikrųjų esu labai sužalotas ir siau- 
bingai girtas. Nebesitvardau. 

Pamaniau, kad jei škotas prisipažįsta esąs girtas net akis į 
akį, tai rodo, kad jis sunkiai sužeistas. 

— Tau reikia pamiegoti, - tyliai pasakiau, vis dar trindama 
jam sprandą. — Labai stinga miego. 

Spūsčiodama pirštais, kaip rodė senasis Alekas, galop jį nu- 
raminau ir jis ėmė snausti. 

— Man šalta, - sumurmėjo. 

Židinys kaitriai pleškėjo, Džeimis gulėjo po keliomis ant- 
klodėmis, bet jo pirštai buvo lediniai. 

— Tau šokas, - tariau. - Netekai labai daug kraujo. 

Apsidairiau, bet Makranochai ir tarnai buvo dingę, miegojo 
savo lovose. Merta tikriausiai trypčioja ant sniego, nukreipęs 
žvilgsnį Ventvorto kalėjimo pusėn, stebėdamas, ar nepasirodys 
persekiotojai. Mintyse numojusi į visų nuomonę apie padoru- 
mą, atsistojau, nusimečiau naktinius marškinius ir šmurkštelė- 
jau po antklodėmis. 

Kuo švelniau prisiglaudžiau prie Džeimio, atiduodama savo 
šilumą. Jis įsikniaubė veidu man į petį kaip mažas berniukas. 
Paglosčiau plaukus ramindama, patryniau gūbriuotas raumenų 
kolonas po sprandu, vengdama liesti skaudamas vietas. 

— Dėk galvelę, vyruti, - pasakiau, prisimindama Dženę ir 
jos sūnų. 

Džeimis linksmai suniurnėjo. 

— Taip man sakydavo mama, - burbtelėjo. - Vaikystėje. - Po 
valandėlės prie peties pratarė: - Sasenach. 

— Mm? 

— Po galais, kas tas Džonas Veinas? 

- Tu. Dabar miegok. 


3/ 


Pabėgimas 


RYTĄ DŽEIMIO VEIDAS buvo šiek tiek atgavęs spalvą, nors 
mėlynės per naktį patamsėjo ir jau margino nemažą veido dalį. Jis 
giliai atsiduso, sudejavęs įsitempė ir kur kas atsargiau iškvėpė. 

— Kaip jautiesi? 

Uždėjau ranką ant jo kaktos. Vėsi ir drėgna. Ačiū Dievui, 
nekarščiuoja. 

Jis vis dar užsimerkęs pasivaipė. 

— Sasenach, jeigu ir atsibudau nesubyrėjęs, vis tiek visur 
skauda. - Grabinėdamas ištiesė sveikąją ranką. - Padėk man 
atsikelti. Esu sustingęs kaip pudingas. 

Įpusėjus rytmečiui, paliovė snigti. Dangus tebebuvo pilkas 
kaip vilna, grasino vėl pratrūkti, bet Ventvorto grėsmė buvo di- 
desnė, todėl iškeliavom iš Eldridžo dvaro prieš vidurdienį, sti- 
priai susisupę į apsiaustus, kad neperpūstų vėjas. Merta ir Džei- 
mis po apsiaustais buvo pasikišę ginklus. Aš teturėjau durklą, 
ir tą gerai paslėpusi. Nors ir labai priešinausi, turėjau apsimesti 
pagrobta angle įkaite, jei nutiktų blogiausia. 

- Bet jie mane matė kalėjime, - ginčijausi. - Ponas Flečeris 
jau žino, kas aš. 

— Taip. - Merta kruopščiai užtaisinėjo pistoletus. Ant nu- 
blizginto ponios Anabelės stalo tvarkingai rikiavosi kulkos, 
kamšalai, parakas, skudurai, strypai ir kapšeliai. Jis nuvėrė 
mane niūriu žvilgsniu. - Taigi, mergyt. Turime žūtbūt padaryti 
taip, kad tu nepatektum į Ventvortą. Nebus jokios naudos, jei 
pakliūsi tenai su mumis. 

Jis įgrūdo trumpą strypą į pistoleto vamzdį, tvirtais taupiais 
smūgiais stumdamas į vietą kamšalo ritinėlį. 

— Pats ponas Flečeris tokią dieną kaip ši mūsų tikrai neper- 
sekios. O jei susidursime su raudonšvarkiais, vargu ar kuris tave 
pažins. Jeigu mus ras, pasakysi, kad jėga privertėm tave keliauti 
drauge, ir įtikinsi raudonšvarkius, kad neturi nieko bendro su 
tokiais niekšais škotais kaip aš ir tas valkata. - Jis linktelėjo į 
Džeimį, atsargiai balansuojantį ant kėdės su dubeniu šiltos duo- 
nos ir pieno. 

Su ponu Markusu kuo storiau aprišiome Džeimio klubus ir 
šlaunis drobiniais tvarsčiais po keleriomis nudrengtomis kel- 
nėmis. Jos buvo tamsios, turėjo paslėpti išdavikiškas kraujo dė- 
mes, jeigu prasisunktų. Ponia Anabelė per nugarą perplėšė vyro 
marškinius, kad po jais tilptų platūs, storai aptvarstyti Džeimio 
pečiai. Bet marškiniai nesuėjo per priekį ir buvo matyti krūtinės 
tvarsčių galai. Džeimis atsisakė, kad sušukuočiau jam plaukus, 
teisindamasis, kad skauda galvos odą, taigi atrodė kaip laukinis. 
Raudoni kuokštai styrojo virš ištinusio violetinio veido, o viena 
akis buvo įtartinai užsispaudusi. 

- Jeigu tave sučiups, - įsiterpė ponas Markusas, - pasakyk 
esanti mano viešnia, pagrobta jojant netoli dvaro. Reikalauk, 
tegu tave atgabena į Eldridžą, kad atpažinčiau. Jie turėtų patikė- 
ti. O mes pasakysim, kad esi Anabelės draugė iš Londono. 

— O paskui saugiai iškeliausi iš čia, ponui Flečeriui nespėjus 
užsukti pas mus parodyti pagarbos, - pridūrė Anabelė. 

Ponas Markusas siūlė mums į palydovus Hektorą ir Absalomą, 
bet Merta paprieštaravo: jei susidurtume su anglų kareiviais, tada 
tikrai būtų įpainiotas Eldridžas. Taigi keliu, vedančiu į Dingvalą, 
jojom trise, buvom šiltai apsirengę, kad nesušaltume. Gabenau 
storą kapšelį ir Eldridžo šeimininko laišką. Vienas iš šių daiktų 
arba abu turėjo užtikrinti mums persikėlimą per Lamanšą. 

Kastis per sniegą buvo sunku. Po apgaulinga balta mažiau 
nei pėdos storio danga glūdėjo akmenys, duobės ir kitos kliūtys, 
todėl arkliams eiti buvo slidu ir pavojinga. Sulig kiekvienu žings- 
niu į viršų lėkė sniego ir purvo grumstai, tiško į arklių pilvus ir 
kulkšnis, o gyvulių iškvepiamas garas ištirpdavo šaltame ore. 

Merta keliavo pirmas palei nedidelę įdubą, kuri žymėjo ke- 
lią. Jojau šalia Džeimio, pasiruošusi padėti, jeigu jis prarastų 
sąmonę, nors buvo pririštas prie arklio pagal jo paties primyg- 
tinį reikalavimą. Laisva buvo tik kairė jo ranka, kuri gulėjo ant 
pistoleto, įkišto į balno gugos kilpą ir paslėpto po apsiaustu. 

Prajojome pro keletą išsimėčiusių namelių, virš kurių šiau- 
dinių stogų kilo dūmas, bet gyventojai ir jų gyvuliai, matyt, 
tūnojo viduje, nelįsdami į šaltį. Šen ten iš trobelės išslinkdavo 
koks vienišius ir nukėblindavo prie daržinės, nešinas kibirais ar 
šienu, bet šiaip kone visas kelias buvo tuščias. 

Už dviejų mylių nuo Eldridžo nėrėme į Ventvorto tvirtovės, 
niūraus statinio kalvos pašlaitėje, šešėlį. Čia kelias buvo ištryptas; 
judėjimas į kalėjimą ir iš jo nenutrūkdavo net prasčiausiu oru. 

Mes taip apskaičiavome kelionę, kad iki Ventvorto nusigau- 
tume vidurdienio valgio metu, vildamiesi, kad sargybiniai bus 
įnikę į pyragus su įdaru ir elį. Lėtai prarisnojome pro trumpą 
kelią, vedantį prie vartų, tebuvom būrelis keliautojų, kuriems 
nepasisekė, kad turi vargti lauke tokią nemalonią dieną. 

Vos prajoję kalėjimą, trumpam sustojom pušynėlyje pail- 
sinti arklių. Merta pasilenkė, norėdamas pažiūrėti po skrybėle 
nuleista atbraila, kuri slėpė Džeimio plaukus. 

— Kaip laikais, vaikine? Tu labai tylus. 

Džeimis pakėlė galvą. Jo veidas buvo išblyškęs, per sprandą, 
nors ir pūtė žvarbus vėjas, sruveno prakaitas, bet jis išspaudė 
neryžtingą šypseną puse lūpų. 

- Susidorosiu. 

— Kas tau? — susirūpinusi paklausiau. 

Jis sėdėjo susmukęs balne, įprastos tiesios, grakščios laiky- 
senos nebuvo nė ženklo. Sulaukiau kitos šypsnio pusės. 

— Mėginu nustatyti, kas skauda labiausiai: šonkauliai, ranka 
ar pasturgalis. Rinkdamasis vieną iš jų, negalvoju apie nugarą. 

Jis godžiai gurkštelėjo iš gertuvės, kurią buvo apdairiai įdė- 
jęs ponas Markusas, suvirpėjo ir padavė ją man. Tas gėrimas 
buvo kur kas geresnis už neskiestą viskį, kurio gėriau pakeliui į 

Leochą, bet toks pat stiprus. Leidžiantis į kelią, man pilve lieps- 
nojo maloni ugnelė. 

Arkliai sunkiai ropštėsi į nestačią įkalnę, nuo jų kanopų žiro 
sniegas, ir pamačiau, kad Mertos galva staiga kilstelėjo. Nuse- 
kusi jo žvilgsnį, kalvelės viršūnėje išvydau keturis raudonšvar- 
kius kareivius ant arklių. 

Neturėjom kur dėtis. Kareiviai mus pastebėjo ir kalva že- 
myn nuaidėjo jų šūksniai. Bėgti buvo beprasmiška. Turėsim 
pamėginti apdumti jiems akis. Merta, nesidairydamas atgal, 
nuskubėjo susitikti su jais. 

Būrelio kapralas, pusamžis kareivis žiemine miline, pasi- 
tempė. Mandagiai linktelėjęs man, sužiuro į Džeimį. 

— Atleiskit, pone ir ponia. Mums įsakyta stabdyti visus jo- 
jančius šiuo keliu ir klausti, ar nematė kalinių, kurie neseniai 
pabėgo iš Ventvorto kalėjimo. 

Kaliniai. Taigi vakar man pavyko išvaduoti ne tik Džeimį. 
Apsidžiaugiau dėl daugelio priežasčių. Pavyzdžiui, dėl to, kad 
tie kiti kaliniai susilpnins paiešką. Keturi prieš tris buvo geres- 
nis skirtumas, nei galėjome tikėtis. 

Džeimis nieko neatsakė, tik dar labiau susigaužė, jo galva 
nusviro. Pamačiau, kaip po skrybėlės kraštu žvilga akys; jis 
buvo sąmoningas. Tie vyrai tikriausiai buvo jam pažįstami; jie 
atpažins jo balsą. Merta atsargiai ragino arklį į priekį tarp ma- 
nęs ir kareivių. 

— Na, kaip matote, pone, šeimininkas šiek tiek negaluoja, — 
tarė jis, nuolankiai papešdamas kuokštą ant kaktos. - Gal galė- 
tumėte man parodyti kelią į Balagą? Nesu tikras, kad pasukome 
reikiama kryptimi. 

Svarsčiau, ką, po galais, Merta rezga, kol pagavau jo žvilgsnį. Jo 
akys lakstė pirmyn, atgal, žemyn, paskui vėl prie kareivio, bet taip 
greitai, kad kareivis manytų, jog jo įdėmiai klausomasi visą laiką. 
Ar Džeimiui gresia pavojus nukristi nuo arklio? Apsimesdama, 
kad man reikia pasitaisyti skrybėlaitę, nerūpestingai dirstelėjau 
per petį ton pusėn, kur Merta rodė, ir sukrėsta kone sustingau. 

Džeimis sėdėjo tiesiai, palenkęs galvą, kad veidas būtų še- 
šėlyje. Bet nuo balnakilpės viršaus jam po kojomis nesmarkiai 
lašėjo kraujas, sniegą nužymėdamas vos garuojančiomis raudo- 
nomis duobutėmis. 

Mertai, kuris dėjosi esąs visiškas bukagalvis, pavyko nuvilio- 
ti kareivius į kalvos viršūnę. Šie norėjo jam parodyti, kad kelias 
į Dingvalą yra vienintelis iš čia matomas kelias, besileidžiantis 
kitu kalvos šlaitu. Jis ėjo per Balagą ir tiesėsi iki pakrantės už 
trijų mylių. 

Skubiai nusliuogiau ant žemės, karštligiškai trūktelėdama 
savo balno pavaržos diržą. Nusikepurnėjusi per pusnis, už- 
kapsčiau sniegą po Džeimio arklio pilvu, slėpdama išdavikiš- 
kus kraujo lašus. Metusi žvilgsnį, pamačiau, kad kareiviai vis 
dar įsitraukę į ginčą su Merta, nors vienas dirstelėjo nuo kal- 
vos mūsų link, tarsi tikrindamas, ar mes niekur nenuklydome. 
Džiugiai jam pamojau, o vos kareivis nusuko galvą, pasilen- 
kiau ir nusismaukiau vieną iš trijų apatinių sijonų. Atmetusi 
Džeimio apsiaustą, pakišau šiltą pasijonį Džeimiui po šlaunimi, 
nepaisydama jo šūktelėjimo iš skausmo. Apsiaustas užsiklojo 
pačiu laiku, aš puoliau prie arklio ir prijojęs Merta su anglais 
rado mane besikrapštinėjančią prie balno pavaržos. 

— Regis, ji kiek atsipalaidavo, - atviraširdiškai paaiškinau, 
mirktelėdama arčiausiai esančiam raudonšvarkiui. 

- Šit kaip. Ir kodėl tu nepadedi poniai? - paklausė jis 
Džeimio. 

— Mano vyras serga, - tariau. - Ačiū, susitvarkysiu pati. 

Kapralas, regis, susidomėjo. 

— Serga*? Kas tau? - Jis paragino arklį ir įdėmiai pažvelgė 
po skrybėle į išblyškusį Džeimio veidą. - Turiu pasakyti, kad 
jis atrodo prastai. Nusivožk skrybėlę, drauguži. Kas nutiko tavo 
veidui? 

Džeimis šovė į jį pro apsiausto klostes. Raudonšvarkis buvo 
ne toliau kaip už šešių pėdų ir balne pasviro į šoną, dėmė ant jo 
krūtinės netrukus pasidarė didesnė už mano plaštaką. 

Kapralui nespėjus paliesti žemės, abiejose Mertos rankose 
atsidūrė po pistoletą. Viena kulka prašvilpė pro šalį, nes nuo 
staiga kilusio triukšmo ir bruzdesio jo arklys metėsi tolyn. An- 
tra kulka perskrodė kareiviui dilbį - suplastėjo skiautės ranko- 
vės, ant kurios greitai plėtėsi raudonas lopas. Bet kareivis išsi- 
laikė balne ir viena ranka ėmė traukti kardą, kai Merta puolė 
po apsiaustu ieškoti kitų ginklų. 

Vienas iš kitų dviejų kareivių apgręžė arklį, slysčiojantį snie- 
ge, ir nušuoliavo kalėjimo link, turbūt kviesti pagalbos. 

- Klere! - Riksmas pasigirdo virš manęs. Nustebusi pakė- 
liau akis ir išvydau Džeimį, mojantį į sprunkantį kareivį. - Su- 
laikyk jį! 

Jis spėjo man įbrukti kitą pistoletą, tada, išsitraukęs kardą, 
nusigręžė atremti staigaus ketvirto kareivio puolimo. 

Mano arklys buvo užgrūdintas mūšiuose; jo ausys buvo pri- 
glaustos prie galvos, jis trypė ir kasė kanopomis sniegą, erzi- 
namas triukšmo, bet, supokšėjus šūviams, nepuolė bėgti, o kai 
nusitvėriau už balno, ramiai sustojo. Patenkintas, kad ištrūks 
iš kovos lauko, jis puolė į priekį, vos spėjau užšokti, ir mudu 
nušvilpėme paskui bėglį. 

Sniegas trukdė, kaip ir anam kareiviui, bet mano arklys 
buvo geresnis, be to, turėjau pranašumą, nes jojau jau ištryptais 
kareivio arklio, kuris klampojo per šviežią sniegą, pėdsakais. 
Pamažu artėjau prie jo, bet supratau, kad to nepakaks. Prieš 
kareivį buvo kalniukas; jei mesčiausi į dešinę, gal laimėčiau 
šiek tiek laiko jodama lyguma ir prisivyčiau jį anapus kalniuko. 
Trūktelėjau vadeles ir smarkiai pasilenkiau, kad išsilaikyčiau 
balne, kai arklys slysdamas nepatogiai pasisuko ore, vėl atsirė- 
mė kojomis į žemę ir leidosi pirmyn. 

Dar buvau atsilikusi nuo kareivio, bet mus teskyrė apie 
dešimt jardų. Jeigu kelias būtų buvęs ilgesnis, būčiau galėjusi 
jį pasivyti, deja, tokios prabangos neturėjau; kalėjimo siena 
dunksojo mažiau nei už mylios. Prijojus arčiau, mus pamatys 
iš kalėjimo. 

Sustabdžiau arklį ir nusliuogiau žemyn. Gal gyvulys ir buvo 
patyręs kovoje, bet nežinojau, ką jis iškrės, jei iššausiu iš pisto- 
leto jam nuo nugaros. Net jeigu jis stovėtų kaip statula, vargu 
ar taip ramiai stovės mano taikinys. Taigi atsiklaupiau sniege, 
įremdama alkūnę į kelį, ginklą pasidėjusi skersai dilbio, kaip 
mokė Džeimis: „Atremk čia, nusitaikyk ten, šauk čia.“ Taip ir 
padariau. 

Didžiausiai savo nuostabai, pataikiau į šuoliuojantį arklį. Jis 
slysčiodamas stabtelėjo ir suklupo ant vieno kelio, tada nusiri- 
deno sniego ir kojų maišalynė. Nuo pistoleto atatrankos nutir- 
po ranka; stovėjau ją trindama, žiūrėdama į nukritusį kareivį. 

Jis buvo sužeistas; iš visų jėgų stengėsi pakilti, bet vėl griuvo 
į sniegą. Kruvinas jo arklys klupiniuodamas nurisnojo šalin su 
besiplaikstančiomis vadelėmis. 

Ilgokai nesupratau ką galvojanti, bet kai prislinkau artyn, 
suvokiau, kad negaliu jo palikti gyvo. Buvom netoli kalėjimo, 
aplinkui šmirinėjo kiti sargybiniai, ieškantys pabėgusių kalinių, 
todėl, žinoma, netrukus ras ir jį. O jeigu jis bus gyvas, ne tik 
papasakos apie mus - tada gali žlugti mūsų įkaitės istorija! - bet 
ir pasakys, kur keliaujam. Iki pakrantės tebuvo likusios trys my- 
lios; dviejų valandų kelionė per gilų sniegą. O ten turėsime tuč- 
tuojau rasti laivą. Tad negalėjau suteikti jam progos kam nors 
apie mus pasakyti. 

Kai priėjau, kareivis vargais negalais pasirėmė ant alkūnių. 
Mane išvydęs, nustebo ir išpūtė akis, paskui atsipalaidavo. Bu- 
vau moteris. Jis manęs nebijojo. 

Labiau patyręs vyras gal būtų labiau išsigandęs, nors buvau 
kitos lyties, bet šis kareivis buvo jaunas vaikinas. Ne daugiau 
kaip šešiolikos, ir labai sukrėstas. Spuoguoti skruostai dar buvo 
išlaikę vaikystės apvalumą, nors virš viršutinės lūpos jau žėlė 
daug žadantys ūsų pūkeliai. 

Jis prasižiojo, bet tik sudejavo iš skausmo. Prispaudė ranką 
prie šono, ir pamačiau kraują, besisunkiantį pro mundurą. Vi- 
diniai sužalojimai; tikriausiai ant jo užgriuvo arklys. 

Galimas daiktas, pagalvojau, kad jis ir taip mirs. Bet tuo ne- 
galėjau pasikliauti. 

Durklą dešinėje rankoje slėpė apsiaustas. Kairę ranką už- 
dėjau jam ant galvos. Taip buvau lietusi daugybės vyrų galvas, 
guosdama, apžiūrėdama, ramindama juos dėl to, kas laukia 
ateityje. O jie žiūrėdavo į mane taip, kaip dabar žvelgė šis vaiki- 
nas - su viltimi ir pasitikėjimu. 

Negalėjau perrėžti jam gerklės; atsiklaupiau šalia ir švelniai 
nugręžiau nuo savęs jo galvą. Visi būdai greitai žudyti, kurių 
mokė Rupertas, apimdavo ir galimą pasipriešinimą. Šįsyk ne- 
sulaukiau jokio pasipriešinimo, nulenkiau jo galvą kuo žemiau 
ir suvariau durklą į sprandą prie kaukolės. 

Palikau jį gulintį pasliką sniege ir patraukiau pas saviškius. 


pi 


Griozdišką savo krovinį paslėpę po antklodėmis ant suolo 
apačioje, mudu su Merta susitikom „Kristabelo“ denyje pasidai- 
ryti į audros blaškomą dangų. 

- Regis, pučia palankus, pastovus vėjas, - viltingai tariau, 
aukštai iškėlusi drėgną pirštą. 

Merta niūriai nužvelgė debesis juodais pilvais, kabančius virš 
uosto, iš kurių gausiai drimbantis sniegas tirpo šaltose bangose. 

— Taip. Tikėkimės, kad perplauksime sklandžiai. Jeigu ne, 
turbūt nusigausime ten su lavonu ant rankų. 

Po pusvalandžio, išplaukus į banguotus Lamanšo vandenis, 
supratau, ką Merta turėjo galvoje taip sakydamas. 

- Jūrligė? — nepatikliai paklausiau. - Škotai neserga jūrlige! 

Merta suirzo. 

- Tai gal jis yra raudonplaukis hotentotas. Žinau tik tiek, 
kad Džeimis žalias kaip supuvusi žuvis ir baisiai vemia. Gal 
nuliptum su manimi žemyn ir padėtum jį palaikyti, kad jam 
šonkauliai neiššoktų iš krūtinės? 

— Po paraliais, - pasakiau Mertai, kai parimome ant turėklų 
įkvėpti gryno oro per trumpą pertraukėlę, ištrūkę iš nemalo- 


SVETIMŠALĖ 359 


nios aplinkos apačioje. - Jeigu jis žinojo, kad susirgs jūrlige, 
kodėl užsispyrė plaukti laivu? 

Basiliskas nemirksėdamas žvelgė į mane. 

- Nes jis sumautai gerai žinojo, kad kelio sausuma neįveik- 
sime, kai jo tokia būklė, o Eldridže nebūtų pasilikęs, bijodamas 
užsiundyti anglus ant Makranocho. 

- Užtat jis ketina tyliai nusibaigti jūroje, - piktai pasakiau. 

- Taip. Jam atrodo, kad tada mirs tik jis ir daugiau niekas. 
Matai, koks nesavanaudis. Bet manęs tai neguodžia, - pridūrė 
Merta ir nudrožė prie trapo, išgirdęs aiškius garsus apačioje. 

- Sveikinu, - pasakiau Džeimiui po kelių valandų, nu- 
sibraukdama nuo skruostų ir kaktos drėgnas ir šaltas plaukų 
sruogas. - Manau, medicinos istorijoje būsi vienintelis rašyti- 
niuose šaltiniuose paminėtas kaip žmogus, miręs nuo jūrligės. 

- Ak, gerai, - sumurmėjo jis užgulęs pagalvių ir antklodžių 
sąnašyną. - Man labai nepatinka mintis, kad viskas buvo vel- 
tui. - Staiga jis pasikėlė ant vieno šono. - Dieve, vėl prasideda. 

Mudu su Merta vėl šokom į savo vietas. Laikyti stambų 
vyrą, kad nekrutėtų, kai jį negailestingai tąso vėmimo trauku- 
liai, buvo tikrai ne silpnuolių darbas. 

Vėliau patikrinau pulsą ir trumpai pridėjau ranką prie šal- 
tos, lipnios Džeimio kaktos. Merta viską suprato iš mano veido 
ir, netaręs nė žodžio, trapu nusekė iš paskos į viršutinį denį. 

— Jo popieriai prasti? - tyliai paklausė. 

— Nežinau, - bejėgiškai atsakiau, šaižiame vėjyje kedendama 
prakaito permerktus plaukus. - Atvirai šnekant, nesu girdėjusi, 
kad kas nors būtų miręs nuo jūrligės, bet jis vemia krauju. — 
Mažylio rankos suspaudė turėklą, krumpliai išsišovė pro odą, 
šlakuotą nuo saulės. - Nežinau, ar jį žaloja aštrūs šonkaulių ga- 
lai, ar tik vėmimas erzina skrandį. Kad ir kaip būtų, tai prastas 
ženklas. Be to, jo pulsas labai susilpnėjęs ir nelygus. Supranti, 
jo širdžiai tenka didžiulis krūvis. 

— Jis turi liūto širdį. - Tie žodžiai buvo ištarti tyliai, iš pra- 
džių suabejojau, ar apskritai juos išgirdau. Mertos akyse su- 

tvisko ašaros, bet gal tik nuo sūraus vėjo. Staiga jis pasisuko į 
mane. - Ir jaučio galvą. Ar dar liko tos opijaus tinktūros, kurios 
tau davė ponia Anabelė? 

— Taip, beveik pilnas buteliukas. Bet jis negers, sakė nenorįs 
miegoti. 

— Na, daugelis žmonių gauna ne tą, ko nori. Kažin ar jis kuo 
geresnis. Eime. 

Sunerimusi nulipau paskui jį. 

— Vargu ar jis galės nuryti. 

— Tu tuo nesirūpink. Duokš buteliuką ir padėk jį pasodinti. 

Džeimis buvo pusiau be sąmonės ir labai sunkus. Ėmė prie- 
šintis, kai jį sodinome ir mėginome atremti į sieną. 

— Aš mirsiu, - tarė silpnai, bet aiškiai, - ir kuo greičiau, tuo 
geriau. Nešdinkitės ir leiskit man ramiai nusibaigti. 

Stipriai sugriebęs Džeimį už ryškių plaukų, Merta prievarta 
pakėlė jo galvą ir prie lūpų pridėjo buteliuką. 

— Išgerk šitą, mano gražuti peliuk, nes kitaip nusuksiu tau 
sprandą. Be to, gerai nuryk. Užspausiu tau nosį ir burną; jei 
susiruoši vemti, viskas ištrykš pro ausis. 

Bendromis jėgomis iš lėto, bet negailestingai supylėme bu- 
teliuko turinį jaunajam Lalibrocho šeimininkui į gerklę. Dus- 
damas ir springdamas Džeimis vyriškai gėrė tiek, kiek įstengė, 
paskui žiopčiodamas susmuko prie sienos pažaliavusiu veidu. 
Merta užbėgdavo už akių visiems beprasidedantiems blogu- 
mo priepuoliams smarkiai užspausdamas Džeimiui nosį, ir 
nors tai ne visada pasisekdavo, opijus pamažu kaupėsi ligo- 
nio kraujyje. Pagaliau paguldėm suglebusį Džeimį lovon. Nuo 
pagalvės skyrėsi tik ugninė jo plaukų, antakių ir blakstienų 
spalva. 

Vėliau Merta denyje priėjo prie manęs. 

— Pažvelk, - tariau rodydama į tolį. Blausi saulėlydžio šviesa, 
kurios trumpalaikiai spinduliai smigo žemiau debesų, auksino 
Prancūzijos pakrantės uolas. - Laivo kapitonas sako, kad krantą 
pasieksime po trijų keturių valandų. 

— Ir ne per vėlai, - tarė mano bendrakeleivis, nuo akių nu- 
sibraukdamas nutįsusius rudus plaukus. 

Jis pasisuko ir apdovanojo mane panašiausia į šypseną gri- 
masa, kokią kada regėjau rūsčiame jo veide. 

Vėliau, sekdami paskui leisgyvį mūsų globotinį, paguldytą 
ant lentos ir gabenamą dviejų stambių vienuolių, įžengėme pro 
niūriai dunksančius Šv. Onos iš Boprė vienuolyno vartus. 

Vienuolynas 


VIENUOLYNAS BUVO MILŽINIŠKAS, didingas dvylikto 
amžiaus pastatas, supamas sienų, kurios atremdavo ir triuški- 
nančias jūros audras, ir sausumoje gyvenančių grobikų antpuo- 
lius. Dabar, ramesniais laikais, jo vartai būdavo nuolat atverti, 
kad tarp vienuolyno ir šalia įsitaisiusio kaimo lengvai vyktų 
judėjimas. Nedidelėms akmeninėms celėms svečių sparne jau- 
kumo teikė gobelenai ir patogūs baldai. 

Savo kambaryje pakilau nuo minkštos kėdės, svarstydama, 
kaip reikia sveikintis su abatu; gal turėčiau priklaupti ir pabu- 
čiuoti jo žiedą, o gal taip sveikinamasi tik su popiežiais? Nu- 
sprendžiau padaryti pagarbų reveransą. 

Įkypas katiniškas akis Džeimis tikrai paveldėjo iš Freizerių. 
Ir tvirtą žandikaulį, nors tas, kurį dabar regėjau, buvo apžėlęs 
juoda barzda. 

Abato Aleksandro burna buvo tokia pat plati kaip jo sūnėno, 
bet atrodė, kad jis šypsodavosi mažiau. Kai abatas pasveikino 
mane malonia, šilta šypsena, įkypos mėlynos akys liko atšiau- 
rios ir mąslios. Jis buvo gerokai žemesnis už Džeimį, maždaug 
mano ūgio, ir kresnas. Vilkėjo sutaną, bet jo eisena panėšėjo į 
kario žygiavimą. Man toptelėjo, kad anksčiau jis turbūt buvo ir 
tuo, ir tuo. 

— Sveika atvykusi, ma niėce*, - tarė palenkdamas galvą. 

Tokie žodžiai mane kiek nustebino, bet aš jam taip pat nu- 
silenkiau. 


* Mano dukterėčia (pranc.). 

- Dėkoju už svetingumą, - rimtai pasakiau. - Ar... ar matėte 
Džeimį? 

Vienuoliai išnešė Džeimį prausti, tad pamaniau, kad šioje 
procedūroje geriau nedalyvausiu. 

Abatas linktelėjo. 

- O taip, - atsakė su vos girdimu škotišku akcentu, kuris 
prasiveržė pro gerai išmoktą anglų kalbą. - Mačiau jį. Liepiau 
broliui Ambrozijui pasirūpinti jo žaizdomis. - Mano veide 
turbūt šmėkštelėjo abejonė, nes jis sausokai tarė: - Nesijau- 
dinkit, ponia, brolis Ambrozijus puikiai nusimano apie gy- 
dymą. - Abatas nužvelgė mane atvira vertinančia mina, tokia 
panašia į savo sūnėno, kad net sunerimau. - Merta minėjo, kad 
jūs - patyrusi daktarė. 

- Taip, - šiurkštokai atsakiau. 

Tai išgirdęs, jis nuoširdžiai nusišypsojo. 

- Matau, kad apsimestinio kuklumo nuodėmė jūsų ne- 
kamuoja. 

- Bet kamuoja kitos, - šyptelėjau. 

- Kaip ir mus visus. Neabejoju, brolis Ambrozijus nekan- 
trauja pasišnekėti su jumis. 

— Ar Merta papasakojo... kas atsitiko? - neryžtingai pa- 
klausiau. 

Plati burna susičiaupė. 

— Taip. Tiek, kiek jis žino, kas įvyko. 

Jis luktelėjo, lyg vildamasis mano paaiškinimo, bet aš tylėjau. 

Buvo aišku, kad abatui maga paklausinėti, bet jis buvo ganė- 
tinai malonus ir nespaudė manęs. Užuot kamantinėjęs, pakėlė 
ranką ir padarė palaiminimo ir atleidimo gestą. 

— Sveika atvykusi, - pakartojo. - Pasiųsiu patarnaujantį 
brolį, kad atneštų jums pavalgyti. - Jis vėl nuvėrė mane žvilgs- 
niu. - Ir prausimosi priemonių. 

Virš manęs nubrėžęs kryžiaus ženklą, gal atsisveikinda- 
mas, o gal varydamas šalin nešvarą, išėjo rudo palaido audi- 
nio sūkury. 

Ūmai suvokiau, kokia esu išvargusi, ir susmukau ant lovos, 
klausdama savęs, ar neužmigusi sulauksiu valgio ir prausimosi. 
Kai mano galva palietė pagalvę, vis dar svarsčiau apie tai. 


že 


Sapnavau siaubingą košmarą. Džeimis buvo kitapus tvirtos 
akmeninės sienos be durų. Girdėjau jį šaukiant be atvangos, bet 
negalėjau jo pasiekti. Beviltiškai daužiau į sieną, o mano rankos 
panirdavo tarsi į vandenį. 

- Ai! 

Atsisėdau siauroje lovoje, viena ranka sugriebusi kitą, kuria 
vožiau į kietą sieną prie lovos. Palingavau pirmyn atgal, spaus- 
dama tvinkčiojančią galūnę tarp kojų, paskui sumojau, kad tas 
riksmas vis dar nesiliovė. 

Kai išlėkiau į koridorių, šauksmas staiga nutilo. Džeimio 
kambario durys buvo atviros, pro jas liejosi mirkčiojančios 
lempos šviesa. 

Dar nematytas vienuolis buvo stipriai apkabinęs Džeimį, 
šiam ant nugaros pro tvarsčius buvo prasisunkę šviežio kraujo, 
o pečiai virpėjo tarsi nuo šalčio. 

— Košmaras, - paaiškino vienuolis, išvydęs mane tarpdury. 

Jis atidavė Džeimį man į glėbį ir nuėjo prie stalo paimti au- 
dinio skiautės ir ąsočio su vandeniu. 

Džeimį vis dar krėtė drebulys, veidas blizgėjo nuo prakaito. 
Užmerkęs akis, jis sunkiai kvėpavo kimiai aikčiodamas. Vienuo- 
lis atsisėdo šalia manęs ir švelnia ranka ėmė šluostyti jo veidą, 
suglostydamas sunkius, šlapius plaukus nuo smilkinių. 

— Be abejonės, jūs - jo žmona. Mano galva, netrukus jis 
pasijus geriau. 

Po kelių minučių drebulys pradėjo slopti, ir Džeimis atsi- 
dusęs atsimerkė. 

— Man viskas gerai, - tarė, - Klere, dabar jaučiuosi gerai. 
Bet, dėl Dievo meilės, atsikratyk tos smarvės! 


SVETIMŠALĖ 365 


Tik tada susivokiau, koks kvapas tvyro kambaryje: lengvas, 
pikantiškas gėlių aromatas, ir toks įprastas, kad jo net nepaste- 
bėjau. Levandos. Jų dedama į muilus ir tualetinį vandenį. Pa- 
skutinį sykį tą kvapą užuodžiau Ventvorto kalėjimo požemiuo- 
se, ten levandomis buvo įkvipę baltiniai, jomis dvelkė kapitonas 
Džonatanas Randalas. 

Šiame kambaryje tokį kvapą skleidė nedidelis metalinis 
puodelis, pilnas žolelėmis aromatizuoto aliejaus. Jis kabojo ant 
sunkaus, rožės pumpuro pavidalo geležinio padėklo virš žvakės 
liepsnos. 

Šis aliejus turėjo nuramdyti protą, bet veikė kitaip. Džeimis 
jau kvėpavo lengviau, pats atsisėdo ir paėmė puodelį vandens, 
kurį jam davė vienuolis. Bet dar buvo išblyškęs, o burnos kam- 
putis neramiai trūkčiojo. 

Linktelėjau pranciškonui, kad padarytų, ką sakė Džeimis. 
Vienuolis greitai suvyniojo karštą puodelį su aliejumi į sulanks- 
tytą rankšluostį ir išnešė į koridorių. 

Džeimis išleido ilgą palengvėjimo atodūsį ir susiraukė, nes 
suskaudo šonkaulius. 

- Atsivėrė kelios žaizdos ant nugaros, - tariau truputį jį pa- 
sukdama, kad pasiekčiau tvarsčius. - Bet nieko baisaus. 

- Žinau. Per miegus tikriausiai apsiverčiau ant nugaros. 

Storas sulankstytos antklodės pleištas, kuris turėjo jį parem- 
ti, kad gulėtų ant šono, buvo nuslydęs ant grindų. Pakėliau jį ir 
padėjau ant lovos šalia Džeimio. 

- Todėl ir regėjau sapną. Sapnavau, kad esu plakamas. - Jis 
suvirpėjo, gurkštelėjo vandens ir padavė man puodelį. - Man 
reikia ko nors stipresnio, jeigu yra netoliese. 

Tarsi tai išgirdęs, pro duris įžengė paslaugus vienuolis, vie- 
noje rankoje nešdamas ąsotį vyno, o kitoje - buteliuką aguonų 
sirupo. 

- Alkoholio ar opijaus? - šypsodamas paklausė jis Džeimio, 
keldamas ąsotį ir buteliuką aukštyn. - Gali pasirinkti, kaip nu- 
grimsi užmarštin. 

— Gal malonėtumėt vyno? Vienai nakčiai sapnų pakaks, - 
tarė Džeimis, kreivai šyptelėdamas. 

Jis lėtai gurkšnojo vyną, kol pranciškonas padėjo man keisti 
kruvinus tvarsčius ir tepti žaizdas šviežiu medetkų tepalu. Tik 
kai paguldžiau Džeimį miegoti - tvirtai parėmiau šoną ir už- 
traukiau antklodę, - vienuolis nusisuko, ketindamas eiti. 

Slinkdamas pro lovą, jis pasilenkė ir virš Džeimio galvos 
padarė kryžiaus ženklą. 

— Gerai pailsėk, - palinkėjo. 

— Ačiū, tėve, - atsakė mieguistas Džeimis, grimzdamas į 
snaudulį. 

Supratau, kad Džeimiui turbūt neprireiks manęs iki ryto, 
atsisveikindama paliečiau jam petį ir nusekiau paskui vienuolį 
į koridorių. 

— Ačiū, - pasakiau. - Labai jums dėkoju už pagalbą. 

Vienuolis grakščiai numojo ranka į mano žodžius. 

— Man buvo malonu jums padėti, - tarė puikia anglų kalba, 
nors ir su silpnu prancūzišku akcentu. - Kai išgirdau riksmą, 
ėjau pro svečių sparną į Šventojo Egidijaus koplyčią. 

Krūptelėjau prisiminusi tą šauksmą, kimų ir siaubingą. Vy- 
liausi jo nebeišgirsianti. Dirstelėjau į langą koridoriaus gale, bet 
pro langines nesiskverbė aušra. 

— Į koplyčią? - nustebau. - Maniau, rytmetinės mišios au- 
kojamos pagrindinėje bažnyčioje. Kad ir kaip ten būtų, joms, be 
abejonės, kiek ankstoka. 

Pranciškonas nusišypsojo. Jis buvo gana jaunas, vos įžengęs 
į ketvirtą dešimtį, bet šilkiniuose ruduose plaukuose matėsi žilų 
gijų. Jis buvo trumpai apsikirpęs, su dailiai išskusta tonzūra. 
Gražiai apkirpta ruda barzda vos lietė tamsią atraitotą vienuolio 
abito apykaklę. 

- Taip, rytmetinėms mišioms labai anksti, - pritarė vienuo- 
lis. - Ėjau į koplyčią, nes šią valandą mano eilė garbinti nuolat 
išstatytą Švenčiausiąjį Sakramentą. - Jis žvilgtelėjo į Džeimio 

kambarį, kur laiko žvakė rodė pusę trijų. - Jau smarkiai vėluoju. 
Brolis Baltramiejus norės atsigulti. 

Pakėlęs ranką, jis greitosiomis palaimino mane, apsisuko 
ant sandalo kulno ir išnėrė pro dvivėres duris koridoriaus gale, 
man nespėjus paklausti jo vardo. 

Įėjau į kambarį, pasilenkiau prie Džeimio. Jis miegojo len- 
gvai kvėpuodamas, vos suraukęs kaktą. Švelniai perbraukiau 
ranka per plaukus. Raukšlė kaktoje kiek atsileido ir vėl pagilėjo. 
Atsidusau ir dar stipriau apkamšiau jį antklodėmis. 


= 


Rytą jaučiausi kur kas geriau, bet po tokios nakties Džeimio 
akys buvo įdubusios ir neramios. Jis kategoriškai atsisakė pus- 
ryčių valgyti sultinio ar skystos avižinės košės, užtaisytos karš- 
tu vynu su prieskoniais, ir suirzęs piktai atsikirto, kai mėginau 
apžiūrėti jo rankos tvarsčius. 

— Dėl Dievo meilės, Klere. Gal duotum man ramybę! Dau- 
giau nenoriu būti grabaliojamas! 

Rūsčiai žiūrėdamas, jis atitraukė ranką. Tylomis nusisukau 
ir ant šoninio stalo ėmiau tvarkyti vaistų indelius ir ryšulėlius. 
Surikiavau juos grupelėmis pagal funkciją: medetkų tepalas ir 
tuopų balzamas žaizdoms raminti, gluosnių, vyšnių žievės ir 
ramunėlės arbatoms, jonažolės, česnakai ir paprastosios krau- 
jažolės dezinfekcijai. 

— Klere. 

Atsigręžusi pamačiau, kad jis sėdi lovoje, žiūri į mane ir su- 
sigėdęs šypsosi. 

— Atsiprašau, Sasenach. Man diegia vidurius ir šįryt esu per- 
kūniškai prastos nuotaikos. Bet neturėjau ant tavęs niurzgėti. 
Ar man atleisi? 

Greitai priėjau prie jo ir švelniai apkabinau. 

— Nėra už ką atleisti. Bet ką turi galvoje sakydamas, kad tau 
diegia vidurius? | 

Ne pirmą kartą pagalvojau, kad intymumas ir romantika 
nėra sinonimai. 

Jis padarė grimasą, truputį pasilenkė ir sukryžiavo rankas 
ant pilvo. 

- Tai reiškia, - tarė, - jog norėčiau, kad trumpam paliktum 
mane vieną. Jeigu neprieštarauji. 

Skubiai patenkinau jo prašymą ir nudrožiau pasiieškoti pus- 
ryčių. Vėliau grįždama iš valgyklos pastebėjau dailią pranciško- 
no juodu drabužiu figūrą, einančią per kiemą dengtos arkados 
link. Suskubau jį vytis. 

— Tėve! - šūktelėjau. 

Jis atsisuko ir, išvydęs mane, nusišypsojo. 

— Labas rytas, - pasisveikino. - Ponia Freizer, juk tokia pa- 
vardė? Kaip šįryt jaučiasi jūsų vyras? 

— Geriau, - atsakiau, vildamasi, kad tai tiesa. - Norėjau dar 
kartą padėkoti už aną naktį. Išėjote net nespėjus pasiteirauti 
jūsų vardo. 

Vaiskios šviesiai rudos akys žybtelėjo, kai jis lenkėsi man, 
pridėjęs ranką prie širdies. 

- Fransua Anzelmas Merikioras dArmanjakas, ponia. Arba 
toks gimiau. Dabar žinomas tik kaip tėvas Anzelmas. 

— Anzelmas Džiugiaširdis? - paklausiau šypsodama. 

Jis gūžtelėjo pečiais. Tai buvo neabejotinai geilų gestas, ne- 
sikeičiantis daugybę amžių. 

— Stengiuosi toks būti, - atsakė jis, ironiškai perkreipdamas 
burną. 

— Nenoriu jūsų užlaikyti, - tariau ir dirstelėjau į arkadą. - 
Tik norėjau padėkoti už pagalbą. 

- Ponia, jūs manęs visai negaišinate. Tiesą sakant, delsiau im- 
tis darbo, leidau sau labai smerktiną malonumą patinginiauti. 

— O koks tas darbas? - susidomėjusi paklausiau. 

Šis žmogus aiškiai buvo vienuolyno svečias, juodi pranciško- 
no drabužiai išsiskyrė kaip rašalo dėmė tarp rudų benediktinų 

abitų. Tokių svečių buvo keletas, taip man sakė brolis Polido- 
ras, vienas iš patarnaujančių brolių. Daugelis jų - mokslininkai, 
atvykę čia tyrinėti rankraščių, saugomų garsiojoje vienuolyno 
bibliotekoje. Anzelmas taip pat. Jis jau keletą mėnesių vertė ke- 
letą Herodoto darbų. 

- Ar lankėtės bibliotekoje? - pasiteiravo Anzelmas. - Eime, - 
tarė, kai papurčiau galvą. - Ji labai įspūdinga, ir manau, kad 
jūsų dėdė abatas tam neprieštarautų. 

Man magėjo pamatyti biblioteką, be to, visai nenorėjau 
grįžti į svečių sparno vienumą, todėl nė nedvejodama nusekiau 
įkandin vienuolio. 

Biblioteka buvo graži, aukštomis lubomis, remiamomis go- 
tikinių kolonų, kurios skliautuotoje palubėje jungėsi į smailią- 
sias arkas. Tarpuose tarp kolonų spindėjo langai iki pat grindų, 
į biblioteką įleisdami gausybę šviesos. Beveik visi buvo skai- 
draus stiklo, o kelis puošė apgaulingai paprasti vitražai, vaiz- 
duojantys didaktines alegorijas. Pirštų galiukais tipendama pro 
palinkusias prie knygų vienuolių figūras, stabtelėjau, norėdama 
pasigrožėti „Pabėgimu į Egiptą“. 

Vienos knygų lentynos buvo panašios į tas, prie kokių bu- 
vau pratusi: jose knygos rikiavosi nugarėlėmis. Kitose lentyno- 
se jos buvo paguldytos, kad nesusigadintų senoviniai viršeliai. 
O vienoje įstiklintoje lentynoje buvo sudėta nemažai susuktų 
pergamentų. Apskritai bibliotekoje tvyrojo tylaus džiugesio 
atmosfera, tarsi branginami tomai tarp viršelių nebyliai dai- 
nuotų. Išėjau iš bibliotekos nurimusi, ir su tėvu Anzelmu lėtai 
nužingsniavau per pagrindinį kiemą. 

Vėl mėginau jam padėkoti už pagalbą naktį, bet jis nekreipė 
dėmesio į mano žodžius. 

— Nėra už ką, vaikeli. Tikiuosi, šiandien jūsų vyrui geriau? 

- Ir aš tikiuosi, - tariau. Nenorėdama plėtoti tos temos, pa- 
klausiau: - O kaip vyksta tas nuolatinis garbinimas? Aną naktį 
minėjote ten einąs. 

— Jūs - ne katalikė? - nustebo jis. - Ak, pamiršau, juk esat 
anglė. Taigi, manau, protestantė. 

— Jei kalbame apie tikėjimą, turbūt nesu nei katalikė, nei 
protestantė, - atsakiau. - Bet formaliai save laikyčiau katalike. 

— Formaliai? 

Lygūs antakiai kilstelėjo iš nuostabos. Nesiryžau atsakyti, 
nes buvau atsargi dėl patyrimo bendraujant su tėvu Beinu, bet 
neatrodė, kad šis žmogus pultų mosuoti kryžiumi man prieš 
veidą. 

— Na, - prabilau lenkdamasi išrauti žolelės tarp grindinio 
akmenų. - Buvau pakrikštyta kaip katalikė. Tėvai mirė, kai 
man buvo penkeri, ir aš apsigyvenau pas dėdę. Dėdė Lamber- 
tas... - Nutilau, prisimindama nepasotinamą dėdės Lamberto 
žinių troškulį ir tą nešališką cinizmą, su kuriuo dėdė žiūrėjo 
į visas religijas tik kaip į skiriamąjį bruožą, pagal kurį galima 
kataloguoti kultūras. - Tikėjimo požiūriu jis buvo viskas ir nie- 
kas... - paaiškinau. - Pažino visas religijas, bet netikėjo nė vie- 
na. Taigi visiškai neugdė mano tikėjimo. O mano... pirmasis 
vyras buvo katalikas, deja, ne itin uolus. Todėl man atrodo, kad 
esu labiau pagonė. 

Žiūrėjau į jį nedrąsiai, bet jis, lyg ir nepriblokštas mano at- 
sivėrimo, nuoširdžiai nusijuokė. 

— Viskas ir niekas, - pasakė vienuolis, tarsi išbandydamas 
frazę. - Man labai patinka. Apgailestauju, bet jei kalbėtume 
apie jus, taip nėra. Vos tapusi Švenčiausiosios Dievo Motinos 
bažnyčios nare, jūs visiems laikams buvote paženklinta kaip jos 
vaikas. Kad ir kiek mažai žinote apie savo tikėjimą, esate tokia 
pat katalikė kaip ir popiežius. 

Tėvas Anzelmas pažvelgė į dangų. Jis buvo debesuotas, bet 
prie bažnyčios augančių alksnių lapai nekrutėjo. 

— Vėjas nurimo. Ketinau trumpai pasivaikščioti, kad gry- 
name ore nuskaidrėtų protas. Gal palaikytumėt man draugiją? 
Jums reikia oro ir pasimankštinti, o aš galiu išnaudoti šią progą 

dvasiniams reikalams ir mums bevaikštinėjant paaiškinti, kas 
yra tas nuolatinis garbinimas. 

- Vienu šūviu nušauti du zuikius? - abejingai paklausiau. 

Tačiau proga pasivaikščioti gryname ore viliojo, ir aš neat- 
sikalbinėdama nuėjau pasiimti apsiausto. | 

Dirstelėjęs į figūrą palenkta galva, nugrimzdusią į maldą, 
Anzelmas nuvedė mane pro tylios tamsios koplyčios duris, pas- 
kui - pro arkadą laukan į sodo pakraštį. 

Kai jau nebegalėjo išblaškyti koplyčioje besimeldžiančių 
vienuolių, jis tarė: 

- Tai labai paprasta. Ar prisimenate Bibliją ir pasakojimą 
apie Getsemanę, kur Jėzus Kristus laukė daug valandų prieš 
savo teismą ir nukryžiavimą, ir jo draugus, kurie turėjo budėti 
su juo, bet užmigo? 

- Ak. - Tučtuojau viską supratau. - Ir Jėzus pasakė: „Ne- 
galėjote nė vienos valandos pabudėti su manimi*?“* Tad štai 
ką jūs darote: budite su juo tą valandą, norėdami su juo su- 
sitaikyti. 

Man patiko ta mintis, ir koplyčios tamsa staiga pasidarė gy- 
venama ir jauki. 

- Oui, madame, - pritarė jis. - Labai paprasta. Budime pa- 
kaitomis, ir Švenčiausiasis Sakramentas ant altoriaus niekada 
nepaliekamas vienas. 

- Ar nesunku nemiegoti? - pasmalsavau. - Ar visada budite 
naktį? 

Jis linktelėjo, lengvas vėjelis kedeno šilkinius rudus plaukus. 
Tonzūrą jau reikėjo skusti, trumpi plaukeliai žėlė ant jos lyg 
samanos. 

— Kiekvienas budėtojas pasirenka tinkamą laiką. Man toks 
laikas - antra valanda naktį. - Jis dirstelėjo į mane dvejodamas, 
lyg svarstydamas, kaip suprasiu tai, ką ketino pasakyti. - Tuo 


* Mt 26, 40. 

metu man... - Jis nutilo. - Tarytum sustoja laikas. Kūno skys- 
čiai, kraujas, tulžis ir dujos, iš kurių susideda Žmogus, regis, 
akimoju pradeda veikti nepaprastai darniai. - Jis nusišypsojo. 
Dantys atrodė kreivoki, bet tai buvo vienintelis šiaip tobulos 
jo išvaizdos trūkumas. - Arba rodosi, lyg viskas sustoja. Daž- 
nai svarstau, ar ta akimirka tokia pat kaip gimimo ar mirties 
akimirka. Žinau, kad kiekvienam vyrui... ar moteriai laikas vis 
kitas, - pridūrė mandagiai man linktelėdamas. - Bet tada, tą 
laiko tarpsnį, atrodo, kad viskas įmanoma. Pažvelgi anapus savo 
gyvenimo ribotumo ir pamatai, kad iš tikrųjų tas ribotumas yra 
niekas. Tą akimirką, kai sustoja laikas, tarytum supranti, kad 
galėtum žengti bet kokį rizikingą žingsnį, žengti jį ir grįžti į 
save, o tada rastum, kad pasaulis nepasikeitė ir viskas liko taip, 
kaip palikai prieš tą akimirką. Ir lyg... - Jis valandėlę padelsė, 
atidžiai rinkdamas žodžius. - Lyg žinant, kad viskas įmanoma, 
staiga tas niekas tampa būtinas. 

- Bet ar tuo metu... jūs ką nors veikiate? - paklausiau. - Hm, 
klausiu, ar meldžiatės? 

- Aš? Na, - lėtai pratarė vienuolis, - sėdžiu ir žiūriu į Jį. - 
Plati šypsena išlenkė gražias lūpas. - O Jis žvelgia į mane. 


== 

Kai įėjau į kambarį, Džeimis sėdėjo. Jis pamėgino truputį 
pasivaikščioti koridoriumi, remdamasis į mano petį. Bet nuo 
įstangos išblyško, apsipylė prakaitu ir nesipriešindamas atsigu- 
lė, kai atverčiau lovos užklotą. Pasiūliau jam sultinio ir pieno, 
bet jis nuvargęs papurtė galvą. 

- Neturiu apetito, Sasenach. Jeigu ką nors prarysiu, vėl im- 
siu vemti. 

Tąkart jo nespaudžiau ir tylomis išnešiau sultinį. Bet per va- 
karienę buvau atkaklesnė, ir man pasisekė jį įkalbėti, kad nury- 
tų kelis šaukštus sriubos. Jis pakluso, bet paskui viską išvėmė. 

- Atleisk, Sasenach. Aš pasibjaurėtinas. 

- Nieko, Džeimi, ir tu ne pasibjaurėtinas. 

Pastačiau dubenį už durų, atsisėdau šalia jo ir nuo kaktos 
nubraukiau susivėlusius plaukus. 

- Nesijaudink. Tavo skrandis vis dar suirzęs nuo jūrligės. 
Turbūt per greitai įsiūliau tau valgio. Leiskime skrandžiui nu- 
rimti ir sveikti. 

Jis užsimerkė, atsidusdamas po mano ranka. 

— Pagysiu, - abejingai tarė. - Ką šiandien veikei, Sasenach? 

Džeimis aiškiai nerimavo ir jautėsi nesmagiai, bet truputį 
nurimo, kai papasakojau, kur žvalgiausi dieną. Apie bibliote- 
ką, koplyčią, vynuogių sulčių spaudimo presą ir galų gale apie 
žolynų darželį, kur pagaliau susitikau su garsiuoju broliu Am- 
brozijumi. 

- Jis nepaprastas, - džiaugsmingai pasakiau. - Ak, ir pamir- 
šau, kad tu jį pažįsti. 

Brolis Ambrozijus buvo aukštas, net aukštesnis už Džeimį, 
išblyškęs kaip lavonas. Jo veidas buvo pailgas ir padribęs kaip 
baseto. O dešimt ilgų liesų pirštų nusidažę ryškiai žaliai. 

- Jis turbūt bet ką geba priversti augti. Augina visas įprastas 
žoleles, o jo šiltnamis toks ankštas, kad jis negali ten stovėti 
išsitiesęs visu ūgiu. Jame tarpsta augalai, kurie šiuo metų laiku 
ir šiame krašte šiaip vargiai augtų arba apskritai neaugtų. O ką 
jau kalbėti apie įvežtinius prieskonius ir vaistus. 

Paminėjusi vaistus, prisiminiau aną naktį ir pažvelgiau pro 
langą. Žiemos sutemos atslinko anksti, ir lauke buvo beveik vi- 
darbus, žibintai blykčiojo pirmyn atgal, jiems zujant po savo 
valdas. 

— Temsta. Ar galėsi užmigti? Brolis Ambrozijus turi šio to, 
kas padėtų. 

Džeimio akys buvo apsiblaususios iš nuovargio, bet jis pa- 
purtė galvą. 

- Ne, Sasenach. Nieko nenoriu. Jei užmigsiu... ne, gal tru- 
putį paskaitysiu. 

Anzelmas buvo atnešęs iš bibliotekos keletą filosofijos ir isto- 
rijos veikalų, ir Džeimis ištiesė ranką prie Tacito tomo ant stalo. 

— Tau reikia pamiegoti, Džeimi, - švelniai tariau, žiūrėdama 
įji 

Jis atsivertė knygą ir pasirėmė į pagalvę, bet toliau spoksojo 
į sieną. 

- Tau nepasakojau, ką sapnavau, - ūmai prabilo. 

— Sakei sapnavęs, kad esi plakamas. 

Man nepatiko jo veidas; jau išblyškęs po sumušimais, kiek 
blizgantis nuo prakaito. 

— Taip. Pakėliau akis ir pamačiau virves, įsirėžusias man į 
riešus. Rankos buvo beveik juodos, o virvė, man krutant, brū- 
žavo kaulą. Veidas buvo prispaustas prie stulpo. Jutau švininius 
pasvarus ant rimbo galo, prakertančius pečių odą. Rimbas vis 
čaižė, nors jau seniai turėjo liautis, ir supratau, kad tas niekšas 
nė nemano sustoti. Rimbo virvelių galai išskobdavo kūno ga- 
balėlius. Kraujas... mano kraujas tekėjo šonais ir nugara, gėrėsi 
į kiltą. Man buvo labai šalta. Paskui, vėl pažvelgęs aukštyn, iš- 
vydau, kad nuo rankų ėmė gabalais kristi mėsa, o pirštų kaulai 
arė medį, palikdami ilgas įbraižas. Rankų kaulai buvo nuogi ir 
juos laikė tik virvės. Turbūt tada ir ėmiau rėkti. Kai jis smogė 
man, išgirdau keistą barškesį ir netrukus supratau, kas tai. Jis 
nulupo visą mėsą nuo kaulų, ir švininiai rimbo pasvarai barš- 
kino sausus mano šonkaulius. Suvokiau esąs miręs, bet tai buvo 
visai nesvarbu. Jis plakė ir plakė, kol pradėjau irti ir byrėti nuo 
stulpo, ir tai niekaip nesiliovė... 

Apkabinau Džeimį ir ėmiau tildyti, bet jis jau nieko nebe- 
sakė, sveikąja ranka gniauždamas knygos kraštą. Dantys buvo 
susmigę į perplėštą apatinę lūpą. 

— Džeimi, pasiliksiu su tavimi per naktį. Galiu pasitiesti ant 
grindų čiužinį. 

— Ne. - Nors ir silpnas, iš tikrųjų jis buvo toks pat užsispyręs 
kaip anksčiau. - Man bus geriau vienam. Dabar nenoriu miego. 
Gal eik pavakarieniauti, Sasenach. Aš... truputį paskaitysiu. 

Jis palenkė galvą virš knygos lapo. Valandėlę bejėgiškai žiū- 
rėjau į jį, paskui išėjau kaip liepiama. 


= 

Džeimio būklė man kėlė vis didesnį nerimą. Pykinimas ne- 
praėjo; jis beveik nieko nevalgė, o jeigu ką ir sukrimsdavo, tas 
retai užsibūdavo skrandyje. Dar labiau išblyško, pasidarė van- 
gesnis, apatiškesnis, jo niekas nedomino. Dieną daug miego- 
davo, nes naktį beveik nesudėdavo bluosto. Kad ir kaip bijojo 
sapnų, vis tiek neleisdavo man pasilikti jo kambaryje, aiškino, 
kad nemiegodamas neturi drumsti poilsio man. 

Nenorėdama sukiotis apie jį, net jeigu jis ir būtų man leidęs, 
daugiausia būdavau žolynų darželyje ar džiovinimo pašiūrėje su 
broliu Ambrozijumi arba tingiai vaikštinėdavau po vienuolyną, 
šnekučiuodama su tėvu Anzelmu. Jis naudojosi palankia proga 
pasigilinti į katekizmą, mėgindamas mane mokyti katalikybės 
pagrindų, nors vis tikinau jį, kad esu agnostikė. 

— Ma chėre, - galop tarė Ambrozijus, - ar atsimenate nuo- 
dėmės sąlygas, apie kurias jums kalbėjau vakar? 

Kad ir kokios buvo mano moralės ydos, atmintis nešlu- 
bavo. 

— Pirma - kai aiškiai suvoki, kad nusidėti yra blogai, o 
antra - kai laisvai apsisprendi taip pasielgti, - pakartojau kaip 
papūga. 

— Kai laisvai apsisprendi taip pasielgti, - pritarė jis. - Bet tai, 
ma chėre, yra ir malonės sąlyga. 

Mudu rymojom ant vienuolyno kiaulidės tvoros, žiūrėdami 
į kelias didžiules kiaules, kurios spaudėsi krūvoje vos šildant 
žiemos saulei. Brolis Ambrozijus sukryžiavo rankas ant tvoros 
skersinio ir pasidėjo galvą. 

- Nesuprantu, - pasakiau. - Juk malonė yra tai, kas tau sutei- 
kiama arba ne. Turiu galvoje... - nutilau, nenorėdama pasirodyti 
nemandagi, - jūs ant altoriaus koplyčioje regite Dievą, o aš - ga- 
balėlį duonos, ir nesvarbu, kad jis labai gražiame laikiklyje. 

Jis nekantriai atsiduso ir išsitiesė įterpdamas nugarą. 

— Eidamas į nakties budėjimą pastebėjau, kad jūsų vyras 
prastai miega, - pasakė vienuolis. - Todėl blogai miegate ir jūs. 
Kadangi vis tiek nesudėsite bluosto, kviečiu šiąnakt eiti su ma- 
nimi. Pabūkite valandą kartu koplyčioje. 

Prisimerkusi žiūrėjau į jį. 

— Kodėl? 

Jis gūžtelėjo pečiais. 

— O kodėl ne? 


= 


Man buvo nesunku atsikelti ir susitikti su Anzelmu, nes vis 
tiek nesumerkiau akių. Džeimis taip pat. Kai tik iškišdavau gal- 
vą į koridorių, pamatydavau mirgant žvakės šviesą pro praviras 
jo kambario duris ir išgirsdavau vartomų puslapių šnaresį, o 
kartkartėmis jis neramiai sudejuodavo, keisdamas padėtį. 

Negalėjau užmigti, todėl net nenusirengiau. Kai barbenimas 
į duris pranešė, kad prisistatė Anzelmas, buvau visiškai pasi- 
ruošusi eiti su juo. 

Vienuolyne tvyrojo tyla, kokia tvyro visose didelėse įstai- 
gose naktį; greitas dienos bruzdesio pulsas suretėja, bet širdis 
plaka, nors lėčiau, ramiau, nepaliaujamai. Visada kas nors ne- 
miega, tyliai nusklendžia koridoriais, budėdamas ir palaikyda- 
mas gyvybę. Ir aš netrukus prisidėsiu prie budėjimo. 

Koplyčioje buvo tamsu, degė vienintelė raudona šventovės 
švieselė ir kelios baltutėlės apžadinės žvakės, kurių liepsnelės 
tykiame ore kilo tiesiai į viršų prieš šventųjų relikvines, sken- 
dinčias šešėlyje. 

Nusekiau paskui Anzelmą trumpu centriniu taku prie al- 
toriaus, jis ten priklaupė. Priekyje klūpojo liekna brolio Bal- 
tramiejus figūra nulenkta galva. Mums įėjus ir kiek sudrums- 
tus tylą, jis neatsigręžė, nė nekrustelėdamas toliau palinkęs 
garbino Dievą. 

Didingoje talpykloje Švenčiausiasis Sakramentas buvo vos 
įžiūrimas. Milžiniška auksinė spindulingos saulės pavidalo 
monstrancija, daugiau nei pėdos skersmens, ramiai stovėjo ant 
altoriaus, centre saugodama paprastos duonos gabalėlį. 

Jausdamasi nesmagiai, atsisėdau ten, kur parodė Anzelmas, 
netoli koplyčios priekio. Suolai su puošniai išdrožinėtais an- 
gelais, gėlėmis ir demonais buvo pristumti prie medinių sienų 
plokščių, kad būtų lengva įeiti ir išeiti. Už manęs tyliai sugirgž- 
dėjo suolas, kai į savo vietą atsisėdo Anzelmas. 

— Bet ką man daryti? - klausiau jo tyliu iš pagarbos nakčiai 
ir rimčiai balsu, kai artinomės prie koplyčios. 

- Nieko, ma chėre, - atsakė jis. - Tik būkit. 

Taigi sėdėjau, klausydamasi savo kvėpavimo ir šios tykios 
vietos garselių; jie buvo vos girdimi, nes juos slopino kiti garsai. 
Akmens slūgimas, medžio braškėjimas. Mažyčių, negęstančių 
liepsnelių šnypštimas. Tylutėlis kažkokio padarėlio, iš savo ur- 
velio atklydusio į didybės namus, liuoksėjimas. 

Pritariau Anzelmui, kad čia labai ramu. Nors mane kamavo 
nuovargis ir nerimas dėl Džeimio, pamažu ėmiau atsipalaiduo- 
ti, įsitempęs protas kiek nurimo, tarsi būtų atsileidusi laikrodžio 
spyruoklė. Keista, bet manęs neėmė snaudulys, nors valanda 
buvo vėlyva ir jutau kelių paskutinių dienų ir savaičių įtampą. 

Pagaliau, galvojau, kas tos dienos ir savaitės amžinybės po- 
žiūriu? Taip atrodė ir Anzelmui, Baltramiejui, Ambrozijui, vi- 
siems vienuoliams ir net rūsčiajam abatui Aleksandrui. 

Ta mintis mane guodė; jeigu čia visas pasaulio laikas, tam 
tikros akimirkos įvykiai tampa ne tokie svarbūs. Tikriausiai 
supratau, kaip žmogus gali truputį atsitraukti ir ieškoti ato- 
kvėpio, mąstydamas apie begalinę Būtį, kad ir kokią įsivaiz- 
duotų jos esmę. 

Raudonas lempelės žiburėlis spingsojo nė nevirptelėda- 
mas, atsispindėdamas lygiame aukse. Baltų žvakių liepsnos 
prie šv. Egidijaus ir Švenčiausiosios Dievo Motinos statulų ret- 

sykiais sumirkčiodavo ir šoktelėdavo, matyt, nuo kokio dagčių 
netobulumo, vaško ar vandens purslelio. Bet raudona lempelė 
degė ramiai, be reikalo neplevendama ir neišduodama savo 
šviesos. 

Jeigu yra amžinybė ar jos nuojauta, Anzelmas turbūt nekly- 
do; viskas įmanoma. Ir visiška meilė? Mylėjau Frenką; ir vis dar 
myliu. O Džeimį myliu labiau už savo gyvenimą. Bet, ribojama 
laiko ir kūno, abiejų negaliu turėti. Gal anapus? Ar yra tokia 
vieta, kur nebėra laiko arba kur jis sustojęs? Anzelmas mano, 
kad yra. Vieta, kur viskas įmanoma. Ir nieko nereikia. 

Ar ten yra visiška meilė? Ar ji įmanoma už kūno ir laiko 
ribų? Ar būtina? 

Mano mintyse, regis, skambėjo dėdės Lemo balsas. Dėdė 
buvo mano šeima ir viskas, ką Žinojau apie meilę vaikystėje. 
Žmogus, kuris niekada man nekalbėjo apie meilę, nes jam to 
nereikėjo, juk žinojau, kad jis mane myli, kaip žinojau, kad jis 
gyvena. Ten, kur yra visiška meilė, žodžiai nebūtini. Ji viskas. Ji 
nemirtinga. Ir to gana. 

Nesuvokiau slenkant laiko ir išsigandau, kai prieš mane stai- 
ga pasirodė Anzelmas, išėjęs pro mažas dureles prie altoriaus. 
Ar jis iš tikrųjų sėdėjo už manęs? Žvilgtelėjau atgal ir pamačiau 
vieną iš jaunų vienuolių, kurių vardų nežinojau, priklaupian- 
tį prie galinio įėjimo. Anzelmas žemai nusilenkė prieš altorių, 
tada pamojo man, rodydamas į duris. 

- Jūsų nebuvo? - paklausiau išėjusi iš koplyčios. - O aš ma- 
niau, kad jums nedera palikti Sakramento vieno. 

Jis ramiai nusišypsojo. 

— Aš ir nepalikau, ma chėre. Ten buvot jūs. 

Susitvardžiau, nepuoliau ginčytis, kad manęs nereikėtų pri- 
skaičiuoti. Šiaip ar taip, juk nėra jokio kvalifikuoto oficialaus 
garbintojo. Teturi būti žmogus, ir man atrodė, kad vis dar esu 
žmogiška būtybė, nors kartais ir suabejodavau. 

Džeimio žvakė vis dar degė, kai ėjau pro jo duris. Išgirdau 
verčiamų lapų šnarėjimą. Būčiau stabtelėjusi, bet Anzelmas 

žingsniavo toliau ir palydėjo mane iki kambario durų. Čia pa- 
linkėjau jam labos nakties ir padėkojau, kad nusivedė mane į 
koplyčią. 

— Buvo... ramu, - pasakiau labai stengdamasi rasti tinkamą 
žodį. 

Jis linktelėjo žiūrėdamas į mane. 

- Oui, madame. Ramu. - Kai nusigręžiau, jis tarė: - Sakiau, 
kad Švenčiausiasis Sakramentas buvo ne vienas, su jumis. O jūs, 
ma Chėre? Ar buvote viena? 

Stabtelėjau, valandėlę žvelgiau į jį, paskui atsakiau: 

— Ne, ne viena. 


39 


Išpirka už žmogaus sielą 


RYTĄ, KAIP PAPRASTAI, nuėjau pažiūrėti Džeimio, vilda- 
masi, kad jis nurijo kokį kąsnelį per pusryčius. Netoli jo kam- 
bario iš sienos nišos išniro Merta ir užstojo man kelią. 

— Kas yra? - šiurkščiai paklausiau. - Ar kas atsitiko? 

Širdis ėmė daužytis, o delnai staiga sudrėko. Mane apėmusi 
panika tikriausiai buvo akivaizdi, nes Merta ramindamas pa- 
purtė galvą. 

— Ne, jis jaučiasi neblogai. - Tada gūžtelėjo pečiais. - Arba 
taip pat, kaip anksčiau. 

Švelniai paėmęs už parankės, apgręžė mane ir ėmė vesti at- 
gal koridoriumi. Sukrėsta pagalvojau, kad Merta pirmąsyk są- 
moningai mane palietė; jo ranka ant mano rankos buvo lengva 
ir stipri kaip pelikano sparnas. 

— Vis dėlto kas jam? - pasiteiravau. 

Raukšlių išvagotas mažylio veidas buvo abejingas kaip visa- 
da, bet susiraukšlėję akių kampučiai trūktelėjo. 

- Jis tik nenori tavęs matyti, - atsakė jis. 

Sustojau kaip įbesta ir ištraukiau ranką. 

- Kodėl? 

Merta delsė, tarsi atsargiai rinktų žodžius. 

— Na, jis... jis nusprendė, kad tau būtų geriausia palikti jį čia 
ir grįžti į Škotiją. Jis... 

Šiurkščiai prasibrovusi pro Mertą, nebeklausiaū, ką jis dar sakė. 
Sunkios durys tyliai trinktelėdamos užsivėrė man už nugaros. 

Džeimis kniūbsčias snūduriavo lovoje. Buvo nusiklojęs, vil- 
kėjo tik trumpu novicijaus drabužiu; nuo krosnelės kambario 
kampe, kur degė medžio anglys, buvo jaukiai šilta, bet prirūkę. 

Kai paliečiau, jis krūptelėjo. Vis dar mieguistos akys buvo 
įdubusios, o veide atsispindėjo, kad jį persekiojo sapnai. Su- 
ėmiau jo plaštaką abiem rankomis, tačiau Džeimis ją ištraukė. 
Metęs į mane beveik neviltingą žvilgsnį, užsimerkė ir veidu įsi- 
kniaubė į pagalvę. 

Stengdamasi nerodyti jokių nerimo ženklų, tyliai prisitrau- 
kiau kėdę ir atsisėdau netoli galvūgalio. 

— Neliesiu tavęs, - pasakiau, - bet turi pasišnekėti su manim. 

Valandėlę laukiau, o jis gulėjo nekrutėdamas, sugaužęs pe- 
čius, lyg gintųsi. Galų gale atsiduso ir lėtai, skausmingai atsisė- 
do, nukardamas kojas nuo lovos. 

- Taip, - ramiai tarė nežiūrėdamas į mane, - taip, regis, tu- 
riu. Privalėjau pasikalbėti anksčiau... bet buvau bailys, vyliausi, 
kad neprireiks. - Jo balsas buvo kandus, galva nunarinta, ran- 
kos apglėbusios kelius. - Nemaniau esąs bailys, deja, yra kitaip. 
Turėjau priversti Randalą mane pribaigti, bet to nepadariau. 
Man nebeliko dėl ko gyventi, bet neturėjau ir ganėtinai drąsos 
mirti. - Balsas prislopo, jis kalbėjo taip tyliai, kad vos girdė- 
jau. - Žinojau, kad turėsiu tave pamatyti paskutinį kartą... ir tau 
pasakyti... tačiau... Klere, mano mylimoji... ak, mano meile. 

Paėmęs nuo lovos pagalvę, prisispaudė, lyg gintųsi ja, lyg ji 
būtų paguoda, kurios jis neturėjo teisės sulaukti iš manęs. Kak- 
tą trumpai priglaudė prie pagalvės, kaupdamas jėgas. 

— Kai palikai mane Ventvorte, Klere, - vėl tyliai prabilo nu- 
leidęs galvą, - klausiausi tavo žingsnių, tolstančių akmeniniu 
koridoriumi, ir sau pasakiau: dabar galvosiu apie ją. Prisiminsiu 
ją; jusiu jos odą, užuosiu jos plaukų kvapą ir jos lūpų prisilieti- 
mą prie mano lūpų. Galvosiu apie ją, kol vėl atsivers tos durys. 
Ir galvosiu apie ją rytoj, stovėdamas kartuvėse, kad artėjant ga- 
lui neišskysčiau. O nuo tos akimirkos, kai atsidarys durys, iki 
tada, kai išeisiu iš čia mirti... - stambios jo rankos trumpai susi- 
gniaužė ir atsileido, - visiškai negalvosiu, - tyliai baigė sakinį. 

Ankštoje požeminio kalėjimo kameroje jis sėdėjo užsimer- 
kęs ir laukė. Kol nekrutėjo, skausmas labai nekamavo, bet buvo 

aišku, kad netrukus jis sustiprės. Džeimis bijojo skausmo, nors 
anksčiau kęsdavo jį dažnai. Žinodamas tai ir savo skausmo bai- 
mę, susitaikė su mintimi, kad neištvers, tik vylėsi, kad skausmas 
viršys jo jėgas ne itin greitai. Net ir būsimas fizinis išprievarta- 
vimas nebebuvo toks atgrasus. Neviltis veikė tarsi anestetikas. 

Kameroje nebuvo lango, todėl jis nenutuokė, koks metas. Į 
požemius buvo atvestas vėlyvą popietę, bet savo laiko nuovoka 
nepasikliovė. Kiek valandų likę iki aušros? Šešios, aštuonios, 
dešimt? Iki visa ko pabaigos. Apimtas niūraus džiugesio pa- 
galvojo, kad Randalas bent padarė jam paslaugą priversdamas 
laukti mirties. 

Durims atsidarius, jis pakėlė akis tikėdamasis... ko? Į me- 
dines duris rėmėsi ir į jį žvelgė tik žmogus. Gležno sudėjimo, 
išvaizdus, truputį susitaršęs, perplėštais drobiniais marškiniais, 
susivėlusiais plaukais. 

Po valandėlės Randalas tylėdamas perėjo per kambarį ir at- 
sistojo šalia. Ranka suspaudė Džeimiui sprandą, tada pasilenkęs 
išlaisvino prikaltą ranką ištraukdamas vinį taip, kad Džeimis 
kone apalpo. Paskui prieš Džeimį pastatė stiklą brendžio, tvirta 
ranka pakėlė galvą ir padėjo jam išgerti. 

— Tada jis suėmė rankomis mano veidą, kilstelėjo ir nuo 
lūpų nulaižė brendžio lašus. Norėjau atsitraukti nuo jo, bet juk 
daviau žodį, todėl likau ramiai sėdėti. 

Randalas akimirką palaikė Džeimio galvą, įdėmiai žvelgda- 
mas į akis, paskui paleido ir atsisėdo ant stalo greta jo. 

- Jis sėdėjo ilgokai, nieko nesakydamas, tik pirmyn atgal 
sūpuodamas koją. Nė nenutuokiau, ko jis nori, bet ir nebuvau 
linkęs spėlioti. Mane kamavo nuovargis, o nuo ranką varstančio 
skausmo kiek pykino. Taigi po kurio laiko padėjau galvą ant 
rankų ir nusukau veidą. - Džeimis sunkiai atsiduso. - Netrukus 
pajutau jo ranką ant galvos, bet nesujudėjau. Jis ėmė glostyti 
man plaukus. Buvo girdėti tik kimus žmogėno kvėpavimas ir 
ugnies traškėjimas krosnelėje. Man regis... turbūt buvau trum- 
pai užsnūdęs. 

Kai Džeimis pabudo, prieš jį stovėjo Randalas. 

- Ar jautiesi geriau? - paklausė tolimu, mandagiu balsu. 

Džeimis nebyliai linktelėjo ir atsistojo. Randalas jį nurengė, 
saugodamas sužalotą ranką, ir nuvedė prie lovos. 

- Buvau prižadėjęs nesipriešinti, bet ir nenorėjau jam padė- 
ti, todėl tik stovėjau, tarsi būčiau medinis. Pamaniau, leisiu jam 
daryti, ką nori, bet pats nedalyvausiu, laikysiuosi nuo to atokiai, 
bent jau mintyse. 

Randalas nusišypsojo ir taip čiupo už dešinės rankos, kad 
Džeimis susmuko ant lovos, sublogavęs ir apsvaigęs nuo ūmaus 
skausmo. Tada Randalas atsiklaupė ant grindų prieš jį ir per 
kelias sukrečiančias minutes pamokė, kad atstumas tarp jų te- 
buvo iliuzija. 

— Atsistojęs paėmė peilį ir perrėžė man krūtinę nuo vieno 
šono iki kito. Pjūvis nebuvo gilus, bet truputį kraujavo. Valan- 
dėlę spoksojo man į veidą, paskui ištiesė pirštą ir įmerkė į krau- 
ją. - Džeimio balsas buvo netvirtas, kartkartėmis nutrūkdavo ir 
užsikirsdavo. - Jis nulaižė nuo piršto mano kraują pliaukšėda- 
mas liežuviu, tarsi besiprausianti k-katė. Tada meiliai šyptelėjo 
ir palenkė galvą man prie krūtinės. Nebuvau surištas, bet ne- 
galėjau pajudėti. Tik... sėdėjau, o jis liežuviu... Atvirai šnekant, 
neskaudėjo, bet jaučiausi labai prastai. Paskui jis atsistojo ir 
rankšluosčiu kruopščiai nusivalė veidą. 

Žiūrėjau į Džeimio ranką. Veidas buvo nugręžtas, todėl ji 
buvo geriausias jausmų rodiklis. Jam prabilus, ranka mėšlun- 
giškai sugniaužė lovos kraštą. 

- Jis... jis man pasakė, kad... aš gardus. Įpjova beveik nebe- 
kraujavo, bet jis paėmė rankšluostį ir smarkiai patrynė krūtinę, 
kad žaizda vėl atsivertų. - Sugniaužtos rankos krumpliai buvo 
bekraujai kaulo kauburėliai. - Jis atsisegė kelnes, išsitrynė švie- 
žiu krauju ir pasakė, kad dabar mano eilė. 

Vėliau Randalas laikė jo galvą, padėdamas vemti, švelniai 
nušluostė veidą šlapia skiaute ir davė brendžio burnai praplauti 
nuo bjaurasties. Ir elgdamasis tai Žiauriai, tai švelniai, pasitelk- 

damas kaip ginklą skausmą, jis pamažu sugriovė visas Džeimio 
proto ir kūno užtvaras. 

Norėjau nutraukti Džeimį, pasakyti, kad nebereikia toliau 
pasakoti, kad nevalia pasakoti, bet skaudžiai prikandau lūpą, 
kad neprakalbėčiau, ir stipriai sunėriau rankas, kad tik jo ne- 
paliesčiau. 

Jis baigė pasakoti iki galo; apie lėtus ir apgalvotus rimbo 
kirčius, kaitaliojamus su bučiniais. Apie sukrečiantį deginimo 
skausmą, kuris atitolindavo nuo desperatiškai siekiamos nesą- 
moningos būsenos, kad jis patirtų tolesnius žeminimus nepra- 
radęs sąmonės. Džeimis išklojo man viską su pertrūkiais, kartais 
su ašaromis, išgirdau kur kas daugiau, nei man buvo pakeliama 
girdėti, bet išklausiau jį nebyliai kaip nuodėmklausys. Jis greitai 
pakėlė akis į mane, paskui nukreipė žvilgsnį. 

— Būčiau iškentęs žalojimą, kad ir kokį žiaurų. Tikėjausi, 
kad būsiu... išnaudojamas, maniau galėsiąs iškęsti ir tai, Bet ne- 
galėjau... aš... jis... 

Smarkiai susmeigiau nagus į delnus, iš visų jėgų stengda- 
masi tylėti. Džeimį krėtė drebulys, paskui jis vėl atgavo balsą, 
prabilo kimiai, bet labai tvirtai. 

— Jis ne tik mane žalojo ar išnaudojo. Mylėjosi su manimi, 
Klere. Tą darydamas sužeidė mane, ir baisiai, bet jam tai buvo 
meilės aktas. Ir privertė mane jam atsakyti, tebūnie prakeikta jo 
siela! Jis privertė mane susijaudinti prieš jį! 

Ranka susispaudė į kumštį ir vožė į lovos rėmą su tokiu 
įniršiu, kad net visa lova sudrebėjo. 

— Pirmą... pirmą kartą jis buvo labai rūpestingas. Patepė 
aliejumi, ilgai tepė... švelniai liesdamas visas mano kūno da- 
lis. Nebegalėjau susitvardyti nesusijaudinęs nuo jo prisilietimų, 
kaip negalėjau sulaikyti kraujavimo, kai jis mane supjaustė. 

Džeimio balsas buvo pavargęs ir nelaimingas iš nevilties. 
Jis nutilo ir pirmąsyk nuo tada, kai čia įėjau, pažvelgė tiesiai 
man į akis. 

- Klere, nenorėjau galvoti apie tave. Man buvo šlykštu būti 

tenai, nuogam ir... panašiai... ir prisiminti, kaip myliu tave. Tai 
buvo šventvagystė. Troškau ištrinti tave iš atminties ir tik... eg- 
zistuoti tiek, kiek privalėjau. Bet jis to neleido. - Šlapi skruostai 
blizgėjo, tačiau Džeimis nebeverkė. - Jis šnekėjo. Visą laiką, kol 
tai darė, kalbėjo nesusičiaupdamas. Iš dalies tai buvo grasini- 
mai, iš dalies meilužio šneka, bet jis dažnai minėjo tave. 

— Mane? 

Mano balsas, ilgai tylėjęs, ištrūko iš įtemptos gerklės, bet 
buvo panašus į kvarktelėjimą. Jis linktelėjo, vėl nudūręs akis į 
pagalvę. 

- Taip. Žinai, jis siaubingai pavydėjo tavęs. 

— Ne. Ne, to nežinojau. 

Jis dar kartą linktelėjo. 

- Taip. Mane liesdamas jis klausdavo: „Ar ji tau taip daro? 
Ar tavo m-moteris gali tave šitaip sužadinti?“ - Jo balsas sudre- 
bėjo. - Neatsakydavau jam - negalėjau. Ir tada jis paklausdavo, 
kaip tu pasijaustum, išvydusi mane... išvydusi mane... - Džei- 
mis stipriai prikando lūpą, akimirką neįstengdamas ištarti nė 
žodžio. - Jis mane sužeidė, tada pamylėjo, kol susijaudinau... 
tada smarkiai sužalojo ir, įsismarkavus skausmui, vėl įsiskverbė. 
Ir visą laiką kalbėjo apie tave, o tu nuolat šmėkščiojai man prieš 
akis. Grūmiausi mintyse... mėginau nuo jo atsiplėšti, savo protą 
atskirti nuo kūno, bet vis nusmelkdavo skausmas, įveikdamas 
visas mano užtvaras. Aš stengiausi, Klere. O Dieve, labai sten- 
giausi, bet... 

Jis susiėmė rankomis galvą, smarkiai įremdamas pirštus į 
smilkinius. Staiga prabilo: 

— Suprantu, kodėl pasikorė jaunuolis Aleksas Makgregoras. 
Ir aš pasikarčiau, jei nežinočiau, kad tai mirtina nuodėmė. Jeigu 
jis ir sužlugdė mano gyvenimą, danguje to nepadarys. 

Trumpai buvo tylu, Džeimis iš visų jėgų stengėsi susitvardy- 
ti. Nesąmoningai pastebėjau drėgmės lopus ant pagalvės, kuri 
gulėjo jam ant kelių. Norėjau atsistoti ir ją pakeisti. Jis lėtai pa- 
purtė galvą, vis dar spoksodamas į kojas. 

- Ir... dabar visa tai mane persekioja. Negaliu galvoti apie tave, 
Klere, net kai bučiuoju ar liečiu tavo ranką, nejausdamas baimės, 
skausmo ir šleikštulio. Guliu čia ir man atrodo, kad jei neprisilie- 
si, mirsiu, bet kai mane palieti, dingojasi, kad tuojau apsivemsiu 
iš gėdos ir pasišlykštėjimo savimi. Net negaliu į tave žiūrėti be... - 
Jo kakta buvo padėta ant sugniaužtų kumščių, o krumpliai giliai 
susmigę į akiduobes, kaklo sausgyslės išsišovusios nuo įtampos. 
Paskui jis prabilo dusloku balsu: - Klere, noriu, kad mane palik- 
tum. Grįžk į Škotiją, prie Kraig na Duno. Grįžk į savo namus, 
pas... vyrą. Merta saugiai tave ten palydės, jau liepiau jam. 

Jis valandėlę tylėjo, o aš nė nekrustelėjau. Džeimis vėl pa- 
žvelgė su desperatiška drąsa ir labai nuoširdžiai pasakė: 

— Mylėsiu tave, kol gyvensiu, tačiau nebegaliu būti tavo su- 
tuoktinis. O niekas kitas tau nebūsiu. - Jo veidas palūžo. - Kle- 
re, tavęs geidžiu taip, kad kūne virpa kaulai, bet, Dieve, padėk 
man, bijau tave paliesti! 

Ėmiau stotis, ketindama eiti prie Džeimio, tačiau jis mane 
sulaikė ūmai mostelėdamas ranka. Sėdėjo dvilinkas, nuo vi- 
dinės kovos persikreipusiu veidu, o balsas skambėjo dusliai ir 
negyvai. 

— Klere... prašau. Prašau išeiti. Mane tuojau supykins, ir ne- 
noriu, kad tai matytum. Prašau. 

Balse išgirdau maldavimą ir supratau turinti daryti, kaip 
Džeimis prašo, kad jis nepatirtų bent šio pažeminimo. Atsisto- 
jau ir pirmąkart per savo, kaip medicinos sesers, gyvenimą pa- 
likau sergantį žmogų likimo valiai, bejėgį ir vienišą. 


> 


Priblokšta išslinkau iš jo kambario ir atsišliejau į baltą akme- 
ninę sieną, vėsindama išraudusius skruostus prie tvirtų akmenų, 
nepaisydama Mertos ir brolio Viljamo žvilgsnių. „Dieve, padėk 
man, - pasakė jis. - Dieve, padėk man, aš bijau tave paliesti.“ 

Atsitiesiau ir stovėjau viena. O kodėl gi ne. Juk daugiau nėra 
į ką kreiptis. 

Valandą, kai laikas ėmė lėtėti, priklaupiau Šv. Egidijaus ko- 
plyčios šoninėje navoje. Čia radau tik Anzelmą, dailūs jo pečiai 
buvo tiesūs iš papratimo. Jis nei sukrutėjo, nei apsidairė, bet 
mane apgaubė gyva koplyčios tyla. 

Dar kiek paklūpojau, megzdama ryšį su tylia tamsa, ramdy- 
dama mintis. Tik kai širdies plakimas sulėtėjo iki nakties ritmo, 
atsisėdau ant suolo koplyčios gale. 

Sėdėjau pastirusi, man stigo formos, ritualo ir liturginių 
žodžių, su kuriais broliams buvo lengviau skverbtis į šventojo 
pokalbio gelmes. Nežinojau, nuo ko pradėti. Galų gale tyliai, be 
užuolankų pasakiau, kad man reikia pagalbos. Prašau. 

Tada vėl leidau tylos bangoms mane užlieti, apgobti lyg ap- 
siaustu, ginančiu nuo šalčio. Laukiau, kaip man patarė Anzel- 
mas. Slinko minutės, kurių neskaičiavau. 

Koplyčios gale ant nedidelio stalo, užkloto drobine staltiese, 
stovėjo šventinto vandens indas, o šalia jo gulėjo Biblija ir dar 
du ar trys įkvepiantys veikalai. Turbūt tiems garbintojams, ku- 
riems per daug tylos. 

Tyla pradėjo slėgti ir mane, todėl pakilau, paėmiau Bibliją 
ir atsinešiau į klauptą. Vargu ar buvau pirmoji, kuri sumaišties 
ir nerimo valandėlėmis griebiasi Biblijos pranašysčių. Skaityti 
pakako žvakių šviesos. Atsargiai verčiau plonyčius puslapius ir 
prisimerkusi žiūrėjau į smulkaus juodo šrifto eilutes. 

„jis niokojo juos... ištikdamas skauduliais.“* Neabejoju, 
kad jiems skaudėjo, pagalvojau. Bet, po galais, kas tie skaudu- 
liai? Išmėginsiu Psalmyną. 

„Bet aš kirminas, o ne žmogus. ** „Esu lyg ant žemės išlietas 
vanduo; visi mano kaulai išnarstyti; lyg vaškas mano širdis, iš- 
tirpusi krūtinėje.“*** Taip, tiksli diagnozė, nekantriai pagalvojau. 
Bet ar tokią ligą galima kuo nors gydyti? 

* 1 Sam 5,6. 


** Ps 22,7. 
*** Ps 22, 15. 

„Bet tu, Viešpatie, nesitolink nuo manęs! Mano stiprybe, 
skubėk man padėti! Gelbėk mane nuo kalavijo, mano brangią 
gyvastį iš šunies letenų!* Hm. 

Atsiverčiau Jobo knygą, Džeimio mėgstamiausią. Žinoma, 
jei kas ir galėjo duoti naudingą pasiūlymą... 

„Tik savo paties kūno skausmą jis jaučia ir tik savęs gedi.“** 
Mm, taip. Perverčiau lapą. 

„Žmogų pamoko ir skausmai lovoje, ir nesiliaujanti kaulų 
gėla.“*** „Jo kūnas taip sunyksta, kad sunku į jį žiūrėti, o kau- 
lai, kadaise nematomi, dabar kyšo.“**** Kaip pirštu į akį, toptelėjo 
man. Kas toliau? 

„Prie kapo duobės jis priartėja, jo gyvastis prie mirusiųjų 
buveinės.“***** Ne taip gerai, bet kitos eilutės buvo labiau padrą- 
sinančios: „Jeigu tuomet prie jo prieitų angelas, vienas tarpi- 
ninkas iš tūkstančių, norėdamas parodyti žmogui jo pareigą, 
atjaustų jį ir sakytų: „Neleisk jam žengti į kapą, radau jam 
išpirką. Teatjaunėja jo kūnas, tegrįžta jis į savo jaunystės die- 
nas!“****** Ir kokia ta išpirka, kuri išgelbėtų žmogaus sielą ir iš- 
plėštų mano brangiausiąjį iš šunies letenų? 

Užverčiau knygą ir užsimerkiau. Žodžiai jaukėsi galvoje, su- 
siliedami su tuo, ko man būtinai reikėjo. Ištarus Džeimio vardą, 
mane nusmelkė baisi kančia. Bet kai be paliovos ėmiau kartoti: 
„O Dieve, tau patikiu tavo tarno Džeimio sielą“, kiek nurimau, 
įtampa truputį atslūgo. 

Mane nuvėrė mintis, kad būtų geriau, jei Džeimis mirtų; 
jis sakė norįs mirti. Neabejojau, kad jeigu jį paliksiu, kaip jis 
prašo, netrukus jis mirs: nuo kankinimo padarinių, ligos, bus 
pakartas ar žus mūšyje. Buvau tikra, kad ir jis puikiai tą žino. 


* „PS:22;:20. 
** Job 14, 22. 
*** Job 33, 19. 
**** Job 33, 21. 
*4*** Job 33,22. 
++44*2 Job 33, 23-25, 

Ar privalau padaryti taip, kaip jis liepė? Būsiu prakeikta, jei- 
gu taip pasielgsiu, pasakiau sau. „Būsiu prakeikta“, - karštai 
tariau saule spindinčiai monstrancijai ant altoriaus ir vėl atsi- 
verčiau Bibliją. 

Tik vėliau susizgribau, kad mano maldos gija nebėra mono- 
logas. Tiesą sakant, tai supratau, atsakiusi į klausimą, bet nepri- 
siminiau, kad būčiau jį uždavusi. Manęs, apimtos nesiliaujan- 
čios kančios sąstingio, kažkas kažko paklausė, deja, nesupratau 
ko, ir aš nė nesusimąsčiusi atsakiau: „Taip.“ 

Staiga lioviausi galvoti, įsiklausydama į spengiančią tylą. 
Paskui atsargiau nebyliai pakartojau: „Taip“, ir greitai pagal- 
vojau: nuodėmė esti tada, kai darai bloga laisvai sutikdamas... 
O malonė suteikiama... - ataidėjo tylus Anzelmo balsas. 

Mane apėmė ne ūmus, bet tikras jausmas, kad man į rankas 
įduotas mažas nematomas daiktas. Brangus kaip opalas, glotnus 
lyg nefritas, sunkus kaip upės akmuo, trapesnis už paukščio 
kiaušinį. Be galo ramus, gyvas lyg pasaulio esmė. Ne dovana, 
bet tikėjimas. Nepaprastai brangintinas, švelnus saugoti. Žo- 
džiai patys ištrūko ir dingo skliautuotų lubų šešėliuose. 

Tada suklupau prieš antgamtinę būtybę ir išėjau iš koplyčios 
tą amžinybės akimirką, kai sustoja laikas, neabejodama, kad ga- 
vau atsakymą, bet nė nenumaniau, koks jis. Žinojau tik tiek, 
kad tai, ką laikiau rankose, buvo žmogaus siela, bet negalėjau 
pasakyti, ar ji mano, ar kieno nors kito. 


že 


Atsako į maldą atrodė kaip nebūta, kai rytą pabudau grįžusi 
į įprastą laiką ir pamačiau, kad prie manęs stovi brolis vienuolis. 
Jis pasakė, kad Džeimis labai karščiuoja. . 

— Ar seniai? - paklausiau dėdama įgudusią ranką jam prie 
kaktos, paskui prie nugaros, pažasties ir slėpsnų. Jokio gelbs- 
tinčio prakaito pėdsako, tik sausa, nuo nuolatinio džiūvimo įsi- 
tempusi degte deganti oda. Jis nemiegojo, bet buvo visai silpnas 
ir nenulaikė vokų. Karščiavimo priežastis buvo aiški. Sužalota 

dešinė ranka pūpsojo ištinusi, pro tvarsčius sunkėsi dvokiantys 
pūliai. Riešu tiesėsi nerimą keliantys raudoni ruoželiai. Kraujo 
užkrėtimas, pagalvojau. Baisus pūlingas kraujo užkratas, pavo- 
jingas gyvybei. 

- Jį tokį radau užsukęs aplankyti po rytmetinių mišių, - at- 
sakė patarnaujantis brolis, pakvietęs mane. - Daviau vandens, 
bet jis vos išaušus ėmė vemti. 

- Turėjot pažadinti mane tuoj pat, - pasakiau. - Bet dabar 
jau nebesvarbu. Atneškit karšto vandens, aviečių lapų ir kuo 
greičiau suraskit brolį Polidorą. 

Jis išskubėjo patikinęs, kad parūpins man pusryčius, bet į 
tokius malonumus tik numojau ranka ir paėmiau alavinį ąsotį 
su vandeniu. 

Kol pasirodė brolis Polidoras, mėginau Džeimiui sugirdyti 
vandens, bet jis viską išvėmė, tada pradėjau jį drėkinti iš išorės. 
Sušlapinau paklodes ir švelniai apvyniojau karštą kūną. 

Tuo pat metu užkrėstą ranką mirkiau šviežiai užvirintame 
vandenyje, karštame, bet nedeginančiame odos. Neturint sul- 
fanilamidų nei šiuolaikinių antibiotikų, karštis buvo vienintelė 
gynyba nuo bakterinio užkrato. Ligonio kūnas labai stengėsi ga- 
minti tą karštį aukšta temperatūra, bet karščiavimas kėlė rimtą 
pavojų, nes alino raumenis ir naikino smegenų ląsteles. Gudry- 
bė tokia - užkratą mažina didžiulis vietinis karštis, o šiaip visą 
kūną reikia gerai vėsinti ir drėkinti, kad organizmas neišsektų 
ir normalios jo funkcijos nesutriktų. Sumauta trijų pakopų pu- 
siausvyra, niūriai pagalvojau. 

Nebebuvo svarbi nei psichinė Džeimio būsena, nei fizinis 
nepatogumas. Prasidėjo atvira kova už jo gyvybę, kol užkratas 
ir karštis atlėgs. Visa kita buvo vis tiek. 

Antros dienos popietę Džeimiui ėmė rodytis haliucinacijos. 
Pririšome jį prie lovos minkštais skudurais, kad neiškristų ant 
grindų. Galų gale pasiryžusi žūtbūt numušti karštį išsiunčiau 
brolį vienuolį atnešti pintinės sniego ir juo apkrovėme Džeimį. 

Ligonis ėmė siaubingai drebėti, jo jėgos išseko, bet temperatūra 
trumpam nukrito. 

Deja, tą procedūrą reikėjo kartoti kas valandą. Leidžiantis 
saulei, kambarys panėšėjo į pelkę, ant grindų telkšojo ištirpusio 
sniego balos, tarp jų pūpsojo krūvos šlapių paklodžių, o kam- 
pe nuo krosnelės kilo garas lyg pelkių dujos. Mudu su broliu 
Polidoru taip pat buvom šlaputėliai, permirkę prakaitu, sušalę 
nuo sniego vandens ir beveik visiškai netekę jėgų, nors mums 
labai padėjo Anzelmas ir kiti vienuoliai. Išmėginom karštį ma- 
žinančius augalus: ežiuoles, auksašaknes, katžoles ir isopus, bet 
veltui. Gluosnių žievių arbata, turinti salicilo rūgšties, galėjo 
padėti, bet jos negalėjom sugirdyti tiek, kiek reikėjo. 

Per vieną iš vis retėjančių sąmonės prošvaistės valandėlių 
Džeimis paprašė, kad leisčiau jam numirti. Atžariai atšoviau, 
kaip ir aną naktį: 

— Būsiu prakeikta, jeigu leisiu. 

Ir toliau triūsiau. 

Po saulėlydžio koridoriuje pasigirdo artėjančių žmonių 
bruzdesys. Atsivėrė durys ir pro jas įžengė abatas, Džeimio 
dėdė Aleksas, lydimas brolio Anzelmo ir trijų vienuolių, kurių 
vienas nešė kedro dėžutę. Abatas priėjo prie manęs ir trumpai 
palaimino, paskui paėmė mano ranką. 

- Patepsime ligonį, - tarė jis maloniu žemu balsu. - Ne- 
išsigąsk. 

Jis pasisuko į lovą ir sužiuro į Anzelmą, kad šis viską pa- 
aiškintų. 

- Suteiksime Ligonio patepimo sakramentą, - tarė Anzel- 
mas, prieidamas arti, kad tylus jo tonas neblaškytų vienuolių, 
susibūrusių prie lovos. - Paskutinį patepimą. 

— Paskutinį patepimą! Jis žmonėms, kurie miršta! 

- Ššš. — Jis nutempė mane toliau nuo lovos. - Tiksliau va- 
dinti ligonio patepimu, nors iš tikrųjų jis dažniausiai suteikia- 
mas kilus mirties pavojui. 

Vienuoliai buvo atsargiai pavertę Džeimį ant nugaros, 
švelniai paguldę taip, kad jam kuo mažiau skaudėtų žaizdotus 
pečius. 

- Šio sakramento tikslas dvejopas, - toliau murmėjo man 
į ausį Anzelmas, kol vienuoliai ruošėsi apeigoms. - Pirma, tai 
gydymo sakramentas; mes meldžiamės, kad kenčiantysis pa- 
sveiktų, jeigu tokia bus Dievo valia. Šventasis aliejus naudoja- 
mas kaip gyvybės ir gydymo simbolis. 

- O koks kitas tikslas? - paklausiau, nors atsakymą jau 
žinojau. 

Anzelmas linktelėjo. 

- Jeigu Dievo valia ligonis nepasveiks, šiuo sakramentu jam 
atleidžiamos visos nuodėmės, ir mes jį patikime Dievui, kad jo 
siela galėtų ramiai atsiskirti nuo kūno. 

Jis pamatė, kad prieštaraudama įsitempiau, ir raminamai 
uždėjo ant rankos plaštaką. 

- Tai paskutinės Bažnyčios apeigos. Jis turi į jas teisę, taip 
pat į ramybę, kurią jos gali suteikti. 

Ruoštis buvo baigta. Džeimis gulėjo ant nugaros, paklodė 
kukliai dengė juosmenį, galvūgalyje ir kojūgalyje degė žvakės, 
man labai nemaloniai primenančios žvakes ant kapo. Abatas 
Aleksandras atsisėdo prie lovos krašto, jam padėjo vienuolis, 
kuris laikė padėklą su uždengtu komunijos indeliu, dviem si- 
dabriniais buteliukais šventinto vandens ir aliejaus, o per jo 
dilbius buvo permestas baltas audeklas. Kaip koks sumautas 
vyno pilstytojas, piktai pagalvojau. Visa ta ceremonija mane 
nervino. 

Apeigos buvo atliekamos lotyniškai, ausį ramino tylus dai- 
ningas mMurmesys, nors nesupratau nė žodžio. Anzelmas pa- 
šnabždomis paaiškino kai kurių apeigų reikšmę; kitos buvo sa- 
vaime aiškios. Vienu metu abatas pamojo Polidorui, šis žengė 
artyn ir Džeimiui po nosimi pakišo mažytį buteliuką. Tikriau- 
siai jame buvo amoniako ar kito stimuliatoriaus, nes Džeimis 
sutrūkčiojo ir staigiai nusuko galvą, vis dar užsimerkęs. 

— Kodėl jie jį žadina? - sušnabždėjau. 

- Jeigu įmanoma, žmogus turi būti sąmoningas, kad pritartų 
mą. Taip pat, jeigu jis galės priimti, abatas jam duos komuniją. 

Abatas švelniai paglostė Džeimio skruostą, atgręždamas jo 
galvą prie buteliuko, tyliai jį šnekindamas. Jau kalbėjo nebe 
lotynų kalba, o aiškia jų šeimos škotų tarme ir jo balsas buvo 
švelnus. 

—- Džeimi! Džeimi, vaikine! Tai Aleksas. Esu čia su tavimi. 
Turi trumpam pabusti, tik valandėlei. Dabar suteiksiu tau nuo- 
dėmių atleidimą, o paskui priimsi švenčiausiąjį mūsų Viešpa- 
ties sakramentą. Nuryk gurkšnelį, kad galėtum man atsakyti, 
kai reikės. 

Vienuolis Polidoras pridėjo Džeimiui prie lūpų puodelį ir 
atsargiai lašino po lašelį, kol liežuvis ir gerklė galėjo siurbtelėti. 
Džeimis buvo atsimerkęs. Jo akys vis dar buvo apsunkusios nuo 
karščio, bet ganėtinai gyvos. 

Tada abatas pradėjo berti klausimus angliškai, bet tokiu 
žemu balsu, kad vos girdėjau. „Ar atsižadi šėtono ir visų jo 
darbų*“, „Ar tiki mūsų Viešpaties Jėzaus Kristaus prisikėli- 
mu?“ ir kitus. Į visus Džeimis atsakydavo kimiu šnabždesiu 
„taip“. 

Priėmęs sakramentą, Džeimis atsidusęs atsigulė ir užsimer- 
kė. Mačiau jo šonkaulius, kai kvėpuojant smarkiai kilnojosi 
įtrūkusi krūtinė. Jį alino blogulys ir karštis. Abatas, paeiliui im- 
damas buteliukus su šventintu vandeniu ir aliejumi, ant jo kūno 
darė kryžiaus ženklus, patepdamas kaktą, lūpas, nosį, ausis ir 
vokus. Tada šventuoju aliejumi padarė kryžiaus ženklą krūti- 
nės įduboje virš širdies, abiejų rankų delnuose ir pėdų linkyje. 
Nepaprastai atsargiai pakėlęs sužalotą ranką, aliejumi švelniai 
patepė žaizdą ir padėjo ranką Džeimiui ant krūtinės žemiau 
pamėlynavusio gilaus peilio pjūvio. 

Ligonio patepimas buvo greitas ir be galo švelnus. Abato 
nykštys mikliai judėdamas lietė kaip plunksna. 

„Prietarų magija“, - tarė racionalioji mano smegenų pusė, 
bet mane labai sujaudino meilė besimeldžiančių vienuolių vei- 
duose. Džeimio akys vėl atsimerkė, bet buvo labai ramios, o vei- 
das taikus pirmąkart nuo tada, kai iškeliavom iš Lalibrocho. 

Ceremonija baigėsi trumpa lotyniška malda. Uždėjęs ranką 
Džeimiui ant kaktos, abatas angliškai tarė: 

— Dieve, tavo rankoms patikime tavo tarno Džeimso sielą. 
Išgydyk jį, meldžiame, jeigu tokia bus tavo valia, ir sustiprink jo 
sielą, kad jį užlietų malonė ir jis rastų amžinąjį atilsį. 

- Amen, - atsakė kiti vienuoliai. 

Aš taip pat. 


= 


Sutemus ligonis vėl nugrimzdo į pusiau sąmoningą būseną. 
Senkant Džeimio jėgoms, galėjom jį tik kilstelėti, kad gurkš- 
telėtų vandens, palaikančio gyvybę. Jo lūpos buvo sutrūkinė- 
jusios, luposi, jis nebekalbėjo, bet, stipriai supurtytas, vis dar 
atmerkdavo apsiblaususias akis. Mūsų nebeatpažino; žiūrėdavo 
įdėmiai, bet paskui pamažu užsimerkdavo, nusukdamas galvą 
ir dejuodamas. 

Stovėjau prie lovos ir žvelgiau į jį taip nusikamavusi nuo 
dienos negandų, kad jutau tik buką neviltį. Brolis Polidoras 
švelniai palietė mane, sugrąžindamas iš svaigulio. 

- Jūs nieko nebegalite dėl jo padaryti, - tarė, ryžtingai ves- 
damas mane šalin. - Turit eiti pailsėti. 

— Bet... - pradėjau sakyti ir nutilau. 

Suvokiau, kad jis teisus. Padarėme viską, ką galėjome. Arba 
karštis netrukus atlėgs, arba Džeimis mirs. Net stipriausias, iš- 
tvermingiausias kūnas negali atlaikyti smarkaus, alinančio karš- 
čiavimo daugiau nei porą dienų, o Džeimiui liko mažai jėgų šiai 
apgulčiai įveikti. 

— Pabūsiu su juo, - pasakė Polidoras. - Eikite prigulti. Pa- 
kviesiu, jei... 

Jis nebaigė sakinio, mostelėjo mano kambario link. 

Nesudėdama bluosto gulėjau ant lovos ir spoksojau į lubas 
su sijomis. Akys buvo sausos, degė, skaudėjo gerklę, rodės, ir 
aš tuojau imsiu karščiuoti. Ar tai atsakas į mano maldą - kad 
mudu čia mirsim drauge? 

Galų gale atsikėliau ir nuo stalo prie durų paėmiau ąsotį ir 
dubenį. Sunkų molinį indą pastačiusi ant grindų vidury kam- 
bario, į jį atsargiai pripyliau vandens tiek, kad virš pastorinto jo 
krašto būtų iškilęs virpantis paviršius. 

Eidama į savo kambarį buvau trumpai užsukusi į brolio 
Ambrozijaus podėlį. Dabar atrišau keletą žolynų ryšelių ir su- 
mečiau į krosnelę. Mirtų lapeliai paskleidė kvapų dūmą, kam- 
paro trupinėliai liepsnojo mažyčiais mėlynais liežuvėliais tarp 
raudonai žioruojančių anglies luitų. 

Pastačiau žvakę už atspindinčio duburio, atsisėdau prieš jį ir 
pasiruošiau kviesti dvasią. 


= 


Akmeninis koridorius buvo šaltas ir tamsus, protarpiais 
apšviestas blausiai mirksinčių aliejinių lempų palubėje. Einant 
pro kiekvieną žiburį, mano šešėlis po kojomis tįsdavo į priekį, 
paskui, regis, nerdavo žemyn ir dingdavo tamsoje. 

Nors ir buvo šalta, slinkau basa ir vilkėdama tik šiurkščiais 
baltais naktiniais marškiniais. Po jais su manimi keliavo plo- 
nas šilumos apvalkalas, bet šaltis nuo akmenų sėlino pėdomis 
ir blauzdomis aukštyn. 

Vieną kartą tyliai pasibeldusi, atvėriau sunkias duris, ne- 
laukdama atsakymo. 

Prie jo sėdėjo brolis Rodžeris ir nulenkęs galvą kalbėjo ro- 
žinį. Jam pakėlus akis, medinis rožinys subarškėjo, bet lūpos 
dar tyliai pakrutėjo baigdamos „Sveika, Marija“. Tada vienuolis 
parodė mane pastebėjęs. 

Jis pasitiko mane prie durų, šnekėdamas pusbalsiu, nors 
buvo aišku, kad būtų galėjęs net šaukti - gulinti nejudanti bū- 
tybė būtų vis tiek negirdėjusi. 

- Jokių pokyčių. Į rankos vonelę ką tik pripyliau šviežio 
vandens. 

Ant nedidelio alavinio puodo, pastatyto ant krosnelės ir ką 
tik pripilto, blizgėjo keli lašai. 

Linktelėjau ir dėkodama uždėjau ranką ant jo rankos. Per 
paskutinę valandą prisižiūrėjus vaizdinių, ji buvo stebėtinai 
tvirta, šilta ir guodžianti. 

- Jeigu neprieštarausite, norėčiau likti su juo viena. 

- Prašom. Nueisiu į koplyčią... o gal man būti arčiau, jei 
kartais... - Jo balsas nutrūko. 

— Ne. - Pamėginau raminamai nusišypsoti. - Eikit į koply- 
čią. Arba, dar geriau, į lovą. Negaliu užmigti, čia pabudėsiu iki 
ryto. Jei prireiks pagalbos, pakviesiu jus. 

Vis dar dvejodamas, jis dirstelėjo į lovą. Bet buvo labai vėlu, 
o jis buvo pavargęs; po geraširdiškomis rudomis akimis juoda- 
vo ratilai. 

Sunkių durų vyriai sugirgždėjo, ir likau viena su Džeimiu. 
Viena, apimta baimės ir labai labai abejojanti tuo, ką ketinau 
daryti. 

Atsistojau lovūgalyje ir valandėlę žiūrėjau į jį. Kambarį blau- 
siai apšvietė krosnelės švytėjimas ir dvi milžiniškos žvakidės, 
kiekviena beveik trijų pėdų aukščio. Jos stovėjo ant stalo kam- 
bario pakrašty. Džeimis gulėjo nuogas, o silpna šviesa, regis, 
tik paryškino įdubimus, kuriuos paliko alinantis karščiavimas. 
Įvairiaspalvė mėlynė ties šonkauliais tamsavo ant odos lyg koks 
plintantis grybas. 

Merdintis žmogus pasidaro blankaus žalsvo atspalvio. Silps- 
tant gyvybinėms jėgoms, iš pradžių pabąla tik žandikaulio kraš- 
tas, paskui tas pabalimas ima pamažu plisti veidu, krūtine. Tai 
buvau regėjusi daugybę kartų. Keletą sykių buvau mačiusi, kaip 
tas negailestingas vyksmas sustoja, apsisuka į priešingą pusę, 
oda vėl parausta, ir žmogus lieka gyvas. Deja, daug dažniau... 
Smarkiai susipurčiau ir nusisukau. 

Ištraukiau ranką iš rūbo klosčių ir ant stalo sudėjau tai, ką 
nugvelbiau per slaptą apsilankymą tamsiame brolio Ambrozi- 
jaus podėlyje. Buteliuką amoniako. Ryšelį džiovintų levandų. Ir 
valerijonų. Mažą metalinį išsiskleidusio žiedo formos smilky- 
tuvą. Du gumulėlius opijaus, saldžiai kvepiančius ir lipnius nuo 
syvų. Dar peilį. 

Kambaryje buvo tvanku ir trošku, nes rūko krosnelės dū- 
mai. Vienintelis langas buvo uždengtas storu gobelenu, vaiz- 
duojančiu šv. Sebastijono mirties bausmę. Žiūrėjau į apverstą 
šventojo veidą ir strėlių suvarpytą kūną, iš naujo stebėdama- 
si mąstysena žmogaus, kuris parinko šią puošmeną ligonio 
kambariui. 

Vidutiniškos meninės vertės gobelenas buvo nuaustas iš 
storo šilko su vilna ir praleisdavo tik stipriausius skersvėjus. 
Pakėliau apatinį jo kraštą ir paplaiksčiau varydama dūmus pro 
akmeninę arką. Į kambarį ėmė plūsti šaltas, drėgnas oras, jis 
gaivino ir ramdė tvinkčiojimą smilkiniuose, kol spoksojau į at- 
spindintį vandenį prisimindama. 

Už nugaros pasigirdo silpna dejonė, Džeimis, pūstelėjus 
skersvėjui, sukrutėjo. Gerai. Jis nevisiškai be sąmonės. 

Vėl uždengusi langą gobelenu, paėmiau smilkytuvą. Ant jo 
smaigo užmoviau vieną opijaus gumulėlį ir uždegiau su plona 
vaškine žvake, skirta žvakidėms. Tada smilkytuvą pastačiau ant 
staliuko netoli Džeimio galvos, stengdamasi neįkvėpti kenks- 
mingų jo dūmų. 

Laiko buvo nedaug. Turėjau baigti ruoštis, kol opijaus dū- 
mai nespėjo jo taip paveikti, kad jis negalėtų pabusti. 

Atrišau naktinių marškinių priekį ir greitai išsitryniau kūną 
levandomis ir valerijonais. Kvapas buvo aitrus, savitas ir labai 
jaudinantis. Kvapas, nuo kurio mano vaizduotėje atgijo taip 
išsikvepinusio žmogaus dvasia ir dvasia būtybės, gulinčios už 
manęs; tai buvo dvasios, kurios pažadino painius dabartinio 
siaubo ir prarastos meilės vaizdus. Kvapas, kuris Džeimiui turi 

priminti skausmo ir pykčio valandas, praleistas panirus į to aro- 
mato bangas. Žolelių liekanas smarkiai sutryniau tarp delnų ir 
kvapius šapelius išbėriau ant grindų. 

Giliai įkvėpusi, kad būtų drąsiau, paėmiau buteliuką su 
amoniaku. Laikydama jį, akimirką stovėjau prie lovos ir žiūrė- 
jau į nusikamavusį, apžėlusį veidą. Ilgiausiai jis temps dar die- 
ną, trumpiausiai - vos kelias valandas. 

- Na, gerai, sumautas škotų šunsnuki, - tyliai pasakiau. - 
Pažiūrėkim, koks tu užsispyręs iš tikrųjų. 

Pakėliau sužeistą varvančią jo ranką ir pastūmiau vandens 
vonelę šalin. 

Atkimšusi buteliuką, pabraukiau jam po pat nosimi. Džei- 
mis suprunkštė ir pamėgino nusukti galvą, bet neatsimerkė. Pa- 
nardinau pirštus į jo plaukus ant pakaušio, kad jis nesigręžiotų, 
ir vėl pridėjau buteliuką prie veido. Jis lėtai papurtė galvą, ma- 
taruodamas į šonus kaip jautis, pažadintas iš snaudulio. Jo akys 
kiek prasimerkė. 

- Dar nebaigiau, Freizeri, - sušnabždėjau jam į ausį, labai 
stengdamasi pamėgdžioti kapotą Randalo priebalsių ritmą. 

Džeimis suvaitojo ir sugaužė pečius. Čiupau už jų ir smar- 
kiai papurčiau. Oda buvo tokia karšta, kad vos jo nepaleidau. 

- Pabusk, tu škotų išpera. Dar nebaigiau su tavim! 

Jis ėmė sunkiai keltis ant alkūnių, bet jo pastangos paklusti 
buvo labai apgailėtinos, ir man plyšo širdis žiūrint į jį. Galva 
muistėsi pirmyn atgal, o suskirdusios lūpos vis murmėjo kažką 
panašaus į „prašau, ne“. 

Netekęs jėgų, Džeimis pasivertė ant šono ir susmuko įsi- 
kniaubęs į pagalvę. Kambaryje pradėjo kauptis opijaus dūmai, 
ir aš kiek apsvaigau. 

Sukandusi dantis, įkišau ranką tarp jo sėdmenų ir čiupau 
už vieno apvalumo. Jis suriko aukštu, iš skausmo trūkčiojančiu 
balsu, pasirideno į šoną ir susirietė į kamuolį, suspaudęs rankas 
tarp kojų. 

Savo kambaryje praleidau visą valandą, palinkusi virš at- 
spindinčio dubens, prikeldama prisiminimus. Apie Juodąjį 
Džeką Randalą ir Frenką, jo tolimą provaikaitį. Labai skirtingi 
vyrai, bet pribloškiamai panašūs fiziškai. 

Mintys apie Frenką, prisimenant jo veidą, balsą, manieras 
ir kaip jis mylėdavosi, man draskė širdį. Bandžiau išdildyti jį iš 
atminties, jeigu jau akmenų rate pasirinkau kitaip, bet jis visada 
ten buvo, tamsi figūra mano proto užkampyje. 

Jutau šleikštulį, kad jį išdaviau, bet, ėmusis kraštutinių prie- 
monių, priverčiau savo protą praskaidrėti, kaip man buvo pa- 
rodžiusi Geilis, sutelkdama dėmesį į žvakės liepsną, įkvėpdama 
svaiginančio žolelių kvapo, ramindama save, ištraukiau jį iš še- 
šėlių, išvydau jo veido bruožus ir be ašarų dar sykį pajutau jo 
rankos prisilietimą. 

Šešėliuose slėpėsi ir kitas vyras, tokiomis pat rankomis, tokiu 
pat veidu. Akimis, kuriose degė žvakės liepsna. Jį taip pat ištem- 
piau, klausydamasi jo, žiūrėdama į jį, matydama panašumus ir 
skirtumus, kurdama... ką? Atvaizdą, asmenį, įspūdį, maskaradą. 
Užtemdytą veidą, šnabždantį balsą, meilų prisilietimą, kuriuo 
galėčiau apgauti protą, pasidavusį kliedesiui. Galiausiai išėjau iš 
kambario, melsdamasi už raganos Geilis Dankan sielą. 

Dabar Džeimis gulėjo ant nugaros ir truputį raitėsi nuo 
žaizdų skausmo. Jo akys buvo padėrusios, išsprogusios, be jokio 
ženklo, kad būtų mane atpažinęs. 

Paglosčiau jį man gerai žinomu būdu, lengvai braukdama 
per šonkaulius nuo krūtinkaulio iki nugaros, kaip būtų daręs 
Frenkas, smarkiai paspausdama skausmingą įpjovą, kaip, neabe- 
jojau, būtų daręs tas kitas. Pasilenkiau ir liežuviu lėtai palaižiau 
aplink ausį, ragaudama ir bandydama. Tada sušnabždėjau: 

— Kovok su manimi! Kovok, bjaurus niekingas padare! 

Raumenys įsitempė, žandikaulis susispaudė, bet jis vis tiek 
spoksojo į lubas. Kitos išeities nėra. Turėsiu paimti peilį. Suvo- 
kiau, kad rizikuoju, bet geriau jį pribaigsiu pati, nei sėdėsiu šalia 
ir žiūrėsiu, kaip miršta. 

Nuo stalo pagriebiau peilį ir ryžtingai perrėžiau jam krū- 
tinę toje vietoje, kur buvo ką tik užsitraukęs randas. Džeimis 
sukrėstas aiktelėjo ir išlenkė nugarą. Pagriebusi rankšluostį, 
greitai patryniau žaizdą. Kol nenusilpo drąsa, prisiverčiau 
pirštais perbraukti jam per krūtinę ir pakabinti kraujo, tada 
juo negailestingai ištryniau Džeimiui lūpas. Vienos frazės man 
nereikėjo sugalvoti, nes buvau ją girdėjusi. Palinkusi prie pat 
jo, sušnabždėjau: 

— Pabučiuok mane. 

Tam buvau visai nepasiruošusi. Pašokęs iš lovos, Džeimis 
nubloškė mane į kambario vidurį. Susvyravau ir griuvau ant 
stalo, net susiūbavo milžiniškos žvakidės. Dagtims blykstelėjus 
ir užgesus, šoktelėjo ir sulingavo šešėliai. 

Smarkiai užsigavau nugarą į stalo kraštą, bet spėjau atsito- 
kėti ir mestis į šalį, kai jis puolė ant manęs. Kažką urgzdamas, 
Džeimis atsivijo mane ištiestomis rankomis. 

Jis buvo greitesnis ir stipresnis, nei tikėjausi, nors nerangiai 
svirdinėjo ir trankėsi į daiktus. Trumpai užspeitė mane į kam- 
pą tarp krosnelės ir stalo. Girdėjau jo kvėpavimą, gergždžiantį 
gerklėje, kai nutvėrė mane. Kaire ranka Džeimis vožė man per 
veidą; jeigu jo jėga ir refleksai būtų buvę normalūs, būtų mane 
užmušęs. Bet šastelėjau šalin, jo kumštis nuslydo kakta ir par- 
bloškė kiek suglumusią ant grindų. 

Nuropojau po stalu. Siekdamas manęs, jis prarado pu- 
siausvyrą ir užvirto ant krosnelės. Žioruojančios anglys išsi- 
barstė ant akmeninių plokščių po visą celę. Džeimis sustugo, 
nes jo kelis smarkiai prisispaudė prie karšto anglies luito. Nuo 
lovos čiupau pagalvę ir ėmiau gesinti smilkstančias žarijas ant 
grindimis besivelkančio lovos apkloto. Įnikusi į darbą, nė ne- 
pastebėjau, kaip jis priartėjo, ir stiprus smūgis į galvą patiesė 
mane ant žemės. 

Mėginau atsistoti, įsikibusi į lovos rėmą, bet lova apsivertė. 
Peikėdamasi valandėlę tysojau jos priedangoje. Girdėjau, kaip 
prieblandoje Džeimis ieško manęs, tarp padrikų keiksmų gei- 

lų kalba gargždžiai kvėpuodamas. Staiga jis mane pamatė ir 
metėsi per lovą paklaikusiomis akimis, žibančiomis blausioje 
šviesoje. 

Sunku smulkiai paaiškinti, kas buvo paskui, nes viskas 
vyko daugybę kartų ir mano atmintyje įvykiai kloja vienas 
kitą. Atrodė, kad degančios Džeimio rankos suspaudė mano 
kaklą tik sykį, bet tas sykis truko amžinybę. Iš tiesų tai dėjosi 
daugybę kartų. Kai tik pasisekdavo išsivaduoti iš gniaužtų ir 
jo nusikratyti, sprukdavau slėptis už suniokotų baldų. O jis vėl 
puldavo paskui mane, žmogus, įniršio tempiamas nuo mirties 
ribos, besikeikiantis, kūkčiojantis ir pašėlusiai mosikuojantis 
rankomis. 

Anglys, pabirusios iš krosnelės, greitai užgeso. Kambarys 
nugrimzdo į akliną tamsą, o demonai liko. Paskutiniuose švie- 
sos blyksniuose pamačiau Džeimį ugniniais gaurais, susigūžusį 
prie sienos, kruviną, jo pimpalas stirksojo iš susivėlusių papilvės 
plaukų, o baltutėliame kaip kaukolė veide degė mėlynos žudiko 
akys. Vikingas didvyris. Panašus į narsuolius iš šiaurės, nužen- 
gusius iš drakoniškų laivų į senovės Škotijos pakrantės rūką žu- 
dyti, plėšti ir deginti. Tie vyrai galėdavo žudyti iš paskutiniųjų, 
sukaupę jėgų likučius, išprievartauti ir pasėti žiaurią savo sėklą 
nugalėtųjų įsčiose. Mažytis smilkytuvas neskleidė šviesos, bet 
šleikštus opijaus kvapas užkimšo man plaučius. Nors anglys 
nebedegė, tamsoje regėjau spalvotas šviesas, plūduriuojančias 
vaizduotės pakrašty. 

Judėti darėsi sunkiau; atrodė, tarsi brisčiau per vandenį, sie- 
kiantį šlaunis, persekiojama baisios žuvies. Aukštai kėliau ke- 
lius, lėtai bėgdama, jausdama, kaip vanduo taško man veidą. 

Nusipurčiusi sapno, sumojau, kad veidas ir rankos iš tikrųjų 
šlapios. Ne nuo ašarų, o nuo kraujo ir košmariško padaro, su 
kuriuo grūmiausi tamsoje, prakaito. 

Prakaitas. Turėjau kai ką prisiminti apie prakaitą, bet nega- 
lėjau. Ranka stipriau suspaudė man žastą ir aš atsitraukiau, o 
ant odos liko slidi plėvelė. 

Beždžionė vis gainiojosi žebenkštį aplink šilkmedį. Bet kaž- 
kas buvo ne taip. Ogi žebenkštis vijosi mane, žvėrelis aštriais 
baltais dantimis, kurie perplėšė man dilbį. Trenkiau jam, ir dan- 
tys atsileido, bet nagai... aplink ir aplink šilkmedį... 

Demonas priplojo mane prie sienos; jutau akmenį už gal- 
vos, po grabaliojančiais pirštais, kietas kaip akmuo kūnas smar- 
kiai spaudė mane, kaulėtas jo kelis buvo įsirėmęs į mano kelį, 
akmuo ir kaulas, tarp mano... kojų kitas akmens kietumas... ak. 
Minkštumas tarp gyvenimo kietumo, maloni vėsa karštyje, nu- 
siraminimas vidury bėdų... 

Mudu susirakinę griuvom ant grindų, ėmėme ridentis, įsi- 
painioję į nukritusį gobeleną, nešami šalto vėjo, įsiveržusio pro 
langą, gūsių. Beprotybės ūkas pradėjo sklaidytis. 

Smarkiai atsitrenkėm į kažkokį baldą ir ramiai atgulėm. 
Džeimio rankos tvirtai gniaužė mano krūtis, jo pirštai taip 
smigo į kūną, kad tikrai bus mėlynės. Ant veido pajutau tekš- 
telint kažką šlapia. Nežinojau, ar tai prakaitas, ar ašaros, bet 
atsimerkiau pažiūrėti. Džeimis žvelgė į mane, mėnesienoje 
jo veidas buvo sutrikęs, akys išplėstos, nieko nereginčios. Jo 
rankos atsileido. Vienas pirštas vis švelniai vedžiojo per krūtį, 
nuolydžiu iki spenelio. Paskui apglėbė krūtį išplėstais pirštais 
kaip jūrų žvaigždė, bet tas jo čiupinėjimas buvo švelnus, lyg 
žindomo kūdikio. 

- M-mama? - pratarė jis. Man ant sprando pasistojo plau- 
kai. Tai buvo plonas, tyras berniuko balsas. - Mama? 

Mus gaivino šaltas oras, su snaigių sūkuriu stumdamas lau- 
kan nesveikus dūmus. Ištiesiau ranką ir priglaudžiau delną prie 
vėsaus jo skruosto. 

- Džeimi, mylimasis, - pašnabždomis iškošiau pro užgautą 
gerklę. - Eikš, dėk galvelę, vyruti. 

Kaukė suvirpėjo ir subyrėjo, aš stipriai prisiglaudžiau didelį 
berniuką, ir abu drebėjom nuo galingos jo raudos. 


= 

Labai pasisekė, kad rytą mus rado šaltakraujiškasis brolis 
Viljamas. Kai atsivėrė durys, apdujusi pabudau, o visiškai atito- 
kau, kai jis pabrėžtinai kostelėjo ir paskui romia lėta Jorkšyro 
tarme pasakė: 

- Labą rytą. 

Mane slegiantis sunkumas buvo Džeimis. Jo plaukai, išdžiū- 
vę bronzinėmis sruogomis, vijosi apie mano krūtis kaip chri- 
zantemos vainiklapiai. Skruostas, prispaustas prie krūtinkaulio, 
buvo šiltas ir kiek lipnus nuo prakaito, o nugara ir rankos, ku- 
rias liečiau, - tokios pat šaltos kaip mano šlaunys, kurias atvė- 
sino vidun besiskverbiantis žiemos oras. 

Dienos šviesa, srūvanti pro neuždengtą langą, atskleidė 
visą baisią netvarką, kurią naktį tik miglotai suvokiau; po visą 
kambarį mėtėsi sulaužyti baldai ir indų šukės, o dvi didžiulės 
žvakidės gulėjo kaip rąstai vidury suplėšytų draperijų ir išmėty- 
tos patalynės sąnašyno. Pagal įrantų, skausmingai įsispaudusių 
man į nugarą, raštą supratau tysanti ant ne itin meniškai nuaus- 
to šv. Sebastijono, kankinio, gobeleno; vienuolynui tai menkas 
nuostolis. 

Brolis Viljamas stovėjo tarpdury kaip įbestas, laikydamas 
ąsotį ir dubenį. Jis labai taikliai įsmeigė akis į kairį Džeimio 
antakį ir paklausė: 

— Ir kaip jaučiatės šįryt? 

Per visą ilgoką pauzę Džeimis taktiškai liko ten, kur gulėjo, 
kūnu uždengdamas beveik visą mane. Galų gale kimiu balsu 
žmogaus, kuriam buvo suteikta apreiškimo malonė, atsakė: 

— Alkanas. 

— Puiku, - apsidžiaugė brolis Viljamas, vis dar įdėmiai ste- 
beilydamas į Džeimio antakį. - Einu pasakyti broliui Juozapui. 

Tada tyliai užvėrė duris. 

- Kaip gerai, kad nepakrutėjai, - tariau. - Nenorėčiau, kad 
mums tektų atsakomybė, jei broliui Viljamui kiltų nešvankių 
minčių. 

Tamsiai mėlynos akys nuvėrė mane. 

— Na, taip, - pagalvojęs pasakė jis, - mano subinės vaizdas 
tikrai neištvirkins nė vieno davusio šventus įžadus, tuo labiau 
dabar, kai esu tokios būklės. Bet tavo... 

Jis nutilo ir atsikrenkštė. 

— O ką pasakysi apie manąją? - paklausiau. 

Ryški galva lėtai pasilenkė ir įklijavo bučinį man į petį. 

- O tavoji sukompromituotų ir vyskupą. 

- Mmmfm. - Man toptelėjo, kad, regis, jau visai neblogai 
moku leisti škotiškus garsus. - Gali būti, bet dabar judinkis. Net 
brolio Viljamo taktiškumas tikriausiai nėra begalinis. 

Džeimis atsargiai padėjo galvą šalia mano galvos ant gobe- 
leno ir sušnairavo į mane. 

— Nežinau, kiek susapnavau aną naktį ir kas buvo tikra. - Jo 
ranka nesąmoningai nuklydo prie pjūvio per visą krūtinę. - Bet 
jeigu pusė to, apie ką galvoju, tikrai įvyko, dabar jau turėčiau 
būti miręs. 

— Bet tu gyvas. Tuo pasirūpinau. - Truputį padelsusi pa- 
klausiau: - Ar nori būti miręs? 

Džeimis lėtai išsišiepė prisimerkdamas. 

— Ne, Sasenach, nenoriu. - Sulysusį jo veidą dengė ligos ir 
nuovargio šešėlis, bet jis buvo ramus, o raukšlės apie burną iš- 
silyginusios, mėlynos akys giedros. - Bet, po perkūnais, esu arti 
mirties, noriu to ar ne. Vienintelis įrodymas, kad nemirštu, yra 
alkis. Juk jeigu merdėčiau, nealkčiau? To, regis, nebereikėtų. 

Viena akis visai užsimerkė, o kita liko pramerkta ir pašaipiai 
spoksojo į mano veidą. 

— Negali atsistoti? 

Jis susimąstė. 

- Jei nuo to priklausytų mano gyvybė, gal ir pakelčiau galvą. 
Bet atsistoti? Ne. 

Atsidususi išsirangiau iš po jo ir pastačiau lovą, o paskui 
pabandžiau pakelti Džeimį. Jis tepastovėjo valandėlę. Tada akys 
užvirto ir jis griuvo skersai lovos. Kaip pašėlusi puoliau čiuopti 
jo pulso kakle. Radau jį tuksenant lėtai ir stipriai po trikampiu 

randu gerklės apačioje. Paprastas išsekimas. Mėnuo kalėjime, 
savaitė didžiulės protinės ir fizinės įtampos, badavimas, žalo- 
jimas, blogulys, aukšta temperatūra išsunkė net tokio stipraus 
organizmo jėgas. 

- Liūto širdis, - pasakiau purtydama galvą, - ir jaučio galva. 
Labai gaila, kad neturi raganosio odos. 

Paliečiau kruviną randą ant peties. Jis atmerkė vieną akį. 

— O kas tas raganosis? 

— Maniau, tu be sąmonės! 

— Buvau be sąmonės. Ir esu. Man galva sukasi kaip sukutis. 

Užtempiau ant jo antklodę. 

- Dabar tau reikia pavalgyti ir pailsėti. 

— O tau reikia drabužių, - pasakė jis ir vėl užmerkęs akį 
tuojau pat užmigo. 

Nuodėmių atleidimas 


NEPRISIMENU, KAIP RADAU LOVĄ, tačiau turbūt į ją 
pataikiau, nes joje pabudau. Prie lango sėdėjo Anzelmas ir 
skaitė. 

Lovoje atsisėdau tiesiai kaip strėlė. 

—- Džeimis? - sugargiau. 

— Miega, - atsakė Anzelmas dėdamas knygą į šalį. Tada dirs- 
telėjo į laiko žvakę ant stalo. - Kaip ir jūs. Su angelais buvote 
trisdešimt šešias valandas, ma belle. 

Jis pripylė iš molinio ąsočio puodelį ir prinešė man prie 
lūpų. Kitados būčiau pamaniusi, kad gerti lovoje vyną neišsi- 
valius dantų yra visiškas žlugimas. Bet gerti vyną vienuolyne 
pranciškono su abitu draugijoje, regis, nebuvo taip smerktina. 
Vynas praskalavo apsivėlusią mano burną. 

Nukorusi kojas per lovos kraštą, svirduliuodama atsisėdau. 
Anzelmas čiupo man už rankos ir paguldė atgal ant pagalvės. 
Staiga man pasirodė, kad jis turi keturias akis, kelias nosis ir 
burnas, daugiau, nei jam reikia. 

— Man truputį svaigsta galva, - pasakiau ir užsimerkiau. 
Paskui vieną akį pramerkiau. Jau geriau. Bent regėjau jį vieną, 
nors siluetas ir buvo neryškus. 

Anzelmas susirūpinęs pasilenkė prie manęs. 

— Ponia, gal pakviesti brolį Ambrozijų ar brolį Polidorą? 
Deja, apie mediciną ne ką išmanau. 

— Ne, man nieko nereikia. Tik per staigiai atsisėdau. 

Vėl pamėginau keltis, bet lėčiau. Šįsyk kambarys ir daiktai 
jame stovėjo palyginti ramiai. Susivokiau, kad turiu daug mė- 

lynių ir skaudamų vietų, kurių anksčiau nebuvau pajutusi, nes 
susvaigo galva. Pabandžiau atsikrenkšti, bet suskaudo gerklę ir 
susiraukiau. 

- Iš tikrųjų, ma chėre, gal... 

Anzelmas trypčiojo prie durų pasiruošęs atvesti pagalbą. 
Jis atrodė gana sunerimęs. Ištiesiau ranką ir paėmiau nuo sta- 
lo veidrodėlį. Tada apsigalvojau. To dar tikrai negaliu. Skubiai 
griebiau ąsotį su vynu. 

Anzelmas lėtai grįžo į kambarį ir sustojo žiūrėdamas į mane. 
Įsitikinęs, kad nebenualpsiu, vėl atsisėdo. Prašviesėjus galvoje, 
ėmiau pamažu gurkšnoti vyną, vydama šalin opijaus sukeltų 
sapnų padarinius. Kad ir kaip būtų, mes gyvi. Abu. 

Mano sapnai buvo chaotiški, kupini žiaurumo ir kraujo. 
Vis sapnavau, kad Džeimis mirė arba merdi. O kažkur rūke 
šmėkščiojo berniuko sniege vaizdas, nustebęs apvalus jo vei- 
delis liejosi su sudaužytu ir išvargusiu Džeimio veidu. Kartais 
apgailėtini ūsų pūkeliai pasirodydavo besą ant Frenko smakro. 
Aiškiai prisiminiau nužudžiusi juos visus tris. Man atrodė, kad 
naktį praleidau skerdykloje badydama peiliu. Maudė kiekvieną 
raumenėlį, buvo apėmusi klaiki neviltis. 

Anzelmas vis dar buvo čia ir kantriai žvelgė į mane, pasidė- 
jęs rankas ant kelių. 

— Tėve, galėtumėte kai ką dėl manęs padaryti, - pasakiau. 

Jis tučtuojau atsistojo trokšdamas padėti ir ištiesė ranką prie 
ąsočio. 

-— Žinoma. Dar vyno? 

Blankiai šyptelėjau. 

— Taip, bet vėliau. Dabar noriu, kad išklausytumėte mano 
išpažintį. 

Jis nustebo, bet skubiai, kaip tikras vienuolis, susitvardė ir 
pasitaisė abitą. 

— Savaime aišku, chėre madame, jei pageidaujate. Bet iš tik- 
rųjų ar nebūtų geriau, jei atvesčiau tėvą Džerardą. Jis - puikus 

nuodėmklausys, o aš... - Jis gūžtelėjo pečiais kaip geilas. - Man 
leidžiama klausyti išpažinčių, bet, tiesą sakant, retai tą darau, 
nes esu tik apgailėtinas mokslininkas. 

- Noriu jūsų, - tvirtai pasakiau. - Ir noriu atlikti išpažintį 
tuoj pat. 

Nuolankiai su tuo susitaikęs, Anzelmas atsiduso ir nuėjo 
pasiimti stulos. Pasikabinęs ją ant kaklo, kad purpurinis šil- 
kas gultų tiesiai ir tviskėtų juodo abito priekyje, jis atsisėdo 
ant kėdės, paskui atsistojęs trumpai palaimino ir vėl įsitaisė 
laukdamas. 

Ėmiau jam pasakoti. Viską. Kas aš ir kaip čia patekau. Apie 
Frenką, apie Džeimį. Ir apie jauną anglų dragūną išblyškusiu, 
spuoguotu veidu, besivaduojantį mirtimi ant sniego. 

Man kalbant, jo mina nesikeitė, tik apvalios rudos akys dar 
labiau suapvalėjo. Kai baigiau kalbėti, jis kelis kartus sumirk- 
sėjo, prasižiojo, lyg ketintų prabilti, tada užsičiaupė ir papurtė 
galvą, tarsi norėdamas praskaidrinti galvą. 

- Ne, - kantriai pratariau. Vėl atsikrenkščiau; kvarkiau kaip 
varlė kvarkuolė. - Jums nepasigirdo. Ir to visai neįsivaizduojate. 
Dabar suprantate, kodėl norėjau, kad tai išgirstumėte, kai mus 
saugo išpažinties paslaptis? 

Jis linktelėjo kiek išsiblaškęs. 

- Taip. Taip, žinoma. Jei... bet taip. Be abejonės, norite, kad 
niekam to nepasakočiau. Ir visa tai atskleisdama per išpažinties 
sakramentą taip pat viliatės, kad jumis patikėsiu. Tačiau... 

Jis pasikasė galvą, paskui pažvelgė į mane. Veide pamažu 
išsiskleidė plati šypsena. 

- Bet kaip nuostabu! - tyliai šūktelėjo. - Kaip neįprasta, 
kaip puiku! 

— „Puiku“ - ne visai tas žodis, kurį būčiau pasirinkusi, - 
sausai tariau, - bet „neįprasta“ tinka. 

Sukosėjau ir paėmiau vyną. 

— Tačiau tai... stebuklas, - pasakė Anzelmas tarsi pats sau. 

— Na, jeigu taip sakote, - atsidusau. - Bet noriu žinoti, kaip 

turiu elgtis toliau. Ar esu kalta dėl žmogžudystės? O kaip dėl 
svetimavimo? Ir dėl vieno, ir dėl kito ne ką tegalima padary- 
ti, bet norėčiau žinoti. Kadangi esu čia, ko privalau imtis? Ar 
galiu... turiu galvoje, ar turėčiau pasinaudoti tuo, ką Žinau, ir... 
kai ką pakeisti? Net nežinau, ar tai įmanoma. Bet jeigu taip, ar 
turiu teisę? 

Jis susimąstęs atsilošė kėdėje. Paskui lėtai pakėlė abu smi- 
ir nusišypsojo. 

- Nežinau, ma bonne amie. Juk suprantate, kad per išpažintį 
nesu išgirdęs apie tokią padėtį. Turėsiu pagalvoti ir pasimelsti. 
Taip, tikrai pasimelsti. Šiąnakt, kai budėsiu prie Švenčiausiojo 
Sakramento, apmąstysiu jūsų padėtį. Ir turbūt rytoj jums patar- 
siu, ką daryti. 

Jis švelniai mostelėjo, kad atsiklaupčiau. 

- O dabar, mano vaike, duosiu jums išrišimą. Kad ir kokios 
jūsų nuodėmės, tikėkite, bus dovanotos. 

Jis pakėlė ranką laimindamas, o kitą uždėjo man ant galvos. 

— Te absolvo, in nomine Patri, et Filii... 

Kildamas pastatė mane ant kojų. 

— Ačiū, tėve, - padėkojau. 

Buvau netikinti ir pasinaudojau išpažintimi tik norėdama jį 
priversti žiūrėti į mane rimtai, bet nustebau, kai po išpažinties 
sieloje pajutau palengvėjimą. Turbūt man atlėgo širdis tik todėl, 
kad kažkam atskleidžiau tiesą. 

Jis numojo ranka. 

- Pasimatysime rytoj, chėre madame. O dabar pailsėkite, 
jeigu tik galite. 

Vienuolis patraukė prie durų, tvarkingai lankstydamas stulą 
į kvadratą. Tarpdury stabtelėjo ir atsigręžė šypsodamas. Jo aky- 
se nušvito vaikiškas jaudulys. 

- Ir galbūt rytoj... - pratarė jis, - gal... papasakosite, kaip 
jaučiatės atsidūrusi tokioje padėtyje? 

Nusišypsojau ir aš. 

— Taip, tėve. Papasakosiu. 

Jam išėjus, nusvirduliavau koridoriumi aplankyti Džeimio. 
Buvau regėjusi daugybę kur kas geresnės būklės lavonų, bet jo 
krūtinė ritmingai kilnojosi, o bloga lemiantis žalsvas odos at- 
spalvis buvo išnykęs. 

— Žadinau jį kas kelias valandas, kad nurytų kelis šaukštus 
sultinio, - tyliai prabilo brolis Rodžeris man prie alkūnės. Jis 
nukreipė žvilgsnį nuo ligonio į mane ir staiga atšoko. Turbūt 
man reikėjo susišukuoti plaukus. - Hm, gal jūs... ko nors no- 
rėtumėte? 

— Ne, ačiū. Manau... manau, dar truputį pamiegosiu. 

Manęs nebekamavo kaltė ir slogutis, bet buvau mieguista, 
apsunkusiomis galūnėmis. Ar taip mane paveikė išpažintis, ar 
vynas, bet, savo nuostabai, suvokiau, kad labai nekantrauju at- 
sigulti į lovą ir nugrimzti į užmarštį. 

Pasilenkiau ir paliečiau Džeimį. Jis buvo šiltas, bet nekarš- 
čiavo. Švelniai paglosčiau jo galvą, išlygindama raudonus plau- 
kus. Jo lūpų kamputis krustelėjo ir vėl nurimo, bet buvo pakilęs 
į viršų. Tuo neabejojau. 


=— 


Dangus buvo šaltas, pritvinkęs drėgmės, horizontas - vien 
pilka tuštuma, kuri derėjo prie pilkos kalvas gaubiančios mi- 
glos ir purvino paskutinės savaitės sniego, taigi atrodė, kad 
vienuolynas apgaubtas nešvarios medvilnės rutuliu. Net vidu- 
je Žiemos tyla slėgė vienuolyno gyventojus. Giedojimas per 
garbinimo valandas koplyčioje buvo neskambus, storos akme- 
ninės sienos, rodės, gėrė visus garsus, slopindamos dienos 
darbų bruzdesį. 

Džeimis miegojo beveik dvi dienas, prabusdamas tik 
gurkštelėti sultinio ar vyno. Kai atsikvošėjo, ėmė sveikti, kaip 
įprasta normaliam stipriam jaunam vyrui, kuris staiga prarado 
jėgas ir savarankiškumą - tai, kas jam buvo savaime supranta- 
ma. Kitaip tariant, jis mėgavosi lepinimu kone visą parą, bet 

paskui pasidarė neramus, nenustygstantis vietoje, greitai su- 
pykstantis, suirzęs, viskuo nepatenkintas, kaprizingas ir itin 
blogos nuotaikos. 

Pečių įpjova gėlė. Randai ant kojų niežėjo. Jam buvo nepato- 
gu gulėti ant pilvo. Kambaryje buvo per karšta. Ranką skaudėjo. 
Dūmai, rūkstantys iš krosnelės, ėdė akis, todėl jis negalėjo skai- 
tyti. Jam buvo šleikštu nuo sultinio, karšto pieno ir vyno gėrimo 
su pienu. Jis reikalavo mėsos. 

Atpažinusi sveikimo požymius, džiaugiausi, bet buvau ne- 
nusiteikusi taikstytis su viskuo. Atvėriau langą, pakeičiau pa- 
klodes, ištepiau jam nugarą medetkų tepalu, patryniau kojas 
alijošių sultimis. Tada pakviečiau patarnaujantį vienuolį ir lie- 
piau atnešti dar sultinio. 

— Nebenoriu tų pamazgų! Man reikia maisto! 

Jis sudirgęs atstūmė padėklą, sultiniu apliedamas servetėlę, 
ant kurios stovėjo dubenėlis. 

Sukryžiavau rankas ir įsižiūrėjau į jį. Įsakmios mėlynos akys 
smaigstė mane. Džeimis buvo liesas kaip tvoros skersinis, per 
odą buvo išsišovę žandikaulio ir skruostikaulių kontūrai. Nors 
žaizdos gijo gerai, jautrūs skrandžio nervai atsigaus gerokai vė- 
liau. Jame ne visada užsilaikydavo sultinys ir pienas. 

— Gausi maisto, kai pasakysiu, kad gali valgyti, - paaiški- 
nau, — ir ne anksčiau. 

— Valgysiu dabar! Manai galinti man nurodinėti, ką turiu 
valgyti? 

— Taip, po velnių, manau! Čia esu daktarė, jei pamiršai. 

Jis nukorė kojas per lovos kraštą, aiškiai ketindamas eiti. 
Pridėjusi ranką prie krūtinės, stumtelėjau jį atgal. 

— Tavo užduotis - gulėti šioje lovoje ir daryti, ką tau liepiu, 
nors kartą per gyvenimą, - atšoviau. — Nesi toks sveikas, kad 
galėtum keltis, be to, tavo kojos dar per silpnos. Brolis Rodžeris 
sakė, kad šį rytą vėl vėmei. 

— Tegu brolis Rodžeris rūpinasi savo reikalais, tu taip pat, - 
iškošė pro dantis Džeimis, labai stengdamasis atsikelti. 


412 DIANA GABALDON 


Jis ištiesė ranką ir nusitvėrė už stalo krašto. Sutelkęs didžiu- 
les jėgas, šiaip taip atsistojo svirduliuodamas. 

— Gulk į lovą! Pargriūsi! 

Jis buvo išblyškęs, ir aš sunerimau. Net nuo menkų pastan- 
gų pastovėti jį išpylė šaltas prakaitas. 

— Nesigulsiu! O jei ir atsigulsiu, tai tik tada, kai pats pa- 
norėsiu. 

Tada iš tikrųjų supykau. 

— Ak, šitaip! O kaip manai, kas išgelbėjo apgailėtiną tavo 
gyvybę? Gal su viskuo susidorojai pats? 

Čiupau jam už rankos ir pasukau lovos link, bet jis ištrūko. 

- Bet juk aš tavęs to neprašiau. Liepiau tau mane palikti. Ir 
nesuprantu, kodėl vargai traukdama mane iš mirties nagų, jei da- 
bar esu pasmerktas mirti iš bado, nebent tau smagu į tai žiūrėti! 

To jau buvo per daug. 

— Sumautas nedėkingas padare! 

- Pikčiurna! 

Išsitiesiau visu ūgiu ir grėsmingai parodžiau į lovą. Su visu 
autoritetu, kurį sukaupiau dirbdama medicinos seserimi, tariau: 

- Tučtuojau į lovą, atkaklus, užsispyręs, kvailas... 

- Škote, - trumpai pabaigė jis. 

Tada žengė žingsnį durų link ir būtų pargriuvęs, jei nebūtų 
nusitvėręs už kėdės. Sunkiai klestelėjęs ant jos, sėdėjo svyruo- 
damas, o akys buvo kiek padėrusios nuo svaigulio. Sugniaužiau 
kumščius ir pažvelgiau į jį. 

— Puiku! - pasakiau. - Kuo puikiausia! Užsakysiu tau duo- 
nos ir mėsos, o kai viską išvemsi ant grindų, galėsi keturpėsčias 
tą bjaurastį išvalyti! Aš nevalysiu, o jeigu išvalys brolis Rodžeris, 
jam gyvam nudirsiu odą! 

Išlėkiau į koridorių ir užtrenkiau duris. Į jas iš kitos pusės su- 
dužo porcelianinė praustuvė. Pasisukusi išvydau koridoriuje su- 
sidomėjusius žiūrovus, kurių smalsumą, be abejonės, pažadino 
mūsų vaidas. Brolis Rodžeris ir Merta stovėjo šalia ir spoksojo 

į išraudusius mano skruostus, besikilnojančią krūtinę. Rodžeris 
atrodė sutrikęs, o aštrių bruožų Mertos veidą, girdint geilų ne- 
švankybių tiradą anapus durų, pamažu iškreipė šypsena. 

- Jis jaučiasi geriau, - patenkintas tarė Merta. 

Atsirėmiau į koridoriaus sieną, ir mano veidą taip pat nu- 
švietė šypsnys. 

- Taip, - pasakiau, - jam geriau. 


=— 

Grįždama į pagrindinį pastatą iš žolynų darželio, kuriame 
praleidau rytą, sutikau Anzelmą, išeinantį iš dengtos arkados 
šalia bibliotekos. Pamačius mane, jo veidas nušvito ir jis susku- 
bo prieiti. Mudu šnekučiuodami patraukėme per vienuolyną. 

- Sudėtinga jūsų padėtis tikrai įdomi, - tarė jis, nulaužda- 
mas krūmo prie sienos šaką. Kritiškai apžiūrėjęs žieminius susi- 
spaudusius pumpurus, numetė ją šalin ir pažvelgė į dangų, kur 
pro lengvų debesų sluoksnį skverbėsi blausi saulė. - Šilčiau, bet 
iki pavasario dar toli, - pasakė. - O karpiai šiandien turėtų būti 
guvūs. Eime prie žuvų tvenkinių. 

Žuvų tvenkiniai buvo anaiptol ne dekoratyvūs, kaip įsivaiz- 
davau, o tik praktiški akmenimis apkraštuoti duburiai, iškasti 
patogioje vietoje arti virtuvių. Juose veisiami karpiai buvo ne- 
pakeičiamas valgis penktadieniais ir pasninko dienomis, kai 
oras būdavo pernelyg žvarbus vandenyne žvejoti įprastas juo- 
dadėmes menkes, silkes ir plekšnes. 

Anzelmas neklydo: žuvys buvo guvios, riebūs, aptakūs jų 
kūnai plaukė vienas pro kitą, o balti žvynai atspindėjo debesis 
danguje. Nuo guvaus jų nardymo kartais sukildavo bangelės ir 
plakdavosi į akmeninio jų kalėjimo kraštus. Kai mūsų šešėliai 
nusidriekė per vandenį, karpiai pasuko į mus lyg kompaso ro- 
dyklė šiaurėn. 

— Išvydę žmones, jie tikisi ėdalo, - paaiškino Anzelmas. - 
Būtų apmaudu, jeigu juos nuviltume. Aš tuojau, chėre madame. 

Jis nulėkė į virtuvę ir netrukus pasirodė su dviem kepalėliais 
sužiedėjusios duonos. Atsistoję ant tvenkinio krašto, trupinome 
duoną ir mėtėme į vandenį nuolat alkanoms burnoms. 

- Suprantate, yra du šios keistos jūsų padėties aspektai, - 
prabilo Anzelmas, įnikęs trupinti duoną. Dirstelėjo į mane ir 
jo veidą ūmai nutvieskė šypsena. Tada stebėdamasis papurtė 
galvą. - Vis tiek vargiai galiu tuo patikėti. Koks stebuklas! Iš 
tikrųjų, Dievas buvo geras, kad man parodė tokius dalykus. 

- Na, tai miela, - kiek abejingai pasakiau, - bet nežinau, ar 
man Jis toks jau malonus. 

- Šit kaip? Aš manau, kad taip. - Anzelmas pritūpė ant kul- 
nų, tarp pirštų trupindamas duoną. - Tiesa, ši padėtis jums su- 
kėlė daug nepatogumų... 

- Galima ir taip pasakyti, - sumurmėjau. 

- Bet tai galima laikyti ir svarbiu Dievo malonės ženklu, - 
pasakė jis, nepaisydamas mano įsiterpimo. Šviesiai rudos akys 
mąsliai žvelgė į mane. - Meldžiau patarimo klūpodamas prieš 
Švenčiausiąjį Sakramentą, ir sėdėdamas koplyčios tyloje išvy- 
dau jus kaip keliautoją, išsigelbėjusią iš sudužusio laivo. Re- 
gis, tai geras sugretinimas su dabartine jūsų padėtimi, ar ne? 
Įsivaizduokite tokią būtybę, madame, staiga išmestą į keistą 
kraštą be draugų ir artimųjų, be jokių atsargų, išskyrus tas, 
kuriomis gali aprūpinti nauja žemė. Toks įvykis - nelaimė, bet 
jis gali būti ir didžiulių galimybių ir malonių pradžia. O jei- 
gu tas naujas kraštas turtingas? Gali atsirasti draugų, prasidės 
naujas gyvenimas. 

— Taip, bet... 

— Taigi, - valdingai pasakė, iškeldamas pirštą, kad nutil- 
čiau, - jeigu netekote ankstesnio gyvenimo, gal tik todėl, kad 
Dievas numatė jus apdovanoti kitu, galbūt įdomesniu ir vertin- 
gesniu gyvenimu. 

- Ak, jis iš tikrųjų vertingas, - pritariau, - tačiau... 

— Kanonų teisės požiūriu, - raukdamasis tarė Anzelmas, - 
jūsų santuokoms nėra kliūčių. Abi jos galioja, jas pašventino 

Bažnyčia. Tikriau sakant, jūsų santuoka su jaunuoju chevalier 
įvyko anksčiau nei vedybos su monsieur Randalu. 

- „Tikriau sakant“, taip, - pritariau, nors kartą gavusi pa- 
baigti sakinį. - Bet ne mano laike. Kažin ar kanonų teisė buvo 
sugalvota atsižvelgiant į tokius nenumatytus atvejus. 

Anzelmas nusijuokė, smailas jo barzdos galas suvirpėjo 
švelniame vėjyje. 

— Daugiau negu tiesa, ma chėre, daugiau negu tiesa. Norėjau 
pasakyti, kad jei kalbėtume apie šiuodu vyrus grynai teisiniu 
požiūriu, jūs nepadarėte nei nuodėmės, nei nusikaltimo. Taigi 
yra du jūsų padėties aspektai, kuriuos jau minėjau: tai, ką pada- 
rėte, ir tai, ką darysite. - Jis ištiesė ranką, paėmė mano plaštaką 
ir trūktelėdamas pasisodino mane šalia, kad mūsų akys būtų 
viename aukštyje. - Juk to manęs ir klausėte per išpažintį? Ką 
aš padariau? Ir ką turiu daryti? 

- Taip. Ir jūs man sakote, kad nepadariau nieko blogo? 
Tačiau... 

Man toptelėjo, kad šitaip pertraukinėdamas jis elgiasi be- 
veik kaip Duglas Makenzis. 

— Ne, nepadarėte, - tvirtai atsakė jis. - Įmanoma elgtis, 
griežtai laikantis Dievo įstatymų ir sąžinės, bet vis tiek susi- 
durti su sunkumais ir tragedija. Skausminga tiesa, kad mes vis 
dar nežinome, kodėl Ie bon Dieu leidžia egzistuoti blogiui, bet 
Jis mums pasakė, kad tai tiesa. „Sukūriau gėrį, - sako Dievas 
Biblijoje, - ir sukūriau blogį.“ Taigi kartais net geri žmonės, 
manau, ypač geri žmonės, - mąsliai pridūrė, - gyvenime gali 
patirti sumaišties ir sunkumų. Pavyzdžiui, kad ir jaunuolis, 
kurį buvote priversta nužudyti. Ne, - tarė pakeldamas ranką, 
kad jo nepertraukčiau, - jūs nepadarėte klaidos. Turėjote jį 
nudurti, nes tai padaryti vertė jūsų padėtis. Net Šventoji Mo- 
tina Bažnyčia, mokanti gyvenimo šventumo, pripažįsta būti- 
nybę ginti save ir savo šeimą. O turėdamas galvoje ankstesnę 
jūsų vyro būklę, - jis metė žvilgsnį į svečių sparną, - neabejo- 
ju, kad privalėjote panaudoti smurtą. Tad jūs neturite dėl ko 

sau priekaištauti. Žinoma, jūs gailitės taip pasielgusi, nes esat, 
madame, labai jautri ir užjaučianti būtybė. 

Jis švelniai paplekšnojo man per ranką, gulinčią ant kelių. 

— Kartais geriausius mūsų poelgius vainikuoja labai apgai- 
lėtini dalykai. Bet kitaip pasielgti negalėjote. Mes nežinome, ką 
Dievas buvo numatęs tam jaunuoliui, gal tokia ir buvo Jo valia, 
kad berniukas tuo metu keliautų pas Jį į rojų. Bet jūs nesat Die- 
vas, be to, yra ribos, ko galite tikėtis. 

Iš už kampo pūstelėjus šaltam vėjui, suvirpėjau ir labiau su- 
sisupau į skarą. Anzelmas, tai pamatęs, mostelėjo į tvenkinį. 

- Vanduo šiltas, madame. Tikriausiai norėsite pamirkyti 
jame kojas? 

— Šiltas? 

Nepatikliai dėbtelėjau į vandenį. Anksčiau ir nepastebėjau, 
kad tvenkinio pakraščiuose nėra sueižėjusio ledo gabalėlių kaip 
šventinto vandens induose prie bažnyčios. Vandenyje plūduriavo 
žali augalėliai, prasimušę pro akmenų aplink tvenkinį plyšius. 

Rodydamas pavyzdį, Anzelmas nusiavė odinius sandalus. 
Nors inteligentiško veido ir balso, grubios, tvirtos jo rankos ir 
kojos buvo kaip Normandijos valstiečio. Pasikėlęs abitą iki ke- 
lių, jis įbrido į vandenį. Karpiai spruko šalin, bet kone tučtuojau 
smalsiai atgręžė nosis pasižiūrėti į naują įsibrovėlį. 

- Ar jie nesikandžioja? - paklausiau įtariai žiūrėdama į dau- 
gybę godžių burnų. 

— Ne, mėsos negriebia, - patikino jis. - Juk jie neturi dantų. 

Nusispyriau sandalus ir atsargiai įmerkiau kojas į vandenį. 
Mano nuostabai, jis buvo maloniai šiltas. Ne karštas, bet žavus 
drėgno, žvarbaus oro kontrastas. 

— Ak, kaip gera! 

Krutinau kojų pirštus, užlieta malonumo, karpiams kelda- 
ma didžiulį siaubą. 

— Netoli vienuolyno trykšta keletas mineralinių versmių, - 
paaiškino Anzelmas. - Jos burbuliuoja karštį iš žemės, ir tas 
vanduo turi didelių gydomųjų galių. 

Jis parodė į tolimąjį tvenkinio galą ir ten pamačiau plyšiuką 
akmenyse, pusiau paslėptą plūduriuojančių vandens augalų. 

— Nedidelis karšto mineralinio vandens kiekis pumpuoja- 
mas čia iš artimiausio šaltinio. Todėl virėjas ir gali tiekti švie- 
žios Žuvies kiaurus metus; šiaip žiemos oras žuvims būtų per 
atšiaurus. 

Kurį laiką teškenom kojomis, gaubiami malonios tylos, 
pro šalį pliaukšėjo storos žuvys, kurios kartkartėmis stebėtinai 
smarkiai atsitrenkdavo mums į kojas. Vėl išlindo saulė, maudy- 
dama mus silpnoje, bet juntamoje šilumoje. Anzelmas užsimer- 
kė, leido šviesai prausti veidą. Neatsimerkdamas prabilo: 

- Pirmasis jūsų vyras Frenkas - juk toks jo vardas? - taip 
pat, manau, turi būti patikėtas Dievui kaip vienas iš apgailėtinų 
dalykų, dėl kurių nieko negalite padaryti. 

- Bet aš galėjau kai ką padaryti, - paprieštaravau. - Galėjau 
grįžti... galbūt. 

Anzelmas atmerkė vieną akį ir skeptiškai mane nužvelgė. 

- Taip, galbūt, - pritarė. - O gal ir ne. Neturite savęs plakti, 
kad delsėte rizikuoti gyvybe. 

— Ne dėl rizikos, - pasakiau, kojos pirštais bakstelėdama 
dideliam juodmargiam karpiui. - Arba ne vien dėl rizikos. Tai 
buvo... na, buvo ir baimės, bet labiausiai negrįžau dėl to, kad... 
negalėjau palikti Džeimio. - Bejėgiškai gūžtelėjau pečiais. - Ne- 
galėjau, ir tiek. 

Anzelmas nusišypsojo ir atsimerkė. 

— Gera santuoka - viena iš brangiausių Dievo dovanų, - pa- 
sakė. - Jei turit sveiko proto atpažinti ir priimti tą dovaną, nėra 
ko sau prikaišioti. Ir svarstyti... - Jis pakreipė galvą lyg rudas 
žvirblis. - Iš ten atkeliavote beveik prieš metus. Pirmasis jūsų 
vyras jau pradėjo taikytis su jūsų netektimi. Nors gal ir labai jus 
mylėjo, netektis retai ką aplenkia, ir mums duoti būdai, kaip ją 
išgyventi savo pačių labui. Gal jis jau pradėjo naują gyvenimą. 
Ar gerai jaustumėtės, jei paliktumėte vyrą, kuriam jūsų labai 

reikia ir kurį mylite, su kuriuo esate susieta šventos moterystės 
ryšiais, ir grįžtumėte ten, sugriaudama tą naują jo gyvenimą? 
Ypač jei ketinote ten grįžti iš pareigos, jausdama, kad jūsų šir- 
dis kitur. Ne. - Jis ryžtingai papurtė galvą. - Nė vienas vyras 
negali tarnauti dviem šeimininkams, moteris taip pat. Na, jeigu 
tai būtų vienintelė galiojanti jūsų santuoka, o ši, - jis linktelėjo 
svečių sparno link, - tik neteisėta sąjunga, tada jūsų pareiga gal 
ir būtų kitur. Bet jūs buvote susieta Dievo, tad manau, turėtu- 
mėte vykdyti pareigą chevalier. Kitas jūsų padėties aspektas - ką 
jums daryti? Tai reikėtų apsvarstyti. 

Jis ištraukė kojas iš vandens ir nusišluostė abitu. 

— Dabar perkelkime mūsų svarstymą į vienuolyno virtu- 
vę, kur gal prikalbinsime brolį Eulogijų patiekti mums šilto 
gėrimo. 

Radau ant žemės nukritusį gabalėlį duonos ir numečiau jį 
karpiui. Tada pasilenkiau apsiauti sandalų. 

— Negaliu apsakyti, kaip man palengvėjo apie tai išsipasa- 
kojus, - pasakiau. - Ir vis dar stebiuosi, kad jūs iš tikrųjų tikite 
manimi. 

Jis trūktelėjo pečiais, galantiškai pasiūlydamas man ranką 
pasilaikyti, kai per keltį stūmiau šiurkščius sandalo dirželius. 

— Ma chėre, aš tarnauju tam, kuris padaugino duonos ir 
žuvų, — jis nusišypsojo linktelėdamas į tvenkinį, kuriame vis 
dar rimo besimaitinančių karpių sūkurys, - kuris gydė li- 
gonius ir prikeldavo mirusiuosius. Ar turėčiau stebėtis, kad 
amžinybės valdovas pervedė jauną moterį per žemės akmenis 
vykdyti Jo valios? 

Na, pagalvojau, jau geriau nei kaltinimas, kad esu Babilono 
kekšė. 

Vienuolyno virtuvė buvo šilta ir panėšėjo į urvą. Skliautuo- 
tos lubos buvo pajuodusios nuo taukais įsmilkusių dūmų, ku- 
rie rūko daug šimtmečių. Brolis Eulogijus, iki alkūnių sukišęs 
rankas į kubilą tešlos, pasisveikindamas linktelėjo Anzelmui 

ir prancūziškai šūktelėjo vienam broliui, kad mus aptarnau- 
tų. Susiradom tylesnę vietą ir atsisėdom su dviem puodeliais 
elio ir lėkšte, kurioje gulėjo karštas pyragas. Pastūmiau lėkštę 
Anzelmui, nes buvau pernelyg susirūpinusi ir valgis manęs 
nedomino. 

- Leiskite man pasakyti štai ką, - tariau atidžiai rinkdama 
žodžius. - Jei žinau, kad gresia bėda būriui žmonių, ar turėčiau 
pamėginti jai užkirsti kelią? 

Anzelmas mąsliai pasitrynė nosį į rankovę; nuo virtuvės ši- 
lumos ji buvo pradėjusi tekėti. 

— Teoriškai taip, - pripažino. - Bet tai priklausys ir nuo 
daugybės kitų dalykų: ar pati rizikuosite, kokių dar turite įsi- 
pareigojimų. Ir ar yra galimybė, kad jūsų pastangas vainikuos 
sėkmė. 

- Nė nenutuokiu. Nė apie vieną iš šių klausimų. Žinoma, 
išskyrus įsipareigojimus. Turiu galvoje Džeimį. Tačiau jis ir yra 
tame būryje, kurį gali ištikti bėda. 

Anzelmas atlaužė gabalėlį pyrago ir garuojantį padavė man. 
Nekreipiau į jį dėmesio, tyrinėdama elio paviršių. 

— Nužudžiau du žmones, - pasakiau. - Jei nebūčiau jiems 
atėmusi gyvybės, abu galėjo turėti vaikų. Gal jie būtų... - Su 
puodeliu padariau beviltišką gestą. - Kas žino, ką jie būtų nu- 
veikę. Gal aš paveikiau ateitį... ne, aš tikrai paveikiau ateitį. Ir 
nežinau kaip. Tai mane labai baugina. 

- Hm, - susimąstęs burbtelėjo Anzelmas ir pamojo einan- 
čiam pro šalį vienuoliui, tas atskubėjo su ką tik iškeptu pyragu 
ir eliu. 

Prieš prabildamas Anzelmas vėl pripylė puodelius. 

— Nors keliems atėmėte gyvybę, daug gyvybių ir išsaugojote. 
Kiek žmonių, kuriuos išgydėte, būtų mirę, jei ne jūs? Jie taip pat 
paveiks ateitį. O kas, jei jūsų išgelbėtas žmogus padarys labai 
blogą dalyką? Ar dėl to būsite kalta jūs? Ar, atsižvelgdama į tai, 
turėjote leisti tam žmogui numirti? Be abejonės, ne. 

Pabrėždamas savo žodžius, jis stuktelėjo moliniu puodeliu 
į stalą. 

- Sakote bijanti imtis veiksmų čia, nes būgštaujate pakenkti 
ateičiai. Tai nelogiška, madame. Ateičiai turi reikšmės kiekvie- 
no veiksmai. Jei būtumėte likusi savo namuose, jūsų darbai vis 
tiek veiktų ateities įvykius ne mažiau nei dabar. Jums tenka 
tokia pat atsakomybė, kokia būtų tekusi tenai, kokia tenka bet 
kuriam Žmogui bet kuriame laike. Vienintelis skirtumas tas, 
kad gal atsidūrėte padėtyje, kai geriau matote, kokį poveikį 
turi jūsų veiksmai, bet gal ir nematote. - Jis papurtė galvą, 
ramiai žvelgdamas per stalą. - Dievo keliai mums nežinomi, 
ir, neabejoju, dėl rimtos priežasties. Jūs teisi, ma chėre. Baž- 
nyčios įstatymai buvo suformuluoti neturint galvoje aplinky- 
bių, į kurias pakliuvote, taigi reikia pasikliauti tik savo sąžine 
ir Dievo ranka. Negaliu jums pasakyti, ką turėtumėt arba ko 
neturėtumėt daryti. Jūs laisvai renkatės, kaip ir kiti šiame pa- 
saulyje. Manau, istorija - visų šių veiksmų sankaupa. Dievas 
pasirenka kai kuriuos žmones, kad jie paveiktų daugelio liki- 
mus. Galbūt jūs - viena jų. O gal ir ne. Nežinau, kodėl esate 
čia. Ir jūs nežinote. Atrodo, kad nė vienas iš mūsų to niekada 
nesužinos. - Jis komiškai pavartė akis. - Kartais ir aš nežinau, 
kodėl esu čia! 

Nusijuokiau, jis taip pat šyptelėjo. Tada surimtėjęs pasilenkė 
prie manęs per grubias stalo lentas. 

- Ateities žinojimas yra įrankis, duotas jums kaip peilis ar 
meškerė į krantą iš sudužusio laivo išmestam žmogui. Nebus 
amoralu juo naudotis tol, kol jūsų veiksmai neprieštaraus Dievo 
įstatymams, jei stengsitės iš visų jėgų. 

Jis nutilo, giliai įkvėpė ir iškvėpė staigiu atodūsiu, kuris su- 
šiureno šilkinius jo ūsus. Tada nusišypsojo. 

- Ma chėre madame, tegaliu jums pasakyti ne daugiau nei 
visoms kitoms sunerimusioms sieloms, kurios ateina pas mane 
patarimo: tikėkite Dievą ir melskite, kad Jis jus vestų. 

Anzelmas pastūmė man šviežio pyrago. 

— Tačiau kad ir ką ketinate daryti, jums reikės jėgų. Taigi 
paklausykite paskutinio mano patarimo: kai apninka abejonės, 
valgykite. 


=— 


Vakare užsukusi į Džeimio kambarį, radau jį miegantį, ant 
dilbių pasidėjusį galvą. Ant padėklo stovėjo tuščias sultinio 
dubenėlis, o šalia - nepaliesta lėkštė su duona ir mėsa. Mano 
žvilgsnis bėgiojo nuo tyro, miegančio veido prie lėkštės. Palie- 
čiau duoną. Nuo mano piršto duonos paviršius truputį įdubo. 
Šviežia. 

Palikusi Džeimį, nuėjau ieškoti brolio Rodžerio. Radau jį 
maisto sandėliuke, 

- Ar jis valgė duonos ir mėsos? - paklausiau be užuolankų. 

Brolis Rodžeris šyptelėjo į pūkinę barzdą. 

— Taip. 

— Ar išvėmė? 

- Taip. 

Prisimerkusi žiūrėjau į jį. 

- Tikiuosi, jūs nevalėte to, ką jis priteršė. 

Vienuolis pralinksmėjo, apvalūs rausvi skruostai virš barz- 
dos nušvito. 

— Kaipgi aš drįsčiau. Ne, jis dėl viso pikto pasidėjo dubenį. 

- Prakeiktas gudrus škotas, - nusijuokiau prieš savo valią. 

Grįžau į Džeimio kambarį ir švelniai pabučiavau jam į kak- 
tą. Jis sukrutėjo, bet nepabudo. Paisydama tėvo Anzelmo pata- 
rimo, nusinešiau lėkštę šviežios duonos ir mėsos į savo kambarį 
vakarienei. 


2 


Nusprendusi, kad duosiu Džeimiui laiko atsigauti ir nuo 
apmaudo, ir nuo virškinimo sutrikimo, beveik visą kitą dieną 

pratūnojau savo kambaryje, skaitinėdama brolio Ambrozijaus 
duotą herbariumą. Po pietų nuėjau patikrinti savo nepaklus- 
naus užsispyrusio ligonio. Bet vietoj Džeimio radau Mertą, sė- 
dintį ant kėdės ir atsirėmusį į sieną suglumusiu veidu. 

— Kur jis? - paklausiau bukai dairydamasi po kambarį. 

Merta nykščiu parodė į langą. Buvo šalta, niūri diena, degė 
lempos. Langas buvo atidengtas, ir žvarbus skersvėjis blaškė 
liepsnelę gaubte. 

- Jis išėjo į lauką? - nepatikliai pasiteiravau. - Kur? Kodėl? 
Ir, po galais, kaip apsirengęs? 

Kelias paskutines dienas Džeimis gulėjo nuogas, nes kam- 
baryje buvo šilta, o bet koks svoris ant gyjančių žaizdų buvo 
skausmingas. Kai prispirdavo reikalas, jis išslinkdavo iš kamba- 
rio su vienuolio abitu, prilaikomas brolio Rodžerio, bet dabar 
abitas gulėjo tvarkingai sulankstytas lovūgalyje. 

Merta su kėde palinko į priekį ir įsispoksojo į mane it 
pelėda. 

— Kiek klausimų? Keturi? - Jis iškėlė ranką, ištiesdamas smi- 
lių. - Pirmas: taip, jis išėjo. - Tada pakilo didysis pirštas. - Ant- 
ras: kur? Po šimts, kad aš žinočiau. - Prie jų prisidėjo bevar- 
dis. - Trečias: kodėl? Jis sakė pavargęs, uždarytas tarp keturių 
sienų. — Išsitiesė mažylis pirštas. - Ketvirtas: po velnių, nežinau. 
Kai paskutinį kartą jį mačiau, jis nieko nevilkėjo. 

Merta užlenkė keturis pirštus ir atkišo nykštį. 

- Tu nepaklausei, bet jis išėjo maždaug prieš valandą. 

Supykau, bet nežinojau, ką daryti. Kaltininko nebuvo, todėl 
užsipuoliau Mertą: 

— Negi nežinai, kad lauke labai šalta ir sninga? Kodėl jo ne- 
sulaikei? Ir ką turi galvoje sakydamas, kad jis nieko nevilkėjo? 

Mažylis klano narys išliko ramus. 

— Taip, žinau. Manau, ir jis žino, juk ne aklas. Mėginau jam 
sukliudyti. - Jis linktelėjo į abitą ant lovos. - Kai jis pasakė einąs 
laukan, atšoviau, kad dar nepasveikęs ir kad jei leisiu jam išeiti, 
tu man nusuksi galvą. Pagriebiau jo drabužį ir nugara užrėmiau 

duris. Pasakiau, kad jis niekur nekels kojos, nebent ketina įveik- 
ti mane. - Merta nutilo, paskui lyg niekur nieko tarė: - Tokios 
mielos šypsenos kaip Elenos Makenzi nesu regėjęs; vyras, ją iš- 
vydęs, visiškai sutirpdavo. 

- Taigi tu leidai bukagalviam jos sūnui išeiti ir mirtinai 
sušalti, - nekantriai pasakiau. - O kuo čia dėta jo motinos 
šypsena? 

Merta mąsliai pasitrynė nosį. 

- Na, kai pareiškiau jo nepraleisiąs, jaunasis Džeimis va- 
landėlę žvelgė į mane. Tada nusišypsojo kaip jo mama ir išlipo 
pro langą nuogut nuogutėlis. Kai nulėkiau prie lango, jis jau 
buvo dingęs. 

Užverčiau akis. 

— Pamaniau, turėčiau tau pasakyti, kur jis nuėjo, - toliau 
kalbėjo Merta, - kad dėl jo nesuktum galvos. 

— Anaiptol, aš nesuksiu dėl jo galvos! - tyliai sumurmėjau, 
traukdama į arklides. - Verčiau tegu jis suka galvą, kai jį su- 
čiupsiu! 

Tolyn nuo pakrantės vedė vienintelis pagrindinis kelias. 
Sparčiai jojau juo, žiūrėdama į laukus, slenkančius pro šalį. Ši 
Prancūzijos dalis buvo derlinga, tiko žemės ūkiui. Laimė, be- 
veik visi miškai buvo iškirsti, todėl vilkai ir meškos čia nekėlė 
tokio pavojaus kaip šalies gilumoje. 

Jį radau vos už mylios nuo vienuolyno vartų, sėdintį ant 
vieno iš senovės romėnų mylių ženklų, kurie buvo išsibarstę 
pakelėse. 

Buvo basas, bet vilkėjo trumpa liemene ir mūvėjo plonomis 
kelnėmis. Sprendžiant iš dėmių, drabužiai buvo arklininko. 

Sustabdžiau arklį ir valandėlę žiūrėjau į jį, pasirėmusi ant 
balno gugos. 

- Tavo nosis pamėlusi, - užšnekinau jį ir pažvelgiau že- 
myn. - Kojos taip pat. 

Jis išsišiepė ir atgalia ranka nusišluostė nosį. 

— Ir kiaušiai. Ar nori juos sušildyti? 

Nors ir sustiręs, jis aiškiai buvo geros nuotaikos. Nusliuo- 
giau nuo arklio ir atsistojau prieš jį purtydama galvą. 

- Iš to jokios naudos, ar ne? - paklausiau. 

- Iš ko jokios naudos? 

Jis patrynė ranką į nudrengtas kelnes. 

- Pykti ant tavęs. Tau nė truputėlio nerūpi, kad gali pasigau- 
ti plaučių uždegimą, kad tave gali suėsti lokiai ar kad nerimas 
dėl tavęs mane gali nuvaryti į kapus? 

— Na, lokiai man nė motais. Juk žinai, kad žiemą jie miega. 

Netekau kantrybės ir užsimojau, ketindama skelti jam į ausį. 
Džeimis čiupo man už riešo ir be jokių pastangų sulaikė kva- 
todamas. Po trumpų bevaisių grumtynių pasidaviau ir taip pat 
nusijuokiau. 

- Ar dabar grįši? - paklausiau. - Ar turi dar ką nors įrodyti? 

Jis kryptelėjo smakrą į kelią. 

— Nuvesk arklį prie ano didelio ąžuolo ir lauk manęs. Aš 
ateisiu. Vienas. 

Prikandau liežuvį nuslopindama keletą pastabų, kurios ver- 
žėsi į paviršių, ir apžergiau arklį. Prie ąžuolo nulipau ir pažvel- 
giau į kelią. Bet netrukus susizgribau negalinti žiūrėti, kaip jis 
sunkiai stumiasi į priekį. Kai griuvo pirmą kartą, stipriai su- 
gniaužiau vadeles pirštinėtose rankose, paskui ryžtingai atsu- 
kau nugarą ir ėmiau laukti. 

Vis dėlto mes šiaip taip nusigavome į svečių sparną. Svirdu- 
liavom koridoriumi, Džeimis ranka rėmėsi man į petį. Pama- 
čiau brolį Rodžerį, neramiai lūkuriuojantį koridoriuje, ir pa- 
siunčiau jį skubiai atnešti metalinės šildyklės, o pati nuvedžiau 
savo nerangią sunkenybę į kambarį ir nuverčiau ant lovos. Nuo 
smūgio Džeimis suniurnėjo, bet užsimerkęs ramiai gulėjo, kai 
pradėjau nuo jo traukti purvinus skarmalus. 

— Gerai, gali palįsti. 

Jis klusniai pasirideno po antklodėmis, kurias buvau atklo- 
jusi. Greitosiomis įkišau šildyklę tarp paklodžių kojūgalyje ir 

pastumdžiau pirmyn atgal. Kai ją ištraukiau, Džeimis ėmė tiesti 
ilgas kojas ir, joms pasiekus šiltą vietą, atsipalaidavo palaimin- 
gai atsidusdamas. 

Tyliai apėjau kambarį, surankiojau drabužius, truputį pa- 
tvarkiau stalą, į krosnelę įmečiau anglių, o ant viršaus užbėriau 
žiupsnelį debesylų, kad būtų malonesnis dūmas. Maniau, jis 
miega, todėl krūptelėjau, kai už nugaros prabilo. 

- Klere. 

- Ką? 

— Myliu tave. 

— Ak, - Kiek nustebau, bet neabejotinai pradžiugau. - Ir aš 
tave myliu. 

Jis atsiduso ir prasimerkė. 

— Randalas, - tarė. - Pasiekė savo tikslą. To jis ir norėjo. 

Tie žodžiai dar labiau mane nustebino, ir aš atsargiai pra- 
tariau: 

— Štai kaip. 

— Taip. - Jo akys buvo įsmeigtos į atvirą langą, tamsia pil- 
kuma užpildytą sniego debesų. - Tysojau ant grindų, o jis gu- 
lėjo šalia manęs, taip pat nuogas. Abu buvom išsitepę krauju 
ir kitkuo. Prisimenu, mėginau pakelti galvą, bet pajutau, kad 
sukrešėjęs kraujas prilipinęs skruostą prie grindų akmens. - 
Jis susiraukė, gaivinant prisiminimus žvilgsnis nuklydo. - Tuo 
metu buvau toli, taip toli, kad net menkai jutau skausmą, tik 
buvau siaubingai pavargęs, ir viskas atrodė nutolę ir nelabai 
tikra. 

- Tau buvo vis tiek, - pasakiau kiek atžariai, o jis šyptelėjo. 

— Taip, vis tiek. Truputį klejojau, tikriausiai pusiau nualpęs, 
tad nežinau, kaip ilgai mudu ten gulėjom, bet atsipeikėjęs su- 
mojau, kad jis mane apkabinęs ir spaudžiasi prie manęs. - Džei- 
mis sudvejojo, tarsi toliau būtų sunku pasakoti. - Iki tol jam 
nesipriešinau. Bet buvau labai išvargęs, ir pamaniau, kad dar 
kartą to neištversiu... Ėmiau rangytis nuo jo, iš tikrųjų nesigrū- 

miau, tik traukiausi. Jo rankos buvo apsivijusios mano kaklą, ir 
jis užgulė mane, veidu įsikniaubdamas man į petį. Jutau, kad 
verkia. Iš pradžių visai nesupratau, ką sako, bet paskui suvo- 
kiau; jis vis kartojo: „Aš tave myliu, aš tave myliu“, o man per 
krūtinę tekėjo jo ašaros ir seilės. 

Džeimis suvirpėjo gal nuo šalčio, gal nuo prisiminimų. Pra- 
tisai atsiduso, išblaškydamas kvapaus dūmo debesį palubėje. 

— Nesuprantu kodėl, bet jį apkabinau, ir mudu valandėlę 
ramiai gulėjom. Galų gale jis liovėsi verkęs, pabučiavo mane ir 
paglostė. Tada sušnabždėjo: „Pasakyk man, kad myli mane.“ - 
Džeimis nutilo, blankiai šypsodamas. - Aš to nepadariau. Ne- 
žinau kodėl. Prieš tai laižiau jo batus ir vadinau Škotijos kara- 
liumi, kai jis norėjo. Bet šito jam nepasakiau. Net neprisimenu, 
kad būčiau svarstęs, ar sakyti. Nepasakiau, ir viskas. - Jis atsi- 
duso, sveikoji ranka trūktelėjo, griebdama už lovatiesės. - Jis vėl 
manimi pasinaudojo, ir nuožmiai. Vis kalbėjo: „Pasakyk, kad 
myli mane, Aleksai. Pasakyk, kad myli mane.“ 

— Jis pavadino tave Aleksu? - įsiterpiau nesusilaikiusi. 

— Taip. Prisimenu, nusistebėjau, kad jis žino antrą mano 
vardą. Bet visai nesusimąsčiau, kodėl jį ištarė. - Džeimis gūž- 
telėjo pečiais. - Kad ir kaip ten buvo, nesukrutėjau ir nepra- 
tariau nė žodžio, o jis baigęs pašoko lyg pamišęs ir pradėjo 
mane talžyti kažkokiu daiktu, bet nemačiau kokiu, keikdama- 
sis, rėkdamas ant manęs ir kalbėdamas: „Tu žinai, kad myli 
mane! Pasakyk! Žinau, kad tai tiesa!“ Užsidengiau rankomis 
galvą, kad apsaugočiau, ir netrukus turbūt vėl nualpau, nes 
paskutinis dalykas, kurį prisimenu, yra skausmas, nusmelkęs 
pečius, ir sapnas apie baubiančią karvę. Trumpai atsitokėjau, 
kratomas ant pilvo, permestas per arklio nugarą, paskui vėl 
nugrimzdau į nebūtį. Atsigavau prie židinio Eldridže ir išvy- 
dau tave, žiūrinčią į mane. - Jis vėl užsimerkė. Kalbėjo sva- 
jingai, beveik nerūpestingai. - Man atrodo... jei būčiau jam tą 
pasakęs... jis būtų mane nužudęs. 

Kai kurie žmonės sapnuoja košmarus apie pabaisas. Aš 
sapnavau genealogijos medžius, laibas juodas šakas su dato- 
mis ant kiekvieno stiebelio. Linijas kaip gyvates, kurių geluo- 
nyse tūno mirtis. Dar sykį išgirdau Frenko balsą: „Jis tapo 
kareiviu, geras pasirinkimas antram sūnui. Buvo ir trečias 
brolis, vikaras, bet apie jį ne ką težinau...“ Ir aš nieko apie jį. 
nežinojau. Tik vardą. Genealogijos medyje buvo trys sūnūs; 
Džozefo ir Marijos Randalų sūnūs. Tą užrašą mačiau daugybę 
kartų: vyriausias Viljamas, vidurinis Džonatanas ir jauniau- 
sias Aleksandras. 

Džeimis vėl prabildamas atitraukė mane nuo minčių. 

— Sasenach. 

— Ką? 

— Prisimeni tvirtovę manyje, apie kurią tau pasakojau? 

— Taip. 

Jis nusišypsojo užsimerkęs ir ištiesė man ranką. 

— Jau pasistačiau bent pašiūrę. Ir uždengiau stogą, kad vi- 
dun nelytų. 


ES 

Nuėjau gulti pavargusi, bet rami ir susimąsčiusi. Džeimis 
atsigaus. Kol tuo abejojau, žvelgiau į priekį ne daugiau kaip 
valandą, iki kito valgio, kito vaistų sugirdymo. Bet dabar man 
reikėjo pažvelgti toliau. 

Vienuolynas - prieglobstis, bet laikinas. Negalime čia pa- 
silikti neribotam laikui, kad ir kokie svetingi būtų vienuoliai. 
Bet gyventi Škotijoje ir Anglijoje pernelyg pavojinga, nebent 
padėtų lordas Lovatas, bet, atsižvelgiant į aplinkybes, tokia ga- 
limybė menka. Mūsų ateitis turi būti siejama su šia Lamanšo 
puse. Žinodama apie Džeimio jūrligę, jau supratau, kodėl jis 
nenori svarstyti emigravimo į Ameriką. Trys pykinimo mė- 
nesiai - bauginanti perspektyva bet kuriam žmogui. Taigi kas 
mums liko? 

Greičiausiai Prancūzija. Abu laisvai kalbame prancūziškai. 
Džeimis neblogai šneka ispanų, vokiečių ir italų kalbomis, deja, 
aš ne tokia apdovanota. Be to, Freizerių šeima čia turi daugy- 
bę ryšių; galbūt rastume vietą dvare, kurio šeimininkas - šios 
šeimos giminaitis ar draugas, ir ramiai gyventume kaime. Ši 
mintis buvo labai patraukli. 

Bet, kaip ir visada, reikėjo neužmiršti laiko. Buvo 1744 metų 
pradžia, dvi savaitės po Naujųjų metų. 1745 metais Gražuolis 
princas Čarlis laivu išplauks iš Prancūzijos į Škotiją. Jaunasis 
Pretendentas pareikalaus teisių į tėvo sostą. Su juo užklups ne- 
laimės: karas, žudynės, Aukštumų klanų žlugimas, o kartu ir 
skerdynės visų, kurie brangūs Džeimiui ir man. 

Iki tų įvykių telikę metai. Vieni metai. Iki tol galima ką 
nors padaryti, kad to nenutiktų. Bet kaip? Neturėjau nė men- 
kiausio supratimo, bet ir neabejojau, kad nieko neveikiant 
baigsis blogai. 

Ar galima pakeisti įvykius? Galbūt. Mano pirštai slapta nu- 
slydo prie kairės rankos ir tingiai paglostė auksinį žiedą ant 
bevardžio piršto. Prisiminiau, kaip Ventvorto kalėjimo pože- 
miuose degdama pykčiu ir apimta siaubo Džonatanui Randalui 
išrėžiau: „Prakeikiu jus, ir pasakysiu jūsų mirties valandą“ ir 
atskleidžiau, kada jis mirs. Pasakiau datą, juodai užrašytą ge- 
nealogijos medyje dailia, kaligrafiška Frenko rašysena: 1745 m. 
balandžio 16 d. Džonatanas Randalas turėjo žūti Kulodeno mū- 
šyje per anglų surengtas žudynes. Bet taip neįvyko. Jis gavo galą 
po kelių valandų, sutryptas mano keršto kanopų. 

Ir mirė būdamas bevaikis viengungis. Arba bent aš taip ma- 
niau. Tame prakeiktame genealogijos medyje buvo jo vedybų 
data - 1744 metai. O netrukus ir jo sūnaus, Frenko propropro- 
proprosenelio, gimimo data. Jei Džekas Randalas miręs, ir dar 
be palikuonių, kaip gims Frenkas? Ir vis dėlto ant piršto mūvė- 
jau jo žiedą. Jis buvo ir bus. Trindama žiedą tamsoje guodžiausi 
mintimi, kad jame gal slypi džinas, kuris galėtų man patarti. 


SVETIMŠALĖ 429 


Kiek vėliau iš ramaus miego pabudau rėkdama. 

- Ššš. Čia tik aš. 

Stambi ranka atsitraukė nuo mano burnos. Žvakė nedegė, 
todėl kambaryje buvo tamsu nors į akį durk. Aklai pagrabalio- 
jau, kol ranka atsitrenkė į kažką kieta. 

- Neturėtum keltis iš lovos! - mieguista sušukau. Mano 
pirštai nuslydo lygiu, šaltu kūnu. - Tu sustiręs! 

- Žinoma, kad sustiręs, - piktokai tarė jis. - Juk esu nuogas, 
o koridoriuje stingdantis šaltis. Ar įsileisi mane į lovą? 

Pasislinkau kuo toliau siauroje lovoje, jis nuogutėlis įsmuko 
šalia ir griebė mane, kad sušiltų. Kvėpavo nelygiai, ir man top- 
telėjo, kad dreba ir iš silpnumo, ir iš šalčio. 

— Dieve, kokia tu šilta. - Jis dūsaudamas prisiglaudė sti- 
priau. - Kaip gera tave laikyti glėbyje, Sasenach. 

Nesivarginau kamantinėti, ką jis čia veikia; ir taip buvo aiš- 
ku. Ir neklausiau, ar jis tuo tikras. Pati buvau apnikta abejonių, 
bet garsiai jų nereiškiau, bijodama išsipildančių pranašysčių. 
Atsisukau į jį, saugodama sužalotą jo ranką. 

Tai buvo ūmus, stulbinantis susijungimas, kai greitas, slys- 
tantis svetimumas išsyk tampa pažįstamas. Džeimis sunkiai 
atsiduso, užplūstas pasitenkinimo ir galbūt palengvėjimo. Va- 
landėlę gulėjome ramiai, tarsi bijodami krustelėjimu nutraukti 
trapų mudviejų ryšį. Džeimis sveikąja ranka lėtai glostė mane, 
tamsoje čiuopdamas pirštais, išskėstais kaip katės ūsai, jautrūs 
virpesiui. Kartą sujudėjo, tarsi klausdamas, ir aš jam atsakiau 
ta pačia kalba. 

Pradėjom švelnų lėtų judesių žaidimą, balansavimą tarp jo 
aistros ir silpnumo, skausmo ir kylančio kūno malonumo. Tam- 
soje man toptelėjo, kad turiu pasakyti Anzelmui, jog yra kitas 
būdas sustabdyti laiką, bet paskui pamaniau, kad gal nesakysiu, 
nes dvasininkui toks netinka. 

Tvirtai laikiau Džeimį, nors mano ranka ant randuotos jo 
nugaros gulėjo lengvai. Jis diktavo ritmą, bet leido man val- 

dyti mūsų judėjimo jėgą. Iki pat pabaigos abu tylėjome, tik 
kvėpavome. Pajutusi, kad jis jau pavargęs, stipriai jį sugriebiau 
ir prisitraukiau, siūbuodama klubais, kad jis įsiskverbtų giliau, 
greitindama jo orgazmą. 

— Dabar, - tyliai pasakiau, - eikš pas mane. Dabar! 

Jis stipriai priglaudė kaktą prie mano kaktos ir išsiliejo į 
mane, suvirpėdamas ir atsidusdamas. 

Karalienės Viktorijos laikais tai buvo vadinama mažąja mir- 
timi, ir visai pagrįstai. Džeimis gulėjo suglebęs ir sunkus. Bū- 
čiau pamaniusi, kad negyvas, jei ne lėti jo širdies dūžiai į mano 
šonkaulius. Regis, praslinko nemažai laiko, kol jis sukrutėjo ir 
kažką sumurmėjo man į petį. 

— Ką pasakei? 

Jis pasuko galvą taip, kad jo burna atsidūrė po mano ausimi. 
Ant sprando jutau šiltą jo kvėpavimą. 

— Pasakiau, - tyliai tarė jis, - kad dabar man visiškai ne- 
skauda rankos. 

Sveikoji ranka švelniai tyrinėjo mano veidą, braukdama nuo 
skruostų drėgmę. 

- Ar bijojai dėl manęs? - paklausė jis. 

- Taip. Maniau, dar per anksti. 

Jis sukikeno tamsoje. 

- Taip ir buvo, vos nenusibaigiau. Ir aš bijojau. Bet atsi- 
budau nuo skaudamos rankos ir nebegalėjau užmigti. Blaš- 
kiausi vienišas be tavęs. Kuo daugiau galvojau apie tave, tuo 
labiau geidžiau, ir tik perėjęs pusę koridoriaus susirūpinau, o 
ką darysiu, kai nusigausiu čia. Ir vos pagalvojau... - Jis nutilo, 
glostydamas man skruostą. - Na, nesu labai geras, Sasenach, 
bet tikrai ne bailys. 

Pasukau galvą, ir jis mane pabučiavo. Garsiai sugurgė jo 
pilvas. 

— Nesijuok, - suniurnėjo jis. - Tu kalta, nes marini mane 
badu. Stebėtina, kad apskritai įstengiau tą padaryti, gerdamas 
tik jautienos sultinį ir elį. 

- Gerai jau, gerai, - pasakiau vis dar juokdamasi. - Tu lai- 
mėjai. Rytoj pusryčių gausi kiaušinį. 

— O! - tarė jis labai patenkintu balsu. - Žinojau, kad mane 
pamaitinsi, jei tave deramai paskatinsiu. 

Mudu užmigome vienas kito glėbyje. 

Iš žemės įsčių 


KITAS DVI SAVAITES Džeimis sveiko toliau, o aš vis svars- 
čiau. Kartais man atrodydavo, kad turime keliauti į Romą, kur 
Pretendento rūmai įtakingi, bet... ką ten veiktume? O kartais 
visa širdimi troškau rasti saugią nuošalią vietą, kur galėtume 
ramiai gyventi. 

Buvo šilta, giedra diena, ir varvekliai ant chimerų snukių 
be paliovos lašėjo, pastogėje sniege skobdami gilias, dantytas 
duobutes. Džeimio kambario durys buvo praviros, o langas ne- 
uždengtas, kad išsivėdintų dūmų ir ligos likučiai. 

Atsargiai iš už staktos kyštelėjau galvą, nenorėdama jo pa- 
žadinti, jeigu miega, bet siaura lova buvo tuščia, Jis sėdėjo prie 
lango, pusiau nusisukęs nuo durų, todėl jo veido nesimatė. 

Džeimis vis dar atrodė labai sulysęs, bet pečiai po šiurkščiu 
novicijaus abito audiniu buvo platūs ir tiesūs; grakšti jo jėga po 
truputį grįžo. Sėdėjo solidžiai, nesvyruodamas, tiesia nugara, ko- 
jas parietęs po kėde. Jo kūno linijos buvo tvirtos, harmoningos. 
Sveikąja kaire ranka jis laikė dešinį riešą ir lėtai sukinėjo saulėje. 

Ant stalo gulėjo krūvelė audinio atraižų. Nuvyniojęs tvars- 
čius, Džeimis atidžiai tyrinėjo sužalotą ranką. Nekrutėdama 
stovėjau tarpduryje. Aiškiai mačiau, kaip jis atsargiai bandyda- 
mas judina ranką pirmyn atgal. | 

Vinies žymė delne buvo nedidelė, džiaugiausi, kad žaizda 
neblogai sugijo; iš jos buvo likęs mažas rando audinio mazge- 
lis, kuris pamažu išnyks. Plaštakos viršuje padėtis nebuvo tokia 
gera. Čia žaizda, išgraužta infekcijos, dengė šešių pensų mone- 
tos dydžio plotelį, nuo jos dar nebuvo nusilupęs šašas, be to, 
šviežią randą skaudėjo. 

Ant didžiojo piršto taip pat buvo matyti nelygus rausvas 
randas nuo pirmo sąnario beveik iki krumplio. Išvaduoti iš 
įtvarų nykštys ir smilius buvo tiesūs, bet mažylis pirštas labai 
iškrypęs; prisiminiau, kad jis buvo lūžęs trijose vietose, turbūt 
negalėjau deramai sustatyti. Bevardis pirštas buvo keistai susta- 
barėjęs ir kiek išsikišęs į viršų, kai Džeimio ranka gulėdavo ant 
stalo kaip dabar. 

Atvertęs delną, jis ėmė atsargiai judinti pirštus. Jie susilenk- 
davo ne daugiau kaip per vieną du colius, o bevardis buvo vi- 
siškai nejudrus. Kaip ir būgštavau, jo krumplys tikriausiai su- 
stingo visam laikui. 

Jis sukiojo ranką prieš veidą, žiūrėdamas į kreivus pirštus ir 
atgrasius randus, negailestingai ryškius saulės šviesoje. Paskui 
staiga nulenkė galvą, prisispaudė prie krūtinės sužalotą ranką 
ir saugiai uždengė sveikąja. Džeimis neišleido jokio garso, bet 
platūs pečiai suvirpėjo. 

— Džeimi. - Greitai perėjau per kambarį ir atsiklaupiau šalia 
jo, švelniai dėdama galvą jam ant kelių. - Džeimi, atsiprašau. 
Padariau, ką galėjau. 

Jis nustebęs pažvelgė į mane. Saulėje ant tankių tamsiai rudų 
blakstienų tviskėjo ašaros, jis atgalia ranka jas nusibraukė. 

— Ką? - pratarė paskubomis rydamas seiles, aiškiai netikėtai 
užkluptas. - Atsiprašai? Už ką, Sasenach? 

— Už tavo ranką. - Paėmiau ją ir atsargiai perbraukiau per 
kreivus pirštus, paliesdama įdubusį randą plaštakos viršuje. - Ji 
pasitaisys, - susirūpinusi patikinau. Tikrai. Žinau, dabar atrodo 
sustingusi ir niekam tikusi, bet tik todėl, kad ji ilgai buvo įtvare, 
be to, kaulai dar ne visai suaugę. Parodysiu, kaip ją mankštinti 
ir masažuoti. Vėl ją puikiai valdysi, iš tikrųjų... 

Jis pertraukė mane, sveikąją ranką priglausdamas man prie 
skruosto. 

— Ar manei... - pradėjo sakyti, bet nutilo, purtydamas gal- 
vą. - Galvojai... - Jis vėl nuščiuvo, paskui tarė: - Sasenach, juk 
nemanei, kad sielojausi dėl sustingusio piršto ir kelių randų? - 

Kreivokai šyptelėjo. - Galbūt esu pasipūtėlis, bet, viliuosi, dar 
ne užkietėjęs. 

- Tačiau tu... - prabilau. 

Džeimis trūktelėjo mane už rankų, pastatydamas ant kojų. 
Ištiesiau ranką ir nušluosčiau vienintelę ašarą, nuriedėjusią jo 
skruostu. Ant nykščio pajutau lašelyčio šilumą. 

- Verkiau iš džiaugsmo, Sasenach, - tyliai pasakė jis. Tada 
lėtai ištiesė rankas ir suėmė mano veidą. - Ir dėkodamas Die- 
vui, kad turiu dvi rankas. Kad turiu dvi rankas, kuriomis galiu 
tave apkabinti, tau patarnauti, mylėti tave. Ačiū Dievui, kad 
tavo dėka vis dar esu visavertis vyras. 

Sugniaužiau jo rankas. 

— O kodėl turėtų būti kitaip? - paklausiau. 

Ir tada prisiminiau mėsininko rinkinį: pjūklus ir peilius, ku- 
riuos mačiau tarp Bitono įrankių Leoche. Ir supratau. Prisimi- 
niau, ką buvau pamiršusi, kai atsidūriau kritiškoje padėtyje. Kad 
tais laikais, kai dar nebuvo antibiotikų, dažniausias - ir vieninte- 
lis - užkrėstos galūnės gydymo būdas būdavo amputavimas. 

— Ak, Džeimi. 

Nuo tos minties pasidarė silpna kojose, ir aš staigiai žnek- 
telėjau ant kėdės. 

- Apie tai nė nepagalvojau, - vis dar priblokšta pasakiau. - 
Tikrai nepagalvojau. - Pažvelgiau į jį. - Džeimi, jei tokia mintis 
man būtų toptelėjusi, tikriausiai būčiau taip ir padariusi. Kad 
išgelbėčiau tau gyvybę. 

— Tai nėra... Taip nebedaroma... tavo laikais? 

Papurčiau galvą. 

— Ne. Infekcijas naikina vaistai. Taigi nė nepagalvojau apie 
tai, - stebėjausi. Ūmai pakėliau akis. - O tu? 

Jis linktelėjo. 

— Laukiau to. Todėl ir paprašiau, kad leistum man mirti. 
Galvodavau apie tai, kai praeidavo svaigulio priepuoliai, ir tik 
tą vieną valandėlę atrodė, kad toks gyvenimas būtų man nepa- 
keliamas. Juk žinai, taip nutiko Ijanui. 

- Ijanui? - nustebau. - Jis man sakė praradęs koją nuo kar- 
tečės, bet nekamantinėjau smulkmenų. 

- Taip, kartečės žaizda kojoje ėjo prastyn. Todėl daktarai 
nupjovė jam koją, kad nebūtų kraujo užkrėtimo. - Džeimis nu- 
tilo. - Atsižvelgiant į viską, Ijanas laikosi puikiai. Bet... - Jis 
padelsė, timptelėdamas aukštyn sustingusį bevardį pirštą, - pa- 
Žinojau jį prieš tai. Jis toks tik Dženės dėka. Jos pastangomis... 
Ijanas nesugniūžta. - Jis droviai nusišypsojo. — Ir tu darai tą 
patį. Nesuprantu, kodėl moterys taip rūpinasi. 

-— Na, - švelniai tariau, - joms patinka tai daryti. 

Jis tyliai nusijuokė ir prisitraukė mane. 

- Taip, vienas Dievas težino kodėl. 

Valandėlę stovėjom apsikabinę, nejudėdami. Mano kakta 
rėmėsi jam į krūtinę, rankos buvo apsivijusios nugarą, jutau, 
kaip lėtai ir stipriai plaka jo širdis. Galop jis sukrutėjo ir pa- 
leido mane. 

- Turiu tau kai ką parodyti, - tarė. 

Jis nusisuko ir ištraukė stalo stalčiuką. Iš jo išėmė sulanks- 
tytą laišką ir padavė man. 

Tai buvo abato Aleksandro laiškas, kuriame jis rekomen- 
davo savo sūnėną Džeimsą Freizerį kavalieriui šv. Jurgiui, tai 
yra jo didenybei Škotijos karaliui Jurgiui, kaip labai patyrusį 
kalbininką ir vertėją. 

— Ten yra vieta, - pasakė Džeimis žiūrėdamas, kaip sulanks- 
tau laišką. - O mums netrukus prireiks vietos. Bet ar tiesa, ką 
papasakojai man ant Kraig na Duno kalvos? 

Giliai įkvėpiau ir linktelėjau. 

— Tiesa. 

Jis paėmė iš manęs laišką ir mąsliai pabarbeno juo į kelį. 

- Tada tai, - jis pamosavo laišku, - nėra nepavojinga? 

— Galbūt. 

Jis įmetė laišką į stalčių ir prisėdo, spoksodamas į jį. Tada 
pažvelgė aukštyn, tamsiai mėlynos akys susmigo į mano akis. 
Paskui Džeimis priglaudė ranką man prie skruosto. 

- Kalbėjau rimtai, Klere, - tyliai prabilo. - Mano gyveni- 
mas yra tavo rankose. Ir tu nuspręsi, ką darysime, kur keliau- 
sime. Į Prancūziją, Italiją, gal net atgal į Škotiją. Mano širdis 
tapo tavo nuo tada, kai pirmąsyk išvydau tave. Čia savo ran- 
kose laikei mano sielą ir kūną, ir abu išsaugojai. Keliausime, 
kur pasakysi. 

Pasigirdo nesmarkus beldimas į duris, ir mudu atšokome 
vienas nuo kito lyg prasikaltę įsimylėjėliai. Greitosiomis per- 
braukiau ranka per plaukus, galvodama, kad vienuolyne, nors 
jis ir puiki gydykla, stinga romantiškos vienumos. 

Kai Džeimis pakvietė, įėjo brolis vienuolis ir ant stalo drib- 
telėjo didžiulį odinį balnakrepšį. 

— Nuo Eldridžo dvaro Makranocho, - išsišiepė. - Miledi 
Broch Tuarach. 

Jis nusilenkė ir išėjo palikdamas silpną jūros vandens ir šal- 
to oro kvapą. 

Atsegiau odinius diržus, smalsaudama, ką galėjo atsiųsti 
Makranochas. Viduje radau tris daiktus: laiškelį be adreso ir 
parašo, mažą paketėlį Džeimiui ir išdirbtą vilko kailį, aitriai at- 
siduodantį kailiadirbio amatu. 

Laiškelyje buvo parašyta: „Nes sumani moteris yra brangus 
perlas, ir jos vertė didesnė už rubinų.“ 

Džeimis išvyniojo paketėlį. Vienoje rankoje laikydamas 
kažkokį mažą blizgantį daiktą, pašaipiai žiūrėjo į vilko kailį. 

- Truputį keista, kad seras Markusas atsiuntė tau vilkeną, 
Sasenach, o man perlų apyrankę. Gal jis supainiojo užrašus? 

Apyrankė buvo suverta iš dailių netaisyklingos formos per- 
lų, su susuktos auksinės grandinėlės intarpais. 

- Ne, - pasakiau grožėdamasi ja. - Jis nieko nesupainiojo. 
Apyrankė dera prie vėrinio, kurį man įteikei per vestuves. Ar 
žinai, kad jis tą vėrinį padovanojo tavo motinai? 

— Ne, - tyliai atsakė Džeimis, liesdamas perlus. - Tėvas ati- 
davė vėrinį, kad padovanočiau žmonai, kad ir kas ji būtų. - Jis 
nusišypsojo. - Bet nepasakė, iš kur jis. 

Prisiminiau, kaip mums padėjo ponas Markusas tą naktį, 
kai be ceremonijų įsiveržėm į jo namus, ir jo miną, kai iškelia- 
vom kitą dieną. Iš Džeimio veido supratau, kad ir jis prisiminė 
baronetą, kuris gal buvo jo tėvas. Jis paėmė mano ranką ir ant 
riešo užsegė apyrankę. 

— Bet ji ne man! - paprieštaravau. 

- Ji tavo, - griežtai pasakė jis. - Vyrui nedera siųsti papuo- 
šalų garbingai ištekėjusiai moteriai, todėl jis atsiuntė ją man. 
Bet ji, be jokios abejonės, skirta tau. - Jis dirstelėjo į mane ir iš- 
sišiepė. - Juk ji per maža mano riešui, kad ir labai esu sulysęs. 

Džeimis pasisuko ir išvyniojo vilko kailį. 

— Bet kodėl Makranochas atsiuntė šitą? 

Jis užsimetė gauruotą vilko kailį ant pečių, ir aš, šaižiai su- 
rikusi, atšokau. Galva buvo kruopščiai apdorota, joje spingsin- 
čios dvi stiklinės geltonos akys piktai žiūrėjo į mane nuo kairio 
Džeimio peties. 

— Tfu! Jis liko kaip gyvas! 

Džeimis, sekdamas mano žvilgsnį, pasuko galvą ir akis į akį 
susidūrė su dantis šiepiančiu snukiu. Surikęs iš išgąsčio, nusi- 
traukė kailį ir šveitė per kambarį. 

— Jėzau, - tarė ir persižegnojo. 

Kailis tysojo ant grindų žvakių šviesoje grėsmingai žvilgė- 
damas. 

- Ką turėjai galvoje sakydama „liko kaip gyvas“, Sasenach? 
Ką, gal jis buvo tavo draugas? - paklausė Džeimis, prisimerkęs 
žiūrėdamas į mane. 

Tada papasakojau, ko neturėjau progos papasakoti: apie vil- 
ką, kitus vilkus, Hektorą, sniegą, lokį trobelėje, ginčą su ponu 
Markusu, Mertos pasirodymą, galvijus, ilgą laukimą kalvos šlai- 
te snieguotą naktį, tvyrant rausvai miglai ir svarstant, išvysiu jį 
mirusį ar gyvą. 

Džeimio krūtinė, nors ir liesa, buvo plati, o rankos šiltos, 
stiprios. Jis prispaudė mano veidą sau prie peties ir sūpavo 
mane kūkčiojančią. Mėginau susitvardyti, bet jis tik tvirčiau 

apkabino ir šnekėjo man į plaukus meilius švelnius žodelius. 
Galų gale pasidaviau ir nesivaržydama pravirkau kaip vaikas, 
visiškai sugniužau ir išsekusi ėmiau žagsėti. 

— Na, turiu tau dovanėlę, Sasenach, - tarė jis, suglostydamas 
man plaukus. 

Sušnarpščiau ir nusivaliau nosį į sijoną, neradusi nieko pa- 
rankesnio. 

— Atleisk, neturiu tau ką padovanoti, - pasakiau žiūrėdama, 
kaip jis atsistojęs rausiasi sujauktoje patalynėje. Turbūt ieško 
nosinės, pagalvojau, dar labiau šniurkščiodama. 

- Be tokių menkų dovanų kaip mano gyvybė, vyriškumas 
ir dešinė ranka? - ramiai paklausė. - Jos man tiks, mo duin- 
ne. - Jis atsitiesė, vienoje rankoje laikydamas novicijaus abi- 
tą. - Nusirenk. 

Išsižiojau. 

— Ką? 

— Nusirenk, Sasenach, ir apsivilk šitą. - Išsišiepęs padavė 
drabužį. - O gal nori, kad pirmiausia nusisukčiau? 


2 


Prie savęs spausdama šiurkštų naminį audeklą, sekiau įkan- 
din Džeimio dar vienu tamsiu laiptatakiu. Šis buvo trečias, bet 
siauriausias; žibintas, kurį jis nešėsi, apšvietė akmenines sienas 
ne toliau kaip per aštuoniolika colių. Leidžiantis vis gilyn į siau- 
rą juodą šachtą, atrodė, kad mus ryja žemė. 

— Ar tikrai žinai, kur einam? - paklausiau. Mano balsas 
nuaidėjo laiptais, bet buvo keistai duslus, tarsi kalbėčiau po 
vandeniu. 

— Dabar juk nėra kur nuklysti? 

Pasiekėme kitą aikštelę, bet iš tiesų kelias mus vedė tik viena 
kryptimi - žemyn. 

Šio laiptatakio apačioje priėjom duris. Prie jų buvo ankšta 
aikštelė, iškirsta kieto kalno šone, o plačios žemos durys buvo 

iš storų ąžuolinių lentų, su žalvariniais vyriais. Lentos buvo 
pilkos nuo senumo, bet vis tiek tvirtos, o aikštelė švariai iš- 
šluota. Ši vienuolyno dalis buvo tikrai neapleista. Gal už durų 
vyno rūsys? 

Prie jų sieniniame laikiklyje buvo deglas, naudotas ir pusiau 
nudegęs. Džeimis stabtelėjo ir uždegė jį susuktu popieriumi iš 
paruoštos krūvelės. Tada stumtelėjo neužrakintas duris ir nėrė 
po sąrama, o aš paskui jį. 

Iš pradžių viduje nieko nemačiau, tik Džeimio žibinto lieps- 
nelę. Viskas buvo juoda. Žibintas šokčiojo, slinkdamas nuo ma- 
nęs. Ramiai stovėjau, akimis sekdama šviesos taškelį. Kas kelios 
pėdos Džeimis sustodavo, paskui vėl žengdavo, ir vangi liepsna 
raudonai plykstelėdavo. Kai mano akys pamažu priprato, lieps- 
na virto žibintais, sustatytais ant akmeninių atramų ir šviečian- 
čiais tamsoje kaip švyturiai. 

Tai buvo ola. Pirmiausia pamaniau, kad patekau į kristalų 
olą, nes už žibintų keistai žibėjo juoduma. Bet, žengusi prie pir- 
mos atramos ir pažvelgusi anapus jos, išvydau jį. 

Tyrą juodą ežerą. Skaidrų vandenį, tviskantį kaip stiklas 
virš smulkaus juodo vulkaninio smėlio ir atspindintį raudonas 
žibintų švieseles. Oras buvo drėgnas ir šiltas nuo garų, kurie 
kondensavosi ant vėsių olos sienų ir tekėjo briaunotomis uoli- 
nėmis kolonomis. 

Karšta versmė. Šnerves sukuteno silpnas sieros kvapas. Mi- 
neralinė versmė. Prisiminiau, kaip Anzelmas užsiminė apie 
versmes, trykštančias iš žemės netoli vienuolyno ir garsėjančias 
gydomosiomis galiomis. 

Džeimis stovėjo man už nugaros, žiūrėdamas į vos garuo- 
jantį gagatų ir rubinų paviršių. 

— Karšta vonia, - išdidžiai tarė. - Ar mėgsti tokią? 

- Jėzau H. Ruzveltai Kristau, - pasakiau. 

- Aha, mėgsti, - išsišiepė, kad jam pavyko staigmena. - Tai 
lendam. 

Jis nusimetė drabužį ir stovėjo, o ant jo tamsoje blau- 
siai žybsėjo raudonos dėmelės, atsispindinčios nuo vandens. 
Skliautuotos olos lubos, regis, rijo žibintų šviesą, todėl švytė- 
jimas siekė vos kelias pėdas. 

Kiek dvejodama leidau novicijaus abitui nusmukti nuo 
rankų. 

— Ar vanduo labai karštas? - paklausiau. 

- Ganėtinai. Nesijaudink, nenusiplikysi. Bet jei lindėsi van- 
deny daugiau kaip valandą, išvirusi mėsa gali nukristi nuo kau- 
lų kaip sriuboje. 

— Kokia viliojanti mintis, - pasakiau nusivilkdama abitą. 

Sekdama paskui tiesią, liekną jo figūrą, atsargiai įbridau į 
vandenį. Akmenyje buvo iškalti laipteliai, vedantys po vande- 
niu, o palei juos tiesėsi mazguota virvė nusitverti. 

Vanduo užliejo klubus ir pilvas pašiurpo iš malonumo, kai 
mane apsupo šiluma. Laiptelių apačioje atsistojau ant švaraus 
juodo smėlio, vanduo nesiekė pečių, o krūtys plūduriavo lyg 
žuvies plaukiamosios pūslės. Oda paraudo nuo karščio, spran- 
das po vešliais plaukais ėmė rasoti mažais prakaito lašeliais. 
Visiška palaima. 

Paviršius atrodė lygus, be bangelių, bet vanduo nebuvo ra- 
mus; jutau, kaip jis silpnai sūkuriuoja, o per kūną tekėjo sro- 
velės lyg nervų impulsai. Tas pojūtis ir nepaprastai raminantis 
karštis kūrė trumpalaikę iliuziją, kad versmė gyva - šilta maloni 
esybė glostė ir kvietė į savo glėbį. Anzelmas sakė, kad versmės 
turi gydomųjų galių, ir dabar tuo neabejojau. 

Džeimis užėjo man už nugaros, mažytės bangelės žymėjo jo 
kelią per vandenį. Jis apsivijo mane rankomis ir suėmė krūtis, 
švelniai užliedamas karšto vandens ant jų viršaus. 

— Ar tau patinka, mo duinne? 

Jis pasilenkė ir pabučiavo man į petį. Atsirėmusi į jį, leidau 
kojoms plūduriuoti. 

- Nuostabu! Tai pirmas kartas nuo rugpjūčio, kai sušilo vi- 
sas mano kūnas. 

Džeimis ėmė mane tempti atbulas lėtai brisdamas vande- 
niu; mano kojos plaukė, nuostabi šiluma slydo galūnėmis lyg 
glamonėjančios rankos. 

Jis sustojo, apgręžė mane ir atsargiai nuleido ant kieto medžio. 
Uolos nišoje po vandeniu buvo įtaisytos lentos, pusiau matomos 
šešėliuotoje šviesoje. Džeimis atsisėdo ant suolelio šalia manęs, 
ištiesdamas rankas ant akmenuotos atbrailos už nugaros. 

- Vieną dieną mane čia atvedė pamirkti brolis Ambrozijus, - 
tarė jis. - Kad truputį suminkštėtų randai. Juk gera, ar ne? 

— Neapsakomai. 

Vanduo buvo toks, kad atrodė, jog jei nesilaikyčiau už suolo, 
nuplaukčiau paviršiumi. Pakėliau akis į juodus lubų šešėlius. 

— Ar kas nors gyvena šioje oloje? Šikšnosparniai? Žuvys? 

Jis papurtė galvą. 

— Niekas, Sasenach, tik versmės dvasia. Vanduo burbuliuoja 
iš žemės pro siaurą plyšį anava tenai. - Jis linktelėjo į niūrią juo- 
dumą olos gale. - Ir trykšta pro daugybę mažų angelių uoloje. 
Tačiau, be durų į vienuolyną, kito išėjimo iš čia nėra. 

— Versmės dvasia, - pralinksmėjau. - Rodos, gana pagoniš- 
ka slėptis po vienuolynu. 

Jis smagiai pasirąžė, ilgos kojos siūbavo po vandeniu lyg 
vandens augalų stiebai. 

— Kad ir kaip ją vadintum, versmė gyvuoja kur kas ilgiau 
už vienuolyną. 

— Taip, suprantu. 

Olos sienos buvo iš glotnios tamsios vulkaninės uolienos, 
panašios į juodą stiklą, ir slidžios nuo drėgmės. Visa patalpa 
panėšėjo į milžinišką burbulą, pusiau pripildytą to keistai gyvo, 
bet sterilaus vandens. Man atrodė, kad atsidūrėme žemės įsčių 
vidury ir kad jei prispausčiau ausį prie uolos, išgirsčiau netolie- 
se be galo lėtai plakančią didžiulę širdį. 

Paskui mudu ilgam nuščiuvome pusiau plūduriuodami, pu- 
siau snūduriuodami, kartkartėmis susiliesdami, plukdomi ne- 
matomų olos srovių. 

Kai galų gale prabilau, mano balsas buvo neskubrus, ap- 
svaigęs. 

— Aš nusprendžiau. 

— Ak. Ar į Romą? 

Džeimio balsas, rodės, atsklido iš labai toli. 

— Taip. Nežinau, jeigu tik... 

- Tai nesvarbu. Padarysim, ką galim. 

Jis tiesė į mane ranką, bet ji artinosi taip iš lėto, kad, atrodė, 
niekada nepalies. 

Džeimis prisiglaudė mane taip, kad jautrūs krūtų speneliai 
ėmė trintis į jo krūtinę. Vanduo buvo ne tik šiltas, bet ir sunkus, 
kone aliejingas. Jo rankos, nuslydusios nugara, suėmė sėdmenis 
ir pakėlė mane. 

Įsiskverbimas buvo stulbinantis. Mūsų kūnai buvo karšti ir 
slidūs, mudu plūduriavome beveik nejusdami prisilietimo ar 
spaudimo, bet jo buvimas manyje buvo tvirtas ir intymus, fik- 
suota vieta vandeningame pasaulyje, kaip bambagyslė įsčiose. 
Sušukau iš nuostabos, kai, jam einant į mane, vidun siūbtelėjo 
karštas vanduo, paskui tyliai atsidusdama, apimta malonumo, 
tvirtai įsitaisiau ant fiksuoto atramos taško. 

— Ak, man patiko, - prisipažino Džeimis. 

— Kas? - paklausiau. 

- Iš tavęs ištrūkęs garsas. Spygtelėjimas. 

Nurausti buvo neįmanoma; mano oda jau ir taip buvo rau- 
dona. Krestelėjau galvą, kad plaukai užkristų ant veido ir jį pa- 
slėptų. Garbanos, slysdamos vandens paviršiumi, išsileido. 

- Atsiprašau, nenorėjau triukšmauti. 

Jis nusijuokė, ir duslus aidas tyliai atsimušė nuo lubų. 

- Juk sakiau, kad man patinka. Tikrai. Sasenach, tie garseliai 
mums mylintis - vienas iš mano mėgstamiausių dalykų. 

Jis prisitraukė mane arčiau, ir mano kakta įsirėmė jam į ka- 
klą. Tarp mudviejų akimoju pakilo drėgmė, lengva kaip sieros 
prisotintas vanduo. Jis krustelėjo klubais, ir aš įkvėpiau, pusiau 
užgniauždama aiktelėjimą. 


SVETIMŠALĖ 443 


— Taip, šitaip, - tyliai pasakė Džeimis. - Ar... šitaip? 

- Ahau. 

Jis vėl nusijuokė, bet nesiliovė. 

- Apie tai daugiausia ir galvodavau, - tarė, rankomis brauky- 
damas per mano nugarą aukštyn žemyn, suimdamas sėdmenis, 
vingiuodamas, vedžiodamas per mano klubų iškilumą. - Kalė- 
jime naktį, surakintas kameroje su tuzinu vyrų, klausydama- 
sis jų knarkimo, bezdėjimo ir dejonių, galvodavau apie tylius 
garselius, kuriuos leidi, kai myliesi su manimi, ir jusdavau tave 
šalia tamsoje, tyliai kvėpuojančią, paskui greičiau, girdėdavau 
niurnėjimą, kai paimu tave, tarsi kauptumeis darbui. 

Mano kvėpavimas dažnėjo. Palaikoma sūdraus, mineralų 
turtingo vandens, buvau plūdri kaip aliejuota plunksna ir ne- 
nuplaukiau šalin tik todėl, kad laikiausi įsikibusi į išlenktus jo 
pečių raumenis ir kad mane nardino tvirtas jo glėbys. 

- Dar geriau, - jo balsas buvo karštas murmesys man į 
ausį, - kai ateinu pas tave susijaudinęs, geidžiantis, o tu unkš- 
čioji po manimi ir grumiesi, tarsi norėtum ištrūkti, bet aš žinau, 
kad kovoji tik trokšdama labiau suartėti, o aš elgiuosi taip pat. 

Jo rankos tyrinėjo, buvo švelnios, lėtos, lyg gaudytų upėtakį. 
Skverbėsi giliai į mano sėdmenų plyšį, slydo žemiau, čiupinė- 
damos, glamonėdamos sustandėjusį ir mūsų susijungimo gei- 
džiantį tašką. Suvirpėjau ir atsidusau, nevalingai aiktelėdama. 

— Arba kai ateinu pas tave, apimtas geidulių, o tu įsileidi 
mane atsidusdama ir tyliai dūgzdama kaip bičių avilys saulėje, 
tada truputį dejuodama nusineši mane į ramybę. 

— Džeimi, - kimiai pratariau, mano balsas aidėjo nuo van- 
dens paviršiaus. - Džeimi, prašau. 

— Dar ne, mo duinne. 

Jo rankos stipriai apglėbė mano liemenį, ramino ir lėtino 
mane spausdamos žemyn, kol ėmiau dejuoti. 

- Dar ne. Mes turim laiko. Noriu vėl išgirsti tavo dejonę. 
Ir aimaną, raudą, net jeigu to nenori, bet kitaip negali. Noriu, 
kad atsidustum taip, lyg tau plyštų širdis, suriktum iš geismo ir 

galų gale imtum šaukti mano glėbyje. Tada suprasiu, kad tave 
patenkinau. 

Tarp šlaunų prasidėjo puolimas, lyg strėlė šovė į mano pilvo 
gelmes, atpalaiduodama sąnarius, ir suglebusios, bejėgės mano 
rankos nuslydo nuo jo pečių. Nugara išsirietė, o slidūs, standūs 
mano krūtų apvalumai prisispaudė prie jo krūtinės. Sudrebė- 
jau karštoje tamsoje, tik tvirtos Džeimio rankos neleido man 
nuskęsti. 

Atsirėmusi į jį, jaučiausi bekaulė kaip medūza. Nežino- 
jau - ir man nerūpėjo, - kokius garsus leidau, bet rišliai šne- 
kėti neįstengiau. Jis vėl ėmė judėti, stiprus it ryklys po tamsiu 
vandeniu. 

- Ne, - pasakiau. - Džeimi, ne. To dar kartą neištversiu. 

Kraujas vis dar tvinkčiojo pirštų galuose, o jo krutėjimas 
manyje buvo tikra kankynė. 

— Ištversi, nes myliu tave. - Jo balsą pusiau slopino šlapi 
mano plaukai. - Ir iškęsi, nes geidžiu tavęs. Bet šįsyk eisiu su 
tavimi. 

Jis prisispaudė mano klubus, su grįžtamosios bangos jėga 
nešdamas mane anapus manęs. Beformė sudužau į jį kaip di- 
džiulė banga į uolą, o jis pasitiko mane brutalia granito galia, 
mano inkaras tuksinčiame chaose. 

Be kaulų ir skysta kaip vanduo aplink mus, laikoma tik jo 
rankų rėmo, surikau. Tai buvo tylus, burbuliuojantis, pusiau už- 
gniaužtas šauksmas jūreivio, įtraukto bangų. Mainais išgirdau 
bejėgį jo riksmą ir supratau puikiai jį patenkinusi. 


=—— 

Mes sunkiai kapanojomės į viršų iš pasaulio įsčių, drėgni 
ir garuojantys, nuo vyno ir karščio suglebusiomis galūnėmis. 
Pirmoje aikštelėje suklupau, o Džeimis, mėgindamas man pa- 
dėti, griuvo šalia į drabužių ir nuogų kojų makalynę. Bejėgiškai 
kikendami, apgirtę labiau nuo meilės nei nuo vyno, toliau šliau- 
žėme keliais greta iki antro laiptatakio, daugiau vienas kitam 

trukdydami negu padėdami, ankštoje erdvėje stumdydamiesi 
ir švelniai atšokdami nuo vienas kito, kol galų gale susmukom 
apsikabinę antroje aikštelėje. 

Čia į dangų atsivėrė senoviškas erkerio langas be stiklo, ir 
mus sidabru užliejo pilnaties šviesa. Gulėjom apsikabinę, drė- 
gną odą vėsindami žiemos oru, laukdami, kada aprims smarkiai 
tvinksinčios širdys, o dūsuojantys kūnai atgaus kvapą. 

Virš mūsų spingsojo Kalėdų mėnulis, toks didžiulis, kad 
beveik užpildė langą. Regis, nieko stebėtino, kad tas didingas 
dangaus šviesulys, labai artimas ir įtaigus, turėtų traukti jūros 
ir moters potvynius ir atoslūgius. 

Bet mano potvyniai ir atoslūgiai nebereagavo į tą tyrą, 
bergždžią kvietimą, o laisvės pažinimas žaibiškai tekėjo mano 
krauju kaip pavojus. 

- Ir aš tau turiu dovaną, - staiga pasakiau Džeimiui. 

Jis atsisuko į mane, ir didžiulė, tvirta ranka nuslydo vis dar 
plokščiu mano pilvu. 

— Jau turi? 

Mus supo pasaulis, žadantis naujas galimybes. 


Padėka 

